
Įvadas 


Ar tai šventasis? ,,Kanoniška" to žodžio prasme 
galbūt vieną dieną tai pasakys Bažnyčia. Tačiau bendrąja 
prasme, dėl kilnaus jo gyvenimo pavyzdžio, jau dabar 
drįstame jį vadinti šventuoju. Tai mūsų amžiaus šventasis 
— vyskupas J urgis Matulaitis-Matulevičius. 


Dievas yra didis ir rūpestingai numatąs. Dievo 
Apvaizda reiškiasi ir didžių, šventų sielų parinkimu įvai- 
riems laikams, įvairioms vietoms, kad jos stiprintų savo 
bendralaikius, žadintų vėlesnes kartas, būtų garbė Baž- 
nyčiai ir pavyzdys visiems. 


Koks brangus Dievo suteiktas pavyzdys! Lietuvių 
tauta jį priima su dėkingumu. Ji žiūri į vyskupą Jurgį 
Matulevičių, kaip jūrininkas į šiaurės žvaigždę. Jis 
Lietuvos ir katalikų Bažnyčios sūnus, kilęs iš nedidelio 
Lūginės kaimo netoli Marijampolės. Gimęs 1871 m. 

balandžio 13 d. ir iki šventos mirties Kaune 1927 m. sausio 
27 d., jis visą savo gyvenimą paaukojo Dievui ir dvasinei 
kitų naudai. Dr. Antano Kučo parašyta jo biografija visa 
tai išryškina. Skaitytojai už tai bus jam lakai dėkingi. 

Dėl ekonominių sunkumų ir dėl silpnos sveikatos 
kūdikystę ir jaunystę praleidęs kentėjimuose, dvasinį 
pašaukimą jis priėmė kaip Dievo dovaną, su meile ją ugdė, 
gilino rimtomis ir sąžiningomis studijomis. Pažino ir vykdė 
įvairius pastoracinio darbo uždavinius parapijose, darbi- 
ninkų tarpe, vienuotynuose. Mokė sociologijos ir dog- 
matinės teologijos Petrapilio Dvasinėje Akademijoje. 


Tačiau nuo 1909 metų prasideda naujas jo gyvenimo 
periodas, jam suteikęs ypatingą pobūdį: jis atnaujino Tėvų 
Marijonų Vienuoliją, kuriai davė visiškai naują veidą, nors 
ją įskiepijo į senąjį kamieną, pats tapdamas tos Vienuolijos 
nariu nepaprastu būdu — gavęs leidimą daryti vienuo- 
liškus įžadus be noviciato. Taip Vienuolija, dėl caristinės 
Rusijos persekiojimo iki 1918 m. veikusi slaptai, jį laiko 
savo antruoju Steigėju. Jo Vienuolijai vadovavimas, 
vykdytas su meile, išmintimi ir apdairumu, buvo nuolatinis ir 
baigėsi tik su jo mirtimi. Vadovavo ir tada, kai 1918 m. iš 
klusnybės popiežiui tapo Vilniaus vyskupu, o 1925 m. buvo 
paskirtas Apaštališkuoju Vizitatorium Lietuvai. 

Paskutinį jo gyvenimo dešimtmetį, jam esant viešose 
pareigose, ypač išryškėjo jo dorybės. Vargšų tėvas ir glo- 
bėjai, visiems lygui ir teisingas, daug pasidarbauo ir savo 
tautiečiams. 

Jis buvo uolus Ganytojas jam pavestoje vyskupijoje, 
kur gyvenimas buvo pilbnas kančių ir sunkumų. Nesvy- 
ruojąs ir gziežtas sau pačiam, buvo atjaučiąs ir dosnus ki- 
tiems, kurie tik buvo reikalingi jo pagalbos. Iš atsidavimo ir 
klusnumo Šv. Sostui jis sutiko būti Vilniaus vyskupu. 
Tam pačiam Šv. Sostui išdėstė reikalą pasitraukti, kai 
politinės aplinkybės skatino daryti iš savęs auką. Ir tą auką 
jis įvykdė su antgamtine dvasia ir natūraliu paprastumu. 


Apaštališkojo  Vizitatoriaus veikla Lietuvoje  ap- 
vainikavo visą jo gyvenimą ir paliko pastovias pasėkas, kai 
buvo įsteigta Bažnytinė Lietuvos Provincija ir paruoštas 
konkordatas tarp Šv. Sosto ir Lietuvos vyriausybės. 


Marijonų Vienuolijos atnaujintojas, Vilniaus 
vyskupas,  Apaštališkasis Vizitatorius Lietuvai — tai 
titubai, kuriais vyskupas Matulevičius įžengė į Bažnyčios 
istoriją, už kuriuos jis turi būti pripažintas ir įvertintas ne 
vien tik savųjų tautiečių. Tai yra ryškiausi jo gyvenimo 
aspektai, tai yra įrodymas jo šventumo, kuriuo mes žavimės. 

Arkivyskupas Jurgis Matulevičius buvo atsidavęs 
ir klusnus popiežiui anksčiau, negu Apvaizda jam leido 
Lenkijoje pažinti Achille Ratti, kuris vėliau įžengė į 
popiežiaus Sostą Pijaus XI vazdu. Pijus XI jį mylėjo, 
vertino ir brangino. 

Asmeniškai vyskupo Matulevičiaus nepažinau, nes į 
Lietuvą atvykau 1932 m. spalio mėn. — beveik po penkerių 
metų, kai jis gimė dangui. Tačiau apie Dievo Tarną, jo 
garsą, jo darbus radau dar gyvus atsiminimus, mačiau jo 

nuveiktus darbus: krikščioniškojo gyvenimo atgimimą, kuo 
katališkoji Lietuva, nors ir nelengvais laikais, pasižymėjo 
šio šimtmečio ketvirtoje dešimtyje. 

Jo beatifikacijos byla yra eigoje. Iš širdies linkime, 
kad ji baigtųsi J ugio Matulaičio - Matulevičiaus 
beatifikacija, kad jis galėtų nušvvisti vizai Bažnyčiai — tai 
katalikų Bažnyčiai, kurią jis taip karštai mylėjo — kaip 
spindinti žvaigždė Lietuvos Bažnyčios padangėse. O jo 
iškėlimas į altoriaus garbę kad būtų geresnių laikų ženklas ir 
laidasz tos religinės laisvės, kurios jis reikalavo visiems, dėl 
kurios jis dirbo ir aukojosi. Viešpats savo gailestingumu 
tepagreitina tą dieną. Roma, 1978 m. balandžio 10 d. 


Kardinolas Antanas Samorė 


Šv. Romos Bažnyčios Bibliotekininkas 
ir Archyvaras 

PRATARMĖ 


„Mano šūkis tebūnie: visame kame Dievo ieškoti, visą ką 
didesnei Dievo garbei daryti, į viską Dievo dvasią įnešti 
ir viską ja perimti“. 


(Ark. Jurgio Matulevičiaus dvasinio dienoraščio 
pradžia 1910 m. spalio 14 d.). 


Arkiv. Matulevičiaus žodis niekad nesiskyrė su tiesa, o jo 
darbai su Dievo valia. Jis stengėsi apimti viską, kas tik 
galėjo padėti žmonių sielų išganymui. Jo širdis skubėjo 
dalintis su žmogaus skausmu ir vargais. Sau atpildo jis 
neieškojo. Jo veikla buvo įvairi ir šakota, pasiskleidusi tarp 
skirtingų kraštų ir tautybių. 

Jis visa siela buvo vienuolis, Marijonų Vienuolijos at- 
naujintojas, moterų vienuolijų steigėjas. Žmonės dažnai 
galvoja, kad vienuolis pats užsidaro vienuolyne ir uždaro 
kitus vien tik asmeniškam sielų išganymui. Tačiau arkiv. 
Matulevičiaus siekimai buvo visai kitoki — vienuolijos jam 
buvo reikalingos kaip savanoriška pasišventusių žmonių 
talka skleisti Dievo karalystę žemėje. 

Kuriant Dievo karalystę žemėje, jam teko susidurti ir su 
politinėmis karalystėmis, kurios dažniausia šiaušėsi prieš 
Bažnyčios galią, siekiančią žmonių širdis daug giliau. Iš to 
atsirado ir politinės painiavos, kurių jis vengė kaip ugnies. 

Savo veikla arkiv. Matulevičius netilpo kurioje nors 
vienoje tautoje, nes greitai jis tapo pasauline figūra Bažny- 
čioje ir mokslo pasaulyje. Didesnę savo veiklos dalį jis 
praleido Lenkijoje, pačiame jos centre — Varšuvoje. Ten jį 
gaubė aukšta žmonių pagarba. Be to, įsteigdamas Lietuvos 
Bažnytinę provinciją (1926), jis pasitarnavo ir savo tautos 
Bažnyčiai. 

Atnaujintai Marijonų Vienuolijai įrašęs šūkį Kristui ir 
Bažnyčiai, pats stengėsi visur ir visada jai tarnauti. Baž- 
nyčią jis vadino savo mylimiausia Motina, už kurią buvo 

pasiruošęs ne tik kentėti, bet ir savo gyvybę atiduoti. Toji 
besalyginė meilė Bažnyčiai jį palenkė paklusti Bažnyčios 
Galvai, ir jis sutiko apimti Vilniaus vyskupo sostą. 

Kai atsidūrė Vilniaus vyskupo soste, ingreso kalboje jis 
pasakė: „Stoju (prieš jus) nepažįstamas, todėl pirmučiausia 
prašau vieno dalyko — laikykite mane Kristaus tarnu, atsiųs- 
tu jums rodyti kelią į dangų ir vesti į amžinąją laimę“. 
Kadangi jis išreiškė savo nusistatymą lygiai tarnauti visų 
tautybių katalikams, ne tik lenkams, bet lietuviams ir 
gudams, tai negalėjo patikti vietos lenkams, kurie Vilniaus 
krašte visai nepripažino kitų tautų. Jam skersai kelio stojo ir 
ano meto Lenkijos politika, siekusi kuo greičiau suliedinti 
kitas tautybes su lenkų tauta ir valstybe. 

Nors dėl tokios visus apimančios meilės vysk. Matulevi- 
čius nepatiko valdžios ir dvasiškijos viršūnėms, tačiau len- 
kiškai kalbančioji katalikiškoji liaudis jį mylėjo ir gerbė. 
Patriotizmo reikalu ne kartą atsiliepdavo ir pats Vyskupas, 
primindamas, kad tikra savo tėvynės meilė gali ir privalo 
būti be kitų tautų niekinimo. 

Prieš savo norą paskirtas Vilniaus vyskupu, jis pra- 
našiškai pasakė, kad ten nė angelas visiems neįtiktų. Per 
septynerius vyskupavimo metus jis buvo heroiškai kantrus ir 
santūrus prieš visokius šmeižtus ir išgalvotus skundus Sv. 
Sostui. Jis niekad neatsakinėjo į piktus ir neteisingus spau- 
dos užkabinėjimus, jei jie lietė tik jo asmenį, ne Bažnyčią. 

Sios knygos autorius turėjo progos susitikti Arkivyskupą 
Kaune 1926 m. Apie jį daug girdėjo ir Varšuvoje, kai, 1945 m. 
išsivadavęs iš vokiečių Stutthofo koncentracijos stovyklos, 
apsigyveno pas marijonus. Tada jam teko susitikti su lenkų 
šviesuomene, iš kurios girdėjo nemaža palankių prisiminimų 
apie kun. Matulevičių, nes ten dar buvo gyvi atsiminimai iš 
tų laikų, kai jis visa širdžia dirbo lenkų tautai ir Bažnyčiai. 

Marijonų prašomas autorius išvertė į lenkų kalbą didesnę 
dalį Marijampolėje 1933 m. išleistos knygos Arkivyskupas 
Jurgis Matulevičius. Vos spėjus baigti vertimą, autoriui 
prasivėrė galimybė išvažiuoti iš Varšuvos į Paryžių, o iš ten 
Marianapolio kolegijos kvietimu 1946 m. atvykti į Ameriką. 

Kai jau buvo ipusėta arkiv. Matulevičiaus beatifikacijos 
byla, jos vedėjas (postulatorius) kun. dr. J. Vaišnora, MIC, 
autoriui pasiūlė parašyti Arkivyskupo biografiją. Autorius 
kurį laiką svyravo, nes greta profesūros Scrantono universi- 
tete turėjo daug kitų neatidėliotinų reikalų. Tačiau 
postulatorius jo nepaleido, kol pagaliau sutiko su sąlyga, kad 
jis padės autoriui narpliotis teologiniuose, filosofiniuose ir 
bažnytinės hierarchijos terminuose ir parūpins reikiamos 
medžiagos bei šaltinių iš generalinio Marijonų archyvo 
Romoje. 

Buvo sutarta, kad viskas turi būti gerai dokumentuota. Iš 
Romos buvo gautas didelis kiekis spausdintos ir nespaus- 
dintos medžiagos arba jų nuorašai. Postulatoriui buvo siun- 
tinėjami parašytos biografijos skyriai, prašant pataisų bei 
patarimų, ką postulatorius mielai padarydavo. Sis veikalas 
yra mūsų bendrojo darbo išdava. Darbą stengtasi pagrįsti 
paties arkiv. Matulevičiaus užrašais (rašytais lietuviškai), 
daugybe lietuvių ir lenkų kalbomis laiškų bei susirašinėjimų 
su nuncijais ir Sv. Sostu. 

Si biografija neturi tikslo pavaizduoti Arkivyskupą vien 
tik kaip šventąjį. Ji nori jį parodyti kaip gyvą žmogų 
tikrovėje, tose aplinkybėse, kuriose jis gyveno ir dirbo tarp 
įvairiausių žmonių, kliūčių bei kryžių. Iš to matomos ir jo 
dvasinės vertybės: išmintis, kantrumas, nuolankumas, o 
ypač visur ir visada viską apimanti Dievo ir artimo meilė, 
kuri ir yra šventumo pagrindas. 


Antanas Kučas 

ERŠKĖČIUOTA JAUNYSTĖ 


Gimtinė 

Prie Baltijos jūros yra šalis, kurios vakariniai krantai 
yra nusėti baltu smėliu. Vingiuotose kalvelėse svyruoja 
grakščios pušys, amžinai atsiliepiančios į jūros ošimą. Vėjų 
supamos bangos nuolatiniu savo alsavimu paberia į krantą 
gintaro gabalėlių, kuriuos senovės romėnai vadindavo 
„šiaurės auksu“. Ta šalis vadinasi Lietuva. 

Baltijos jūra priglaudžia daug viso krašto vandenų, 
kuriuos suneša Lietuvos upės, susibėgdamos į sraunų Nemu- 
ną. Jų tarpe yra ir lėtai vingiuojanti Sešupė, didžiausioji 
Sūduvos lygumų upė. Prie jos yra prisišlieję daug kaimų ir 
miestelių, kurių pats šauniausias yra Marijampolė, savo 
vardą gavęs nuo XVIII šimtmečio vidurio ten įsikūrusių 
Marijonų vienuolių. Ilgainiui Marijampolė virto Sūduvos 
Suvalkijos centru. Miestui augti daug padėjo darbštūs ir pa- 
siturintieji apylinkių ūkininkai. 

Penketą kilometrų į šiaurę nuo Marijampolės, prie 
kairiojo Sešupės kranto, yra prisiglaudęs Lūginės kaimas, 
kurį senesnieji žmonės kartais vadindavo Orinais (mat, 
tokiomis pavardėmis ten gyveno du ūkininkai). Kaimas 
nedidelis — tik aštuoni gyventojai, pasisklaidę vienkiemių 
sodybose. Vakarinė kaimo dalis ribojasi su spygliuotai 
lapuotu Sunskagirės mišku, o rytinė — krūmokšniais apau- 
gusiais Sešupės krantais, kurios kitoje pusėje yra Puskelnių 
kaimas. Matulaičių sodyba, kurioje gimė Arkivyskupas 
Matulaitis-Matulevičius, yra pačioje kaimo šiaurėje, tarp 
miško ir Sešupės. 

Ūkio trobos buvo erdvios, sustatytos tvarkingai pagal 
anų laikų išplanavimus. Iš tolo pažvelgus, sakytum, kad ten 
buvo ne paprastas kaimo ūkis, bet labiau panašus į nedidelį 
dvarelį. Dalį Matulaičių trobų ir sodą supo medžiais apaugęs 
mažas upeliukas, lėtai čiurlenąs į Sešupę. Iš miško pusės per 
Matulaičių laukus ėjo kelias iš Marijampolės į Sunskus. Dir- 

bamos žemės buvo 64 margai (apie 32 ha). Rūpestingai įdir- 
bama žemė teikė gerą derlių. Laukai buvo kiek nuotakūs, 
dirbti ir sėti. 

Matulaičių šeima 


Tėvas Andrius, Jono Matulaičio ir Agnietės Vaišnytės 
sūnus, vedė Uršulę Matulytę iš Vaitiškių kaimo, Tomo 
Matulio ir Rožės Babravičiūtės dukterį Juodu sutuokė 
Marijampolės vikaras marijonas kun. Jokūbas Makauskas 
1844 m. vasario 13 d. Abu buvo pavyzdingi katalikai, pamal- 
dūs, gražiai sugyvenę su kaimynais, išmintingi ir gailestingi 
vargšams. Jų namus globojo Dievo palaima. Darbšti ir 
rūpestinga šeima išaugino penkis sūnus ir tris dukteris. 

Vyriausias jų šeimos sūnus buvo Feliksas. Kiek 
pasimokęs, jis vėliau dirbo valsčiaus raštinėje ir mirė jaunas. 
Duktė Magdalena ištekėjo už Mačio, gyvenusio netolimame 
Klevinės kaime. Trečias iš eilės buvo Jonas, kuriam tėvai 
pavedė ūkį. Vladas (1852-1935) išėjo į žentus į Bliūdžiškių 
kaimą, keletą kilometrų į vakarus nuo Marijampolės. 
Marijona ištekėjo už Radzevičiaus ir gyveno Kalvarijoje. 
Emilija ištekėjo už pasienio prižiūrėtojo ir gyveno prie 
Vokietijos sienos. Andrius (1856-1932) baigė Marijampolės 
gimnaziją ir Maskvos universitetą. Ilgokai tarnavo Maskvos 
banke. Po pirmojo pasaulinio karo jis grįžo į Lietuvą ir buvo 
taupomųjų valstybės kasų valdytoju. 

Pats jauniausias jau pagyvenusio amžiaus šeimoje buvo 
Jurgis. Gimė 1871 balandžio 13. Jo lietuviškai surašyti 
metrikai Marijampolės parapijos knygose rodo, kad po savai- 
tės, balandžio 20, buvo pakrikštytas Jurgio-Boleslovo vardu. 
Jį krikštijo marijonas vienuolis kun. Jurgis Cėsna, tada 
buvęs vienuolijos generolu. 

Kaip šeimose dažniausiai būna, pačiam jauniausiam jos 
nariui tekdavo daugiau meilės ir lepinimo. Jurgučiu lygiai 
džiaugėsi tėvas ir motina. Abiem jis buvo skaistus šviesos 
spinduliukas. Kai pradėjo kalbėti ir bėginėti, Jurgiukas vis 

sukinėjosi apie tėvelį ir mamytę, nuolatos ko nors klausinė- 
damas. O tų klausimų buvo daug: jam rūpėjo paukščiukai, 
gyvuliai, o ypač žąsų gagenimas. Tačiau mažam Jurgiukui to 
džiaugsmo buvo nedaug. Ketvirtuose jo metuose mirė jo 
tėvelis (1874.XI.13), pagyvenęs vos 55 metus, o baigus 
dešimtuosius, mirė ir jo mamytė (1881.V.15), sulaukusi 58 
metų. 

Tėvelio netekimo reikšmės Jurgiukas dar nesuprato. 
Greitai aprimo, nes jam dar liko mamytė. Tik vėliau pajuto, 
ko neteko. Motina stengėsi tvarkyti ūkio ir šeimos reikalus, 
bet nedaug pajėgė. Jos sveikata sušlubavo: ji daugiau gulėjo, 
negu vaikščiojo. Atbėgdamas prie motinos lovos, Jurgiukas 
vis dar jautėsi jos ypatingoje globoje. Kai kas nors jį nu- 
skriausdavo, motina jį paguosdavo, nuramindavo ir pamo- 
kydavo poterėlių. Dažniausia motiną pavaduodavo vyres- 
nioji jo sesuo Emilija. Nors ta sesuo teturėjo 12 metų, bet jos 
jautri širdis sugebėjo globoti mažą broliuką. Gavusi kokių 
nors dovanų, visada atiduodavo Jurgiukui. 


Mokslo pradžia 


Kai Jurgiukas paūgėjo ir pasiekė aštuntus metus, motina 
ji išleido į pradžios mokyklą Marijampolėje. Jo širdelė 
nesitvėrė džiaugsmu. Jam atsivėrė kelias į platųjį pasaulį, jo 
svajotus žinių lobynus. O labiausiai jis troško daugiau patirti 
apie Gerąjį Dievulį, apie kurį tiek daug girdėjo iš savo 
mamytės ir iš baltųjų marijonų bažnyčioje. 

Mokytojas buvo lietuvis Tomas Žičkauskas, poetas (1844- 
1923). Jis vaikų nerusino, bet griežtai laikėsi ministerijos 
nustatytos programos. Viską dėstė rusų kalba. Lietuvių kal- 
bos ir tikybos tebuvo tik po vieną pamoką į savaitę. Tikybą 
dėstė kun. Vincentas Senkus, vienuolis marijonas. Jurgiukas 
niekaip negalėjo suprasti, kas čia darosi: visi vaikai kalba 
lietuviškai, o juos moko rusiškai. Parėjęs namo, pasiskundė 
mamytei — juk ji viską žino... Mamytei nebuvo lengva 
aiškinti, kad Lietuva buvo rusų užimta ir persekiojama, kad 
nuo 1864 metų buvo uždaryti beveik visi katalikų vienuo- 
lynai, kad buvo uždrausta lietuviška spauda, kad visi 

Lietuvos ir Lenkijos baltieji marijonai buvo suvežti į Mari- 
jampolę išmirti... 

Jurgiukui teko kasdien vaikščioti į mokyklą iš namų 
pėsčiam po penkis kilometrus ten ir atgal. Esant geram orui, 
mažam berniukui nušokuoti lengva. Kas kita, kai šlapiais 
keliais reikėjo klampoti rudenį, žiemą ar ankstyvą pavasarį. 
Ne kartą tekdavo pavėluoti į pamokas. Kartais visai neidavo, 
retkarčiais kas nors iš namų pavėžėdavo. Iš tokio lankymo 
maža tebuvo naudos, o vargo daug. Toji „vargo mokykla“ 
tęsėsi trejus metus: nuo 1879 rudens iki 1882 pavasario. 

Jurgiukui sunkiausi buvo paskutiniai dveji metai, nes 
mamytė iš lovos beveik nesikeldavo, Emilijos jau nebebuvo, o 
brolis Jonas visą laiką užimtas ūkio darbais. 

Tą vargingą Jurgiuko būklę mums paliudija ir buvęs jo 
artimas draugas Vincas Slekys: 

„Arkiv. Matulevičius buvo mano jaunystės dienų artimas 
draugas, ... su kuriuo teko susiartinti labai anksti: abu drauge 
ėjome į pradžios mokyklą ir paskui į gimnaziją. Mes kuone 
kaimynai: mano, Mokolų, ir jo, Lūginės, kaimai yra vienas 
šalia kito. Matulaičių Jurgutis kas rytas, eidamas į mokyklą, 
užeidavo pas mane... 

Kai, užėjus šaltam orui, mes, kiti vaikai, būdavome šiltai 
apvilkti, Jurgutis į mokyklą eidavo su plonyčiais marško- 
niais trinytukais. Rudenį ne sykį jis užėjo pas mane vestis į 
mokyklą visas pasmėlęs nuo šalčio. Ne sykį mano mamytė 
šildė prieš ugnį pastirusį Jurgutį, pūrydama ant brolio Jono 
už vaikučio apleidimą... 

To šildymo vaizdas dar ir dabar aiškiai stovi mano 
akyse: kaitriai liepsnoja sausomis malkomis pakrautas 
pečius, kur išsikūrenus džiaus sūmaliniui malti rugius; prieš 
liepsną susirūpinus mano mamytė trina Jurgučio atšalusias 
rankutes, kraipo jį visais šonais, kad atšildytų, ir nuolat bara 
brolį Joną už vaikučio apleidimą. O tas vaikutis toks mažas 
(jis vieneriais metais už mane jaunesnis), jis taip kantriai, be 
jokio jausmo veide, duodasi šildomas, tie jo trinytukai pirk- 
tinio marškonio toki perdėvėti, nublukę, susibliauzgę, jam 
truputį per dideli, matyt, pasiūdinta išaugimui... 

Tas vaizdelis, kelis kartus pasikartojęs, taip aiškiai man 
įstrigęs atminty, kad, jei būčiau tapytojas, galėčiau jį 
nutapyti su visomis smulkmenomis. Ką mano dievobaimin- 
goji mamytė būtų tada manius, jei ji būtų žinojus, kad ji šildo 
busimąjį arkivyskupą? Juk ji ir mane tada ruošė į kunigus...“ 
(Trimitas, 1935 nr. 1-2). 

Jurgiukas instinktyviai jautė, kad su mamyte kažkas 
buvo negerai. Matė, kad kasdien silpnėjo, vos galėjo pratarti 
vieną kitą žodelį. Jos akys dažnai užsimerkdavo, bet lūpos 
šnibždėdavo palengva — mamytė meldėsi. Pagaliau ji užgeso 
1881 gegužės 15 dieną. Sį smūgį Jurgiukas atjautė daug skau- 
džiau, negu tėvelio mirtį. 

Vienintelis našlaičio globėjas dabar liko vyresnysis jo 
brolis Jonas, kuriam buvo pavesti namai su ipareigojimu 
išmokėti dalis savo broliams ir seserims. Paskendes darbuose 
bei rūpesčiuose, Jonas mažai tekreipė dėmesio į savo 
broliuką. Vasarą vaikas ganydavo žąsis ir gyvulius. Tai visai 
natūralu, nes beveik kiekvienas kaimietis vaikas turėdavo 
prisidėti prie ūkio darbų, nors ūkininkai samdydavosi ir 
pagalbinės darbo jėgos. Jurgiuko gyvenimas buvo skurdus: 
ne kartą jam tekdavo miegoti netinkamoje vietoje ir persisal- 
dydavo. Iš to jis įgijo reumatizmą, kuris, kaip vėliau 
paaiškėjo, buvo kaulų džiova (tuberkuliozė), kuri jo neapleido 
iki pat mirties. 

1882 metų atostogų iš Maskvos į tėviškę parvažiavo 
vyresnysis Jurgiuko brolis Andrius, universiteto studentas. 
Besikalbėdamas su savo jauniausiu broliuku, jis pastebėjo 
nepaprastus vaiko gabumus ir karštą norą mokytis. Tai 
Andriui įkvėpė pasiryžimą ištraukti vaikutį iš skurdo ir ėmėsi 
jį ruošti į Marijampolės gimnazijos pirmają klasę. Darbas 
sekėsi. 

Vėliau savo prisiminimuose Andrius parašė: „Man buvo 
malonu su juo dirbti ir vaikščioti. Jis domėjosi kiekviena 
žolele, kiekvienu gamtos reiškiniu; klausinėjo, iš kur atsiran- 
da žaibai ir griaustinis, kodėl telkiasi debesys, kaip gyvuoja 
augalai, kodėl vieni gyvena šiose vietose, o kiti kitur — ir tų 
klausimų pasipildavo visa galybė“. 

Jurgiukas egzaminus išlaikė ir buvo priimtas į gimna- 
ziją. Brolis Jonas sutiko jį leisti mokytis, išlaidas apmokant 
iš jo dalies. Tų pačių metų rudenį Jonas vedė žmoną — 
Veroniką Vitkauskaitę iš Putriškių kaimo (į pietryčius nuo 
Marijampolės, netoli Padovinio). 

Gimnazijoje 

Jurgiukas jau gimnazistas. Jo džiaugsmas buvo didelis. 
Tačiau nemažesni buvo ir jo laukiantieji vargai: toks pat 
žingsniavimas į mokyklą, išteklių stoka ir atsinaujinę kojos 
skausmai. Reikia pirktis knygų, bet neturi pinigų. Prašo 
brolio, bet ne visada jų gauna. Ne dėl to, kad brolis 
atsisakytų, bet todėl, kad jį slėgė kiti įsipareigojimai — 
tinkamai išlaikyti visą ūkį ir išmokėti septynetą dalių. Nega- 
lėdamas įsigyti knygų, Jurgiukas jas skolindavosi iš draugų. 
Gimnazijos lankymas buvo griežtai prižiūrimas, ne taip kaip 
pradžios mokykloje. Pamokų apleisti negalima, nepaisant 
koks bebūtų oras. 

Pirmoje klasėje Jurgiukas buvo drauge su Justinu Stau- 
gaičiu, vėliau buvusiu Telšių vyskupu, kuris savo prisimini- 
muose parašė: „Jurgutis buvo malonus ir kuklus vaikutis, bet 
niekuo ypatingų nepasižymėjo. Jis, matyt, buvo silpnai 
paruoštas pirmai klasei, mokėsi vos vidutiniškai ir dažnai dėl 
ligos apleisdavo pamokas“. Tačiau Jurgiukas buvo gan uolus 
ir mėgo skaityti. Viena Matulaičių kaimynė pasakojo, kad jis 
dažnai užbėgdavo bažnyčion ir tekdavo jį matyti beeinantį 
kryžiaus kelius. 

Per atostogas gyvendavo tėviškėje. Knyga buvo jo neper- 
skiriamas draugas. Žinoma, jis padėdavo ir ūkio darbuose, 
kad brolis į jį nežiūrėtų kaip į dykaduonį. Jis jautė brolio 
norą, kad jis dirbtų kaip ir visi kiti. Darbo jis nevengė, dirbo 
kiek sveikata leido. Brolienė Veronika jam buvo švelnesnė. Ji 
matė vaikelio darbštumą ir mandagumą, stengėsi nors kiek 
pavaduoti mamytę, kartais jį palepinti, patiekdama skanesnį 
valgio kąsnelį ar nupirkdama kokią dovanėlę. 

Vargas ne visus prilenkia prie žemės — kai kurie pajėgia 
atsitiesti. Toks buvo Jurgiukas. Jis ėjo iš klasės į klasę 

rusiškoje gimnazijoje, kuri neatsižvelgdavo į jokias negalias. 
Jam būnant ketvirtoje klasėje, daug pagelbėjo brolis Vladas, 
kuris mieste jam nusamdė kambarį ir užmokėjo mokestį už 
mokslą. Tada Jurgiukui nereikėjo vaikščioti iš kaimo, ir pil- 
nai galėjo atsidėti mokslui. Jis sėkmingai baigė ketvirtąją 
klasę ir perėjo į penktąją. 

Deja, tolimesnį jo mokslą staiga nutraukė dvi svarbios 
kliūtys: viena materialinė, kita — smarkiai pašlijusi jo 
sveikata. Jonas nelinko jo leisti į mokslus, nes iš to jis 
nematė jokios naudos. Gi Jurgiuko kojos kauluose prasiveržė 
ten slypinti liga. Galėjo būti, kad, mieste gyvendamas, jis 
miegojo drėgnoje vietoje. Liga plėtėsi taip greitai, kad kojoje 
atsivėrė žaizda. Jis tegalėjo vaikščioti tik pasiremdamas 
ramentais. Brolienė nuvežė jį pas daktarą. Pagelbėjo nedaug. 
Zaizdą kiek apgydė, bet kaulų džiovos neatpažino. 


Darbai ūkyje 


Visados uolus ir darbštus, Jurgiukas šeimoje nenorėjo 
būti sunkenybe. Nepaisydamas savo skausmų, jis talkino 
saviškiams ūkio darbuose. Nuėjęs miškan, pasidėdavo šalia 
ramentus ir, atsisėdęs ant žemės, padėdavo nuleisti kertamus 
medžius. Pavasarį, vasarą ir rudenį jaučiais ardavo laukus. 
Si darbą jis galėjo nesunkiai atlikti, nes nereikėjo greit 
vaikščioti. Ardavo medine žagre. Reikėjo dažnai pasismailin- 
ti noragus. Perpietėmis juos nešdavosi pas kaimyną, kuris 
turėjo kalvę. Pasiprašęs ko nors kalvėje padumti, pats 
pasmailindavo noragus, o už patarnavimą atsilygindavo 
obuoliais. Visus darbus atlikdavo ramiai, nepažadindamas į 
save kitų dėmesio, nors vaikščiodavo sunkiai, pasirams- 
tydamas ramentais. Žiemą kasdien nešiodavo ąžuoliniais 
kibirais vandenį arklių akseliui užpilti. 

Bendrai tariant, jis nevengė jokio darbo: padėdavo 
mašina kulti javus, skaldė malkas, droždavo grėbliakočius, 
pagelbėdavo nuo laukų nuvalyti javus. Namie jis vilkėdavo 
kailiniais, avėdavo paties darytomis klumpėmis ir valgydavo 
drauge su visa samdyta šeimyna prie vieno stalo. Net 

Arkivysk. Jurgio Matulevičiaus tėviškė, Lūginės - Orinų k., Ma- 
rijampolės par. 


neturėjo tinkamesnio drabužio. Tačiau savo likimu jis 
niekam nesiskundė, nors buvo jau paugėjęs inteligentiškas 
jaunuolis, pažadintas mokslo troškuliu ir aukštesniais 
polėkiais. Jis tyliai kentė ir su giliu pasitikėjimu pavedė gai- 
lestingajam Dievuliui savo ateitį ir net visą gyvenimą. 
Matulaičių sodyba atrodė gražiai, švariai užlaikoma, 
patraukė net miesčionių dėmesį. Kai kurie ten norėdavo 
pavasaroti. Seimininkai jų neviliojo, bet, jei kas pasiprašy- 
davo, priimdavo. Vieną vasarą kambarį užsisakė Marijam- 
polės notaro žmona, ponia Kocelienė. Ji labai džiaugėsi, kad 
tas malonus kampelis buvo arti miesto ir bažnyčios. 
Norėdama kasdien išklausyti šv. Mišių, ji samdydavosi 
Matulaičių arklius ir vežėją. Jai labai patiko Jurgiukas: toks 
malonus, ramus, švelnus ir inteligentiškas. Kartą ji paprašė, 
kad ją į bažnyčią vežiotų Jurgiukas. Tas nieko jai neatsakė, 
o, kai reikėdavo važiuoti, jis kažkur dingdavęs. Vėliau 
paaiškėjo, kad jis drovėjosi Marijampolėje pasirodyti su savo 

nudėvėtais kasdieniniais drabužiais. Apie tai sužinojusi, 
ponia Kocelienė jam pasiūdino puikius drabužius. 

Jurgio širdį spaudė ne tik fizinis, bet ir dvasinis skaus- 
mas. Jis norėjo mokytis, būti kunigu. Eidamas aštuoniolik- 
tus metus, jis atsargiai apie tai užsimindavo broliui Jonui. 
Brolis nieko neatsakydavo, tik sau pagalvodavo: koks iš 
tokio suklypėlio gali būti kunigas, — jis tinka tik ūkio 
darbams... Brolienė buvo jam palankesnė. 

Suaugęs į jaunuolio amžių, jis negalėjo pritapti prie savo 
bendraamžių. Kai kurie neraliuoti paaugliai net pasityčio- 
davo dėl jo luošumo. Jurgis nepaisė. Jis nelankė kaimo vaka- 
ruškų, nerūkė, negėrė jokių svaigalų. Laisvesnį laiką praleis- 
davo su savo knygomis, kurių parsigabendavo iš 
Marijampolės.  Sventadieniais nueidavo pas kaimynus, 
kuriuos jis mokėjo užkalbinti ir suprasti jų reikalus bei rūpes- 
čius. Kaimynai džiaugėsi jo giedria nuotaika, išmintimi ir 
nuoširdumu. Jie net didžiavosi, kad juos aplanko toks 


Vienas gimtojo namo kambarių 

mokytas vaikinas ir praveria jiems akis į platųjį pasaulį. 
Tais laikais kaimiečiai, net stambūs ūkininkai, labai gerb- 
davo į mokslus einančius jaunuolius. 

Vienas senelis, paklaustas, ar ko nors neprisimena iš 
arkivyskupo jaunųjų dienų, atsakė: „Daug vargo kentėjo; 
vienu žodžiu, vargingas buvo jo gyvenimas“. Tai patvirtino 
kiekvienas, kuris tik jį pažinojo. 


Šaltiniai: Kun. Jonas Sakevičius, MIC, Nuo lopšio 
ligi altoriaus. Rinkinyje: Arkivyskupas Jurgis Matulevi- 
čius AJM). Marijampolė 1933. 

Vincas Slekys, Kaip Ark. J. Matulaitis virto Matu- 
levičium. Trimitas 1935 nr. 1-2; Saltinis, 1935 nr. 4-5 V. 
Slekys (1870-1946), publicistas, žurnalistas, 1896-1926 gy- 
veno Amerikoje. Grįžęs Lietuvon, dirbo Lietuvos re- 
dakcijoje ir Kudirkos bibliotekoje Kaune. Mirė 1946 Nova- 
ja Lialia, Sibire. 

Ks. Marjan Wišniewski, MIC, Sžuga Božy Ar- 
cybiskup Jerzy Matulewicz (mašinraštis). 

KIELCŲ SEMINARIJOJE 


1889 metų vasarą iš Lenkijos į Lūginę atvažiavo Jurgio 
pusbrolis, Jonas Matulevičius (Matulewicz), valstybinės 
Kielcų gimnazijos graikų ir lotynų kalbų mokytojas. Viešėda- 
mas pas Matulaičius, jis labai pamėgo Jurgį ir susidomėjo jo 
padėtimi. Svečias prikalbino vyresnijį pusbrolį Joną 
Matulaitį, kad jam pavestų rūpintis tolimesniu Jurgio 
mokymu. Tas mielai sutiko. Grįždamas į Kielcus, pusbrolis 
išsivežė ir aštuoniolikmetį Jurgį. 


Jonas Matulevičius, Jurgio pusbrolis, 
išsivežęs Jurgį į Kielcus 


Pusbrolis Jonas globojo Jurgį nuoširdžiai ir rūpestingai. 
Pataisė jo sveikatą, papildė mokslo žinias ir aptarė juodviem 
aiškią ateitį. Po poros metų privatinio apmokymo namuose 
Jurgis išlaikė egzaminus ir buvo priimtas į kunigų 

seminariją. Čia jis buvo įrašytas kiek sulenkinta pavarde — 
vietoj Matulaitis jis pasidarė Matulewicz. Nuo tada 
lietuviškai jis rašydavosi Matulevičius. Dėl to „sulenkinimo“ 
vėliau kilo visokių diskusijų: ar tai buvo padaryta pusbrolio 
ar kieno kito prievarta, ar dėl „poniškumo“, ar tik dėl to, kad 
pusbroliui buvo lengviau jį įstatyti seminarijon kaip 
giminaitį. Esmėje Jurgio lietuviškumas nė kiek nepakito. 

Jurgis lengvai galėjo pasirinkti pasauliečio karjerą, nes 
jo pusbrolis buvo gimnazijos mokytojas ir būtų padėjęs jam 
siektis net universiteto. Tačiau jaunikaitis pasekė Dievo 
malonės balsą ir pasirinko kunigystę. Į seminariją įstojo 1891 
spalio 1 dieną. Su mokslu seminarijoje neturėjo jokių 
sunkumų. Pusbrolio vadovybėje jis skaitė daug ir tai kas 
reikalinga, ypač pamėgo romėnų klasikus. Savo klasės klie- 
rikų tarpe buvo vadinamas net „Čiceronu“. 

Lotynų kalbos dėstytojas jo kažkodėl nemėgo ir „kabinė- 
josi“ be rimtos priežasties. Gal jam nepatiko Jurgio 
lietuviška kilmė, gal jį erzino ištarimas, gal klieriko per- 
didelis pasitikėjimas savimi, ar gal norėjo jį išmėginti ir 
„patempti aukštyn“, — užtenka to, kad iš jo reikalavo 
daugiau, negu iš kitų. Klierikas Jurgis jautė tą skriaudą ir 
mokėsi dar stropiau. Antrame kurse būdamas, Matulevičius, 
kartais jau patį mokytoją sugaudavo bedarant lotynų 
klaidas. To nepaisant, jis visada buvo ramus ir su tuo 
mokytoju elgėsi kuo mandagiausiai. Ir vėliau šiuo mokytoju 
jis niekam nesiskundė. 

Jo išlaikymas seminarijoje buvo gan taupus. Dau- 
giausiai prisidėjo pusbrolis Jonas Matulevičius. Kiek padėjo 
ir dėdė kun. Feliksas Matulevičius, Jurgio motinos brolis, 
Piaseczno (netoli Varšuvos) parapijos klebonas. Siek tiek 
pridėdavo ir brolis Jonas iš tėviškės. 

Atostogų metu klierikas Jurgis aplankydavo tėviškę 
kur buvo daug arčiau į Marijampolės bažnyčią. Savaitines ir 
švenčių atostogas praleisdavo pusbrolio Jono ir jo žmonos 
Elenos šeimoje, kur jis visada buvo laukiamas ir širdingai 
priimamas. 

Kelionei pinigų kartais duodavo brolis Jonas, nors jam 
buvo nelengva. Pasakojama, kad vieno apsilankymo į tėviškę 
metu, Jurgis paprašė pinigų kelionei. Brolis pažadėjo duoti 
prieš pat išvažiavimą. Kai brolis delsė, Jurgis vėl priminė. 
Jonas jam atnešė 30 rusiškų rublių vienais variokais. Jurgis 
priėmė su ašaromis akyse. 


Jonui Matulaičiui buvo sunku tvarkytis savo ūkyje. Jis 
stengėsi kiek galėjo, bet tėviškės išlaikyti nepajėgė. Darbai ir 
vargai tiek jam pakyrėjo, kad 1905 metais pardavė visą turtą 
Juozaičiams ir persikėlė gyventi į Marijampolę. Ten 
nusipirko namus. Dalį gautų pinigų pasiliko pragyvenimui, o 
likusius išskolino. Netrukus atūžė pirmasis pasaulinis karas 
(1914-1918), ir žlugo visi jo pinigai. Visi tie įvykiai, tur būt, 
sutrumpino ir jo gyvenimą. Mirė 1919 metais. Prieš mirtį dar 
sulaukė paguodos regėti savo jauniausiąjį broliuką su vysku- 
piška mitra. Jono žmona, Veronika, dar pagyveno iki 1933 
sausio 9 dienos. 


Pirmajame seminarijos kurse Jurgis gan greitai įgijo kitų 
klierikų ir profesorių palankumą. Nepaisant jo sulenkintos 
pavardės, jis jautėsi lietuviu ir to neslėpė. Jo bendraklasiai 
matė ir jautė, kad savo gabumais jis pralenkia juos visus. 
Tačiau pavydo nebuvo, nes Jurgis visus žavėjo savo 
nuoširdumu, kuklumu ir paslaugumu. Semestriniai jo 
pažymiai, įrašyti diecezijos alumnų knygose, rodo, kad visų 
dalykų, net ir iš lotynų kalbos, buvo aukščiausi. 

Vietinė aplinka ir senos lenkų tradicijos, persunktos 
katalikiška ir patriotine dvasia, veikė ir seminarijos 
auklėtinių lavinimą. Tai davė progos imliam Jurgio protui 
pažinti lenkų kultūrą ir vakarietišką jai įtaką. 

Kielcų miesto pradžia siekia XI šimtmetį. Jį įsteigė ir 
išugdė Krokuvos vyskupai, kurių valdžioje jis išbuvo iki XIX 
šimtmečio vidurio. Kielcų vyskupijai pradžią 1805 m. davė 
popiežius Pijus VII, bet svarankiška ji tapo tik 1883 m. 
Pirmuoju jos vyskupu buvo paskirtas Tomas Kulinskis (1823- 
1907), kilme tikras kielcietis. Miestas buvo dar nedidelis, bet 
su augančia pramone prie plikųjų kalnų (Lysa Gėra), 225 km 

į pietus nuo Varšuvos. Po 1795 metų Lenkijos ir Lietuvos 
padalijimo rusai jį padarė gubernijos miestu. 

Gaila, kad niekur neteko užtikti Jurgio gimnazijos nė 

seminarijos laikų dienoraščio. Gal jo nė nerašė. Tikriausiai, 
jau besimokydamas Marijampolėje, jis galėjo pajusti rusų 
jungą, po kuriuo vaitojo Lietuva. Kielcuose jis asmeniškai 
susidūrė su brutalia okupantų jėga, kuri slėgė Lenkiją. 1863 
metų sukilimas ir jo malšinimas abu kraštu skandino 
kraujuose: areštai, teismai, mirties bausmės, trėmimai, turtų 
konfiskavimai, katalikų Bažnyčios persekiojimai, vienuolynų 
uždarymai, o Lietuvoje dar ir spaudos uždraudimas... 
„ Rusiškam šovinizmui vadovavo Kotkovas, Maskvos 
Zinių redaktorius, garsus politinis reakcionierius, kuris 1867 
m. paskelbė tokią programą: Rusijai reikia valstybinio vie- 
ningumo ir stiprios rusų tautos. Tokią tautą sudarysime šiais 
pagrindais: viena bendra kalba visiems gyventojams, viena 
bendra religija ir viena slaviškoji bendruomenė. Sunaikin- 
sime viską, kas tik stos mums skersai kelio. Niekam jokio 
pasigailėjimo! Nušluoti ir sunaikinti — tai būtina! 

Caras Aleksandras III (1881-1894) buvo uoliausias 
Kotkovo planų vykdytojas. Jo dešinioji ranka Lenkijoje buvo 
Juozas (Osip) Hurko, kilęs iš senos baltgudžių šeimos, 
atkritęs nuo katalikybės. 1883 m. paskirtas Varšuvos 
generalgubernatorium, jis tose pareigose išbuvo iki 1894 m., 
kai į caro sostą įžengė Mikalojus II. Antrasis satrapas buvo 
Aleksandras  Apuchtinas, Varšuvos mokslo apygardos 
kuratorius (1879-1897), bukas biurokratas ir įnirtęs lenkų 
priešas. Abu buvo pagrindiniai rusifikacijos ir ekstermina- 
cijos organizatoriai. 

Kadangi katalikų dvasiškų a buvo per ilgus amžius 
žmonių vadovais, tai pirmieji smūgiai buvo nukreipti į juos ir 
kunigų seminarijas. Rusifikatoriai tikėjosi lengvai išgąsdin- 
sią dvasiškiją ir tuo būsiąs palaužtas žmonių atsparumas. 
Rusų valdžia oficialiai pareikalavo, kad vyskupai leistų 
seminarijose lankytis valdžios vizitatoriams. Lenkijos 
episkopatas griežtai pasipriešino, nes tai buvo kėsinimasis į 
Bažnyčios laisvę ir nepriklausomybę, garantuotą visuose 

kultūringuose pasaulio kraštuose. Toks pat buvo atsakymas 
ir į pakartotinius valdžios reikalavimus. 

Tada rusų valdžia griebėsi klastingų priemonių: siuntė į 
seminarijas šnipus ir provokatorius, darė jose kratas, 
stengėsi kompromituoti vyskupus ir įrodyti, kad semi- 
narijose viešpatauja revoliucinė dvasia, todėl valdžios 
kontrolė ten būtina. Tas darbas buvo pavestas vietiniams 
valdžios organams, kurie verbavo tinkamus agentus. 


1890 m. rudenį į Kielcų seminariją įstojo Povilas 
Gavroriskis (Gawronski), septyniolikmetis malūninko sūnus. 
Jo brolis Stanislovas buvo slaptosios rusų policijos agentas, 
Povilui teikęs nurodymus kaip veikti. Klierikas Gavronskis 
buvo nervingas, neramus, cinikas, veidmainis ir pats skelbėsi 
esąs „laukinio būdo“. Netrukus, neva dėl ligos, jis nutraukė 
mokslą ir seminarijon grįžo tik po metų (1891). Tada jis buvo 
Jurgio bendrakursis. Povilas ėmėsi plačiai bendrauti su 
visais klierikais. Sliejosi ir prie Jurgio. Pastarasis su juo, 
kaip ir su kitais, buvo mandagus ir santūrus, bet į artimesnę 
draugystę nesileido. 

Į 1892 metų pabaigą seminarijoje ėmė kilti gaisrai. 
Mokslo metų eigoje jų kilo net penki. Du pirmieji buvo rugsėjo 
ir spalio mėnesiuose, bet nedaug teišsiplėtė. Manyta, kad jie 
ištiko dėl neatsargumo su ugnimi. Trečiasis gaisras, Naujųjų 
1893 metų išvakarėse, nusiaubė visą klierikų bendrabutį. 
Vidury sausio — vėl gaisras. Tyrinėjimai nustatė, kad buvo 
aiškus padegimas. 

Ankstyvą sausio 26 d. rytą ugnis pasirodė Švč. Trejybės 
bažnyčioje, kuri buvo sujungta su seminarija. Gaisras buvo 
greitai užgesintas, bet šį kartą nebuvo jokios abejonės, kad 
padegimas buvo iš vidaus — padegėjas tegalėjo įeiti tik iš 
seminarijos. 

Todėl seminarijos vadovybė padarė nuodugnią kratą pas 
visus klierikus. Kai atėjo Gavronskio eilė, jis gynėsi visomis 
keturiomis. Tačiau tarp jo daiktų buvo rasta degtukų, žvaki- 
galių, o jo palte buvo jaučiamas žibalo kvapas. Pagaliau 
prisipažino, kad jis buvo padegęs visus gaisrus ir du kartu 

įskundęs seminarijos vadovybę Varšuvos generalgubernato- 
riui. Taip pat nurodė, kad viską daręs brolio įkalbėtas. 

Buvo svarstoma, kas daryti su Gavroūskiu. Kielcų 
vyskupas Kulinskis nusprendė, kad jį reikia perduoti val- 
džiai, nes ji pati viską apie tai gerai žino. Tuojau po 
pranešimo valdžiai į seminariją atvyko valstybės tardytojas 
ir vietinės policijos viršininkas su keletu policininkų. Iš- 
klausinėjo ir surašė protokolą, o Gavroūskį išsivedė ir uždarė 
kalėjime. 

Kai visa byla buvo ištyrinėta ir paruošta, staiga 1893 
metų kovo 13 dienos 4 valandą ryto seminariją apsupo apie 
šimtas žandarų bei policininkų, surinktų net iš kitų apskri- 
čių. Užėmė visų profesorių butus ir sargybomis apstatė visus 
koridorius ir išėjimus. Aukštesnieji pareigūnai pradėjo kratą, 
kuri tęsėsi dvylika dienų, vykdoma visu rusišku brutalumu. 
Klierikus išrengė nuogai, nudraskė net Jėzaus Sirdies škap- 
lierius, kuriuos rusų valdžia buvo uždraudusi kaip patriotiz- 
mo ženklą. Ne ką švelniau elgėsi ir su seminarijos profeso- 
riais. 

Pasėkos buvo žiaurios: kovo 22 naktį, stipraus žandarų 
konvojaus lydimus, išvežė beveik visus profesorius ir daugelį 
klierikų į Varšuvos citadelę. Vėliau kunigus išskirstė po 
įvairius Rusijos kalėjimus. Varšuvos generalgubernatorius 
Hurko 1893 balandžio 6 raštu pranešė Kielcų vyskupui, kad 
aukščiausiuoju ukazu (patvarkymu) seminarija nuo kovo 
11/23 dienos uždaryta ketveriems metams. 

Klierikams, kurių (Gavroūskis nebuvo asmeniškai 
įskundęs ir kurie išėjo „sausi“ iš kratų bei tardymų, buvo 
leista tęsti mokslus kitų vyskupijų seminarijose. Jų tarpe 
buvo ir klierikas Jurgis, kurį vysk. Kulinskis išsiuntė į 
Varšuvos seminariją. 

Smurtas prieš Kielcų seminariją nebuvo atsitiktinis 
įvykis. Tai buvo gudriai sugalvotas būdas užklupti visas 
katalikų seminarijas Rusijos imperijoje: terorizuoti vyskupus, 
juos priversti įsileisti valdžios prižiūrėtojus — auklėti klie- 
rikus pagal režimo norus. Įbauginti kunigijai valdžia darė 
kratas pas daugelį kunigų, kurie palaikė ryšius ar susirašinė- 

Kielcų kunigų seminarija 


jo su Kielcų seminarijos profesoriais ar klierikais. General- 
gubernatorius Hurko net parašė vidaus reikalų ministeriui 
Durnovui, kad Kielcų vyskupui uždraustų be valdžios leidimo 
kilnoti kunigus iš vienos parapijos į kitą. 

Kielcų istorija kartojosi daugelyje seminarijų, vis išran- 
dant fantastiškų kaltinimų. Jau anksčiau buvo seminarijose 
įvestas privalomas rusų literatūros ir istorijos dėstymas 
rusiškai, bet dėstytojai buvo katalikai. Generalgubernato- 
rius savo potvarkiu įsakė atleisti visus katalikus ir jų vietoj 
paskirti rusus pravoslavus. Tik griežtas vyskupų pasiprie- 
šinimas ir Romos įsikišimas sustabdė valdžios kėslus (Ks. M. 
Wišniewski, o.c. 19-32 p.). 

VARŠUVOS SEMINARIJOJE 


Likvidavus Kielcų seminariją, vysk. Kuliūskis rūpinosi 
klierikus patalpinti kitose seminarijose. Varšuvoje buvo 
rezervuotos trys vietos. Kadangi tai buvo žymiausioji visoje 
Lenkijoje seminarija, tai vyskupas ten pasiuntė pačius 
gabiausius klierikus, kurių tarpe buvo Jurgis Matulevičius. 

„Ne savo noru patekęs į Varšuvos seminariją (rašo vėliau 
vysk. Petras Pranciškus Būčys, AJM 15 p.), jis susidūrė su 
lenkų tautos protinio gyvenimo viršūnėmis. Tai buvo 1893 m. 
Lenkai tada aiškiai matė, kad jų fizinės jėgos daug silpnes- 
nės negu rusų, bet jie jautėsi turį daug daugiau kultūrinių 
turtų. Kadangi kova tarp dviejų slavų tautų ėjo labai smarki, 
o lenkai teturėjo vilties laimėti vien kultūrines savo bran- 
genybes daugindami ir gerindami, tai ir Jurgis Matulevičius 
turėjo progos gan aiškiai patirti kultūrinių vertybių 
brangumą. Jis buvo tiek protingas, jog patyrė tai labiau už 
savo draugus, gal net labiau už tuos, kurie statėsi jo moky- 
tojais“. 

Tada seminarijoje buvo 132 klierikai, o III kurse buvo 32. 
Jų tarpe Jurgis rado vertingų kolegų, kurių inteligencija ir 
gilesnis vidujinis gyvenimas derinosi su jo charakteriu. Jo 
bendrakursis Henrikas Przeždzieckis, vėliau vyskupas, apie 
Jurgį savo prisiminimuose parašė: 

„Nuo pirmos su juo susitikimo valandos mes pasijutome 
pagauti didelės jo inteligencijos, nepaprastų gabumų ir 
dvasios kilnumo. Tuojau jis užėmė mūsų tarpe pirmą vietą. 
Tylus, nepaprastai darbštus, draugiškas, degąs Dievo meilės 
ugnimi, patraukė jis mūsų širdis. Mes žinojome, kad jis yra 
lietuvis. Mes gerbėme jo jausmus, jis gerbė mūsų. Mes jame 
mylėjome Lietuvą, jis mumyse Lenkiją, abi bendrai kenčian- 
čias ir bendrai persekiojamas. Stebėjausi kaskart didėjančia 
Jurgio dvasine bei inteligentine pažanga seminarijoje, o 
vėliau Petrapilio Akademijoje“ (AJM 101 p.). 

Mokslas klierikui Jurgiui sekėsi. Savo pažangumu jis 
buvo pirmaujantis visuose kursuose, tiek Kielcuose, tiek 
Varšuvoje. Tai paliudija ir Varšuvos konsistorijos aktai apie 

klierikų vertinimą, kur (nr. 821) sakoma: „Kas liečia klieriką 
Matulevičių, tai šioje teologinėje mokykloje viešpatauja 
vieninga viršininkų ir profesorių nuomonė, kad, jeigu jis ir 
ateinančiais metais bus toks uolus moksle, kaip praėjusiais, 
ir tokio pavyzdingo elgesio, tai jau dabar reikėtų pristatyti 
Kielcų vyskupui, kad teiktųsi jį laiku įtraukti kandidatu į 
Petrapilio Akademiją“. Taip ir įvyko: klierikas Matulevičius 
buvo paskirtas į Akademiją ir gavo stipendiją. 


Varšuvos kunigų seminarija 


„1895 metais — rašo Jurgio kolega, kielciškis, vėliau 
redemptoristas vienuolis, tėvas Edmundas Gėrskis — į 
Varšuvą suvažiavo visi Lenkijos vyskupai. Tai buvo nepa- 
prasta proga ryšy su caro Mikalojaus II įžengimu į sostą ir 
numatomu jo vizitu į Varšuvą. Lenkijos vyskupai tą 
suvažiavimą panaudojo aptarti gyvybinius seminarijų 
mokymo ir auklėjimo reikalus“. 

Aukštiems Bažnyčios dignitoriams pagerbti kun. 
profesorius Rembieliūskis seminarijoje suruošė mokslinę 
akademiją. Tos akademijos globėju-šeimininku buvo sostinės 
ordinaras arkiv. Vincentas Chošciak-Popiel. Klierikas Jurgis 
Matulevičius toje akademijoje turėjo „Colloguium de Sanc- 
tissima Trinitate“ (disputą apie Svenčiausiąją Trejybę) ir 
gynė savo tezę prieš tris oponentus. 

Jo referatas ir gynimas buvo toks iškilnus ir tokio aukšto 
lygio, kad, akademijai pasibaigus, visi vyskupai atėjo prie 
katedros ir išbučiavo klieriką Jurgį Matulevičių, gėrėdamiesi 
dideliu jo mokslingumu ir ciceroniška jo lotynų kalba. 
Drauge sveikino ir vyskupą Kuliūski, atsiuntusį į Varšuvą 
tokią šviesią ir daug žadančią mokslinę jėgą, kuri jau dabar 
yra visos seminarijos pažiba (Plg. Wišniewski, o.c. 32-35 p.). 

Jurgis Matulevičius seminariją baigė 1895 m. su aukš- 
čiausiais pažymiais ir minorito šventimais (keturi mažesnieji 
laipsniai). Jam plačiai prasivėrė kelias į aukštuosius 
mokslus. Varšuvos seminarijos vadovybės rekomenduotas, 
jis buvo priimtas į Petrapilio Dvasinę Akademiją su pilna 
stipendija. Nors jis baigė Varšuvos seminariją, bet oficialiai 
buvo Kielcų vyskupijos kandidatas. Su juo drauge buvo ir 
klierikas Henrikas Przezdzieckis. 


42 


PETRAPILIO AKADEMIJOJE 


Akademija laiko tėkmėje 


Lietuvos kultūriniame gyvenime akademija turėjo giliai 
įleistas šaknis, nors ne kartą persodinta. Jos pradžia siekia 
XVI šimtmetį. Ji išaugo iš Vilniaus jėzuitų kolegijos, kuri Vil- 
niaus vyskupo Valerijono Protasevičiaus (1504-1579) pastan- 
gomis ir karaliaus Stepono Batoro 1579 m. dekretu buvo pa- 
versta Vilniaus Akademija su visomis universitetinėmis 
teisėmis bei privilegijomis. Mokslas joje buvo teikiamas 
lotynų kalba, todėl ją galėjo lankyti įvairių tautų studentai. 

Ji buvo pirmoji, ir kurį laiką vienintelė, aukštoji mokykla 
ne tik Didžiojoje Lietuvos Kunigaikštijoje (DLK), bet ir visoje 
rytų Europoje. Su laiku ji išaugo į didelę ir rimtą mokslo įstai- 
gą. Tačiau ilgainiui jos šaknis pakirto vakarų Europos 
valdovų absoliutizmas, kai 1778 m. jie privertė popiežių 
Klemensą XIV panaikinti Jėzuitų Ordiną. Akademija buvo 
perorganizuota į DLK vyriausiąją mokyklą, o po Lietuvos- 
Lenkijos 1795 m. padalijimo ji buvo pavadinta Imperatoriš- 
kuoju Vilniaus Universitetu (1803). 

Užgrobtose Lietuvos ir Lenkijos žemėse rusai ėmė stip- 
rintis „visiems amžiams“. Tai sukėlė pavergtųjų reakciją, 
kuri prasiveržė 1830-31 metų ginkluotu sukilimu. Numal- 
šinusi tą sukilimą, Rusijos valdžia uždarė Vilniaus univer- 
sitetą, palikdama tik medicinos fakultetą ir teologijos aka- 
demiją. 

Dėl valdžiai nepalankių studentijos sąjūdžių Vilniuje 
1842 m. buvo išdraskyti ir likusieji švietimo židiniai. Medi- 
cina buvo nukelta į Kijevą, o akademija į Petrapilį, kad 
aukštoji katalikų mokykla būtų nuolatinėje caro valdžios 
priežiūroje. Ją perkėlė rugsėjo 23-26 dienomis ir patalpino 
Vasiljevo saloje. Nuolatiniai akademijos rūmai buvo baigti 
1844 m. H raidės formoje. Toji raidė rusiškame alfabete taria- 
ma kaip N — tai caro vardo inicialas — Nikolai. 

Pirmuoju akademijos rektorium buvo žymus kun. prof. 
Ignotas Holowiūskis (1807-1855), vėliau arkivyskupas, kuris 

savo taktu ir išmintimi sugebėjo apstabdyti despotines caro 
užmačias. To rezultatas buvo popiežiaus Grigaliaus XVI ir 
caro Mikalojaus I pasirašytas konkordatas (1847), kuriuo 
akademija buvo pavesta Mogiliavo arkivyskupo globai, o 
kunigų seminarijos — vyskupų valdžiai. Caras Aleksand- 
ras II (1855-81) tą konkordatą nutraukė 1866 m. ir uždarė 
Varšuvos Dvasinę akademiją. Tokiu būdu visoje Rusijos 
imperijoje katalikams beliko tik viena Petrapilio (St. 
Petersburg) akademija. 


Petrapilio Dvasinė Akademija 


Jurgis Matulevičius į akademiją atvyko 1895 m. rugsėjo 1 
d. (naujuoju stilium 13 d.), kada prasidėdavo nauji mokslo 
metai. Pirmajame kurse buvo 26 studentai, kuriame jis sutiko 
savo varšuviškį kolegą Henriką Przeždzieckį ir Pranciškų 
Bučį, su kuriuo teko mokytis Marijampolės gimnazijoje. 

Savo prisiminimuose Būčys parašė, kad Matulevičius į 
akademiją pateko gražiausiu jos žydėjimo laiku. Rektoriaus 
Pranciškaus Albino Symon (1842-1918) sistema jau buvo 

Jurgis Matulevičius jaunas klierikas studentas 


pasiekusi savo viršūnę ir davė vaisius: „Darbo studentams 
būdavo tiek daug, kad šiandien atrodo beveik neįtikėtina, kai 
pasakojama apie anuos laikus, o pasakojama neperdedant. 
Disciplinos griežtumas buvo didesnis, negu kariuomenėje“ 
(AJM 15). 

Darbingumą Jurgis buvo atsinešęs iš tėviškės ir visų 
įstaigų, kurias jau buvo perėjęs. Akademijoje jis išmoko su- 
prasti ir įvertinti discipliną. 

Tuo laiku akademijoje dviem kursais aukščiau už Matu- 
levičių buvo studentas Juozas Skruodis, kuris gyvente 
gyveno Kristaus tobulybės idealais. Jis buvo sutelkęs 
studentų asketininkų būrelį, į kurį įsijungė Matulevičius ir 

kiti studentai idealistai. Būrelio pasikalbėjimuose ir prak- 
tikoje formavosi narių idealizmas ir asketiškas charakteris. 

Būdamas Varšuvos seminarijoje, Matulevičius vasaros 
atostogas praleisdavo Lietuvoje, savo tėviškėje, pas gimines 
ir kaimynus. Nėra abejonės, kad jis kasdien lankėsi Mari- 
jampolėje ir buvo laukiamas kunigų marijonų svečias, galė- 
jęs daug papasakoti apie Lenkijos kultūrinį bei religinį 
gyvenimą. 

Atostogų metu Jurgis plačiau pabendravo su savo 
jaunystės draugu Vincu Slekiu, kuris apie tai parašė savo 
atsiminimuose. Slekys jau buvo baigęs Marijampolės gim- 
naziją ir 1894 m. buvo įkūręs Sietyno draugiją lietuvių spau- 
dai platinti, kuriai jis vadovavo, ir buvo rusų persekiojamas. 

Slekys rašo: „Sį visą tarpą (kai Jurgis buvo Lenkijoje) su 
Jurgiu mažai kiek susieidavau. Bet 1895 m. atostogas mudu 
praleidome beveik nesiskirdami: arba jis pas mane ateidavo į 
Mokolus (čia jis būdavo dažniau), arba aš nueidavau pas jį į 
Lūginę. Siuo tarpu mudviem teko nuoširdžiau išsikalbėti. Jis 
po atostogų ruošėsi važiuoti į Petrapilio dvasinę akademiją, o 
aš ruošiaus važiuoti į Ameriką, kur buvau pakviestas reda- 
guoti Garsą Amerikos Lietuvių, bet dėl Sietyno reikalų iš Lie- 
tuvos negalėjau išvažiuoti net iki lapkričio mėnesio. 

Mudu daug pasikalbėdavome, ypatingai tyrinėjome 
lietuvių kalbą. Jis persirašė mano retesnių žodžių surinktą 
žodynėlį, aš persirašiau jo žodynėlį (tą žodynėlį ir dabar turiu 
ir buvau paskolinęs prof. Balčikoniui lietuvių žodyno me- 
džiagai). Svajojome apie spaudos atgavimą... 

Taip ir netruko prabėgti tos atostogos. Jurgis ruošėsi 
važiuoti į Petrapilį. Sį sykį (kartą) brolis Jonas nepasigailėjo 
jam suruošti dideles išleistuves su gausybe svečių. Supran- 
tama, išleistuvėse buvau ir aš. Grįžau namo vėlai, jau švin- 
tant. Atsisveikinau, atsibučiavau su Jurgiu — tai buvo 
mudviejų paskutinis pasimatymas, nes daugiau su juo 
niekad neteko susitikti“. 

Tačiau juodviejų ryšiai dar negreit nutrūko. Jurgis 
rašinėjo straipsnelius į Slekio redaguojamą laikraštį ir buvo 
parašęs daug laiškų, bet jų, Slekio apgailestavimu, išlikę tik 

du. Abu labai nuoširdūs ir charakteringi. Jurgis jam pataria 
nesimokyti į daktarus, o laikytis literatūros, nes „Tu iš pri- 
gimimo esi rašėjas. Tau atsisėdus kur ramiam Lietuvos kam- 
pely, tai tik rašyt ir rašyt, o ne žmones mėsinėti“. 

1897 m. balandžio 27 d. laiškas buvęs atsakymas į Garso 
leidėjų pasiūlymą. Jie mat įgaliojo Slekį pranešti Jurgiui, kad 
jeigu jis Garsui parašys keturis straipsnius, tai jie už tai siųs 
Garsą visus metus dovanai. Jurgis atsiliepė su humoru: 

„Ant galo tik gal ir mes sulauksime tokių laikų, kad ne- 
reiks rašyti dovanai ir bus galima papelnauti su plunksna. 
Ne taip kaip dabartės. Nors imant tuos pačius Garso išda- 
vikus (leidėjus), Tu jiems pasakyk, kad jie gyvi ..knabraškiai 
(tik kad negirdėtų, nes dar pasižeistų). Už savo Garsą 
reikalauja net keturių straipsnių, už laikraštį, kuris vos tik 
pusantro dolerio tevertas. Nežinau, ką jie per straipsnį su- 
pranta, nors iš kitur žinau, kad patys amerikiečiai už savo 
straipsnius žino ką imti ir kiek verti. 

Žodžiu sakant ..kniai jie ir gana. Tik nepykit, nes tik 
juokais rašau. Jei galėsiu, tai ir daugiau ir tankiau (dažniau) 
parašysiu, negu keturis kartus ketverius straipsnius. Ir dabar 
siunčiu korespondenciją... Bučiuoju Tave. Pabučiuok nuo 
manęs Miluką. Gal ir užmiršo, kad mudu ko ne ant vieno 
suolo sėdėjome gimnazijoje. Pas mus neužilgo egzaminai. Lik 
sveikas. Jurgis“. 

Antrasis laiškas buvo parašytas 1897 m. rugsėjo 25 d. 
„Vincuti broleli! Nė pats nežinai, kaip aš Tavęs išsiilgau! 
Tarsi manosios brangiausios dalelės dalis mane apleido. 
Senapilė (Marijampolė) tarsi tuštesnė tapo. Kiek mislių 
(minčių) veržėsi į galvą, kiek jausmų kilo, o nebuvo su kuo 
jais pasidalyti. Gal ir Tu ne kartą pamini tas mielas valan- 
dėles, kurias drauge praleidome užsidarę ankštam kamba- 
riukyje, o mislėmis (mintimis) skrisdami toli, toli ten, kur 
Nemunėlis (Nemunas), kur Dauguva, kur Vilija teka, kur 
Kaunas ir Vilnius ir kur tiek mūs broleliai Lietuvoje vargs- 
ta. Ir vaikščiojom po tą brangią mūs Lietuvą - Motinėlę, ir jos 
vargus rinkom, ir kalbėjom ir tarėmės, ką daryti, kaip gelbėti 
mūsų mielą tėvynę. Jau dabar tas kambariukas tuščias, ir 

Tavęs ten nėr (nėra), ir tų knygų. Jei ir liko kokios, ir tosios 
nelabosios rankos išvartytos, suveltos. 

Daug kartų taikiausi pas Tave rašyti. Ale mat, toji pati 
galybė, ką ... širdį apgriuvo, mintis aptemdė, kelią užkirto. 
Tik dabar jau išsipainiojęs iš visokių žabangų, atkakęs į šiau- 
rius, galiu liuosiau kveptelt... Čia tik paminėsiu, kad atsikra- 
čiau nuo žandarų. Visus popiergalius, kuriuos buvo paėmę, 
sugrąžino. Daug klausinėjo apie Tave. Sakiau, kad Tave 
gerai pažįstu, bet jokių Tavo paslapčių negaliu žinoti... Bai- 
giantis vakacijoms, pas Būčį buvo krata. Žinoma, nieko to- 
kio nerado. Tik Liurdo vertimą, ką buvo žadėjęs jums prisiųs- 
ti, nučiupo. Todėl jau jo neišvysit. Kažin, ar grąžins. Pats 
Būčys atkako į Petrapilį, tik pasiliko po raudonsiūlių 
(žandarų) priežiūra... Lik sveikas, brolau, ir, Dieve, Tau 
padėk triūsti. Jurgis“. 


Krata Matulevičiaus kambaryje 


Čia reikia priminti, kad anais laikais lietuviška spauda 
buvo uždrausta nuo 1864 metų. Rusų žandarai Lietuvoje ją 
gaudė visu stropumu, tarsi ji būtų grėsusi susprogdinti visą 
Rusijos imperiją. Tokio „susirūpinimo“ auka buvo ir akade- 
mijos studentas Jurgis Matulevičius, pas kurį kratą darė pa- 
tys aukščiausieji imperijos pareigūnai. Tą įvykį tiksliai 
aprašė jo kolega Pr. Būčys: 

„Petrapilyje katalikai gyveno naudodamiesi įprastais 
kultūringų šalių gyventojų patogumais. Vietinių katalikų 
tikybinis gyvenimas nebuvo trukdomas. Akademijoje kratų, 
tur būt, nebuvo buvę nuo pat jos įsikūrimo. Tačiau, man 
esant antrame kurse, atseit 1896 m., vieną dieną akademijos 
kiemas prigužėjo pilnas policininkų ir žandarų. Kiti apsupo 
akademijos triobą (rūmus) iš gatvių pusės. Žandarų pul- 
kininkas su teismo prokuroru įėjo į akademiją. Neradę rekto- 
riaus, nuvyko pas inspektorių kan. Boleslovą Klopotowskį 
(1848-1903) ir pareiškė atvykę daryti kratos studento Jurgio 
Matulevičiaus bute. Matulevičius tuo metu vaikščiojo 
akademijos sode. Inspektoriaus tarnas liepė Matulevičiui kuo 

2.1 


Vysk. Albinas Pranciškus Vysk. Boleslovas Jeronimas Kto- 
Symon (1842-1918), Petrapilio potowski (1848-1903), 1897 Aka- 
Dvasinės Akademijos rektorius  demijos rektorius, nuo 1901 
1894-1897 Mogiliavo arkivyskupas 


greičiausia eiti pas kan. Klopotowski, kur buvo žandarų 
pulkininkas ir prokuroras. 

Visi trys: inspektorius, pulkininkas ir prokuroras lydėjo 
Matulevičių į jo darbo kambarį. Tame pačiame kambary 
gyveno du kiti studentai. Visi trys turėjo vieną bendrą spintą, 
vieną bendrą stalą, ir kiekvienas sau turėjo po kėdutę ir po 
vieną ant aukštų kojų uždėtą dėžę, kurios antvožas buvo 
viename šone žemiau, kitame aukščiau. Tokius baldus stu- 
dentai vadindavo pulpitais. Juose laikydavo knygas ir, kai 
besimokant nusibosdavo sėdėti, tai mokydavosi prie pulpitų 
stati. 

Vyriausybės atstovai pirmiausia domėjosi, kas buvo 
Matulevičiaus pulpite. Terado tik lotyniškų spausdintų ir lito- 
grafuotų knygų. Kitos asmeninės patalpos Matulevičius 
neturėjo. Atidarė ir bendrąją spintą. Matulevičius parodė dvi 
jo vartojamas lentynas, o kitos buvo jo draugų. Matulevi- 

čiaus lentynose buvo viena kita knyga ir rankraščių. 
Žandarų pulkininkas labiausiai susidomėjo rankraščiais. 
Juos paėmęs, jis rado rašytų jam nesuprantama kalba. Tuos 
rankraščius parodė kan. Klopotowskiui, kuris pasakė, kad 
tai lotynų kalba studento užrašai iš jo dėstomo istorijos kurso 
paskaitų... 


Vysk. Jonas Cieplak (1857-1926), 
ilgametis Akademijos profeso- 
rius, nuo 1914 Mogiliavo arki- 
vyskupas. Vysk. J. Matulevi- 
čiaus įpėdinis Vilniuje 


Tada pulkininkas ar prokuroras pasakė, kad čia ne 
studento dalykas, o profesoriaus, ir visą pundą popierių pa- 
davė kan. Klopotovvskiui, kuris nepaleido iš savo rankų, kol 
nepasibaigė krata. 

Vyriausybės atstovai surašė protokolą, kad jokių nusi- 
kaltimų nerasta. Pasirašė pats Matulevičius, abu valdi- 
ninkai ir akademijos atstovas, inspektorius Klopotowskis. 
Mandagiai atsisveikinę, žandarų pulkininkas ir prokuroras 
išėjo iš akademijos. Veikiai iš kiemo ir gatvės išnyko ir poli- 
cininkai. 

Valandai ar daugiau praslinkus, inspektorius pasikvie- 
tė Matulevičių ir jam atidavė visus rankraščius. Pasirodė, 

kad tarp lotyniškų užrašų buvęs ir lietuviškai parašytas 
straipsnis siųsti Tėvynės Sargui. Inspektorius atidavė Matu- 
levičiui ir tą straipsnį, įspėdamas, kad reikia būti atsarges- 
niam“ (Vysk. Bučio atsiminimai I, 174-176 p.). 

Toji krata buvo padaryta Marijampolės žandarų 
viršininko Andriaus Vonsiackio reikalavimu. Jis buvo 
suėmęs keletą Sietyno draugijos narių ir į tą bylą kieno nors 
neatsargumu buvo įveltas ir Matulevičius. Kratos atgarsiai 
pasiekė ir Vincą Slekį Amerikoje. Mat, su juo susirašinėjo ir 
Būčys, pasirašinėdamas Prano Cernyzino pseudonimu. Jis 
pranešė, kad akademijoje buvusi „sanitarinė komisija“, kuri 
pas Matulevičių ieškojo lietuviškų raštų ir knygų. Paėmė kun. 
prof. Kazimiero Jauniaus kalbamokslio rankraštį, kuris tur 
būt buvo nedaug reikalingas „desinfekcijos“. Esą girdėti, kad 
toji komisija labai pageidauja ir Stagaro (Slekio slapyvar- 
dis). 

Slekys tai patvirtino savo prisiminimuose. Iš tikrųjų jis 
buvo labiausiai pageidaujamas už Sietyną, nes pas jo tėvus 
darė nuolatines kratas, net jo tėvą mėnesiui pasodino į 
kalėjimą už sūnaus darbus! Draugai pabūgo jo laiškų, prašė, 
kad jiems nerašytų, nes jiems tai pavojinga. Dėl to ir su 
Jurgiu susirašinėjimas suretėjo ir visai nutrūko. 


Keli žodžiai mūsų kunigėliams 


Seminarijos mokslus išėjęs Lenkijoje ir akademijoje 
radęs viešpataujančią lenkų įtaką, studentas Matulevičius 
neužmiršo nė savo gimtosios lietuvių kalbos. Jis rašinėjo 
straipsnius į katalikiškus lietuvių laikraščius Amerikoje ir 
Rytprūsiuose ir kartais pasiųsdavo savo referatus Kauno ir 
Seinų seminarijų lietuvių klierikų būreliams. Vasaros 
atostogų metu jis susitikdavo su jaunesniais lietuviais kuni- 
gais pasvarstyti tada labai aktualią lietuvių kalbos ir lietu- 
vybės problemą, kuri glaudžiai siejosi su pastoracija. 

Visa, kas buvo susikaupę jo galvoje, bestudijuojant semi- 
narijoje ir pirmuose dviejuose akademijos kursuose, jis 
pasiryžo išdėstyti raštu tais pačiais audringos kratos metais 
(1897). Savo straipsnį, geriau pasakant studiją, jis pavadino 

Keli žodžiai mūsų kunigėliams*. Tą studiją vėliau jis iš- 
spausdino Amerikoje, kun. Antano Miluko leidžiamoje 
Dirvoje, 1903 m. spalio mėn. numeryje 43-69 p. Kadangi tas 
trimestrinis žurnalas dabar yra didelė retenybė, tai pravartu 
nors trumpai supažindinti su ta gilaus proto ir jautrios 
širdies studija, kurią Matulevičius, pasirašęs Jurgiu, pradeda 
taip: 

„Esu rašęs šį straipsnelį, kada buvo pakeltas klausimas, 
ar gerai darome mes jaunieji kunigai ir klierikai užsiimdami 
lietuvyste? Ar galime, ar mums išpuola (tinka) prisidėti prie 
to naujo mūs tautos judėjimo? Ar tai sutinka (derinasi) su 
mūsų aukštesnėmis, dvasiškomis priedermėmis? Ar negeriau 
liovusis nuo to visko daryti, kaip mūsų pranokėjai yra darę? 
Daugelis mūsų sverdelėjo ir nežinojo į katrą pusę verstis. 
Neišmanė, kaip sutaikyti savo lietuvystę, savo širdies 
palinkimus su tūlomis tariamomis savo dvasiškomis prie- 
dermėmis, o geriau sakant su tuo, ką nuo tūlų savo perdėtinių 
(vyresniųjų) girdėdavo. Dar mokytinio suole tada besė- 
dėdamas, aš ne kartą mąsčiau ir kitų klausiau, ar gerai mes 
darome ir ką mums daryti? Visa tai surašiau ir kitiems, nuo 
mūsų toliau gyvenantiems draugams išsiunčiau. Tokiu būdu 
užgimė šis straipsnelis“. 

Priminęs katalikų Bažnyčios vargus praeityje, Matule- 
vičius rašo: „Bet tų vargų Bažnyčia gal niekad tiek neturėjo, 
kaip mūsų gadynėje. Jei atkreipsime akis į mūsų šalį, pama- 
tysime, kad ir mums šiandie daug sunkiau, kaip kitados, — ir 
mūsų Bažnytėlę laiko suspaudę nemenki vargai. Iš vienos 
pusės pravoslavija su rusifikacija visu svoriu ant mūsų guli, 
o iš antrosios pusės nelabasis kas kart vis su didesniu 
laimikiu sėja tarp mūsų sėklą, priešingą krikščionybei, taip 
vadinamos „naujosios dvasios“ sėklą. 

Mes, kurie einame į mokslus, skiriamės į dvi dalis. Vieni 
einame į kunigus tarnauti Bažnyčiai, o antri į universitetus, 


*) Lietuvių kalba čia sąmoningai palikta, kaip jis rašė originale — savo 
namų kalba, nes jam neteko jos mokytis mokyklose. 

kurie maž ne visi neapkenčia Bažnyčios. Dar aršiau, patys 
perimti priešingos Bažnyčiai dvasios, stengiasi ja užkrėsti ir 
anuos nieko nekaltus artojus: savo tėvus ir brolius... 

Pažiūrėkime, kas dedasi užrubežyje. Ten priešingi 
tikėjimui ir Bažnyčiai socialistiški laikraščiai, nei grybai po 
lietaus, dygte dygsta drauge su tokiomis pat knygpalai- 
kėmis, niekinančiomis tikėjimą, kunigiją... O mes kunigai? 
Tūli mostelėję su ranka ant visa ko raminamės, jog kvaili 
vaikiščiai patys nenumano, ką bedarą... Taip, taip, svietiš- 
kieji mūsų inteligentai netinginiauja. Tuo tarpu mūsiškiai, 
praminę juos litvomanais, o jų darbą litvomanija, juos iš- 
keikia iš sakyklų ir mano jau visą darbą atlikę. 

Paimkime tikėjimą. Mes, regis, neturėtume bijoti bedie- 
vybės. Lietuva iš seno garsi savo dievobaimingumu. Tiesa, 
pas mus tikėjimas klesti, dar žydi, dar tie škaplieriai, tie 
rožančiai, ką ant mūsų krūtinių kabo, mus gina. Tai gerai 
mato ir supranta mūsų priešai. Jie dar nebedrįsta mus sta- 
čiai užpuldinėti su bedievyste, griebia tik iš pasalų, tik 
kunigų piktus darbus išrodo... Jie žino, kad prasčiokėlis neat- 
skiria mokslo nuo mokytojo, tikėjimo nuo kunigo“. 

Priminęs kitų kraštų inteligentus, Jurgis sako: „Ne visur 
vienodai, nekalbant apie ponus, tenai jau ir tarp prasčiokėlių 
sutiksi su tokia pažiūra: kunigas tai tik prie altoriaus bažny- 
čioje, o šiaip, tai tik toks žmogus kaip ir mes. Tai pirmutinis 
žingsnis. Išėjusį iš bažnyčios kunigą jau kiša į savo prastą 
rudinę, dažnai purviną, suterštą (46-47). 

Tikėjimo niekinimu ir pašiepimu buvo pasižymėję ir lie- 
tuviški kairiųjų laikraščiai Ukininkas ir Varpas, kurie tvir- 
kino ir kiek mokslo grybštelėjusį jaunimą. Jie dar eina į baž- 
nyčią ir spaviednės (išpažinties) eina, ir pasninkus užlaiko, 
dar nebedrįsta skirtis nuo žmonių. Bet su tokiu suėjęs, imk su 
juo atviriau ir nuoširdžiau kalbėti, tik jį įdrąsink, pamatysi, 
kaip jis tau ims žerti užmetinėjimus ant tikėjimo, ant 
kunigų... Dieve duok, kad mano žodžiai būtų neteisūs. Aš tik 
pasakoju, ką pats esu patyręs, kalbėdamas ne tik su tais savo 
draugais, kurie eina aukštesnius mokslus, bet ir su tais, kurie 
vos tik užuodę mokslo likosi arti žemės (48). 

Pereikime prie socializmo. Apie jį, rodosi, pas mus nepri- 
gulėtų nė kalbėti. Dirbtuvių (fabrikų) pas mus beveik nėra. 
Dvarų nedaug, o ir tie patys nususę, vos kėkia (laikosi), nesu- 
duria skatiko su skatiku. Miestuose gaujos apdriskusių žydų. 
Mažai apie juos mislijame (galvojame), o dar mažiau juos 
pažįstame. Todėl nė nežinome, ar būtų ko jiems pavydėti. 

Lieka sodžių gyventojai, mūsų tautos kūnas ir bran- 
duolys — ūkininkas su bernu. Regis ir šiuodu neturėtų ko 
viens kitam pavydėti. Ką jiedviem dalytis? Ar bėdas ir 
sunkius darbelius? Tų jiedu turi apsčiai, taigi ir dalinasi. Ir 
darbai ir vargai abiejų tie patys, ir valgo ir vilki vienaip. Tik 
tiek, kad ant vieno namai rašyti, o antras neturi namų, bet už 
tai nė skolų, nė tiek rūpesčių. Tik tiek, kad suėjus kalėdoms 
viens iš jų nors kelis muštinius užsivargsta, o antrasis džiau- 
giasi lygiai išėjęs, bet dažniausia sulenda į skolas. Vienok 
pas mus platina socializmą per laikraščius bei knygeles... 

Tik štai, ką papasakosiu. Jau bus keli metai, kai nežinia 
iš kur pasklido kalbos, kad dvarus rėžysią į šešmargius ir 
dalinsią beturčiams, o kai dvarų nepriteksią, tai imsią lauko 
nuo ūkininkų. Koks tada buvo svieto (žmonių) subruzdimas! 
Kai kurie ėjo net pas raštininkus su paprekiais (kyšiais), kad 
jiems paskirtų geresnius šešmargius. Tas pat anąmet atsi- 
tiko per vakacijas: carui pravažiuojant, į Dūkštus suvažiavo 
dvarininkai jo pasitikti. Kažkas paleido paskalą, kad juos su- 
šaukęs pats caras ir pasakęs, kad nuo jų atėmęs dvarus, 
padalinsiąs žmonėms. Ir vėl svietas pradėjo nerimauti (48- 
49). 

Kaip išaiškinti panašius atsitikimus? Kas žmonėms 
įkvepia svetimos naudos pageidimus? Kas skleidžia tokias 
paskalas? Ar čia nebus darbas tūlų laikraščių bei knygučių, 
ar tūlų inteligentų?... Tai ženklas, kad socializmui dirva pas 
mus jau išdirbta, sėklos laukia tik patogaus laiko. Gi žiūrint į 
tūlus mūsų inteligentus, sėjikų netrūksta“ (49). 

Toliau Matulevičius svarsto tautos švietimo, mokslo ir 
kalbos reikalus: „Pajudinau tik dvi mūsų gyvenimo šakeles: 
tikėjimišką ir socialistišką, kur priešai galėjo tikėtis ką lai- 
mėsią. Ką gi dabar sakyti apie mokslą ir tautos švietimą? 

Koks tas mokslas? Gerai sakoma, kad obuolys krinta netoli 
obels, o kelmas, kuo permirkęs, tuo ir atsiduoda... Jeigu kitose 
šakose žymu priešinga krikščionybei dvasia, tai čia jos turi 
būti dešimt kartų tiek... Pasisekimas, kuriuo inteligentai savo 
nuomones platina tarp žmonių, paeina ne tiek iš pačios jų 
mokslo vertės, kiek iš būdo, kaip jie tą mokslą platina. Jie 
moka su savo nuomonėmis įsismelkti į žmonių širdis, kad jie 
to nė nepajunta. Jie žino, kad grynos bedievybės pas mus 
nieks neklausytų, tai ją aptaiso žibučiais — tai mokslo ir švie- 
sos platinimu, tai vargų palengvinimu, tai tėvynės meile. 
Stai, kur „naujosios dvasios“ stiprybė (49-50). 

Nėra jokios abejonės, kad mums, kunigams, reikia stoti 
į kovą su ta dvasia — ginti nuo jos Bažnyčią ir žmones, juk 
mes tam esame. Gali tik būti klausimas, kaip kovoti? O mes, 
ar galime prisidėti prie tautos kėlimo? Kai kurie, tai išgirdę 
tik šypsosi. Tai, sako, tik vaikų sapnas. Kam čia kilti? Mūsų 
tik saujelė, ar įstengsime?... 

Aš tik tiek žinau, kad kilo vengrai, kilo čekai ir kitos 
tautos, būdamos dar vargingesniame padėjime, skaitančios 
vos kelis šimtus tūkstančių gyventojų. Kilo net ir airių tauta, 
iš kurios anglai buvo paėmę kuo ne visą žemę ir jų diduo- 
menę buvo pavertę į tautos priešus. Jie airiams buvo išplėšę 
net kalbą, tik negalėjo jų širdyse sunaikinti tikėjimo ir tėvy- 
nės meilės. (50-51). 

Kilo kitos tautos, kils ir mūsiškė, ir jau kyla. Mirus Dau- 
kantui (1793-1864) su vysk. Valančium (1801-1875), didiems 
mūsų tautos žadintojams, ir pati tauta, tarsi iš gailesčio, 
apalpo... 

Jau taip Dievo leista, kad žmonės skirstytųsi į tautas. 
Pats Dievas žmonėms kalbas sumaišęs (suskirstęs) ir kiek- 
vienam būriui paskyręs žemę gyventi. Tautos pasaulyje yra 
de iure naturae (iš prigimties teisės). Bažnyčia gi niekad 
nekelia rankos prieš žmogaus gymį (kilmę), tik jį tobulina, 
pašvenčia, kelia aukštyn Dievop. Taigi, tautų naikinti 
nevalia“. 

Savo ilgame straipsnyje, daugelyje puslapių (52-61), 
Jurgis plačiai išdėstė savo tėvynės ir gimtosios kalbos meilę, 

remdamasis Šv. Rašto ir Evangelijos pavyzdžiais, didžiai- 
siais popiežiais, Bažnyčios šventaisiais ir pačia gyvenimo 
praktika, kur lietuvis kunigas lietuviškoje parapijoje pa- 
mokslus sako lenkiškai... Jis cituoja ir žymaus lenkų vyskupo 
ir mokslininko Juozapo Pelczar (1842-1924) žodžius apie 
tėvyne: 

„Kas yra tėvynė? Ar tik toji žemė, kur mes esame gimę ir 
kur vėliau ilsėsis mūsų kaulai? Ne, nes pirm visko jos 
dvasiški turtai, jos tiesos, laisvė, papročiai, padavimai ir toji 
kalba, kurios mus išmokino motina, ir tie broliai, tarp kurių 
gyvename, ir toji katalikų tikyba, kurią mums po savo galvos 
paliko tėvai. Ar krikščionis gali mylėti tėvynę? Ne tik gali, 
bet ir privalo, nes tą meilę Dievas įdiegė žmonių širdysna, o 
Kristus ne tik kad neatmetė, bet ją žodžiu ir pavyzdžiu 
patvirtino“ (Žycie Duchowe I, 474 p.). 

„Ir taip, — tesia Jurgis, — jei tėvynės meilė yra dora, 
įsakymas, tai kunigas privalo mylėti tėvynę, tik turi pats 
žiūrėti, kad toji meilė būtų šventa. Mylėti tėvynę, tai 
nereiškia neapkęsti kitų tautų. Bažnyčia nėra vieta varinėti 
politinius siekimus“. 

Jurgis primena, kad net Tridento bažnytinis susi- 
rinkimas (1545-1563) aiškiai įsakė, kad „Dievo žodis kiek- 
vieną šventą dieną turi būti skelbiamas gimtąja žmonių 
kalba“. Taigi, kunigas privalo Dievo žodį garsinti gimtąja 
klausytojų, o ne savo kalba, nes Bažnyčia yra visuotinė ir 
visų tautų globėja. 

Toliau jis ragina branginti savo tautos kalbą, nes ji yra 
kaip kraujas žmogaus kūne: ištekink iš jo kraują ir žmogus 
miršta, atimk iš tautos kalbą, ir tautos nėra. Todėl jis įsak- 
miai pabrėžia, kad stengtumės savo kalbą išmokti kuo 
geriausiai ir kuo gražiausiai (54-56). 

Pagaliau Jurgis vėl grįžta prie kito opaus klausimo; kas 
mums daryti su ta „naująja dvasia“? Ir pats atsako, kad 
reikia kovoti, tik ne tuščiais žodžiais, neapykanta, ne panie- 
kinančiu rankos mostelėjimu, ne asmens užgauliojimu, bet 
pozityvia jų idėjų kritika: kas joje yra gero, kelkime, kas iš- 
kreipta, atitieskime, o kas pikto, išraukime, išdildykime. 

„Mes esame kunigai. Kas gema, neturime žudyti. 
Privalome apkrikštyti. Nenaikinkime savo tautos idealų, o 
tik juos pakrikštykime, pašventinkime, auginkime taip, kad 
iš to būtų Dievui garbė ir žmonėms nauda... 

Inteligentai sakosi platiną tarp žmonių apšvietimą. 
Neapsileiskime nė mes: sėkime tarp žmonių šviesos grūdą su 
pilna sauja, platinkime tikrą mokslą gyvu žodžiu, ar su 
plunksna laikraščiuose bei knygose, kad niekur neliktų neuž- 
sėtos ežios, tai ir nebus kur veistis bedievybės ir socializmo 
kūkaliams (raugėms) ir kitokioms užrubežio piktžolėms“ (56- 
57). 

Baigdamas labai gyvenimišką samprotavimą apie „nau- 
jąją dvasią“, paremtą širdį drebinančiais faktais bei vaiz- 
dais, Jurgis Matulevičius lyg kukliai stabtelėja, tarsi žvalgy- 
damasis talkos. 

„Ant galo grįžus, bene tik vienas rašymas! Negi tik su 
viena plunksna gali kovoti? Tam yra šimtai kitokių būdų, gal 
geresnių ir prakilnesnių. Tegul kas kitas, už mane labiau su- 
gebąs, juos išrodinės. Aš tik labai norėjau tai priminti, kad 
nestovėtume rankas nuleidę, kad reikia darbuotis kuo vei- 
kiausiai. 

Vienok nemanykime, kad toji kova būtų lengva. Mes 
jaunieji dar nepratę kovoti. Kelias, į kurį mums tenka įstoti, 
yra painus ir slidus. Gali sakyti, kad dar nė nepramintas. 
Jau ne vienas jaunesniųjų kunigų mėgino juo žengti, bet 
dažnai klydo... Kodėl jie klydo? Man rodos todėl, kad jie ėjo 
be vyresniųjų. 

Mes jaunesnieji, dažniau susidurdami su pasauliečiais 
inteligentais, su studentais, galime patėmyti (pastebėti), kur 
jie siekia, ko nori, ką daro, koki jų įsitikinimai ir nuomonės, 
galime pajusti visą baisumą tų vargų ir nelaimių, į kurias jie 
nori įstumti mus, mūsų tėvynę ir mūsų Bažnyčią. Tačiau 
taisyti, kovoti su ta dvasia, taisyti inteligentų nuomones, 
vienų jausmų neužtenka. Čia reikia proto ir patyrimo, kurį 
teduoda tik žilas plaukas“. 

Supažindinęs su vidaus priešų grėsme, Matulevičius 
pereina prie išorinio priešo — pravoslavijos ir rusifikacijos, — 

kurios kėsinasi sugriauti Bažnyčios vienybę, stengiasi 
vyskupus atskirti nuo popiežiaus, kunigus nuo vyskupų, žmo- 
nes nuo kunigų, užkraudama šimtus draudimų ir bausmių. 
Bažnyčios griūva, bet neleidžiama jų taisyti, nė statyti naujų. 

Lietuvių spauda uždrausta, neleidžiama steigti jokių 
draugijų. Mokslus baigusieji lietuviai negali grįžti į savo 
tėvynę, — turi trankytis po svetimus kraštus užsidirbti sau 
kąsnelį duonos. Po 1863 m. sukilimo rusai ištrėmė iš Lietuvos 
daug ūkininkų, kurių žemėse apgyvendino rusus... 

„ „Antra vertus, kaip mes, kunigai, atrodome rusų akyse? 
Stai mes ūkininkų vaikai, iš mažens, kaip ir mūsų tėvai, tik 
lietuviškai temoką, mokslus išėję rusiškose gimnazijose, kur 
lenkų kalbos šiukštu nė negirdėti, vos ketverius ar penkerius 
metelius išbuvę seminarijoje, jau virstame į lenkus... Tarp 
savęs, ir namie su šeimyna, ir su kuo tik galėdami, jau tik 
lenkiškai tekalbame. Ką gali rusai, tai regėdami apie mus 
pagalvoti ir apie mūsų seminarijas, o net ir apie visus lietu- 

vius? Ar su tokiu pasielgimu mes nepakurstome rusų, kad dar 
aršiau mus spaustų ir mūsų kalbą niokotų? 

Jei taip bus ir toliau, tai mes negalime tikėtis nė spau- 
dos. Jau ne kartą žmoneliai bandė siuntinėti prašymus, bet 
nieko nepešė. Jiems rusai pasako, kad jūsų kunigai ir bajorai 
nekalba lietuviškai, tai jiems nereikia nė spaudos“. 

Jurgis Matulevičius visai realiai žvelgė į esamą padėtį ir 
Rusijos kėslus, kuri apgožus daug kitų tautų ir siekia jas 
įtraukti į pravoslavų tikėjimą ir paskandinti panslavizmo 
jūroje. Visa tai gerai suprasdamas, jis taria: „Bent kartą 
liaukimės su tais lenkiškais sapnais bei svajonėmis. Geriau 
būkime tuo, kuo mus Dievas sutvėrė. Lietuvišką duonelę 
krimstame, tai nesigėdinkime ir lietuviškai kalbėti“ (67). 


Matulevičiaus mokslo eiga akademijoje 


Panašaus pobūdžio referatą jis nusiuntė į Žemaičių semi- 
nariją Kaune slaptam lietuvių klierikų būreliui. To referato 
motto buvo: „Kunigas, norėdamas gerai atlikti savo pašau- 
kimą, turi būti geras lietuvis patriotas“. Klierikų seniūnas, 
Simanas Sultė, pasitaręs su patikimais draugais, tą referatą 

davė paskaityti seminarijos rektoriui, kan. Justinui Dovy- 
daičiui (1834-1901). Jį perskaitęs su kitais vadovybės nariais, 
rektorius grąžino ir tarė: tai teisybė, bet ir dinamitas. Tai 
reiškia, kad reikia būti atsargiems, nes rusų valdžia stropiai 
sekė patriotinį lietuvių sąjūdį Seinų ir Žemaičių semi- 
narijose, ypač kad Lietuvoje buvo griežtai uždrausta lietu- 
viškoji spauda (Zr. Juozapas Stakauskas, Tiesos Kelias, 
1938, 823-25; 1939, 641-42, 647). 

Petrapilio Dvasinės Akademijos koplyčia. Čia kun. J. Matulevičius 
atlaikė pirmąsias savo Mišias 


Akademijon paprastai patekdavo gabesnieji rinktiniai 
studentai, kurių tarpe buvo įvairių tautybių, bet daugumą 
visada sudarė lenkai ir lietuviai. Pagal anų laikų madą 
akademijoje dominavo lenkų kalba, bet niekas nedraudė 
kalbėtis lietuviškai. Pagrindinių dalykų dėstomoji kalba 
buvo lotynų. 

Jurgis Matulevičius savo mokslo pažangumu prašok- 
davo visus savo kolegas, bet jis niekad tuo nesididžiuodavo. 
Visų giriamas ir aukštinamas, jis nesikėlė puikybėn — su 
visais draugiškas, paprastas, kuklus ir paslaugus. Jo 
gabumus ir širdies gerumą dažnai naudodavo daugelis 
kolegų, prašydami jiems išaiškinti painesnius klausimus jų 
mokslo dalykuose. 

Baigęs trečiąjį teologijos kursą, jis buvo paskirtas visų 
akademijos studentų seniūnu. Tą jo paaukštinimą mielai 
pagerbė visų tautybių kolegos, niekur nesireiškė jokia 
pavydo kibirkštėlė. Patyręs, kad tos pareigos jam užima daug 
laiko, o prieš akis visas kalnas baigiamųjų darbų bei egza- 
minų, jis vėliau atsisakė nuo seniūnystės. 

Matulevičius artėjo prie akademinių studijų pabaigos; 
1897 m. gavėnioje gavo subdiakonatą, 1898 m. gavėnioje 
gavo diakonatą. Tų pačių metų lapkričio 20 d. buvo įšventin- 
tas kunigu. Sventimus jam suteikė akademijos rektorius 
vysk. Karolis Niedzialkowskis. Pirmąsias šv. Mišias atlaikė 
Petrapilyje. Akademijos mokslus baigė 1899 m. pavasarį. 

Baigdamas akademiją, Jurgis Matulevičius parašė diser- 
taciją gauti teologijos magistro laipsniui pas prof. Joną 
Maciulevičių-Maironį, tema: De iure belli et de pace aeterna 
(Karo teisė ir amžinoji taika). Jo disertacija buvo įvertinta 
aukščiausiu laipsniu: cum eximia laude, cum nota primus. Be 
to, jam buvo suteiktas aukso medalis. Rektorius jam patarė 
studijuoti toliau ir žadėjo jam užleisti savo apologetikos 
katedrą akademijoje (Būčys, Atsiminimai I, 293). 

KRYŽKELĖJE 


Kunigas Jurgis Matulevičius buvo ne iš tokių, kuriam 
mokslas ir žinija baigiasi su magistro diplomu. Subrendęs 
vyras žvelgė į gyvenimą atviromis akimis. Jis jau buvo pa- 
skaitęs daugybę knygų, pažinojo Vakarų Europos mokslo 
židinius ir minties išraiškos laisves. Aukštų idealų vizija ir 
mokslo alkis dar akademijoje dilgino jo užsidegimą geriau 
pramokti vokiečių ir prancūzų kalbų, kurios plačiau pravers 
kultūringų tautų lobynus. Jis svajojo išsiveržti iš troškinan- 
čios siauros rusiškos ortodoksijos atmosferos. 

Petrapily atsisveikinęs su akademijos vadovybe, profeso- 
riais, kolegomis ir daugybe pažįstamų, jis išvažiavo aplan- 
kyti Lietuvą ir savo tėviškę. Dienos ir savaitės bėgo greitai 
kaip srauni upė. Reikėjo skubėti į Kielcus prisistatyti savo 
vyskupui, nors būtų buvę mieliau dirbti savo krašte. Trau- 
kinio ratams ritmingai stuksint tolimais Lenkijos plotais, jo 
galvoje sukosi ateities planai ir gražūs troškimai: studijos 
užsieny, vėliau gal apologetikos katedra akademijoje, o gal 
plati visuomeninė veikla... 

Tuose svarstymuose blinkčiojo ir momento dilema: ar 
išsipasakoti tuos troškimus savo Ganytojui? Geriau ne — 
padiktavo gilus jo protas — verčiau tai palikime Dievo Ap- 
vaizdai, kuriai nederėtų užbėgti už akių. Pagaliau ir pats 
mato savo kelyje keletą svarbių kliūčių: kunigų darbininkų 
stoka diecezijoje, stoka lėšų studijoms užsienyje ir menka 
sveikata. 

Kielcų seminarija jau buvo atgaivinta. 1897 m. rudenį. 
Vyskupas Tomas Kuliūskis labai apsidžiaugė, sulaukęs savo 
vyskupijai tokios intelektualės pajėgos. Tačiau jos panau- 
dojimas buvo suvaržytas rusų valdžios įstatymais bei malo- 
nėmis. Pirmiausia reikėjo kun. Matulevičių „ipilietinti“. 
Todėl vyskupas jį paskyrė vikaru į Daleszyce parapiją, apie 
6-8 km nuo Kielcų, ir paprašė Varšuvos generalgubernato- 
riaus patvirtinimo. Teigiamas atsakymas buvo gautas gan 
greitai, rugpiūčio 13 d. kun. Matulevičius gavo teisinį statusą 

ir valdžios skirtą vikaro algą. 

Čia pravartu pažymėti, kad administraciniu keliu Varšu- 
vos generalgubernatoriui priklausė ir lietuviškoji Suvalkija. 
Tada (1897-1900) generalgubernatorium buvo kunigaikštis, 
generolas Aleksandras Konstantinovič Imeretinskij (1837- 
1900), kuris domėjosi ir lietuvių reikalais. Jis parašė 
Varšuvos mokslo apygardos globėjui memorandumą, 
kuriame įrodinėjo lietuvių spaudos uždraudimo žalingumą 
pačiai rusų valdžiai. 

Daleszycų parapijoje kun. Matulevičius rado visai nepa- 
kenčiamas sąlygas. Klebonas jį apgyvendino lūšnoje, kur 
skersai ir išilgai gaudėsi vėjai ir lietus tėškė pro visus ply- 
šelius. Drėgna trobelė, prastas maistas bematant atgaivino 
jo seną kojos ligą (Būčys, AJM, o.c. 17). Vos porą mėnesių 
beištvėręs, kantriausias iš kantriųjų, kun. Matulevičius 
skubėjo ieškoti medicininės pagalbos. Kodėl vysk. Kuliūskis 
ji paskyrė į tokią baisią skylę, ar visos Kielcų apylinkėse 
parapijos turėjo tokias klebonijas? — iki šiol neaišku. 

Vis manydamas, kad tai buvo reumatizmas, ligonis tvir- 
tai pasiryžo siektis tinkamos gydyklos. Rusų valdžiai pristatė 
vietinio gydytojo pažymėjimą ir gavo leidimą išvažiuoti į 
užsienius. Jam pritarė ir pusbrolis Jonas Matulevičius, kuris 
nuo 1897 m. gruodžio 5 d. seminarijoje dėstė rusų kalbą ir 
Rusijos istoriją iki 1901 m. lapkričio 30, kol rusų valdžia jį 
pašalino. Pusbrolis Jonas parėmė kunigą Jurgį net pinigais. 


Kun. Matulevičius išvažiavo gydytis į Bad Kreuznach, 
Rheinland-Pfalz krašte, netoli Saar'o, prie Nahe upės, kur 
buvo garsios reumato gydyklos su radioaktyvinėmis vers- 
mėmis. Ten jį ilgai maudė priešreumatinėse maudyklose, 
atrodo beviltiškai, nes jam niekuo nepalengvino. Keista, kad 
Kreuznacho gydytojai nepažino jo ligos, net nepadarė nė 
kraujo analizės. Neapmalšinus jo skausmų, Dr. Kreuzer 1899 
m. gruodžio 28 d. išdavė kun. Matulevičiui pažymėjimą, 
vietinės policijos patvirtintą, kad jam reikia stipresnio šešių 
mėnesių gydymo Merano gydyklose Alpių kalnuose, į šiaurę 
nuo Bolzano, kurios tada priklausė Austrijai. 

Kun. Matulevičius tą pažymėjimą pristatė valdžiai, norė- 

damas gauti užsienio paso pratęsimą. Jam leido vykti į 
Merano, bet tik keturioms savaitėms. 

Ranka numojęs į tokią malonę, kun. Jurgis tiesiog 
pasuko į iš anksčiau apsvarstytą tikslą — studijas Svei- 
carijoje. Pats kilęs iš mažo krašto, kur netolimai pasiekiami 
kitataučiai kaimynai, ir atsibodėjęs sustingusia Rusijos 
imperija, kuri buvo užgulusi daugybę tautų, jis pasirinko 
nedidelę Sveicariją, kur darnioje santaikoje ir laisvėje gyveno 
skirtingų kalbų bei papročių žmonės. 

STUDIJOS ŠVEICARIJOJE 


Kun. Matulevičius norėjo pagilinti savo teologines 
studijas, todėl jis nuvyko į katalikų universitetą Friburge 
(Fribourg), prie Sarine upės, į pietvakarius nuo Bern, Svei- 
carijos sostinės. Friburgas jį viliojo ir dėl skirtingos 
teologinių studijų krypties. Petrapilio dvasinėje akademijoje 
viešpatavo jėzuitų kryptis, o Friburge — dominikonų. 
Kalbos atžvilgiu akademija buvo lenkų įtakoje beveik iki XIX 
šimtmečio galo, o Friburge susiduria vokiečių ir prancūzų 
kultūros su prancūzų persvara pačiame mieste. Slaviškosios 
įtakos su savo ultra patriotinėmis užmačiomis jau buvo jam 
įgrįsę. Todėl kun. Jurgį traukte traukė aukšta vakarietiškoji 
kultūra, kaip aukštieji Alpių kalnai vilioja lygumų vaikus. 

Į Friburgą jis atvyko 1899 m. pačiomis paskutinėmis 
gruodžio mėnesio dienomis. Įsirašė į universitetą ir apsi- 
gyveno studentų bendrabutyje „CČanisianum“. Universitete 
jis įsiregistravo tikra savo pavarde, o Canisianume Mont- 
vydo slapyvardžiu, kuriuo reikėjo prisidengti nuo rusų 
žandarų akių, nes iš Rusijos kunigus išleisdavo į užsienius tik 
gydytis, ne mokytis... 

Čia jis rado savo akademijos studijų artimą draugą, kun. 
Pranciškų Bučį, jau bebaigiantį pirmąjį semestrą. Tai buvo 
didelis džiaugsmas, nes jis padėjo kun. Jurgiui čia susitvar- 
kyti ir vėliau pasitarnavo istorijai savo atsiminimais. 

Canisianum, vienas iš trijų bendrabučių, buvo įkurdintas 
dideliame aukštame name, prie pat Sv. Mikalojaus gotiškos 
bažnyčios. To namo apačioje buvo arklidės, virš arklidžių 
bankas, o bendrabutis tilpo penktame ir šeštame aukštuose. 
Virtuvę ir ūkinius reikalus aptarnavo seselės šveicarės, Sven- 
tojo Kryžiaus kongregacijos vienuolės. 

Bendrabutyje buvo du skyriai: teologinius dalykus studi- 
juojantiems kunigams ir bažnytinius mokslus studijuojan- 
tiems pasauliečiams. Kunigams bendrabučio taisyklės buvo 
žymiai lengvesnės: jie valgydavo atskirai nuo pasauliečių ir 
valgio metu nebūdavo skaitymo, — tik malda prieš ir po 
valgio. Tais laikais pilnas išlaikymas Canisianume, pride- 

dant asmeniškas studento išlaidas, su retu knygų pirkimu, 
mėnesiui išeidavo 115 frankų. Friburgo universitete už 
mokslą nereikėjo mokėti. Kunigai iš Mišių stipendijų 
sudarydavo apie 75 frankus. Taigi, likusius 40 frankų tek- 
davo pridėti iš pagalbinių šaltinių. 

Tuo metu Friburge gyveno šeši lietuviai kunigai. Išsky- 
rus kun. Matulevičių, visi buvo iš Seinų vyskupijos. Keturi iš 
jų jau buvo dirbę parapijose ir turėjo susitaupę studijoms. Gi 
kun. Būčys ir kun. Matulevičius neturėjo progos taupyti, nes į 
Friburgą atvyko beveik tiesiog iš akademijos. 


Sveicarijos Friburgo universitetas 


Netrukus kun. Matulevičius gavo pasiūlymą dirbti Šv. 
Jono parapijoje žemutinėje miesto dalyje (St. Jean de Basse 
Ville). Klebonas jam pasiūlė apsigyventi klebonijoje, valgyti 
drauge su klebonu, turint laiko lankyti ligonius ir šiaip padėti 
parapijos darbuose. Faktiškai jis turėjo pilnas vikaro parei- 
gas, išskyrus pamokslų sakymą. Už butą, tikriau sakant 
mažą tamsų kambarėlį, jis turėjo klebonui primokėti 50 fr. į 
mėnesį. 

Įtemptas darbas universitete, nesibaigiantieji darbai 
parapijoje be jokios atvangos, greitai išsėmė trapias kun. 
Matulevičiaus jėgas. Per 1900 metų vasaros atostogas jį 
suėmė baisūs, vos pakenčiami, skausmai dešinėje rankoje ir 
kojoje — atgijo „reumatas“. Tuos skausmus tur būt pažadino 
aplinkumos drėgmė, nes bažnyčia ir klebonija buvo pasta- 
tytos Sarine upės slėnyje, žemoje ir drėgnoje vietoje, nors ir 
atokiai nuo upės. 


Friburgo Sv. Jono parapijos bažnyčia 


Friburgo universiteto studentai buvo suorganizavę savo 
nedidelę pašalpinę draugijėlę ligos atveju, kas semestras 
mokėdami po keletą frankų. Jie buvo sutarę su dviem miesto 
gydytojais, kurie sutiko tam tikromis sąlygomis aptarnauti 
studentus nemokamai. Kaip tik tą vasarą abu gydytojai buvo 
išvažiavę, bet buvo paprašę dr. Mayer juos pavaduoti. Vieną 
pavakarę kun. Matulevičius su kun. Būčių ir nuėjo pas tą 
gydytoją ieškoti pagalbos. 

Kun. Matulevičius išsipasakojo apie savo ligą nuo pat 
pradžios, kad tai buvęs reumatizmas ir jį buvo gydęs net 
Kreuznacho kurorte. Dr. Mayer nelabai patikėjo, kad tai 
buvęs reumatizmas. Jis tuojau paėmė kraujo ir, jį ištyręs, 
rado, kad tai buvo tuberkuliozė. Patarė labai rimtai susi- 
rūpinti gydymu ir pasakė, kad neapsieis be chirurginės 
operacijos, nes liga jau įsisenėjusi. Malonusis dr. Mayer 
nurodė, kad Friburge tokią operaciją gali padaryti žymus 


Friburgo Šv. Jono parapijos klebonija su bažnyčia. Čia kun. J. 
Matulevičius gyveno 1900-1902 m. 


chirurgas dr. Clement savo klinikoje. Šis vizitas gerokai 
nugąsdino abu lankytojus, nes CČanisianume buvo girdėję, 
kad tas daktaras yra didelis brangininkas, o jie neturėjo 
pinigų. 

Pagaliau kun. Matulevičius įsidrąsino ir nuėjo pas dr. 
Clement, kuris maloniai priėmė, patikrino ir pasakė, kad 
reikės operuoti, bet tuo tarpu klinikoje buvo užimtos visos 


67 


Friburgo Šv. Onos klinika, kurioje kun. J. 
Matulevičiui daryta operacija 


vietos. Kai tik atsirado laisvas kambarys, daktaras jam 
pranešė laiką ir pasakė, kad bus kaulų džiovos operacija. Pa- 
skirtu laiku į kliniką jį palydėjo ištikimasis jo draugas kun. 
Būčys. Palydovas kantriai sėdėjo laukiamajame ir gal būt 
labiau nervinosi negu operuojamasis. Operacija truko pustre- 
čios valandos. Kai Matulevičių slaugės atgabeno į jam skirtą 
kambarį, jis jau buvo atgavęs sąmonę, bet buvo taip išvar- 
gęs, kad nepajėgė nė žodžio ištarti. 

Gydymas tęsėsi ilgokai, nemažiau mėnesio. Gydytojas jį 
apžiūrėdavo kasdien, dažnai įšvirkšdavo vaistų. Paskui jis 
dar ištisus metus eidavo pas daktarą kas savaitę gauti tų 
švirkštų. Tie vaistai, kad galėtų juos įšvirkšti, turėjo būti 
maždaug vandens virimo temperatūros. Todėl jų įleidimas 
buvo neapsakomai skaudus. Matulevičius susirūpino, kaip 
bus su atlyginimu, nes vaistai buvo labai brangūs ir jų 
sunaudota daug ir liga pamažu nugalėta. Paklaustas apie 

atlyginimą, dr. Clement nusišypsojo ir pasakė: „Už operaciją 
ir vaistus 200 frankų“... (Vysk. P. Būčys, Atsiminimai I, 272- 
274). 

Kažkaip apie tą atsilyginimą žinios pasklido tarp stu- 
dentų. Kilo diskusinė problema: kodėl studentas Debskis už 
mažą ir lengvą operaciją turėjo užmokėti daugiau tūks- 
tančių, negu Matulevičius šimtinių... Svarstymuose pa- 
aiškėjo, kad gydytojas tur būt žinojo, kad Debskis buvo 
vienturtis stambaus dvarininko sūnus, kuris savo reikalams 
Friburge iššvaistydavo kas mėnesį apie 5000 frankų, o Matu- 
levičius per mėnesį išgyvendavo už 100 frankų ir buvo 
beturtis. Sis įvykis studentams parodė, kad gyvenime yra ir 
taurumas, ne tik pinigas. 

Friburgo universiteto studentų sugyvenimas buvo drau- 
giškas. Laisvalaikiais jie galėjo diskutuoti, išeiti pasivaikš- 
čioti ir kalbėtis, kaip ir kur norėjo. Jiems nereikėjo žvalgytis, 
ar neseka koks žandaras. Universitetą lankė įvairių tautybių 
bei kraštų studentai. Jie buvo įsisteigę visokių organizacijų, 
dažniausia vadinamų korporacijomis. Iš pradžių lietuviai 
veikė drauge su lenkais, bet damos ten nebuvo. Todėl 1897 m. 
lietuviai įsteigė atskirą savo draugiją, pavadintą „Rūta“. 

Friburgas pirmiausiai buvo patraukęs kunigus studijuoti 
teologiją, vėliau atsirado ir pasauliečių. Bendrai tariant, nuo 
1895 iki 1935 metų ten buvo studijavę apie 100 lietuvių, kurių 
dauguma buvo įsigiję daktaro laipsnius ir kūrybingai reiš- 
kėsi nepriklausomos Lietuvos kultūriniame gyvenime bemaž 
visose mokslo srityse. 

Organizaciniame gyvenime kun. Matulevičius nedaug 
tepasirodė, nes greta studijų buvo užimtas parapijos darbais. 
Be to, jam daug laiko sutrukdė aštri liga ir ilgas gydymasis, 
todėl ir studijos nusitęsė ilgiau, negu buvo planavęs. 

Pagrindine savo studijų šaka buvo pasirinkęs apologe- 
tiką, greta jos dar dogmatiką ir sociologiją. Pagal savo 
įgimtą būdą, ką tik jis studijavo, visur siekė mokslo gelmių. 
Kaip jau aukščiau buvo minėta, jis puikiai mokėjo lotynų 
kalbą, o Sveicarijoje tobulai išmoko prancūzų ir vokiečių 
kalbas. 

Beveik visi teologijos fakulteto profesoriai, išskyrus tik 
du, buvo vienuoliai dominikonai. Todėl ten viešpatavo 
tomistinė dvasia ir jos filosofiniai metodai. Fakulteto dekanu 
tada buvo diecezinis kunigas dr. Juozas Beck, pastoralinės 
teologijos ir sociologijos profesorius, garsus Sveicarijos 
katalikų veikėjas. 


Tarp švytėjančių profesorių savo įtaka ir garsu buvo 
apologetikos profesorius, vienuolis dominikonas Albert 
Maria Weiss (1844-1925), autorius penkių tomų veikalo 
Apologie des Christentums (Krikščionybės apologija) ir 
daugelio kitų veikalų. Pagal universiteto statutą, kursas 
turėjo būti dėstomas lotyniškai, o seminaras vedamas vokiš- 
kai, bet jis daugiausiai dėstė vokiškai, tik su kai kuriais loty- 
niškais įtarpiais. Friburge jis profesoriavo arti 30 metų (1890- 
1919). Jo apologetikos kurso klausė abu, Matulevičius ir 
Būčys, kurio atsiminimais čia naudojamasi. 

Savo raštuose tas vokiečių, kilme bavarietis, vienuolis 
dominikonas buvo ne tik teologas, bet ir sociologas, didis 
krikščionių socialinio sąjūdžio skatintojas, uolus popiežiaus 
Leono XIII idėjų skleidėjas. Katalikams tada neužteko tik 
gintis nuo ateizmo ir triumfuojančio radikalizmo, kuris 
dangstėsi modernizmo skraiste. Reikėjo ne tik apologijos, bet 
ir gilaus tikėjimo, ką buvo priminęs savo nutarimuose ir 
Vatikano I (1870) susirinkimas, pasirėmęs šv. Povilo žo- 
džiais: „Credere enim oportet accedentem ad Deum guia est“ 
(Tam, kuris artinasi į Dievą, reikia tikėti, kad jis yra. Zyd. 
11, 6). 

Kun. Būčys buvo susižavėjęs ir Bažnyčios istorijos pro- 
fesorium prancūzu Mandonnet: „Tėvui Mandonnet tuojau 
pasisakiau atvykęs į Friburgą specializuotis apologetikoje; 
pridėjau, kad žinau, jog stambiausias krikščionijos įrodymas 
iš istorijos yra pati jos istorija. Profesorius mane įspėjo, kad 
ne pergreit Bažnyčios gyvenime matyčiau stebuklų ir ant- 
gamtinių dalykų. Tačiau jis rimtai pareiškė, kad Bažnyčios 
gyvenimas yra tvarkomas ypatingu būdu Dievo Apvaizdos ir 
Sv. Dvasios veikimu. Po to, pusiau juokais, jis pridūrė: 
“Žiūrėk, sako, Bažnyčią įkūrė žydai, tvarko klebonai, vado- 

Kun. Jurgis Matulevičius apie 1902-1904 m. 


vauja italai, ir ji dar iki šiol nesugriuvo. Jeigu tai nevadini 
stebuklu, tai nežinau, kokio dar didesnio stebuklo galima 
norėti...“ Būčys tikrai gėrėjosi tuo profesorium, kuris pasi- 
žymėjo įdomiu dėstymu, giliu dalyko žinojimu ir bendra 
erudicija (Atsiminimai I, 242-243, 248). 

Kun. Būčys (1872-1951) savo studijas pradėjo anksčiau ir 
anksčiau jas baigė teologijos daktaro laipsniu, 1901 m. liepos 

mėnesį, o Matulevičius užtruko dar vienerius metus — tęsė 
savo studijas ir ruošė disertaciją pas prof. Weissą. 

Dirbo, kiek tik išgalėjo. Jo jau pasigedo ir seniai laukė 
Kielcų vyskupas. Kancleris kan. Bronistaw Obuchowicz jam 
1901 m. liepos 1 d. parašė laišką ir prašė pranešti, kada griš. 
Galima spėti, kad apie kun. Matulevičių teiravosi ir policija, 
iš kurios akių jis buvo dingęs nuo pat išvažiavimo gydytis į 
užsienius... Savo laiške kancleriui (liepos 16) kun. Matulevi- 
čius parašė, kad ir pats iš visos širdies trokšta grįžti į darbą, 
bet gydytojas sulaiko, nes dar reikia gydytis, kad tuber- 
kuliozė neišsiplėstų po visą organizmą. Jis dar nėra tikras, ar 
nereikės daryti antros operacijos. 

Tokiose aplinkybėse kun. Matulevičius baigė visas stu- 
dijas, išlaikė visus reikiamus egzaminus ir 1902 m. liepos 21 
dieną įteikė savo disertaciją: Doctrina russorum de statu 
tustitiae originalis. (Rusų mokslas apie prigimtinio tei- 
singumo stovį). Toji disertacija buvo įvertinta pačiu aukš- 
čiausiuoju laipsniu — praeclarissime. 

Buvęs artimas kun. Jurgio draugas, kun. Henrikas 
Przeždzieckis (1873-1939), vėliau Podlesio vyskupas, kuris 
tuo metu taip pat studijavo Friburge, savo prisiminimuose 
parašė: „Kaip seminarijoj, taip vėliau akademijoj jis pasižy- 
mėjo tolerancija ir meile. Vėliau jį mačiau Sveicarų Friburge, 
kur, baigęs Akademiją, studijavo toliau. Visuomet tylus, 
nesiskiriąs su knyga, degąs kunigišku uolumu, padėdavo 
šveicarų dvasininkijai jų pastoracijos darbe. Niekuomet ir 
niekur jame nemačiau iškylant jo 'aš' ar ieškančio paties 
savęs. Kunigo Jurgio egzaminų teologijos daktaro laipsniui 
gauti išdavos paragino Friburgo universiteto profesorius 
parašyti į Romą, prašant atkreipti dėmesį į nepaprastus 
jaunojo daktaro gabumus. 

Turėjau progos dažniau su juo sueiti. Stebėdavaus ta 
skaisčia siela, jo užsidegimu, dideliu išsimokslinimu, aiškiu 
painių teologijos klausimų sprendimu, teisiniu, moksliniu ir 
visuomeniniu nusimanymu. Malda ir darbas, Dievo ir artimo 
meilė užėmė kiekvieną jo gyvenimo valandėlę; tame gyve- 
nime nebuvo laiko poilsiui“ (AJM 101-102). 

Kun. Dr. Jurgio Matulevičiaus disertaciją tuojau iš- 
spausdino Krokuvos W. L. Anczyc leidykla 1903 metais. Kny- 
ga yra 236 puslapių, sukėlusi didelį teologų ir mokslo žmonių 
susidomėjimą Vakaruose. Autorius ypač stebino katalikų te- 
ologus savo aukšta erudicija ir giliu pažinimu rusų teologi- 
nės literatūros, kuri vakariečiams iki tol buvo terra in- 
cognita. 

PAINIAVA RUSIŠKOSE PINKLĖSE 


Okupacijų pasaulyje buvo daug, bet jos tautų nesu- 
naikino, tik skaudžiai jų daugelį sužalojo, nors bemaž visi 
okupantai vadovavosi žvėriškais instinktais. Čia nesiimsime 
pasakoti apie okupacijas bendrai. Norime paliesti tik trumpą 
epizodėlį iš kun. Matulevičiaus gyvenimo, kai jis grįžo po 
Friburgo studijų į Kielcus. Jį bematant apsupo žvalgybinis 
voratinklis. Apie tai surinkęs žinias iš Kielcų vyskupijos 
archyvų, br. Bronislovas Zaluskis, MIC, rašo: 

„Kielcų Konsistorijoje esantieji raštai, liečiantieji kun. 
Jurgį Matulevičių, nušviečia ano meto santykius ir 
asmenišką kun. Matulevičiaus padėtį. Matome, kaip kiek- 
vienas mažiausias katalikų kunigo žingsnis, kiekvienas paju- 
dėjimas buvo akylai ir įtartinai sekamas. Kiek tai 
pareikalavo laiko, pastangų, susirašinėjimo tarp įvairių įstai- 
gų ir abipusio jų susitarimo, net ir tokiuose paprastuose daly- 
kuose, kaip aplankymas sunkiai sergančio dėdės, kun. 
Felikso Matulevičiaus, Piaseczno klebono...“. 


Panaudodamas tuos dokumentus, kun. M. Wišniewskis 
labai vaizdžiai aprašė įvykius savo plačiame veikale (mašin- 
raštis), kurio panorama, kiek sutrumpinta, čia pasi- 
naudosime. 

Tuo metu Kielcų policija pradėjo nerimauti. Gali būti, 
kad užuodė kun. Jurgio pėdsakus. 1902 balandžio 17 d. Kielcų 
gubernatorius kreipiasi į vyskupą, klausdamas, kas yra su 
Matulevičium? Užsienio pasą 28 dienoms gydytis Merano, 
Austrijoje, gavo, bet ligšiol nesugrįžo, nors ir toliau skaitosi 
Daleszyce parapijos vikaru, iki šiol tebėra algų sąrašuose ir 
asmeniškai ateina atsiimti atlyginimą. Laiškas, kaip papras- 
tai, rašytas rusiškai, išskaičiuoja Matulevičiaus ir paties 
vyskupo nuodėmes: 

a) Apie kunigų nusižengimą užsienio paso terminų tai- 
syklėms turi būti painformuotas vyriausias krašto valdyto- 
jas (Varšuvos generalgubernatorius). 

b) Dvasininkai, dėl ligos pasitraukę ilgiau, negu ke- 
turiems mėnesiams, turi būti atleisti iš pareigų. Pasirėmęs 
šiuo nuostatu, gubernatorius prašo vyskupo jam suteikti 
galimybę artimiausiu laiku pranešti generalgubernatoriui, 
kokiu pagrindu kun. Matulevičius vis dar eina Daleszyce 
parapijos vikaro pareigas ir asmeniškai atsiima nustatytą 
atlyginimą. 

Vyskupas Kulinskis paaiškino 1902 gegužės 14 d. laišku, 
kad kun. Matulevičius neatleistas iš tų pareigų todėl, kad jis 
neatsiliepė nei į oficialius, nei privatiškus laiškus. Tiktai šių 
metų pradžioje, gavus gydytojo liudijimus, buvo painformuo- 
tas Varšuvos generalgubernatorius (1902 vasario 4 d. raštu 
Nr. 382), kad kun. Matulevičius anksčiau negalėjo kreiptis su 
prašymu pratesti atostogas dėl labai sunkios tuberkuliozės 
ligos ir dėl fizinio bei dvasinio nusilpimo. 

Kielcų gubernatorius, dar nevisai patenkintas, gegužės 4 
d. raštu teiraujasi, kas paimdavo kun. Matulevičiaus algą. Į 
tai vyskupas atsakė, kad kun. Matulevičius buvo įgaliojęs 
savo pusbrolį Joną Matulevičių ir konsistorijos algų lapuose 
figūravo J. Matulewicz parašas. Prieš tai ir Varšuvos 
generalgubernatorius (vasario 20 raštu) teiravosi, ar kun. 
Matulevičius jau atleistas iš vikaro pareigų, nes atostogomis 
naudojosi dvejus metus, kai leidžiama tik keturis mėnesius. 

Savo vasario 28 d. rašte vyskupas išaiškino visas aplin- 
kybes ir pranešė, kad kun. Matulevičius buvo atleistas. Tada 
generalgubernatorius kovo 28 d. raštu pratęsė dar keturiems 
mėnesiams Matulevičiaus buvimą užsieniuose. 

Kun. Matulevičius nujautė, kad, grįžus į okupantų jungą, 
jam teks aiškintis visokioms valdžioms. Todėl apsirūpino ati- 
tinkamais pažymėjimais. Dr. G. Clement jam prancūziškai 
išrašė ilgoką liudijimą apie ligą, jos eigą, gydymo būdą, ope- 
raciją ir naudotus vaistus, pridurdamas, kad tolimesnis gydy- 
mas dar turės kurį laiką tęstis, kurio šiuo momentu (1902 
vasario 6) negali nustatyti, bet mažiausia reikės trijų-keturių 
mėnesių. Tą liudijimą patvirtino Friburgo miesto prefektas 
(burmistras). 

Garbingą mokslo baigimo liudijimą jam suteikė Friburgo 

universiteto Teologijos fakulteto dekanas, prof. P. Reginal- 
dus, O.P., pabrėždamas jo doktoratą ir praeclarissime laips- 
nį. 

Taip pat ir vietinis vyskupas Josephus Deruaz, 
(Episcopus Lausannensis et Genevensis), kun. dr. Matulevi- 
čiui parašė „Litterae Testimoniales“, aukštai vertindamas jo 
kunigišką uolumą ir pavyzdingą gyvenimą bei apaštališką 
veiklą (Datum Friburgi Helvetiorum, die 14 augusti 1902 an.). 

Pagaliau kun. dr. Matulevičius atsirado Kielcuose. 
Suprantama, kad pirmasis vyskupo rūpestis buvo pridengti 
tą naują pajėgą nuo policijos akių. Vyskupas jį paskyrė 
vikaru į mažą Imielno parapiją gretimoje Jędrzejowo apskri- 
tyje netoli Kielcų. Atrodo, kad tai buvęs taktinis manevras 
susilpninti policijos budrumui, nes ir tokiam mažam postui 
reikėjo rusų valdžios patvirtinimo. Vyskupas tuojau nusiuntė 
Kielcų gubernatoriui prašymą, nieko neminėdamas apie 
kandidato mokslus, ir gavo gubernatoriaus patvirtinimą su 
įprastine metine 150 rublių alga. 

Neilgai trukus, kun. Matulevičius gavo žinią, kad sun- 
kiai serga jo dėdė (motinos brolis), kun. Feliksas 
Matulevičius, Piaseczno klebonas, netoli Varšuvos. Susi- 
jaudinęs kun. Jurgis skubiai ruošėsi kelionėn pas ligonį, gal 
jau net mirštantį, savo gerąjį dėdę. Deja, jis negalėjo sėsti į 
pirmąjį traukinį, — turėjo gauti valdžios leidimą. 

Kreipiasi į apskrities viršininką. Tasai klausia vyskupo, 
ar galima duoti kun. Matulevičiui leidimą vykti į Piaseczno. 
Vyskupas atsakė, kad nemato jokių kliūčių, ir prašė išduoti 
pasą bent dviem savaitėm. Jędrzejowo apskrities viršininkas 
atsiuntė pasą į Kielcų konsistoriją. 

Berods, kun. Matulevičius išskubėjo anksčiau, dar to 
paso nesulaukęs. Rado dėdę stipriai ligos nukamuotą ir nuo 
jo nepasitraukė iki paskutinės jo gyvenimo valandos ir daly- 
vavo jo iškilmingose laidotuvėse. Kun. Feliksas buvo gimęs 
Marijampolės parapijoje 1839 m. vasario 6 d., mirė 1902 m. 
lapkričio 5 d. kaip Piaseczno klebonas ir Lowicz kapitulos 
kanauninkas. 

Per tą laiką išsibaigė paso terminai ir kun. Matulevičius 

atsidūrė naujose įstatymų žnyplėse — reikia naujo leidimo. 
Kreipėsi į Piaseczno valsčiaus viršaitį. Tasai pasakė, kad 
tokio leidimo negali duoti be gydytojo liudijimo. Tada kun. 
Matulevičius nuėjo pas vietinį gydytoją Jaszczoltą, kuriam 
išpasakojo savo ligas, ir gavo pažymėjimą, kad dėl „paaštrė- 
jusio chroninio reumatizmo“ bent dvi savaites niekur negali 
keliauti. Viršaitis tą pažymėjimą, išduotą 1902 lapkričio 14, 
patvirtino ir persiuntė Jedrzejowo apskrities viršininkui, 
pranešdamas, kad jis pailgino kun. Matulevičiaus buvimą 
Piaseczno miestelyje. 

Apskrities viršininkas lapkričio 20 dienos raštu apie tai 
painformavo Kielcų konsistoriją ir gruodžio 18 ten nusiuntė 
kun. Matulevičiui skirtą pasą. 

Kadangi vysk. Kuliūskis jau buvo pakvietęs kun. 
Matulevičių seminarijos profesorium ir tik laukė rusų val- 
džios sutikimo, tai kun. Matulevičius gyveno ne Imielne, bet 
Kielcuose. Tai greitai krito į akis vietinei policijai, kuri 
užklausė kurijos, ką jis čia veikia, vieton sėdėjęs Imielne? 

Kun. Matulevičius vyskupui parašė paaiškinimą 
(gruodžio 19 d.), kad, gavęs paskyrimą į Imielno, tuojau 
nuvyko pas kleboną, kuris pareiškė, kad nieko apie tai 
nežinojęs ir net neparuošęs kambario. 

Kai kun. Matulevičius ruošėsi aplankyti sergančio dėdės, 
vėl užėjo pas kleboną prašyti leidimo. Klebonas mielai sutiko, 
nes jam pagalbininko visai nereikia, gal tik išskyrus 
velykines ir adventų išpažintis... 

Pagaliau buvo gautas rusų valdžios sutikimas, ir 1902 
gruodžio 29 kun. Matulevičius buvo oficialiai paskirtas 
Kielcų kunigų seminarijos profesorium. (Plg. ks. Wišniewski, 
0.c. 64-72; išnaša nr. 35). 

MOKYTOJAS IR AUKLĖTOJAS 


Šveicarijoje susitvarkęs visus reikalus, kun. Matulevičius 
grįžo į savo Kielcų vyskupiją. Jis gavo, kaip jau anksčiau 
matėme, formalų paskyrimą į Imielno mažą kaimišką 
parapiją vikaru, kol bus sutvarkytas numatomas jo paskyri- 
mas profesorium į kunigų seminariją. Gavęs rusų valdžios 
patvirtinimą, vysk. Kuliūskis jį pakvietė seminarijoje dėstyti 
lotynų kalbą ir kanonų teisę. Nors tie dalykai nebuvo jo 
specialybė, bet tada Kielcų seminarijoje nebuvo paisoma, 
kokioje šakoje žmogus buvo išsispecializavęs. Gi kun. Matule- 
vičiaus atveju toks paskyrimas gal buvo todėl, kad jis savo 
darbą pradėjo antrame pusmetyje — nuo 1903 sausio mėnesio 
pradžios. 

Pirmieji pedagogo žingsniai yra savo rūšies egzaminas. 
Klasėje ar auditorijoje jį sutinka daugelis tyrinėjančių akių, 
pratusių nuspėti mokytojo charakterį ir užčiuopti jo silp- 
nybes. Tokio pat metodo laikėsi ir jaunieji seminarijos klie- 
rikai, vos persiritę iš keturių gimnazijos klasių ir čia atsinešę 
savo mastus. Tai buvo svarbu, nes mokiniuose dažniausiai 
veikia universaliniai įpročiai: lengviau prasmukti, apgauti, 
paišdykauti ar iškrėsti kokią išdaigą. Sprendimas vyksta 
greitai, be jokių posėdžių, spontaniškai: tas yra padorus, bet 
minkštas — su juo susitvarkysime; anas griežtas, su juo 
atsargiai — neįveiksime; dar kitas — medinis piūklas, Dieve, 
padėk išsilaikyti... 

Kaip sekėsi pradžia kun. Matulevičiui? Apie tai suži- 
nome iš gyvo liudininko, kuris tada buvo 17 metų jaunikai- 
tis, pirmojo kurso klierikas, vėliau marijonas vienuolis, kun. 
Marjan Wišniewski. Čia pasinaudosime jo atsiminimų iš- 
traukomis, ne ištisomis citatomis (iš Sžuga Božy 49-50). 

Prieš pat antrojo semestro pradžią seminarijoje pasklido 
gandas, kad atvyksta naujas profesorius, ne bet koks, bet 
užsieninis teologijos daktaras. Tai ypač sužadino klierikų 
dėmesį ir spėliojimus, koks bus tas profesorius. 

Vieną dieną jis įžengė į klasę, kurioje buvo 30 klierikų, 
lengvu, kiek svyruojančiu žingsniu. Ramiai šypsodamasis, jis 

apžvelgė visus jaunus veidus ir į jį įsmeigtas akis. Atsisėdo į 
katedrą ir tuoj ėmėsi darbo. Dėstė sėdėdamas, nes stovėti ar 
vaikščioti jam buvo sunku dėl nuolatinių kojos skausmų. 
Viskas iš jo lūpų plaukė lengvai, natūraliai, nepamokslavo. 
Savo pareigas pildė ramiai ir protingai. To reikalavo ir iš 
klierikų, vis pabrėždamas proto galią ir tikslingumą. 
Mėgdavo kartoti garsų lotynų posakį: „Guidguid agis, 
prudenter agas et respice finem“ (Ką tik darai, daryk pro- 
tingai ir atsižvelk į pasėkas). 

Jo metodas buvo labiau realus, ne formalinis, dalykinis, 
ne receptinis taisyklių kalimas. Norėjo, kad visi dalyką gerai 
suprastų, bereikalingai nesikamuotų ir negaištų laiko. Svar- 
biausia, jis stengėsi pažadinti klierikų meilę kalboms. 
Zavingai kėlė lotynų kalbos grožį ir jos įtaką kitų Europos 
kalbų formavimuisi. Vaizdžiai įrodinėjo lotynų kalbos ryšį su 
romėniška bei katalikiška kultūra ir su Bažnyčios misija. 
Skatino, kad busimieji kunigai ją įsisavintų kaip antrąją 
gimtąją kalbą. Juk Bažnyčia yra mūsų dvasinė motina ir 
bendra tėvynė, kurioje visos tautos yra vieno dangiškojo 
Tėvo vaikai. 

Visa tai jis pasakojo ne vienu ypu (atsikvėpimu), ne išti- 
somis paskaitomis, nes reikėjo mokyti lotynų kalbos, bet 
kiekviena proga jis pažerdavo gražių minčių, kaip kibirkš- 
tėlių, kurios pamažu virsdavo liepsnojančiu laužų, — 
pakeldavo darbo įkarštį. Nevargino smulkmenomis, nevertė 
atmintinai kalti begalę taisyklių, tačiau reikalavo, kad žinotų 
ir atsimintų pagrindinius dalykus. 

Mokiniams suteikdavo daug laisvės. Suprasdavo jų 
silpnybę, apleidžiant stropumą bei pasiruošimą. Kai 
matydavo, kad atsakinėjant klierikas klumpa, mikčioja ir 
žvilgčioja į knygą, gelbstisi neparuošęs pamokos, jis pats, lyg 
susirūpinęs kažko ieškodavęs savo knygose, kad tam varg- 
šeliui duotų laiko išsikapstyti iš sunkių terminų. Ne kartą 
nusišypsodavo, o, kai jo ausį pasiekdavo nesantūrus pa- 
sakinėtojo (suflerio) šnabždesys, nuduodavo, kad negirdi... 

Iš jo spinduliavo šiltas, natūralus, žmogiškas palan- 
kumas, aukštesnis už sausas formules ir sustingusius šab- 

lonus. Už tai klierikai jį mylėjo ir stropiau mokėsi. Niekas 
nedrįso sudrumsti jam viešpataujančios pagarbos bei har- 
monijos. Semestriniai egzaminai praėjo sklandžiai: iš lotynų 
kalbos niekas nesusikirto, nors buvo aukų iš kitų dalykų. 

Rudenį, jau aukštesniame seminarijos kurse, vėl pasi- 
rodė tas giedras, mielas, besišypsąs veidas. Sį kartą kun. 
Matulevičius atsinešė ne lotynų kalbos vadovėlį, bet storą 
bažnytinių teisių (kanonų) kodeksą. Na, dabar jis mus pri- 
spaus su paragrafais — perbėgo jaunuolių galvas, palin- 
kusias daugiau į vaizduotę, o ne kietą proto mankštą. Tačiau 
gerasis profesorius sugebėjo atgaivinti net tas, beveik 
mirusias, teisines formules, jis atvėrė naujus plačius hori- 
zontus ir praktiškais gyvenimo pavyzdžiais aiškino ir įro- 
dinėjo, kad be teisinių nuostatų visuomeninis žmonių 
gyvenimas pavirstų į chaosą ir griuvėsius. 

Dėstydamas kanonų teisę, jis nepaklydo smulkmenose. 
Jo aiškinimuose bylojo ne paragrafai, bet teisės filosofija. 
Sausa teisė atgydavo, įgaudavo spalvingumo ir lengvo dvel- 
kimo. Ramioje aiškinimų tėkmėje kartais prasiverždavo ir 
griežtų priminimų būsimiems kunigams, kad Bažnyčia nėra 
sustingusi teisinė institucija, kad ji yra gyvas organizmas, 
kuris auga, plečiasi ir stiprėja, kad jos siela yra Dievas, kad 
jos misija nesiriboja nei laiku, nei erdve, nes ji apima laiką ir 
amžinybę, pasaulį ir virš pasaulio. 

Antrais jo profesoriavimo metais vėl atsinaujino jo tuber- 
kuliozė. Ieškodamas specialistų pagalbos, karts nuo karto 
išvažiuodavo į Varšuvą, bet visos brangios ir kankinančios 
pastangos nedaug tegelbėjo. Vieną kartą (1904 m.) jis grįžo iš 
Varšuvos po ilgesnės pertraukos su metaliniais saugikliais 
apkaustyta koja ir ranka. Vaikščiojo stuksėdamas. Sv. Mišių 
metu ostiją ir kieliką pakeldavo viena ranka, nes antroji buvo 
subandažuota. 

Dar kurį laiką dėstė, bet jo liga smarkėjo ir turėjo pasi- 
traukti iš seminarijos, į kurią jau niekad negrįžo. Paskutinis 
jo parašas po seminarijos profesūros posėdžių protokolu buvo 
1904 metų lapkričio 5 dieną (Plg. Ks. Wišniewski, Sžuga Božy 
Arcybiskup J. Matulewicz 73-16). 

GYDYMAS VARŠUVOJE 


1904 metų rudenį skausmai taip suėmė kun. Matule- 
vičių, kad tolimesnis dėstymas seminarijoje pasidarė 
nebeįmanomas. Viską metęs į šalį, tuojau išvažiavo į 
Varšuvą gydytis. Kadangi neturėjo jokių santaupų, tai krei- 
pėsi tiesiog į Viešpaties Atsimainymo vargšų ligoninę 
Pragoję, Varšuvos priemiestyje, kur gydymas buvo nemo- 
kamas. Buvo patalpintas bendroje palatoje, kentė didelius 
skausmus ir ruošėsi mirčiai. Jį ėmėsi gydyti pats ligoninės 
direktorius, Dr. Raum, kuris nepažino tikros ligos ir gydė 
švirkštais nuo reumato. 

Fiziškos jo galios silpo kasdien. Atsidavė Dievo valiai, 
nes giliai tikėjo, kad jį tegalėjo išgelbėti tik Dievo malonė. Jis 
troško dar gyventi, kad galėtų panaudoti ilgą savo pasi- 
ruošimą tarnauti Dievui, Bažnyčiai ir žmonių sielų ganymui. 
Karštai meldėsi ir į Dievo Motiną, Svenčiausiąją Mergelę 
Mariją, kad jam dar leistų atgaivinti Jos vardo vienuolių 
kongregaciją, kurios užuomazgą jau buvo pradėjęs. 

Savo 1904 gruodžio 15 laiške Tėvui Honoratui Vaclovui 
Kožmiriskiui (1829-1916), kapucinui, slaptų vienuolijų steigė- 
jui bei globėjui, tarp kita ko rašo: „Su mano koja daktaras 
turi daugiau vargo, negu tikėjosi. Liga laikosi atspariai, iki 
šiol jaučiaus vis blogiau. Dabar, atrodo, kiek pagerėjo. Pats 
gydymo būdas yra skaudus ir nepakenčiamas, bet pamažu 
žmogus prie visko pripranta. Zaizdų nėra, tik labai skauda... 
Kaip ilgai čia reikės būti, nežinau...“ (Listy O. Jerzego 
Matulewicza, 170-171). 

Tuo metu ligoninėje dirbo žymus chirurgas, Dr. Sawic- 
kis, kuris taip pat buvo gydytoju ir kilniųjų Varšuvos mer- 
gaičių gimnazijoje, kurią buvo įsteigusi ir globojo grafaitė 
Cecilija Platerytė iš Zybergų (von Syberg) giminės. Ji buvo 
slapta Jėzaus Sirdies Tarnaičių vienuolė. Kartą, bekalbėda- 
mas su grafaite, daktaras papasakojo, kad Prahos ligoninėje 
merdėja vienas labai inteligentiškas ir mokytas kunigas. 
Daktaras išreiškė apgailestavimą, kad toks jaunas ir gabus 
kunigas yra pasmerktas mirti vien dėl to, kad neturi lėšų 

apmokėti brangų gydymą. Niekas juo nesirūpina — net nu- 
grūstas į bendrą palatą. Toji žinia labai sujaudino grafaitę ir, 
nieko nedelsdama, ji atsidūrė Prahos ligoninėje. 

Palydėta į palatą, grafaitė apstulbo iš nustebimo — juk 
tai jos pažįstamas kunigas Jurgis! Toji pažintis, tur būt, buvo 


Cecilija Zyberk-Platerytė. (1853-1920) 


susimezgusi per kun. Feliksą Matulevičių, Piaseczno 
kleboną, kurio kaimynystėj grafaitė turėjo nuosavybę 
(dvarelį), didelį žemės plotą su trobesiais, vadinamą 
Chyliczki, kur buvo įsteigusi mergaičių žemės ūkio mokyklą. 
Klebonijos ir mokyklos žemės susisiekė bendra riba. Kadangi 

kun. Matulevičius buvo labai mėgiamas paprastų žmonių ir 
per 40 savo klebonavimo metų buvo populiarus tarp diduo- 
menės, tai nenuostabu, kad, lankydama savo Chyliczki, 
grafaitė užsukdavo ir pas kleboną. Ten kartais buvodavo ir 
klierikas (ar gal jau kunigas) Jurgis, kurį jo dėdė pristatė 
grafaitei. 

Grafaitė Cecilija tuojau paprašė ligoninės direktoriaus, 
kad išleistų ligonį ir pavestų jos globai. Dr. Raum nenorėjo nė 
Klausyti, nes ligonis neturėjo giminių, dar buvo reikalingas 
gydymo ir jis, kaip direktorius, esąs oficialiai atsakingas už 
kun. Matulevičiaus, kaip paciento, likimą. 

Moteris nebūtų moteris, vienuolė ar pasaulietė, jeigu ji 
nerastų išeities. Tuojau buvo suorganizuota ekspedicija į 
ligoninę iš ten išimti kun. Matulevičių. Direktorius dar 
spyrėsi, kad ligonis per silpnas, kad jis turi dar pasigydyti, 
ligoninėje pasilikti ilgiau. Tada p. Wrėblewska pareiškė, kad 
pervežimui viskas paruošta, kad taip jau yra nusprendusi 
ligonio šeima (čia reikia suprasti dvasinė šeima), o ji esanti 
tik šeimos valios vykdytoja ir turinti būtinai ligonį paimti iš 
ligoninės... (Kun. Vladislovo Lysik, MIC, liudijimas. Laivas, 
1974, nr. 83, 12 p.). 

Taip kun. Matulevičius atsirado grafaitės Cecilijos 
įstaigoje ir globoje, Varšuvoje, Piekna gatvėje nr. 24, kuri 
vėliau buvo pavadinta Pijaus XI gatve. Čia rūpestingai 
slaugomas ir stropiai garsaus Varšuvos chirurgo Dr. Sawic- 
kio gydomas, jis pradėjo atsigaivinti. Jam teko pergyventi 
labai skaudžią kuraciją, kaip Sveicarijoje pas Dr. Clement, 
sukeliančią aukštą temperatūrą, kai būdavo leidžiami jodo 
švirkštai į vienos kojos ir vienos rankos kaulus. Sių priemo- 
nių dėka jis pradėjo taisytis, atgauti sveikatą ir galimybę 
dirbti. 

Kai vėliau jis norėjo atsilyginti Dr. Sawickiui už gydymą, 
geriau pasakius, gyvybės išgelbėjimą, daktaras jokio atly- 
ginimo nepriėmė. 

Jau gerokai pasveikęs, kun. Matulevičius parašė savo 
dvasios bičiuliui Tėvui Honoratui laišką (1905 balandžio 28), 
iš kurio čia paduodame tik mažą ištrauką: „Didžiai Gerbia- 

mas Tėveli, jau anksčiau ruošiaus parašyti, bet vis kažkodėl 
atidėliojau. Iš tiesų, kai tik prasidėjo tie švirkštai, galima 
sakyti, kad negyvenau, tik vegetavau. Dabar protas jau 
pradeda kiek veikti, bet dar nesu pajėgus svarbesniam 


Kapucinas Honoratas Kožminski (1829-1916), 
slaptų vienuolijų steigėjas 


darbui. Dėkoju Aukščiausiam, kad jau galiu laikyti šv. 
Mišias ir kambary pajudėti su lazda. Su mano sveikata buvo 
labai blogai. Atrodo, kad dėka daktaro pastangų ir gerųjų 
panelių (seselių) globos, pavojus jau praėjo“ (Listy, 172). 
Vieną kartą, dar kun. Matulevičiaus ligos metu, grafaitė 

Cecilija apie jį papasakojo jaunam Varšuvos universiteto 
studentui, kuris jos gimnazijoje slaptai dėstė Lenkijos istoriją 
paskutinėse dviejose klasėse. Tai buvo Eugenijus Jarra, 
gimęs Varšuvoje 1881 metais, labai talentingas teisių stu- 
dentas ir visuomenininkas. Pirmai progai pasitaikius, jis 
aplankė kun. Matulevičių. Stai jo įspūdis: 

„Nuvestas į erdvų saulėtą kambarį pirmame aukšte su 
stiklinėm durimis į kiemą su žolynais, pamačiau lovoje ant- 
klode apsiklosčiusį jauną vyrą, kokios trisdešimties metų, 
pilno apvalaus veido, plačių lūpų, kurios prasivėrė svei- 
kinančia šypsena, rodančia jo sveikus baltus dantis. Jo nosis 
kiek platoka, aukštoka plati mąstančiojo kakta, po tankiais 
ežiuku kirptais plaukais. Iš po tirštų blakstienų žvelgė links- 
mos, žvitrios, draugiškos, bet ir susikaupusios, išmintingos 
tamsios akys. Jo galva buvo ant tvirtų pečių, kurie kiek pasi- 
suko į ateinantį svečią, grynas balsas, tarsi apsidžiaugęs 
vienišumo pertrauka, paprašė atsisėsti ant kėdės šalia... Iš 
pirmo žvilgsnio toji asmenybė traukė kažkokiu nepapras- 
tumu, žadino pasitikėjimą ir norą suartėti, — tiesiog pavergė 
širdį...“ 

Nuo tada, tai buvo 1905 (autorius klaidingai pažymėjo 
1904) metų pavasarį, studentas Jarra jį lankydavo dažnai. 
Išsikalbėdavo apie viską, bet daugiausia visuomeniniais 
klausimais ir apie religinę padėtį Lenkijoje. : 

Vieną kartą Jarra atsinešė parodyti miniatiūrinės Sv. 
Rašto knygeles įvairiomis kalbomis: graikų, lotynų, pran- 
cūzų, italų, anglų ir vokiečių. Jos buvo išspausdintos labai 
ploname popieriuje, skoningai įrištos ir tokios mažos, kad 
lengvai galima apimti vienu delnu. Jos labai patiko kun. 
Matulevičiui: vartė, apžiūrinėjo iš visų pusių, džiaugėsi, pasi- 
sklaidęs ant antklodės, jomis žaidė kaip vaikas... Paskui 
išsirinko dvi, prancūzišką ir itališką, ir nedrąsiai paklausė, 
ar jas galėtų pasilaikyti... Aišku, Jarra mielai jas pado- 
vanojo, gėrėdamasis ligonio džiaugsmu. Vėliau jis matė tas 
knygeles ant rašomojo stalo, padėtas tarp dažniausiai 
vartojamų knygų (Eugeniusz Jarra, Wspomnienia o ks. 
Matulewiczu, rinkinyje Nasz Ojciec Odnowiciel 52-55 p.). 

Jau gerokai pasitaisęs, lazdele pasiramstydamas, ligonis 
pradėjo vaikščioti po kambarį. Ant vienos kojos ir rankos 
dėvėjo sutvirtinančius tvarsčius su segtukais. Vasarai jį 
išvežė ilgesniam laikui į smėlėtus Chyliczkų pušynus. Per 
vasarą jis ten sustiprėjo, gražiai įdegė saule ir buvo tiek tvir- 
tas, kad grįžęs po atostogų galėjo imtis pedagoginio darbo. 
Nors jo fizinės jėgos buvo dar silpnos, bet protinės ir inte- 
lektualinės jo galios buvo pilnoje aukštumoje. 

Tuo metu gimnazija buvo netekusi kapeliono, todėl 
grafaitė Cecilija paprašė kun. Matulevičiaus pagalbos, — 
gimnazijoje dėstyti tikybą. Jis mielai sutiko. Reikalas buvo 
labai svarbus ir gyvas, nes, veikiant Rusijos revoliucijos 
vėjams, sujudo ne tik karštieji socialistų agitatoriai, drąsūs 
studentai patriotai, bet susisuko ir jaunos gimnazisčių 
galvelės. Apie tas nuotaikas ir kapeliono vaidmenį savo prisi- 
minimuose J. Zukauskaitė-Jokantienė taip parašė: 

„Aš mokiausi Varšuvos 7 klasių gimnazijoje... Rusų 
revoliucijos metu (1905) iš valstybinių mergaičių gimnazijų 
aukštesniųjų klasių buvo pašalinta daug mokinių, kurios ėmė 
spiestis į privatines gimnazijas ir jas užkrėtė revoliucine 
dvasia... Mokinės pradėjo nebeklausyti direktorės nė 
mokytojų, ėmė atsisakinėti religines pareigas eiti, pareikš- 
damos, kad jos esančios netikinčios, kartais net tyčia išjuok- 
davo tikybą... 

Kapelionu buvo pakviestas kun. J. Matulevičius... Prieš 
pat jo atėjimą, mes sužinojome iš direktorės, kad tai nepa- 
prastų gabumų kunigas, tik dabar po ligos išėjęs iš ligoninės. 
Direktorė prašė klasėje laikytis ramiai, nes jis dėl silpnumo 
negalėjo garsiai kalbėti. Prisimenu, kaip pradžioje jį 
atvesdavo į klasę po ranka du vyrai. Vienos rankos nevaldė 
ir viena koja taip pat sunkiai judėjo. 

Septintoje klasėje mums dėstė apologetiką. Vadovėliais 
nesinaudodavo, nors lenkų kalba jų buvo daug, tik liepdavo 
savo lekcijas užsirašyti... Jo pamokas lankydavo ne tik 
mokinės, bet ir mokytojos... Visados būdavo ramus, malonus 
ir kantrus. Jei kas turėdavo kokių abejonių tikybos klau- 
simuose, liepdavo, prieš jam ateinant, parašyti kortelę ir 

padėti ant katedros. Kitą pamoką išaiškindavo labai vaiz- 
džiai ir plačiai. 

Jo įtaka gimnazijoje buvo rami ir didelė. Visados liep- 
davo branginti laiką, turėti kantrybės ir būti darbščiomis. 
Revoliucijos dvasia gimnazijoje pamažu išnyko“ (AJM 107- 
108). Iš kun. Matulevičiaus buvusių mokinių tarpo išėjo 
daug įžymių ir nusipelniusių moterų. Jam kapelionaujant, 
išplito ir pati įstaiga: greta gimnazijos buvo įsteigta 
mergaičių mokytojų seminarija ir aukštesnieji moterų kursai. 
Taip pat jis matė, kad seserys vienuolės dirba tam pačiam 
tikslui, kuriam jis aukoja savo gyvenimą. Nors ir labai 
kuklus ir trapios sveikatos varginamas, bet rūpestingai 
globojamas, jis turėjo sau prisipažinti, kad visoje toje pažan- 
goje buvo ir jo darbo dalelė. Jis džiaugėsi, kad seselės Ceci- 
lijos asmenyje rado sau giminingą, liepsnojančią apaš- 
tališką sielą, jau plačiai pasireiškiančią savo tėvynėje. 

Jis visai rimtai ėmė svarstyti, ar vertėtų grįžti į Kielcus, 
kai Varšuva jam atvėrė nepalyginamai platesnius veiklos 
plotus. Čia gyvena, dirba ir veikia visa eilė jo mokslo draugų, 
čia jis turi gerą medicinišką pagalbą, neįkainuojamą seselių 
globą, čia jis mato neribotas galimybes dirbti sielų ganymui, 
kuris labiau reikalingas didmiesčiui, nei mažam miesteliui. 
Todėl jis apsisprendė pasilikti Varšuvoje ir apie tai parašė 
laišką vysk. Kulinskiui, prašydamas jį atleisti iš Kielcų 
vyskupijos. 

Savo lotyniškai 1905 m. balandžio 6 d. rašytame laiške 
kun. Matulevičius nuoširdžiai išdėstė savo sveikatos padėtį ir 
tas sąlygas, kuriose jo gyvybė dar galėtų išsilaikyti Varšuvo- 
je. Priminė ir tai, kad dėl medicininės pagalbos nebuvimo 
Kielcuose, jis turėjo ne kartą pertraukti darbą seminarijoje ir 
nuolat bastytis traukiniais iš vieno miesto į kitą, žalodamas 
savo sveikatą ir išleisdamas daugiau pinigų, negu jų uždirbo. 
Dabar apie tokias keliones negalima net nė pagalvoti. Iš to 
aišku, kad reikia persikelti į didesnį miestą. 

Tame laiške jis suminėjo eilę kitų argumentų ir išreiškė 
viltį, kad vyskupas malonės patenkinti jo prašymą. Atsa- 
kymas buvo neigiamas. Ilgame balandžio 11 d. laiške 

vyskupas nagrinėjo kun. Matulevičiaus argumentus, priminė 
jo prievoles Kielcų vyskupijai ir pareiškė, kad jo reikalų 
negalįs statyti aukščiau už diecezijos. Ir pabrėžė, jog neat- 
leisiąs, „kol negaus kito kunigo, Tavo pastangomis paruošto 
tarnauti vyskupijai“. 

Balandžio 19 d. kun. Matulevičius vėl rašo vyskupui: 
„Ekscelencija, labai apgailestauju, kad mano reikalai yra 
tokioje padėtyje, kad jokiu būdu negaliu pakeisti savo nu- 
sistatymo, nes ligos, kaip ir mirties, galybė yra tokia, kuri 
nepaiso jokių būtinumų, nei jokių varžtų. Liga jau tiek 
pasiekė, kad grėsė man nupiauti koją. Tos nelaimės išven- 
giau tik dėka žymiausių ir patyrusių daktarų ir mano 
geradarių. 

Kielcuose tokios pagalbos nerasiu, ir liga, kaip jau 
parodė faktai, vėl užguls visu svoriu, ir bus taip, kad ne tik 
neteksiu diecezijos, bet ir pačią gyvybę prarasiu. Tokiam 
pavojui statytis man neleidžia sąžinė. Todėl pakartotinai 
prašau Jūsų Ekscelencijos suteikti man ekskardinaciją iš 
Jūsų diecezijos“ (Ks. Wišniewski, o.c. 81-85). 

Ar vyskupas atsakė į tą laišką, nežinia. Tik viena yra 
aišku, kad vyskupas jo neekskardinavo iki pat savo mirties 
(1907). Tai padarė jo įpėdinis vysk. Augustinas Loziūskis. 

Neabejotina, kad, išskyrus sveikatos rūpesčius, kun. 
Matulevičių liktis Varšuvoje viliojo dar kiti, aukštesni, ide- 
alinės prigimties akstinai — jį traukė akcija, ne merdėjimas. 


88 


KUN. MATULEVIČIAUS ASMENYBĖS 
BRUOŽAI 


Jau kiek anksčiau susipažinome su kun. Matulevičiaus 
išvaizda jo ligos ir sveikėjimo metu, kurią vaizdžiai aprašė 
Eugenijus Jarra (1881-1973), tada buvęs Varšuvos universi- 
teto teisių fakulteto studentu. Po pirmojo pasaulinio karo jis 
atgaivintame Varšuvos universitete buvo teisių, ekonominių 
ir socialinių mokslų profesorium, o po antrojo pasaulinio karo 
profesoriavo Oxfordo universitete Anglijoje. 

Tarp daugelio savo mokslo darbų, jis sakosi niekad neiš- 
leidęs iš atminties kun. Matulevičiaus asmenybės, kuri buvo 
giliai įsmigusi jo, 23 metų jaunuolio, atmintyje. 

1959 m. gavęs iš kun. Matulevičiaus beatifikacijos bylos 
postulatūros kvietimą parašyti savo atsiminimus kaip 
liudijimą, jis juos pradėjo garbingų užtikrinimu, kad jis 
atsako už kiekvieną savo žodį ne tik savo parašu pabaigoje, 
bet ir savo gyvenime duotomis trimis priesaikomis tarnauti 
tiesai: doktoranto, teisėjo ir profesoriaus. 

Tuos savo atsiminimus jis surašė ne chronologine, bet 
sistematine tvarka, kuri savo apimtimi teikia tikslesnę 
asmens charakteristiką. 

Čia juos panaudojame kiek sutrumpinę, apleisdami dalį 
pavardžių bei smulkmenų, ir kiek laisvesniu vertimu bei 
atpasakojimu, toje pačioje tiesos dvasioje. 


Išmintis 


Kun. Matulevičius pradėjo tęsti savo protinį darbą dar 
gulėdamas lovoje, kai tik atsigaudavo nuo skaudžių švirkštų 
ir kiek leisdavo jo ligos eiga. Jarra dažnai jį užtikdavo prie 
darbo įvairiu laiku, kada tik jį aplankydavo. Savo darbo jis 
neslėpė ir mielai pasidalindavo savo mintimis. „Pasirem- 
damas tiesioginiu stebėjimu ir bendravimu, — rašo Jarra — 
kun. Matulevičiaus išmintį taip apibūdinčiau: užsibrėžęs kokį 
nors tikslą ar uždavinį, jis stengėsi ištirti visas su juo 
susijusias problemas, o turėdamas šviesų ir blaivų protą, 
siekėsi jį pažinti pagrindinai. 

Mokslas jam tebuvo priemonė į pasirinktą tikslą, ne 
pats tikslas. Juo naudojosi receptyviai, ne produktyviai. 
Nuolatos jį matydavau užgulusį ant knygų, bet niekad jo 
nepastebėjau ruošiančio savo knygą. Kun. Matulevičius buvo 
gilus eruditas, uoliai sutelkiąs visus išsamius šaltinius 
spręsti jį interesuojantiems klausimams. Jis nesiėmė grynojo 
mokslinio tyrinėjimo. 

Atsižvelgiant į uždavinius, kuriems jį pašaukė Apvaiz- 
da, yra didelė laimė, kad nepasišventė grynam mokslui, kuris 
dažniausiai nustelbia žmogaus sugebėjimus praktiškam 
gyvenimui ir veiklai. Išimtinai atsidėjęs teoretiniams tyri- 
nėjimams, žmogus dažnai nesugeba net tvarkyti savo gyve- 
nimą. Tai ką gi bekalbėti apie sugebėjimą organizuoti kitų 
žmonių moralinį ir materialinį gyvenimą arba steigimą 
institucijų, kurioms buvo pašauktas busimasis marijonų 
atnaujintojas? 

Jeigu yra teisinga nuomonė, kad kiekviename reikale 
suradimas paprasčiausio ir neabejotinai aiškaus sprendimo 
arba išsireiškimo, yra išminčiaus žymė, tai kun. Matulevi- 
čius tokiu buvo pilna to žodžio prasme. 

Turėdamas nepaprastai gyvastingą protą, jis savo 
mintis išreikšdavo tiksliai ir visiems suprantamai. Žodis jam 
buvo minties esmės išraiška. Ta prasme jis buvo ir kalbė- 
tojas ir iškalbus. Tačiau jam labiausiai buvo svetima dirbtinė 
gražbylystė, frazės, efektai ir pretenzingos puošmenos. Bend- 
rai tariant, jis atmesdavo bet kokį nenatūralumą ar 
pozavimą“. 


Pažangumas 


Pažanga ir veiklumas buvo patys ryškiausieji kun. Matu- 
levičiaus bruožai. Tobulai išdirbtas ir stiprus jo intelektas 
negalėjo pakęsti sustingimo, kuriame skendėjo jo laikų kultū- 
rinė, religinė bei socialinė būklė Lenkijoje, kur jam teko 
gyventi ir dirbti po savo studijų Vakarų Europoje. 

Prof. Jarra primena, kad iš tikrųjų Kongresinėje Kara- 
lystėje (taip buvo vadinama rusų okupuotoji Lenkijos dalis) 
katalikų Bažnyčia, palyginus ne tik su Vakarais, bet ir su 

kitomis Lenkijos dalimis, gyveno ypatingose persekiojimo ir 
liūdno nuosmukio sąlygose. 

Zemesniosios dvasininkijos (klero) intelektualinis ir 
moralinis lygis buvo gerokai žemiau pageidautino. Koks 
buvo lygis aukštesniosios, liudija faktas, kad 1916 m., besi- 
kuriant lenkų universitetui Varšuvoje, katalikų teologijos 
fakultetas pagrindinių dalykų dėstytojus (profesorius) turėjo 
kviestis iš kitų Lenkijos dalių... Tokia fatališka padėtis 
atsiliepė ir katalikiškoje visuomenėje, kuri Bažnyčios tra- 
dicijas ir praktiką palaikė tik sentimentiniais bei patrioti- 
niais sumetimais. Inteligentija vis labiau ir labiau grimzdo į 
religinį indiferentizmą. Liaudis pasidavė priešbažnytinei ban- 
gai ir socializmo bei marijavitizmo vilionėms“ (60). 

Visa tai matė ir jautė įžvalgus kun. Matulevičiaus protas. 
To dvasinio pasimetimo pasėkoje lenkų visuomenė ypač leng- 
vai sumišo 1904-1906 metais, kai užplūdo Rusijos revoliu- 
cinės bangos, pasinešusios griauti viską, kas kam buvo ar 
atrodė, nepakenčiama. 

Kita vertus, kaltinti dėl to dvasinio ir kultūrinio at- 
silikimo vien dvasininkiją, būtų netikslu, nes jų, kaip ir 
Bažnyčios, veiklą varžė politinė krašto padėtis. Ziauri 
Rusijos priespauda negailestingai keršijo už 1863 m. su- 
kilimą. Didele dalimi tas kerštas buvo nukreiptas į Lenkijos 
ir Lietuvos dvasininkiją: mirties bausmės, kalėjimai ir trė- 
mimai išretino jos eiles. Sunaikino pačius geriausius. 

Rusų administracija griovė ir bažnytinę organizaciją. 
Diecezijas ilgai laikydavo be vyskupų, nes ieškodavo sau 
palankių arba silpnesnių kandidatų. Ir esantiems vysku- 
pams ar vyskupijų administratoriams visokiais būdais kliu- 
dydavo jų susižinojimą su kunigais. Taip pat buvo draudžia- 
mos bet kokios procesijos už bažnyčios ribų. 

Be to, rusai uždarė beveik visus katalikų vienuolynus, jų 
mokyklas ir visas kitas jų vedamas institucijas ir konfis- 
kavo visas jų nuosavybes. Vietoj sugriautos krašto švietimo 
sistemos rusai steigė savas mokyklas, kurios turėjo išrauti iš 
jaunų širdžių katalikų tikėjimą ir tėvynės meilę. To dar 
neužteko. Rusų valdžia „visiems amžiams“ ištrynė iš žemė- 

lapių tų kraštų vardus. Lenkiją pavadino „Pavislio Kraštu“, 
o Lietuvą — „Siaurės Vakarų Kraštu“. 

Sios gūdžios ir slopinančios inercijos metu grafaitė 
Cecilija (Cecylia Plater Zyberkėwna) tur būt pati pirmoji 
išgirdo poeto Adomo Mickevičiaus (1798-1855) balso aidą: 
„Visur tamsu, visur kurtu...“ 

Kas per viena buvo ta nuostabioji grafaitė? Gimusi 
Passy dvare, Varšuvos gubernijoje, 1853 m. gegužės 8 d. iš 
turtingų tėvų, grafo Kazimiero Platerio (1808-1876) ir Liud- 
vikos iš Borewicziu, jaunuolė 1874 m. įstojo į slaptas 
Jėzaus Sirdies Tarnaičių vienuoles ir visą savo gyvenimą ir 
turtus aukojo naujosios moterų kartos mokymui ir auklė- 
jimui. Ji buvo viena žymiausių Lenkijos katalikų visuo- 
menės veikėjų rusų okupacijos priespaudoje, pirmojo pasau- 
linio karo vokiečių okupacijos metu ir pradžioje Lenkijos 
nepriklausomybės (1918) iki pat savo mirties. Grafaitė 
Cecilija mirė 1920 m. sausio 6 d. Varšuvoje ir buvo palaidota 
greta tėvų Powązku (na Powązkach) kapinėse. Jos 
laidotuvėse dalyvavo ir Vilniaus vyskupas Jurgis Matule- 
vičius (Szymon Konarski, Platerowie, 82-83 p., Buenos Aires, 
1967). 

Gerai susipažinusi su savo laikų naujausia prancūzų 
katalikiška literatūra, savo raštuose ji skelbė pažangias 
prancūzų keliamas idėjas ir jas praktiškai vykdė savo įsteig- 
tose mergaičių mokyklose Varšuvoje ir Chyliczkuose. 

Ji parašė ir pati išleido keletą pedagoginių knygų, kurios 
sujudino lenkų visuomenę. Pavyzdžiui: Ideaž a mtodziež 
(Idealas ir jaunuomenė), Kobieta ogniskiem (Moteris yra 
židiniui), Jaka jest nasza wada narodowa glowna? (Koks yra 
mūsų tautos pagrindinis trūkumas?). Si knyga buvo parašyta 
visos Lenkijos konkursine tema ir gavo pirmąją premiją, nors 
pasakė karčią tiesą, kad pagrindinė mūsų (lenkų) yda yra 
paviršutiniškumas ir sekluma. 

Besirūpindama mergaičių auklėjimu ir moterų reikalais, 
grafaitė Cecilija atkreipė dėmesį ir į vyrišką jaunimą, kurio 
katalikiškumu niekas nesidomi. Jos plati ir vispusiška veikla 
ir skelbiamos pažangios idėjos erzino net kai kuriuos jos 

pačios „sferos“ asmenis, ypač obskurantizmo atstovus, kurie 
nesvyruodami reiškė abejones, ar tas jos pažangumas yra 
suderinamas su pačia katalikybe. Tokiai atakai atremti, 
reikėjo autoriteto Bažnyčios dalykuose. Ir čia Apvaizda jai 
atsiuntė Friburgo teologijos daktarą, kun. Jurgį Matulevičių. 

„Kun. Matulevičius, — kaip liudija prof. Jarra, — aiškiai 
matė Lenkijos bažnytinių vadovų atsilikimą ir sielojosi dėl 
religinės literatūros skurdo, ypač devocinės, kurią jam teko 
arčiau pažinti, nes konsistorija buvo jį pakvietusi dvasinio 
turinio knygų cenzorium. Iš krūvos knygų, sukrautų ant 
rašomojo stalo, kurias man parodydavo, prisiminiau vieną, 
prašokančią visokias ribas. Tai buvo spausdinta brošiūrėlė, 
pavadinta: Litania do mleka Najsivietszej Maryi Panny 
(Litanija į Svenčiausios Mergelės Marijos pieną), kuri labai 
pažeidė uolaus Marijos garbintojo gerą skonį ir sveiką protą. 
Ta proga jis nusiskundė, kaip sunku išaiškinti kai kuriems 
labai dievobaimingiems ir tiek pat naiviems autoriams, kad 
tai kompromituoja (žemina) pačią Bažnyčią (61). 

Apie kun. Matulevičiaus savos vienuolijos projektą tada 
nieko negirdėjau nei iš jo, nei iš ko kito. Tačiau jis ne vieną 
kartą kalbėjo bendrai apie reikalą vienuolijoms atsinaujinti, 
prisiderinti prie pasikeitusių ekonominių ir visuomeninių 
santykių, apie pašalinimą užtvarų suartėti su aplinkuma, 
apie panaikinimą įvairiaspalvių abitų, kaptūrų ir kitokių 
išorinių ženklų, kurie erzina sudemokratėjusią šiandieninę 
minią“ (62). 


Socialiniai klausimai 


Tolimuose rytuose, šiaurės rytų Azijoje, į pabaigą XIX 
šimtmečio išaugo Japonijos galybė, pradėjusi reikšti savo 
pretenzijas į teritorijas, dėl kurių rusai varžėsi su kinais. 
Rusijos noras užgrobti daugiau žemių susidūrė su panašiais 
japonų planais. Iš to kilo rusų-japonų karas (1904-1905), kurį 
Rusija skaudžiai pralaimėjo. Tas smūgis Rusijoje sukėlė 
didelį nepasitenkinimą prieš valdžią, darbininkų streikus, 
suirutę ir pagaliau revoliuciją (1905.1.22), kuri nubangavo per 
visą kraštą. 

Lenkijoje pūstelėjo laisvės vėjai: sujudo patriotinis 
jaunimas ir studentija tiek įsisiūbavo, kad rusų administ- 
racija uždarė Varšuvos universitetą ir politechnikumą. 
Suirus policijos kontrolei, vyko demonstracijos ir paviršiun 
iškilo socialistinis gaivalas, kuris skelbė kovą prieš kapi- 
talizmą ir prieš jo tariamą bendrininką Bažnyčią. 

Tai buvo aliarmo skambutis Bažnyčiai kapstytis iš snau- 
dulio. Pirmiausia pagal popiežiaus Leono XIII šūkį Ouitez la 
sacristie (išeikite iš zakristijos), tai reiškia, pradėkite plačią 
veiklą tarp masių ir išspręskite socialinius klausimus to 
paties darbininkų popiežiaus Rerum Novarum enciklikos 
dvasioje. 

„Į pirmąsias tos akcijos eiles, — toliau liudija Jarra, — 
stojo kun. Matulevičius, kuris nepripažino jokios veiklos, 
neparemtos tvirtais principais ir žinijos pagrindais. Ir šiuo 
atveju jis veikė savo būdu. Radęs entuziastingą grafaitės 
pritarimą, su ja susitaręs, jis suorganizavo ciklą politinės 
ekonomijos paskaitų būreliui asmenų iš aukštuomenės, į kurį, 
greta organizatorių, buvo pakviestas seminarijos profesorius 
kun. Przeždzieckis, konservatyvių katalikų vadas grafas 
Juliusz Ostrowskis, keletas kitų ponų ir ponių ir du jaunuo- 
menės atstovai, teisių studentai — visuomenininkai, Euge- 
nijus Jarra ir Tadas Blažejewicz. 

Prelegentą surasti, — toliau rašo Jarra, — pavedė man, 
su sąlyga, kad jis neatstovautų klausytojų ideologijai, bet 
patarnautų horizonto praplėtimui. Išrinkau man pažįstamą 
iš slaptųjų savišvietos ratelių veikėją Liudviką Krzywickį, 
žymų mokslininką: ekonomistą, sociologą ir antropologą, 
kairiųjų radikalinių pažiūrų atstovą visuomeninėse teorijose, 
o politikoje socialdemokratą. Mano įgaliotojai pilnai priėmė 
jo kandidatūrą ir pakvietė dėstytoju (63-64). 

Paskaitų rinkdavosi klausytis jaukioje ponios Przežd- 
ziecki rezidencijoje Rožių Alėjoje (Aleja R6ž). Visi įdėmiai 
klausė mokyto socialisto aiškinimų ir socialinių problemų 
lukštenimo. Prelegentas dėstė aiškiai, ramiai ir rimtai, kaip 
dera tikram mokslininkui, nesigaudydamas kraštutinumų nė 
propagandos. Apžvelgdamas kapitalistinės santvarkos kriti- 

ką, jis tik dvarininkų aristokratiją pavadino „feodalinėmis 
liekanomis“. 

Kun. Matulevičius, kaip ir visi kiti dalyviai, uoliai užsi- 
rašinėjo paskaitų turinį. Paklausimų ir pasikalbėjimų metu 
jis pagyrė prelegento žinojimą ir objektyvumą. Dar daugiau, 
jis pasakė, kad daugelis prelegento teigimų sutinka su katali- 
kiška etika. Toks kun. Matulevičiaus požiūris anais (1905) 
metais buvo dar labai pažangus ir drąsus. Tuo tarpu kitas 
klausytojas, grafas Ostrowskis, nė kiek neabejodamas 
pareiškė, kad dėl Plateraitės ir kun. Matulevičiaus sumanymo 
mes visi, Krzywickio vedami, strimagalviais riedame į hereziją 
ir amžiną prapultį“ (Jarra, Sžuga Božy, 77-78). 

Studijų būrelio paskaitos tęsdavosi po valandą tris 
kartus savaitėje ir truko tris ar keturis mėnesius. Atviras 
pažvelgimas į realų gyvenimą ne vieną paskatino į visuome- 
ninę veiklą. 

Auklėdama mergaites, grafaitė Cecilija sielojosi, kad 
niekas nesirūpina vyriškuoju katalikų jaunimu. Josios 
manymu, reikėjo būtinai organizuoti akademinį jaunimą. 
Ilgai nelaukiant, kun. Matulevičiaus ir grafaitės pastan- 
gomis buvo įsteigta Jaunimo Bičiulių Draugija (Towarzystwo 
Przyjaci6! Mlodziežy), kurios sekretorium buvo Tadas Blaže- 
jewicz. Tuo pat metu Eug. Jarra ėmėsi organizuoti Varšuvos 
universiteto studentus. 

Susirinkęs katalikų studentų būrys nutarė savo draugiją 
pavadinti „Odrodzenie“ (Atgimimas). Pirmininku išrinko 
patį organizatorių, kuris jai vadovavo dvejus metus (1904- 
1906), kol išvažiavo į užsienius tęsti studijas. 

Iš pirmųjų „Odrodzenie“ narių vėliau išaugo eilė žymių 
Lenkijos veikėjų. Draugija sumanė organizuoti Krokuvos ir 
Lvovo universitetų studentus, kurie buvo Austrijos valdžioje. 
Tuo reikalu buvo deleguotas Jarra. Abiejose vietose jis rado 
entuziastišką studentų pritarimą ir profesūros bei dvasinės 
vadovybės paramą. Grįžęs į Varšuvą, jis viską smulkiai 
nupasakojo kun. Matulevičiui, kuris tuo labai domėjosi ir 
džiaugėsi. „Odrodzenie“ pradėjo leisti savo laikraštį Prąd (tas 
reikštų šaltinį ar srovę). Tačiau organizuota veikla truko 


95 


neilgai, nes dėl 1905 m. revoliucinių sąmyšių buvo ilgesniam 
laikui uždarytos visos Varšuvos aukštosios mokyklos. Kro- 
kuvoje „Odrodzenie“ veikla išsilaikė iki pat 1939 metų karo. 

Savo atsiminimų užsklandoje Jarra parašė: „Baigdamas 
nagrinėjimą visų man žinomų aplinkybių sąryšyje su 
pažangia kun. Matulevičiaus veikla, turiu pabrėžti, kad jo 
pastangos gaivinti sustingimą įvairiuose bažnytiniuose daly- 
kuose, kaip jis man pasakojo, tam tikruose sluoksniuose 
sukėlė pasipriešinimą ir net kritiką. Siauri obskurantai, 
sustingusiųjų tradicijų šalininkai, nurodinėjot, kad jo pavo- 
jingų teorijų centras buvo modernizmu įtariama panos 
Platerytės įstaiga. Vyriausias modernizmo baimės ir įtarinė- 
jimų skleidėjas buvo jau anksčiau minėtas Julius Ostrowskis. 
Ne kartą jis pats man tai aiškino su pasipiktinimu ir įspėjimu, 
kai 1906 metų vasarą mokiau lenkiškų dalykų jo sūnus, 
benediktinų auklėtus Belgijoje. Apimtas pažangos baubu, 
grafas Julius abejojo net Krokuvos jėzuitų patikimumu...“ (65). 

Tas modernizmas buvo ypatingai segamas kun. 
Matulevičiui, kai jis įsijungė į krikščionių darbininkų 
sąjungos veiklą. Tai kėlė nerimą tarp integralistinių 
(Bažnyčios vieningumo) katalikų atstovų, kurie kun. Matu- 
levičiaus Bažnyčios negerovių kritiką laikė juos griovimu. Jis 
buvo puolamas ir lenkų spaudoje, net skundžiamas Romai. Visi 
tie dalykai daugiausia buvo inspiruojami grafo Ostrowskio. 
Kun. Matulevičius tų išpuolių nepaisė: — nesikišti į ginčus 
buvo vienas iš jo ryškiausių bruožų. 

Būta ar nebūta kokio ryšio su grafo informacijomis, 
klasišką nuosprendį padarė prel. Umberto Benigni, slaptos 
tarptautinės organizacijos (Sodalitium Pianum) kovai su mo- 
dernizmu vadas, paskelbdamas kun. Matulevičių „vienu iš 
pavojingiausių modernistų pasaulyje“... (E. Pulat, Intėgrisme 
et Catholicisme intėgral. Tournai, 1969, 190 p. Zr. Sum- 
marium 147 p.). 


: As 
„Litvomanija 


„Tą antraštėlę, — sako Jarra, — paženklinau kabutėmis, 
nes ji kilo ne iš manęs. Tačiau jaučiuos įpareigotas atsižvelg- 

ti į tą dalyką, kaip kilusį iš tam tikrų žmonių ir kai kurių 
organizacijų“. 

Paaiškinęs manijos žodžio reikšmę kaip liguistą psichinę 
žmonių būklę — susikaupimą į kurią nors vieną idėją 
(obsesiją), jis kategoriškai pareiškė: „Galiu užtikrinti, kad 
laike mūsų bičiulystės (1904-1906) kun. Matulevičius nebuvo 
ir negalėjo būti jokiu litvomanu“. Toliau jis savo žodžius 
paremia moksliniais argumentais ir paties gyvenimo fak- 
tais. 

Visų pirma, kaip ištikimas katalikų Bažnyčios narys, 
gilus mokslininkas, šviesaus ir kritiško proto žmogus, kun. 
Matulevičius gerai žinojo, kad katalikų Bažnyčia neišskiria 
jokios tautos, nes tai būtų priešinga artimo meilės ir tei- 
singumo dėsniams. Tiktai kai kurių tautų maniakai (bei šovi- 
nistai) dievina savo tautą ir niekina kitas. Kadangi nacio- 
nalizmo funkcijos priklauso politinei sričiai, į kurią jis niekad 
nesikišo ir net vengė, tai litvomanija, kaip ir bet kokia kita 
manija, jam buvo visai svetimi dalykai. 


„Per mūsų artimo bendravimo metus negirdėjau nė neži- 
nojau kitokios jo pavardės, kaip Matulewicz. Niekad jis 
nekalbėjo kitaip, tik lenkiškai, gražiu stilium ir varšuvie- 
tišku akcentu. Niekad mums neparodė etninio savo skir- 
tingumo, ir niekad negirdėjau, kad su tuo kur kitur pasireikš- 
tų. Priešingai, kaip anksčiau buvau nurodęs, jis buvo 
nuolatos užsiėmęs lenkų reikalais, lygiai reaguodamas taip, 
kaip visi jo varšuvinėje aplinkumoje. 

Dažnuose mūsų susitikimuose, ypač jo ligos metu, kun. 
Matulevičius kartą pratarė porą žodžių man nepažįstama 
kalba tarnaitei, kuri jam atnešdavo valgyti. Į mano klau- 
simą, kokia čia kalba, jis, kaip visados, ramiai pasakė, kad 
tai lietuvių kalba, nes mergina yra iš to krašto (Lietuvos), kur 
toji kalba vartojama, ir kad, padėkodamas ta kalba, jis 
norėjęs suteikti jai malonumo. Sią progą „litvomanas“ tikrai 
būtų mokėjęs panaudoti savo tikslams. 


Baigdamas savo atsiminimus apie kun. Matulevičių, 
jaučiuos labai laimingas, kad sulaukiau valandos, kada galiu 

pridėti ir savo plytelę prie šventos nepaprasto Kunigo beati- 
fikacijos bylos, kuris žemėje tiek daug gero padarė. 

Esu jam ypatingai dėkingas, kad tarp daugelio 
pagundų, kaip būva kiekvieno jauno žmogaus persilaužimo 
amžiuje, jis savo tiesia išmintimi ir krištoliniu charakteriu, 
ne žodžiais, bet gyvu pavyzdžių, man nušvietė gyvenimo 
kelią ilgų metų mokslo ir mokymo darbuose“. (Eugeniusz 
Jarra, Wspomnienia o ks. Matulewiczu. Rinkinyje Nasz 
Ojciec Odnowiciel 51-67 p.). 

VISUOMENINĖS VEIKLOS SUKURIUOSE 


Liberalizmas 


XIX amžiaus pabaigoje ir ant slenksčio XX amžiaus 
Vakarų Europos šviesuomenė skendėjo prancūziško pozi- 
tyvizmo, angliškojo evoliucionizmo ir marksistinio mate- 
rializmo miglose. Visų tų „izmų“ svarbiausias uždavinys 
buvo žmogaus „išlaisvinimas“ iš religinių varžtų: atimti iš jo 
sielą ir Dievą, žmogų ištraukti iš Bažnyčios. Visų aukščiau- 
siu autoritetu buvo pripažįstamas tik žmogaus protas, kuris 
esąs tiesos pažinimo šaltinis ir kriterijus, atitraukęs 
mąstymą nuo pojūčių bei juslinio suvokimo. 

Didžiausias proto ramstis buvo antropologija, gamtos 
mokslai ir biologija. Iškilmingiausias sielos nužudymas buvo 
skelbiamas medicinos autoritetu. Tūli chirurgai pareiškė, kad 
tiek ir tiek išpiaustę lavonų ir niekur neradę sielos... Marksiz- 
mas nužengė dar toliau. Jis atmetė protą ir psichines žmo- 
gaus galias, nes visus žmogaus veiksmus apsprendžia 
esamos gamybinės sąlygos. 

Iš to ir kilo radikalinės Markso reformos, reikalaujančios 
pašalinti pagrindinę visuomeninę blogybę — privatinę 
žmonių nuosavybę, kitaip tariant, sugriauti vadinamą kapi- 
talistinę santvarką, atimti turtus iš turinčių ir juos pavesti 
tvarkyti darbo klasei (proletariatui). Lengvesne išraiška tai 
buvo vadinama socializmu. 

Po socializmo skraiste slėpėsi neatlyžtama kova prieš 
religiją, proletariato diktatūra ir net pasaulinė revoliucija su 
garsiu šūkiu „Visų šalių proletarai, vienykitės!“ Tačiau pa- 
prastam žmogeliui buvo siūloma lengvesnė samprata: tikin- 
čiuosius apšauk tamsuoliais, o bedievius (ateistus) pažan- 
giais ir jau būsi socialistas, žmonijos išgelbėtojas. Belieka tik 
atimti turtus iš turinčių ir padalinti neturintiems. Bet nedaug 
kas rūpinosi, kaip tai įvykdyti. Buvo siūlomas tik pats 
pigiausias receptas — revoliucija ir kapitalizmo sunai- 
kinimas. 

Buvo apie tai prirašyta daug knygų, garsiai žvangėjo 
propagandos bei sprogdinimai, pralieta neapskaičiuojama 
daugybė nekaltų žmonių kraujo. Būtų galima daug apie tai 
kalbėti, jeigu šiais laikais neturėtume aiškaus rezultato ir 
gyvo pavyzdžio — marksistinės komunistinės rusiškos vergų 
imperijos. 

Vakarų liberalizmas persimetė ir į Rytų Europą. 
Klimatas jam čia buvo palankus. Išdidi lenkų ponija gėrėjosi 
mokslo pažanga, liberalizmu bei pramogomis, kaimas skur- 
do, o Bažnyčia snaudė. Jaunimas, kaip ir visada, ir beveik 
visur, griebėsi naujų idėjų, kurias jiems į galvas pūtė mokyk- 
los. Lenkijos, kaip ir Lietuvos, gyvenime prisidėjo dar naujas 
elementas — rusų okupacija, kuri lenkams keršijo už 1880 ir 
1863 metų sukilimus. Juo daugiau rusų administracija 
Lenkiją spaudė, tuo labiau kaitino revoliucinę jaunimo 
dvasią. Šalinimas iš mokyklų išmestuosius pasklaidė po 
miestelius ir kaimus, kuriuos užkrėtė revoliucine dvasia. 

Bažnyčia įkrito į snaudulį ne dėl to, kad jai trūko šviesių 
ir veiklių kunigų. Jų buvo, tik juos išgaudė rusų žandarai. 
Kaip ten bebūtų, bet Bažnyčia visur buvo vienintelė jėga, 
kovojanti prieš socializmą, gindama tikėjimą ir huma- 
niškumą. Lenkijoje ir Lietuvoje ta kova buvo daug sunkesnė, 
nes buvo uždaryti vienuolynai ir jų mokyklos. 

Lenkijoje tą spragą stengėsi užkimšti kapucinas Tėvas 
Honoratas (1829-1916), kuris organizavo tretininkus (Sv. 
Pranciškaus III ordiną) ir buvo įsteigęs aštuoniolika slaptų 
vienuolynų. Bet to buvo per maža. 

Ir iš jo avidės išaugo viena avelė, kurią jis pats pavadino 
„pyszna diablica“ (išdidi velniūkštė). Tai buvo Polocko 
siuvėja Felicija Kozlowska (1862-1922), vėliau pasivadinusi 
Marija-Pranciška. Ji 1893 m. pasiskelbė gavusi iš Dievo ap- 
reiškimą ir pavedimą įsteigti pamaldžių kunigų ir pasauliečių 
draugiją. Taip atsirado marijavitų sekta, iš karto patraukusi 
ne maža uolių kunigų, pasižadėjusių nevartoti svaigalų, 
nerūkyti ir nevalgyti mėsos. Paskui save jie patraukė į mari- 
javitus ištisą eilę parapijų. Ilgainiui marijavitų viršūnėse įsi- 
galėjo visokios intrigos ir moralinis išsigimimas. Skundai 

pasiekė Romą, ir po nuodugnių tyrinėjimų toji sekta 1906 m. 
buvo katalikų Bažnyčios pasmerkta, bet palikusi daug žalos. 

Vakarų Europoje įsigalėjęs liberalizmas bei ateizmas iš 
visų pusių puolė ir kritikavo Bažnyčią, kurią karingai gynė 
popiežius Pijus IX (1846-1878). Italijos suvienijimo sąjūdis 
(vadinamas Risorgimento) palietė ir bažnytinės valstybės 
žemes, kurios buvo užimtos jėga. Popiežiaus protestų niekas 
nepaisė. Susidariusiai padėčiai aptarti jis sušaukė Vatikano 
I susirinkimą, kuris priėmė popiežiaus neklaidingumo dogmą 
(1870), kai jis kalba ex cathedra tikėjimo ir doros reikalais. 

Jo įpėdinis Leonas XIII (1878-1903) nerado reikalo kovoti 
su valstybėmis, jeigu jų valdžios neprisitaikė prie kai kurių 
tradicinių normų. Jis pareiškė, kad politinės valstybių for- 
mos jam nesvarbu. Savo enciklikoje Rerum novarum (1891) 
jis svarstė (išdėstė) socialinių reformų reikalus, darbininkų ir 
darbdavių santykius, atmetė nuosavybės panaikinimą, 
nurodė teisingą kelią vargšų būviui pagerinti ir priemones 
prieš marksistinį prievartavimą. Vietoj luomų kovos jis siūlė 
abipusę pagarbą, nustatymą teisingų atlyginimų, socialinę 
globą ir darbininkų sielos aprūpinimą. 

Kita jo enciklika, Graves de communi (1901), aptarė 
organizacinę krikščioniškosios demokratijos veiklą, kurios 
nereikia sutapdinti su kuria viena valstybės politine forma. 
Jos uždavinys turi būti tarpininkavimas tarp darbdavių ir 
darbininkų, nustatant teisingus atlyginimus, tinkamas darbo 
ir gyvenimo sąlygas ir padėti valstybėms formuluoti ir leisti 
socialinius įstatymus. 


Krikščioniškoji demokratija 


Didelė technikos mokslų bei išradimų pažanga daug pa- 
dėjo pramonei plisti. Mašinos daugiur pakeitė rankų darbą ir 
darbo spartą. Dalis darbininkų ir savarankiškų amatininkų 
neteko darbo. Padėtį kiek pagerino naujų pramonės šakų bei 
įmonių atsiradimas. Apie pramonės centrus spontaniškai 
augo miestai ir miesteliai, kurie sutraukė ir žemės ūkio darbi- 
ninkus. Miestuose darėsi ankšta. Daugumai darbininkų teko 

gyventi priemiesčių lūšnose. Jų uždarbiai priklausė nuo darb- 
davių malonės. Visur didėjo skurdas ir vargas. 


Varšuva nebuvo jokia išimtis. Ir ten siautė revoliuciniai- 
socialistiniai sąjūdžiai, kurie brovėsi net į katalikų eiles. 
Savo gyvenime patyręs daug nuoskaudų ir matęs darbo 
žmonių vargus bei išnaudojimą, kun. Matulevičius negalėjo 
ramiai klausytis demagoginių socialistų agitatorių kurstymų 
ir apgaulingų pažadų visiems lygiai padalinti kitų turtus. Jis 
matė ir jautė jaunuomenės nerimą, kuriame maišėsi du skir- 
tingi jausmai — patriotiniai ir marksistiškai kerštingi. Jie 
būkštavo, kad gali kilti riaušės ir didelis kraujo praliejimas. 

Jis nedelsdamas įsijungė į visuomeninį-socialinį darbą, 
kuriam jis buvo gerai pasiruošęs Friburgo universitete. Jo 
studijų laikas kaip tik sutapo su dideliu religiniu atgimimo 
sąjūdžiu Vakaruose, kurį pažadino popiežiaus Leono XIII 
balsas, nukreiptas į socialinius darbininkų reikalus. 

Lenkijos katalikų Bažnyčia ta linkme pajudėjo tik 1905 
metais, kai revoliucijos sukrėsta rusų caro valdžia kovo 
mėnesį užgrobtuose kraštuose paskelbė tolerancijos ediktą 
(ukazą). Varšuvos diecezijoje socialinių reikalų tvarkymo 
ėmėsi, gal nebe kun. Matulevičiaus patarimo, vyskupas 
sufraganas Kazimieras Ruškevičius* (Ruszkiewicz, 1836- 
1925). Pritariant arkiv. Vincentui Popiel (1825-1912), spalio 9 
d. buvo sudaryta Socialinė-Religinė Komisija. 

Pačiu svarbiausiu tos komisijos uždaviniu buvo paruošti 
socialinės Bažnyčios veiklos reguliaminą (statutą). Tas 
darbas buvo pavestas kun. Matulevičiui ir kun. Przeždziec- 
kiui, kurie jį atliko per porą mėnesių. 

Komisijos patvirtintoji socialinės veiklos programa buvo 
paskelbta anoniminėje brošiūroje Chrzešcijanska Demokrac- 
Ja (Warszawa 1906). Tuo laiku Varšuvoje buvo spausdinama 
Bažnytinė Enciklopedija (Podręczna Encyklopedia Košciel- 


* Vysk. Ruškevičius, lietuvis, buvo gimęs Džendželaukos kaime, 
Marijampolės parapijoje, apie 5 km į šiaurės rytus nuo Lūginės, kun. 
Matulevičiaus gimtinės. 

na“), kurios redaktorius kun. Z. Chelminckis pakvietė kun. Ma- 
tulevičių, kaip aukščiau minėtos komisijos ekspertą, parašyti 
išsamų straipsnį apie Krikščioniškosios Demokratijos tikslus 
ir veikimo būdą (išspausdinta 7-8 tome). 

Čia pravartu paminėti apie šiuos dalykus rašiusio 
Stanislovo Gajewskio nuomonę, kaip tos idėjos susikrista- 
lizavo kun. Matulevičiaus galvosenoje: „Manau, kad jis 
susidarė iš daugelio veiksnių — studijos užsieniuose, ryšiai su 
neuniformuotais vienuoliais, atsidėjusiais visuomeninei ir 
socialinei veiklai. Lygiai didelį vaidmenį turėjo lietuviškoji jo 
kilmė (tautybė). Lenkų kunigai daugiausia buvo įsitraukę į 
tautinės demokratijos (endekų) ir lenkybės veiklą. Gi lietuvių 
kunigai arba jungėsi į dar silpną lietuvių tautinį judėjimą, 
arba savo veiklą organizavo popiežių enciklikų dvasioje, toli 
nuo endekijos sferos. Kun. Matulevičius, kaip lietuvis, neturįs 
jokių ryšių su endekais, ieškojo kitokių sprendimų. Kai atėjo 
veikimo laikas, jis jau turėjo tvirtai sukristalizuotas pažiū- 
ras, kurios buvo labai reikalingos ano meto katalikų 
veikėjams“ (Summarium, 2 nr., 1978, 178-179 p.). 

Praktiškoji socialinė veikla tarp darbininkų prasidėjo 
kiek anksčiau. Jai vadovavo prel. Marcelius Godlewskis 
(1865-1945), baigęs Suvalkų gimnaziją, Seinų seminariją ir 
Gregorianum universitetą Romoje (1893), specializavęsis 
sociologijoje. Varšuvoje jis buvo Visų Sventųjų parapijos 
klebonu. Iš arti susidurdamas su darbininkų reikalais, jis 
ėmėsi organizuoti jų ratelius savo ir kitose Varšuvos 
parapijose, kur svarstydavo įvairius darbininkų reikalus, 
ruošdavo paskaitas, pasikalbėjimus bei pramogas. 
Kiekvienas ratelis turėjo pačių išrinktą vadovą. Karts nuo 
karto ratelių vadovai susirinkdavo pas prel. Godlewski, kur 
dalyvaudavo kun. Matulevičius ir kun. Przeždzieckis. 

Kun. Matulevičius tuojau tapo kun. Godlewskio bendra- 
darbiu, ir juodu sujungė visus ratelius į bendrą organizaciją, 
pavadintą „Stowarzyszenie Robotnikėw Chrzešcijanskich“. 
Vėliau, paruošus krikščioniškosios demokratijos programą, 
organizacijos vardas buvo pakeistas į „Chrzešcijanska 
Demokracja“. Kun. Matulevičius redagavo jos dvisavaitinį 

laikraštį Towarzysz Pracy (Darbininko Draugas), kuris 
vėliau buvo vadinamas Pracownik Polski (Lenkų Darbininkų). 

Kai 1905 m. sušvelnėjo rusų priespauda, organizacija 
buvo legalizuota ir jai leista veikti laisvai pagal savo prog- 
ramą. Kun. Matulevičius pasirūpino, kad ji nesikištų į jokią 
politiką — būtų tik grynai religinė, kultūrinė, tautinė ir 
socialinė darbininkų organizacija. Jam pritarė ir prel. 
Godlewskis. 

Taip sutartinai veikdami, juodu išplėtė organizacijos 
plotus ir veiklos turinį ir sutraukė apie 50 tūkstančių narių. 
Tai buvo didelė darbininkų armija, su kurios pagrįstais 
sumanymais bei reikalavimais turėjo skaitytis ir skaitėsi 
valdžia ir vietinė administracija. Tačiau po poros metų sėk- 
mingos veiklos kun. Matulevičius turėjo išvažiuoti profeso- 
riauti į Petrapilio Dvasinę Akademiją. Netrukus pasitraukė ir 
prel. Godlewskis. 

Didiesiems vadams pasitraukus, organizacijos vadovybę 
perėmė politikieriai, kurie tos milžiniškos organizacijos jėgą 
išnaudojo savo politinėms machinacijoms, mažai bepai- 
sydami pagrindinių krikščioniškosios demokratijos tikslų: 
rūpintis darbininkų gerove ir jų švietimu. Įsimetęs politinis 
„vėžys“ graužė ir pačią organizaciją — iki pirmojo pasau- 
linio karo jau buvo belikę tik apie 5000 narių. 

Vėliau buvo sunaikintas organizacijos archyvas, todėl 
trūksta tikslesnių žinių apie kun. Matulevičiaus veiklą. 
Tikrai žinoma tiek, kad jis skaitė daug paskaitų, pokalbių, 
rašė populiarius ir mokslinius straipsnius lenkų kalba, suorga- 
nizavo centrinę ekonominiu-socialiniu bei apologetinių knygų 
biblioteką, suruošė socialinius kursus ir t.t. (Zr. kun. prof. 
Aleksy Petrani ir kun. Witold Nieciecki, MIC straipsnius 
rinkiny Pro Christo et Ecclesia. Pod redakciją ks. Jana 
Bukowicza, MIC). 


Veikla kituose plotuose 


1905 metais (tiksli data nežinoma) Varšuvoje įvyko 
katalikų rašytojų ir žurnalistų suvažiavimas, kuriame savo 
prakalba didžiausią triukšmą sukėlė Lvovo armėnų apeigų 

arkiv. Juozapas "Teodorowicz (1864-1938). Tarp kitų 
prelegentų buvo ir kun. Matulevičius, kurio referatas buvo 
gana drąsus, nors cenzorius, vysk. Sczešniak, buvo gerokai jį 
apibraukęs. Tai sužadino ultrakatalikiškus Ostrowskio jaus- 
mus ir jį paskatino apie tai pranešti Romai. Diskusijų metu 
nepaprastu iškalbingumu pasižymėjo kun. Vladimiras Ja- 
kowskis, vėliau marijonas, karštai reikalaudamas, kad busi- 
moji darbininkų sąjunga vadintųsi katalikiška, ne krikščio- 
niška. 

Pradžioje laisvėjančių sąjūdžių (bene 1905-1906 žiemą) į 
Varšuvą suvažiavo apie 400 „niekieno“ sukviestų kunigų iš 
įvairių Lenkijos vyskupijų pasitarti reformų reikalais. Iš pat 
pradžių kilo klausimas, kas juos čia sukvietė. Tas klausimas 
buvo kartojamas ir posėdyje. Negavę patenkinamo atsaky- 
mo, kai kurie dalyviai demonstratyviai apleido salę. Buvo 
kalbama, kad juos sukvietė politinės organizacijos (Demok- 
racja Narodowa) agitatoriai „endekai“. 

Kadangi jokia dvasinė valdžia nieko apie tai nežinojo, 
nes rengėjai nerado reikalo prisistatyti net vietiniam Arki- 
vyskupui, tai kilo įtarimas, kad suvažiavimas gali padaryti 
tokių nutarimų, kurie nesiderintų su katalikų Bažnyčios 
dvasia. Tokioje subtilioje padėtyje reikšti oficialius protestus 
būtų neatsargu: ugnį reikia gesinti, ne kurstyti. Pasitarę su 
Arkivyskupu, gesintojais pasisiūlė du savanoriai: kun. Matu- 
levičius ir prel. Przeždzieckis. 

Susėdę skirtinguose salės kraštuose, juodu dalyvavo 
svarstymuose ir diskusijose, vienas kitą paremdami nežymiai 
ir diskretiškai. Savo ramia taktika ir praktiška logika jie su- 
tvarkė nutarimus taip, kad neišėjo nieko skandalingo. Dar 
daugiau — savo orumu jie suvažiavimą pabaigoje nuteikė 
tiek, kad prezidiumas nuėjo pas arkivyskupą Popielį, išreiškė 
jam paklusnybę, įteikė rezoliucijas ir paprašė palaiminimo. 
(Ks. Wišniewski, o.c. 91; Ks. Kazimierz Bronikowski, Nasz 
Ojciec Odnowiciel 25-26). 

Tas suvažiavimas kun. Matulevičiui įkvėpė mintį 
organizuoti Lenkijos kunigus, kad jų neišnaudotų jokios 
politinės partijos ir kad jie daugiau atsidėtų pastoracijai ir 

žmonių švietimui. Jo pastangomis 1907 m. Varšuvoje buvo 
įsteigta kunigų sąjunga, pavadinta „Unio Apostolica“. 


Socialiniai kursai 


Uolūs krikščioniškos demokratijos sąjūdžio vadai, 
kunigai Matulevičius ir Godlewskis, giliai jautė socialinius 
sopulius. Tuo jie sielojosi ir troško, kad visi išgirstų vargo 
žmonių aimanas, kad praregėtų visuomenės akys ir su- 
minkštėtų akmeniu virtusios širdys. Jie sumanė suruošti spe- 
cialius kursus, kuriuose socialinių mokslų žinovai suteiktų 
reikalingų teoretinių ir praktiškų žinių platesnėms žmonių 
masėms. 

Kursai buvo numatyti suruošti Vilniuje 1906 metais, bet 
aukščiausioji Peterburgo valdžia neleido. Tada teko juos 
atidėti ir organizuoti Varšuvoje. Vadovaujant Varšuvos 
vysk. sufraganui Ruškevičiui, buvo sudarytas socialinių 
reikalų komitetas iš dvasininkų ir pasauliečių tiems kursams 
suruošti. Komiteto uždavinys nebuvo lengvas: svarbiausia, 
reikėjo surasti ir pakviesti kompetentingus prelegentus, 
galinčius pristatyti socialines problemas iš įvairių sričių ir 
aspektų. 

Kursai įvyko 1907 metų vasarą, rugpiūčio 27-30 dienomis 
Varšuvoje. Jie sukėlė didelį susidomėjimą ir sutraukė virš 700 
dalyvių: aukštų Bažnyčios dignitorių, kunigų, mokytojų, 
visuomenės veikėjų — vyrų ir moterų — ir spaudos atstovų. 
Dalyvavo ir keliasdešimt kunigų iš Lietuvos. 

Paskaitininkų tarpe buvo du Krokuvos Jogailos universi- 
teto profesoriai: Vladimiras Czerkowskis ir Karolis Kleckis, 
trys poznaniečiai kunigai: Stanislovas Adamskis, Petras 
Wawrzyniak ir Kazimieras Zimmermann, kursų iniciatoriai 
kunigai Godlewskis ir Matulevičius, ir visuomenės veikėjai: 
advokatas Steponas Godlewskis, Eduardas Jaroszynūskis, 
grafas Vladislovas Potockis ir Adolfas Suligowskis. 

Kursų paskaitų ciklas plačiai apėmė įvairius socialinio 
gyvenimo aspektus, apjungtus paties kun. Matulevičiaus 
griežta geležine ir praktiška logika: aiškiai ir atvirai išreikšti 
kaip buvo, kas yra ir kaip turėtų būti. 

Buvo apžvelgta socialinė visuomenės padėtis įvairiais 
laikotarpis, socializmo-marksizmo, kolektyvizmo, komuniz- 
mo, kapitalizmo ir nuosavybės doktrinos, miesto, kaimo ir 
žemės ūkio darbininkų padėtis ir kaip tvarkomi socialiniai 
reikalai Rusijos žemiečių savivaldose. Nebuvo užmirštas nė 
alkoholizmas — visų bendroji yda ir žala. Poznaniečiai prele- 
gentai nušvietė socialinių reikalų tvarkymą savo krašte 
pagal vakarietišką katalikų vokiečių sistemą įstatymų ribose. 

Kun. Matulevičius savo paskaitos tema pasirinko kertinį 
sociologijos mokslų akmenį — nuosavybės teisę: Chrzešci- 
Janska teoria prawa wtasnošci (Krikščioniškosios nuosavybės 
teisės teorija). Jo paskaita truko dvi valandas. Savo pažiūras 
jis reiškė atvirai, tvirtai ir drąsiai, paremdamas praktiškomis 
išvadomis ir sprendimais, nors kartais skirtingais nuo tų, kurie 
buvo laikomi nepaliečiama Bažnyčios tiesa bei tradicija. 
Daugelio buvo pripažinta kaip geriausias krikščioniškų 
principų išreiškimas socialiniais klausimais. 

Jo išvados buvo pagrįstos ne tik autentiškais krikščio- 
niškais šaltiniais, bet ir dideliu savo darbštumu įgytomis 
žiniomis ir giliu to meto socialinių santykių pažinimu. Todėl 
jis turėjo teisės ir drąsos smogti į kapitalistinį išnaudojimą ir 
pagonišką „usus et abusus“ (naudojimą ir piktnaudžiavimą). 

Paskaita buvo išspausdinta serijoje „Biblioteka Dziel 
Chrzešcijanskich“ leidiniu Kursa Spoleczne. Warszawa, 1907, 
92-123 puslapiuose (Plačiau apie kursus rašė kun. Kazimieras 
Saulys, Socijaliniai kursai Varšavoje. Draugija, 1907 m. 9-10 
numeriuose, 57-62 ir 177-184 p.). 


Su tais kursais ir baigėsi kun. Matulevičiaus veikla 
Varšuvoje, kur jis buvo labai populiarus, įgijo autoritetą kaip 
žymus katalikų vadas religiniame ir visuomeniniame 
gyvenime, aktyvus pastoracijoje, organizacijose ir spaudoje. 

Palikęs viską Varšuvoje jis jau turėjo keltis į Rusijos 
carų sostinę, dėstyti sociologiją Katalikų Dvasinėje Akade- 
mijoje. Bet ir ten, savo profesūros įtemptame darbe, jis 

neužsidarė vien kabinete ir auditorijose — kitais metais jau 
dalyvavo socialiniuose kursuose Kaune. 

Gal ir gaila buvo jam skirtis su Varšuva, kur jo širdyje 
jau brendo nauji planai — steigti kunigų vienuoliją. 
Pasauliečių akyse (galvosenoje) tai būtų laikoma lyg likimo 
dalia — kai tik jis giliai įsitraukia į kokį darbą (o jis pavir- 
šutiniškai dirbti nemokėjo), tuoj lemtis jį stumia į kitą. Ta- 
čiau kun. Matulevičius į tai žvelgė kitokiomis, Dievo Apvaiz- 
dos akimis, — tikras Kristaus karys iš mūšio lauko nebėga. 

DVASINĖS AKADEMIJOS PROFESORIUS 


1905 metų revoliucija Rusijoje sukėlė daug politinių ir 
socialinių vilčių. Atrodęs nepajudinamas, caro sostas pradėjo 
svyruoti. Caras buvo priverstas suteikti šiek tiek religinių ir 
politinių laisvių. Tuo pasinaudojo ir Petrapilio Dvasinė 
Akademija. 1906 metų sausio mėnesį Akademijos senatas 
nutarė įsteigti sociologijos katedrą. Jos steigimą patvirtino ir 
pats Rusijos caras Mikalojus II. Tačiau to nutarimo 
vykdymas kiek užtruko, nes visoje Rusijos imperijoje neat- 
sirado tinkamo kandidato į sociologijos profesorius. 

Tuo reikalu tuojau atsiliepė Petrapilyje leidžiamas 
vokiečių laikraštis St. Petersburg Zeitung, kuris 1906 m. ba- 
landžio 15 d. numeryje parašė: 


„Katalikų kunigai buvo ypatingoje vidaus reikalų 
ministerijos žinioje. Kiekvienas kunigas, pas kurį rasdavo 
politinio arba sociologinio pobūdžio užsieninį spaudinį, 
būdavo suimamas ir siunčiamas į vienuolyną. Tuo būdu jau- 
niejį dvasininkai buvo priversti išsižadėti sociologijos 
studijų. Be abejo, Rusijoje bus sunku rasti katalikų kunigą, 
kuriam būtų galima pavesti įkurtoji katedra. Rektoriui teks 
kreiptis į mokytus Vokietijos ar Austrijos kunigus“. 


To straipsnio autorius buvo lietuvis, žymus Petrapilio 
lietuvių veikėjas, dr. Juozas Januškevičius (1862-1960), studi- 
javęs filologiją ir filosofiją, gavęs doktoratą Breslau uni- 
versitete 1909 metais. 


Akys nukrypo į Varšuvą. Ten, kaip jau matėme, 
socialinėje dirvoje "teoretiškai ir praktiškai plačiai veikė 
didelio takto ir gilios erudicijos kun. Matulevičius. Aka- 
demijos rektorius išsiuntė jam pakvietimą užimti sociologijos 
katedrą. Kvietimas buvo priimtas, ir kun. Matulevičius 1907 
m. rugsėjo pradžioje atvyko į Petrapilį. Atsivežė didelę visuo- 
menės mokslų biblioteką. Akademijoje naujas mokslas — 
sociologija — buvo tikra sensacija, o jos dėstytojas neseniai 
buvo sujudinęs Lenkiją savo socialiniais kursais. 

Klausytojų atgarsiai 


„Įžanginė iškilmingoji paskaita, — rašo kun. prof. Būčys, 
— buvo apie nuosavybę ir katalikų dogmatiką. Ta paskaita 
labai patiko profesoriams, dar labiau studentams. Kitos J. 
Matulevičiaus paskaitos interesuodavo studentus savo 
turiniu, keliamų problemų aktualumu ir iškalbos malonumu. 
Aš tų paskaitų nesu girdėjęs nė vienos, bet, gyvendamas 
akademijoje, pastebėjau, kad studentai ne visada eidavo į 
kitų profesorių paskaitas, o niekad nepraleisdavo J. Matu- 
levičiaus paskaitų“ (AJM, 19). Įžanginė paskaita buvo 
skaityta lotyniškai. 2 

Savo prisiminimuose kun. prof. Blažiejus Česnys (1884- 
1944), tada buvęs akademijos studentas, parašė: 

„1907 metų rudenį... akademijos studentai susilaukė 
nepaprastos naujienos: atvyko pirmasis naujai įsteigtai 
sociologijos katedrai profesorius. Mus studentus šiuo atveju 
viskas domino. Pats objektas buvo naujas, anksčiau nedėsty- 
tas, o tiek viliojus! Nemažiau mus domino ir pats naujojo 
dalyko dėstytojas prof. Matulevičius. Sparnuotas gandas, 
atlėkęs pirm jo, buvo mus jau gerai nuteikęs. Naujasis 
Clarissimus esąs stiprus teologas, puikiai baigęs Akademiją 
ir vienas žymiausių Friburgo teologijos daktarų. Be to, esąs 
stiprus sociologas, pasižymėjęs specialiomis paskaitomis 
Varšuvoje ir turįs didelio patyrimo darbininkų organizavime. 

Laukimas neapvylė. Naujasis profesorius išsyk visus 
sužavėjo: kalbėjo poliruota varšuviečių kalba gražiau už 
daugelį tikrųjų lenkų. Visus žavėjo jo žinių gausumas ir 
dėstymo metodingumas. O labiausiai stebino ypatingas proto 
aiškumas. Ir pirmiau ir paskui man teko klausytis daug šau- 
nių profesorių, bet tokio minties aiškumo, koks spindėjo prof. 
Matulevičiaus kalbose, kitur, rodos, neteko rasti. Prie viso to 
pridėk dar be galo malonų būdą ir gražią malonią išvaizdą, 
tada dar apyjaunio vyro, ir bus visai suprantama, kodėl visa 
akademija buvo gatava jį nešioti ant rankų. Tada pasi- 
kartojo jau kiek pamirštų senesnių garsaus Jauniaus dienų 
vaizdai“ (Kun. prof. Kazimieras Jaunius (1849-1908) buvo 
filologas, gilus lietuvių kalbos žinovas). 

Auditorija nebetalpino besigrūdančių į paskaitas. Sku- 
bėjo į jas ne tik tie, kuriems jos buvo privalomos, grūdosi 
ir kitų kursų laisvanoriai', atsinešdami savo kėdes ir ilgoje 
virtinėje susėsdami už atdarų auditorijos durų. Patys magist- 
rantai, ir tie užsikrečia. Čia vienas, čia kitas bando mesti 
seniau pasirinktąją disertaciją, atsižadėti  pamėgtosios 
specialybės ir virsti sociologu. 

Ir aš pergyvenau tą 'ligą'. Bet protingas profesorius 
nemanė vilioti. Priešingai — sudraudė ir liepė laikytis, kaip 
seniau, profesoriaus Bučio. Kaip šiandien pamenu, pasakė: 
“Tamstai jau per vėlu, ir ne viena sociologija tėra mums 
reikalinga, dar reikalingesnė yra teologija. Sociologijoje tegu 
specializuojasi jaunesnis jūsų draugas Jurgutis'. Paklausiau ir 
nesigailiu paklausęs. O, kaip giliai jo mokėta žvelgti mano 
jaunesniojo draugo atveju ir tai visos Lietuvos naudai“ (AJM, 
108-109 p.). Vladas Jurgutis (1885-1966) vėliau buvo kunigas, 
ekonomikos profesorius, finansistas, Lietuvos Banko 
organizatorius ir ilgalaikis jo valdytojas. 


Kitas tuo metu lankęs akademiją, vėliau tapęs advokatu, 
Liudas Noreika (1884-1928) po kun. prof. Matulevičiaus 
mirties parašė: 

„Atmenu kaip šiandien jo sociologijos lekcijas. Retai 
kada esti (būva), kad gilus mokslas būtų taip gražiai sujung- 
tas su iškalba. Giliausias mokslo mintis ir painiausias prob- 
lemas jis mokėjo dėstyti paprasčiausiu būdu, nevyniodamas 
jų į painias formules, tik skleiste skleisdamas klausytojams. 
Tai yra Dievo dovana ir drauge reiškia, kad dėstytojas pro- 
fesorius yra aiškiai supratęs dėstomąjį dalyką. Jeigu tektų 
sulyginti su kuo kitu, tai galėčiau pasakyti, jog tik prof. 
Kazimieras Jaunius temokėjo taip lengvai, aiškiai ir supran- 
tamai kalbėti apie mokslo dalykus ir juos dėstyti kitiems. 


Jo sociologijos lekcijos akademijos studentams būdavo 
stačiai pramoga. Pasiremdamas Leono XIII sociologinėmis 
enciklikomis, jis gebėjo taip giliai įžvelgti į visokius socia- 
linius klausimus, kaip anas didis katalikų Bažnyčios Tėvas ir 
Mokytojas. Enciklikos jam buvo ne sausos formulės ar varžą 

rėmai, tik katalikiškojo socialinio mokslo pradai, kuriuos 
savo giliu protu jis ugdė toliau. 

Lengva maloni šypsena visuomet puošė jo veidą. Ji 
lydėjo jį ir tuomet, kai vyskupo ir arkivyskupo mitra puošė jo 
galvą. Skaistus veidas yra skaisčios sielos požymis. Jo skais- 
tumas spindėjo šventumu ir didele artimo meile. 

Tos mokslo, gražaus paprasto iškalbumo ypatybės, jo 
skaistumas ir pažiūrų platumas sutraukdavo daug ir pasau- 
liečių studentų į Maltos bažnyčią klausyti jo konferencijų. Jo 
sakomos mintys daugeliui išblaškė visokius kylančius abe- 
jojimus, ypač jaunų studentų širdyse. 

Jau anais 1907-1910 metais, jis buvo plačiai žinomas ir 
Petrapilio lietuvių kolonijoje ir čia Lietuvoje kaip geras, karš- 
tai savo tėvynę mylis lietuvis. Tačiau, greta to, jis nebuvo 
koks susiaurėjęs nacionalistas. Jo karštas patriotizmas jam 
nekliudė dirbti ir kitų tautų žmonėms. Kaip katalikų 
Bažnyčios kunigui ir hierarchui, jam nebuvo nei žydo, nei 
ellino-graiko“ (AJM 118-119 p.). 

Jo paskaitas prisiminė ir akademijos studentas, vėliau 
Lietuvos universiteto profesorius, vyskupas ir Vilniaus arki- 
vyskupas Mečislovas Reinys (1884-1953), rusų bolševikų 
nukankytas žiauria mirtimi: 

„1907 m. rugsėjo 18 d. prof. Matulevičius laikė savo įžan- 
ginę paskaitą Guid Ecclesia de iure proprietatis statuit? 
(Ką Bažnyčia skelbia apie nuosavybės teisę). Paskaitos 
įspūdis apie naują profesorių buvo išreikštas mano anų laikų 
dienoraštyje šiais žodžiais: gilus protas, nuoseklumas, 
iškalba, rimtumas. 

Rugsėjo 25 d. buvo pirmoji eilinė paskaita. Įspūdis — tik 
džiaugtis nauju profesoriumi. Dėstė visuose keturiuose 
kursuose... progai pasitaikius, eidavome jo paskaitų klausyti 
net į kitus kursus. Kalbėdavo ramiai, bet taip gražiai, nuošir- 
džiai, logiškai, aktualiai, kad jo žodžius nors tiesiog 
spausdink. O kalbėdavo, rodos, be jokio susirūpinimo: daž- 
niausia kiek atkišęs kairiąją ranką su užriestais pirštais ir 
žiūrėdamas į tų pirštų galus. 

Jo paskaitos buvo ne vien tik maistas protui, bet ir 
širdžiai: ne vien išdirbdavo pažiūras, bet ir nusistatymą, 
nusiteikimą, pasiryžimą gyventi, jausti taip, kaip reikalauja 
pažiūros. Ir jeigu aš, asmeniškai, suprantu gyvą reikalą 
visuomeniškai veikti, visuomeninį reikalą branginu, jį 
mėgstu, tai daugiausia yra prof. Matulevičiaus sociologinių 
paskaitų vaisius... Dėstė sociologijos teoretinę ir praktinę bei 
pritaikomąją dalį — apie susirinkimų vedimą ir juose 
dalyvavimą. Ypač gyvai įstrigo viena be galo praktiška 
taisyklė: į susirinkimą eik visada tinkamai pasiruošęs, išstu- 
dijavęs darbotvarkę, išnagrinėjęs kiekvieną jos punktą ir 
turėdamas savo nusistatymą bei siūlymą. 

Be savo paskaitų, prof. Matulevičius mums pabėrė ir 
dvasinio gyvenimo perlų. 1908 m. gavėnioje vedė mums 
penkių dienų rekolekcijas ir per visus 1908/9 mokslo metus 
kas savaitę sakė dvasines konferencijas. Jo skelbiamoji 
asketika buvo atremta į teologiją, prigimtą etiką, peda- 
gogiką, ne į svajones ar asmeniškas nuožiūras. 

Studentai lietuviai akademijoje turėjome savo lavi- 
nimosi kuopelę. Nuo 1908 m. kovo 17 d. į mūsų susirinkimus 
pradėjo lankytis visų akademijos studentų nuomone patys 
žymiausi ir geriausi profesoriai: Pr. Būčys ir J. Matulevičius. 
Diskusijose savo pastabomis bei paaiškinimais jie mums 
padėdavo išspręsti iškeltuosius klausimus“ (AJM 96-98 p.). 

Buvęs Kielcų seminarijoje kun. Matulevičiaus mokinys, 
klierikas Marjan Wisniewskis, akademijoje atsiradęs tais 
pačiais metais kaip jo buvęs profesorius, vėl mums pasakoja 
apie jo dėstymą: 

„Kun. Matulevičius priėmė pasiūlytą sociologijos katedrą 
su tam tikru susirūpinimu. Teisinosi, kad to dalyko nebuvo 
specialiai studijavęs ir nežinąs, kaip dabar išsipainiosiąs. Gi, 
kai pravėrė lūpas, mes jas dar plačiau atvėrėme iš nustebimo 
— mus įvedė į naują pasaulį. Supratome, kad anksčiau per jį 
bylojo tik įgimtas gabumas. Prof. Matulevičius dabar tiesiog 
meniškai klausytojams rodė iki šiol nežinomus horizontus. 
Jame slypėjo gili sintezė, kurią atskleisdavo pamažu, palaips- 
niui, savo klausytojams. Jo kurso klausiau dvejus metus. 

Negaliu užmiršti vaizdų, kuriuos jis sklaidė prieš mūsų 
akis: darbininkų skurdas, grubus kapitalistų išnaudojimas, 
moters pažeminimas, vaiko sugniuždymas. “Vaikai į 
fabrikus, į kasyklas, į darbą, nes tai buvo pigiausia darbo 
jėga'. Taip buvo civilizuotoje Anglijoje. 

O Rusijoje? Darbininkas gyveno purvuose ir mėšlyne, o 
jo kūnu šluostė varinius katilus. Prof. Matulevičius buvo 
nuoširdus demokratas, tikras engiamo vargšo draugas. Jo 
paskaitos mus darė revoliucionieriais, maištautojais prieš 
visuomenės neteisybes. Tačiau jisai nesitenkino vien blogio 
pasmerkimu. Jis siekėsi net jo šaknų, paslėptų žmogiškoje 
prigimtyje, taip pat nurodė ir reformų priemones. Čia išryškė- 
davo jo gilus filosofiškai-teologinis ir gyvenimiškas žmogaus ir 
visuomenės pažinimas. Jis nesigilino į smulkius ginčus tarp 
visuomeninių srovių — tiesiog skverbėsi į dalyko gelmes, — 
"in viscera causae', kaip sakydavo Sv. Tomas, ir pateikdavo 
gydymo priemones. 

Moterų klausimu mus nustebino jo pažiūrų platumas į 
moters pašaukimą ir gilus pažinimas žmogiškos prigimties. 
Išdėstė ne mokyklines formulukes, bet pažiūras į gyvenimą. 
Sen ir ten, tarsi netyčiomis, vis įpindavo mėgiamą posakį: 
“Duokite mums žmonių. Mano galvoje ir širdyje tas taip 
įstrigo, kad net paruošiau ta tema referatą ir jį perskaičiau 
kolegų būrelyje. Taip pat ir magistro tezei pasirinkau 
visuomeninę temą iš prof. Matulevičiaus paskaitų: „Sių dienų 
kunigo visuomeninės pareigos“. Iš savo patyrimo įsitikinau, 
kad lengviausia jaunuomenę išauklėti ir pažadinti prie veiks- 
mo, skelbiant tiesą ir prieš akis pastatant idealą, nes nei 
moralizavimas, nei sielų švelninimas, nei taisyklės neveda į 
tikslą“. 

Gailėjomės, kaip po dviejų metų jis perleido sociologijos 
katedrą kun. dr. Aleksandrui Woycickiui ir perėmė dogmatikos 
katedrą iš prof. Jono Cieplako, kuris buvo konsekruotas 
vyskupu ir paskirtas Mogiliavo sufraganu. Kun. Woycickio 
klausiau taip pat dvejus metus, bet tai buvo visai kas kita... Jo 
dėstyme nebuvo to gilumo, nors turėjo Paryžiaus visuomenės ir 
politinių mokslų doktoratą, bet nenumalšino tiesos alkio. 

Trečiame kurse perėjau į prof. Matulevičiaus dogmatinės 
teologijos klasę. Vėl susitikom. Tada jis tikrai jautėsi savo 
srityje. Daug vėliau po to, Friburge jis pasakė, kad jo gyvenime 
vis taip atsitikdavo, kad dažniausiai turėjo dirbti tai, į ką 
neturėjo patraukimo. Sį kartą jis jautėsi dalyko meistru, ir mes 
jautėme, kad jis tuo smaguriavo... Kartą net įsismagino dėstyti 
de aeternitate mundi — apie pasaulio amžinumą su tokiu tomis- 
tiniu subtilumu ištisas dvi valandas. Tai nebuvo jo įprastinis 
stilius. 

Jau bemaž regėjome netolimoje ateityje prieš mus atsi- 
veriančias degančias religines-visuomenines problemas, o iš 
kitos pusės matėme kunigo jėgų trapumą ir sudužimą. Su 
skausmu patirdavome kaip ne vienas jaunas kunigas, gabus 
ir pilnas energijos veikti, atsidūręs sunkiose aplinkybėse pats 
vienas, dvasiškai palūždavo. Tada prisimindavome Sv. Rašto 
žodžius: vae homini soli — vargas žmogui vienam. 

„Tada instinktyviai ieškodavome kokios nors paramos 
kunigų organizacijoje. Su savo svarstymais bei abejonėmis 
kreipdavomės į prof. Matulevičių patarimų. Jis pagirdavo 
tokius užmojus, paskatindavo rūpintis toliau, bet neduodavo 
tikslesnių nurodymų, kokių iš jo tikėjomės. Tik su šypsena 
pasakydavo: galvokite, galvokite ir aš galvoju. Dar neži- 
nojome, kad jis ne tik galvoja, bet ir veikia, kad naujai 
reorganizuoja rusų pasmerktą Marijonų Vienuoliją, kad dar- 
bas vyksta čia pat, akademijos mūruose, šalia grėsmingų carų, 
policijos ir žandarų. 

Nežinau, koki buvo intymūs mano kolegų pasikalbėjimai 
su prof. Matulevičium. Tik atsimenu, kad, man baigiant ket- 
virtąjį kursą, jau išlaikius teologijos magistro egzaminus, jis 
mane pasikvietė pas save ir su džiaugsminga šypsena tarė: 
“Ko ieškojai, štai turi — pasiskaityk šiuos įstatus'. Pažvel- 
giau į viršelį: „Institutum Fratrum Marianorum sub titulo 
Immaculatae Conceptionis Beatissimae Virginis Mariae“. 
Popiežiaus Pijaus X patvirtinta 1910 metais. Perskaitęs 
įstatus, nė nemirktelėjęs, tuojau paprašiau priimti į vienuo- 
liją“ (O.c., 99-100; S'uga Božy, 53-55 passim). 

Baigiant autentiškų liudijimų eilę, pravartu pridėti dar 

vieną — prel. Zenono Kalinowskio iš Kaliszo, parašytą 1967 
m. Arkivyskupo beatifikacijos proga, kuris nušviečia keletą 
ypatingų Dievo Tarno bruožų: 

„Su ypatingu susidomėjimu laukėme įžanginės kun. prof. 
Matulevičiaus paskaitos tema 'Guid Ecclesia de iure pro- 
prietatis statuit?' (Ką Bažnyčia sako apie nuosavybės teisę?). 
Paskaita, kiek prisimenu, buvo įžvalgi, logiška ir labai 
praktiška. Pristatyta (pasakyta) be jokio pozavimo, meto- 
diškai ir paprastai. Iš viso, sociologijos dėstymas buvo pertei- 
kiamas aiškiai, be bereikalingo teoretinio balasto, lengvu 
stilium, pailiustruojama naujaisiais to meto pavyzdžiais, 
apgaubtais artimo meile ir paremtas socialiniu Bažnyčios 
mokslu. 

Iš jo paskaitų buvo jaučiama, kad mums kalba tikras 
krikščioniškas humanistas. Jo santykiai su studentais buvo 
nuoširdūs, kiekvieną traktavo maloniai ir mielai teikdavo 
dvasinę ir mokslinę pagalbą. Privatiniuose pasikalbėjimuose 
visuomet rasdavo ką nors 'dūšiai' pasakyti. Turėjo nepapras- 
tą sugebėjimą prieiti prie žmonių, prie savo klausytojų, ir 
savo asmenybe laimėdavo daug įtakos. 

Ne pro šalį bus čia paminėti, kaip iliustraciją, vieną 
faktelį iš savo gyvenimo ryšy su kun. profesorium, kaip jis 
suprato kunigą — visuomenės veikėją. Pagautas jo paskaitų 
ir iki gelmių sujaudintas reikalingumu socialinės veiklos 
Kristaus vynuogyne, padėjau į šalį gamtos mokslus ir grie- 
biaus sociologijos. Vieną kartą, lankydamas mūsų 
„numeriukus“ (studijų kambarėlius), jis rado mane užgulusį 
ant sociologinių knygų, kurias buvo nurodęs dėstytojas. 

Pažiūrėjo ir, švelniai šypsodamasis, ištarė šiuos neuž- 
mirštamus žodžius: “prašau prisiminti per visą gyvenimą, 
kad kunigas, kuris nori dirbti visuomeninį darbą ir matyti 
savo darbo vaisius, turi būti tobulai vidujiniai išlavintas. 
Kunigas, visuomenės veikėjas, tai šventas kunigas“. Tie 
žodžiai mane paskatino, nors iš karto tiksliai nesuvokiau jų 
prasmės. Tik vėliau, kaip kunigas, savo asmeniniame 
gyvenime ir stebėdamas kitus kunigus neva visuomeni- 
ninkus, įsitikinau, kokia gili gyvenimiška tiesa buvo išreikš- 

ta jo pasakyme. Iš tikrųjų, daugelio kunigų visuomeninis 
darbas nepavykdavo, nes kartais jiems neužtekdavo nei 
dieviškos dvasios, nei grynos dieviškos intencijos. 

Tai buvo didinga asmenybė: vidujiniai susikaupusi, 
puikiai apvaldyta, lengvai prieinama. Nepaisant skaudžių 
fizinių kančių, jis visada buvo ramus ir su natūralia šypsena 
kiekvienam. Buvo labai paslaugus. Jo tobulas kunigiškas 
gyvenimas, santykiai žmogaus su žmogumi buvo paremti tik- 
ra artimo meile, kurią jis dažnai primindavo paskaitose ir 
savo pokalbiuose su mumis. Taip jis formavo mūsų visuo- 
meninį pašaukimą. Nors buvo kilme lietuvis, bet, persiėmęs 
lenkiška kultūra, tautybių reikaluose visuomet pasižymėjo 
tiesa ir teisingumu. Santykiuose su savo studentais visada 
buvo labai nuoširdus ir atlaidus. Todėl buvo labai gerbiamas 
ir aukštai vertinamas. Jo nebuvo galima negerbti ir jame 
nematyti pauliško Homo Dei (Dievo žmogaus). Ne viena jo 
mokinių yra jam dėkingas už dvasinę formaciją (apsi- 
sprendimą) ir sustiprinimą į Dievo išrinktuosius, net į vienuo- 
lius. Tokios asmenybės, kaip kun. Marjan Wisniewskis, kaip 
kun. Fabian Abrantowicz, mano kolegos, buvo ištikimi prof. 
Matulevičiaus dvasios vaikai“ (Testes de uisu in Polonia). 


Socialiniai kursai Kaune 


Varšuvos socialiniuose kursuose dalyvavo keliasdešimt 
kunigų iš Lietuvos. Jų tarpe kilo sumanymas panašius 
kursus organizuoti Kaune, prisitaikant prie Lietuvos gyve- 
nimo sąlygų ir padarius juos lengviau prieinamus platesnei 
dvasinės ir pasauliečių inteligentijos visuomenei. 

Sumanymą pilnai aprobavo Zemaičių vyskupas 
Mečislovas Leonardas Paliulionis (1834-1908) ir jo vykdymą 
pavedė vyskupui sufraganui Gasparui Felicijonui Cirtautui 
(1841-1913). Paruošiamieji darbai užtruko ilgokai, kol buvo 
sudarytas dvylikos asmenų (6 dvasininkų ir 6 pasauliečių) 
komitetas paruošti programai ir surasti tinkamus prelegentus. 
Komitetas sudarė 18 paskaitų planą ir nutarė prelegentais 
kviesti tik savo srities specialistus lietuvius ir, reikalui esant, 
lenkus bei rusus. Pirminiame paskaitininkų sąraše buvo 

parinkti 35 asmenys, vyrai ir moterys, iš kurių buvo atrinkta 15 
kviestinųjų, ir tuojau buvo išsiuntinėti pakvietimai su 
pažymėtu kursų laiku (1908 rugpiūčio pradžioje). 

Dauguma atsakė negalintieji prisitaikinti prie numatyto 
laiko ar kitų svarbių priežasčių. Sutikimą davė tik 6 lietuviai. 
Todėl reikėjo skirti kitą laiką ir pertvarkyti programą. Vėl 
buvo gaudomi prelegentai. Iš naujos 19 lektorių serijos sutiko 
tik 8, iš kurių vėliau nubiro dar du. Tokiu būdu gerokai 
susiaurėjo programa, kurią išgelbėjo trys lietuviai Petrapilio 
Akademijos profesoriai: Būčys, Maciulevičius (Maironis) ir 
didysis sociologas Matulevičius, ir du kiti kunigai — Justinas 
Staugaitis ir Antanas Kaupas (Patrimpas iš Amerikos). 

Trijų dienų kursai vyko 1909 m. sausio 16-18 dienomis 
senojo stiliaus 3-5 d.) Liaudies Namų salėje. Pirmąją dieną, 
šeštadienį, katedroje buvo pamaldos. Sv. Mišias celebravo 
Petrapilio Dvasinės Akademijos inspektorius kan. Jonas 
Maculevičius. Paskui visi nuvyko į salę, kur apie 11 valandą 
turėjo prasidėti paskaitos. 

Atidarymo žodį tarė vysk. Cirtautas, pasidžiaugdamas, 
kad susirinko tiek daug klausytojų, kurie domisi socialiniais 
reikalais. Tai ženklas, kad lietuviškoji inteligentija jaučia 
laiko pulsą. Ypač jam buvo malonu matyti daug kunigų (jų 
buvo apie 140 iš 200 dalyvių), nes jie yra žmonių vadovai. O 
kuo šviesesni vadovai, tuo jų darbas yra naudingesnis. 

Po vyskupo kalbos, kaip dera katalikų visuomenei, buvo 
išsiųsta sveikinimo telegrama popiežiui Pijui X, prašant jo 
palaiminimo. Atsakymas buvo gautas kitą dieną. 

Pirmąją paskaitą skaitė prof. Matulevičius. Aiškino apie 
socialinius žmonių santykius, kurie yra labai susipynę ir 
priklauso vieni nuo kitų, kaip mašinų rateliai. Suminėjo eilę 
negerovių ir nurodė priemones joms pataisyti. 

Antroji paskaita buvo prof. Bučio apie Bažnyčią ir 
sociologiją. Prelegentas nurodinėjo, kad Bažnyčia, skelb- 
dama Kristaus mokslą, pirmoji pripažino visų žmonių lygybę 
ir visuomet rūpinosi palengvinti žmonių vargus. 

Antroji kursų diena buvo sekmadienį. Paskaitos prasi- 
dėjo trečią valandą po pietų. Klausytojų susirinko apie 350, 

kurių tarpe buvo gan daug darbininkų. Pirmasis paskai- 
tininkas, Lekėčių parapijos klebonas kun. Justinas Stau- 
gaitis kalbėjo apie visuomeninės labdarybės sutvarkymą tin- 
kamais įstatymais, o ne žmogų žeminančiomis išmaldomis. 

Kun. Antano Kaupo referatą apie lietuvių išeiviją 
Amerikoje skaitė prel. Aleksandras Dambrauskas, nes pats 
prelegentas negalėjo atvykti. Gera kun. Kaupo apybraiža vis- 
pusiškai nušvietė Amerikos lietuvių gyvenimą ir jų socia- 
lines bei tautines problemas. 

Trečiasis tos dienos paskaitininkas buvo prof. Matulevi- 
čius, kuris kalbėjo apie miestų ir bendrai pramonės darbininkų 
reikalus. Gyvais pavyzdžiais jis pavaizdavo sunkią ir skaudžią 
darbininkų būklę ir nurodė, kaip ją pataisyti. Pabrėžė dar- 
bininkų švietimą ir reikalą jiems padėti steigti jų organizaci- 
jas, kurioms jie patys vadovautų. Prie darbininkų būvio 
pagerinimo turėtų savo įstatymais prisidėti ir valstybės ir 
prižiūrėti darbdavius, kad neskriaustų darbininkų ir gerintųjų 
darbo sąlygas. 

Paskutiniąją kursų dieną, pirmadienį (sausio 5/18), buvo 
dvi paskaitos: prof. Maciulevičius (Maironis) skaitė apie 
Leono XIII socialines enciklikas, o prof. Matulevičius — apie 
Bažnyčios mokslą nuosavybės reikalu. 

Paskaitoms pasibaigus, kursų organizacinio komiteto 
pirmininkas kun. Konstantinas Olšauskas širdingai padėko- 
jo visiems paskaitininkams ir klausytojams. Buvo daug 
pageidavimų, kad toki kursai būtų ruošiami kasmet. 

Visos paskaitos su rengimo komiteto sekretoriaus kun. 
Kazimiero Saulio kursų ruošimo procedūros aprašymu buvo 
išspausdintos Draugijos žurnale ir atskiru leidiniu. 


Pastoracinė veikla 


Kaip ir kiekvienas kunigas, Matulevičius buvo ne tik 
profesorius, bet ir pamokslininkas, rekolekcijų vedėjas, 
nuodėmklausis ir žmonių sielų žinovas. Jo žinių aruodas 
buvo neišsemiamas. Žmonių prigimties ir gyvenimo paži- 
nimas pranoko bet kokį palyginimą. Jis pats buvo patyręs 
našlaičio-piemenėlio vargus, darbininko duoną, ligų skaus- 

mus, mokyklos suolą ir iškilo į intelektualinės viršūnes. 
Pagrindinis jo veiklos įrankis buvo gyvas žodis, ne raštas. 
Jis buvo kalbėtojas. 

Savo pamoksluose jis visada prisitaikydavo prie 
klausytojų. Nemėgo švaistytis aukštu abstraktišku stilium. 
Net pačias giliausias mintis mokėjo išreikšti visiems supran- 
tamais, paprastais žodžiais. Turėjo stiprų balsą ir mėgo 
kalbėti didelėms minioms. Jis ir pats prisipažindavo, kad 
kabinetinės kalbos jam nesiseka. Petrapilyje jis pasakė gana 
daug puikių pamokslų prokatedroje ir Sv. Kotrynos baž- 
nyčioje. Tame mieste būdavo per 50 rinktinių kunigų, kurių 
tarpe buvo garsių pamokslininkų, bet Matulevičius buvo 
geresnis už juos visus (plg. kun. Būčys, AJM 22-23 p.). 

Kun. Antanas Petrauskas (1881-1944), buvęs Marijam- 
polės parapijos vikaras, vėliau vienuolis marijonas, pats gir- 
dėjo kun. Matulevičiaus, jau akademijos profesoriaus, pa- 
mokslą, sakytą Marijampolės gimnazijos mokiniams, 
pradedant 1908 rudenį mokslo metus. Tada jis kalbėjo ne 
kaip didis kalbėtojas, bet kaip tėvas kalba savo mylimiau- 
siems vaikučiams. Apie ką? — Apie visiems gerai žinomus 
dalykus, girdėtus iš tėvų ir prefektų. Tačiau moksleiviai jo 
klausė su tokiu dėmesiu, kad bažnyčioje viešpatavo visiška 
tyla. Ramus, švelnus, iš širdies tekąs pamokslininko balsas 
sukaustė jaunas širdis: 

„Dažnai pažiūrėkite, mylimieji, į blizgančias savo ap- 
siaustėlio sagas... Ar nepastebėsite jose žibant ir mirgant jūsų 
genijų tėvelių ašaras, kurias jiems dažnai tenka išlieti dėl jūsų 
gerovės? Gal ne vieno tėveliai patys dėvi prastą sulopytą 
drabužį, kad galėtų jus gražiai aprėdyti? Gal ne vienam reikia 
atitraukti sau nuo burnos paskutinis duonos kąsnis, kad jums 
galėtų sutaupyti gardesnį“. 

Tai tik trumputė ištrauka. Jautresnieji klausytojai, išsi- 
traukę iš kišeniuko nosinaitę, draugams nematant, skubinasi 
pašalinti vyrams lyg ne visai tinkamo susijaudinimo ženklą 
— netyčiomis iš po blakstienos išsivežusią ašarėlę... Tai štai 
kame buvo visa jo pamokslų žavinti jėga — tėviška jo širdis 
ir gryniausios tiesos žodis! (AJM 174-175). 

Rekolekcijos kunigams 


1911 m. sausio mėn. pradžioje Kaune susirinko būrelis 
kunigų pasveikinti savo vyskupą su naujais metais. Ta proga 
kun. K. Olšauskas iškėlė sumanymą vasaros metu suruošti 
geras, ne rutiniškas rekolekcijas. Joms vesti reikėtų pakviesti 
kunigą ar vienuolį specialistą. Sutarta kviesti kurį nors 
Akademijos lietuvį profesorių. Savo pageidavimą pranešė 
vysk. Cirtautui. Tas mielai sutiko ir pakvietė prof. Matulevičių. 

Kadangi Zemaičių vyskupija buvo didelė, tai rekolek- 
cijos kunigams buvo paskirstytos į dvi grupes: birželio 21-25 
ir liepos 5-9 dienomis (naujuoju stilium liepos 3-7 ir 17-21). 

Pirmon grupėn užsirašė virš 80 kunigų, senų ir jaunų, 
lietuvių ir lenkų. Kadangi visi mokėjo lietuviškai, tai ir reko- 
lekcijos buvo vedamos lietuviškai, išskyrus rytmetines ir 
vakarines maldas, kurios buvo kalbamos lotyniškai. Zemai- 
čių vyskupijoje tai buvo pirmosios lietuviškos rekolekcijos, ne 
lenkiškos, kaip buvo įprasta. Ta pati tvarka buvo ir antro- 
sios grupės kunigams. Jomis buvo labai patenkinti kunigai ir 
pats vyskupas (Kun. Būčys, AJM 21 p.). 

Vienas iš rekolektantų, kun. Jurgis Tilvytis (1880-1931), 
vėliau marijonas, taip aprašė įžanginę konferenciją: Ę 

„Eikite į nuošalią vietą ir bent kiek atsilsėkite... Siais 
laikais kunigai turi ypač daug darbo, rūpesčių... Kunigas vi- 
siems viskuo skolingas... Kiekvienas parapietis jaučiasi turįs 
teisės iš kunigo reikalauti ir mokslo, ir pasiaukojimo, ir kuo 
daugiausia žygio. 

Parapijoje kunigas yra labiau apleistas, negu jo para- 
piečiai. Jiems sakomi pamokslai, primenamos jų pareigos. Gi 
kunigui ten niekas nieko nepasako. Net ir kai eina išpa- 
žinties pas savo draugą, vargiai gauna kokį pamokinantį 
žodelį. Jam niekas nė nedrįsta pasakyti, nes jis pats yra 
kunigas, pats viską žino. 

Parapijai dirbote ištisus metus, dabar, broliai, nors 
kelias dienas padirbėkite sau. Palikite savo parapijas Dievo 
Apvaizdai. Nieko ten blogo per šias dienas neatsitiks. Pats 
Dievas saugos. Užmirškite visa. Matykite tik Dievą ir savo 

reikalus... Jam kalbant, susyk supratom, kad čia mylinčio 
Tėvo žodžiai. Verkėme kaip maži vaikai. Pakėliau kiek galvą 
— ir pats vyskupas braukia ašaras...“ (AJM 123 p.). 

Apie šias rekolekcijas parašė ir prel. Dambrauskas: 
„Tiesą pasakius, šias rekolekcijas geriau reikėtų pavadinti 
“'asketiškais kursais', nes čia visai nebuvo rekolekcijose įpras- 
tų 'dvasiškų skaitymų“. Gerbiamasis vadovas, visas knygas 
atidėjęs šalin, per penkias dienas buvo tikru vadovu, savo 
klausytojus mokė vien gyvu žodžiu. Kasdien sakė po keturias 
konferencijas ir po du kartu į dieną padėdavo daryti sąžinės 
sąskaitą — taip pat gyvu žodžiu“. 

Klausytojai buvo tiesiog nustebinti tų prakalbų aiš- 
kumu, praktiškumu, gyvumu ir lietuvių kalbos dailumu. Net 
ir abstraktiškiausi bei filosofiški dalykai pas vadovą išei- 
davo lengvai suprantami ir nenuobodūs. 

Sios pirmutinės lietuviškos rekolekcijos ne tik padarė 
klausytojams didelį įspūdį, jų dvasią keldamos aukštyn prie 
Dievo, prie idealo, bet ir viešai parodė, kaip dailiai galima 
skelbti Dievo Žodį gryniausia, nė vienu polonizmu nesuterš- 
ta lietuvių kalba. Tai yra svarbi pradžia“ (Draugija, 1911, t. 
XIV, nr. 54, 196 p.). 

Žemaičių vysk. Cirtauto pavyzdžiu pasekė ir Seinų vysk. 
Antanas Karosas (1856-1947). Savo vyskupijos kunigams jis 
surengė rekolekcijas Marijampolėje 1914 m. liepos mėn. 
pabaigoje, prieš pat I pasaulinio karo pradžią. Jas vedė taip 
pat kun. profesorius Matulevičius lietuvių kalba. Iki tol 
rekolekcijos buvo vedamos Seinuose ir lenkiškai. Tiesa, Seinų 
vyskupija buvo apėmusi žymią dalį lenkiškų žemių. Tai buvo 
lyg dvilypė vyskupija, kurioje buvo 12 dekanatų: šeši lenkiški 
ir šeši lietuviški: Alvito, Kalvarijos, Lazdijų, Marijampolės, 
Seinų ir Zapyškio. Vyskupiją steigiant (1818), jos ribos buvo 
politinės, ne etnografinės, todėl ji buvo priskirta Varšuvos 
arkivyskupijos jurisdikcijai. 

Pas darbininkus 


Po 1795 m. Lietuvos-Lenkijos padalijimo Rusijos sostinė, 
Petrapilis, pasidarė politiniu ir kultūriniu centru ir Lietuvai. 

1842 m. į Petrapilį iš Vilniaus buvo atkelta Dvasinė Aka- 
demija, kurioje studijavo daug lietuvių. Joje dėstė visa eilė 
žymių lietuvių kunigų profesorių. Tr kitose aukštosiose 
sostinės mokyklose studijavo daug lietuvių, kurių ne vienas 
pasiliko ten dirbti savo specialybėje ir iškilo į aukštas vietas. 

Greta jų atsirado įvairių valdininkų, amatininkų, pirklių 
ir paprastų darbininkų. Petrapilį pasiekdavo ir kaimo žmo- 
nės, vyrai ir moterys, tikėdamiesi geresnių uždarbių. Tokių 
ypač padaugėjo iš Lietuvos po dvejų metų nederliaus bad- 
mečio (1867-1868). Apskaičiuojama, kad prieš I pasaulinį 
karą (1914) Petrapilyje buvę apie 25.000 lietuvių. 

Nors lietuvių tautinis susipratimas buvo aukštai pakilęs 
ir savitarpinė veikla buvo gyva, bet organizacinis veikimas 
buvo slopinamas visokiais suvaržymais. Vos ne vos buvo 
leidžiama veikti tik šalpos bei labdarybės draugijoms. 
Pirmoji tokia buvo „Lietuvių ir Žemaičių labdaringoji drau- 
gija“ (1892), „Savitarpinės Pagalbos draugija“ (1899) ir 
„Mažaturčių Draugija“ (1903). Taip pat buvo ir Sv. Zitos Tar- 
naičių draugija, kuri turėjo apie 200 narių. Svietimo ir reli- 
giniuose dalykuose draugijoms daug padėjo akademijos lietu- 
viai profesoriai. 

Lenkai turėjo daugiau organizacijų, bet, kai 1900 m. da- 
rė žygių steigti Romos katalikų darbininkų savitarpinės 
pagalbos draugiją, kurios įstatuose buvo ryškiai pabrė- 
žiamos religinės pareigos ir valdybos sąstatas, kurioje turėjo 
būti 12 narių (asmenų) ir dvasinės vyriausybės paskirtas 
kunigas, rusų administracija atsakė, kad religinėms orga- 
nizacijoms leidimus veikti gali suteikti tik senatas, o tai ilga 
procedūra. Kaip betaisė organizatoriai tuos įstatus, 
aprobatos negavo. 

Tik 1909 m. pavyko suorganizuoti panašią Romos kata- 
likų darbininkų draugiją „Ošwiata“ (Apšvieta), kurios veikla 
turėjo apimti visą Rusiją, steigiant skyrius miestuose, kur 
atsirastų bent 10 narių. Visas veiklos svoris buvo telkiamas į 
švietimą ir labdarą. Iš organizacijos veiklos plano ir pačios 
draugijos struktūros yra aišku, kad jos organizatorius buvo 
prof. Matulevičius, kuris matė, kad Petrapilio lenkų darbi- 

ninku masės buvo labai apleistos. Jis buvo net išrinktas tos 
draugijos pirmininku. Jis sudarė religijos ir pasaulinių 
mokslų paskaitų ciklus ir prelegentais pasikvietė savo 
Akademijos profesorius lietuvius ir lenkus ir kitus kompe- 
tentingus asmenis. Tai buvo lyg iš Varšuvos patyrimo 
perkeltoji krikščioniškos demokratijos akcija. 

Prof. Matulevičius Petrapilyje buvo labai populiarus tarp 
mokslo žmonių, tarp dvasininkijos ir aukštų Rusijos 
valdininkų bei intelektualų. Buvo žymus rekolekcijų vedėjas, 
paskaitininkas, pamokslininkas ir populiarus nuodėm- 
klausis, kuris mokėjo suprasti ir paguosti kiekvieną peni- 
tentą. (J. Vaišnora, MIC. „Iš prof. Jurgio Matulaičio veiklos 
Petrapilyje“. Laivas, 1976 m. gruodžio mėn.). 

MARIJONŲ VIENUOLIJOS ATNAUJINIMAS 


Europos švietimo, kultūros ir mokslo istorijoje vienuo- 
lynai atliko didelį vaidmenį. Jų mokslo įstaigos per keliolika 
šimtmečių išugdė įvairių sričių talentus, mokslininkus ir 
išradėjus bei didžiuosius navigatorius, išdrįsusius atsiplėšti 
nuo žemyno krantų ir leistis į nežinomus vandenynų plotus. 
Vienuolynų mokslo židiniai buvo paplitę ir Lietuvoje. Iki 
XVII šimtmečio pabaigos mokslinis ir kultūrinis gyvenimas 
naudojosi bendra lotynų kalba. Tačiau nė viename krašte 
nebuvo užmiršti vietiniai tautiniai reikalai. Vėliau ir moks- 
luose ėmė įsigalėti tautinės kalbos. 

XVIII šimtmetyje Europoje pasireiškė pozityvistinė bei 
pragmatinė dvasia, užsimojusi pakirsti religiją ir vienuo- 
lynus. Pirmieji krito jėzuitai, kuriuos, absoliutizmo spau- 
džiamas, popiežius Klemensas XIV panaikino 1773 m. 

Tai buvo geras pavyzdys Rusijai, kuri po 1795 m. Len- 
kijos-Lietuvos padalijimo okupavo Lietuvą ir didelę Lenkijos 
žemių dalį. Visada priešinga Vakarų Europos kultūrai impe- 
rialistinė Rusija tuojau griebėsi naikinti visus katalikų vie- 
nuolynus. Gi Lietuvai 1864 m. ji kirto dvigubą smūgį: panai- 
kino vienuolynus ir uždraudė lietuvių spaudą. Tamsa Lietuvą 
slėgė keturiasdešimt metų (1864-1904). Spausdintas lietu- 
viškas žodis buvo gabenamas slaptai iš užsienio — virto 
kontrabandine preke. 

Tokioje atmosferoje augo kun. Matulevičius. Eidamas 
mokslus, dirbdamas visuomeninį darbą ir profesoriaudamas, 
jis patyrė organizacijos galybę ir gyvą reikalą kunigų vie- 
nuolyno. Dvasioje jau subrendęs vienuolis, jis svarstė kaip ir 
kur steigti tokį vienuolyną, prisidengusį nuo rusų akių. Jo 
mintys vis sukosi apie marijonus. 

Jis prisiminė ir senąją tos vienuolijos praeitį, siekusią net 
XVII šimtmetį, kurios įkūrėjas buvo kun. Stanislovas 
Papczyriskis (1631-1701) Lenkijoje. Pirmąjį branduolį jis suor- 
ganizavo Puszcza Korabiewska Poznanės vyskupijoje. 1673 
m. ją patvirtino vyskupas, o Sventasis Sostas — tik 1699 m. 
Toji Svenčiausios Mergelės Marijos Nekaltai Pradėtosios var- 

do vienuolija kurį laiką nebuvo savarankiška: ji buvo 
pavesta pranciškonų globai, iš kurios ją atpalaidavo 1787 m. 
popiežius Pijus VI ir suteikė įvairių privilegijų. 

Vienuolių regulos buvo labai aštrios: bendros maldos 
dienomis ir naktimis, pasninkai, griežtas tylos ir drausmės 
laikymas. Veikla buvo daugiau kontempliacinė, ypatingai 
pašvęsta Svč. Marijos garbinimui ir maldoms už sielų 
gelbėjimą iš skaistyklos. Marijonai dėvėjo baltą abitą. Jų 
įžadų ceremonijos būdavo labai iškilmingos ir viešos. Kai 
padaugėjo narių, jie talkino artimesnėse parapijose ir jie 
patys kūrėsi kaimuose, ne miestuose. 

Lietuvoje marijonai atsirado 1750 m. Sūduvoje-Suval- 
kijoje prie Sešupės, vietoje, kuriai vėliau buvo suteiktas Mari- 
jampolės vardas. Gana greitai jie įsteigė savo namus įvai- 
riose vietovėse. Marijampolėje ir Miroslave turėjo savo 
mokyklas, kuriose kandidatai mokėsi teologijos ir filosofijos. 
Veikė sėkmingai, kol rusų valdžios 1864 m. dekretu buvo pa- 
skelbtas mirties sprendimas visiems katalikų vienuolynams. 
Tuo metu marijonų veikla buvo daugiau pasisklaidžiusi po 
atskiras parapijas, mažiau koncentruota į didesnius židinius, 
kurių po ketvertą buvo Lenkijoje ir Lietuvoje. Pats didžiau- 
sias vienuolynas buvo Marijampolėje. Dalį marijonų rusai 
ištrėmė į Sibirą ar pasklaidė po Rusiją, kitą dalį paliko para- 
pijose, o visus kitus suvežė į Marijampolės vienuolyną. Jie 
buvo pavesti Seinų vyskupo priežiūrai ir griežtai rusų ad- 
ministracijos kontrolei. Naujų narių priimti neleista. Tokiu 
būdu Marijonų Vienuolija čia buvo palikta išmirti. 

Marijampolėje buvo sutelkta apie 40 vienuolių. Tokiam 
skaičiui patalpos buvo per ankštos. Jų dauguma neturėjo ko 
veikti. Lenkai pirmieji pradėjo prašytis atleidžiami, nes jie ne- 
mokėjo lietuvių kalbos. Jie įtikinėjo, kad Lenkijoje jie būtų nau- 
dingesni parapijose, kiti skundėsi ligomis arba nurodinėjo, kad 
turi išlaikyti savo senus tėvus. Po daugelio pastangų ir 
susirašinėjimų su Seinų vyskupu ir rusų valdžia, vienas po kito 
jie išvažiavo. Ir dalies lietuvių išsikėlė į parapijas. 

Vyriausias Marijono Vienuolijos vadovas oficialiai 
vadindavosi Generolu. Rusai tokį titulą uždraudė — liepė 

Marijampolės marijonų bažnyčia ir vienuolynas 


vadintis viršininku. 1865 m. vienuolyno viršininku buvo 
išrinktas kun. Jurgis Čėsna (1835-1892), o po jo mirties — 
kun. Vincentas Senkus (1840-1911). Žmonės vis vien juos 
vadindavo generolais. Vienuolių likučius skynė mirtis. 1908 
m. jau beliko tik vienas vienintelis vienuolis — kun. Senkus, 
paskutinis vienuolis ir generolas. (Zr. Kun. J. Totoraitis, MIC, 
Marijonų vienuolija nuo 1864 m. iki jos atgaivinimo. Tiesos 
Kelias, 1936, nr. 9-11). 
Pirmieji daigai 

Tą Marijonų Vienuolijos merdėjimą gerai žinojo ir kun. 
Matulevičius. Friburgo studentai savo pokalbiuose dažnai 
iškeldavo Marijonų Vienuolijos likimą. Ypač tą klausimą 
judino kun. Kazimieras Matulaitis (1868-1944), kuris, būda- 
mas dar diakonu, mėgino stoti į marijonus, bet gavo nei- 
giamą valdžios atsakymą. Savo prašymą pakartojo 1895 m. 
Varšuvos generalgubernatoriui, bet ir tas neleido. Pirmoji jo 
kunigiško darbo vieta buvo Marijampolė. Ten jis matė, kaip 
marijonai nyksta. Jų sunykimą jis laikė žalingu katalikiškai 


127 


Lietuvai. Bet tie studentų pokalbiai baigdavosi be konkrečių 
rezultatų, nes nebuvo aišku, kaip būtų galima tą vienuoliją 
išgelbėti. „Ne daugiau už kitus ką nors konkretesnio 
pasakydavo ir busimieji marijonai: Matulevičius, Totoraitis 
ir aš [Būčys]“ (Plg. P. Būčys, Atsiminimai, I 263-264 p.). 

Kun. Matulevičiaus siekimas didesnės tobulybės sau ir 
kitiems, jį suvedė į pažintį su Nowe Miasto (Lenkijoje) 
kapucinu tėvu Honoratu (Kožminskiu), kuris, prisidengęs tre- 
tininkų vardu, Lenkijoje organizavo slaptus, daugiausia 
moterų, vienuolynus. Kada jis sumezgė santykius su tėvu 
Honoratu, tikslių žinių nėra. Tikrą artimų santykių nurodymą 
randame kun. Matulevičiaus 1904 m. sausio mėn. pradžioje 
rašytame tėvui Honoratui laiške, kuriame širdingai dėkoja už 
kalėdinę plotkelę ir naujų metų linkėjimus. Atsiprašo, kad 
neparašęs anksčiau, nes tikėjęsis jį aplankyti Nowe Miasto 
vienuolyne ir asmeniškai pasitarti labai svarbiais reikalais. 

Laiške nusiskundė, kad Kielcuose jam įkyrėjo ir norėtų 
persikelti į Varšuvą, ar kur nors kitur. Didesnę laiško dalį 
užima pastabos ir vertinimas tėvo Honorato veikalo apie 
Dievo meilę žmonijai, kurį jis buvo atsiuntęs kun. Matulevi- 
čiui anksčiau ir prašęs jo nuomonės. Kritika buvo gili ir iš 
esmės, su nuoširdžiais nurodymais, kas ir kaip reiktų patai- 
syti, nes veikalas esąs kiek senoviškas ir atsilikęs nuo dabar- 
ties (Parva Collectio Litterarum Polonice). 

Kiek atsigavęs po skaudaus gydymo, kun. Matulevičius, 
dar iš Varšuvos miesto ligoninės, rašo tėvui Honoratui laišką 
(1904.XII.15), kuriame atpasakoja savo ligą, gydymą, dėkoja 
už atsiųstus vaistus (kažkokį tepalą, kurio ligoninėje 
negalima naudoti) ir duoda tarsi savo gyvenimo apyskaitą: 
ką skaitęs, atliekąs rekolekcijas, apmąstąs savo gyvenimo 
klaidas, darąs pasiryžimus ištikimiau Dievui tarnauti ir 
prašo maldų. 

Sekančiame laiške, rašytame tėvui Honoratui (1905. 
IV.28) jau iš Platerytės įstaigos, aiškiai matyti, kad kun. Matu- 
levičius vadovauja slaptai kunigų draugijai — „Stowar- 
zyszenie Marianskie Swieckich Kaplanėw“ (Pasaulinių 
Kunigų Marijos Sąjunga). Tą sąjungą tėvas Honoratas įsteigė 

1892 m. Ar buvo jos skyrių kituose Lenkijos miestuose, 
nežinoma. Tačiau ir varšuviškis, kun. Matulevičiaus vado- 
vaujamas skyrius veikė silpnai dėl jo ligos ir kitų nepalankių 
aplinkybių. 

Savo laiške jis nerimauja, kad gali nepasisekti ir liūdi, 
kad viskas tiek daug priklauso nuo jo menko asmens. Žada 
viską taip sutvarkyti, kad, ištikus nelaimei, galėtų ir be jo 
apsieiti. Dabar būrelyje esą 9 nariai: keturi Varšuvoje, kiti 
pasisklaidę kitur. Gal būtų ir daugiau, bet vieni kažkur už- 
kliuvo, kiti per bailūs ar su apskaičiavimais ir dėl to bijo pri- 
sijungti. Kai kuriuos dar reikia išmėginti, nes jam rūpi ne 
tiek kiekybė, kiek kokybė. Dabar nusistatyta rinktis regulia- 
riai porai valandų kas ketvirtadienio vakarą. Paduoda tokių 
susirinkimų smulkią dienotvarkę, dėsto, kaip vykdyti netur- 
tas, kam skirti savo atliekamas pajamas ir t.t. 

Tarp kitų sunkumų kun. Matulevičius mini, kad sąjungai 
darą daug žalos buvę uolūs Marijos garbintojai kunigai 
„mMankietininkai“ (dėvėję juodus mankietus). Jų iniciatorė 
buvo Polocko siuvėja F. Kozlowska (dėl to jos sekėjai buvo 
vadinami dar ir „kazlavitais“). Ji neva gavusi iš Dievo 
apreiškimą įsteigti pamaldžių kunigų draugiją. Keli kunigai 
patikėjo jos „apreiškimams“ ir įkūrė draugiją dvasiniam ir 
socialiniam kunigų gyvenimui atnaujinti, žadinti pamaldumą 
į Mariją adoruoti Svč. Sakramentą. Kai Sv. Sostas ištyrė 
Kozlowskos „apreiškimus“ ir rado, kad tai buvusios tik haliu- 
cinacijos, kunigų draugiją panaikino. Kai „kazlavitai“ dar 
nepasidavė, 1906 m. jie buvo ekskomunikuoti. 

Kun. Matulevičius nusiskundžia, kad „mankietininkai“ 
sukompromitavę net pačią idėją. Bažnytinei vyresnybei 
negalima apie Sąjungą nė užsiminti: tuoj visus išsklaidytų, o 
jam pačiam net neleistų gydytis Varšuvoje. Todėl reikia išlai- 
kyti paslaptį, į Sąjungą nepriimti klierikų. Vyresnio amžiaus 
kunigams apie ją negalima nė užsiminti, nes jie įbauginti 
visokių „erezijų“. Kai kurie nariai jau įtariami priklausą 
„Mankietininkams“. „Liūdna į visa tai veizdėti (žiūrėti). 
Tikrai šėtonas prisidengia šviesos pavidalu, kad galėtų pa- 
kenkti padoriam reikalui“. 

Tokioms aplinkybėms esant, kun. Matulevičius siūlo pa- 
rinkti Sąjungai kitokį vardą, pvz. „Kunigų Adoratorių 
Sąjunga“, nes „Marijos Sąjungos“ vardą sukompromitavo 
„Mankietininkai“. Kunigų Adoratorių Sąjunga veikia užsie- 
niuose, tai būtų galima prisidengti tokiu vardu arba pasi- 
vadinti tik kunigais tretininkais, tai būtų jau tarsi vienuolija 
su noviciatu ir įžadais. 

Nepaisant sunkumų, kun. Matulevičius nepraranda 
vilties. Jis prašo tėvą Honoratą melstis, kad būtų galima 
susiorganizuoti. „Akivaizdoje neramumų, kurie visur reiškia- 
si, akivaizdoje socialistų veiklos ir silpnos dvasiškuos įtakos į 
liaudį, juo labiau reikia organizuotis. Aš noriu tam atsidėti 
visa širdimi. Mums reikia susitarti, imtis socialinės veiklos, o 
labiausiai siekti tobulybės“. 

Atrodo, kad Sv. Sostui pasmerkus marijavitus, ir kun. 
Matulevičiaus Sąjunga nustojo gyvavusi, bet ji davė vaisių. 
Du tos Sąjungos nariai kunigai: Kazimieras Bronikowskis ir 
Vladimiras Jakowskis vėliau įstojo į marijonus. Kun. Matu- 
levičius tobulesnio gyvenimo siekimo neišsižadėjo: jo akys 
nukrypo į bemerdinčią Marijonų Vienuoliją. Jis pats tapo 
marijonu ir pasiryžo ją slaptai atnaujinti. 

Palankios sąlygos susidarė tik vėliau Petrapilyje, nes 
dideliame mieste lengviau pasislėpti, nors ir pačios aukščiau- 
sios imperijos valdžios panosėje. Kun. Matulevičius ten buvo 
garsus pamokslininkas ir Akademijos profesorius. Apie savo 
sumanymą atnaujinti marijonus jis dažnai kalbėdavosi su 
kun. Būčių, tos pačios Akademijos profesorium. Juodu buvo 
artimi draugai nuo Friburgo studijų laikų. Ilgai nedelsdami, 
1908 m. vasarą juodu nuvyko į Marijampolę pasikalbėti su 
kun. Vincentu Senkum kaip svečiai. Tai buvo didelis džiaugs- 
mas ir gili paguoda paskutiniam baltajam marijonui, 
generolui be armijos, regėti tokias stiprias atžalas, besistie- 
piančias į jo vienuolyną. Viską svarstė atsidėję ir nuodug- 
niai, kaip įvykdyti tą marijonų atnaujinimą, kurio būtinumu 
nė vienas neabejojo. 

Paruošiamieji žygiai teko kun. Matulevičiui. Gavęs iš 
Varšuvos sufragano vysk. Kazimiero Ruškevičiaus reko- 

mendaciją ir kun. Vincento Senkaus įgaliojimą veikti Romoje 
jo vardu, pasiėmęs iš Akademijos užsienio pasą, 1909 m. 
vasarą iškeliavo į Romą. 


Tėvas Vincentas Senkus (1840-1911), paskutinis 
„baltųjų“ marijonų Vyr. Vadovas 


Tenai jis savo sumanymą pateikė Vienuolių Kongre- 
gacijos prefektui, kardinolui kapucinui Vives y Tuto, kuris tą 
reikalą aptarė su kardinolu De Lai. Juodu viską pristatė 
Valstybės sekretoriui, kardinolui Merry del Val. Pripažinę 
reikalo svarbą, jie pasikvietė kun. Matulevičių ir viską 
smulkiai išklausinėjo. To vyro planuose ir užsimojime jie 

patyrė nuostabų tikslingumą, erudiciją ir šventą uolumą. Jie 
buvo palankūs, pritarė jo planams, suteikė naudingų 
patarimų ir išrūpino privačią audienciją pas popiežių Sv. Pi- 
jų X, kuris jo sumanymą pagyrė ir pritarė. Buvo gautas 
Vienuolių Kongregacijos trumpas dekretas (1909.VIII.2, Nr. 
3544), kuriame Varšuvos Ordinarui suteikiamas įgaliojimas 
priimti kandidatų įžadus, ką turi paliudyti Vienuolijos 
Generolas. O bent po trijų mėnesių prašytojai tesikreipia vėl į 
Sv. Sostą su Mogiliavo, Varšuvos ir Seinų Ordinarų reko- 
mendacijoms. 

Viskas įvyko greitai ir sėkmingai, tarsi tai būtų buvę 
užbrėžta paties Dievo pirštu. Pasimeldęs ne vienoje baziliko- 
je, kupinas entuziazmo, kun. Matulevičius apleido Romą ir su 
gautu dokumentu nuskubėjo į Varšuvą pas vysk. Ruškevičių. 
Sustojo grafaitės Platerytės įstaigos kapelionijoje, kur buvo 
išgelbėta jo gyvybė ir gimė gaivalingos krikščioniškosios 
akcijos planai. 

Jis tuojau parašė laišką į Marijampolę kun. V. Senkui, 
pranešdamas, kad Romoje reikalai sutvarkyti ir kad for- 
malumų dėlei jis turi atvykti į Varšuvą rugpiūčio 26-27 die- 
nomis. Tas pat buvo pranešta ir kun. Bučiui. Pats kun. 
Matulevičius pradėjo savo rekolekcijas prieš įžadus. Ofi- 
cialios įžadų, o drauge ir vienuolijos atnaujinimo apeigos 
įvyko 1909 rugpiūčio 29 d. Sv. Kryžiaus parapijos kleboni- 
joje, privatinėje vysk. Ruškevičiaus koplyčioje, prie Kra- 
kowskie Przedmiešcie Varšuvoje. Marijonų generolas Tėvas 
Senkus priėmė pirmuosius kun. Matulevičiaus įžadus, o kun. 
Būčys buvo priimtas į noviciatą. Po apeigų buvo sustatytas 
naujų marijonų priėmimo aktas, kurį pasirašė generolas 
Tėvas Senkus, kunigai Matulevičius ir Būčys, o gale savo 
parašą padėjo ir vysk. Ruškevičius paliudydamas, kad viskas 
įvykdyta, kaip Sv. Sosto dekrete buvo nurodyta (Plg. Vysk. 
Bučio Atsiminimai II, 108-111). 

Bet tai dar neviskas. Marijonų Vienuolijos tąsa buvo 
užtikrinta. Tačiau dėl jos slaptumo ir naujo pobūdžio nebuvo 
galima naudotis senaisiais vienuolijos įstatais. Reikėjo 
paruošti naujus ir juos pateikti Sv. Sosto aprobatai. Naujuo- 

Kun. prof. dr. Pranciškus Būčys, Kun. dr. Jonas Totoraitis, ant- 
pirmasis atnaujintos Vienuo-  rasis atnaujintos Vienuolijos no- 
lijos novicijus vicijus 


sius įstatus paruošė kun. Matulevičius, viską drauge aptar- 
damas su kun. Būčių. Kai darbas buvo baigtas, kun. Būčys 
juos nuvežė į Marijampolę parodyti tėvui Senkui ir aptarti 
kitus rūpimus klausimus. Senelis Senkus, paskaitęs naujus 
įstatus, liūdnai pastebėjo: „Iš senosios vienuolijos veik nieko 
neliko...“ Tačiau juos priėmė ir vėliau prašė Sv. Sosto juos 
aprobuoti. Įstatai buvo pavadinti „Institutum Fratrum 
Marianorum sub titulo Immaculatae Conceptionis Beatis- 
simae Virginis Mariae“. Jie buvo slaptai atspausdinti Petra- 
pilyje 1910 m. vasario mėnesį. 

Naujieji įstatai buvo išsiųsti į Romą gegužės mėnesį su 
Mogiliavo arkivyskupo Apolinaro Wnukowskio, Varšuvos 
sufragano vysk. Kazimiero Ruškevičiaus ir Seinų vyskupijos 
valdytojo prel. Juozapo Antanavičiaus rekomendacijomis bei 
tėvo generolo Senkaus prašymu juos patvirtinti. Vienuolių 
Kongregacija dar paprašė atsiųsti senųjų marijonų konstitu- 

ciją ir regulą. Kun. Matulevičius priedui dar parašė trumpą 
Marijonų Vienuolijos istoriją ir drauge su kitais raštais 
išsiuntė į Romą. Vienuolių Kongregacija, padariusi keletą 
mažų pataisų naujuose įstatuose, visą reikalą pristatė popie- 
žiui Sv. Pijui X, kuris aprobavo įstatus ir atnaujintą Marijo- 
nų Vienuoliją. Atitinkamas Vienuolių Kongregacijos dekre- 
tas buvo duotas 1910 m. lapkričio 28 dieną. 


Atnaujintos vienuolijos dvasia 


Vienuolijos atnaujintojas užsimojo plačią ir gilią 
reformą, jai įkvėpdamas naujos gyvybės ir atverdamas 
naujus veiklos horizontus, tinkančius moderniškiems 
reikalavimams. Senosios kontempliacinės vienuolijos dau- 
giausia buvo uždaros, siekiančios išganyti tik savo sielą, 
bėgančios nuo žmonių. Kun. Matulevičius pasuko priešinga 
kryptimi — vienuoliai turi eiti į žmones, jų ieškoti fabrikuose, 
triukšminguose miestuose, skurdo prislėgtose lūšnelėse ir 
mokslo šventovėse. Turi apaštalauti, nešti Kristaus dvasią ir 
artimo meilę visiems žmonėms, nelaukti, kol jie patys ateis. 

Atnaujintoji vienuolija ruošėsi išeiti į gyvenimą labai 
ypatingose aplinkybėse. Pasmerkta, marinama, ji neturėjo 
teisės rodyti naujos gyvybės. Privalėjo slapstytis katakom- 
bose, kurias modernus žmogus vadina pogrindžiu. Todėl pir- 
miausiai reikėjo pakeisti išorinius dalykus: baltąjį marijonų 
abitą ir iškilmingųjų įžadų apeigas. Dėl baltojo abito atnau- 
jintojas visai nesijaudino. Kai kartą Varšuvoje iškilo abito 
klausimas, jis tik nusijuokė plačiu mostu — negi balta sutana 
tinka dulkėtuose keliuose ar purvinose gatvėse? Naujojo 
marijono rūbas neturi skirtis nuo pasauliečių kunigų, o brolių 
marijonų — nuo pasauliečių vyrų savo laiko ir vietos nešio- 
senos. 

Rūbas dar nepadaro vienuolio. Tam reikia pasiaukojimo, 
savęs laisvu noru išsižadėjimo ir tvirto pasiryžimo tarnauti 
Dievui ir jo žemiškajai karalystei — Bažnyčiai. Siai aukštai 
tarnybai vienuolis įsipareigoja savo įžadais laikytis trijų 
Evangelijos patarimų: skaistybės, neturto ir klusnumo. 
Įžadai ir pasišventimas sudaro pašaukimo esmę. „Patys 

Šv. Pijus X (1835-1914), 1910 m. patvirtinęs atnaujintą Marijonų 
Vienuoliją 

gyvai persiėmę Kristaus dvasia, turime rūpintis telkti ir 
organizuoti aplink save geros valios žmones, juos lavinti, 
rengti prie darbo, o paskui drauge su jais ir per juos visur 
Kristų inešti, viską Kristuje atnaujinti ir atgaivinti, viską dėl 
Kristaus apimti, viską prie Kristaus patraukti“ — rašo 
atnaujintojas (Dienoraštis 1910.X.15). 

Ruošdamas Marijonų konstituciją, įstatus ir taisykles- 
regulas, kun. Matulevičius rūpestingai užrašė jų turinio met- 
menis savo dienoraštyje, kuris pradėtas penktadienį, 1910 m. 
spalio 14 d. Ten atsispindi jo dvasia: pasišventimas, malda, 
pasiryžimai, nusižeminimas, darbštumas ir tikslus prak- 
tiškumas, kaip visa tvarkyti ir dirbti, kad Dievo Bažnyčioje 
būtų nors koks kampelis geriau išvalytas, kad būtų šiek tiek 
švariau ir skaisčiau. Pačiose pirmose eilutėse užrašyta: 
„Mano šūkis tebūna: visame kame Dievo ieškoti, visą ką 
didesnei Dievo garbei daryti, į viską Dievo dvasią inešti ir 
viską ja perimti. Dievas ir jo garbė tegu būna viduriu (centru) 
viso Mano gyvenimo, ašimi, apie kurią suktųsi visos mano 
mintys, jausmai, norai ir darbai“. 

Vienuolija pašvęsta Svč. Mergelės Marijos Nekaltai 
Pradėtosios garbei (lotyniškai: Congregatio Clericorum 
Regularium Marianorum sub titulo Immaculatae Concep- 
tionis B. V. Mariae). Jos tikslas — iš meilės Dievui ir artimui 
rūpintis visomis jėgomis kitų išganymu ir tobulybe. Tikslui 
siekti patys vienuoliai (kunigai ir broliai) turi įgyti mokslo ir 
kitus mokyti. Steigia ir tvarko įvairių rūšių mokyklas, leidžia 
ir platina spaudą, laiko konferencijas ir paskaitas, išlaiko 
prieglaudas ir bendrabučius. Padeda pasauliniams kuni- 
gams parapijose. Reikalui esant, ir patys vadovauja parapi- 
joms. Dirba misijose katalikų ir nekatalikų kraštuose. 

Broliai taip pat rūpestingai paruošiami įvairioms parei- 
goms bei darbams ne tik vienuolyne, bet ir pasauliečių tarpe. 
Stengiamasi, kad savo specialybėse broliai prilygtų pasaulie- 
čiams ar net juos pralenktų. Bet visų geriausiai jie turi būti 
paruošti dvasiniam gyvenimui ir keliui į šventumą. 

Praktiškoje veikloje parapijose ir draugijose reikia 
įtraukti ir pasauliečius, vyrus ir moteris, ne tik į narius, bet ir 

į vadovaujančias pozicijas ir apaštalauti. Jie daug gali padėti 
net ir ten, kur kunigai negali prieiti. 

Dabartiniais laikais gyvenimo sąlygos kinta greitai. 
Todėl marijonai nesiima vieno kurio svarbaus uždavinio. 
Kaip žmonijos gyvenimas nuolatos žengia pirmyn, taip ir 
sielovada turi gaivinti žmoniją tekančiu gyvu evangeliniu 
vandeniu, imtis to, kas aktualiniame gyvenime svarbiausia. 


Kelias į tikslą nėra lengvas, bet dėl Dievo garbės ir Baž- 
nyčios naudos nereikia nuogąstauti. Vienuolija dabar turi 
slapstytis nuo pasaulinės valdžios, kuriai ji nelinki nieko 
blogo, nesirengia griauti jos sosto, nesideda prie jokių 
politinių nė tautinių partijų. Ji nori tik pati kaskart labiau 
tobulintis, kaskart dievobaimingiau gyventi evangelijos 
dvasia. (Plg. ištraukos iš 1910.X.24 užrašų; J. Totoraitis, AJM 
39-45; Ks. Adam Boniecki, MIC, Pro Christo et Ecclesia, 33- 
39). 


Vidujinė vienuolyno reforma 


Kaip jau anksčiau matėme, kun. Matulevičius buvo uoliai 
įsitraukęs į socialinę veiklą mažinti darbo žmonių išnau- 
dojimą ir gelbėti katalikų Bažnyčią nuo socialistų užmojo ją 
griauti. Turėdamas gilų supratimą apie tobulą kunigo 
pašaukimą ir jo uždavinius žmonių gyvenime, jis matė ir 
gyvą reikalą kunigams burtis ir į vienuolijas, ne tik vieniems 
plušti parapijose. 

Savitu savo būdu — viską pažinti iki gelmių, jis gerai 
susipažino ir su įvairiomis vienuolinio gyvenimo formomis. 
Apie tai jis net parašė ilgą straipsnį (Zakony) į lenkų Podreczna 
Encyklopedia Košcielna (43-44 tomuose), apibūdindamas 
dideles ir mažesnes katalikų vienuolijas. Ir jis pats visa širdimi 
jautėsi vienuoliu, tačiau užsieninės vienuolijos jo neviliojo, 
nors būtų priėmusios išskėstomis rankomis. 

Savo laiške marinamos Marijonų Vienuolijos generolui 
kun. Vincentui Senkui Marijampolėje jis parašė: „Aš nuo 
seno jaučiu patraukimą į tobulesnį gyvenimą. Tik man gaila 
buvo, apleidus mūsų krašte Bažnyčią, kur tiek darbo, o 

darbininkų tiek maža, keliauti kur į svetimas šalis. Taigi ir 
pasilikau“. 

Šiais žodžiais kun. Matulevičius išreiškė tvirtą pasi- 
ryžimą atkurti Marijonų Vienuoliją naujais pagrindais, 
ypatingai pabrėždamas mokslo siekimą ir jo plėtimą įvairio- 
mis priemonėmis: patys įsigydami mokslo, steigdami įvairių 
rūšių mokyklas, kolegijas, institutus, leisdami ir platindami 
knygas ir katalikiškus laikraščius. 

Reformuotai vienuolijai kun. Matulevičius paruošė nau- 
jus įstatus, pritaikytus prie slapto vienuolinio gyvenimo, to 
laiko sąlygų ir Bažnyčios įstatymų. Senųjų vienuolijų kon- 
templiacinį pobūdį jis pakeitė naujiems laikams reikalinga 
akcija. Vietoj užsidarymo nuo žmonių, nuo pasaulio, naujieji 
marijonai eina į žmones ir veikia per žmones. 

Seniau vyrų kunigų (clericorum) vienuolijose buvo dvi 
skirtingos narių kategorijos — kunigai ir broliai. Seserų 
vienuolijose buvo choristės ir darbininkės. Pirmosios užsi- 
imdavo bendrų maldų kalbėjimu chore, o antrosios atlikdavo 
visus fizinius darbus ir patarnavimus. Panašiai buvo ir vyrų 
vienuolijose: broliai buvo skirti tik įvairiems fiziniams dar- 
bams. 

Kun. Matulevičius tokius skirtumus visai panaikino. 
1910 m. marijonų konstitucijoje jis įrašė: „Visi vienuolijos 
nariai sudaro tik vieną kategoriją ir gyvena visi bendra 
tvarka. Tarp savęs jie skiriasi tik pašaukimu (kunigai ir 
nekunigai) ir einamomis pareigomis“. Tokius pat nuostatus 
jis taikė ir moterų vienuolijoms: visos seselės sudaro vieną 
bendruomenę, laikosi vienos bendros drausmės ir skiriasi tik 
pareigomis ir užsiėmimais. Tą konstituciją patvirtino popie- 
žius Šv. Pijus X Vienuolijų Kongregacijos dekretu 1910 m. 
lapkričio 28 d. 

1917 m. buvo įvestas naujas Bažnyčios teisių kodeksas, 
kuris vienuolius suskirstė į tam tikras kategorijas. Marijonų 
Vienuolija, nors ir likdama apaštališkojo pobūdžio, turėjo įsi- 
rikiuoti į vadinamą kunigų vienuolių kategoriją, kurioje 
nekunigai neteko rinkėjų ir renkamųjų teisių. Savo pavadi- 

nimu marijonai tapo tik kunigų vienuolių kongregacija, ir buvo 
sugrįžta prie vardo, turėto prieš 1910 metų reformą. 

Daugelio darbų bei rūpesčių apimtas, naują marijonų 
konstituciją, pritaikytą prie 1917 m. Bažnyčios teisių ko- 
dekso, kun. Matulevičius tegalėjo paruošti tik 1922-1925 me- 
tais, jau vyskupaudamas Vilniuje, dar labiau išryškindamas 
ir pabrėždamas vienuolijos tikslus. Tą konstituciją pa- 
tvirtino popiežius Pijus XI 1930 m. sausio 27 dieną — trečiose 
arkiv. Matulevičiaus mirties metinėse. 

Praslinkus truputį virš 50 metų nuo kun. Matulevičiaus 
paruoštos pirmosios atnaujintų marijonų konstitucijos (1910), 
Vatikano II visuotinis susirinkimas (1962-1965) savo dekrete 
apie vienuolių gyvenimo atnaujinimą pritaikė kun. Matulevi- 
čiaus idėjas: „Vyrų vienuolijos, kurios pagal savo kon- 
stituciją nėra skirtos vien nekunigams, priima kunigus ir 
nekunigus tuo pačiu pagrindu, su lygiomis teisėmis ir parei- 
gomis, išskyrus tik tas, kurios išplaukia iš kunigystės šven- 
timų“ (Perfectae Caritatis, nr. 15). 

Faktiškai Sv. Sostas leidžia nekunigams (broliams) ne 
tik rinkti, bet ir būti renkamiems į įvairias vienuolijos ad- 
ministracijos pareigas, išskyrus vyriausį vienuolijos vadovą, 
provincijų bei namų vyresniuosius ir naujokų mokytojus, kurie 
turi būti kunigai. 

Atrodo, kad Vatikano II Susirinkimo komisija, kuri 
redagavo dekretą apie vienuolinio gyvenimo atnaujinimą, 
panaudojo kun. Matulevičiaus 1910 m. išreikštas idėjas. Tai 
rodo, kad šio šimtmečio pradžioje Matulevičiaus sufor- 
muluoti nuostatai buvo pranašiški. (Zr. J. Vaišnora, Arkiv. J. 
Matulaičio keli gyvenimo bruožai. Draugas, 1977 m. rugpiūčio 
17-rugsėjo 8 d. atkarpose; passim). 


Noviciatas Petrapily 


Vienuolijos atnaujinimo apeigas atlikę Varšuvoje, kun. 
Matulevičius ir kun. Būčys grįžo į Petrapilį tęsti savo 
tiesioginį darbą. Pirmasis tuojau ėmėsi ruošti vienuolijai kon- 
stituciją, 0 antrasis pradėjo noviciatą, gyvendamas, kaip 
seniau, savo bute. Netrukus į noviciatą įstojo Petrapilio uni- 

versiteto gamtos fakulteto studentas Konstantinas Sungaila, 
kuris po kiek laiko pasitraukė. Be to, atsirado dar du jauni 
lietuviai, pasiryžę tapti marijonais: Jurgis Košys ir Pėsti- 
ninkas. Oficialiai jie buvo abiejų profesorių patarnautojais. 

1910 m. vasarą marijonai išsinuomojo iš Liksnos grafo 
Platerio vilą jo vasarvietėje Pohulankoje, prie Dauguvos 
upės, apie 6 km nuo Daugpilio (Davgavpils). Ten įsitaisė 
koplyčią, kurioje sekmadieniais laikydavo pamaldas vasar- 
vietės ir apylinkių katalikams, o kitomis dienomis ją nau- 
dojo pamaldoms ir dvasinėms vienuolių pratyboms. Dva- 
sinius skaitymus dažniausiai turėdavo lauke — sodely: 
vienas skaitydavo, o kiti klausydavo. Paskui pasikeisdavo 
mintimis ir įspūdžiais. Drauge vasarojo ir du kunigai, 
Antanas Civinskas ir Pijus Andziulis, norėję patirti, ar 
galėtų tikti į vienuolius. 

Tų pačių metų rudenį (1910.XI.7) kun. Matulevičius 
parašė laišką savo artimam draugui kun. Aleksandrui Fajęc- 
kiui (1881-1944), kuris ilgai darbavosi Varšuvos kurijoje. Iš to 
laiško matyti, kad juodu dažnai pasidalindavo savo sumany- 
mais ir nuotaikomis. Padėkojęs jam už laišką, išreiškė savo 
džiaugsmą, kad jis padeda darbuotis seserims Varšuvoje. 
Drauge pabrėžė, kad katalikams reikia koncentruoti savo 
jėgas tam tikruose židiniuose (vienuolynuose), nes kitaip mus 
visus sugniuždys ir paskandins piktojo bangos. 

„Daug meldžiuos, — rašo jis toliau, — nes matau, kad 
viltį tegalima telkti tik į Dievą. Tik jame yra mūsų pagalba. 
Apsižvalgius aplink, tarpais man būna labai liūdna. Tačiau 
tas mane dar labiau suartina su Dievu. Sieloje jaučiu nuo- 
stabią ramybę. Jaučiu, kad mano tikėjimas stiprėja, kad 
mane apima didžiulis troškimas viską aukoti Dievo garbei ir 
Bažnyčios labui“. 

Kalėdinių atostogų metu, kaip buvo žadėjęs, jis aplankė 
savo bičiulį, kun. Fajeckį, Varšuvoje. Aišku, jis vizitavo 
daugelį savo pažįstamų ir jam labai brangią grafaitės Ceci- 
lijos instituciją, kurioje jis jautėsi kaip namie. 

Grįžęs į Petrapilį, kun. Matulevičius patyrė netikėtą 
staigmeną — kad jis paskirtas Akademijos inspektorium 

(vicerektorium) ir kad visi raštai jau išsiųsti Tikybų Departa- 
mentui. Ir visa tai padaryta jo neatsiklausus ir jam nesant 
namie. Saukštai po piet. Jam teko sutikti su įvykusiu faktu ir 
tvirtai pareikšti, kad Akademijoje tegalės dirbti tik iki 
vasaros atostogų. 

„Inspektūra, — rašė kun. Fajeckiui (1911.1.17), — man 
atims daug laiko ir atitrauks nuo dabartinių (vienuolijos kon- 
stitucijos ruošimo) darbų. Ką gi, reikia sutikti su Dievo 
valia... Juo daugiau turiu sunkumų ir kliūčių, tuo savyje 
aiškiau jaučiu Dievo balsą, kad ateis valanda, kada turėsiu 
viską mesti ir atsidėti tam reikalui, kurį pasižadėjau Dievui“ 
(Listy, 82-84 p.). 

„Tapęs inspektorium, jis saugojo tvarką, laikėsi 
reguliamino taisyklių, bet daugiau prabildavo žvilgsniu ir 
šypsena, vietoj sudraudimo. Studentai jį mylėjo ir labai 
gerbė. Ir su nemažu gailesčiu minėdavo jo laikus, kai po jo 
(gal ir prieš tai?) turėjo inspektorius, kurie jais nepasi- 
tikėdavo, lipo ant kulnų, šnipinėjo, liepdavo naktį miega- 
muose žibinti lempas ir t.t. Studentai tai laikydavo įžeidimu. 
Kun. Matulevičiaus inspektoriavimo metu nieko panašaus 
nebuvo — ir lempos užgeso...“ (Ks. Wišniewski, Sžuga Božy, 
55 p.) 

Išskyrus vyskupą Steponą Denisewicziu, Mogiliavo arki- 
vyskupijos administratorių, niekas nežinojo, kad tarp akade- 
mijos sienų slėpėsi naujai atgimusi marijonų vienuolija. 
Tačiau netrukus buvo pajusta, kad Petrapily sunku pasi- 
slėpti, nes apie akademiją ėmė sukinėtis caro valdžios šnipai. 
Apie tai randame užrašyta ir kun. Matulevičiaus die- 
noraštyje: 

„Kol nepradėjome organizuotis, net ir pasaulinė valdžia 
buvo aprimusi dėl dvasinio katalikų gyvenimo... Mums gi 
pradėjus vykdyti savo sumanymą, pradėjo persekioti, daryti 
kratas, ieškoti slaptų organizacijų, jėzuitų ir kitų... Net ir 
kunigai ėmė peikti, kad iš to nieko neišeisią... Reikėjo viską 
pašalinti, paslėpti; pavojinga pas save laikyti koks nors 
popiergalis, kad be reikalo neįklampytų kitų ir savęs neiš- 
duotų“ (1911.VIII.17). 

1911 m. balandžio 10 d. Marijampolėje mirė Marijonų 
Vienuolijos generolas, tėvas Vincentas Senkus. Parapiečiams 
tai buvo labai liūdnas įvykis, nes jie savo baltąjį tėvelį labai 
mylėjo ir graudinosi netekę paskutinio marijono, nes apie vie- 
nuolijos atnaujinimą jie dar nieko nežinojo. Laidotuvės buvo 
Didijį Trečiadienį šventoriuje. Zmonių susirinko minios. 
Pamokslą ir prakalbas pasakė kun. Pr. Būčys, kun. Pijus 
Andziulis ir Marijampolės parapijos vikaras kun. Motiejus 
Gustaitis. Tėvo Senkaus mirtis suteikė džiaugsmo rusų admi- 
nistracijai, bet liūdesiu apgaubė tikinčiuosius, nes jie manė, 
kad su Generolu buvo palaidota visa Marijonų Vienuolija. 

Savo testamente t. Senkus užrašė 6000 rublių kun. Matu- 
levičiui kaip skolos grąžinimą. Iš tikrųjų tai buvo marijonų 
pinigai, kuriuos jis norėjo palikti įpėdiniams. Tačiau rusų 
valdžia to testamento nepripažino. 

Po generolo mirties bepaliko tik du su pilnais įžadais 
vienuoliai. Naujojo generolo rinkimus teko atidėti, kol 
Petrapilyje noviciatą baigs kun. Jonas Totoraitis, buvęs 
Sunskų parapijos vikaras, taip pat Friburgo universiteto 
daktaras. 

Vasaros atostogų metu abu profesoriai ir noviciatą 
baigęs kun. Totoraitis nuvažiavo į Gelgaudiškį, kur 
klebonavo prof. Bučio dėdė, kun. Pranciškus Būčys. Gel- 
gaudiškis buvo ramus miestelis kairiajame Nemuno krante. 
Parapija priklausė Seinų vyskupijai. Klebonas labai apsi- 
džiaugė svečiais. Pasisvečiavę ir pavalgę vakarienę, visi 
nuėjo į bažnyčią pasimelsti prie Svenčiausiojo. Svečiai 
ilgokai meldėsi, tai klebonas išėjo anksčiau tvarkyti savo 
reikalų. 

Tada svečiai nuėjo į zakristiją. Kun. Totoraitis priėjo 
išpažinties pas kun. Matulevičių ir tuoj pat padarė 
vienuolinius įžadus. Tokiu būdu jau buvo trys teisėti atnau- 
jintos vienuolijos nariai, kurie galėjo išrinkti vyriausijį 
vadovą — generolą. Tuojau pat kun. Būčys pasiūlė išrinkti 
kun. Matulevičių, kuris tą atnaujinimą paruošė. Jį parėmė 
kun. Totoraitis ir generolu buvo išrinktas kun. Matulevičius. 

Tai buvo pirmoji, nepaprasta, slapta, generalinė atnau- 

jintosios Marijonų Vienuolijos kapitula, įvykusi 1911 m. 
liepos 14 (penktadienį), su visomis maldomis trukusi vos 
dešimt minučių. Paslaptis buvo išlaikyta taip diskretiškai, 
kad šio istorinio įvykio nenujautė net pats klebonas. 

Kadangi noviciato plėtimas ir jo veikimas Petrapily buvo 
nesaugus ir beveik neįmanomas, tai buvo nuspręsta jį 
perkelti į Friburgą, visiem trims kapitulos nariams gerai 
pažįstamą miestą. Pasirinkimas buvo idealus: ten universi- 
tetas, eilė kitų mokyklų ir svetinga Sveicarijos laisvė. Laiko 
negaišdamas, liepos mėnesio pabaigoje, kun. Matulevičius 
išvyko į Friburgą ištirti visas galimybes ten įsikurti ir surasti 
noviciatui tinkamą vietą. 

Sugrįžęs į Petrapilį, jis atsisakė iš visų Akademijos 
pareigų (profesūros ir inspektoriavimo) ir rugpiūčio mėn. 
vidury išvažiavo į Sveicariją su visu noviciatu. Po jo Aka- 
demijos inspektorium buvo paskirtas prof. Būčys. Giliau viso 
reikalo nežinoję, žmonės ir kolegos stebėjosi, kaip buvo 
galima pasitraukti iš tokios pozicijos, kurioje buvo užtikrinta 
rektoriaus ir vyskupo vieta. Tačiau prof. Matulevičiui dau- 
giau svėrė jo busimosios vienuolijos vizija, negu aukšti 
titulai, garbė ar turtai. 

Noviciate gan greitai susitelkė būrys kunigų ir 
pasauliečių, lietuvių ir lenkų. Jų tarpe buvo ir Seinų semi- 
narijos profesoriai: viceregensas (inspektorius) kun. Vincen- 
tas Dvaranauskas ir kun. Juozapas Vaitkevičius (Kun. J. 
Totoraitis, AJM, 42 p.; Mariame 1673-1973, 109-110 p.). 

DVASINIS DIENORAŠTIS 
Apibūdinimas ir apimtis 


Daugelis žmonių veda užrašus apie dienos įvykius. 
Lietuvių kalboje tai priimta vadinti dienoraščiu. Toki užrašai 
gali patarnauti istorijai, kai rašomi asmeniniai atsiminimai. 
Dienoraštis nebūtinai rašomas kasdien. Jis rašomas tada, 
kai jaučiamas reikalas pažymėti kokį nors įvykį, kad jis neiš- 
diltų iš atminties, kad, reikalui esant, jį būtų galima tiksliai 
atpasakoti. 

Iš esmės, dienoraščio rašymas yra asmens pasikalbėji- 
mas su savimi, tarsi sielos veidrodis. Paprastai jis rašomas 
sau, grynai privatiškas, atvirai vaizduojąs asmens vidujinę 
būklę, savijautą, mintis bei pergyvenimus. 

Kita dienoraščių rūšis yra įvairių reikalų pažymėjimas 
arba net smulkesnis jų aprašymas. Tai būtų išorinė doku- 
mentacija — kronika apie įvykius ir jų aplinkybes. Sios 
rūšies užrašai yra labai svarbūs asmenims, esantiems aukš- 
tose pareigose, kur susiduriama su daugybe reikalų ir 
žmonių, bent trumpai pažymint motyvaciją. 

Kun. Matulevičius savo dienoraštį pradėjo 1910 metų 
spalio 14 dieną, pirmadienį. Su nevienodomis pertraukomis jį 
tęsė iki 1914 metų vasario 23 dienos. Daugiausia įrašų jis 
padarė pirmaisiais metais, spalio ir lapkričio mėnesiais — 
viso 19. Toliau protarpiai yra ilgesni: 1911 m. sausio ir 
vasario mėn. po 6; kovo — 4; rugpiūčio ir rugsėjo mėn. po 
vieną — viso 18. 1912 m. tik du: vasario 12 ir 18 dienomis. 
1913 m. sausio mėn. 6, vasario 2, balandžio 3 — viso 11. 1914 
m. tik vienas įrašas vasario 23 d. Iš viso yra 51 įrašas, kurių 
ilgis nėra vienodas. Tie ilgi protarpiai rodo, kad autorius 
buvo perkrautas darbais tiek, kad nebuvo laiko įtraukti nors 
ir trumpesnių brūkštelėjimų. 

Dienoraštis buvo atrastas tik po arkiv. Matulevičiaus 
mirties (1927.1.27). Po kelių metų jis buvo perrašytas 
mašinėle. Tur būt tada buvo ruošiamas spaudai. Dienoraščio 
nuorašą į Romą atvežė vienas iš Lietuvos besitraukdamas 

klierikas. Tas nuorašas iki šiol tebėra Marijonų Vienuolijos 
archyve. Dalis dienoraščio pirmą kartą buvo išspausdinta 
knygoje „Arkivyskupas Jurgis Matulevičius“, išleistoje 
Marijampolėje 1933 metais. 

Visas dienoraštis parašytas taisyklinga lietuvių kalba, 
su negausiomis lotyniškomis citatomis. Žodynas gana tur- 
tingas. Retai bepasitaiko vienas kitas „šnekamosios“ kalbos 
žodis ar sutrumpinimas. 


Pilnas dienoraštis išspausdintas tik 1935 m. Londone, 
Anglijoje, vardu Užrašai. Redagavo kun. Kazimieras A. 
Matulaitis, MIC, kuris pridėjo turinio antraštes, kurių 
susidarė 63 skyreliai. Tame pačiame leidinyje yra 54 laiškų 
santraukos. Tie laiškai buvo rašomi įvariais reikalais 
marijonų kunigams ir kandidatams. Priedui dar yra ilgo- 
kas straipsnis „Arkivyskupas J. Matulevičius Vilniuje“ (137- 
214 p.), kurį parašė kun. Juozas Vaišnora, MIC. 

Iš šio leidinio yra padaryti dienoraščio vertimai į lotynų, 
italų, lenkų ir anglų kalbas. Lenkišką vertimą „Arcybiskup 
Jerzy Matulewicz — Dziennik duchowy“ padarė kun. 
Kazimieras Oksiutowicz. Išspausdintas Romoje 1973 m. 
Vertime tekstas susmulkintas į daugiau skyrelių, ryškiau 
pažyminčių skirtingus dalykus. Taip pat pridėta daugiau 
turinio antraščių (viso 104), palengvinančių ne tik skaitymą, 
bet ir greitesnį reikalingų vietų suradimą. Prierašus paruošė 
Tadas Gorskis, MIC. Be to, yra trumpa Arkivyskupo 
biografija ir jo kelionė iš Friburgo į Romą 1911 m. 

Anglų kalbon vertimas yra padarytas iš itališko teksto 
1963 m. Msgr. Vincenzo Cusumano leidinio. Titulas: In the 
Service of the Church — The Servant of God George Matu- 
laitis-Matulewicz. Biographical Sketch and Spiritual Diary. 
Chicago, Illinois, 1974. Leidinio mecenatas prel. Juozas A. 
Karalius. 

Greta dienoraščio yra išlikę ir memuarinio pobūdžio 
užrašai: 1911 m. lapkričio 14-29 d. kelionė iš Sveicarijos į 
Romą Petrapilio Akademijos, Marijonų Vienuolijos ir bend- 
rai Bažnyčios reikalais. Iš vyskupavimo Vilniuje tėra tik 

atsiminimų fragmentai-užrašai: nuo 1918 m. kovo mėn. iki 
1919 m. gruodžio 16 d., 1921 m. — nuo vasario 19 iki 
balandžio 2 d. Ir paskutiniai užrašai 1925 m. rugpiūčio 5-30 d. 


Išraiška ir turinys 


Dienoraštis pavadintas: Mintys, Apšvietimai, įkvėpimai, 
Pasiketinimai (pasižadėjimai). Jis pradedamas 1910.X.14 
idealo išreiškimu: 

„Mano šūkis tebūna: Visame kame Dievo ieškoti, visa ką 
didesnei Dievo garbei daryti, į viską įnešti Dievo dvasią ir 
viską ja perimti. Dievas ir jo garbė tegu būna viso mano 
gyvenimo viduriu (centru), ašimi, apie kurią suktųsi visos 
mano mintys, jausmai, norai ir darbai. Dievo garbė ir sielų 
išganymas. Ar gali būti koks kitas tikslas, aukštesnis ir 
prakilnesnis už šitą tikslą? Kaip menkas daiktas atrodo visa 
kita, palyginus su šiuo tikslu? Ko verti net geriausi ir gra- 
žiausi žmonių siekimai prieš šitą tikslą? Taigi, ar neverta, ar 
neteisinga, kad mes tam tikslui visą savo gyvenimą, viską, 
ką tik turime: ir turtus, ir gabumus, ir pačią gyvybę 
pašvęstume visiškai?“ 

Perskaičius šį pirmosios dienos įvadą, net kvapą užima 
— kaip aukšti užbrėžiami idealai, tarsi būtų tik svajonė, 
pagauto ūpo momentas, taip sau gražus pareiškimas, poezija 
ar entuziazmas, kuris su laiku išblėsta... Ne, visai ne! Tai 
tikras, didvyriškas gyvenimo pasiryžimas, kuris buvo 
ištikimai vykdomas su karšta širdimi ir kieta valia. Taip 
tikras, kaip kasdieninis saulės užtekėjimas ir nusileidimas. 

Kadangi kun. Matulevičius pradėjo savo dienoraštį, jau 
padaręs vienuolio įžadus ir pasiryžęs atnaujinti Marijonų 
Vienuoliją, tai tolimesni užrašai telkiasi ne vien apie jo 
asmenį, bet ir visos vienuolijos organizavimą ir jos narių 
paruošimą, įsakmiai pabrėžiant tobulą savęs išsižadėjimą. 

„ Sekančios dienos (1910.X.15) užrašuose toliau skaitome: 
„Sventieji iš visų jėgų stengėsi pasiekti tobulybę, atsi- 
mindami tuos prakilnius Kristaus žodžius — būkite tobuli, 
kaip ir jūsų dangiškasis Tėvas yra tobulas... Kristaus gyve- 
nimo tikslas turi tapti ir mano tikslu, jei iš tikrųjų noriu eiti 

šventųjų pėdomis... Visiško savęs išsižadėjimo. Reikia išsiža- 
dėt šio pasaulio: jo turtų, gėrybių, jo tuščios garbės, o visą 
save, visus savo gabumus, prigimties ir antprigimties 
dovanas pilnai pašvęsti ir atiduoti Bažnyčios labui, jos 
apgynimui, palaikymui, praplatinimui, tarpimui ir klestė- 
jimui. 

Kokios taktikos laikytis, einant prie šio tikslo? Man 
rodosi, kad ne tiek gynimosi, kiek užgrobimo (puolimo), 
apėmimo, užkariavimo. Patys gyvai persiėmę Kristaus 
dvasia, turime rūpintis telkti ir organizuoti aplink save geros 
valios žmones, juos lavinti, rengti prie darbo, o paskui drauge 
su jais ir per juos įnešti Kristų, viską Kristuje atnaujinti ir 
atgaivinti, viską dėl Kristaus apimti, viską prie Kristaus 
patraukti“. 

Perorganizuojant seną įstaigą (buvusią Marijonų 
Vienuoliją), reikia paruošti naujas instrukcijas. „Visų pirma 
reikia susipažinti su tuo, kas yra pasiekta mums rūpimuose 
dalykuose, paskui pasinaudoti jų patyrimais ir sau prisitai- 
kinti, pirmiau tarp savęs (brolių) pasikalbėjus ir apsvars- 
čius“ (1910.X). 

„Taigi, mūsų kongregacija neprivalo niekad nieko 
gailėtis pašvęsti kuo geriausius, kuo dievočiausius, išmintin- 
giausius ir tinkamiausius žmones savo organizmui 
(kongregacijai) palaikyti ir ištobulinti... kad ir darbuose 
nemažiau geriau stovėtume už pasaulinius, bet kad dar juos 
pranoktume ir jiems pavyzdžiu būtume“ (1910.X). 

„Dirbant Dievo garbei ir Bažnyčios naudai, nereikia bai- 
mintis, kad koks sumanymas ar darbas gali ir nepavykti. 
Reikia rizikuoti, nes pas Dievą nieko nepralaimėsi — jis priims 
gerus norus. Nėra ko bijoti nė žmonių — jie Dievo tau neatims, 
dangaus prieš tave neuždarys, į pragarą tavęs nenuvarys, jei 
pats ten eiti nenorėsi. Net nuo žemės tavęs nenustums... O ir 
pasaulinės valdžios ko čia taip labai nuogąstauti? Bene mes jai 
norime ko blogo? Juk mes nenorime nė sostų versti, griauti, juk 
mes nenorime prie jokių politinių ar tautinių partijų prisidėti, 
vienos ar kitos partijos pusę laikyti... Mes nemanome 
visuomenės tvarkos ardyti“ (1910.X.24). Reikia tik vieno bijoti: 

„Numirti dar nieko nekentėję, nevargę, nedirbę Bažnyčiai, 
sielų išganymui, Dievo garbei“ (1910.X.27). 

„Duok, Dieve, kad į viską žiūrėčiau iš amžinumos 
aukštybių ir viską amžinumos svarsčiais sverčiau... Kol 
grūdas nebus apmiręs, jis vienas nenaudingai gulės žemėje; 
tiktai kai patsai bus apmiręs, jis išduos gyvybę ir atneš 
keleriopą vaisių... Taip ir žmogus neturi bijotis apmirti, 
paskęsti Dievuje“ (1910.XI.17). 

„Žiburys nežibės, jei nebus jame žibalo. Evangelijos 
skelbėjas nebus pasaulio šviesa, nebus dvasinė jėga, patrau- 
kianti prie Kristaus, jėga, vedanti į kovą už Bažnyčią, stu- 
mianti žmones į darbą, jei jo širdyje nedegs uolumo ugnis, 
neklestės dorybės, nebus šventumo“ (1911.11.5). 


Dievo rankose. 


Patyrimas daugiau sunkumų ir pergyvenimų dar labiau 
stiprino jo dvasią ir atsidavimą Dievo valiai: „Keblumų, 
kliūčių ir sunkenybių keliu Tau patinka mane vesti, dėkui Tau 
ir už tai, labai dėkui... Viešpatie, kaip aš Tave myliu!.. Sirdis 
mano dega. Norėčiau iki paskutinio savo kraujo lašelio 
paaukoti už Tave, viską atiduoti, visko išsižadėti, ir gyvenimo, 
kad tik Tavo garbė augtų ir Tavo Bažnyčia tarptų ir kiltų... Iš 
savęs nieko neturiu, bet iš Tavo malonės esu turtingas... 

Jei valia prašyti, tai duok, Viešpatie, kad aš būčiau 
Tavo Bažnyčioje nelyginant ta mazgotė, puodkėlė, kuria 
viską valo, o suvartoję, meta šalin kur į tamsiausi ir biau- 
riausį kampą. Tegul ir aš taip tapčiau suvartotas ir sunau- 
dotas, kad tik Tavo Bažnyčioje būtų koks nors kampelis ge- 
riau išvalytas, kad tik Tavo name būtų šiek tiek švariau ir 
skaisčiau... Duok, Dieve, kad aš būčiau paniekintas, kad susi- 
nešiočiau, sudilčiau, kad tik Tavo garbė augtų, kad visame 
kame įvyktų Tavo valia“ (1911.1.13). 

Taip jis rašė 1911 m. pradžioje, dar profesoriaudamas 
Dvasinėje Akademijoje ir slaptai vesdamas dvasines 
pratybas mažam noviciato būreliui. Netrukus pajuto, kad jo 
darbus seka rusų valdžia. Reikėjo viską pašalinti ir paslėpti. 
Buvo pavojinga laikyti pas save kokį nors popiergalį, kad be 

reikalo neįklampintų kitų, nė savęs neišduotų. Užrašuose 
slaptumas dažnai primenamas. Ne iš baimės, tik dėl atsar- 
gumo. To reikėjo ne tik senovės katakombose, bet ir dabar, 
kai uždraustos vienuolijos ir kai vienuolis yra laikomas 
Rusijos imperijos priešu. 

To nepaisant, beveik per visus dienoraščio puslapius 
vingiuoja busimosios, atnaujintos Vienuolijos formavimas. 
Pradedant nuo grynai dvasinių dalykų, tikrojo pašaukimo ir 
savęs išsižadėjimo, šventumo, baigiama praktiškais pata- 
rimais bei reikalavimais, koks turėtų būti marijonas kunigas 
ir broliukas. Vienas ir kitas savo darbe turi būti gerai 
pasiruošę, sugebą dirbti, veikti ir kitiems vadovauti. Kadangi 
marijonas yra organizacijos narys, tai jis turi sugebėti vesti 
susirinkimus, juose kalbėti iš anksto viską gerai apsvarstęs ir 
pasiruošęs. 

Kilus klausimui, ar marijonai galėtų imtis parapijos 
darbo, iš pradžių buvo kiek abejojama, o paskui ryžtamasi: 
„Kažin, kad vienuoliai pabandytų stoti į vieną eilę su pasau- 
liniais kunigais ir imtų vesti parapijas, stengdamiesi jas 
sutvarkyti pavyzdingai. Kažin bene galėtų to darbo imda- 
miesi padaryti daug gero Bažnyčiai? Kiekviena parapijos 
bažnyčia su klebonija galėtų virsti mažu namu... Būtų gražus 
dvasinio gyvenimo židinys“ (1911.1.23). 

Ne vienur pasisakoma, kad marijonams tiktų imtis pačių 
sunkiausių darbų, kurių vengia kiti. Tai ir parapijų derėtų 
imti tokių, kurios nuskurusios ar pairusios dėl nesantaikos, 
ir jas sutvarkyti. Taip vėliau ir įvyko tiek Lietuvoje, tiek 
Latvijoje, Lenkijoje ir net Amerikoje. „Ar neturėtume visur 
įlįsti, įsibrauti... ypač į didelius miestus, prie universitetų, 
prie jaunuomenės, kad tenai įneštume Kristų?“ (1910.X.25). 

Dienoraštyje taip pat nestokoja pakartotinų pareiškimų 
tautybės reikalais. Nors ir pabrėžiama, kad marijonai yra 
pasiryžę darbuotis tarp savo tautiečių, bet drauge pasakoma, 
kad neprivalu užsidaryti vien savo tautoje (1911.1.23). 


„Mes esame pasirengę pirmiausiai kiekvienas dirbti savo 
šalyje, tarp savo žmonių sielų išganymui ir Dievo garbei... 

Dabar tuos žodžius jau reikia taikyti ir daugeliui katalikiškų 
šalių... Mums turi rūpėti visa katalikų Bažnyčia ir visa žmo- 
nija... Mes turime pakilti aukščiau už tautinių ginčų bei prie- 
tarų, tarnauti visiems lygiai, einant tenai, kur didesnė Dievo 
garbė (1911.1.25)... Dieve, duok mums tinkamų žmonių. 
Surink mus ir suvesk mus vienybėn iš visokių žemių ir šalių, 
ir tautų, kad garbintume šventą Tavo vardą ir Tau ištikimai 
tarnautume, ir dėl Tavo vardo šventas kovas kovotume, ir 
Tavo dvasią visur skleistume, visur įneštume“ (1913.1.20). 

Daug dėmesio skiriama kongregacijos narių, brolių ir 
kunigų, mokslinimui: „Turime atsidėję rengti, mokyti ir 
lavinti reikalingus mums žmones... Reikia žiūrėti (saugotis), 
kad pirm laiko į darbą neįisišoktume ir neįsitrauktume, o, 
kokį darbą apėmus ar pradėjus, stengtis jį gerai padaryti ir 
toliau varyti... Mūsų kongregacija tad ypatingu būdu turėtų 
rūpintis, kad išlavintų ir prirengtų Bažnyčiai reikalingų 
žmonių (1910.XI.17). Nieko negailėkime žmonėms lavinti, 
mokyti. Pinigai, jėgos, triūsas įdėti į tą darbą, duos gausių 
palūkanų (1913.1.12). Taigi, mums reikia žmonių, pilnų ener- 
gijos, veiklių, mokančių savarankiškai veikti, apžiūriu 
(apdairių), mokančių gyventi, prireikus mokančių sau duoną 
užsidirbti, mokančių žiūrėti protinga, dievota akimi į šį 
pasaulį ir žmones, niekad neišsižadančių savo tikslo ir 
uždavinio“ (1911.III.7). 

Nusižeminimas ir pasiaukojimas yra du labai svarbūs 
kun. Matulevičaus bruožai. „Vienuolyne reikia saugotis kaip 
ugnies tuščios garbės, nes ir į vienuolyną sugeba įsibrauti 
ambicija ir puikybė, prisidengdamos gerų darbų ir tikslų 
skraiste... Jei mes imtume siūlomas įtakingas garbės vietas, 
mūsų kongregacija veikiai iširtų... Kandidatų į įtakingas 
garbės vietas, nebijokime, niekad pasaulyje nestokos. Mes 
žiūrėkime, kad stovėtume šalia Kristaus, gyvenusio neturte, 
klusnume, sunkiame darbe, pažeminimuose, išniekinimuose, 
varguose, kentėjimuose ... stenkimės apimti tas vietas, kur 
kiti nemaloniai dirba, vietas kuo labiausiai apleistas, pralai- 
mėtas, paniekintas“ (1911.1II.5). 

Kai jis atsisakė nuo Dvasinės Akademijos profesūros ir 

ruošėsi keltis su savo noviciatu ir vienuolijos organizavimu į 
Sveicariją, daug kas subruzdo jį sulaikyti. 

„Stebėtinas daiktas. Kol dar nebuvau pasiketinęs (pasi- 
žadėjęs), visa ko išsižadėjęs paskui Kristų pasekti, paskui 
Kristų, gyvenusį paniekinime, ... žmonės mane menkai 
bepaliesdavo, net atstu mane laikydavo nuo visokių vietų ir 
garbių, buvau net Bažnyčios priešu apšauktas: liberalu, 
socialistu, čekistu ir tt. Gi kuomet padariau pirmutinį žings- 
nį iš tikrųjų Kristumi sekti, žmonės man pradėjo siūlyti aukš- 
tas, įtakingas vietas: seminarijos rektoriavimą, kanoniją. Be 
mano pritarimo padarę mane Akademijos inspektorium, 
pradėjo masinti, esą aš sufraganu vyskupu paliksiąs arba 
neužilgo rektorium ir tt. 

Kol nepradėjome iš tikrųjų organizuotis, net ir pasaulinė 
valdžia buvo aprimusi dėl katalikų dvasinio gyvenimo ir jo 
darbavimosi ir organizavimosi. Mums gi pradėjus vykdyti 
savo sumanymą, pradėjo persekioti, daryti kratas ir ieškoti 
slaptų organizacijų: jėzuitų ir kitų. Pradėjo net ir tie, kuriems 
turėjome pranešti, net ir kunigai, mus peikti dėl mūsų 
sumanymo ir skelbti, kad iš to nieko neišeisią. Tačiau 
netrūko ir Dievo baimės pilnų kunigų ir vyskupų, kurie mums 
pritarė. Bet labiausiai Tavimi, Viešpatie, pasitikime“ 
(1911.VIII.17). 

„Ilgai, ilgai nieko nerašiau šioje knygutėje. Tuo laiku 
teko daug kentėti. Tegu viskas būna Dievo garbei. Tegul visi 
tie sopuliai, sielvartai, kentėjimai, širdies suspaudimai būna 
sukrauti atgailai už mano sunkius pereito gyvenimo nusidė- 
jimus. Tapdamas vienuoliu, niekuomet nesitikėjau, kad 
žmonės taip trukdys sekti Kristaus pėdomis. Kad tai dar 
tobulai sekčiau. Toli gražu dar man iki to. O ir tai jau kiek 
sukilo kalbų ir kiek randasi (yra) kliūčių. Ką gi turėjo 
iškentėti šventieji, tikri Tavo, Viešpatie, tarnai, tikri Tavo 
Sūnaus pasekėjai? Ačiū Tau, Viešpatie, kad man saldinai per 
tą Mano gyvenimo kartybės laiką visokeriopomis malonėmis, 
nepaprastomis vidinėmis paguodomis“ (1912.XI.18). 

Kun. Matulevičiaus žingsnius visada lydėjo malda. Ji 
buvo jam atviras nuoširdus pasikalbėjimas su Dievu.Ją pynė 

į visus vienuolijos gyvenimo pagrindus, diegė į savo narių 
širdis: „Mintis turi dirbti ir apie ką nors sukinėjasi. Jei ji 
nesisuks apie Dievą, nekils prie Dievo, prie šventų daiktų 
(dalykų), tai skrajos kur kitur, dažnai tik vėjus gaudys, per- 
svarstinės kokius nemalonius atsitikimus, sukinėsis apie 
mūsų pačių asmenį ir tik maitins savimeilę... Reikia nuolat 
melstis, ... ne tik kad klūpojame koplytėlėje. Reikia pratintis 
prie tokios nuolatinės maldos dvasioje, ar tai kur einant, ar 
tai kokį darbą dirbant, ypač kada tas darbas nereikalauja, 
kad dirbtume įtempę protą, ar turint kokią laisvą valan- 
dėlę,... žodžiu, visur ir visada“ (1910.XI.24). 

Giliai skęsdamas maldoje, jis ne kartą turėjo ypatingų 
įkvėpimų ir ekstazių. Stai bent pora pavyzdžių: 

„Tiek laiko praėjo, kai atlikome trijų dienų rekolekcijas 
prieš įžadų atnaujinimą, o aš vis neprisirengiu iki šiol nė 
savo pasiketinimų (pasižadėjimų) surašyti... Duok, Dieve, kad 
Tau ir Tavo Bažnyčiai dar daugiau galėčiau dirbti, vargti ir 
kentėti. Duok, kad sudegčiau kaip ta žvakė ant altoriaus nuo 
darbo kaitros ir meilės ugnies Tau ir Tavo Bažnyčiai. Ačiū, 
Viešpatie, kad mane išvedei iš šio pasaulio, kur klaidžiojau, o 
gal ir kitus klaidinau, tai vis neva iš uolumo. 

Dieve, mano Dieve, kaip saldu Tau tarnauti! Kas bus 
Tavo danguje, jei čia ant žemės tokiomis saldybėmis pripil- 
dai žmogaus sielą, kuomet šventais šiurpuliais pereini per 
kūną, tarsi į trečią dangų pagavęs nuneši. Sirdis tirpsta, alps- 
ta, lūpos nebetenka žado, akyse darosi tamsu, rankos, kojos, 
tarsi stingsta, visą kūną apima stebėtinos kažin kokių šventų 
šiurpulių vilnys (bangos), o siela, siela skendi Tavyje. Kad ne 
Tavo galybė, regis, žmogus numirtum iš tos meilės, iš tų 
saldybių... Viešpatie, Viešpatie, koks esi nuostabus!“ 
(1913.IV.5). 

Vėl nusiskundžia, kad seniai nieko neužrašeęs, nes buvo 
paskendęs darbuose, ypač instrukcijų rašyme: net per 
meditacijas visos mintys krypo į instrukcijų pusę. 

„Daug, Viešpatie, leidai kryželių ir per tą laiką suteikei 
daug ypatingų malonių. Tūkstančius kartų būk už tai pagar- 
bintas! Ypatingai ačiū Tau, Viešpatie, už tą nepaprastą 

malonę, kurią man vieną kartą suteikei per šv. Mišias, vargo- 
nininkui grojant Gloria. Stebėtini šventi šiurpuliai mane visą 
perbėgo ir perėmė; akys tarsi aptemo; kūnas lyg pastiro, tarsi 
nebetekęs jėgos, o sielą apėmė neapsakomas malonumas. 
Jokiu būdu neišreiškiama saldybė tarsi pasiliejo po mane 
visą. Viešpatie! Koks tu esi saldus! Kas gali apsakyti? Jei 
nevertą nusidėjėlį teikiesi taip guosti ir palaikyti, kas turėjo 
būti su tikrais Tavo tarnais, su šventaisiais? Viešpatie, 
neatmesk manęs, pasigailėk manęs, duok man patekti į Tavo 
tarnų skaičių“ (1914.11.23). 


Aišku, čia tėra tik dienoraščio nuotrupos, jo dvasios 
atspindžiai, kurių tiek gausu visuose puslapiuose. Greta to, 
ten pavaizduojamos ano meto pasaulio ir katalikų Bažnyčios 
pažiūros ir kaitrios socialinės problemos. Jos visos ne tik 
paminimos, bet ir kruopščiai ieškomas ir teikiamas spren- 
dimas, paremtas žmogaus meile ir giliu praktišku protu. 

Sis dienoraštis yra tarsi architekto kūrinys, teikiąs 
naujos modemiškos vienuolijos struktūrą, nepraleisdamas nė 
vieno esminio bruožo ir drauge gyvenimiškai praktiškas. 
Naujasis marijonas eina į žmones ne su baltu abitu, kaip 
buvo seniau. Jis rengiasi kaip atitinkamo krašto dvasi- 
ninkai, o broliai — kaip paprasti civiliniai asmenys. Jų darbo 
plotas ne tarp storų mūro sienų, bet visas pasaulis. 


KELIONĖ IŠ FRIBURGO Į ROMĄ 
Akademijos ir marijonų reikalai 


Friburge sutvarkęs noviciato reikalus, kun. Matulevičius 
1911 m. lapkričio 14 d. išvažiavo į Romą įteikti Petrapilio 
Akademijos pranešimą ir gauti formalų marijonų namų 
noviciato patvirtinimą. Savo kelionę ir dviejų savaičių 
buvimą Romoje jis gana smulkiai aprašė specialiame, tik tai 
kelionei skirtame dienoraštyje, rašytame lietuviškai, kurį čia 
panaudosime. ž 

„Iškeliavau į Romą iš Friburgo Sveicarijoje 1911.XI.14 
anksti rytą. Norėjau atlikti du reikalu: Petrapilio Aka- 
demijos ir Marijonų Vienuolijos. Važiavau per Lausanne, 
Montreux, St. Maurice, Domodossola, Milano, Genova, Pisa. 
Romoje buvau jau XI.15 rytą, bene tik 9 valandą. Kelionė 
pavyko gerai: buvo gana gražu ir šilta. Per kalnus važiuo- 
jant, reginiai puikūs. Kelionėje su dviem žydais teko kalbėti 
apie tikėjimą. Bekeliaudamas po pasaulį, pastebėjau, kad ypač 
žydai mėgsta pajudinti tikėjimo klausimus, jei tik numano, kad 
žmogus, su kuriuo važiuoja, yra kunigas. 

Apsiprausęs nuėjau pas Tėvus Rezurekcionistus 
(Zmartwychwstafcy) atlaikyti Mišių. Jie pažadėjo atlikti 
formalumus vikarijate, tad jiems palikau savo celebretą. Po 
Mišių Tėvai mane pavaišino kava. Paskui sugrįžau į viešbutį: 
Albergo Bavaria, Muellers, Vicolo Alibert, kur esu ap- 
sistojęs“. 

Pirmasis jo vizitas buvo pas Msgr. Giuseppe Antonucci, 
Studijų Kongregacijos (Congregatio Sacra Studiorum), 
sekretoriaus padėjėją. Jam įteikė Dvasinės Akademijos rekto- 
riaus, kun. Aleksandro Kakowskio (1862-1938), laišką ir 
pranešimą — reliaciją apie akademijos stovį. Paprašė per- 
žiūrėti, ar viskas gerai padaryta ir ar ko nors netrūksta. Msgr. 
Antonucci pažadėjo tai padaryti ir pakvietė atvykti į jo namus 
(Via delY'Anima 45) apie 4:30 valandą po pietų. 

Paskirtu laiku nuvyko pas Msgr. Antonucci ir jam įteikė 
akademijos rektoriaus įduotas knygas. Tai buvo akademijos 

Kun. Jurgis Matulevičius Friburge 1911-1914 m. 


profesorių išleistos knygos — parodyti kelerių paskutinių 
metų jų darbo vaisius. Msgr. Antonucci jau buvo paskaitęs 
reliaciją ir viskas jam tiko, tik pastebėjo, kad trūksta 
Mogiliavo Arkivyskupo parašo bei patvirtinimo. Kun. 
Matulevičius paaiškino, kad reliacija yra slapta, rašyta užsie- 
nyje, ir kad su Mogiliavo arkivyskupu nebuvo įmanoma susi- 
siekti. Tai patenkino Msgr. Antonucci, ir jis pažadėjo ją 
perduoti Studijų Kongregacijos sekretoriui Msgr. Ascenso 
Dandini. 

Tos pačios dienos popieti, apie 2 val, pas kun. 
Matulevičių užėjo tėvas Augustas Mosser (1857-1930), 
rezurekcionistų generalinis prokuratorius, bemaž nuolatinis 
palydovas, lankant bažnyčias, muziejus, įstaigas bei atski- 
rus asmenis. Jis palydėjo kun. Matulevičių į Collegium 
Polonicum (Via dei Maroniti 22) aplankyti arkiv. Juozapą 
Teofilių Teodorowiczių (1864-1938; nuo 1901 m. Lvovo 
armėnų apeigų arkivyskupas). Ten kun. Matulevičius norėjo 

pasimatyti su dviem klierikais, Vladislovu Lysiku ir Leonu 
Kalinowskiu, iš Varšuvos seminarijos, kurie dabar lankė 
kolegiją. Jiems įteikė laiškus nuo kun. Bronikowskio ir 
paskui kalbėjosi su kiekvienu atskirai marijonų reikalais. 

Besikalbant su arkiv. Teodorowiczium, atėjo kun. Jan 
Gralewskis ir tuoj ėmė teirautis, ar kun. Matulevičius Friburge 
nesteigia kokio ten vienuolyno. Esą apie tai jis girdėjęs iš 
studento Lutoslawskio, bet kun. Matulevičius nenorėjo nieko 
apie tai sakyti ir kalbą nukreipė į šalį. Po šio vizito dar aplankė 
arkiv. Pranciškų Albiną Symoną (1842-1918), buvusį akademi- 
jos rektorių ir profesorių. 

Lapkričio 16 d. su t. Mosseriu nuėjo į Vienuolių Kongre- 
gaciją. Pakeliui dar užėjo į devocionalijų krautuvę, kur už 30 
frankų nusipirko reikalingų dalykų. Kongregacijoje tą dieną 
nieko nepavyko sutvarkyti, nes ji posėdžiavo, svarstė ir spren- 
dė visos savaitės reikalus. Po pietų nuvyko aplankyti Msgr. 
Adomą Steponą Sapiegą (1867-1952), kuris 1905-1911 m. laiko- 
tarpyje dirbo Romos kurijoje. Neradęs jo namie, paliko savo 
vizitinę kortelę. Laisvu tos dienos laiku lankė bažnyčias ir daug 
meldėsi. Dar kartą peržiūrėjo Vienuolių Kongregacijai 
paruoštą apyskaitą ir, gerai apsvarstęs, vieną kitą dalyką kiek 
pataisė. 

Lapkričio 17 d. kun. Matulevičius vėl nuėjo į Vienuolių 
Kongregaciją. Jį priėmė sekretoriaus pagelbininkas Msgr. 
Rodolfo Caroli (1869-1921), kuris tvarko vyrų vienuolijų 
reikalus. „Jam išdėsčiau mūsų vienuolijos padėtį: aš atsi- 
sakiau nuo profesoriaus ir inspektoriaus vietų (pareigų) 
Petrapilio Akademijoje ir persikėliau Friburgan į Sveicariją, 
nes pasirodė, kad Petrapily, ir apskritai Rusijoje, negalima 
įsteigti skaitlingesnio noviciato, ypač jei randasi (yra) 
kunigai kandidatai, tai valdžia išsyk (tuojau) atkreiptų akis. 
Friburgan gi suvažiuoja daug kunigų ir klierikų mokytis (stu- 
dijuoti) universitete ir iš Rusijos. Taigi čia galima pasislėpti 
prisidengiant universitetu. Rusijos valdžia kol kas nežiūri 
šnairai į Friburgo universitetą, tik nekenčia Innsbrucko ir 
bijosi Romos. Todėl tikiuos, kad mes lengvai ir laisvai 
galėsime Friburge dvasiškai ir protiškai lavintis, organizuo- 

tis, o paskui be kliūčių grįžti Rusijon ir stoti darban, kaip 
tartasi ir kalbėta su kai kuriais vyskupais“. 

Siuos argumentus paremia ir Romos jėzuitų leidžiamas to 
laiko žurnalas Civiltda Cattolica 1911.IV, 391 p., paduodamas 
iš Rusijos tokią žinią: 

„Siais metais yra įsakyta ir vykdoma tikra medžioklė 
taip vadinamų slaptų vienuolynų. Užtenka, kad valdininkai, 
darantieji kratas privačiuose namuose, randa altorėlį, litur- 
ginę knygą, stulą, ir jau sprendžiama, kad surastas slaptas 
vienuolynas ar koplyčia. Tokios kratos jau buvo darytos 
Kamienece, Žitomiriuje, Kijeve, Petrapilyje, Varšuvoje, 
Polocke ir kitose vietose. Kai kurie kunigai, įtarti žinoję apie 
tokių vienuolynų buvimą, savo vyskupų buvo atleisti iš 
pareigų, žinoma, vidaus reikalų ministeriui įsakius. Kaip 
matyti iš 1910.XI.4 valdžios aplinkraščio, netoleruojami net ir 
Sv. Pranciškaus tretininkai, o Maldos Apaštalavimas buvo 
tiek persekiojamas, kad jį platinti laikoma nusikaltimu“. 

Be to, su Msgr. Caroli buvo išsikalbėta ir praktiškais 
reikalais. Kun. Matulevičius pasisakė, kad dabar jis eina ne 
tik vyriausiojo vadovo, bet ir noviciato vedėjo pareigas. Nors 
tai nevisai pagal įstatus, bet mūsų dar nedaug — vos tik trys 
po įžadų, dešimt novicijų ir daug norinčių įstoti. Todėl norėjo 
išsiaiškinti, kas reikėtų daryti su kandidatais, kuriems 
Rusijos valdžioje esantieji vyskupai leidžia stoti į 
kongregaciją, bet tai daro tik žodžiu, ne raštu, nes bijo, kad 
pasaulinė valdžia gali sugauti ir bausti. Taip pat teiravosi, 
kas daryti tuo atveju, kai vyskupai trukdo ir nenori kunigų 
išleisti į vienuolyną. Msgr. Caroli pasakė, kad visada galima 
rasti tinkamą išeitį, tik reikia kantriai laukti, melstis ir tartis 
gražumu. 

Kun. Matulevičius įteikė prašymus, kad jį patvirtintų 
viršininku (generolu), kad patvirtintų Friburgo noviciatą ir, 
kad reikalui esant, leistų priimti kandidatus, turinčius virš 36 
metų. Msgr. Caroli patarė rytoj atnešti papildomus 
prašymus: leidimui eiti noviciato magistro pareigas, 
priiminėti kandidatus su žodiniais vyskupų sutikimais ir pri- 
imti vyresnius kandidatus. Audiencijai baigiantis, kun. 

Matulevičius dar paklausė, ar būtų galima gauti leidimą kop- 
lyčioje laikyti skaitytines šv. Mišias, vietoj giedotinių. Jam 
buvo patarta pridėti ir tą prašymą. 

Tą pačią dieną buvo pakviestas pietų pas arkiv. Teo- 
dorowicziu. Ten atėjo Msgr. Sapiega ir pora tėvų rezurekcio- 
nistų. Pats šeimininkas ir Msgr. Sapiega klausinėjo apie kai 
kuriuos reikalus Rusijoje. Kun. Matulevičius dienoraštyje 
užrašė tik tiek: „Man labai buvo nemalonu pasakyti savo 
nuomonę apie kai kuriuos žmones. Tai dariau, rodos, vien į 
Dievą atsižvelgdamas ir tik tiek, kiek klausė ir reikėjo“. 

Toliau dienoraštyje skaitome: „Apie 5 val. buvau pas 
Msgr. Antonucci. Jam trumpai papasakojau apie mūsų vie- 
nuolijos reikalus ir pareiškiau, kad aš lieku Friburge. 
Prašiau, ar galėtų mūsų vienuolijai išrūpinti kai kurias 
fakultates ir gratias (galias ir malones). Jis mielai apsiėmė 
tai padaryti. Surašėme jų visą eilę. Jis žadėjo pasiteirauti ir 
man duoti atsakymą antradienį popiet. Taip pat pasakė, kad 
Studijų Kongregacija mane priims pirmadienį (XI.20) apie 11 
valandą ir duos kai kurias instrukcijas“. 

Paruošęs visus reikalingus prašymus, kun. Matulevičius 
juos nuvežė į Vienuolių Kongregaciją ir įteikė Msgr. Caroli. 
Po pietų su tėvu Mosseriu nuvažiavo į puikią ir gražią šv. 
Povilo extra muros baziliką pasižiūrėti ir pasimelsti. Vakare, 
apie 7 val., nuvyko pas Msgr. Sapiegą. Visą laiką kalba 
sukosi apie bažnytinį gyvenimą Rusijoje. Paskui Msgr. 
Sapiega jį pakvietė pas save pietų ateinantį antradienį 
(XI.21). 

Sekmadienį, lapkričio 19 d., kun. Matulevičius nuva- 
žiavo į Sv. Jono Lateranensis baziliką. „Ten atlikau šv. 
Išpažintį ir išklausiau dvejų šv. Mišių. Grįžęs visą dieną sėdė- 
jau viešbutyje, skaičiau ir meldžiausi“. 

Lapkričio 20 (pirmadienį) kun. Matulevičius nuvyko į 
Studijų Kongregaciją. Jį priėmė Sekretorius Msgr. Dandini, 
išreikšdamas džiaugsmą, kad Akademijos rektorius atsiuntė 
tą reliaciją, ir priminė, kad Akademija stengtųsi įvesti 
filosofiją pagal Kongregacijos dekretus ir nurodymus. Kun. 
Matulevičius aiškino, kad sunku ir negalima įvesti fizikos nė 

astronomijos ir bendrai pasaulinių dalykų. Viena, kad 
valdžia nesutiks juos įvesti į teologijos fakultetą, o antra, jei 
ir sutiktų, tai norės primesti gal kokį rusą schizmatiką 
profesorių, kas būtų negeistina ir net pavojinga. Msgr. 
Dandini siūlė mėginti tai įvesti po priedanga kosmologijos ir 
gamtos filosofijos, kad būtų bent dveji metai filosofijai ir 
dveji teologijai, nes filosofiją reikia pakelti ne tik Rusijoje, bet 
ir visur kitur. Be to, į akademiją turi būti priimami tik 
kunigai. 

Kun. Matulevičius labai nustebo, nes Petrapilyje vis 
girdėjęs, kad buvęs Studijų Kongregacijos dekretas, drau- 
džiąs klierikus šventinti į kunigus prieš baigiant akade- 
miją... Msgr. Dandini dar priminė, kad tarp marijavitų esą 
gan daug akademikų. Tai reikėtų atitaisyti. Msgr. Antonucci 
patarė, kad Akademijos rektorius kreiptųsi į seminarijas, kad 
jos pakeltų filosofijos mokslą ir apie tai praneštų Studijų 
Kongregacijai. 

Pagal sutartą laiką kun. Matulevičius antradienį (X1.21) 
nuvyko pietų pas Msgr. Sapiegą. Ten buvo ir arkiv. Teodo- 
rowicz. Užrašuose skaitome: „Kalbėjome apie Rusijos bažny- 
čios reikalus, ypač apie Akademiją. Mane ragino užeiti pas 
Vladimirą  Led6chowskį (1866-1942), jėzuitų generolo 
patarėją, vėliau generolą, ir pas kard. Kajetoną de Lai (1853- 
1928), Konsistorijos Kongregacijos sekretorių. Pasakiau, kad 
jeigu anie norėtų ir būtų tikras reikalas, tai nueičiau. O šiaip 
nenoriu kitiems užimti laiko be reikalo. Sapiega žadėjo susi- 
žinoti su anais žmonėmis ir pagalvoti. 

Man tie visi kamantinėjimai nepatiko. Kalbant apie 
kitus ir Bažnyčios stovį, reikia imti atsakomybę už savo žo- 
džius. Man atrodė, kad čia per daug rūpinasi politika ir diplo- 
matija. Aš gi atvažiavau ko kito. Kad Bažnyčiai patarnau- 
čiau, esu pasiryžęs viską padaryti, nes mano idealas yra 
dirbti dėl Bažnyčios. Aš daugiau tikiu į darbą, Dievo dvasios 
vedamą, negu į gudriausias diplomatijas ir kombinacijas. 
Mano noras būti tikru darbininku Dievo dirvoje, o ne politiku 
diplomatu. Dar kalbėjome kaip suorganizuoti žinių 
pristatymą į Romą, kad turėtų tikras žinias ir greitai, ypač 

apie pasaulinės valdžios pasielgimus (veiksmus), apie 
laikraščių straipsnius ir tt. 

Turėjau laisvą dieną. Po darbų jaučiau nuovargį ir 
pailsimą. Aplankiau su t. Mosseriu Sv. Cecilijos bažnyčią ir 
meldžiausi. Vakare pas mane atvažiavo kun. Sergiejus Grum- 
Grzymajlo (1866-1945). Sutarėme anksti rytoj pasimatyti ir 
pasikalbėti apie reikalus, dėl kurių jis yra atvažiavęs“. 

Kas buvo tasai kun. Grum-Grzymajlo? Trumpumo dėlei 
jį vadinsime Grumu. Jų giminė yra kilusi iš lenkų didikų, 
surusėjusi ir virtusi pravoslavais, turėjusi dvarų ir turtų 
rytinėje Rusijos dalyje, Viatkos gubernijoje. Sergiejus, baigęs 
gimnaziją Rusijoje, išvažiavo studijuoti į užsienius. Metus 
studijavo filosofiją ir istoriją Berlyne, paskui persikėlė į 
Heidelbergą, kur studijavo kiek ilgiau ir perėjo į katalikų 
tikėjimą. 1904 m. įstojo į Innsbrucko universiteto teologijos 
fakultetą ir apsigyveno jėzuitų „Čanisianume“. 1908 m. buvo 
įšventintas kunigu ir kitais metais grįžo į Rusiją. Apsigyveno 
pas tėvus Petrapily. Niekur nepasireiškė nei kaip kunigas, 
nei kaip katalikas. Ten jis susipažino su Akademijos profe- 
soriais ir kitais dvasiškiais. Netenka abejoti, kad buvo susi- 
pažinęs ir su prof. Matulevičium. Jų įprašytas, kun. Grum 
1911 m. nuvyko į Romą painformuoti Sv. Sostą apie katalikų 
Bažnyčios padėtį Rusijoje ir apie Dvasinę Akademiją. 

Innsbrucko jėzuitai be abejo painformavo Vatikaną apie 
nepaprastą jų studentą ir auklėtinį grafą kun. Grumą, gerai 
mokantį daug kalbų ir turintį plačias pažintis Rusijoje. Yra 
žinoma, kad popiežius Pijus X jį labai vertino ir tikėjosi jo 
pagalbos Rusijos pravoslavų ir katalikų Bažnyčių sujun- 
gimui. Dėl to Romoje jam buvo atviros visų bažnytinių įstai- 
gų durys. Kun. Grum buvo didelis eruditas ir gabus 
diplomatas (plačiau žr. kun. J. Vaišnoros, MIC, straipsnį 
„Jurgis Matulaitis ir kun. Sergiejus Grum-Grzymajlo“ Laivas 
1976 rugp. ir spalio mėn.). 

Pasimačiau su kun. Grumu iš pat ryto. Jis ketino važiuoti 
pas jėzuitą t. Ledėchowskį, paskui vakare pas Sapiegą. Pra- 
šiau, kad paklaustų tėvo jėzuito, ar aš galėčiau kada jį aplan- 
kyti... Laisvu laiku lankiau bažnyčias ir meldžiausi... Susista- 

čiau sau planą dalykų, kuriuos ketinau išdėstyti t. 
Ledochowskiui apie mūsų vienuoliją ir akademiją. Kalbėjau ir 
su Grumu, kuris persikraustė gyventi į tą patį hotelį (viešbuti)“. 

Kun. Matulevičius buvo įrašęs marijonų įstatuose, kad 
vienuolijos vadovai stengtųsi susipažinti su kitų vienuolijų 
veikla ir tvarka ir iš jų pasimokyti, ką būtų galima sau prisi- 
taikinti. Tuo tikslu jis aplankė tėvą Ledochowskį. Jam 
išdėstė, kaip buvo atgaivinta Marijonų Vienuolija ir kokie jos 
tolimesnio darbo planai. Taip pat klausė jo nuomonės, ar 
marijonams nepakenks, kad negali gyventi drauge vienuo- 
lyne, o turi išsiskirstyti parapijose ar seminarijose dėsty- 
tojais arba dvasios vadovais ir tik retkarčiais kur nors 
suvažiuoti ir palaikyti vienuolišką dvasią. Tėvas Ledo- 
chowskis maloniai išklausė, parodė daug palankumo ir tokiai 
veiklai pritarė. 

Toliau buvo kalbamasi apie taktiką su vyskupais, kurie 
bendrai pritaria vienuolijai, o, kai atsiranda koks kunigas, 
norįs stoti į vienuoliją, tuoj daro kliūtis. Tėvas Ledochowskis 
pasakė, kad jėzuitai tokių kunigų seniau nepriimdavo, palai- 
kydavo vyskupą, bet vėliau įsitikino, kad tai buvusi 
klaidinga taktika. Reikia stengtis kiek galima vyskupus 
įtikinti, kad leistų kandidatus, kad jie susipažintų su Bene- 
dikto XIV dekretu, kurio dabar laikosi Roma ir tur būt 
visuomet laikysis. Viską reikia sutvarkyti švelniai, nestojant 
su jais kovon ir panaudojant kantrybę, — tokiu būdu kada 
nors pavyks gauti jų leidimą. Tas kliūtis ir sunkenybes 
patarė išdėstyti Vienuolių Kongregacijos prefektui, kar- 
dinolui Vives y Tuto (1854-1913). 

„Tėvas Ledochovvskis toliau skatino, kad mes labiau 
rūpintumės vidujiniu, dvasiniu kandidatų lavinimu. Jis iš 
patyrimo žino ir matė, kad tie jėzuitai kunigai vienuoliai, 
kurie daug meldžiasi, turi daugiau žmonėms įtakos. Mes 
esame antgamtinio gyvenimo atstovai, todėl turime pirmiau 
ji palaikyti savyje. Turime žiūrėti, kad tarp žmonių atsto- 
vautume antgamtinius reikalus, Bažnyčios reikalus, 
Evangeliją, o ne kokius pašalinius dalykus. 

Moksle patarė kelti tikrą filosofijos mokslą, gerai pažinti 

filosofiją, nes be jos teologiniai, ypač pozityviniai, mokslai 
paskui kabo lyg ore. Teologijoje svarbu pažinti šv. Tomą ir jo 
laikytis. Jis kalbėjo ir apie asketiką, kuri mūsų šalyje 
(Lenkijoje) esanti nelabai sveika, turinti sentimentalizmo 
atspalvį. Tai aiškino Lenkijos padėčia — rusų valdžios prie- 
spauda. Pasakiau, kad mes rūpinamės asketiką pastatyti ant 
sveikų teologijos ir filosofijos pagrindų. Pabrėžiau, kad mes 
ypač rūpinamės, kad mūsų vienuolija neturėtų nei tautinių, 
nei politinių, nei socialinių atspalvių, o būtų tik katalikiška, 
bažnytinė institucija, norinti už viską labiau tarnauti Dievui 
ir Bažnyčiai. g 

Nuo t. Ledochowskio nuvykau į Sv. Vienuolių Kongre- 
gaciją. Msgr. Caroli pasakė, kad visi mūsų dalykai patvir- 
tinti, užkliuvęs tik vienas, būtent, kad koplytėlėje leistų 
laikyti skaitytines mišias. Pamačiau, kad padariau klaidą, 
pirmiau neužėjęs pas kardinolą Vives y Tuto ir jam nepa- 
aiškinęs reikiamų dalykų. Pasirodė, kad Romoje Bažnyčios 
vadovai nori pažinti žmones ir kad pažintys daug sveria. 
Pažinęs žmogų, gali spręsti, ar galima juo pasitikėti. Pama- 
čiau, kad, ir pačiam kur važiuojant su reikalais ar kitus kur 
siunčiant, dalykus reikia gerai apsvarstyti ir numatyti 
taktiką, su kokiais žmonėmis verta susipažinti ar pasimatyti. 
„ Po pietų nuvykau į Sv. Petro baziliką ir prisiekiau prie 
Sv. Apaštalo karsto, kad iš visų jėgų stengsiuos, darydamas, 
kas galima, kad nei aš pats, nei vienuolija, nei jos nariai ne- 
tarnautume jokiems pašaliniams tikslams, bet vien tik Die- 
vui, Bažnyčiai ir sielų išganymui. 

Pavakare, apie 5 valandą, nuvykau pas kardinolą Vives 
y Tuto. Buvau iš anksto pergalvojęs, ką kalbėti. Trumpai 
išdėsčiau apie mūsų vienuolijos padėtį, apie reikalus su 
vyskupais ir apie Bažnyčios stovį Rusijoje. Daug nereikėjo 
aiškinti, nes pasirodė, kad jis su visu tuo buvo gerai susi- 
pažinęs. Kardinolas gerai atsiminė, kad aš pas jį buvau prieš 
dvejus metus, kai atgaivinome vienuoliją, ir parodė mums 
didelį palankumą. Dabar jis pasakė, kad praėjusį ketvir- 
tadienį (X1.23) kalbėję apie mūsų vienuoliją ir patvirtino 
daugelį dalykų. Zadėjo mus paremti ir kiek galima mums 

padėti. Paskui mane apdovanojo savo knygutėmis — gavau 
tris. Aš prašiau, kad mūsų ir toliau neužmirštų, kad mus 
turėtų savo tėviškoje globoje ir kad suteiktų tėvišką palai- 
minimą man ir visai mūsų vienuolijai ir mūsiškiams. Ir atsi- 
skyriau sustiprintas dvasioje. Koks geras visų vienuolių 
Tėvas, kardinolas Vives y Tuto! Grįždamas viešbutin, karš- 
tai dėkojau Viešpačiui už visas suteiktas malones ir visą 
vakarą meldžiaus už mūsų vienuoliją, už visus geradarius ir 
už neprietelius“ (Iš lapkričio 25 užrašų). 


Projektai ir gundymai 


Lapkričio 26 sekmadienį: „Iš ryto buvau Šv. Petro 
bazilikoje, išklausiau šv. Mišių ir šiaip meldžiausi. Paskui 
nuvažiavau į Collegium Polonicum — norėjau atsisveikinti 
su arkiv. Teodorowiczium, bet jo neradau namie“. 

Pagal susitarimą su Msgr. Sapiega, apie 6 valandą 
nuvyko pas jį truputį pasikalbėti bendrai apie Bažnyčios 
reikalus. „Netrukus Msgr. Sapiega man padarė propoziciją, 
kad persikelčiau į Romą ir ten atstovaučiau Rusijos, Lie- 
tuvos, Lenkijos, net Poznanės ir Galicijos Bažnyčių reikalus 
ir kad informuočiau Apaštališkąjį Sostą apie tose šalyse 
Bažnyčios padėtį. Sakė, kad apie tai jis kalbėjęs su kardinolu 
de Lai ir kad viskas galima sutaisyti (sutvarkyti). Sakė, kad 
tada aš gaučiau valdininko vietą Sv. Kongregacijoje (Con- 
sistorialis), kur sprendžiami visi svarbių svarbiausi 
Bažnyčios dalykai, kad tokiu būdu galėčiau dalyvauti 
visuose posėdžiuose ir turėčiau balsą. Zinoma, sakė, kad tada 
negalėčiau tikėtis Rusijoje jokios vietos. Ir apie tai kalbėjęs 
su kardinolu de Lai, kad būtų aprūpinta tokio valdininko 
ateitis. Kas liečia piniginę pusę, tai tokiam valdininkui 
išlaikyti Galicijos ordinariatai sudėtų užtektinai pinigų. 

Dabar kaip tik patogus laikas tokį valdininką įvesti 
(paskirti), nes ir Sv. Tėvas noriai sutiktų, o paskui nežinia, 
kaip gali būti. Gi Romoje toks atstovas būtinai reikalingas, 
nes kitaip ateina painios informacijos — klaidingos, netik- 
ros, Roma nežino kuo pasitikėti. Per tai kenčia pati Bažnyčia. 

Aš pripažinau, kad toks žmogus būtinai reikalingas. Iš 

savo pusės pasakiau, kokias matau kliūtis: a) aš pradėjau 
tarnauti savo naujai atgimusiai vienuolijai ir to darbo 
negalima mesti; b) aš lietuvis, ar manim norės pasitikėti 
lenkai? c) nemoku itališkai, bet tai dar menkas daiktas, nes 
lengvai galima išmokti; d) savyje nejaučiu diplomatinių 
gabumų, prancūziškai kalbu silpnai, nemoku priiminėti 
svečių. Daugiau esu iškalbus, kai kalbu su atskirais 
asmenimis, bet viešuose susiėjimuose kalbu mažai ir nemoku 
palaikyti kalbų; e) apskritai kalbant, mano gyvenimo idealas 
yra kitoks. Iki šiol gyniausi nuo garbių vietų ir trokštu paskui 
Kristų eiti kitokiu keliu; f) ypač, dar kartą pridėjau, mane 
sulaiko darbai mūsų vienuolijoje — iš pradžių reikia jai 
visiškai pasišvęsti. Msgr. Sapiega paklausė, ar nebūtų 
galima vienuoliją perkelti į Romą ir vesti abu darbu. Man 
dabar atrodė negalimas daiktas. Galų gale liepė pagalvoti ir 
duoti atsakymą antradienį (XI.28). Tai dienai pakvietė pietų 
ir sakė, kad drauge bus kun. Grum ir arkiv. Teodorowicz. 

Grįždamas ir namie galvojau, kodėl aš sutinku tiek 
kliūčių nuo to laiko, kai pasižadėjau eiti paskui V. Jėzų, 
gyventi neturte, paniekoje, paklusnybėje ir tt. Kol taip sau 
gyvenau, niekas man nesiūlė garbių, nė įtakingų vietų, 
niekas manęs neperkalbinėjo, o dabar kaskart man daro nau- 
jas propozicijas (pasiūlymus) ir tai tokias, kur iš tikrųjų 
galima daug pasidarbuoti Dievo garbei. Reikia gerai 
pagalvoti, kas daryti. Prieš kiek laiko susidariau sau taisyklę 
tokiuose atvejuose persisverti į Kristaus pusę, gyvenusio 
paniekoje, neturte, varge ir darbe. Tai tikresnis kelias. Buvau 
nusprendęs, buvau pasižadėjęs griežtai atsisakyti nuo visko, 
kas man pasiūlyta. 

Neišduodamas paslapties, apie tai pasitariau su kun. 
Grumu. Tikėjausi, kad man pritars. Nustebau, kai jis ėmėsi 
man įrodinėti, kad sutvarkęs reikalus, už metų, kitų, aš 
būtinai turiu eiti kur į vyskupus arba persikelti į Romą tvar- 
kyti Bažnyčios reikalų. Išklausiau, sutikau, kdd principe 
nereikia nieko atmesti, bet visame kame reikia atsižvelgti, 
kur bus didesnė Dievo garbė. Dvasioje jaučiau, kad visų 
pirma reikia žiūrėti, kad susitvarkytų ir sustiprėtų mūsų 

vienuolija, o ne ko kito. Taip pat man nepatiko mūsų 
vienuolijos ar jos narių traukimas į diplomatiją ir politiką. 
Mano idealas, kad mes būtume geri darbininkai (boni 
operari in Vinea Domini), o ne politikai. Vidujinė dvasia 
man kalbėjo, kad, nepaisant nei Msgr. Sapiegos, nei kun. 
Grumo, turiu varyti pradėtą darbą. 

XI.27 pirmadienį nuvykau į Sv. Vienuolių Kongregaciją 
pažiūrėti, ar jau paruoštos reikalingos popieros. Pasirodė, 
kad Kongregacija nedirbo, nes buvo Consistorium secretum, 
kur Sv. Tėvas skyrė naujus kardinolus. Msgr. Sapiega buvo 
prekonizuotas Krokuvos vyskupu. Visą rytą turėdamas 
laisvą, meldžiaus Sv. Petro bazilikoje ir Dievo akyvaizdoje 
svarsčiau Sapiegos projektą. Besimeldžiant Dievas suteikė 
malonės ir šviesos. Priėjau išvados, kad dabar apie tai nė 
manyti negalima atsitraukti nuo tiesioginio savo darbo... 
Tiesa, aukštesnę vietą turint, savo įtaka galima apimti pla- 
čiau, bet kas pasakys, kad tada bus įtaka ir tai dar gera 
įtaka. Tai yra antgamtinė sritis. Tik vienas Dievas žino, kur 
būdamas žmogus daugiau gali padaryti Dievo garbei. 

Matome, kad vieni, užimdami aukštas vietas, mažiau 
nuveikia dėl Dievo, o kiti, žemiau pastatyti, daug padaro. 
Teko matyti net tą patį žmogų, kuris, žemiau stovėdamas, 
darė daugiau naudos, o aukščiau pakeltas nebetiko. Taigi 
bus geriau, atsidavus Dievui ir šventai jo valiai, — varyti toliau 
pradėtąjį darbą. 

XI.28 antradienį, važiuodamas tramvajum, susitikau su 
tėvu Ledėchowskiu. Užsiminiau apie Msgr. Sapiegos propo- 
ziciją, apie kurią, matyt, su juo buvo kalbėta. Jis man trum- 
pai ir aiškiai pasakė: age guod agis (daryk, ką darai). Tai 
mane dar labiau sustiprino mano pasiryžimuose. 

Buvau Sv. Vienuolių Kongregacijoje. Tegavau vos 
vieną dokumentą. Kiti dar neparuošti. Zadėjo juos atsiųsti 
vėliau. Buvau antikvariate ir nupirkau keletą knygų. Tarp jų 
buvo Benedicti XIV, De Beatificatione et Canonizatione 
Sanctorum (Apie šventųjų beatifikaciją ir kanonizaciją) ir dar 
gavau priedo: De Paz, De uita religiosa instituenda (Apie 
religinio gyvenimo formavimą). 

Pirmą valandą nuvažiavau su kun. Grumu pas Msgr. 
Sapiegą. Ten buvo ir arkiv. Teodorowicz. Per pietus buvo 
kalba apie filosofiją ir rytinių apeigų rusus katalikus... Kun. 
Grumui išėjus, kalbėjome apie mano pasilikimą Romoje. 
Trumpai išdėsčiau kliūtis ir pasakiau, kad apie tai būtų 
galima galvoti tik po dviejų metų. Pripažino, kad pradėto 
darbo negalima mesti. Buvo kalbama apie kandidatus. Aš 
nurodžiau kun. Henriką Przeždzieckį, Lodzės kleboną, savo 
draugą. Iš pažįstamų aš nemačiau nieko tinkamesnio“. 

Kun. Matulevičius išvažiavo iš Romos į Friburgą 
lapkričio 28 d. vakare. Pakeliui sustojo Montreux aplankyti 
savo pusbrolį. Romoje jis užmezgė daug naudingų pažinčių. 
Iš to jis padarė išvadą, kad reikia Romoje karts nuo karto 
apsilankyti asmeniškai. Tenai daug sveria, kai žmogų pažįs- 
ta. Gerai, kad savo reikalus galima pristatyti tiesiog patiems 
kardinolams, ne tik sekretoriams. 


Pasikalbėjimas su kun. Grumu 


Kun. Matulevičius buvo jau paruošęs savo vienuolijos 
konstituciją ir instrukcijas, kurios jau buvo patvirtintos, bet 
jam vis rūpėjo kai kurie praktiški jų vykdymo būdai. Pats dar 
negyvenęs vienuolyno bendruomenėje, jis norėjo patirti iš 
kun. Grumo, kaip vienu ar kitu atveju tvarkosi jėzuitai. Iš to 
pokalbio išaiškėja ir marijonų atnaujintojo pažiūros į gyve- 
nimiškus reikalus. 

Išpasakojęs dienos dvasinių marijonų pratybų (maldų) 
tvarką, Matulevičius klausė, ar jų ne per mažai? Grumas 
atsakė, kad užtenka, nes ir pas jėzuitus jų nedaugiau. Toliau 
kilo kalba apie discipliną (apsimarinimą), lengvą savęs 
nuplakimą bent penktadieniais, kuris praktikuojamas pas 
jėzuitus. Matulevičius paaiškino, kad pas marijonus tos 
praktikos nėra — palikta laisvė. Tuo reikalu kiekvienas gali 
susitarti su nuodėmklausiu. Ji gali būti naudojama tada, kai 
nepakanka savęs varginant darbu arba susilaikymu 
mažuose dalykuose. Asmeniškai, sako, jam tuose dalykuose 
patinka sancta filiorum Dei libertas (šventoji Dievo vaikų 

laisvė), tik svarbu, kad kiekvienas suprastų mortifikacijų 
būtinumą ir naudą ir jas praktikuotų. O iš praktikų tepa- 
sirenka sau būtiniausias. 

Buvo svarstomas ir studijų klausimas. Sutarta, kad joms 
prižiūrėti būtų paskirtas prefektas, kad studentai laikytų 
egzaminus iš tų dalykų, kurių klauso, bent iš svarbesniųjų. 
Kilo ir maisto klausimas. Grumas teiravosi, ar novicijams 
duodami pavakariai. Matulevičius pasakė, kad silpnesni ir 
jaunesni turi pavakarius, kitiems palikta ad libitum (lais- 
vai), bet jie nereikalauja. Svarbu, kad valgio būtų užtektinai, 
kad kiekvienas sau turėtų pakankamai drabužių. Kiekvienas 
turi maudytis kas mėnuo ir turi išmokti užlaikyti savo daiktų 
tvarką ir švarą kambaryje. 

Marijonai kol kas gyvena labai ankštai, net neturi 
tinkamų patalpų rekreacijai, todėl kilo kalba apie šiokias 
tokias atostogas. Pas jėzuitus yra paprotys tuoj po egzaminų 
išvežti savo studentus ir novicijus atostogų kur nors kaime. 
Per 15 dienų jie nieko neveikia: gerai valgo ir ilsisi. Paskui 
atlieka 10 dienų rekolekcijas ir dirba ištisus metus, neiš- 
skiriant nė švenčių. 

Buvo diskutuojama, kaip vienuoliją apsaugoti nuo 
nacionalistinių ir politinių tendencijų. Abu sutarė, kad 
tokius, kurių šiuo atžvilgiu nebūtų galima perdirbti ar patai- 
syti, geriau pašalinti, negu veltis į bereikalingus ginčus ir 
pakenkti pagrindiniams vienuolijos tikslams. 

Grumas išdėstė savo sunkumus dėl bendro gyvenimo 
(vita communis). Matulevičius pripažino, kad tai 
psichologinė problema. Marijonai atsižvelgia į kiekvieno 
žmogaus individualinius privalumus ir mano, kad, ir tokias 
kliūtis turint, dar galima būti geru vienuoliu. Senose vienuo- 
lijose tuos dalykus gal ėmė aštriau, mes turime būti paslan- 
kesni. Tikrai, jei kai kada kas nori pabūti vienas, jam tai 
noriai leidžiama. Taip pat, jei nori vienas pavaikščioti. 
Svarbu, kad būtų savęs išsižadėjęs, nusižeminęs, mylėtų 
Dievą ir artimą, užlaikytų vota ir consilia (įžadus ir 
patarimus). 

Grumas išreiškė baimę: kas būtų, jei, esant vienuolijoje, 

sunkiai susirgtų jo tėvai. Jis nenorėtų jų apleisti. Norėtų 
jiems parodyti meilę, ypač, kad jie priešingi katalikybei, tai 
jiems reikia parodyti, kad katalikybė suteikia jėgų būti geru. 
Matulevičius nesvyruodamas pasakė, kad tokiu atveju mūsų 
brolis turėtų važiuoti pas tėvus pabūti ir juos slaugyti. 
Caritas super omnia — meilė ir pagarba turi būti virš visko. 

Matulevičius išreiškė pageidavimą, kad kada nors vėliau 
galėtų aplankyti kokį jėzuitų noviciatą, ten pagyventi kokią 
savaitę, pasikalbėti su magistru, ar ką kitą iš saviškių siųsti 
pasižvalgyti kitur. Grumas atsakė, kad būtų geriau ir nau- 
dingiau pačiam  pavažinėti. Atsisveikindamas Grumą, 
Matulevičius jam palinkėjo užbaigti savo doktoratą ir gerai 
pagalvoti apie prisidėjimą prie marijonų, kaip jis anksčiau 
buvo išreiškęs savo norą. Iš to būtų daug naudos mūsų 
vienuolijai. Grumas pažadėjo apie tai pagalvoti ir melstis. 

Grįžęs į Petrapilį, Grumas gyveno pas tėvus, ir nėra žinių, 
kad jis būtų ten ėjęs kokias nors kunigiškas pareigas. Po 
bolševikų perversmo (1917) jis nuvažiavo į Friburgą ir 
gyveno pas marijonus ir virš metų, bet marijonu netapo, nes, 
karui baigiantis, marijonai buvo pakilę grįžti į savo kraštus, 
o jam tėvynė Rusija buvo nepasiekiama. Nuvykęs į 
Miuncheną, ilgokai gyveno pas jėzuitus. 1930 m. persikėlė į 
Austriją, kapelionavo pas vienuoles, palaikė šiltus ryšius su 
Innsbrucko jėzuitais, bet į jų bendruomenę nesijungė — vis 
brangino savo laisvę. Mirė 1945 m. Sveicarijoje (Zr. J. Vaiš- 
nora, 0.c. aukščiau). 

Baigdamas savo užrašus apie kelionę į Romą, kun. 
Matulevičius labai susirūpino, kad katalikybė mažai plinta 
tarp pravoslavų. Siūlo katalikų dvasiškių suartėjimą su pra- 
voslavais, palaikymą pavyzdingų parapijų, vengti kritikos, 
nes paprasti žmonės dogmatinių skirtumų nesupranta ir tt. 
Visus tuos gerus norus sumaišė karas ir iš jo išaugęs 
bolševizmas. 

Belieka viena gera paskutinė pastaba, galiojanti ypač 
šiais laikais, tai „vyskupams ir kunigams laikytis toliau nuo 
tikybų Departamento ir jo valdininkėlių, nes jie nori būti 
centru ir griebiasi gąsdinimo sistemos“. 

NOVICIATAS FRIBURGE 


Noviciato magistro-auklėtojo darbas nėra lengvas. Jis 
reikalauja ne tik žinojimo, bet ir sugebėjimo tas žinias 
perduoti, o daugiausiai kantrybės. Taip pat yra būtinas gilus 
pažinimas kiekvieno kandidato charakterio ir jo kompleksų. 
Pradžioje pirmieji marijonų kandidatai daugiausia buvo 
kunigai, baigusieji Petrapilio akademiją ir jau dirbę pasto- 
racijoje. Tokius palenkti dvasinėms pratybos reikia didelio 
takto, nes, nepaisant jų pasiaukojimo, kiekvienas jau buvo 
įsigijęs savo įpročių. 

Pati noviciato pradžia, kaip anksčiau minėjome, buvo 
ankštame Čanisianume tarp svetimųjų. Tikras darbas prasi- 
dėjo tik išnuomotame atskirame name, rue Pėre Girard, 8, 
aukštutinėje miesto dalyje, netoli universiteto. Laimei, 
noviciato gyvenimui pavaizduoti turime tikrus pirminius 
šaltinius: kun. M. Wišniewskio kruopštų veikalą (dar ne- 
spausdintą) ir kitų prisiminimus. 


Tėvo Matulevičiaus nustatyta dienotvarkė buvo panaši į 
seminarijinę. Keltis 5 val. ryto. Jis pats keldavosi anksčiau, 
apie 3 ar 4 ryto: melsdavosi ir dirbdavo, paskui vadovavo 
bendriems mąstymams, o po jų visi kunigai laikydavo šv. 
Mišias. Paskui kuklūs pusryčiai ir studijos universitete arba 
namie. Prieš pietus būdavo konstitucijos aiškinimas, sąžinės 
sąskaita, o paskui pietūs ir bendra rekreacija namie arba 
pasivaikščiojimas (iškila), jei gražus oras. Popiety būdavo 
bendras dvasinis skaitymas, diskusijos ir magistro komen- 
tarai. Toliau būdavo privatinės studijos iki vakarienės. Po 
vakarienės — rekreacija, vakarinės maldos, apmąstymų 
punktai rytdienai ir miegas. Jokių kitų apsunkinančių 
pratybų. Rožinį ir Kryžiaus kelius kiekvienas atlikdavo sau 
patogiu laiku. Jeigu kas norėjo, galėjo prisidėti maldų savo 
nuožiūra. 

Kas sudarė tikrą žavumą ir vertę iš pažiūros pilkų dienų, 
tai buvo dvasia ir nuotaikos, kurios viską gaivino. 

Namas Friburge, rue du Pere Girard 8. Ja- 
me marijonai gyveno 1911-1913 m. 


Patys maloniausi būdavo dvasiniai skaitymai. Lukšten- 
davome patyrusio dvasinių pratybų vadovo ispano jėzuito 
Alfonso Rodriguezo (1537-1616) trijų tomų veikalą apie krikš- 
čionišką tobulybę. Rodriguezas savo dėstymą iliustravo gau- 
siais pavyzdžiais bei palyginimais iš senų laikų Tėvų kasdie- 
ninio gyvenimo. Iš tų knygų skaitė kiekvienas iš eilės, paskui 
atpasakodavo perskaityto punkto santrauką, o po to vyko 
gyvos diskusijos. Klausytojai dar pridėdavo savo pastabas iš 
kunigiško patyrimo. Tėvas magistras taip pat šį tą pridurdavo 
iš savo lobyno. Iš viso to susikaupdavo toks dvasinis ir protinis 
turtas, kad jo užtekdavo 24 valandoms. 

Popiečio ir vakarinės rekreacijos būdavo labai įvairios. 
Vyraudavo įspūdžiai ir prisiminimai iš universiteto paskaitų. 
Susidurdavome su daugeliu naujų dalykų, niekad negirdėtų 
savo krašto seminarijose, kur dominavo jėzuitų autorių 
vadovėliai. Dabar iš to kildavo palyginimai, diskusijos ir 
ginčai: vieni gynė senesnes pažiūras, kiti griebėsi nau- 
jesniųjų. Iškalbingiausiai ir gal karščiausiai diskutavo kun. 


"—— A 


Namas Friburge, rue Grande Fontaine 4. Jame marijonai gyveno 
1913-1918 m. 


Juozas Vaitkevičius (1880-1949), kuris arčiau (geriau) susi- 
pažino su Sv. Tomu Akviniečiu (1225-1274), kurį laiką buvęs 
Fiesole dominikonų noviciate, ir jį gynė visomis keturiomis. 
Tėvas magistras tik maloniai šypsodavosi ir taikindavo be- 
siginčijančius. 

Be to, būdavo pasidalinama ir spaudos naujienomis: 
kiekvienas pasipasakodavo, ką buvo skaitęs. Tai buvo labai 
naudinga, nes supažindino su užsienine, europietiška 

gyvenimo ir minties tėkme. Tėvas Matulevičius tai labai 
patardavo. 

Tėvas magistras rekreacijas paįvairindavo ir labai svar- 
biomis iškalbos paskaitomis, pavaizduojamom gerklės gim- 
nastika: gomurio, liežuvio, lūpų, kvėpavimo. Paskui kiek- 
vienas turėdavo parodyti praktiškai. Juoko būdavo daug, bet 
tie pratimai vėliau labai pravertė pamoksluose ir misijose. 

Tėvas rūpinosi net ir tokiais dalykais, kaip kasdieninė 
mankšta (gimnastika). Rekreacijų metu jis dėstė geriausių 
pratimų sistemas ir net pademonstruodavo sunkius gimnas- 
tikos judesius savo ligotomis rankomis ir kojomis. 

Saulėtas dienas panaudodavom pasivaikščiojimams. 
Sekmadieniais ir švenčių dienomis turėdavome didesnes 
išvykas į užmiestį, pasiekdavome geležinkelio tiltą per 
Sarinos upę. Tėvui magistrui buvo gal per toli, bet jis eidavo 
su visais noriai ir džiaugdavosi, kai žaisdavome sviedinį ir 
linksmai tarškėdavome. Tiesą pasakius, nedaug jaunesni 
buvo ir kiti iškylos dalyviai: kunigai Bronikowskis, Dvara- 
nauskas, Kudirka — visi ketvirtdešimčiai. 

Labiausiai pamėgęs koplyčią, tėvas Matulevičius neuž- 
miršo nė virtuvės, nors jam pačiam ji nedaug beturėjo 
reikšmės. Kartą net išsitarė, kad valgymas jam neteikia jokio 
malonumo, tarsi praradęs valgių skonį. Tačiau rūpinosi, kad 
virtuvė ir maistas būtų tinkami. Tam tikslui iš Lietuvos par- 
sitraukė dvi šeimininkes: Agotą Kudirkaitę, kunigo seserį, ir 
jos draugę Marcelę Jurevičiūtę. Pirmoji rūpinosi maisto 
supirkimu ir namų tvarkymu, o antroji — virtuve ir maisto 
gaminimu. Vėliau Lietuvoje abi įstojo į t. Matulevičiaus 
Marijampolėje (1918) įkurtą Vargdienių Seselių Vienuoliją, 
kuri oficialiai vadinasi Nekaltai Pradėtosios Marijos Seserys. 


**k+* 


Kaip paruošiamas vienuolis? Čia pravartu dar pratęsti 
kun. Wišniewskio prisiminimus, paliečiančius būdingesnes 
noviciatinio gyvenimo smulkmenas. Jis buvo kun. Matulevi- 
čiaus auklėtiniu seminarijoje, akademijoje, o dabar novi- 

ciate. Jo prisiminimus perduodame pirmuoju asmeniu, laisvu 
vertimu ir sutrumpintai. 

1911 m. rugpiūčio pradžioje atsidūriau Friburge. Lengvai 
suradau marijonų namelį. Tėvas Matulevičius mane sutiko 
tokiu džiaugsmu, tarsi jis tik mane vieną turėtų. Tenai radau 
visą būrį linksmai besikalbančių, saugiai besijaučiančių 
draugų laisvoje šveicarų žemėje. Buvo mažai laiko 
išsikalbėti, nes tuoj prasidėjo aštuonių dienų rekolekcijos, 
kurios turėjo baigtis Zolinių šventėje, rugpiūčio 15 d., mūsų 
priėmimu į noviciatą. Rekolekcijos prabėgo kaip viena diena. 
Tik dabar pažinau savo magistrą iš arti jo mėgiamiausiame 
darbe. Jautėmės, kad esame viena, meilės apimta šeima, 
susitelkusi po Marijos apsiaustu, prie gerojo Tėvo širdies. 

Norėčiau aprašyti kiekvieną iš mūsų būrio atskirai, 
charakterizuoti, tačiau trūksta laiko. Reikia skubėti prie 
pagrindinės asmenybės, prie tėvo Matulevičiaus. Trumpai ta- 
riant, Tėvas iš karto sugebėjo sukurti noviciate tokią 
atmosferą, kad pasijutome kaip nerūpestingi, lepinami vaikai. 
Visur juokas ir juokas: ar kas pastums, ar nusičiaudės, ar 
pamos pirštu, ar dvasinio skaitymo metu netyčia iškreips žodį 
— jau juokas. 

Kartą nenugirdau skambučio pietums. Išėjau į koridorių, 
visur tyla. Pamaniau, kad lektorius užmiršo paskambinti. 
Tuoj smarkiai skambinu ir bėgu į valgomąjį — visi sėdi prie 
stalo... Prapliupo toks juokas, jog maniau, kad besijuokdami 
visi uždus, ypač kun. Kulvietis ir kun. Vaitkevičius, kuris 
savo humoru pralenkdavo visus. Žinoma, ne visada buvo juo- 
kas, nes noviciatas mums teikė daug sunkaus ir sąžiningo 
darbo. Mums prasidėjo tikras darbymetis: dvasinis noviciate 
ir protinis universitete. 

Atsidūriau visai kitokiame pasauly, negu seminarija ar 
akademija. Turėjau grumtis su naujomis pažiūromis, kurios 
daugeliu atvejų griovė senąsias. Per devynerius metus mane 
mankštino jėzuitų teorijomis, o čia jas kritikuoja ir man 
mauna dominikonišką kailį. Užsispyręs gyniau kiekvieną 
sprindį savo senų pozicijų, kiekvieną jėzuitinę tezę, atkakliai 
ginčijaus su kun. Vaitkevičium, kietu tomistu, kol pagaliau 

turėjau trauktis ir pasiduoti. Mudu taikino tėvas Matulevi- 
čius, išspręsdamas visas mano abejones paprastai ir prak- 
tiškai. 

Nepaisant to pralaimėjimo, patyriau didelį protinį ir 
dvasinį palengvėjimą. Iš Petrapilio akademijos išvažiavau su 
prikimšta galva atmintinai išmoktų dalykų. Tokia sistema 
turėjo pateisinamą tikslą: duoti bendro išsilavinimo ir auklė- 
tinius paruošti įvairiems kunigystės darbams. Gi Friburge 
radau ką kitą — specializaciją. Vietoj atmintin krovimo sun- 
kaus balasto, gavau „luminosa principia“ (aiškius pagrin- 
dus), iš kurių galėjau pats daryti daugybę išvadų. Viskas 
darėsi aiškiau, lengviau sujungti ir suvesti į sintezę. Naujasis 
dominikoniškas kailis, kietas kaip plienas, pasidarė lengvas 
ir saugus. 

Asketinį lavinimą turėjome namuose. Tėvas magistras 
sutelkė gerą knygyną ir jį pargabeno į Friburgą. Kartą jis 
užsiminė, kiek tai kainavo: „Turėjau perskaityti po keletą 
kartų ir kelioliką knygų, kad iš jų galėčiau išrinkti vieną ir 
jums rekomenduoti“. Piniginių išlaidų neminėjo — tokių 
dalykų jis nemėgo. Pamatėme, kokį turime turtą, ir godžiai 
puolėmės jį naudoti. Mūsų lektūrą jis tvarkė su nepaprastu 
sugebėjimu ir meile. Visiems rekomendavo studijuoti Sv. 
Tomą. „Ten rasite teologiją, asketiką ir mistiką“. 

Skaičiau drauge su kun. Kudirka, greitai versdamas 
Summa Theologica, vieną klausimą po kito. Jis žiūrėjo nuste- 
bes, nieko man nesakydamas. Pagaliau jis mane sustabdė 
kažkurioje sunkesnėje vietoje ir paklausė, ką tai reiškia. Stab- 
telėjau, perskaičiau dar kartą ir pasakiau, kad nesuprantu. 
Džiaugsmingai jis nusijuokė ir ramiai tarė: „O aš maniau, 
kad tik aš esu toks žioplas“... Tęsėme toliau, laikydamiesi 
garsios dominikonų taisyklės, kad „Tomą geriausiai aiškina 
pats Tomas“. 

Visi skaitėme Tėvo nurodytas knygas, o aš griebiausi dar 
daugiau. Kartą jis mane pavadino „knygų rijūnu“, gal dėl to, 
kad pergreitai skaitau, bet netrukdė. Panorau perskaityti 12 
tomų Sv. Pranciškaus Saleziečio (1567-1622) raštų. Įpusėjus 
mane sulaikė ir pakišo kažką svaresnio, berods, kartūzo 

Ludolphi Saksoniečio veikalą apie Jėzaus gyvenimą. Gal 
bijojo, kad anas šventasis manęs neišlepintų ar neiškrak- 
molytų, ypač jo laiškai dvasiškoms dukrelėms. Tėvas mus 
laikė labiau „kariškoje“ formoje. Daug daugiau, negu iš 
privatinės lektūros, sėmėmės iš kasdieninių apmąstymų ir 
dvasinių skaitymų, kuriems vadovaudavo pats tėvas 
Matulevičius. 

Tėvas Matulevičius mums suteikdavo daugiau, negu vien 
teorijų — jis davė asmenišką pavyzdį. Jo gyvenimą regėjome 
kaip ant delno, nes jis visada būdavo su mumis. Tada mes 
dar nesuvokdavome, kiek jam kainavo kasdieninė auka su 
tokia trapia sveikata: kentėjo kojos skausmus, visada dėvėjo 
chirurginį aparatą, vaikščiodavo sunkiai ir pamažu. Džiaug- 
davosi, kai saulėtą ir šiltą dieną galėdavo išeiti su mumis 
pasivaikščioti ir pasėdėti saulėje. Mes tos gėrybės never- 
tinome, nes mums nieko neskaudėjo, bet Tėvelis vis karto- 
davo, kad jam saulė veikia gerai ir jaučiasi geriau. 

Kartais jį užtikdavau kambarėly lovoje besiilsintį. 
„Negaliu užmigti, — sakydavo, — bet gera ir taip, kai žmogus 
paguli, skruzdėlės iš kūno išbėgioja...“ Tos skruzdėlės, tai jo 
nuolat įtempti nervai. Jis buvo jautrių nervų, bet nuostabiai 
juos apvaldydavo (semper constans sibi). 

Tokį visados matydavau seminarijoje, akademijoje ir 
noviciate. Visada ramus, niekad nesiskundė, nieko neužsi- 
mindavo. Tik po kelių mėnesių susipratome padėti jam 
pagalvėlę medinėje kietoje klaupkoje, kur jis klūpodavo ilgas 
valandas. 

„Nuvargęs, persidirbęs organizmas sunkiai priima mais- 
tą. Ziūrėdamas į mus, kaip su apetitu kirtome sveiką ir gerai 
pagamintą maistą, kartą pasakė, kad jis jau praradęs valgiui 
skonį. Tai pajudino mano sąžinę, nes prie stalo ir lėkštės 
nebuvau paskutinis, ir ištariau, kad man reikėtų kiek apsi- 
marinti. Svelniai nusišypsojo ir, padėjęs ranką ant mano 
peties, tarė: „Dėkok Dievui, kad gali valgyti, nes ateis laikas, 
kada negalėsi“. 

Nežinojau Tėvelio paslapčių, nė jo tik vienam Dievui 
žinomų apsimarinimų, bet gerai žinau, kad mums jis niekad 

neužkrovė jokių dirbtinių apsimarinimų, net nė nepatarė, tik 
pasakė: „Nereikia berti pelenų į vaisių kompotą nė į kavą 
įpilti metėlių. Dievo dovanas vartokite su nuolankumu ir dė- 
kingumu“. Virš bet kokių išorinių apsimarinimų, jis visada 
statė dvasinį, vidujinį, o aukščiausiai statė darbą. Jis buvo 
darbštumo milžinas. Niekad jo nemačiau be darbo. Jis mokėjo 
išnaudoti kiekvieną valandėlę. Ir mus to mokė: „Valandos 
susideda iš minučių, kaip jūros ir vandenynai iš lašelių“. 

Atrodo, kad maloniausias jo užsiėmimas buvo sielų tobu- 
linimas. Tai jis darydavo su meile ir tikru įgimto pedagogo 
meistriškumu. Jis visada turėjo budrią, pastabią ir įžvalgią 
akį. Atrodė, kad jis skaitė ir atspėjo neišreikštas mūsų mintis. 
Didžiausias jo troškimas buvo mumyse skiepyti brolišką 
meilę ir tramdyti savimeilę. 

Jo auklėjimo sistema turėjo universalinį pobūdį, kaip ir 
pats tomizmas, kuris apėmė pilnutinį žmogų su visais jo 
gabumais, neaplenkiant pagrindinio dalyko — artimo meilės. 
Jis mus mankštino fiziškai ir skatino gimnastikuotis kasdien. 

Lavino mus ir iškalboje. Darėme kvėpavimo ir balso 
pratimus, kaip naudoti lūpas, liežuvį, žandus, tarti atskiras 
balses, pabrėžti gramatinius, loginius bei retorinius kirčius. 
Gilinosi į smulkiausius techninius subtilumus geros, taisyk- 
lingos iškalbos, pabrėždamas tų dalykų svarbą ir vertę 
būsimuose pamoksluose. 

Taip pat daug dėmesio kreipė į giedojimą ir bažnytines 
apeigas. Visi iš eilės laikėme „siccam missam“ (be konsek- 
racijos). Jis laikė pirmutinis ir nuolankiai pasidavė mūsų 
kritikai. Norėjo mus visus ištobulinti visais atžvilgiais, mums 
švietė savo pavyzdžiu. Kad savais reikalavimais mūsų neat- 
grasintų, ramino, kad Romą statė ne vieną dieną. 

Jis gerai mokėjo vaikščioti ir žemėje, todėl stengėsi 
mumyse išlavinti natūralų žvalumą: taikli akis, taikli ranka, 
taiklus liežuvis ir balsas ir taiklus sprendimas, kad nereikėtų 
kartoti nė taisinėti. „Suformuluok savo mintį aiškiai, pirm 
negu ją pasakysi; išreikšk ją rūpestingai ir tvirtai; kiekvieną 
skiemenį ištark gerai, be mikčiojimo ar užsikirtimo; ant 

altoriaus pastatyk kieliką ir padėk mišiolą taip, kad 
nereikėtų taisinėti“. 

Jis nemėgo pasyvių menkystų, pastumdėlių, ištižėlių, nė 
apsileidėlių. Jo auklėjimas alsavo dinamizmu ir laisve, arba, 
kaip dažnai sakydavo, „Dievo vaikelių laisve“. Nuolatos pri- 
mindavo sąvaldumą, tikslų prigimties energijos naudojimą, 
visų jėgų įtempimą Dievo tarnybai, „protingai Dievo tar- 
nybai“, — pridėdavo (St. Božy, 52-62 p.). 

Priedui paskaitykime dar vieno novicijaus prisiminimus, 
kuriuos parašė kun. Jonas Sobczyk, visai netikėtai tapęs 
marijonu. 

„Pirmą kartą su kun. Matulevičium susidūriau 1913 m. 
lapkričio mėn. Friburge gan neįprastose aplinkybėse. Ten 
nuvažiavau kaip jaunas Lvovo politechnikos instituto stu- 
dentas ieškoti katalikiškame universitete atsakymo į mane 
kankinusias problemas. Iki tol dar nebuvau nieko girdėjęs 
nei apie kun. Matulevičių, nei apie marijonus. Nuėjau aplan- 
kyti savo buvusį mokytoją, kun. Robertą Wierzejskį. Mums 
besikalbant, įėjo nuostabiai patrauklios ir žavios išvaizdos 
kunigas — tai buvo Matulevičius. Tikrai nesusekami Vieš- 
paties keliai. Ar galėjau tikėtis, vos prieš porą savaičių 
klūpodamas prieš Aušros Vartų Svč. Mergelę Mariją, jos pra- 
šiau patvarkyti tolimesnį mano gyvenimą, kad visa taip grei- 
tai ir tokiu nuostabiu būdu įvyks. 

Po pietų užėjau su kun. Matulevičium į namų koplytėlę ir 
pamačiau paveikslą tos, kuri šviečia Aušros Vartuose... Kiek 
vėliau sužinojau, kad kun. Matulevičius atnaujino Marijonų 
Vienuoliją ir Friburge vadovauja noviciatui. Neilgai svars- 
tęs, paprašiau priimti į noviciatą. Mane patalpino kambary 
greta jo kambario. 

Pusė metų beveik kasdien su juo bendravau, iš arti 
stebėjau jo maldoms ir darbui atsidėjusį gyvenimą, kasdien 
klausiau vienuolijos taisyklių ir konstitucijos aiškinimų. Tuo 
būdu susipažinau su pagrindiniais tobulesnio gyvenimo 
elementais. Turiu pripažinti, kad gal daugiau negu dėstymai, 
man davė paties tėvo generolo gyvenimas: toks paprastas, 
toks kasdieniškas, tačiau labai giliai paremtas Dievu. 

Patrauklus elgesys, nuostabus gerumas, dėmesys 
kitiems, sugebėjimas kiekviename atsitikime ar asmenyje 
pastebėti ir pabrėžti gerus bruožus, nuoširdus linkėjimas gero 
visiems žmonėms, didelė išmintis suprasti ir išspręsti 
painiausius dalykus, o labiausiai visa viršijantis tikėjimas. 

Ne kartą matydavau pro durų langelį šviesos atspindį iš 
jo kambario 3-4 valandą ryto ir girdėdavau vartomų popierių 
šlamesį. Lyginau šio kunigo asmenybę su tais, kurie eilę 
metų savo socialistiniuose raštuose niekino kunigus ir kurių 
įtakai buvau pasidavęs. Artimesnis kun. Matulevičiaus paži- 
nimas išsklaidė, kaip saulė rytines miglas, visus tuos 
išgalvotus šmeižtus ir priekaištus. 

Tiesa, dar ne kartą jam gaišinau laiką su savo abejo- 
nėmis ir kliūtimis tikėjime. Tai buvo padarinys visos anks- 
tybesnės skaitybos, kas po ranka pakliūdavo. Jo paprasti ir 
nuoširdūs žodžiai ne kartą išsklaidė sunkumus ir malšino 
audras, kurios purtydavo abejojančią sielą. Dažnai girdėda- 
vau: “Studijuok ramiai toliau, abejonės išnyks su dieviškos 
tiesos pažinimu. Reikia pažinti pagrindinai katalikišką 
mokslą, ir tada paaiškės, kad kovojome su vėjeliais'. 


O jeigu širdy dar buvo kokie svyravimai, juos pašalin- 
davo kun. Matulevičiaus vaizdas prie altoriaus. Sv. Mišias jis 
laikydavo su dideliu susikaupimu ir pamaldumu. Panašiai, 
kaip kalbėdavo mums, jautėsi ugnis, kuri turėjo liepsnoti 
jame, nes ir mus uždegdavo. Dievo tarnyboje reikalavo užda- 
rumo, pasiaukojimo, savęs išsižadėjimo ir tuo pačiu idealą 
vaizdavo taip, kad širdyse sužadindavo pasiruošimą visokiai 
aukai ir pasišventimui. 

Tuomet vienuolijos nariai, grįžę po noviciato namo, 
turėjo dirbti slaptai. Kiekvienas iš mūsų būdavo įspėtas, kas 
gresia, jei rusų valdžia susektų. Bet tai mūsų negąsdino. 
Prisimenu, kad, netrukus po atvykimo į Friburgą, pradėjau 
galvoti apie darbą misijose. Tėvas Matulevičius ėmėsi 
aiškinti, kad privalome grįžti į savo kraštą ir darbuotis ten, 
nes pas mus to reikia daugiau, negu misijose. Laukiniai bus 
mažiau atsakingi prieš Dievą, nes apie jį nieko negirdėjo, 

negu pas mus, kur kraštas neva katalikiškas, o gyvenime to 
katalikiškumo tiek maža. 

Kai, skaitydamas apie mūsų vienuolijos pagrindinius tiks- 
lus, ėmiau karštai ginti tautinius reikalus, jis keletą kartų 
priminė, kad politika ne mūsų reikalas. Kunigas bus didžiau- 
sias patriotas ir daugiausiai pasitarnaus kraštui, kai bus geras 
ir šventas kunigas, nes tada jis dirbs kiekvienos tautos 
pagrindų sustiprinimui. Kai, kalbant apie rusus, kai kurie juos 
pavadindavo „maskoliais“, jis sudrausdavo ir pabrėždavo, kad 
apie jokią tautą nederą atsiliepti įžeidžiamai. Jeigu kurios 
tautos žmogus ką pikto padarė, tai nereikia smerkti visos 
tautos. 

Friburgo noviciate drauge buvo lenkai ir lietuviai. Ten 
niekad nekildavo patriotinių jausmų pažeidimo. Kai kurie 
lenkai mokėsi lietuvių kalbos, o lietuviai mūsiškės, — visada 
viešpatavo santaika ir broliškoji meilė. (Ks. Jan Sobczyk, 
Sžuga Božy, 86-88 p.). 


Noviciato dalyvių sąstatas 


Kaip anksčiau buvo jau minėta, Friburge noviciatas 
pradėjo veikti 1911 m. apie rugpiūčio mėnesio vidurį su 10 
kandidatų. Apaštališkas Sostas jį patvirtino 1911 m. 
lapkričio mėn., kai kun. Matulevičius lankėsi Romoje. Novi- 
ciatas ten veikė septynerius metus, kol 1918 m. pabaigoje 
noviciatai pradėjo kurtis ir kitur. 

Friburgo noviciato narių sąstato keitimąsi šiandien 
neįmanoma atsekti, nes kažkaip dingo narių įrašų ir įžadų 
knygos. Tik iš kitų šaltinių nustatyta, kad per visą noviciato 
veikimo laiką (1911-1918) buvo priimti 32 kandidatai, kurių 
tarpe buvo 15 kunigų, 1 diakonas, 1 klierikas ir 15 pasauliečių. 
Iš noviciato pasitraukė 8 asmenys: 1 kunigas ir 7 pasauliečiai. 
Tokiu būdu pirmuosius įžadus padarė 24 kandidatai. Kiek 
vėliau pasitraukė dar du broliai, kai baigėsi jų laikinųjų įžadų 
terminas (Marianie, 130-131 p.). 

Pirmieji marijonų namai 

Noviciatas dar nebuvo vienuolynas. Jis tebuvo tik kandi- 

datų paruošiamoji vieta, kurią dėl būtino slaptumo kun. 

Matulevičius kukliai pavadino studijų namais (Domus 
studiorum). Savo tikslo jie nepasakė nė universiteto vado- 
vybei, nes nebuvo reikalo. Ilgainiui tai sužadino vadovybės 
smalsumą patirti, kokia čia institucija. Rektorius jau visai 
rimtai įtarė, kad ten buvo susisukę lizdą kokie modernistai ar 
masonai, kurių anais laikais nestokojo. 

Rektorius tuojau išsiuntė vieną profesorių į Romą 
painformuoti Sventąjį Sostą. Laimė, kad kun. Matulevičius 
dar 1909 m., kai popiežiaus prašė leidimo slaptai atnaujinti 
Marijonų Vienuoliją, buvo smulkiai išsikalbėjęs ir su kar- 
dinolais Vives y Tuto, de Lai ir Merry dėl Vai, kuriuos atvyko 
painformuoti tas nepaprastas Friburgo universiteto atstovas. 
Nors kardinolai gerai žinojo visą reikalą, bet tam gerajam 
profesoriui nepasakė tikro tų namų tikslo, tik jo paprašė 
suteikti įrodymų apie jų modernistinį pobūdį. Tuo viskas ir 
baigėsi. (P. Būčys, Sžuga Božy 38 p.). 

Noviciatą baigę kunigai neturėjo kitokio pasirinkimo, 
kaip grįžti į savo kraštą ir pasiduoti vyskupų jurisdikcijai — 
pildyti kunigo pareigas ir privatiškai atlikti vienuolinius 
įsipareigojimus. Bet tai būtų išsibarstymas, ne vienuolyno 
židinys, kurį planavo Marijonų atnaujintojas, nes tuo metu 
dar nebuvo jokios prošvaistės suorganizuoti vienuolyną nei 
Lietuvoje, nei Lenkijoje. Gi kurtis Sveicarijoje ar kur nors 
kitur Vakarų Europoje būtų beprasmiška, nes savo veiklai 
neturėtų dirvos. 

Tą didelį rūpestį lengvai išsprendė kun. dr. Antanas 
Staniukynas (1865-1918), Sv. Kazimiero seserų kongregacijos 
įsteigėjas ir dvasios vadovas. Jis su kun. Matulevičium susi- 
rašinėjo nuo 1911 metų ir pats norėjo stoti į marijonus, nuolat 
juos kviesdamas kurtis Chicagoje: ... manau, kad ruiminga 
(erdvi) kapelionija prie seserų vienuolyno, kurią beveik Jūsų 
vienuolijai stačiau, visiems šiems tikslams gražiai patar- 
nautų“. 

Tą pačia intencija prie kapelionijos statybos savo $5000 
auka prisidėjo ir senasis marijonas, kun. Jurgis Kolesinskas 
(1836-1912). Patyręs apie vienuolijos atnaujinimą, jis labai 
apsidžiaugė ir tuojau savo baltą abitą pakeitė juoda sutana. 


180 


Pagaliau kun. Matulevičius nusprendė vykti į Ameriką ir 
ten steigti pirmąjį marijonų židinį. Su savim jis pasiėmė du 
noviciatą baigusius kunigus: Feliksą Kudirką (1870-1932) ir 
Julijoną Kazaką (1886-1960). Jie išvažiavo iš Le Havre laivu 
„France“ liepos 12. Ir taip 1913 m. liepos 19 d. trys naujieji 
marijonai pasiekė New Yorką. 


Kun. Feliksas Kudirka (1870- Kun. Julijonas Kazakas (1886- 
1934) 1960) 


Pirmieji marijonai Amerikoje 


New Yorke pabuvojo porą dienų, susipažino su apylinkių 
lietuviais kunigais ir liepos 22 d. atvažiavo į Chicagą. 
Sustojo kun. Staniukyno kapelionijoje kaip seniai laukiami 
svečiai. Netrukus jie gavo audienciją pas Chicagos 
arkivyskupą Eduardą J. Guigley, kuris naujuosius mMisionie- 
rius priėmė maloniai ir labai palankiai. Kun. Matulevičius 
įteikė savo kredencialus, išaiškino savo misiją ir paprašė 
leidimo darbuotis jo arkidiecezijoje. Leidimas buvo mielai su- 
teiktas ir nuo savęs arkivyskupas pažadėjo marijonams 
perleisti kurią nors lietuvių parapiją. 

Tuo leidimu naudodamasis, ir pats kun. Matulevičius 
tuojau griebėsi darbo, nors į Ameriką buvo atvykęs tik 

laikinai. Jis vedė seserims kazimierietėms dešimties dienų 
rekolekcijas, bažnyčiose sakė pamokslus, klausė išpažinčių ir 
tt. Turėdamas didelį patyrimą vienuolių įstatų ruošime, jis 
peržiūrėjo ir pataisė Sv. Kazimiero seserų vienuolijos įstatus. 
Tuo pačiu metu jis laikė paskaitas socialiniais katalikų klau- 
simais ir ėjo visur, kur jo pagalbos šaukėsi dvasiniai reikalai. 

Pagaliau išmušė istorinė valanda: 1913 m. rugpiūčio 18 
dieną jis formaliai Chicagoje įkūrė pirmuosius Marijonų 
Vienuolijos namus, kurie laikinai prisiglaudė kun. 
Staniukyno kapelionijoje. Namų vyresniuoju paskyrė kun. 
Kudirką, o pirmuoju patarėju — kun. Kazaką. Kadangi pagal 
marijonų įstatus viršininkas privalėjo turėti du patarėju, tai 
antruoju buvo paskirtas kun. Staniukynas. Tas paskyrimas 
nebuvo pakeistas nė vėliau, kai Amerikon atvažiavo daugiau 
marijonų. Tą pačią dieną kun. Matulevičius išvažiavo į New 
Yorką dalyvauti Kunigų Vienybės seime ir grįžti į Friburgą. 

Arkiv. Guigley savo pažadą — suteikti marijonams pa- 
rapiją — išpildė tų pačių metų rudenį. Jiems pavedė admi- 
nistruoti Sv. Mykolo parapiją šiaurinėje miesto dalyje. Toji 
parapija buvo įsteigta 1904 m., bet gerokai nugyventa ir 
paskendusi skolose, nes ją valdė menki administratoriai ir 
sveikatos atžvilgiu paliegę kunigai. 


1913 m. lapkričio 13 dieną jos klebonu buvo paskirtas 
kun. Kudirka, o kun. Kazakas — vikaru ir atsirandančių 
kandidatų magistru. Sioji parapija marijonams labai tiko, 
nes klebonijoje užteko vietos ne tik kunigams, bet ir kandida- 
tams. Pirmuoju kandidatu buvo Antanas Andriušis, kuris po 
noviciato buvo įšventintas kunigu. 


Marijonai atgaivino tą parapiją gana greitai: įsteigė 
mokyklą ir vakarinius kursus suaugusiems, kuriems vado- 
vavo kun. Kazakas. Klebonas rūpinosi organizacijomis ir 
redagavo dvisavaitinį religinį paikraštį Tikyba ir Dora. 
Marijonų veiklumą tuojau pastebėjo lietuvių parapijų 
klebonai ir juos kviesdavosi vesti rekolekcijas, misijas, sakyti 
pamokslus 40 valandų pamaldose ir įvairiose iškilmėse. Du 
kunigai jau nebepajėgė visko apimti, prašė generolo atsiųsti 

pagalbos. Taip 1915 m. iš Šveicarijos atvyko kun. Vincentas 
Kulikauskas ir, Petrapily uždarius akademiją (1916), šiaip 
taip atsiyrė kun. prof. Pranciškus Būčys. 
Bibl.: Pranas Garšva, Negestanti šviesa, 57-69 pp. 
Chicago 1964; A. Kučas, Kun. A. Staniukynas, 147-149, 
151-153 pp. Roma 1965; Mariame, 173-175 pp.). 


Amerikos lietuviai 


Grįžęs iš Amerikos, kun. Matulevičius tuojau parašė savo 
įspūdžius apie Amerikos lietuvius ir bendrai amerikiečių 
gyvenimą, kurių būdingesnes ištraukas čia pravartu 
paminėti: J 

„Teko man būti Amerikoje: vedžiau Sv. Kazimiero se- 
serims rekolekcijas ir atlikau keletą kitų darbelių... Dažnai 
girdėti nupeikiant Amerikos lietuvius, to turime gana. Aš 
noriu papasakoti tiktai, ką gero esu mates. Tiesa, trumpai 
buvau ir daug darbo turėjau. Nedaug kur galėjau pavažinėti 
ir nedaug ką mačiau, nes vos Chicagoje ir Brooklyne teko 
kiek pabūti, bet vis tiek šiek tiek įspūdžių išsivežiau. 

Matyt, lietuviai labai greitai pasiduoda aukštesniajai 
kultūrai ir civilizacijai. Iš viršaus pažvelgus, Amerikos 
miestų lietuviai išeiviai tai jau nebeprasti mūsų sodžių 
žmonės, suvargę ir suskurdę. Jie išrodo kaip ponai. Ne tik 
poniškai jie rėdosi, bet ir jų būdas ir apsiėjimas, matyt, 
žymiai sušvelnėjęs. Yra tokių, kurie rūpinasi ir šiek tiek 
prasilavinti, pasimokinti, bent vakarais, kiek nuo darbo 
atspėdami. Ir iš tikrųjų prasilavina, nes Amerikoje mokslas 
lengviau prieinamas. 

Nors dar daug kruvinai uždirbto lietuvių turto suėda 
smuklės: alutis ir degtinė, bet randasi (yra) ir tokių, kurie 
moka susitaupyti skatiko, perkasi sau namelius arba grie- 
biasi varyti kokį nors biznį (prekybą ar amatą). Kiek man 
teko su lietuviais kalbėti, buvo matyt apsiėjime liuosybė 
(laisvumas), veide drąsa, savo jėgų ir vertės pajautimas. 
Tiesa, kai aš ten buvau, darbeli gerai ėjo, doleriai plaukė į 
delmonus (kišenes). Žinoma, tada ir žmogaus ūpas kitoks. 
Sako, kad tuos, kurie dirba anglių kasyklose, kultūros srovė 

ne taip greit pasiekianti. Bet apskritai imant, jei palyginsime 
lietuvius išeivius Rusijos miestuose su gyvenančiais 
Amerikoje, tai reikia pripažinti, kad pastarieji kiekvienu 
žvilgsniu stovi aukščiau. 

Ir duosnūs yra mūsų žmonės Amerikoje: savo centais 
stato ir palaiko bažnyčias ir mokyklas, remia ir Sv. 
Kazimiero seserų vienuolyną. Net neužmiršta ir savo 
senosios motinos — Lietuvos: gausiai metė savo centus 
„Saulės“ namams statyti, o dabar duoda kiek išsigalėdami ir 
Tautos namams. 

Ziūrint į Amerikos lietuvius, nejučiomis apima rūpestis: 
kas bus su jaunomis kartomis? Ar jos nepaskęs amerikiečių- 
anglų jūrose? Ar neištautės?“ Pats atsakydamas į šiuos 
klausimus, jis mano, kad daug pareis nuo savų lietuviškų 
mokyklų — gera, katalikų dvasioje vedama mokykla bus 
didžiausia tautiškumo ir tikėjimo atspirtis. Todėl reikia 
ypatingai remti Sv. Kazimiero seseris, kurios ruošiasi mokymo 
darbui. 

Jam krito į akis ir Amerikos lietuvių kunigų veiklumas ir 
energija. Jie turi išlaikyti bažnyčią, išmokėti skolas, surasti 
lėšų mokykloms steigti ir jas išlaikyti. Jie turi daug laiko 
pašvęsti ir draugijų veiklai, turi rūpintis ir kultūriniais bei 
pramoginiais parengimais; paskaitos, koncertai, vaidinimai- 
teatrėliai. Tam reikalingos specialios patalpos — salės, 
kurias ten priimta vadinti svetainėmis. Be to, kunigai remia 
katalikų lietuvių spaudą, aukoja Lietuvos reikalams ir per 
Motinėlės draugiją skiria stipendijas einantiems universiteti- 
nius mokslus. (Vadovas, mėnesinis katalikų laikraštis, XVI, 
1913 m. 192-196 pp.). 

VARŠUVOJE PIRMOJO PASAULINIO 
KARO METU 


Karo audrai artėjant 


Friburgo noviciatą baigusieji kunigai vienas po kito 
pradėjo skirstytis kaip paukšteliai iš savo lizdo. Tarsi kraitį 
kelionei, kaip pedagogas ir psichologas, kun. Matulevičius 
jiems primindavo tris pagrindines taisykles jų darbuotėje: 
platų humaniškumą, giedrą optimizmą ir ramią dvasios jėgą. 
Jie grįždavo į savo vyskupijas, buvusias rusų priespaudoje. 
Vienuolines savo priedermes jie turėjo atlikti patys vieni ir 
slaptai. Nė vienas jų negalėjo nuvokti, kaip ilgai tęsis tokia 
padėtis. 

Budresnė politinė akis jau galėjo pastebėti, kad tarptau- 
tiniai Europos horizontai jau niaukėsi. Pernelyg didelis rusų 
imperializmas, jų slavizmo ekspansija, rodėsi grėsminga 
germanams ir jų valdoms. Politinė atmosfera „balkani- 
zavosi“. Nuolatiniai neramumai Balkanuose buvo vadinami 
„parako statine“, kuri galėjo įsiliepsnoti bet kuriuo laiku. 

Nors kun. Matulevičius politika nesidomėjo, bet jautė, 
kad katastrofa artėjo. Iš kitos pusės, jis troško įsigyti savo 
marijonams pastovų židinį kur nors arčiau prie savųjų. Jo 
akys nukrypo už vandenyno, toli nuo Europos vulkanų, — į 
Jungtines Amerikos Valstijas, plačiųjų laisvių kraštą, kur 
jau buvo įsikūrusios ištisos lietuvių ir lenkų išeivių kolonijos. 
Ir 1913 vasarą, kaip jau buvome aukščiau minėję, jis išvyko į 
Ameriką. 

Grįžęs iš Amerikos į nedidutę Friburgo šeimą, jau anks- 
čiau įsikūrusią erdvesnėse patalpose (Grande Fontaine 4), 
kun. Matulevičius vaizdžiai papasakojo savo įspūdžius, ypač 
pabrėždamas tautinius santykius. Priminė, kad mes stebė- 
jomės ramiu ir taikingu trijų tautų sugyvenimu Sveicarijoje, 
o tenai (Amerikoje) panašiai sugyvena apie 60 skirtingų 
tautybių. Amerikoje reikia sunkiai dirbti, kad ko nors sau 
pasiektum. Amerikiečiai yra optimistai, visada su malonia 

šypsena veide ir tuo daug laimi. Amerika dirba sparčiai ir 
sėkmingai, nesikarščiuoja nė nesinervina. Tam reikia nema- 
žai savitvardos ir ištvermės. Rami valios jėga remia visas jų 
pastangas ir pasiekia nepaprastų laimėjimų, kuriais turime 
stebėtis senajame savo pasaulyje. 

Friburgo noviciatas metai iš metų vis didėjo: kasmet 
atvykdavo nauji kandidatai, kunigai ir pasauliečiai. Tai 
labai džiugino novicijų magistrą. Bet ir čia pasitvirtino Kris- 
taus paskelbta tiesa: daug pašauktųjų, maža išrinktųjų. Dalis 
novicijų tapdavo marijonais, kiti likdavo pasauliečiais 
kunigais. Buvo ir tokių, kurie, trumpai tepabuvoję noviate, 
grįždavo, iš kur atėję. Kun. Matulevičius su visais buvo labai 
pakantus, su jais atsisveikindavo tėviškai, nes marijonų 
reikėjo tikrai ir besąlyginai pasišventusių. 

Kun. Wišniewskio apskaičiavimu, prieš pat karą 
noviciate yra buvę apie dvidešimt kandidatų. Iš jų jis labiau- 
siai išskyrė brolį Antaną Sivicką, jį pavadindamas „mūsų 
lietuviškuoju Stanislovu Kostka“. Sivickas į noviciatą įstojo 
1913 m., tapo marijonu, baigė College Saint Michel Friburge 
ir 1920 grįžo į Lietuvą. Marijonų gimnazijoje Marijampolėje 
dėstė lotynų ir prancūzų kalbas, buvo mokinių bendrabučio 
vedėjas, kurį laiką redagavo Saltinį, buvo geras ir mokinių 
mėgiamas pedagogas. Mirė dar ankstyvam amžiuje (1897- 
1931) įsisenėjusios džiovos palaužtas. Jis buvo tikras savo 
auklėtojo arkiv. Matulevičiaus dvasios atšvaitas. 

1914 metų vasarą, liepos mėnesį, Seinų vyskupas 
Antanas Karosas pakvietė kun. Matulevičių vesti rekolekci- 
jas lietuviškosios vyskupijos dalies kunigams. Rekolekcijos 
vyko Marijampolėje, ne Seinuose, kaip seniau būdavo, ir 
buvo vedamos lietuviškai, ne lenkiškai. Susirinkę kunigai 
džiaugėsi, kad jų vedėju bus toks žymus kunigas profesorius, 
pagarsėjęs socialiniais kursais Kaune ir lietuviškomis reko- 
lekcijomis Žemaičių vyskupijos kunigams. 

Kaip paprastai, tai buvo labai gilios rekolekcijos, tačiau 
jau pynėsi karo grėsmės gija su įspėjamuoju ženklu ir 
tinkamu pasiruošimu ateinantiems įvykiams. Klausytojų 
tarpe buvo ir kun. Justinas Staugaitis, drauge lankęs pirmąją 

klasę Marijampolės gimnazijoje. Atsinaujino seniai užmiršta 
praeitis, nes niekur kitur nebuvo susitikę. Kun. Staugaitis 
apie tas rekolekcijas taip atsiliepė: „Mes stačiai buvome 
sužavėti kun. Jurgio minčių brandumu ir giliu dvasinio 
gyvenimo supratimu. Tos jo rekolekcijos mums buvo geras 
pasiruošimas karui ir su juo einantiems išbandymams“ 
(AJM 89). 

Suprantama, kad kun. Matulevičius neužmiršo nė mari- 
jonų reikalų, apie kuriuos viešai kalbėti buvo dar peranksti. 
Senoje jų buveinėje kurtis dar ne laikas. Be to, tuojau pra- 
sidėjo karas (pačioje rugpiūčio mėnesio pradžioje) ir turėjo 
skubėti atgal į Sveicariją. Vakarinė Lietuvos siena jau buvo 
karo ugnyje. Todėl reikėjo pasirinkti kitą kelią. Jis pasuko į 
Kauną, Vilnių, paskui į Varšuvą. Ir iš ten keliai buvo jau 
užkirsti. Varšuvoje įstrigo visam karo laikui: ištisus ket- 
verius metus. Su Friburgo noviciatu tegalėjo susisiekti tik 
laiškais, nes Sveicarija buvo neutralus kraštas ir paštas 
galėjo pasiekti visur. 


Visuomeninė veikla ir apaštalavimas 


Varšuvoje kun. Matulevičius apsigyveno grafaitės Plater 
įstaigoje. Tarpais buvodavo Chyliczkų ūkyje. Varšuva jam 
buvo gerai pažįstama. Ten rado savo buvusį bendradarbį 
ir artimą bičiulį arkiv. Aleksandrą Kakowskį, buvusį Petra- 
pilio Akademijos rektorių. Tuojau įsijungė į visuomeninį 
darbą ir apaštalavimą: skaitė paskaitas, vedė rekolekcijas, 
veikė kunigų organizacijose ir ypatingai atsidėjo labdarybei. 
Praktiškas jo protas, gilus mokslas ir nuosaikūs sprendimai 
visur buvo reikalingi ir laukiami. 

Kartą vadovavo inteligentų rekolekcijoms drauge su kun. 
prof. Szelągowskiu ir arkiv. Teodorowiczium. Kai klausytojai 
jam dėkojo ir sakėsi buvę sužavėti jo minties gilumu ir 
apaštališka ugnimi, nusišypsojęs atsakė: „Nieko didžio 
nepadariau, tik žmonėms dėsčiau katekizmą“. 

Taip pat buvo pakviestas rekolekcijų vesti seminarijos 
klierikams. Jo konferencijas lankė ir kunigai profesoriai, 

stebėdamiesi jo žodžio išraiškos paprastumu ir dvasia, kuri 
dvelkė iš jo kalbos. Klierikas Jonas Sobczykas liudija, kad jo 
konferencija apie šventumą daugeliui buvusi ypatinga reve- 
liacija. Ne tik klausėmės, bet ir skubiai užrašinėjome jo 
mintis ir pasiryžimus. Seminarijos dvasios vadas prel. 
Aleksandras Fajeckis net mane prašė konferencijos užrašų 
(Sluga Božy 89). 


1915 m. liepos mėnesį Varšuvos Arkivyskupas pavedė 
marijonams mažą Kūdikėlio Jėzaus bažnytėlę prie 
Moniuškos gatvės, pačiame miesto centre, aptarnauti lietuvių 
reikalams. Klebonu paskyrė kun. Leoną Kulvietį Ten 
vykdavo ir kun. Matulevičiaus sielovadinės konferencijos 
jaunimui. Toji bažnytėlė buvo priklausiusi kunigaikštienei 
Magdalenai Radvilienei, didelei lietuvių draugijos globėjai ir 
rėmėjai. Ji pavedė savo bažnytėlę ir salę lietuviams ir jas 
išlaikė. Dosniai aukojo lietuvių švietimo, kultūros ir orga- 
nizacijų reikalams. Pirmuoju bažnytėlės klebonu buvo kun. 
Antanas Petrauskas, paskui kun. Linartas. Kai prie kun. 
Kulviečio ėmė telktis lenkiškas jaunimas, kunigaikštienė 
priminė, kad čia lietuvių bažnyčia. Lietuvos nepri- 
klausomybės laikais ji stambia auka parėmė Ateitininkų 
rūmų statybą Kaune. 


Kun. Matulevičius, ir Varšuvoje būdamas, palaikė nuola- 
tinius ryšius su Friburgo noviciatu, kuriam vadovavo kun. 
Wišniewskis. Kartą kun. Wišniewskis parašė kun. Matulevi- 
čiui laišką, klausdamas jo nuomonės, ką daryti su naujai 
pasisiūlusiu į noviciatą šešiasdešimties metų paliegusiu kun. 
Steponu Warszawskiu, kurį jis buvo sutikęs Lausannoje ir 
Zueriche ir susidraugavo. Kun. Matulevičius, kaip tikras 
generolas, atsakė trumpai-aiškiai: „Priimti, veterano dorybės 
vertesnės, negu jauno rekruto (naujoko kareivio)“. 


Kun. Warszawskis atliko noviciatą Friburge, padarė įža- 
dus ir paskui, atvykęs į Bielianus, artimai bendradarbiavo su 
kun. Matulevičium. Dar per 20 metų veiklos jis uoliai ir daug 
patarnavo vienuolijai. Tai gyvas įrodymas, kad kun. Matule- 
vičius neapsiriko — jis turėjo Dievo dovaną pažinti žmones. 

Marijonų įsikūrimas Bieliūnuose 


Bielianai (lenk. Bielany) yra apie 7 km į šiaurę nuo 
Varšuvos, kairiajame Vislos krante. Gražiose giriose ten 
XVII a. buvo įsikūrę kamendulų vienuoliai, pasižymėję sielų 
vadovai ir nuodėmklausiai. Po 1863 m. sukilimo vienuolynas 
buvo uždarytas, tik pora vienuolių buvo palikti valdyti 
parapiją. 1902-3 m. rusai sekvestravo Bielianų vienuolyną ir 
projektavo bažnyčią paversti cerkve. Katalikai gyventojai 
buvo paskirstyti tarp kaimyninių parapijų. Paskutinis 
kamendulų vienuolis, prioras tėvas Florijonas Marczewskis, 
persikėlė į Varšuvą pas seseris prie Sv. Augustino bažnyčios, 
ir ten baigė savo amžių (bene 1910 m.). 

Bielianų apylinkėse rusai įsirengė poligoną ir miške 
pasistatė kariuomenei medinius barakus. Po dešimties metų 
ilgų derybų katalikai atgavo bažnyčią ir atgaivino parapiją. 
Viskas buvo apleista ir apgriuvę. Bažnyčią kiek atnaujinus, 
netrukus prasidėjo karas. 1915 m. vasarą vokiečiai užėmė 
Varšuvą. Jie į bažnytinius reikalus nesikišo. Rusiškoji 
vienuolių  marinimo politika baigėsi. Varšuvos arkiv. 
Kakowskis tuojau Bielianus pavedė marijonams ir klebonu 
paskyrė marijoną kun. Kazimierą Bronikowskj (1877-1950). 
Arkivyskupas tai padarė iš palankumo ir draugiškumo kun. 
Matulevičiui. 

Viską reikėjo atstatyti beveik iš griuvėsių: išvalyti, re- 
montuoti, įrengti patalpas besusirenkantiems kunigams ir 
broliams marijonams, kandidatams bei noviciatui, ir apy- 
linkių vaikučiams našlaičiams, kurių netrukus atsirado apie 
200. Be to, buvusiose vienuolyno patalpose ir pavieniuose ka- 
mendulių nameliuose (celėse) buvo apgyvendinti rusų karo 
invalidai su šeimomis. Varšuvos miesto valdyba pavedė kun. 
Matulevičiui globoti ne tik našlaičius, bet ir invalidus. Tai 
nebuvo lengvas uždavinys. Turėdamas ryšių su miesto lab- 
darybės įstaigomis, jis pirmiausia rūpinosi surasti tinkames- 
nes vietas invalidamas ir pamažu juos išskirstė iš Bielianų. 
Kai kurie nepatenkintieji skundėsi, kad naujasis globėjas 
juos „iššlavė“ iš Bielianų. Tačiau jis jų nenuskriaudė, nes 

Bieliūnų bažnyčia ir buv. kamandulių vienuolynas -eremas, kur kun. 
J. Matulevičius 1915 m. įkūrė marijonų vienuolynų 


miesto labdarybės įstaigose jie gavo daug geresnes sąlygas, 
negu nualintuose Bielianuose. 

Dabar našlaičių globėjas galėjo pasišvęsti tiems vargin- 
giausiems mažučiams. Jie degtinės negėrė, kaip invalidai, 
jiems tereikėjo duonos, bulvių, drabužių, apavo ir šiltesnio 
kampelio. Visa tai užgulė ant globėjo pečių. Diena iš dienos 
važinėjo sunkiu vežimu į Varšuvą miltų, bulvių, anglies ir 

žiemai šiltesnių drabužėlių vaikučiams. Grįžta išvargęs, bet 
džiaugdamasis savo laimikiu. Sėdėdamas ant anglių ar 
bulvių, jis net nejaučia gnybančio šalčio, nes jį šildo Dievo ir 
tų nekaltų vargšiukų meilė. 

Bielianų aptvarkymui reikėjo daug darbo rankų ir pasi- 
šventusių jėgų. Tos jėgos tegalėjo atsirasti tik iš sava- 
noriškai pasižadėjusių Dievo ir artimo tarnybai seselių 
vienuolių. Varšuvoje tokių vienuolijų buvo keletas, viso labai 
gerai pažįstamos kun. Matulevičiui, kuris joms vesdavo 
rekolekcijas ir teikdavo kitokius dvasinius patarnavimus dar 
prieš kariniais laikais, kai jos veikė slaptai. Kviečiamos 
darbo talkon į Bielianus, jos mielai siuntė po keletą 
reikalingų seselių įvairioms darbo sritims bei pareigoms. 


Pirmosios seserys, pakviestos dirbti Bielianuose, buvo 
Marijos Seimos pranciškietės iš Varšuvos. Joms teko patys 
sunkiausi valymo-švietimo darbai. Prie jų netrukus prisi- 
jungė amatininkės, oficialiai pasivadinusios Krikščionių 
Rankdarbininkių sąjunga (Chrzešcijanski Związek Reko- 
dzielniczek „Džwignia“), kurios vėliau veikė Jėzaus Vardo 
seserų kongregacijos vardu. Kun. Matulevičius jas pakvietė 
Bielianuose įsteigti apylinkių mergaitėms siuvimo ir kirpimo 
kursus. Jų steigimo formalumus ir pripažinimą valdžios įstai- 
gose sutvarkė pats kun. Matulevičius. Kursų vedėja buvo 
sesuo Sebastiana Gniazdowska. Į kursus tuojau susirinko 
apie 50 mokinių. Greta jų pradėjo rinktis daug mergaičių naš- 
laičių prieglaudon. 

Prieglaudos vedėja buvo vokiečių kilmės seselė Maria 
Urszula Herman. Jai išrūpintame pažymėjime kun. Matulevi- 
čius pridėjo grafaitės titulą ir ją visuomet pasiimdavo kaip 
vertėją, kai kreipdavosi į vokiečių įstaigas, nors pats kalbėjo 
laisvai vokiškai. Tas titulas buvo labai magiškas vokiečių 
pareigūnams.  Prieglaudos intendantūrą apėmė sesuo 
Czestawa Jadwiga Maciejewska nuo 1916 m. lapkričio mėn. 
pabaigos. Kun. Matulevičius prieglaudai paskyrė didžiuosius 
namus, iš kurių invalidus iškėlė į Marymontą. Namai buvo 
apleisti, reikėjo didelių remontų. Kai tik kun. Matulevičius 
gavo prieglaudai leidimą iš Varšuvos miesto magistrato, 

tuojau vaikai rinkosi būriais. Prasidėjo sunkus darbas 
rūpintis maistu, kuru, drabužiais ir tt. 


Vyriausios virėjos pareigas ėjo sesuo Lucyna 
Wladystawa Kropiwnicka. Kun. Matulevičius norėjo, kad 
virtuvėje seserys dėvėtų baltas prijuostes ir baltas kepu- 
raites, ir tuojau siuvyklai liepė jas pasiūti. Vėliau užėjęs 
virtuvėn, jis pasigėrėjo, kad jos atrodė kaip tikros virėjos. 

Visada trūko maisto ir kuro. Kentėjo ir aplinkiniai 
gyventojai. Tuo rūpinosi pats kun. Matulevičius, žmonių 
vadinamas kunigu profesorium, važinėdamas ar pėsčias 
vaikščiodamas į Varšuvą prašyti pagalbos vokiečių įstai- 
gose. Net ir patys novicijai, kandidatai į marijonus, stebė- 
davosi, kaip tokio aukšto mokslo žmogus pats savo rankomis 
dalindavo bulves apylinkių gyventojams, kaip jis padėdavo 
griauti miške barakus kurui, valė šiukšlynus, lygino tereną, 
užvedė daržus ir pasodino apie 300 vaismedžių. 

Žmonių atmintyje dar ilgus metus išliko vaizdai ir 
pasakojimai, kaip tasai kantrusis ir gerasis kunigas pro- 
fesorius „rovėsi“ su vokiečių valdininkais dėl maisto našlai- 
čiams, kaip matydavo jį laimingą, nepaisant jo skaudamos 
kojos, ant prikrauto bulvių ir anglių vežimo. Jį matė stovintį 
ilgose eilėse vokiečių įstaigose gauti reikalingų maistui 
leidimų. Ne kartą pritrūkdavo kantrybės ar mandagumo ir 
patiems vokiečių valdininkams, kurie mėgino jį pašiepti ar 
subarti. 

Plačiai žmonėse paplito pora pasakojimų apie tokius 
incidentus. Vienas valdininkas jam pasakęs: „Esi kunigas, 
galėtum daugiau pasitikėti Dievo Apvaizda, kam čia mane 
vargini.“ — „Tai tiesa, — ramiai tarė kun. Matulevičius, — 
bet juk Dievo Apvaizda veikia per gerus žmones...“ Nunėręs 
galvą žemyn, valdininkas tuojau išrašė orderį. Kitą kartą, 
kitas valdininkas pradėjo jį barti, kolioti ir įžeidinėti. Kai jis 
užbaigė savo įniršį, kunigas ramiai pasakė: „Visa tai man, o 
kas dviem šimtams našlaičių?...“ Ir tai baigėsi tyliu orderio 
išrašymu net su padidintais priedais. 

Bielianų valymas ir aptvarkymas buvo labai sunkus. 
Fizinis darbas alino kun. Matulevičiaus ir jo novicijų jėgas. 

Kun. J. Matulevičius prie Bieliūnų vienuolyno 


„Buvo sunku, žmoniškai tariant, net labai sunku, — prisi- 
mena kun. Sobczyk, — nes mes stengdavomės pralenkti savo 
magistrą. Kartais taip nusivarydavom, kad miegas apim- 
davo per skaitymus arba prie stalo...“ Pavargdavo ir pats 
magistras, kuris tarpais prasnūsdavo kelioliką minučių ir 
sakydavosi, kad jau pailsėjęs. Iš kur tos jo jėgos, sunku 
pasakyti, nes kas rytas keldavosi apie ketvirtą valandą. 
Bielianuose prireikė ir gyvojo inventoriaus — paršiukų. 

Niekur jų nebuvo galima nusipirkti, o parsigabenti iš 
grafaitės Cecilijos ūkio beveik neįmanoma, nes draudė griež- 
ti kariniai potvarkiai. Vis vien atsirado drąsa: Liudvika Ropp 
(liudininkė beatifikacijos byloje) su savo teta, grafaite 
Cecilija, nuvyko į Chyliczkų ūkį, sukišo paršiukus į maišą ir 
savo bričkelėje pasidėjo po kojomis; pridengę kelionės 
apklotu, iškeliavo į Bielianus. Pakeliui tikrino dvi sargybos. 
Juodvi drebėjo iš baimės, kad paršiukai nesukriuksėtų.... 
Bielianus pasiekė laimingai. 

1917 m. rudenį kunigaikštienė Woroniecka marijonams 
pavedė Mankovvskių vardo neturtingų berniukų globos ir 
auklėjimo namus Vilniaus gatvėje Pragoję, Varšuvos prie- 
miestyje, esančiame dešinėje Vislos pusėje. Jų direktorium 
buvo paskirtas kun. Vladislovas Lysik. 

Bielianai greitai išgražėjo. Dėka didelio kun. Matule- 
vičiaus pasišventimo ir nenuilstančio darbo, alkstančios 
Varšuvos pašonėje išaugo pirmieji atnaujintosios Marijonų 
Vienuolijos namai Lenkijoje. Ten susibūrė marijonų kunigai, 
įsteigtas noviciatas, kuriam pradžioje vadovavo pats vienuo- 
lijos atnaujintojas ir jos generolas. Prie našlaičių prie- 
glaudos tuojau buvo įsteigta pradinė mokykla, o kiek vėliau 
atsirado ir juvenatas-gimnazija. Naujoms įstaigoms reikėjo 
daugiau patalpų ir noroms-nenoroms turėjo kitur iškelti 
mergaičių siuvimo kursus. 

Kun. Matulevičius virto Varšuvos legenda. Yra net iš- 
likęs dokumentas, kuriuo Varšuvos Miesto Magistratas „pra- 
neša gerbiamam kunigui profesoriui Matulevičiui, kad jis už 
akių išrinktas Miesto Valdybos nariu ir kad jis paskirtas 
Vaikų Globos komisijon“, su pastaba, kad ton komisijon įei- 
na asmenys, pasižymėję filantropinėje veikloje ir nesigailį 
laiko palengvinti nelaimingų benamių vaikų likimui. 

1917 m. birželio 20-23 dienomis Varšuvoje įvyko visos 
Lenkijos kapelionų (tikybos dėstytojų) visuotinis suvažia- 
vimas. Jam vadovauti (pirmininku) vienbalsiai buvo išrink- 
tas kun. Jurgis Matulevičius. Lenkijos katalikų gyvenime, 
dar karui siaučiant, tas suvažiavimas buvo didelės reikšmės 
įvykis. 

Marnkowskich vardo vaikų prieglauda, kurią 1917 
m. kun. J. Matulevičius perėmė į savo globą. 
Dabar čia yra Varšuvos marijonų vienuolynas 


Įvairius klausimus svarstant, kun. Matulevičius sugebėjo 
greitai ir tiksliai suformuluoti diskutuojamų dalykų esmę ir 
pabrėžti viską, kas buvo svarbu ir vertinga. Aptariant 
vadovėlių reikalus, vienas varšuviškis kapelionas siūlė vado- 
vėliuose sutrumpinti iki minimumo Senojo Testamento 
pristatymą. Tuojau pakilo kitas, taip pat varšuviškis, 
kapelionas tam prieštarauti. Jis tiek įsikarščiavo, kad 
siūlytoją pavadino net heretiku. Padėtis smarkiai paaštrėjo ir 
buvo beisiliepsnoją bereikalingi ginčai. 

Tuojau įsiterpė suvažiavimo vadovas, švelniai ir su meile 
primindamas, kad mes visi čia susirinkome broliškai savo 

reikalų svarstyti ir kiekvienas turime teisę reikšti savo 
nuomonę. Tačiau čia pat paminėjo savo paties patyrimą, kad 
kunigui nėra skaudesnio kaltinimo, kaip jam į akis pareikšti 
klaidingumą tikėjime. Si pastaba taip visus paveikė, kad 
įkarštis bematant aprimo. Net ir oponentai vėliau susitaikė ir 
pasibučiavo. 

Baigiant suvažiavimą, visi jo dalyviai drauge su Varšu- 
vos arkiv. Kakowskiu išreiškė kun. Matulevičiui nuoširdžią 
padėką už pavyzdingą pirmininkavimą. Popiežius Bene- 
diktas XV kun. Matulevičiaus vardu atsiuntė palaiminimą vi- 
siems suvažiavimo dalyviams. Tam didžiam suvažiavimui 
paminėti Varšuvoje buvo išleista 347 puslapių knyga Pamięt- 
nik. 

Aptvarkęs Bielianų marijonų židinį, 1918 m. kovo 1 d. 
kun. Matulevičius išsiskubino į Lietuvą restauruoti Mari- 
jampolėje senąjį lietuvių marijonų vienuolyną, kur planavo 
perkelti iš Friburgo noviciatą ir ten suburti visus lietuvius 
kunigus ir brolius marijonus. 


Bielianuose mėgo lankytis Msgr. Achille Ratti, Varšuvon 
atvykęs 1918.III.30 kaip Apaštališkasis vizitatorius Lenkijai 
ir Lietuvai. Kai Šv. Sostas pripažino Lenkijos nepriklau- 
somybę (1919.III.30), Msgr. Ratti buvo pakeltas arkivyskupu 
ir nuncijum Lenkijai (Lietuvai liko vizitatorium ir toliau). 
Arkivyskupu jį "konsekravo Varšuvos arkiv. Aleksandras 
Kakowskis. Tose iškilmėse dalyvavo ir Vilniaus vyskupas 
Jurgis Matulevičius. 


Naudoti šaltiniai: vysk. Bučio atsiminimai; kun. M. 
Wisniewskis, o.c.; E. Jarra, kun. K. Bronikowskis, kun. J. 
Sobczyk, kun. Z. Trėszyūskis ir br. B. Zaluski 
mašinraščiu spausdinti užrašai-atsiminimai Sžuga Božy 
ir Nasz Ojciec Odnowiciel rinkiniuose; kun. W. Nieciecki 
ir kun. A. Petrani straipsniai rinkiny Pro Christo et 
Ecclesia; Marianie 1673-1973; ir beatifikacijos proceso 
liudijimai mašinraščio rinkinyje: Testes de visu in 
Polonia. 

NORI BŪTI TIK VIENUOLIU, NE VYSKUPU 


Tautybių santykiai 


Marijonų Vienuolija, kaip žinome, atsirado Lenkijoje 
XVII a. pabaigoje ir vėliau paplito Lietuvoje. Todėl jos nariai 
daugiausia buvo lenkai ir lietuviai. Kai rusų valdžia uždarė 
vienuolijas (1864), marijonai buvo palikti tik Marijampolėje, 
kol visi išmirs. Kun. Matulevičius atnaujino vienuoliją su ta 
pačia intencija, kad ji bus bendra lietuviams ir lenkams ir 
kad ateityje joje bus vietos įvairių tautybių kandidatams, 
kaip yra visose vienuolijose. 

Kai kurie lietuviai kunigai ėmė reikšti abejonių dėl 
sugyvenimo su lenkais ir tai pareiškė pačiam atnaujintojui. 
Tokių tarpe buvo net vienas iš trijų pirmųjų vienuolijos narių 
— kun. dr. Jonas Totoraitis, Seinų seminarijos dvasios tėvas. 
Kadangi tas dalykas buvo labai opus, tai kun. Matulevičius 
parašė jam ilgą laišką iš Friburgo (1913.1.8), kuriame išdėstė 
savo pažiūras į tautinius santykius. 

„Jau seniai rengiuosi su Tavim pasikalbėti apie tuos 
dalykus, kuriuos anuose savo laiškuose esi palietęs, būtent 
apie tautų santykius mūsų Vienuolijoje. Ir man tas dalykas 
rūpėjo ir rūpi. Dėl jo esu daug galvojęs ir pats vienas ir su 
kitais taręsis. Daug esu ir meldęsis, kad Viešpats Dievas 
apšviestų, kad nepadarytume kokio klaidingo žingsnio, kad 
perdaug nepašlytume į vieną arba antrą pusę. Ir dabar nesi- 
liauju meldęsis. Daug jau teko net ir nukentėti visokių prie- 
kaištų ir paskalbų (paskalų) dėl to pat dalyko. Ir man pačiam 
ir kitiems mūsiškiams būdavo kai kada ir labai skaudu. 
Tikiuosi, kad Viešpats Dievas priims tuos mūsų kryželius ir 
padės mums atitikti tikrą kelią. Juk gerų norų mums ne- 
trūksta, o Dievas geriems norams laimina. Gerai, kad ir pats 
tą dalyką ėmei svarstyti. 

Vienuolis turi būti antprigimtinio (antgamtinio) gy- 
venimo ir jo reikalų atstovas, tarnas, gynėjas, skelbėjas... 
Bažnyčia tai mūsų motina. Jos kryžiai ir kentėjimai turi būti 

mūsų skausmais ir peršuliais; jos reikalai mūsų reikalai, jos 
vargai ir bėdos turi būti mūsų sielvartais ir rūpesčiais, jos 
džiaugsmai ir linksmybės, mūsų džiaugsmais... Mes turime 
gyventi ir darbuotis pirmiausia dėl Bažnyčios, o, jei prireiktų, 
ir mirti dėl jos. Ta (tik) viena baimė privalo mus imti, kad 
nieko nenuveikę dėl Dievo garbės, dėl Bažnyčios, tos Dievo 
karalijos čia ant žemės, kartais nepereitume per šį gyvenimą 
kaip šešėlis. 

Aš nė žodžių nesurandu išreikšti tai meilei, kurią ir pats 
norėčiau turėti dėl mūsų brangios motinos Bažnyčios ir kitų 
širdysna ją įdiegti. Bažnyčia visuomet vienijo po savo sparnu 
įvairių įvairiausias tautas ir dabar vienija ir globoja. Man 
rodos, ir mūsų vienuolijoj toji Kristaus ir Bažnyčios meilė 
įstengs suvienyti ir suderinti įvairių tautų žmones. Vietos 
platu, visi išsiteksime, darbo dirva didelė, visiems užteks, kad 
tik apsidirbti valiotume (pajėgtume). Jei tik mes niekuomet 
nepamiršime, kad ne politikų varinėti, ne tautų teisti, nė į jų 
barnius kištis, nė jų santykius tvarkyti kuopon telkiamės, o 
tiktai darbuotis dėl sielų išganymo“. 

Toliau savo laiške jis paliečia politinius santykius tarp 
įvairių tautų ir tautinius santykius didelėse vienuolijose, kaip 
jėzuitų, pranciškonų ir daugelio kitų, kur sutelpa įvairių tautų 
žmonės. Ir taria: „Aš tikiu į idealų galybę, ypač į Kristaus ir 
Bažnyčios idealų galybę. Rašai, Brolau, kad dažnai moka 
žmonės, prisidengdami labai aukštais ir šventais dalykais, 
vieni kitus skriausti, naudoti. Turi tiesos. Yra tai šlykščiau- 
sias, biauriausias idealo išniekinimas. Reikia to bijotis ir 
saugotis... Man matos, dėl to žmonės mums daro priekaištų, 
kad į vienuoliją žiūri vien tautų santykių žvilgsniu, o ne 
tikėjimo ir ne Bažnyčios dėsnių. Nors vienuolija yra in hoc 
mundo (šiame pasaulyje), bet ji neturi būti de hoc mundo (iš 
šio pasaulio): jos tikslai ir idealai siekia aukščiau ir darbo 
dirva kitoniška. 

Už tai, kad dabar gana aštrus ginčas lenkų su lietuviais 
eina, už tai, kad daug žmonių yra į tą ginčą įniršusių, tai tūli 
ėmė manyti, kad ir mes norime kištis į tuos ginčus, kad 
esame sumanę kokias ten naujas unijas tverti ir tt. ... Nuolat 

mums bado akis lenkais ir dargi lenkais tautininkais. Mes 
nesivienijame su lenkais, su tautininkais, o tik su katalikais, 
norinčiais Dievui ir Bažnyčiai tarnauti, vistiek, ar jie 
lenkiškai, ar rusiškai, ar vokiškai kalba. 

Visai sutinku su Tavim, kad kaip vokiečiai ir prancū- 
zai, taip pat lietuviai, lenkai, gudai turi būti lygūs. Aš pats, 
žinoma, labiausiai myliu savo tautos žmones, lietuvius, ir 
visuomet troškau ir trokštu būti šiuo tuo saviems naudingas. 
Jokios ypatingos lenkų meilės nejaučiau. Man tiek lenkas, 
tiek rusas, tiek vokietis: pasitaikius progai, visiems lygiai 
tarnauju ir prireikus taip pat meiliai kalbu rusiškai, vo- 
kiškai, kaip ir lenkiškai. Mano širdžiai visi lygūs, o artimieji, 
tie, kuriuose daugiau Kristaus dvasios matau. 

Seniau labai neapkęsdavau žydų, buvo laikas, kai 
nekęsdavau rusų ir lenkų. Bet Dievas apšvietė mane, suteikė 
tą malonę. Supratau, kad tai nesutinka su Kristaus mokslu, 
kuris liepia mylėti kiekvieną artimą kaip patį save, kuris 
liepė net ir neprietelius mylėti, net už juos melstis ir jiems 
gera daryti. Nuo to laiko, dėkui Dievui, nusikračiau visokiais 
prietarais, neapykantomis. O patyrimas man parodė, kad 
visur, visose tautose yra tikrai gerų žmonių, gerų dievotų 
katalikų, kurie nori Dievui tarnauti, su kuriais galima drauge 
darbuotis... Taigi mums reikia laikytis to dėsnio, kad mes ne 
su lenkais, ne su tautininkais vienyjamės, o tik su visokių 
tautų katalikais, vienyjamės gi Dievui ir Bažnyčiai. 


Mes neatsižadame nė tėvynės meilės. Pagal Šv. Tomo 
mokslą tėvynės meilė “pertinet ad virtutem pietatis' 
(priklauso teisingumo dorybei). Taigi, tobulinantis ir tos 
dorybės negalima apleisti. Ir čia man rodos, kad geriausiai 
patarnausime kiekvienas savo tėvynei pirmų pirmiausiai 
rūpindamiesi suteikti jai Kristaus mokslą... Mes esame pasi- 
ketinę kiek galint saviškius grąžinti darbuotis tarp saviškių, 
tarp tų, iš kurių tarpo jie yra kilę. Bet savo tėvynės meilė, 
mano nuomone, gali ir privalo būti be kitų tautų ne- 
apykantos ir neužsiviežimo (biaurėjimosi), mylint savuosius, 
ir kitiems reikia gero norėti“ (Lituana Diaria, 75-82 pp.). 

Vilniaus vyskupijos padėtis XX a. pradžioje 


XIX-XX amžių sąvartoje Vilniaus vyskupų buvo 
Steponas Aleksandras Zwierowicz (1842-1907), kilęs iš 
Wyrozeby parapijos, Bielsko aps., Gardino gubernijos. 
Mokėsi Balstogėje, Vilniaus kunigų seminarijoje ir Petrapilio 
dvasinėje akademijoje, kur įgijo teologijos magistro laipsnį. 
Visą savo dvasinę karjerą perėjo Vilniuje. Nuo 1886 m. buvo 
seminarijos rektorium ir kapitulos kanauninku, pasižymėjo 
uolumu. Mirus vyskupui Antanui Pranciškui Audzevičiui 
(1896), popiežius Leonas XIII nauju vyskupu paskyrė Zwiero- 
wicziu (1897). Vyskupijos valdyme jis buvo labai prolen- 
kiškas, nekreipė jokio dėmesio į kitas tautybes. Lietuviams 
buvo ypač nepalankus. Kai iš lietuviškų ar mišrių parapijų 
žmonių delegacijos paprašydavo skirti lietuvių kunigų, jis 
aštriai atsakydavo: „Jeigu nesuprantate lenkiškai, tai liep- 
siu uždaryti jūsų bažnyčias...“ 

Lietuvių skundai pasiekė net Mogiliavo arkivyskupą 
metropolitą  Boleslovą Klopotowskį, kuris įsakė vysk. 
Zwierowicziui duoti lietuviams bažnyčią Vilniuje. Taip 1901 
m. lietuviai gavo Sv. Mikalojaus bažnyčią su lietuviu kunigu. 
Tenka manyti, kad tai buvo kan. Kazimiero Prapuolenio 
(1858-1933) nuopelnas, nes jis ilgokai (1889-1904) buvo 
metropolito kurijos sekretorium. Bendrai, vysk. Zwierowicz 
rodė daug pastoracinės veiklos. 1902 m. jis išleido gany- 
tojišką laišką, kuriuo uždraudė katalikų tėvams leisti savo 
vaikus į rusų cerkvines mokyklas. Už tai rusų valdžia jį 
ištrėmė į Tverą ir netrukus perkėlė į Sandomirą (Kun. 
Krasauskas, Liet. Enciklopedija XXXV, 135; Kun. Pra- 
puolenis, Lenkų apaštalavimas Lietuvoje, New York: 
Tėvynės spauda, 1918). 

Zwierowicziaus vietoj popiežius Leonas XIII Vilniaus 
vyskupu paskyrė Eduardą von Roppą (1851-1939), kilusį nuo 
Daugpilio. Savo jaunystėje Roppas buvo apsisprendęs stu- 
dijuoti teisę. Teisių mokslus baigė Petrapilyje ir įgijo teisių 
kandidato laipsnį. Darbą pradėjęs valdžios tarnyboje, pajuto 
pašaukimą į dvasinį luomą. 1879 jis įstojo į Žemaičių kunigų 

seminariją Kaune. Studijas tęsė Austrijos Innsbrucke ir Švei- 
carijos Friburge. Kunigo šventimus jam suteikė (1886) 
Zemaičių vysk. Mečislovas Paliulionis. Pastoracijos darbą 
pradėjo Liepojuje. 1896 m. jis buvo pakeltas Žemaičių vysku- 
pijos kapitulos kanauninku. 1902 m. buvo paskirtas 
Tiraspolio (Chersono) vyskupu su sostine Saratove. Po 
pusantrų metų vysk. Roppas buvo perkeltas į Vilnių (1903). 

Vilniuje jis išvystė plačią pastoracinę, visuomeninę ir 
politinę veiklą: leido ganytojiškus laiškus, rėmė spaudą, gynė 
rusų persekiojamus kunigus, vizitavo parapijas ir kviesdavo 
dvasininkų suvažiavimus aptarti vyskupijos reikalų. Jis 
išleido aplinkraštį, skatindamas stačiatikius pereiti į 
katalikų tikėjimą. Rūpindamasis religiniu auklėjimu, jis 
paskelbė kapelionams instrukcijas tikėjimo dėstymo reikalu. 
Kai Rusijos švietimo ministeris jį apkaltino, kad tai daro be 
jo žinios, vysk. Roppas atsakė raštu (1905.III.17), aiškin- 
damas, kad iš praktikos žinąs, jog kreipimasis į valdžią vis 
vien būtų bereikšmis, nevaisingas. 

Jis stengėsi visų tautybių katalikus traktuoti lygiai. Vil- 
niaus kunigų seminarijoje įvedė lietuvių kalbos dėstymą ir 
išleido aplinkraštį, kad pamokslai, katechizacija, giedojimai 
ir pridedamos maldos turi būti ta kalba, kuria žmonės kalba 
ir meldžiasi namuose. Tuo jis išreiškė tikrąją katalikų 
Bažnyčios dvasią, kuri apgaubia visas tautas. 

Vėliau, lenkų šovinistų spaudžiamas, vysk. Roppas tapo 
palankesniu lenkams, negu kitiems. Jo dėka įsisteigė lenkų 
katalikų demokratinė partija, kuri jį net išrinkdino atstovu į 
Rusijos Dūmą (parlamentą). Si jo veikla labai erzino stačia- 
tikių dvasininkus, ir rusų valdžia jį ištrėmė iš Vilniaus ad- 
ministraciniu būdu (1907.X.5). Apaštalų Sosto protestas buvo 
bergždžias. Tada popiežius Pijus X Vilniaus vyskupijos 
administratorium paskyrė kun. Kazimierą Michalkevičių. 
Vysk. Roppas buvo išgabentas į Petrapilį, paskui iškeltas į 
Latviją ir vėl grąžintas į Petrapilį. 

Pagaliau, popiežius Benediktas XV jį paskyrė Mogiliavo 
arkivyskupu (1917.VII.25). Jis planavo Rusijos plotuose 
įsteigti kelias naujas vyskupijas ir pradėti plačią misijinę 

veiklą — Rusijos atsivertimą. Tačiau viską sugriovė bolševi- 
kinė revoliucija ir komunistų įsigalėjimas. Veltui jis mėgino 
gelbėti katalikų bažnyčias, organizavo parapijų komitetus, 
protestavo prieš komunistinės valdžios potvarkius. 
1919.IV.29 bolševikai jį suėmė ir savo teisme paskyrė jam 
mirties bausmę — sušaudyti. Jį išgelbėjo nuncijaus arkiv. 
Ratti intervencija, ir lapkričio 27 d. jis išvažiavo į Lenkiją. 
Gyveno Varšuvoje iki pat mirties (1939.VII.25) kaip 
Mogiliavo arkivyskupas metropolitas (Kun. Krasauskas, o.c. 
XXV, 514-515). 

Rusų valdžiai pašalinus iš Vilniaus vyskupą Roppą, 
popiežius Pijus X nerado kitokios išeities, kaip skirti Vilniaus 
vyskupijai administratorių. Toji garbė teko Minsko dekanui 
kun. Michalkevičiui (1865-1940). Kun. Kazimieras Mikalojus 
Michalkevičius (rašėsi Michalkiewicz) buvo gimęs Opamiškio 
viensėdyje, Žemaitkiemio val., Ukmergės aps., kilęs iš 
Lietuvos (Koscieša herbo) bajorų. Mokėsi Vilniuje, paskui 
Petrapilyje. 

Kunigu įšventintas 1888 m., vikaravo Vitebske, paskui 
mišrioje latvių-lenkų Biržagalos parapijoje. Iš ten buvo per- 
keltas į Kronštadtą, kur klebonavo 7 metus ir drauge buvo 
jūrininkų katalikų kapelionas. Ten bebūdamas, studijavo 
Petrapilio dvasinėje akademijoje ir gavo teologijos kandi- 
dato bei magistro laipsnius. Nuo 1902 m. buvo Minsko 
parapijos klebonu ir dekanu. 1908 m. buvo pakeltas į prelatus 
ir paskirtas Vilniaus vyskupijos administratorium. 

Jaunystėje buvo gerai išmokęs lietuviškai ir jautėsi 
lietuviu. Tapęs administratorium, jis persiorientavo į lenkų 
pusę. Tačiau vis vien jis mėgino tvarkyti lietuvių kalbos 
vartojimą vyskupijos bažnyčiose. 1908.X.12 jis įsakė Vil- 
niaus miesto bažnyčiose per tris sekančius sekmadienius 
(spalio 19, 26 ir lapkričio 3 dienomis) ryto 9 val. Mišias 
laikyti su lietuvišku pamokslu ir suskaityti pamaldose daly- 
vaujančius. Pirmąjį lietuviais užsirašė apie 2600; antrąjį 
3600, o trečiąjį 2250. 

Po surašymo jis pasitarė su kun. Tumu ir kitais lie- 
tuviais kunigais ir pažadėjo įvesti lietuviškas pamaldas 

keliose Vilniaus bažnyčiose. 1909.IV.24 jis įsakė Vilniaus 
katedros, Aušros Vartų ir Verkių bažnyčių klebonams sek- 
madieniais ir šventadieniais sakyti lietuviškus pamokslus ir 
prakalbas maldininkų kelionių metu (nuo gegužės 3 iki rug- 
sėjo 14, maldininkus sutinkant ir juos išleidžiant. 

Kalbų klausimais jis tarėsi su Trakų apskrities kle- 
bonais ir bajorais. Sukvietė ir platesnį lietuvių ir lenkų 
kunigų pasitarimą. Principe buvo nusistatyta, kad mišriose 
parapijose kunigai privalo mokėti abi kalbas ir sugebėti 
Dievo žodį ir katekizmą aiškinti, pamokslus sakyti lietu- 
viškai ir lenkiškai. 

Besikuriančios Lietuvos atžvilgiu Michalkevičius laikėsi 
nedraugiškai, susibičiuliavo su endekais ir save laikė lenku. 
1917 gegužės 25 d. 44 vilniškiai lenkai įteikė Vokietijos kanc- 
leriui memorandumą, reikalaudami Vilnių prijungti prie 
Lenkijos. Pasirašiusių tarpe buvo pats prel. Michalkevičius ir 
dar šeši kunigai. 

Sužinoję apie tą Vilniaus lenkų memorandumą, kuris 
buvo atspausdintas Biuletyn Wilenski 1917 m. nr. 5, lietuviai 
tuojau (1917.VIL10) pasiuntė tam pačiam Vokietijos 
kancleriui savo kontramemorandumą. Jame lietuvių atsto- 
vai pareiškė, kad lenkų memorandume faktinoji padėtis 
esanti atvaizduota neteisingai, kad nepagrįstos lenkų preten- 
zijos išreiškia tik lenkų imperialistinius siekimus. Atkreip- 
dami į tai dėmesį, lietuvių atstovai trokšta ir tikisi, kad 
Lietuvos ateitis bus sukurta teisingais pagrindais — atgau- 
nant tautinę nepriklausomybę.  Kontramemorandumą 
pasirašė dr. J. Basanavičius, A. Smetona, A. Žmuidzina- 
vičius, dr. J. Šaulys, kun. J. Bakšys, kun. J. Stankevičius, P. 
Klimas, A. Vileišis, A. Gylys, agr. A. Stulginskis, Č. 
Landsbergis, kun. J. Kukta, kun. prof. T. Brazys, kun. A. Var- 
nas, D. Malinauskas, kun. J. Petrulis, kun. VI. Mironas, kun. 
J. Stašys ir kun. J. Ribikauskas. 

Pasirašiusiųjų lietuvių tarpe, kaip matome, buvo devyni 
kunigai. Vyskupijos valdytojas prel. Michalkevičius tuoj 
apkaltino lietuvius kunigus, pasirašiusius lietuvių memoran- 
dume, kad jie „įžeidę ir papiktinę maldingo kataliko jaus- 

mus“, todėl juos mėnesiui suspendavo ir atleido iš pareigų. O 
kas neturėjo iš ko gyventi, pasiūlė prieglaudą Gardino pran- 
ciškonų vienuolyne, kuriame ir rusai uždarydavo jiems prasi- 
kaltusius kunigus. 

Kadangi lietuvių memorandume pasirašė ir kun. J. 
Stankevičius, priklausąs Seinų vyskupijai, tai prel. 
Michalkevičius parašė Seinų vyskupijos valdytojui kun. 
Matui Dabrilai (1846-1933) raštą, kad tas nubaustų kun. J. 
Stankevičių. Seinų vyskupijos valdytojas ne tik kad kun. J. 
Stankevičių nenubaudė, bet dar ilgu laišku atsakė Michal- 
kevičiui, išdėstydamas ir Seinų vyskupijos kunigų nusi- 
statymą. Tame laiške kun. M. Dabrila tarp kita rašo: 

„Kad lenkai geidžia laisvės ir eina prie jos, niekas 
lietuvių jų dėl to nepeikia, juo labiau, kad toks geidimas yra 
vertas pagirti; bet lenkai, taip geisdami sau laisvės, kurią iki 
šiol dar nėra pilnai įsigiję, jau geidžia atimti iš lietuvių laisvę 
ir pagrobti ją į savo neprašytą globą. 

Lenkų memorandumą, paremtą klaidingais faktais, 
pasirašė lenkai dvarininkai... Bet kaip Sviesiausias vyskupi- 
jos Valdytojas, dvasiškas Ganytojas, lietuvių ir lenkų Tėvas, 
galėjo nedrebančia ranka dėti savo parašą, reikalaudamas 
Lietuvą priskirti prie Lenkų karalystės! Kas Prelatą tam 
įgaliojo? Ar lietuviai to prašė? Juk kaip kiekvienas 
paukštelis, taip ir lietuviai geidžia laisvės ir trokšta 
liuosybės“. 

Po to, kai prel. Michalkevičius suspendavo lietuvius 
kunigus,  pasirašiusius kontramemorandumą, Vilniaus 
lietuvių organizacijų atstovai 1917.VIII.10 pasiuntė per 
popiežiaus nuncijų arkiv. Pacelli Miunchene raštą popiežiui 
Benediktui XV, nusiskųsdami, kad lietuviai Vilniaus vysku- 
pijoje neturi jiems prideramų teisių, nes aukštosios bažny- 
tinės hierarchijos vietos, pradedant nuo vyskupo ir kapitu- 
los, buvo išimtinai griežtų lenkininkų rankose, kurie stengėsi 
išlaikyti, išplatinti lenkų kalbą ir lenkų idėjas, o lietuvių 
kalbą, kur tik galima, pašalinti ir užslopinti. Kai lietuviai 
mėgino apsiginti nuo jų gimtosios kalbos slopinimo savo 
tėvynėje, bažnyčios pavirto ginčų ir nesantaikos bei riaušių 

vieta, nes Bažnyčios vyresnybė rėmė tas lenkų pretenzijas 
savo globojamąja ranka. 

Tame pat rašte priminė, kad didysis pasaulio karas, 
kuris katalikiškai Lietuvai atnešė tiek daug nelaimių, drauge 
sužadino ir lietuvių tautos viltis pasiekti savo valstybės 
laisvės atgavimo. Atsižvelgdami į tuos vaisingus uždavinius, 
kurių Vilniaus vyskupas turės Bažnyčios reikalui būsimoje 
Lietuvoje, svarbesnių lietuvių organizacijų atstovai prašo Jo 
Sventenybę paskirti Vilniuje naują vyskupą lietuvį, kuris 
tvirta ir teisinga ranka galėtų padaryti tvarką ir išlyginti bei 
pašalinti tuos ginčus, kurie sukūrė Vilniaus vyskupijoje tiek 
nelaimių. 

Grįžtant prie prel. Michalkevičiaus „politikos“ prijungti 
Lietuvą prie Lenkijos, reikia pasakyti, kad ji nepatiko nei 
vokiečių okupacinei valdžiai, nei bendrai Vokietijos politikai 
sau pasilaikyti užimtuosius kraštus. Todėl Vokietijos 
vyriausybei rūpėjo ir Vilniaus vyskupijos reikalai. Tur būt jos 
įtaigojamas nuncijus Pacelli patarė Michalkevičiui atsisa- 
kyti nuo Vilniaus vyskupijos administravimo pareigų. Kai jis 
to nepadarė, tai vokiečiai 1918 m. birželio mėnesį jį ištrėmė į 
Vokietiją, iš kurios grįžo tik karui baigiantis. Bet tada vys- 
kupiją jau valdė kapitulos išrinktas kapitulos vikaras prel. J. 
Hanusowicz. 

La haute trahison de 44 polonais, Lausanne, 1917, 3-8 p.; 
P. Klimas, Le dėveloppement de VEtat Lituanien, Paris, 
1919, 67-82 p.; J. Vaišnora, MIC, Jurgio Matulaičio kelias 
į Vilniaus vyskupo sostą. Aidai 1977, 3-7 nr. 


Kelionė į Marijampole 


Sutvarkęs vienuolijos reikalus Bielianuose ir Varšuvoje, 
kun. Matulevičius nusprendė važiuoti į Marijampolę tvarkyti 
buvusius Lietuvoje pagrindinius marijonų namus. Parašė 
laišką Žemaičių vysk. Pranciškui Karevičiui, prašydamas 
išrūpinti vokiečių valdžios leidimą jam įvažiuoti į Lietuvą. 
Karo metu gyventojų judėjimas buvo suvaržytas ir toki 
leidimai duodami nelengvai, nes buvo vengiama šnipų lan- 
džiojimo. 

Gaves reikiamą leidimą, iš Varšuvos išvažiavo 1918 m. 
kovo 1 d. Nors buvo daug žmonių kalbama apie kelionių sun- 
kumus bei pavojus, tačiau kelionė į Vilnių buvo nebloga. 
Važiavo trečia klase, vagonas buvo apytuštis — tebuvo vos 
keletas kareivių ir žydų pirklių. Apie 7 val. vakaro pasiekė 
Vilnių ir sustojo pas brolius doloristus. Vėliau aplankė 
Vilniaus vyskupijos administratorių prel. Michalkevičių. 

Tas vizitas prel. Michalkevičiui buvo visai netikėtas. 
Pasijutęs nejaukiai, prelatas paklausė svečią, ar jau atvykęs 
perimti vyskupijos valdymą... Susimaišė ir kun. Matu- 
levičius, nes iš pradžių jis to klausimo nesuprato. Tik vėliau 
jam paaiškėjo, kad Vilniuje buvo pasklidęs gandas, jog jis 
būsiąs paskirtas valdyti Vilniaus vyskupiją. 

Labai nustebęs, prelatas klausė svečią, negi jis nieko apie 
tai nėra girdėjęs iš Varšuvos arkiv. Kakowskio. Kun. 
Matulevičius nuramino susijaudinusį šeimininką, kad jis 
ničnieko negirdėjęs ir važiuojąs į Kauną vesti rekolekcijų ir 
atgaivinti vienuolyną Marijampolėje. Dar labiau sumišęs, 
tolimesnėje kalboje prel. Michalkevičius pradėjo aiškinti, 
kodėl jis buvęs priverstas suspenduoti lietuvius kunigus, 
kurie buvo pasirašę Vokietijos Kancleriui įteiktą memo- 
randumą. Kun. Matulevičius apie tai anksčiau nieko nebuvo 
girdėjęs, tai ir iš viso to aiškinimo nedaug ką tesuprato. 

Kitą dieną kun. Matulevičius išvažiavo į Kauną. Ten 
vedė rekolekcijas seminarijos klierikams ir dvejas žmonėms: 
vienas lietuviškai, antras lenkiškai. Miestas buvo labai ištuš- 
tėjęs (karui prasidėjus, Kauno tvirtovių rusų komendantas iš 
miesto išvežė visus žydus), ir kiti pabėgėliai dar nebuvo 
sugrįžę. Visur buvo pilna vokiečių kareivių. Įvairūs parašai 
(užrašai) buvo vien vokiečių kalba. Iš vysk. Karevičiaus jis 
sužinojo, kad vokiečių valdžia kandidatais į Vilniaus 
vyskupus siūlo kan. Konstantiną Olšauską arba prel. Alek- 
sandrą Dambrauską. Be to, esanti iškelta ir kun. Matulevi- 
čiaus kandidatūra. Ją yra iškėlęs vysk. Roppas ir lenkų 
vyskupai, kurie jį labai gerai pažinojo iš jo veiklos Varšuvoje 
ir bendrai Lenkijoje. 

Kadangi bet kokios kelionės buvo labai suvaržytos, tai 

kun. Matulevičius turėjo pats prisistatyti vokiečių valdžiai. 
Bažnytinių reikalų vedėju tada buvo von Altmann. Jam 
pasakė, kad nori važiuoti į Marijampolę ir ten pasilikti. Ten 
reikia sutvarkyti vienuolyną ir vadovauti noviciatui. Iš pra- 
džių Altmannas pasakė, kad vokiečių valdžia neturi nieko 
prieš, bet paskui pradėjo smulkiai ir ilgai kamantinėti. Iš to 
pasikalbėjimo paaiškėjo, kad vokiečiai apie jį jau buvo viską 
ištyrinėję ir jo asmeniu domėjęsi tik todėl, kad buvęs 
numatytas kandidatu į Vilniaus vyskupus. Prašė užeiti 
vėliau. 

„Tačiau, kai antrą kartą nuėjau pasiimti leidimo, — 
pasakoja savo užrašuose kun. Matulevičius, — von Altmann 
nenorėjo jo duoti, matyt pabūgo, kad aš, atvykęs iš Varšu- 
vos, neimčiau Lietuvoje varyti kokios nors agitacijos. Visaip 
suko, nenorėdamas manęs leisti. Sakė, kad man reikia 
pristatyti Kielcų vyskupo leidimą ir Seinų vyskupo sutikimą, 
kad aš negalįs steigti vienuolyno, kol neleisianti Taryba 
(Lietuvos Taryba) ir tt. Atsakiau, kad Seinų vyskupas mielu 
noru sutinka priimti ir kviečia pas save, o Kielcų vyskupo 
leidimo man nereikia, nes aš (kaip vienuolis) priklausau vien 
Sventajam Tėvui. Taryba čia neprivalo kištis, nes aš nenoriu 
steigti jokio naujo vienuolyno. Marijampolėje vienuolynas 
buvo ir dabar vėl yra. Marijonai, išblaškyti tik laikinai, vėl 
spiečiasi krūvon. 

Griežtai pareikalavau, kad man nekliudytų važiuoti 
Marijampolėn. Atsakė, kad dar pasitarsiąs su savaisiais ir 
pasikalbėsiąs su Kauno vyskupu... Kitą dieną raštu man 
įteikė leidimą penkiolikai dienų, pridėdamas, kad Mari- 
jampolės viršininkas galėsiąs jį prailginti savo nuožiūra. 

Iš Kauno vyskupo patyriau, kad jis labai karštai remia 
mano kandidatūrą Vilniun vokiečių valdžioje ir Taryboje. 
Kiek tik įmanydamas, stengiausi jį įtikinti, kad aš reika- 
lingas vienuolijai, kad būdamas vienuolijoje ramaus darbo 
keliu daug daugiau padarysiu Bažnyčiai ir visuomenei, negu 
vyskupaudamas, kad mano darbo niekas neatliksiąs, o 
vyskupauti galės ir kas kitas, ir tt.“ (Diaria, 120-121 pp.). 

Sutvarkęs reikalus Kaune, kun. Matulevičius iškeliavo į 

Marijampolę. Kokiomis priemonėmis jis ją pasiekė, savo 
užrašuose nemini. Tada iš Kauno į Marijampolę geležinkelio 
nebuvo. Prieš I pasaulinį karą kursuodavo diližanai (dideli 
dengti vežimai keleiviams vežioti, žmonių vadinami „karet- 
kėmis“). Ar jie važinėjo tą ankstybąjį pavasarį, apie kovo 
mėn. vidurį, tikrų žinių nėra. Antras kelias buvo geležinkeliu 
iki Vilkaviškio, o iš ten mažesne „karetke“ į Marijampolę. 
Pirmasis kelias buvo 55 km, o antrasis per pusę trumpesnis. 

Kokia bebuvusi, toji kelionė jaudino Tėvo Jurgio širdį, 
nes jis artėjo prie savo tėviškės su tvirtu įsitikinimu, kad atsi- 
dės tik vienuolynui, savo didžiausiam siekimui, nors drauge 
ji siaubė nerimas dėl vyskupavimo. 

Marijampolėje tuojau ėmėsi pastoracijos: vedė rekolekci- 
jas gimnazijos ir mokytojų seminarijos moksleiviams ir 
visiems parapiečiams. Aplankė savo brolį Joną Matulaitį ir 
brolienę Veroniką. Progai pasitaikius, nuvažiavo pažiūrėti 
savo gimtinės Lūginėje ir pasigėrėti vis gyvai tekančia 
Sešupe. 

Vienuolyno stovis jam pasirodė esą labai sunkus. 
Parapijos darbo daug. Draugijų veikla atima daug laiko. 
Visa tai buvo užgulę ant dviejų marijonų kunigų, Vincento 
Dvaranausko ir Justino Navicko, kurie valdė parapiją. Vie- 
nuolyne gyveno dar ir kiti pasauliniai kunigai, iš kurių pats 
veikliausias buvo kun. Antanas Smulkštys (1886-1951), 
gimnazijos mokytojas ir inspektorius. Tėvas Jurgis beveik 
niekad neturėjo laiko užsiimti vienuolijos reikalais, nes 
nuolatos lankėsi svečiai ir vienuolyne vykdavo kunigų 
suvažiavimai. 

Tuose suvažiavimuose kunigai kartais aštriai pakritikuo- 
davo vyskupą, kad nebuvo nei seminarijos, nei kurijos. Tėvas 
Matulevičius mėgindavo juos raminti, primindamas sunkius 
laikus ir Bažnyčios įstatymus. Tada jie siūlė jam pačiam 
imtis seminarijos vadovybės, bet jis griežtai atsisakė, nes čia 
atvykęs tvarkyti vienuoliją, vadovauti noviciatui ir darbų 
jam būsią pakankamai. Tačiau jis vis vien padėjo išrūpinti iš 
vokiečių valdžios leidimą Seinuose atgaivinti kunigų semi- 
nariją, nes jis mokėjo prieiti prie vokiečių valdžios ir su juo 

buvo skaitomasi kaip su aukštos vakarietiškos kultūros 
atstovu. Leidimas buvo duotas su sąlyga, kad seminarijoje 
viskas būtų dėstoma lotynų ir lietuvių kalbomis. Pagaliau, 
kunigų prašomas, vysk. Karosas pažadėjo suorganizuoti 
kuriją. 

Toliau užrašuose skaitome: „Dievui padedant, rados ir 
kiek kandidatų į Marijampolės vienuolyną. Pradėjau sunkų 
jo tvarkymo darbą. Emė iš rusų (Rusijos) grįžti pabėgėliai 
kunigai. Daug jų važiavo per Marijampolę; keli jų ir ilgesnį 
laiką gyveno vienuolyne. Pamažėli įsivedėm per pietus ir 
vakarienę dvasinius skaitymus, įstatų aiškinimus, pamokas, 
pagaliau ir duris užsidarėme. Pasauliniai kunigai išsikraustė 
miestan. Pradėjome šiaip taip gyventi vienuolių gyvenimu. 

Kiek atspėdamas sustačiau Vargdienių Seselių įstatus 
(Sorores Pauperum sub titulo Immaculatae Conceptionis 
B.M.V.), kuriuos iš lotynų kalbos į lietuvių kalbą išvertė kun. 
Juozas Laukaitis. Taip pat pavyko sutvarkyti ir seselių 
gyvenimą. 

Maniau, kad jau galėsiu toliau rašyti instrukcijas savo 
vienuolijai. Broliai (marijonai) iš Varšuvos buvo rašę, kad 
galiu ramiai darbuotis, nes pavojaus, kad greit būčiau skirtas 
vyskupu, nėra...“ (Diaria, 124 p.). 

Vis nerimaudamas dėl kandidatūros į vyskupus, jis dar 
kartą kreipėsi į vysk. Karevičių (1918.V.30) ilgu laišku iš 
Marijampolės: 

„Excelentissime Domine, vis girdžiu Jūsų Malonybę 
mane teikiant Vilniaus vyskupu. Labai dėkui už tą pasi- 
tikėjimą manimi ir už tą gerą širdį. Bet ilgiau pagyvenęs 
Marijampolėje ir viską gerai apsvarstęs po Dievo akim, 
matau, kad dabar jokiu būdu negalėčiau vykti Vilniun. Mūsų 
vienuolijos dar tik pradžia, dar viskas joje tebetvarkoma, 
naujai statoma: mano iš jos pasišalinimas būtų jai baisus 
smūgis. O jau Marijampolėje, tiesiog visas mūsų darbas 
turėtų suirti, sutrikti ir žūti, man pasitraukus nebūtų kam 
noviciato nei vienuolyno vesti. 

Jau esu pradėjęs ir seserų Kongregaciją lipdyti čia Mari- 

jampolėje. Įstatai jau kone atbaigti. Be manęs ir tos sesutės 
turėtų pakrikti. 

Lietuvoje iš tikrųjų reikia ir vyrų ir moterų vienuolynų; 
tai, man rodos, visiems aišku. Manau, kad kiek toliau, Jūsų 
Malonybei padedant, radusis (atsiradus) daugiau darbi- 
ninkų, mes marijonai ir į Kauno dieceziją galėsime nusikelti. 
O net ir į Vilnių nuėjus, aš ne kažinką ten padaryčiau. 
Lietuviai, kiek aš dabar žinau, ten manimi nepasitiki, kai 
kurie stačiai net manęs nenori, kažin ar būtų galima, ten 
nuėjus, kada nors visi jų reikalavimai, norai ir geismai 
patenkinti. Nuolat būčiau įtariamas esąs lenkų šalininkas. 
Lenkai, tiesa, gal ir norėtų dabar manęs, bet, man tenai nu- 
vykus, veikiai pasijustų apsivylę esą, kuomet pamatytų, kad 
aš jų pusės nepalaikąs. Be valdomųjų palankumo, pasitikė- 
jimo ir pasitenkinimo sunku ką vyskupui nuveikti. 

Ten Vilniuje verda kova, ten visokių politikos pinklių ir 
spąstų taisoma, spendžiama. Aš jų išsisaugoti ir išvengti 
nemokėsiu. Ten reik išgudrėjusio žmogaus, prityrusio kovoti, 
tokio, kurs moka griežtai, aštriai reikalavimus ir dalykus 
statyti ir vesti. Aš kaip tik to negaliu, ne toks mano būdas. 
Aš ligšiol su nieku nekovojau, ramiai, netrankiai dirbau, kur 
galėdamas. 

Jei patekčiau Vilniun, toje kivirčų, barnių ir kovų 
knypavoje, neilgam mano sveikata tesėtų: aš ten nieko nenu- 
veikęs žūčiau. Aš silpnos sveikatos, tiek kartų tuberkulais esu 
sirgęs. 

Vilniuje kažin ar ką gera padaryčiau, o šis aiškiai 
naudingas Bažnyčiai ir tėvynei darbas sugaištų. Taigi, 
Ekscelencija, nepirškite manęs Vilniun. Duokite man eiti tuo 
keliu, kuriuo Dievo apvaizda iki šiol mane vedė ir veda. Aš, 
juo beeidamas, daug daugiau Dievo garbei, Bažnyčiai ir Lie- 
tuvai padarysiu. Ką aš rašau, tai ne mano koks užsi- 
spyrimas, o tik vaisius ilgų mąstymų ir dar ilgesnių maldų. 
Dievas yra mane pašaukęs eiti ramaus, tylaus darbo keliu, aš 
tai jaučiu. Išstumtas iš tų vėžių, aš nieko nepadarysiu. 

Vilnių tegu paveda kitiems. Juk yra žmonių, kurie 
geriau už mane ten darbą atliks. Taigi, ir vardan Bažnyčios 

labo ir atsižvelgdamas į Dievo valią, kurią, rodos, aiškiai iki 
šiol mačiau ir matau, prašau, ginkite mane nuo Vilniaus. 
Leiskite man eiti aiškiai Dievo nurodytais keliais, — 
pamatysite, aš čia būsiu naudingesnis. Rimti kunigai, su ku- 
riais esu taręsis, taip pat sutinka, kad man daug naudingiau 
likti Marijampolėje ir toliau savo darbus dirbti, negu eiti 
Vilniun. Čia iš šito darbo, nors ir menko, Marijampolėje galės 
daugiau Bažnyčios labo išeiti. 

Pasigailėkite mūsų vos tik susimezgusios vienuolijos, 
nenorėkite, kad vienuolių gyvenimas čia Lietuvoje, tik pra- 
dėjęs dygti, taip veikiai apmirtų, sunyktų, o gal ir ilgam žūtų. 
Pats matote, Ekscelencija, kad dabar Lietuvoje beveik 
niekam tas vienuolių gyvenimas nerūpi, o jis taip 
reikalingas! 

Bučiuoju Jūsų Ekscelencijos rankas, visa širdimi atsi- 
davęs Kristaus tarnas, Kun. J. Matulevičius“. 

Šis laiškas paveikė vysk. Karevičių tiek, kad jis pažadėjo 
kun. Matulevičiaus kandidatūros stipriau neberemti ir visą tą 
reikalą palikti Dievo Apvaizdai. 

Rytojaus dieną (1918.V.31) vyskupui Karevičiui parašė ir 
žymus lietuvių kalbos žinovas kun. J. Laukaitis: 

„Ekscelencija, jau visas mėnuo, kai sėdžiu Mari- 
jampolėje pas kun. Matulevičių ir padedu jam versti į lietuvių 
kalbą kai kuriuos dalykus, reikalingus jo steigiamoms 
vienuolijoms. Per visą tą laiką turėjau progos apie visa ką su 
juo išsišnekėti ir patirti jo darbus ir sumanymus. 

Esu priėjęs tos nuomonės, kad kun. Matulevičiaus darbas 
yra nepalyginti svarbesnis už visa tai, kas dabar Lietuvoje 
daroma. Jo steigiamos vienuolijos gaivins Kristaus dvasią 
kunigijoj, stiprins tikėjimą žmonėse ir platins šviesą. Mūsų 
kunigija neįstengs atsispirti bedievybės vilnims, jei ji neturės 
tos pagalbos, kurią jai galėtų duoti katalikų vienuolijos. 

Tuo tarpu jų Lietuvoje kaip ir nėra. Būtinai reikia žmo- 
gaus, kuris sugebėtų jas įkurti ir atgaivinti. Vienintelis tam 
darbui vyras, tai kun. Matulevičius, kuris vienuolijų klau- 
sime (reikaluose) pas mus didžiausias specialistas, nes daug 
metų tą dalyką ir teorijoj ir praktikoj yra studijavęs, 

pamylėjęs, visa širdimi jai atsidavęs ir pasiryžęs visą 
gyvenimą tam darbui pašvęsti. 

Aš be galo gerbiu kun. Matulevičių; kad galėčiau, pra- 
muočiau (iškelčiau) jį ad summas dignitates, nes jis tikrai to 
vertas, bet, iš atžvilgio į Bažnyčios ir Tėvynės naudą, pra- 
šau Jūsų Ekscelencijos iš giliausio įsitikinimo, kad jo 
nestatytumėt kandidatu į Vilniaus vyskupus, kad gintumėt jį 
a dignitate episcopali, nes jis būtinai reikalingas kaip 
vienuolijų vadovas. Jeigu kun. Matulevičius būtų paskirtas 
vyskupu, tai visas jo ilgų metų darbas iširtų, jo vienuolijos 
pakriktų ir apskritai vienuolijų steigimas Lietuvoje dar ilgam 
būtų atidėtas. Pagaliau Vilniuje bus sunki kova, o kun. Matu- 
levičius per silpnos tam sveikatos. 

Kun. Matulevičius ir aš drauge atsidėję skaitome 
„Tikybos Pirmamokslį“. Poteriuose dar šis tas būtinai reikėtų 
taisyti, o paties „Tikybos Pirmamokslio“ turinys labai geras, 
visų giriamas, bet kalba nuo pradžios ligi galo labai silpna, 
pilna aiškių klaidų. Geistina būtų, kad naujas leidimas būtų 
radikaliai ištaisytas. 

Ateinančioje savaitėje važiuosiu į savo parapiją Leipa- 
lingi, o toliau kada, atvykęs į Kauną, papasakosiu apie 
vyskupijos padėjimą. Pavesdamas save Jūsų Ekscelencijos 
maldoms, Kun. J. Laukaitis“ (Abu laiškai yra (Archivum 
Postulaturae Generalis Congr. CC. RR. Marianorum). 


Ginasi nuo vyskupavimo 


Tiek vokiečių vyriausybės, tiek ir Lietuvos Tarybos 
kandidatą į Vilniaus vyskupus kan. K. Olšauską Romą griež- 
tai atmetė. Vokiečiai dar mėgino Romą priversti jų kandi- 
datą priimti: jie ištrėmė Vilniaus vyskupijos administratorių 
prel. Michalkevičių. Tai nieko nepadėjo. Lietuvos Taryba 
sužinojo, kad Romos siūlomas kandidatas yra Marijonų 
Vienuolijos generolas kun. J. Matulevičius. Tuo metu 
Lietuvos Taryba buvo vyriausias Lietuvos valdymo organas. 
Ją buvo išrinkusi visos Lietuvos atstovų konferencija 
Vilniuje (1917.IX.17-22). Remdamasi lietuvių tautos įgalio- 
jimu, Lietuvos Taryba 1918 m. vasario 16 d. paskelbė aktą, 

atstatantį nepriklausomą Lietuvos valstybę su sostine Vil- 
niumi. 

Lietuvos Tarybai kun. J. Matulevičius buvo mažai žino- 
mas, nes jis didelę savo gyvenimo dalį praleido Lenkijoje, 
profesoriavo Petrapilio Dvasinėje Akademijoje, 1914-1918 m. 
vėl gyveno Varšuvoje. Į Lietuvą buvo atvykęs vos 1918 m. 
kovo mėn. Todėl Taryba norėjo su juo arčiau susipažinti ir 
patirti, kokios linijos jis laikysis, jei bus paskirtas Vilniaus 
vyskupu. 1918 m. vasarą ji pasiuntė du savo atstovus kun. 
Alf. Petrulį ir kun. J. Purickį susipažinti su Romos kandi- 
datu į Vilniaus vyskupus. Kun. J. Matulevičius savo die- 
noraštyje rašo, kad tie du atstovai atvykę patirti, „ar aš 
tikras lietuvis“. Bet buvo ir kitos to vizito intencijos. Tą savo 
vizitą vėliau vienas Tarybos delegatų (rodos kun. J. Purickis) 
taip aprašė: 

„1918 m. vasarą atvykome į marijonų vienuolyną, kur 
gyveno kun. Matulevičius. Čia mus pirmiausiai pavaišino 
vakariene bendrai su visais vienuoliais. Po vakarienės 
nuvykome (nuėjome) tryse su kun. Jurgiu į vienuolyno sodą 
pakalbėti be liudininkų. Trumpai ir aiškiai išdėstėme mūsų 
misijos tikslą ir laukėme atsakymo. Kun. Matulevičius 
ramiai, susirūpinusiu veidu išklausė ir, mums baigus 
kalbėti, trumpai pasakė: 

— Jūs norite mane pražudyti? 

— Kodėl? 

— Ar jūs manote, kad lenkai leis man ramiai dirbti? Jūs 
manote, kad jie nesigriebs visų priemonių, norėdami mane iš 
Vilniaus pašalinti? Jūs norite mane paaukoti. 

— Lenkai nėra Tamstai tiek priešingi, kiek kuriam nors 
kitam lietuviui kunigui. Kada Tamsta buvai Petrapilio Dva- 
sinėje Akademijoje, jie Tamstą labai gerbė ir lenkėsi Tams- 
tos autoritetui. 

— Gal būt, bet nepamirškite: vienas dalykas yra 
Akademijos profesorius, o visai kitas — Vilniaus vyskupas. 
Lenkai lietuviui eiti vyskupo pareigų neleis. 

Po ilgų ginčų bei įrodinėjimų, kun. Matulevičius pagalvo- 
jęs pasakė: „Na ką gi, jei Lietuvai mano auka reikalinga, aš 

neatsisakau. Bet žinokite, kad jūs mane siunčiate į pražūtį. 
Pavojaus aš nebijau ir savo asmens aš nebranginu, tik man 
baugu, kad aš save paaukosiu ir nieko negalėsiu padaryti“ 
(AJM 199-200 p.). 

Iš Lietuvos Tarybos atstovų apsilankymo Marijampolėje 
kun. J. Matulevičiui paaiškėjo, kad dabar ir Taryba palaikys 
jo kandidatūrą į Vilniaus vyskupus. Tas jį labai užaliar- 
mavo. Tai matome iš jo paties užrašų: „Tai sužinojęs, tuojau 
nuvykau Vilniun. Įrodinėjau p. Smetonai (Lietuvos Tarybos 
pirmininkui), kad aš, likdamas paprastu vienuoliu, galiu gal 
naudingiau darbuotis Bažnyčiai ir visuomenei, kad vienuo- 
lynai pas mus (Lietuvoje) labai reikalingi ir kad, man pasi- 
traukus, kažin ar atsilaikys Marijampolės vienuolynas, kad 
gali surasti daugiau kandidatų į vyskupus... 

Buvau ir Kaune pas vokiečių politikos skyriaus vedėją 
dr. Erichą Zechliną (vėliau Vokietijos atstovą Lietuvai) ir jo 
prašiau, kad manęs nesiūlytų Vilniun... Taip pat buvau rašęs 
į Miuncheną nuncijui Eugenio Pacelli, išdėstydamas sunkų 
vienuolijos stovį ir prašydamas, kad mane paliktų darbuotis 
Marijampolėje... Buvau prašęs ir Varšuvos brolių (marijonų), 
ir Friburgo, ir Amerikos, kad ir jie nuo savęs rašytų Romon, 
įrodinėdami sunkų vienuolijos stovį, ir kad dabar aš 
vienuolijai būtinai reikalingas“ (Diaria III, 121-123 p.). 

Į savo Generolo pagalbos šauksmą atsiliepė ir Lenkijos 
marijonai. Jie tuojau parašė Apaštališkam Nuncijui Pacelli 
Miunchene, Bavarijoje, nuolankiai maldaudami neatimti iš 
jų Tėvo Matulevičiaus, kuris numatomas skirti Vilniaus 
vyskupu. Savo prašymą jie parėmė tvirtais įrodymais, kad jis 
dabar labiausiai reikalingas Marijonų Vienuolijai, kai ji 
pradėjo sėkmingai atsikurti po ilgų Rusijos valdžios perse- 
kiojimų. 

Gerbiamas Tėvas Matulevičius pas mus (Lenkijoje) turi 
tokį didelį autoritetą, kad tik jis vienas gali patraukti 
pasauliečių kunigų pašaukimus į vienuoliją. Niekas kitas iš 
mūsų neturi tiek mokslo ir patyrimo, kad galėtų tvarkyti 
mūsų vienuolinį gyvenimą ir veiklą. Be to, Tėvas Matule- 
vičius mūsų krašte daug prisidėjo prie įvairių religinių 

institucijų reformų ir, jeigu bus paskirtas vyskupu, tai turės 
daug nukentėti visas tas darbas“. 

Prašymas baigiamas šiais žodžiais: „Visus šiuos dalykus 
apsvarstę prieš Dievą ir savo sąžinę, puolame prie Jūsų 
Eminencijos kojų, nužemintai maldaudami, kad teiktumėtės 
mūsų prašymą pristatyti Sventajam Tėvui, kad jis iš mūsų 
Kongregacijos neatimtų Tėvo Matulevičiaus“. 

Pasirašė aštuoni kunigai marijonai, įvairių institucijų 
vadovai vienuolijoje: Vladimiras Jakowskis, Kazimieras Bro- 
nikowskis, Zigmantas Trėszyūskis, Marijonas Wišniewskis, 
Juozapas Vaitkevičius, Leonas Kulvietis ir Vladislovas Lysik 
(rašto kopija yra centriniame Marijonų Kongregacijos 
archyve Romoje). 

Lenkijos marijonams atrodė to dar neužtenka. Jie 
nusiuntė savo delegaciją pas Apašt. Vizitatorių Achille Ratti 
išreikšti susirūpinimą dėl jų Vyriausio Vadovo atitraukimo. 
Visa tai išklausęs, Vizitatorius nusišypsojo ir tarė: „Visi tie 
faktai tik patvirtina, kad teisingai išrinkome. Teesie tai jums 
suraminimas“ (AJM 198). 

Mažai besitikėdamas išvengti vyskupavimo, kun. J. 
Matulevičius dar griebėsi paskutinio šiaudo. Jis rašo: „Seinų 
vyskupėlis važiavo Varšuvon. Per jį įdaviau raštą vizitatoriui 
Msgr. Ratti. Įrodinėjau, kad aš kol kas dar būtinai 
reikalingas vienuolijai. Kadangi kas karts vis grėsė didesnis 
pavojus, kad galiu tapti Vilniaus vyskupu, pasiryžau pats 
nuvažiuoti į Miuncheną ir asmeniškai išdėstyti visą dalykų 
stovį nuncijui Pacelli. Taryba prašė, kad drauge paaiškin- 
čiau nuncijui, kad prel. Michalkevičius buvęs ištremtas 
Vokietijon be Tarybos ir be lietuvių kaltės... Buvau 
Miunchene, bet išsinešiau įspūdį, kad Sv. Tėvas vargu atsi- 
žvelgsiąs į mano aiškinimus“ (Diaria III, 123 p.). 

„Bene tik ar ne spalio 22 dieną Vilniaus seminarijos prof. 
kun. Stanislovas Milkowskis atvežė vizitatoriaus Ratti 
laišką, kuriuo man praneša, kad jau esu paskirtas Vilniaus 
vyskupu, ir pridėjo, kad jeigu bandyčiau atsistatydinti, tai 
Sv. Tėvas mano atsistatymo nepriimsiąs. Tą naktį negalėjau 
miegoti. Pajutau visą naštą, kuri ant manęs užgriuvo. Man 

buvo sunku, bet reikėjo susitaikyti su Dievo valia. 

Iš kalbos su kun. Milkowskiu mačiau, kad Vilniaus 
lenkų kunigams mano paskyrimas nelabai patiko, nors buvo 
ir tokių, kurie tuo džiaugėsi. 

Netrukus atvažiavo mane pasveikinti Tarybos atstovai 
ir su jais kartu ir mano draugas, kun. Juozapas Kukta. Su 
jais tariaus dėl busimosios konsekracijos ir ingreso. Jie 
prašė, kad aš švęsčiaus (būčiau konsekruojamas) Vilniuje ir, 
gavęs bulę, kuo greičiausiai atvykčiau Vilniun. Kalbėjomės 
ir dėl prakalbų eilės. Aš išreiškiau savo nuomonę, kad 
pirmiausia reikia prabilti lenkiškai, nes jų Vilniuje yra 
daugiausia. Tarybos atstovai spyrėsi, kad aš privaląs pir- 
miau prabilti lietuviškai, kadangi čia Lietuvos valstybė ir 
Tarybos atstovai to reikalauja. 

Atsakiau, kad aš vyskupu skirtas ne valstybei, o tik 
žmonėms, liaudžiai ir Bažnyčiai, tad ir privalu žiūrėti žmonių 
ir Bažnyčios reikalų... Norėjo, kad ir gudiškai prabilčiau. 
Sutikau, kad pro bula būtų skaitoma ir gudiškai, o ar prabil- 
siu gudiškai, pažiūrėsiu pasitaręs. Dėl visa ko paprašiau, 
kad kun. Toločka man parašytų trumpą prakalbėlę... Iš 
Varšuvos man buvo rašę, kad bulė galinti ateiti po kokių 
dviejų mėnesių, ar net ir pusės metų. Kiek nurimes, vėl ėmiau 
darbuotis vienuolyne“. (Diaria, 124). 

Apaštališkasis Vizitatorius Achilles Ratti 1918 m. spalio 
18 dieną pranešė Vilniaus kapitulos vikarui, prel. Jonui 
Hanusowicziui, kad Sv. Tėvas Benediktas XV Vilniaus 
vyskupu paskyrė kun. Jurgį Matulevičių... Pagal kapitulos 
liudijimą, tą valandą, kai tas paskyrimas buvo sužinotas, 
Vilniaus visuomenėje buvo jaučiamas visuotinis nerimas ir 
net tam tikras prieštaraujantis murmėjimas prieš Apaštalų 
Sostą... 


Pasiruošimas iškilmėms 
Kun. Matulevičius jau apsiprato su padėtimi, kad 
vyskupystė jau neišvengiama. Jo lapkričio 5 dienos užrašuo- 


se skaitome: „Išvažiavau Kaunan, norėjau pasikalbėti su J. 
M. Kauno vyskupu ir dalyvauti Katalikų Veikimo Centro 

suvažiavime. Kelyje prasilenkiau su Vilniaus kapitulos 
atstovais: prel. Weliczko ir kan. Uszylio. Juodu mane 
susirado Kaune ir išreiškė kapitulos linkėjimus. Tarėmės dėl 
ingreso tvarkos ir prakalbų. Aš ir vėl pasakiau, kad esu 
nusistatęs pirmoje eilėje (pirmiausia) prabilti į lenkus lenkiš- 
kai, nors Tarybos atstovai mane spiria (verčia) pirmiau 
prakalbėti lietuviškai. Pasakiau, kad man dar neaišku, kaip 
padarius su prakalba į baltgudžius (gudus). 


Abudu atstovai buvo griežtai nusistatę prieš prakalbą į 
gudus, ypač prieš tai stojo prel. Weliczko. Jis sakė, kad gudų 
Vilniuje visai nesą, kad tai tik vokiečių padaras. Aš 
pažymėjau (priminiau), kad vis tik ne Dziennik Wilenski, 
kuris saugoja lenkų reikalus, pripažįsta bent 1776 gudų, taigi, 
ar neverta būtų šis tas ir jiems padaryti. Pagaliau pasakiau, 
kad visos tvarkos nustatymą ir tarimąsi su įvairiais atsto- 
vais palieku kapitulai, kadangi ji šeimininkauja, o aš tik 
atvykstu svečias. Prašiau, kad, kiek galėdami, taikintų ir 
vestų į dermę visų tautų atstovus. Kapitulos atstovai 
nenorėjo, kad aš konsekruočiaus Vilniuje. 


Lapkričio 11 dieną iš Varšuvos gavau J. M. Ratti teleg- 
ramą, kad, nelaukdamas ateinant bulės, stengčiaus tuojau 
šventintis vyskupu ir apimti vyskupijos valdymą. Vėl kelia- 
vau į Kauną tartis su J. M. vyskupu; norėjau net pats vykti į 
Varšuvą pas J. M. Ratti, nes, vien tik depeša remiantis, sun- 
ku apimti vyskupijos valdymą — kapitula gali nesutikti. Pa- 
sirodė, kad traukiniai eina tik iki Balstogės, o ar toliau gali- 
ma keliauti, esą nežinia. Grįžęs į Marijampolę, sutariau su t. 
Dvaranausku, kad jis keliautų Varšuvon parvežti reikalingų 
popierių. Jam pavyko“. 

Su vysk. Karevičium buvo sutarta konsekruotis Kaune 
gruodžio 1 d., o vyskupijos valdymą apimti gruodžio 8 d., Svč. 
Marijos Nekaltai Pradėtosios šventėje. Kilo abejonių, ar galės 
laiku atvykti kviestieji vyskupai, nes laikai neramūs ir visko 
gali būti. Buvo svarstoma net atidėti konsekraciją, tačiau 
nuspręsta laikytis, kaip sutarta, nes gali kilti dar neramesni 
laikai (Diaria, 124-136 pp.). 

KONSEKRACIJA IR INGRESAS 


Subirus Rusijos ir Vokietijos imperijoms, daugeliui jų 
pavergtų tautų atsirado laisvės galimybė kurti savo nepri- 
klausomas valstybes. Lietuvoje dar esant vokiečių valdžiai, 
Vilniuje 1917 m. susiorganizavo Lietuvos Taryba, kuri 1918 
m. vasario 16 dienos aktu paskelbė Lietuvos nepriklau- 
somybę su sostine Vilniuje. Tai buvo natūrali istorinės 
Lietuvos sostinė, iš kurios valdovas Gediminas 1323 m. rašė 
savo laiškus popiežiui, Vokietijos miestams ir jų pirkliams ir 
pranciškonų bei domininkonų vienuoliams. 

Iš rusų bei vokiečių replių vadavosi ir Lenkija, kuri pasi- 
skelbė nepriklausoma tais pačiais 1918 metais. Dar tik 
vaduodamasi iš nelaisvės, Lenkija tuojau siekėsi į daugelį 
Lietuvos žemių ir net į Lietuvos sostinę Vilnių. Tokioje 
politinėje atmosferoje teko kun. Matulaičiui-Matulevičiui 
užimti Vilniaus vyskupo sostą. 

Kai Vilnių pasiekė žinia, kad kun. Matulevičius tikrai 
paskirtas Vilniaus vyskupu, lietuviai džiaugėsi. Bendrame 
Vilniaus lenkų kunigų susirinkime susidarė lyg ir pasi- 
tenkinimo nuotaika. Vienas jų atvirai pareiškė savo 
džiaugsmą, kad vyskupu buvo paskirtas kun. Matulevičius, o 
ne kas kitas. Jis, matyt, žinojo apie naujojo vyskupo veiklą 
Lenkijoje. Į tai atsiliepė kitas kunigas, sakydamas, kad jie 
gailėsis šio paskyrimo, nes jiems bus sunku kovoti su kun. 
Matulevičiaus taktingumu, ar jį ipinti (įvelti) į netaktus. Jis 
labiau džiaugtųsi kokiu nors kitu, kad ir netikusiu, nes tokį 
būtų lengviau iš Vilniaus išgraužti ir vietoj lietuvio gauti 
lenką vyskupą. Gudai kunigai džiaugėsi, nes tikėjosi turėsią 
jų reikalų užtarėją (Plg. kan. J. Kukta, AJM 91-92 pp.). 


Konsekracija 


1918 lapkričio 11d. kun. Matulevičius gavo Apaštališkojo 
Vizitatoriaus telegramą, raginančią tuojau konsekruotis 
vyskupu ir apimti vyskupijos valdymą, nelaukiant ateinan- 
čios popiežiaus bulės. Susidarė kebli padėtis. Tokiais netik- 
rais laikais telegramą galėjo išsiųsti ir kas nors kitas. Vien 

tik telegrama pasirėmus, sunku apimti vyskupijos valdymą. 
Todėl jis pasiuntė į Varšuvą kun. Vincentą Dvaranauską 
parvežti paskyrimo raštą. Kelionė pavyko laimingai ir 
parvežė tą svarbų dokumentą: 

„Man įsakyta pranešti Jūsų Malonybei, kad bulės, 
skiriančios Tamstą vyskupu, jau yra paruoštos Apaštališ- 
koje Raštinėje. Bet, kadangi, viena, jos negali būti persiųstos 
be pavojaus, o antra, greitas vyskupų sostų aprūpinimas 
dabar yra labiausiai reikalingas, tai Jo Sventenybė Sven- 
tasis Tėvas Benediktas XV suteikė Jūsų Malonybei galią, 
nelaukiant minėtųjų bulių, tuojau iš katalikų vyskupo rankų 
priimti vyskupo konsekraciją ir Jums paskirtą vyskupų 
sostą, pirmiau atlikus tikėjimo išpažinimą ir padarius prie- 
saiką, kaip įsako įstatymai, ir išlaikius visa kita, ko 
reikalauja teisės. 

Duota Varšuvoje tūkstantis devyni šimtai aštuoniolik- 
tais metais, lapkričio dvidešimt antrą dieną“ (Originale 
pasirašė Achille Ratti, Apaštališkasis Vizitatorius. Vertimo 
tekstas imtas iš AJM 201 p.). 


Šis raštas parodė, kad reikalas skubus. Tuojau nutarta 
vyskupu konsekruotis Kaune gruodžio 1 d., o vyskupijos 
valdymą perimti gruodžio 8 d. — Svč. Marijos Nekaltai Pra- 
dėtosios šventėje. Buvo sutarta į konsekraciją kviesti Seinų 
vyskupą Antaną Karosą ir Minsko vyskupą Zigmantą 
Lozinskį. Pasirodė, kad vysk. Karosas buvo išvažiavęs į 
Lomžą sufraganu konsekruoti Romualdą Jalbrzykowskį, o 
Minsko vyskupas negalėjo patekti į traukinį, nes viskas buvo 
užimta vokiečių kariuomenės transportams. 

Laiko buvo likę nedaug. Kun. Matulevičiui reikėjo 
skubėti į Kauną. Lydimas marijonų kunigų, Vincento Dvara- 
nausko ir Kazimiero Rėklaičio, anksti, lapkričio 29 d. rytą, 
busimasis vyskupas išvyko į Vilkaviškio geležinkelio stotį. 
Ją pasiekė laiku, bet traukinys vėlavo dvi valandas. Tai buvo 
tik vėlavimo pradžia: pakeliui traukinys sustojo dar du kartu 
pasiimti vandens ir malkų kurui — tada stokojo anglies. 
Kauną pasiekė gana vėlai. Tenai jau buvo pradėta abejoti, ar 
konsekracija įvyksianti laiku. 

Sekančią dieną į Kauną suvažiavo delegacijos iš Vil- 
niaus: kapitulos prel. Karolis Bajko ir kan. Karolis Lubia- 
niec; Vilniaus kunigijos atstovai: Vilniaus vicedekanas kun. 
Jonas Kretowicz, kun. Klemensas Malukiewicz (Trakų 
dekanas) ir Kaišiadorių klebonas kun. Alfonsas Varnas; Vil- 
niaus lietuvių atstovai: kan. Juozas Kukta, kun. prof. Mečis- 
lovas Reinys ir Lietuvos Aido redaktorius kun. Juozas Tu- 
mas; Valstybės Tarybos atstovai: vicepirmininkas kan. 
Justinas Staugaitis, kun. dekanas Vladas Mironas, sekre- 
torius Kazys Bizauskas ir Ministerių kabineto reikalų vedėjas 
Kazimieras Vizbaras. Be to, dalyvavo visa eilė Žemaičių ir 
Seinų vyskupijų kunigų bei pasauliečių ir organizacijų 
atstovų. 

Vyskupo Matulevičiaus konsekracija vyko Kauno kated- 

roje (vėliau bazilikoje), kuri, anot kun. Tumo: „Ne šimtą, ne 
du, ne tris, tik kuo ne visą pusę tūkstančio metų stovi Kau- 
nau paneryje milžiniški, bet iš lauko pusės nedabinti mūrai, 
dabartinė Zemaičių katedros bažnyčia. Ji tikra pačių 
žemaičių būdo reiškėją... Ji neskyla, netrupa; rodos juo senyn, 
juo plytos kietyn, ir stovės tas galingas, rimtas, nedailintas 
mūras tūkstančius metų... Bokštas žemutis, vos vos pro 
čiukurą prasikiša... Durys žemos. Na, lygiai, kaip žemaičių 
troba. 
„eik gi vidun, visai ką kitą rasi: erčią ir kultūrą, net dailę. 
Žemaičių katedra visą savo gražumą slepia viduje. Ten aukš- 
ta, ten platu, ten skulptūros ir polichromijos meno stilius. Ne 
laukutinė pusė, tik veiksliausioje (žymiausioje) vietoje di- 
džiajame altoriuje, kaip ir pridera būti, Kalvarija. 

Keistą įspūdį daro tasai Kauno katedros Prikryžiuotasis. 
Kiek ten visokių 'apaštalų', kiek visokių pagražinimo gumbų, 
filiarų, piliastrų, karnyzų, nišų. Vis dėlto, virš altoriaus 
plačiausia erdvė, kurioje Prikryžiuotasis viešpatauja vienas... 
vienas... visų apleistas. Nė po jo kojų parkritusios moters 
nejaukina mirties valandos. 

Panašų įspūdį darė ir vyskupo Jurgio konsekracijos 
valanda. Aplink švytruoja keliolika asistentų. Blizga 
siūtiniai brangūs bažnytiniai apdarai. Keliolika jaunų levitų 

tarnauja. Vis dėlto, kniūpščias kryžium parkritęs vyskupas 
Jurgis prieš jį konsekruojantį vyskupą Pranciškų rodės 
vienas... vienas... visoje toje minioje. 

Siuo metu priimti ganytojo lazdą nepiga net tikrai 
pašauktam dvasininkui. Visokios politikos kėsinasi sau pa- 
vergti visas sritis, siekia ir pačios dvasios. Nemint, kodėl 
susirinkę į katedrą virpančiomis širdimis meldė Aukštėją, 


Kauno katedra. Joje 1918.XII.1 kun. J. Matulevičius buvo 
konsekruotas vyskupu 

kad šitą išsirinktąjį apšarvotų ne tik dieviška išmintimi, bet 
ir žemiška gudrybe“ (Vaižganto raštai, t. I, 137-139 p. Svy- 
turio leidinys. Kaunas 1922). 

„ Konsekracija prasidėjo 10 val. ryto. Konsekravo 
Žemaičių vyskupas Pranciškus Karevičius. Jam asistavo 
prel. Bajko ir prel. Matas Dabrila, Seinų vyskupijos atstovas. 
Archidiakonu buvo Žemaičių seminarijos rektorius prel. 
Jonas Maciulevičius-Maironis. Jo asistentais buvo kun. prof. 
Kazimieras Paltarokas ir kun. prof. Bronislovas Liaus. Popie- 
žiaus skiriamąją bulę skaitė Vilniaus kapitulos kan. Karolis 

Žemaičių vyskupas Pranciškus Karevičius, Jurgį 
Matulevičių konsekraveęs Vilniaus vyskupu 


Lubianiec. Katedra buvo perpildyta žmonėmis, organizacijų 
atstovais ir vėliavomis. Vargonais grojo kompozitorius 
Juozas Naujalis, giedojo seminarijos klierikų choras. 
Iškilmėms pasibaigus, 1 val. po pietų, prasidėjo svei- 
kinimai. Jų buvo daug: nuo oficialiųjų įstaigų, kaip Valstybės 
Tarybos prezidiumo, Ministrų kabineto, Seinų kapitulos, 
Kauno miesto valdybos ir per dvidešimties organizacijų 
atstovų, kurių tarpe buvo tik viena lenkių Opieki Matki 

Boskiej atstovė. Spaudos vardu sveikino prel. Aleksandras 
Dambrauskas-Jakštas ir vienintelio lietuvių dienraščio Lie- 
tuvos Aidas redaktorius kun. Tumas, pareikšdamas, kad jo 
bendradarbiai pavedė pasakyti Ganytojui, jog: 

„Mes žmoniškai galime netesėti, galime pristigti išmin- 
ties, tik niekados nepristigsime gerų norų ir geros valios. 
Taigi, Lietuvos Aido, nepartinio ir nepriklausomo dienraščio 
redakcija ir bendradarbiai tikybos ir doros dalykuose 
ištikimai klausys teisėto tos teritorijos Ganytojo. Ir džiaug- 
sis, jausdami, jog vis daugiau yra, kas nuo grynų žemės siel- 
vartų stengias žmonių sielas patraukti į dvasios sritį“ (Vaiž- 
gantas, o.c. I, 140 p.). 

Po visų sveikinimų atskirai buvo atvykę du Mažosios 
Lietuvos (Prūsų) atstovai kariškiai, kurie įteikė gražų adresą, 
išreikšdami norą prisijungti prie Didžiosios Lietuvos. 

Vyskupas Jurgis į visus sveikinimus atsakė ilgokomis 
kalbomis: du kartu lietuviškai, o vieną kartą lenkiškai ir 
rusiškai. Visa kalba buvo pilna taikos, meilės ir nuolankumo 
dvasios, kurią čia perduodame tik atskirų sakinių nuo- 
trupomis: 

„Negi mano asmuo jus čia suvedė? Tik tos idėjos, kurios 
stumia pasaulį priekin. Viena tokių jėgų yra Bažnyčia... 
Zmones dorindamas, visiems lygiai patarnausiu, pildysiu ne 
tik vyskupo, bet ir šios šalies piliečio pareigas... Krikščio- 
nybės dvasia neabejotinai sumažins visas esamąsias tautų 
neapykantas... Bažnyčiai nėra graiko nei romėno, nėra žydo, 
nei stabmeldžio... Esu pasiruošęs visiems lygiai patarnauti. 
Kristus mirė lygiai už visas tautas, už visus sluoksnius 
(luomus) ir kryptis bei pažiūras. Tad ir mano pareiga 
tarnauti visiems, ypač liaudžiai, iš kurios esu paimtas ir vėl 
jai skiriamas. 

Kas tik bus reikalingas Kristaus dvasios, visiems rūpin- 
siuos padėti jos gauti... Tikėjimas yra gyvenimo veiksnys, 
idėja yra jėga... Taigi, labai malonu, kad tikybai pritaria 
laikinoji Lietuvos valdžia... Visi auklėkime žmonių, kad būtų 
kuo daugiausia statančių, kuriančių galybių; griauti patai- 
kys ir neauklėtas... Kirmino pagraužtas medis skursta ir 


223 


geriausioje žemėje, gi sveikas moka ir uolynuose susirasti 
dirvos ir tarpti“ (Vaižgantas, o.c. I, 141-143 pp.; AJM 131-132 
PP-). 

Pats vyskupas Jurgis savo užrašuose apie iškilmes 
paminėjo tik trumpai: „Apie 6 val. pavakare seminarijoje 
buvo pietūs. Vėl buvo įvairių kalbų lietuviškai ir lenkiškai. 
Atsakinėjau vieniems ir kitiems, laikydamasis taip pat 
bažnytinės dirvos ir pažymėdamas, kad mums visiems reikia 
laikytis Kristaus idealų. Iš visų reikia išskirti kun. Tumo 
kalbą, kurioje pasakė: "Mes turime kunigų politikų, tauti- 
ninkų ir kitų kitokių, bet neturime kunigo tėvo, ganytojo. Kai 
reik eiti išpažinties, kai nori laikyti rekolekcijas, nėr kur, nei 
prie kokio. Išreiškė linkėjimų, kad aš būčiau tas ganytojas, 
tėvas, ir pasitikėjimą, kad kelsiu bažnytinius idealus ir ža- 
dinsiu Kristaus dvasią“ (Diaria 127 p.). 

Rytojaus dieną vysk. Jurgis kalbėjosi su prel. Bajko ir 
kan. Lubianiecu. Tarėsi dėl ingreso tvarkos. Kai vyskupas 
užsiminė apie prakalbas lenkų, lietuvių ir gudų kalbomis, 
juodu kartojo lygiai tą patį, ką buvo anksčiau pasakę prel. 
Weliczko ir kan. Uszyllo: — jokių gudų nesą. Ir kan. 
Lubianiec labai karštai protestavo prieš gudų kalbą ir net pa- 
brėžė, kad tokį dalyką vyskupui palaikysią už bloga ir jis sau 
sugadinsiąs pirmuosius žingsnius. Vysk. Jurgis dar kartą 
prašė kapitulos viską gerai apsvarstyti ir taikinti tautas, kad 
nebūtų jokių nemalonumų. 

Toliau vysk. Matulevičiaus užrašuose skaitome: „Po kon- 
sekracijos visą savaitę išbuvau Kaune, grįžti Marijampolėn 
buvo nepatogu. Mokiausi ceremonijų. Dviem dienom nuva- 
žiavau Panemunėn pas kan. Staugaitį. Ten galėjau ramiai 
paruošti ingreso prakalbas bažnyčioje. 

Iš Vilniaus gavau žinių, būk lenkai, pasinaudodami 
mano ingresu, norį padaryti tautinę manifestaciją, kad vokie- 
čiai jokiu būdu to neleisią, kad iš to kilsiąs susirėmimas ir 
kraujo praliejimas. Todėl patariama, kad aš Vilniun važiuo- 
čiau ne gruodžio 8 d. rytą, kaip buvo sutarta, o tik iš vakaro 
greituoju traukiniu, kuris Vilniun ateina 6 val. vakare. 

Nusiunčiau raštą J. M. Michalkevičiui, kad, dalyką 

ištyręs, man praneštų, kas daryti. Nujaučiau, kad čia eina 
kažkokia politika ir kova. Taigi, buvau nusistatęs, nieko 
nepaisant, važiuoti gruodžio 8 d. rytą. Taip ir padariau, ga- 
vęs iš kapitulos žinią, kad nieko tokio Vilniuje nesą. Matyt, 
vokiečių nenorėta, kad aš važiuočiau iš ryto. Jei greituoju iš 
vakaro (gruodžio 7) važiuočiau, tai žadėjo duoti atskirą coupė, 
o iš ryto nedavė jokios coupė ir vos bilietą gavome. 

Pakeliui sveikino Lentvario klebonas su parapiečiais. 
Nuvykus Vilniun, stotyje mane pasitiko kapitulos, Tarybos ir 
miesto atstovai. Sustojome prie Ašmenos (Aušros) Vartų. Ten 
koplytėlėje į mane trumpai lenkiškai prabilo prel. Wolodzko. 
Paskui sukalbėjome Sv. Panelės litaniją, o gatvėje susirinkę 
žmonės lenkiškai atgiedojo "Po Tavo apgynimu'. Atsakiau 
kelis žodžius lenkiškai. 

Buvau gavęs iš Ministrų pirmininko, Augustino Volde- 
maro, laišką, kurį skaitėme nuėję į zakristiją su prel. 
Hanusowiczium ir prel. Wolodzko. Ponas Voldemaras 
reikalavo, kad Tarybos ir valdžios atstovams, mane sveiki- 
nant, būtų užleista pirmenybė. Jei kapitula to nepadary- 
sianti, tai atsisaką dalyvauti. Taip pat reikalavo, kad 
bažnyčioje prabilčiau ir į gudus... Prel. Hanusowicz pasakė, 
kad kapitula visais balsais nutarusi, jog gudiškai ne tik 
prabilti, bet nė „pro bula“ skaityti nereikia, nes nesą nė 
vienos parapijos, kur toji kalba būtų vartojama. Jei aš 
liepsiu, tai gali skaityti, bet iš to gali išeiti negeistini 
dalykai...“ (Diaria 128-129). 


Ingresas 


Ingresas yra iškilmingas vyskupo sutikimas, jo 
įžengimas į katedrą ir oficialus vyskupijos valdymo perė- 
mimas. Tai šimtmečiais įvairiuose kraštuose praktikuota 
ceremonija, panaši į valdovų sosto apėmimą, tik atliekama 
bažnyčioje su atitinkamomis maldomis bei apeigomis. 
Paprastai visos iškilmės gaubiamos tam tikra pagarba, 
derama rimtimi ir džiaugsmo išraiškomis. 

Kiek kitaip viskas vyko Vilniuje, senoje Lietuvos sostinė- 
je, kur buvo įsigalėjęs lenkiškas šovinizmas. Kaip jau iš 

vysk. Matulevičiaus konsekracijos ir Vilniaus kapitulos 
atstovų pareiškimų pastebėjome, Vilniuje buvo rengiamasi 
sutikti ne katalikų Bažnyčios vyskupą, bet lenkų priešą... 
Vysk. Matulevičius visada aukštai vertino patriotizmą, bet 
nepripažino ir neleido kitų tautų niekinimo. Tai gerai žinojo 
ir Apaštališkas Sostas, jį paskirdamas vyskupu į tokią 


vyskupiją, kurios dideliuose plotuose gyveno skirtingų tautų 
ir skirtingų kalbų žmonės. 


Vilniaus katedra iš priekio 


Kaip iš ankstesnių aprašymų matėme, jis buvo tikros 
apaštališkos širdies atstovas: nors grynas lietuvis, savo 
jauną energiją jis pašventė lenkų tautai. Varšuvoje orga- 
nizavo katalikų darbininkiją, jaunuomenę ir inteligentiją. Jis 
švitėjo savo lenkiškai skaitomomis sociologijos paskaitomis 
Petrapilio Dvasinėje akademijoje. Pirmojo pasaulinio karo 
metu vėl garsėjo Varšuvoje savo apaštalavimu, auklėjamąja 
bei labdarybės veikla ir marijonų organizavimu. Varšuvos 
miesto valdyba jį išrinko savo nariu. Visos Lenkijos 
kapelionai, tikybos dėstytojai mokyklose, savo suvažiavimo 

(1917) Varšuvoje jį išrinko pirmininku, o lenkiškoji Vilniaus 
vyskupijos kapitula, vietoj pagarbos (pagerbimo), jam 
sudarinėjo sąlygas pradėti kryžiaus kelius. 

Tiksliau ingreso atmosferai pavaizduoti, paskaitykime 
paties vyks. Matulevičiaus užrašus: 

„Privažiavus prie katedros, prie jos durų mane pasitiko 
prel. Michalkevičius su kunigais ir trumpai pasveikino. Apsi- 
taisęs vyskupo rūbais, pradėjau paprastas ingreso apeigas. 
Zmonių buvo labai daug, netilpo bažnyčioje. Minios laukė 
prie bažnyčios. Iš vyskupo sosto trumpai prabilau į kunigus 
lotyniškai, o paskui iš sakyklos: pirma lenkiškai, paskui lie- 

tuviškai. Kanauninkas asistentas evangeliją skaitė tik 
lenkiškai prieš pradedant prakalbas (pamokslus). 

Pabaigęs lenkiškai pamokslą, paklausiau, ar bus skai- 
toma evangelija lietuviškai. Atsakė, kad čia tokio papročio 
nesą. Man rodėsi, kad prieš lietuvišką pamokslą, reikėjo pa- 
skaityti lietuviškai evangeliją. Tiek to, nieko nesakęs 
prabilau lietuviškai. Į žmones kalbėjau karštai ir širdingai. 
Regis, lenkai ir lietuviai buvo patenkinti“ (Diaria 129). 

Iš aukščiau aprašyto pasiruošimo priimti naująjį 
vyskupą matėme, kaip buvo įtempti ir jautrūs lenkų 

reikalavimai ir koki buvo lietuvių norai bei Lietuvos val- 
džios nusistatymai. Sentimentai pynėsi su formaline val- 
džios teise. Padėtis buvo elektrizuota: katedroje kiekvienu 
momentu galėjo įvykti sprogimas (triukšmas). Lenkai rūpes- 
tingai izoliavo lietuvius ir paruošė savo minią. Mygtukas 
buvo kapitulos rankose. 

Nelabai pasitikėdami naujuoju vyskupu, kai jis lipo į 
sakyklą, paskui nusekė du asistentai: kan. Antanas Czer- 
niawskis ir kun. Stanislovas Maciejewicz, žymus tautinės 
lenkų partijos (endekų) veikėjas, buvęs Rusijos Dūmos ir 
esamas Lenkijos seimo narys. Tai atrodė lyg natūrali pagar- 
bos išraiška vyskupui ir drauge tinkamas strateginis koman- 
dos punktas už vyskupo nugaros. Davus ženklą, palankus 
vyskupo žodis gali būti sutiktas „valiavimais“, o nepalankus 
— triukšmais... (Zr. J. Vaišnora, Arkiv. Matulevičius Vilniuje, 
154-55 pp.). 

Tačiau vyskupas buvo ramus, nes tautų neapykantos ir 
politika jam buvo svetimos. Jo ingresinis pamokslas — gili 
artimo meilė — žodis žodin buvo pasakytas lenkiškai ir 
lietuviškai. Stai kelios ištraukos: 

„Sventasis Tėvas paskyrė mane šios garbingos vysku- 
pijos vyskupu, ganytoju. Pirmą kartą stoju šioje šventoje 
vietoje su jumis, mieliausieji, viešai ir atvirai pasikalbėti, 
kaip mes drauge gyvensime, kaip mes sielų reikalus aprū- 
pinsime, kaip savo priedermes atliksime. Stoju nepa- 
žįstamas, todėl pirmučiausiai prašau vieno dalyko: laikykite 
mane Kristaus tarnu, atsiųstu jums rodyti kelią į dangų ir 
vesti į amžiną laimę. Nuo šio laiko mes gyvensime kaip viena 
didelė dvasinė šeima, kurios aš būsiu tėvu ir vadu šioje var- 
gingoje dvasinėje kelionėje... Aš stengsiuos būti savo avelių 
pas Dievą tarpininku ir užtarėju. 

Sviesiu, kad pažintumėte Dievą — Kristų — Bažnyčią. 
Priminsiu Dievo ir Bažnyčios įsakymus. Mokysiu dorovės ir 
rausiu lauk nedorybes. Skleisiu meilę, teisybę, blaivybę. Teik- 
siu Dievo malones (Sv. Sakramentus)... Manęs laukia didžios 
priedermės. Į jas įdėsiu visą sveikatą, visą savo darbą... 
Noriu jums būti ne kuo kitu, kaip tik tėvu ir ganytoju, Kris- 

taus sekėjų. Mano darbo dirva — Kristaus karalystė 
(kovojanti Bažnyčia). Mano partija — Kristus... Sveikinu 
visus čia susirinkusius ir likusius namie, teisius ir nusidėjė- 
lius. Ateinu pas jus su meile. Neabejoju, kad ir man meile 
atsilyginsite...“ (AJM 202-203). 


„Po sumos, grįždamas su prel. Hanusowiczium, dar kar- 
tą prašiau pasakyti kan. Lubianiecui, kad pirmą vietą užleis- 
tų Lietuvos Tarybai ir valdžios atstovams. Numaniau, kad 
čia kils susirėmimas ir daug nemalonumų. Įžengiant į vysku- 
po rūmus, su duona ir druska mane pasitiko prel. Michalke- 
vičius. Atvyko ir kiti prelatai bei kanauninkai. Aukštai salio- 
nuose rinkosi delegacijų atstovai. 


Man einant pusryčiauti, priėjęs kan. Kukta pasakė, kad, 
jei kapitula sutinka pirmoje eilėje leisti Tarybos atstovus, tai 
jie atvyks pasveikinti, o jei ne, tai nesirodys. Pasakiau, kad 
prel. Hanusowiczius sakęs, jog tam jų norui nesipriešinsiąs. 
Tada kan. Kukta pasiuntė vežiką Tarybos atstovų parvežti. 

Susėdus pusryčiauti, atėjęs kun. Lubaniec aštriai užpro- 
testavo prieš Tarybos atstovų norą kalbėti pirmiausiai. Esą 
buvo nustatyta tvarka, kad pirma kalbės lenkų delegacijų at- 
stovai, o paskui lietuviai, tai to reikia ir laikytis. Pasakiau, 
kad mano nuomone čia jau civilinio mandagumo aktai. Baž- 
nyčioje pirma kalbėjau lenkiškai, o paskui lietuviškai, nes 
lenkų dauguma. O čia Taryba vis tik yra valdžia. Ją sveikino 
Sv. Tėvas, su ja vedė derybas nuncijus Pacelli Miunchene, 
visos šalies dalį. Taigi, šio civilinio mandagumo akte jai 
priderėtų pirma vieta, taip man rodos. Kiti kapitulos nariai 
nesipriešino, tik kan. Lubianiec spyrėsi, kad greičiau eičiau 
prie delegacijų, nes jos laukią... 

Rinktis buvo nustatyta 2 val. Tarybos atstovų dar 
nebuvo. Palaukęs iki pusės po dviejų, ėjau prie delegacijų. 
Pasakiau, kad viską pertrauktų, kai tik atvyks Tarybos atsto- 

vai, — kad juos priimsiu. Kan. Lubianiec sakė, kad juos gali 
priimti kur atskirame kambariukyje. Pasakiau, kad geriau jų 
visai nepriimti, negu žmones niekinti. 

Prasidėjo sveikinimai: pirmiau ėjo lenkų atstovai, paskui 
lietuvių, paskui gudų. Kan. Lubianiec norėjo, kad, išklausęs 
lenkų, tuojau jiems atsakyčiau. Pasakiau, kad, visų išklausęs, 
paskui visiems paeiliui atsakysiu. Kiek galėdamas, kalbėjau 
širdingai, pirma lenkams, paskui lietuviams ir pagaliau 
gudams. Siems kalbėjau lenkų kalba, nes gudiškai nemokė- 
jau. Sakiau, kad čia atėjau visiems lygiai tarnauti, visiems 
reikšti meilę, kad tautų santykiuose privalome laikytis tos 
pačios Kristaus doros, kaip ir atskirų žmonių santykiuose, 
kad nevalia nė vieno laikyti neapykantoje, niekinti, skriausti, 
kad reikia visus lygiai mylėti ir t.t. 

Nežinau kodėl man niekad taip neišrodė menki, 
niekingi tie tautiniai ginčai, neapykantos, užsispyrimai, kaip 
dabar. Rodos, turint bent kiek geros valios ir nuolaidumo, 
buvo galima visus sutaikinti Kristuje. Daug kaltės man 
išrodė čionai iš kai kurių kunigų pusės. Mat, patyriau, kad 
kapitula ir lenkai kunigai visiškai nepripažįsta Tarybos, nė 
lietuvių valstybinės valdžios. Paskui sužinojau, kad per dvi 
savaites tebekalbėta ir tebesiginčyta Vilniuje tik apie tai, 
katra (kuria) kalba aš pirmiau prakalbėsias ir, jeigu būčiau 
išdrįsęs pirma lietuviškai prakalbėti, kaip Taryba spyrėsi, tai 
lenkai būtų bažnyčioje sukėlę dideliausį triukšmą. Man 
pirma prabilus lenkiškai, buvo labai patenkinti. 

Tarybos atstovai neatvažiavo. Pasirodė, kad buvo ne- 
susipratimas. Vežikas nesuprato, pastovėjęs prie Tarybos, 
grįžo. Nebuvo Tarybos atstovų nei katedroje, kadangi kapi- 
tula nenorėjo jiems duoti atskirų vietų, o tik drauge su visais 
kitais draugijų atstovais presbiterijoje“ (Diaria 129-131). 

Kaip iš tikrųjų ten buvo su tuo vežiku, sunku pasakyti. 
Gal buvo kan. Kuktos neapdairumas, kad pats nenuvyko į 
Tarybą, o pasiuntė tik vežiką. O gal kas nors tyčia jį 
pamokino apsimesti durneliu... 

Skaudu ir graudu skaityti tuos kuklaus, skaisčios širdies 
vyskupo užrašus. Kiek jis turėjo pakęsti visokių pažeminimų 

Vilniaus vyskupas Jurgis Matulevičius 


ir įžeidimų. Kapitula tikrai jam dėjo ant galvos erškėčių 
vainiką. 

Ingreso dieną visokios kapitulos intrigos taip sugadino 
iškilmių nuotaiką ir santykius su Lietuvos Taryba, kad 
sekančią dieną vysk. Matulevičius tuojau aplankė Tarybos 
pirmininką ir jo pavaduotojus ir visus Lietuvos valstybės 
ministrus ir žymesnius valdininkus. Vyskupas paaiškino, 
kad viską tvarkė kapitula ir jis, ramybės dėlei, turėjo tai- 
kintis prie jos nustatytos tvarkos. 

Tą pačią gruodžio 9 dieną lenkų piliečiai vyskupą 
pakvietė pietų, kurių metu buvo prakalbos. Vadovaujantis 
kalbėtojas pakėlė tostą į vyskupo sveikatą ir išreiškė viltį, 
kad vyskupas prisidės prie Lenkijos-Lietuvos unijos atgai- 
vinimo. Tai buvo savotiška politinė provokacija, į kurią savo 
kalboje vyskupas atsakė, kad, būdamas Lenkijoje, jis visa 
širdžia tarnavo žmonėms ir čia visiems tarnaus. Kaip kuni- 
gas ir vyskupas jis tegali skelbti tik meilę, broliškumą, 
vienybę ir taikinti žmones, bet politinės unijos ne jam pri- 
klauso ir nesančios jo galioje, todėl į tą dalyką nieko atsakyti 
negali, nė nenori. 

Kitą dieną jį pakvietė vakarienės krikščionys demok- 
ratai. Ten taip pat buvo prakalbų ir reikėjo būti atsargiam. 
Kadangi ir ten sukosi politika, tai savo kalboje jis pabrėžė, 
kad į politiką kištis jis negali, kad, mokydamas žmones do- 
ros, teikdamas jiems Kristaus mokslą, tėvynei pasitarnaus 
geriausiai. 

Skaitome užrašuose toliau: „Pagaliau nurimę Tarybos ir 
Valdžios atstovai pakvietė mane pietų (gruodžio 12 d.). Buvo 
daug kalbų: kalbėjo lietuviai, gudai, lenkų atstovai, žydų 
atstovai, partijų atstovai. Kai kuriems atsakiau skyrium, 
paskui visiems kartu. Kėliau aikštėn Kristaus idealus ir 
mintis. Pasinaudodamas proga, pasakiau bent du trumpus 
apologetikos pamokslėlius. Mano kalbos regimai patiko vi- 
siems, visi buvo patenkinti ir žydai, ir gudai, ir lietuviai. Taip 
Dievas padėjo ir vėl man sueiti į dermę su Lietuvos Valstybe. 
Lietuviai, nusiminę dėl ingreso ir paabejoję, koks aš būsiąs 
lietuviams, dabar nurimo“ (Diaria 132-133). 

Tų pietų aprašymą pratęskime Lietuvos Aido redakto- 
riaus kan. Tumo įspūdžiais: 

„Per ištisas tris valandas kalbomis kamavo nabagą 
vaišinamąjį Svetį ir visiems jis kantriai ir taip maloniai atsa- 
kinėjo, jog visi buvo pilnai patenkinti ir nulenkti. Paskiausia 
kalba buvo rusiškai pasakyta Valstybės Tarybos nario žydo 
dr. Rozenbaumo biblijos stilium ir dvasia, kaip žmonės, išsi- 
sklaidę kalbomis, ėmė viens kito nebesuprasti ir nebemylėti; 
kaip niekas nebepadeda tai pataisyti, nei Dievo reiškiniai, 
nei mokslas. Belieka — malda už visas tautas ir jų talką. 

Stasys Silingas sumaningai mezgė senovines Vaidilučių 
namų ugnelės tradicijas su naujomis Kryžiaus reikmenimis. 
Mykolas Biržiška apie kultūros statymą ant paveldėtųjų tik- 
rų tautos savotiškumų, ne ant skolintųjų iš svetur. Kun. 
Vladas Mironas apie Bažnyčią ne vien Laivą, bet ištisą 
eskadrą, kuri seka savo kapitoną. Kan. Tumas apie „Vilčių 
Zvaigždę“, į kurią žmonės individai, nuo kits kito nutolę, 
savo kiautais apsimovę, siunčia visus savo norus ir lauki- 
mus, idant nuo Jos atsimušę, sugrįžtų skyrium kiekvienam, 
tik padvigubinti ir meile sušildyti. Zvaigždė — Kristus, kurs 
visus patraukė „aukštyn pakeltas“; regima dabar žvaigždė — 
iškeltasis Ganytojas. Voldemaras vaizdavo savo poeto Mic- 
kevičiaus Gustavą. 

Prūsai, reformatai, lenkiškai kalbantieji lietuviai, beti- 
kybiai, socialistai, vyriausybės, Taryba, gudai reiškia savo 
sielvartus ir troškimus, kad Ganytojas padėtų jiems iš vargų 
išbristi. Ir visiems padaryta gana. Iš Jo Mylistos atsakų, štai, 
kaip galėtume atvaizdinti naująjį Lietuvos sostinės Vyskupą: 

„Esu lietuvis, tačiau lenkiškai pramokau, kalbu taisyk- 
lingai ir daug esu dirbęs tikrojoje Lenkijoje, teatmindamas 
žmones. Žmones tematysiu ir dabar. Kalbų skirtumas 
neskirstys man žmonių, kaip neskirs jų valstybių sienos ar 
tikėjimai. Vienas tėra tas pats Kristaus pagrindas dorai — 
visuomenės tvirtybei. Neskirs nė netikyba, nes žinau, kad 
tikėti tegalima gera valia, neliepiant. Ir su tokiais gyvenau ir 
gyvensiu santarmėje. Neskirs nė partijų skirtumai, nes jas 
skiria ne „juodi“ principai, kurie, patyrinėjus, stovi labai arti 

kits kito, nė žmonių neapykantos, kurios tyčia kits kitą nusi- 
juodina ir ragus kits kitam antlipdo, idant būtų baisesni. 

Aš esu atstovas To, Kurs laimino rimtį ir geros valios 
žmones, tai ir būsiu geros valios. Gi mano ištesėjimas bus ne 
mano vieno, tik kiek padėsite visi, rodydami gerą valią man, 
stovinčiam virš visų partijų, krypsnių ir kitokių skirtumų. 
Geros valios vaisių dėkime į bendrą valstybės iždą, kas dailę, 
kas mokslą, kas politiką, kas valdžią, kas šeimynėlės auk- 
lėjimą, viską paremtą meile, tai iš tos nepeiktinos įvairybės 
susidarys tvirta, pastovi valstybės vienybė“ (Lietuvos Aidas 
Nr. 157; Vaižganto raštai I, 144-145). 

PIRMIEJI VYSKUPAVIMO METAI 


Vilniaus vyskupijos plotai 


Lietuva jau buvo didelė ir gerai organizuota valstybė, kai 
jos sostinėje buvo įsteigta pirmoji Lietuvos vyskupija. Vilnius 
buvo ne tik sostinė, bet ir valstybės centras. Iš ten Vakarus 
pasiekė ir Didžiojo Lietuvos Kunigaikščio Gedimino laiškai, 
rašyti 1323-1324 metais popiežiui Jonui XXII, Hanzos mies- 
tams ir dominikonų bei pranciškonų vienuoliams. Gedi- 
minas norėjo pakelti krašto kultūrą ir gerbūvį, bet jis turėjo 
sunkiai ginti Lietuvos žemes nuo nuolatinių Kryžiuočių 
Ordino antpuolių. Ordinas dangstėsi misijų skraiste: į Lietu- 
vą ruošdavo „kryžiaus žygius“ neva apkrikštyti lietuvius. 

Siekdamas pakirsti vakariečių riterių pagalbą Ordinui 
(vokiškai ekspansijai), Gediminas planavo pats apsikrikštyti 
ir tą savo norą pareiškė popiežiui su sąlyga, kad būtų sustab- 
dyti kryžiuočių puolimai. Sandėris buvo pasiektas, bet kry- 
žiuočiai savo pažadų popiežiui ir Gediminui nesilaikė, tai ir 
derybos dėl krikšto nutrūko. 

Stebėdamasis ir pasipiktinęs kryžiuočių eilgesiu, Gedi- 
minas savo tikėjimo toleranciją išreiškė tikro išminčiaus žo- 
džiais: „krikščionims jis leidžia savo Dievą garbinti pagal 
savo papročius, rusams pagal savo apeigas, lenkams pagal 
savo papročius, o mes garbiname Dievą pagal savo apeigas 
ir visi turime vieną Dievą“ (autoriaus pabrėžta; ištrauka iš 
14 laiško 128-129). Tai buvo bene pats pirmasis istorijoje val- 
dovo ekumeninis pareiškimas. 

Gedimino sūnūs, Algirdas ir Kęstutis, Lietuvą valdė 
sutartinai. Pirmajam priklausė Vilnius ir rusiškų žemių val- 
dos, o antrajam — Trakai, visos lietuviškosios žemės ir 
atspara prieš kryžiuočius. Algirdui 1377 m. mirus, jo 
valdomoji dalis teko jo sūnui Jogailai. Buvo tikėtasi, kad 
tokiu pat būdu ir Kęstučio palikimas atiteks jo sūnui 
Vytautui. Tačiau Jogaila panoro valdyti pats vienas: 1382 m. 

jis iš gyvųjų pašalino Kęstutį, ir iš to kilo tarp pusbrolių aštri 
kova, kurią visai netikėtai pertraukė lenkų įsiterpimas. 

1385 m. Lenkijos ponai Jogailai pasiūlė vesti jų karalaitę 
Jadvygą ir Lenkijos karaliaus karūną, ir, aišku, apsikrikš- 
tyti. Krikštas ir vestuvės įvyko 1386 m. Krokuvoje. Kitais 
metais jis grįžo į Lietuvą ir drauge su Vytautu jis krikštijo 
lietuvius ir įsteigė Vilniaus vyskupiją, jai suteikdamas tokias 
pat teises ir privilegijas, kokias turėjo Lenkijos Bažnyčia. 
Pirmoji Vilniaus bažnyčia-katedra buvo pastatyta 1387 m. 
Vyskupijos įsteigimą patvirtino popiežius Urbonas VI 1388 
m. kovo 12 d. bule, vyskupu, Gniezno arkivyskupijos sufra- 
ganu, paskirdamas pranciškonų vienuolį Andrių iš Lenkijos 
(žr. P. Jatulis, Aidai, 1974 m. 4 nr. 188 p.) DLK Vytauto 
pastangomis 1417 m. buvo įkurta ir antroji Lietuvos 
vyskupija, pavadinta Medininkų, o nuo 1609 metų — 
Žemaičių vyskupija. 

Ilgainiui Vilniaus vyskupija apėmė didžiulius Lietuvos 
žemių plotus. Jos ribose buvo 8 vaivadijos (palatinatai): 
Vilniaus, Trakų, Vitebsko, Polocko, Minsko, Naugarduko, 
Mstislavlio, Smolensko ir dalis Brastos vaivadijos. Jų ribos 
kitėjo su šimtmečiais ir politiniais įvykiais. 1636 buvo įsteig- 
ta atskira Smolensko vyskupija. Po pirmojo Lietuvos ir Len- 
kijos padalijimo 1772 m. Rusija užėmė Vitebsko, Minsko, 
Mstislavlio ir dalį Polocko vaivadijos. Care Kotryna II iš tų 
sričių be Romos atsiklausimo 1773 m. įsteigė Gudijos 
vyskupiją su centru Mogiliave. 1782 m. ją pakėlė į 
arkivyskupiją, kurią tik po ilgų derybų pripažino popiežius 
Pijus VI. 

Po trečiojo Lietuvos ir Lenkijos padalijimo (1795) pietinės 
Sūduvos sritys — Knyšino, Augustavo, Alytaus ir visos 
Suvalkijos iki Nemuno atiteko Prūsijai. Stiprindamasi už- 
imtose žemėse Prūsų valdžia 1798 m. įsteigė Vygrių vyskupi- 
ją, kurios buveinė vėliau persikėlė į Seinus. 

1849 m. pertvarkant Rusijos imperijoje esančių vyskupijų 
ribas, iš Vilniaus vyskupijos buvo atimti 8 dekanatai (Kauno, 
Panevėžio, Utenos, Ukmergės, Obelių, Zarasų, Kuršių ir 
Žiemgalių) ir prijungti prie Žemaičių vyskupijos. XIX a. 

pabaigoje Vilniaus vyskupijai priklausė tik Vilniaus ir 
Gardino gubernijos. 

Senas Vilniaus miestas nuo pat užgimimo buvo Lietuvos 
sostinė. Amžiai jį didino ir puošė, o karai degino ir griovė. 
Priešai jį plėšė ir žudė, o jis, kaip tasai pasakų paukštis, vis 
kildavo iš pelenų dar gražesnis. Jis stiebėsi ne tik aukštais 
bažnyčių bokštais, puošniais didikų rūmais, bet ir pirmuoju 
Rytų Europos universitetu, išdygusiu 1579 metais. 

Po trečiojo padalijimo (1795) Rusija visiškai pavergė 
Lietuvą ir tuojau išdraskė visą Lietuvos švietimo tinklą ir net 
likvidavo Vilniaus universitetą. To buvo dar negana: po 1863 
m. sukilimo uždarė visus katalikų vienuolynus ir jų buvusias 
mokyklas ir konfiskavo jų nuosavybes. Lietuvoje pradėjo įžū- 
lią rusinimo politiką: uždraudė lietuvių spaudą lotyniškomis 
raidėmis ir persekiojo jos parsigabenimą iš užsienių. Tai 
tesėsi 40 metų (1864-1904). 

Taip pat be jokios atodairos persekiojo katalikų Baž- 
nyčią ir net kiekvieną parapiją. Daug kentėjo ir Vilniaus 
vyskupija. Įvairiais pretekstais rusų valdžia suiminėdavo 
vyskupus ir juos išgabendavo į Rusijos gilumą. Buvo net kele- 
tas laikotarpių, kada vyskupijas valdė tik administratoriai. 
Ir vysk. Matulevičius perėmė vyskupiją iš administratoriaus. 


Suiručių sūkuryje 


1914 m. susigrūmė dvi didelės imperijos — Vokietija ir 
Rusija. Tarp jų Lietuva pirmoji virto karo lauku. Vokiečiai 
išstūmė rusus ir 1915 rugsėjo 18 d. užėmė Vilnių. Prasidėjo 
nauja okupacija su ūkinėmis rekvizicijomis ir karo stovio 
įstatymais. Nors vokiečių frontas sparčiai riedėjo į Rusijos 
plotus, bet karo galo nesimatė. Fronto užnugariui apraminti, 
Vokietija ir Austrija-Vengrija 1916 lapkričio 5 d. paskelbė 
Lenkijos atstatymą iš Rusijai priklausiusių žemių. Netrukus, 
1917 kovo mėnesį, Rusijoje kilo revoliucija ir nuvertė caro 
valdžią. 

Sie įvykiai rodė prošvaistes didelėms atmainoms. Vil- 
niuje lietuviai tuojau sudarė Organizacinį Komitetą, kuris 

išgavo iš karinės vokiečių valdžios leidimą sukviesti pla- 
tesnę lietuvių konferenciją. 1917 rugsėjo 18 d. į Vilnių 
suvažiavo iš viso krašto 214 kviestų atstovų, parinktų iš įvai- 
rių nusistatymų bei profesijų asmenų. Jie posėdžiavo ketu- 
rias dienas ir išrinko 20 asmenų Lietuvos Tarybą rūpintis 
Lietuvos reikalais. 

Gavusi lietuvių tautos pritarimą ir paramą, Taryba 
derėjosi su vokiečiais dėl tolimesnio Lietuvos likimo. Vokie- 
čiai siūlė įvairius ryšius su Vokietija, tačiau Taryba vengė 
bet kokio įsivėlimo į vokiečių karo mašiną. Laiko delsimas 
atrodė pavojingas. Taryba ryžosi pasinaudoti lietuviška 
patarle: kalk geležį, kol karšta. Savo 1918 vasario 16 d. 
posėdyje Taryba paskelbė Lietuvos nepriklausomybę. Tuo 
drąsiu aktu Taryba pareiškė atstatanti nepriklausomą, 
demokratiniais pagrindais sutvarkytą Lietuvos valstybę su 
sostine Vilniuje ir tą valstybę atskirianti nuo visų vals- 
tybinių ryšių, kurie yra buvę su kitomis tautomis. 

Vilniaus lenkai taip pat organizavosi ir siekė prijungti 
prie Lenkijos ne tik Vilnių, bet ir visą Lietuvą. Tokius norus 
gyvai palaikė Lenkijos Valstybės Taryba ir net atvirai 
Vokietijai pareiškė savo pretenzijas į Lietuvą. 

Tuojau atsirado ir kitas pretendentas valdyti Lietuvą. 
Tai buvo Rusijos bolševikai, kurie 1917 spalio 24-25 naktį 
(senojo stiliaus) nuvertė laikinąją Rusijos Aleksandro F. Ke- 
renskio vyriausybę. Taip Rusijoje prasidėjo nauja bolševikų 
komunistų era, imperijos griuvėsiuose įžiebusi karą, terorą, ir 
visas kraštas paplūdo krauju. Valdžią pagrobęs, Vladimiras 
Leninas (1870-1924) paskelbė proletariato diktatūrą, kuri 
susidūrė su milžiniškais sunkumais. Jis nusprendė taikintis 
su Vokietija bet kuria kaina — be aneksijų ir be reparacijų. 
Tačiau 1918 kovo mėn. derybose Lietuvos Brastoje, kur tada 
buvo vokiečių vyriausio rytų fronto štabo būstinė, jis turėjo 
kapituliuoti. Tada Vokietija galėjo savo karo jėgas perkelti į 
vakarų frontą, o bolševikai griebėsi subversijos Lietuvoje. 

Bolševikų pogrindžio veikla Lietuvoje vyko jau anks- 
čiau. Jie veikė socialdemokratų partijos vardu. 1916-1917 m. 
vienas iš aktyviausių komunistų buvo Vincas Mickevičius- 

Kapsukas (1880-1935), varęs propagandą tarp Amerikos 
lietuvių. Bolševikinei revoliucijai artėjant, jis grįžo į Pet- 
rapilį ir 1917.X.10 buvo paskirtas ruošti kadrus būsimam 
partijos darbui Lietuvoje, o gruodžio 8 d. jau buvo pakeltas 
oficialiu Lietuvos Reikalų komisaru. Jo pavaduotoju buvo 
paskirtas Zigmas Aleksa-Angarietis (1882-1940) — abu tur- 
tingų Suvalkijos ūkininkų sūnūs. 

1918 gruodžio 8 dieną, kai vysk. Matulevičius darė 
ingresą į Vilniaus katedrą, Maskvoje Sovietų Komisarų Tary- 
ba įsteigė ir pripažino tris sovietines respublikas: Lietuvos, 
Latvijos ir Estijos. Ir tuojau pradėjo į tas „respublikas“ 
raudonosios armijos invazijas, paskui kurias sekė Maskvoje 
suformuotos „vyriausybės“. Tą pačią dieną Vilniuje buvo 
sudaryta „laikinoji revoliucinė darbininkų ir valstiečių 
vyriausybė“. Ją suformavo vilnietis darbininkas Pranas 
Eidukevičius (1869-1926). Vidaus reikalų liaudies komisaru 
buvo paskirtas Aleksa-Angarietis. 

Lietuvos vyriausybės ministrų kabinetą Taryba suorga- 
nizavo 1918 lapkričio 11 dieną. Ministru pirmininku buvo 
paskirtas prof. Augustinas Voldemaras (1883-1942). Lietuvos 
kariuomenė buvo suformuota lapkričio 23 d. Iki tol veikė tik 
lietuvių milicija. Taigi, lietuvių karinės jėgos buvo dar silp- 
nos, kai raudonoji armija ėmė veržtis į Lietuvą. Visame kraš- 
te formavosi lietuvių savanorių būriai ir stojo gintis nuo besi- 
veržiančių bolševikų. 

Vilniaus saugumą gerokai susilpnino 1918 lapkričio 11 d. 
Vokietijos kapituliacija ir paliaubų pasirašymas su vakarų 
sąjungininkais. Vokietijos kaizeris Wilhelmas II pabėgo į 
Olandiją, ir tuojau pradėjo irti visa vokiečių kariuomenės 
tvarka. Vilniuje okupacinę valdžią perėmė vokiečių kareivių 
tarybos ir pradėjo savivaliauti, vis delsdami trauktis į 
Vokietiją. Mieste tvarką, kiek begalėdama, palaikė lietuvių 
milicija. Bolševikų agitatoriai kurstė darbininkus. Lenkai 
laukė pagalbos iš Varšuvos. Tokią padėtį skubėjo panaudoti 
Maskva: gruodžio 12 d. jos raudonoji armija pradėjo brautis į 
Lietuvą. Užėmė Svenčionis, Uteną, Rokiškį ir kreipė smūgį į 
Vilnių. 

Tokiose aplinkybėse vysk. Matulevičius pradėjo valdyti 
Vilniaus vyskupiją. Kiekviena diena vis nešė naujas negan- 
das, kurios, kaip audringa jūra, nepaliaujamai daužėsi į 
vyskupo rūmus. Laimei, Vyskupas surasdavo vieną kitą 
valandėlę laiko užrašyti daugelio įvykių eigą. Jo lietuviškai 
rašyti užrašai, beatifikacijos proceso eigoje tilpę rinkinyje 
Diaria III (Diarium complectens eventus connexes cum sua 
persona), yra autentiškiausias šaltinis, kuriuo ir naudojamės 
pavaizduoti visus jo komplikuotus darbus, liečiančius įvai- 
riausias sritis. 


Audrai artėjant 


Neramios žinios apie bolševikų grėsmę pasiekė ir 
vyskupą. Vilniuje jis buvo vienintelis stulpas, kuris nesvy- 
ruodamas ėjo savo pareigas. Iš jo užrašų skaitome, kad per 
visas dienas rytais jį lankė daug visokių žmonių ir kunigų, o 
po pietų paprastai jis pats lankydavo žymesnius miesto ir 
šalies piliečius. Pas jį buvo prisistatyti vienuolynų atstovės ir 
atstovai. Seserų Nazaretiečių kviečiamas, jis aplankė jų 
vedamas mokyklas. Labai gražiai priėmė, bet prakalbos ir 
vaikučių eilėraščių deklamacijos buvo labai tautinėje lenkų 
dvasioje. Atsakydamas vyskupas pabrėžė tikybos reikšmę ir 
vertę tautų sugyvenimo ir mokymo bei auklėjimo darbe. 

Netrukus, gruodžio 15 d., Vilniaus katedroje vyko nepa- 
prastos iškilmės — naujai paskirto Rygos vyskupu Eduardo 
Aleksandro O'Rourke (1876-1943) konsekracija. Jį konsek- 
ravo vysk. Matulevičius, asistuojamas Žemaičių vysk. Pran- 
ciškaus Karevičiaus ir prel. Kazimiero Michalkevičiaus. Buvo 
kviestas asistentu Minsko vysk. Lozinskis, bet jis negalėjo 
atvykti į Vilnių, nes Minską jau buvo užėmę bolševikai. 

Ta proga, sekančią dieną, vysk. Matulevičius juos pasi- 
kvietė pas save pasvarstyti aktualius reikalus, kurių buvo 
visa eilė. Pats pirmasis lietė komunizmo grėsmę: kaip turi 
kunigai elgtis artėjant bolševikams. Atsakymas buvo maž- 
daug toks: per pamokslus neliesti politikos, tik žmonėms 
dėstyti Kristaus mokslą, ypatingai pažymint tuos dalykus, 
prieš kuriuos stojama. Kadangi bus daromos kratos, tai 

Eduardas Aleksandras ORourke (1876-1943) 
vysk. J. Matulevičiaus 1918.XII.14 Vilniaus 
katedroje konsekruotas Rygos vyskupu 


reikia sutvarkyti pinigus ir depozitus. Jei pareikalaus 
nuosavybių aktų, tai duoti tik duplikatus, kaip kunigai darė 
Rusijoje. Reikalui esant, Rusijos kunigai palaikydavo san- 
tykius su bolševikais tik privačiai, o ne oficialiai. 

Lietuviai ir lenkai kas sau sumanė steigti universitetus. 
Lietuvos Taryba ir lenkų atstovas dr. Juozas Ziemackis 
vyskupui išreiškė norą turėti ir teologijos fakultetą. Aišku, 

mums dviejų teologijos fakultetų nereikia — galima apsieiti 
su vienu, nes dėstomoji kalba bus lotynų. Dėl to reikalo dar 
galima palaukti. 

Buvo kalbėta apie rusų konfiskuotų bažnytinių turtų 
atgavimą. Sutarta, kad kunigai, kur galima ir kiek galima, 
imtų viską, kas anksčiau priklausė katalikų Bažnyčiai. Buvo 
nutarta ir keletas smulkesnių dalykų, kaip metrikų vedimas 
lotynų kalba, kad vyskupijų kurijos siuntinėtų vieni kitiems 
ganytojų raštus, svarbesnius įsakymus ir leidinius, kad tuo 
būdu būtų subendrintas darbas. Tartasi ir apie misijų, reko- 
lekcijų vedimą, vienuolijų steigimą ir tt. (Diaria 133-134). 

Tą pačią dieną (XII.16), 5 val. po pietų, sukvietė miesto 
kunigus pasitarti, kaip reikėtų elgtis atėjus bolševikams ir 
kaip tam paruošti žmones. Vyskupas painformavo, kas buvo 
sutarta aukščiau minėtame pasitarime, ir išklausė kunigų 
nuomonių apie dalykų padėtį ir priemones pašalinti blogy- 
bėms ar užbėgti joms už akių. Skatino tinkamai paruošti pa- 
mokslus, bendradarbiauti spaudoje, lankyti ganomuosius, 
ypač kalėdojant, kelti jų pamaldumą, raginti prie šv. Sak- 
ramentų. Patarė įvesti dėžutes, į kurias žmonės galėtų įmesti 
savo paklausimus ir būtų galima žmonėms atsakyti apie jų 
abejones bei rūpimus reikalus. 

Nutarė įvesti Vilniaus bažnyčiose permaldavimo pamal- 
das paeiliui kiekvienoje su tinkamais pamokslais. Miesto 
dekanui pavedė sukviesti klebonus ir nustatyti tų pamaldų 
tvarką ir nurodyti pamokslų temas. Taip pat vyskupas prašė, 
jeigu kas turėtų klausimų ar dalykų, kuriuos per tokius 
susirinkimus būtų galima svarstyti, kad jam apie tai pra- 
neštų raštu arba įmestų į jo laiškų dėžutę. 

Mieste kaskart darėsi neramiau. Įvairios partijos ėmė 
tarp savęs varžytis miestą- ir valdžią. Buvo bene šeši var- 
žovai: Lietuvos Taryba, vokiečių kareivių taryba, lenkų komi- 
tetas, darbininkų (bolševikų) taryba, tų pačių bolševikų 
taryba su Kapsuku Vileikoje ir senoji, dar rusų paliktoji, 
miesto valdyba. Mieste ėmė dygti daug laikraščių įvairiomis 
kalbomis. 

Vokiečiai mulkino visus: nė vieniems neleido tinkamai 

susiorganizuoti ir niekam nedavė ginklų. Pagaliau Lietuvos 
Tarybai perdavė valstybinius rūmus, kurių neįstengė nei 
apimti, nei apsaugoti, o senąjai miesto valdybai perdavė 
miestą. Bolševikų tarybai išreiškė palankumą, o lenkų legio- 
nieriams, kaip vėliau paaiškėjo, iš tikrųjų atidavė miestą. 
Visus sukiršino ir patys viską išsivežė... (Diaria 135). 

Toliau vyskupo užrašuose skaitome: „Mano stovis buvo 
be galo sunkus: kas vieniems tiko, tai kitiems nepatiko. 
Viskas virte virė. Nežinia kaip įsitaikius. Laikiausi Kristaus 
ir Bažnyčios. Mačiau, kad lietuviai ir lenkai traukia į savo 
pusę, nelabai paisydami Bažnyčios reikalų... Kūčių dieną 
lankiau įvairias lietuvių ir lenkų įstaigas pasidalinti 
plotkelių. Kalėdų naktį sakiau pamokslą ir celebravau šv. 
Mišias“ (Diaria 136). 

Gruodžio 27 d. rašo: „Atėjo pas mane Steponas 
Mickiewicz, Varšuvos lenkų (Lenkijos) valdžios atsiųstas 
komisaras. Jis pranešė, kad Lenkijos valdžia nusprendusi 
okupuoti Lietuvą, bet kad tai dar nereiškia Lietuvos anek- 
sijos, kad paliksią teisę apsispręsti. Ir pasakė, kad legio- 
nieriai ir lenkų valdžia garantuosią Bažnyčiai liuosybę 
(laisvę) ir ginsią visų tautų laisvę“. Vyskupui tai atrodė 
nelabai gudri meškerė jį pasigauti. Nesigilindamas į smulk- 
menas, jis tuojau pareiškė: „Aš į politiką nesikišu, bet, atėjus 
legionieriams, mes kunigai taip pat rūpinsimės jų išganymu 
kaip ir kitų žmonių. Aš žmonėms nuolat skelbiu vienybės, 
meilės, broliškumo reikalingumą, tai mano, ganytojo, už- 
davinys“ (Diaria 136). 

Vyskupas labai apsidžiaugė, kai pas jį gruodžio 29 d. 
atvažiavo kun. dr. Juozas Vaitkevičius, MIC, kuris buvo pro- 
fesorium Wtocthaweko seminarijoje. Kun. Vaitkevičius buvo 
kilęs iš Sunskų parapijos, artimas Matulaičių kaimynas. 


Lenkų legionierių užpuolis 


Besvarstant kaip reikėtų laikytis bolševikinės okupacijos 
metu, gruodžio 30 d. vyskupą pasiekė žinia, kad 1919 sausio 2 
d. išsikrausto visi vokiečiai ir kad tą dieną išeisiąs pasku- 

tinis keleivinis traukinys, kad pasitrauks Taryba ir Lietuvos 
vyriausybė. Taip ir įvyko. 

Per Naujus Metus, apie 5 val. po pietų, lenkų legionieriai 
paėmė miesto valdžią. Varnų gatvėje apsupo bolševikų darbi- 
ninkų tarybos būstinę, kuri po susišaudymo tuojau pasidavė. 
Suėmė keletą lietuvių ir daug bolševikų žydų. Legionierių 
komendantas Steponas Mokrzeckis mieste paskelbė karo 
stovį. 

Iš bolševikų užimtų vietų daug kunigų bėgo į Vilnių. Iš jų 
pasakojimų paaiškėjo, kad bolševikai nuolat artėja prie Vil- 
niaus. Vertindamas jų pranešimus, vyskupas rašo: 

„Mano nuomone legionieriai nebegalės atlaikyti Vil- 
niaus, tik be reikalo savo šaudymais, areštais ir tt. suerzino 
priešingų partijų žmones. Be abejo, atėję bolševikai pirmiau- 
sia keršys kunigams, o paskui lenkams. Prie legionierių 
neprisidėjo nei lietuviai, nei žydai. Legionierių žygis už- 
trauks ant miesto gyventojų tik didesnę nelaimę, jei jie neat- 
silaikys prieš bolševikus. Jie pasitikėjo, kad prisidėsią so- 
džiai (kaimiečiai). Iš prabėgėlių kunigų sužinojau, kad 
sodžiai ne taip greiti kariauti. Esą bene prieš mus eina bolše- 
vikai, — jie tik prieš dvarponius ir kunigus. Lenkai dar pasi- 
tiki, kad Varšuva atsiusianti pagalbą, bet tur būt veltui, nes, 
kiek girdėti, nė ten neturi nei ginklų, nei šovinių“ (Diaria 
137). 

Sausio 3 d. vienuoliai Broliai Doloristai atsiuntė vieną 
broliuką vyskupo paklausti, ar nederėtų ir broliams stoti į 
legionierius, kad į juos visuomenė nežiūrėtų šnairai: tiek 
vyrų, 0 nenori ginti šalies... Vyskupas pasakė, kad vienuoliai 
negali stoti kariauti, nes tai priešinga jų pašaukimui ir Baž- 
nyčios įstatymams bei dvasiai. Jeigu susidarys ligoninės, tai 
ten gali tarnauti ligonims ir sužeistiesiems, jei nori. 

Atbėgo ir vienas karštuolis klebonas (kun. Zarnovvskis) 
klausti, kas daryti, ar leisti įtraukti bažnyčios bokštan kulko- 
svaidį (tai buvo sausio 2 d.), nes iš ten būtų lengva apšaudyti 
bolševikų tarybą ir priversiti pasiduoti. Vyskupas kuo griež- 
čiausiai tai uždraudė, nes Dievo namų neleidžiama naudoti 
karo tikslams. 

Kitą dieną tas pats klebonas atėjo generolo Wejtko vardu 
tartis dėl kapelionų skyrimo lenkų legionieriams. Jis pats 
būtų kaip dekanas, o kiti kapelionai būtų skiriami tik su 
vyskupo žinia. Vyskupas sutiko, nes reikia rūpintis kiekvieno 
žmogaus išganymu, ypač kai jam gręsia mirtis, bet kapelio- 
nais skirsiąs tik tokius, kurie laisvu noru sutiks. 

Mieste vienur kitur vis buvo girdimi susišaudymai. 
Vyskupo sekretorius atėjęs pasakojo, kad žmonės būk (esą) 
laiko blogų, kad tokioje valandoje kunigai niekuo nepa- 
sižymi, neišstoja. Vyskupas jam pasakė, kad į viską reikia 
žiūrėti blaiviau, kad kunigams geriau nesikarščiuoti, nesi- 
kišti į ginčus ir karus, o dirbti savo Bažnyčios ir žmonių 
išganymo darbą (Diaria 138-139). 

Legionierių dienos Vilniuje buvo trumpos: jie atūžė kaip 
vėjas ir su vėju išnyko. Jau ir patys lenkai ėmė kalbėti, kad 
jie pasitrauksią į Gardino pusę. Ten susitvarkę ir susispietę į 
didesnius būrius, po kokių dviejų savaičių vėl grįšią atsiimti 
Vilnių, o kol kas esą priversti miestą užleisti bolševikams. 
Dalis jų jau esą iš miesto išžygiavusi. Jiems nelengva net 
trauktis, nes vokiečiai išsigabeno visus garvežius ir vagonus. 
Sausio 5 dieną vakare buvo girdėti smarkus susišaudymas. 


Tėviškos reminiscencijos 


Tos pačios dienos užrašuose randame lyg vysk. Matu- 
levičiaus pasikalbėjimą su savimi, vaizduojantį žmonių gal- 
vosenos drumstį: 

„Vilniuje man buvo labai sunku. Tikrai čia kelias nuklo- 
tas erškėčiais. Lenkų visuomenė manęs bijojosi, nepasitikėjo, 
žiūrėjo, ką aš darysiu. Net, sveikinant per ingresą, viena 
poniutė man palinkėjo, kad aš lenkams nebūčiau patėvis, o 
tik tėvas. Lietuviai taip pat bijojosi, kad aš nepaslysčiau į 
lenkų pusę. Buvo nežinia, kaip vieniems ir antriems išsitai- 
kius. 

Tautų neapykanta čia baisiausia. Lenkai čia tiesiog 
nepripažįsta nei lietuvių, nei gudų — patys mano imti ir ima 
valdžią į savo rankas. Lietuviai vėl sako, kad čia nekiek esą 
tikrų lenkų, liaudis — tai gudai. Taigi nesą ko paisyti lenkų 

dvarininkų ir šovinistų. Gudų vadai norėtų, kad kas nors 
būtų gudams, o tuo tarpu ta gudų liaudis yra nesusipratusi, 
tamsi, apleista. Kai į juos nori gudiškai kalbėti, ar gudiškus 
pamokslus jiems sakyti, neapkenčia ar pasipriešina. Žydai 
vėl matyt daugiau traukia į rusų šalį ir norėtų prisidėti prie 
rusų. Be to, dar politinės partijos. Miestas tarsi virte verda, 
kunkuliuoja neapykanta“. 

Materialiai vyskupui daug padėjo kan. Juozas Kukta ir 
Marijampolės marijonai, kurie padėjo įsikurti ir aprūpino 
maistu. Taip pat ir Marijampolės Vargdienių Seselių vyres- 
nioji viską, kas reikėjo sutvarkė ir sutaisė. Vietinė lenkų 
visuomenė regimai nieku nenorėjo prisidėti. 

Vyskupas rašo toliau: „Darbo ir visokių reikalų turėjau 
daug. Reikėjo dažnai kalbėti. Labai pavargau ir nuilsau. Emė 
nemiga. Daug galėjau melstis. Dievas aplankė ypatingai gau- 
siomis malonėmis, guodė ir stiprino. Koks geras Viešpats, 
nors ir siunčia kryželių, bet padeda juos nešti, pasaldina, 
pamalonina. Viešpatie, kaip aš Tave myliu! Čia mane bausk 
ir plak už mano kaltybes, tik suteik man savo malonę, kad 
kaskart labiau Tave mylėčiau. Pasižadėjau visiems lygiai 
tarnauti, kad ir kažin kiek nemalonumų patirčiau. Duok, 
Dieve, kad ištesėčiau. 

Sausio 5 d. pavakare legionierių būreliai dar vaikščiojo 
gatvėmis, dainuodami tautines lenkų dainas... Vakare apie 8 
valandą mieste buvo girdėt šaudantis netoli mano rūmų, 
bene Bernardinų gatvelėje. 8 valandą komunistai jau užėmė 
miestą. Legionieriai išdūmė Gardino link... Su jais, be abejo, 
išdūmė ir jų vadai, kurstytojai ir globėjai... Savo areštais, 
užpuldinėjimais, šaudymais, kratomis jie suerzino žmones, 
suerzino ir įpykino žydus, lietuvius, gudus, o labiausiai komu- 
nistus. Gali užtraukti ant nekaltų žmonių bolševikų pagiežą 
ir kerštą. 

Liūdna, kad seni žmonės tą darbą rėmė, jais tikėjo, 
palaikė ir į jį traukė jaunuomenę. Dar liūdniau, kad buvo 
įsimaišę daug lenkų kunigų, galima sakyti, kad jie tuos legio- 
nus sudarė, pagimdė. Čia Vilniuje jie baisiai įsipainiojo į 
politiką; kad ne kunigai, patys dvarininkai nieko neišdarytų. 

Be abejo, kai kurie turi bėgti, o dar ir nelaimę ant Bažnyčios 
ir kitų kunigų gali užtraukti... Kunigas privalo būti visiems 
lygiai tėvas, ganytojas. Jis negali būti partijos žmogus, o juo 
labiau jis negali varyti (imtis) konspiracinio darbo. Dieve, 
duok, kad išnyktų toji kunigų politikantų veislė iš mūsų 
mielos Bažnytėlės! Kai apie tai pamanau, vis man ateina į 
galvą mintis, kad Dievas, ištiesęs savo rykštę, dar skaudžiai 
mus, kunigus, už tai nubaus“. Ar tai nebuvo pranašystė? 

Toliau jis idiliškai vaizduoja bolševikų atėjimą: „1919 
sausio 6 iš ryto anksti kėlęs, jau išvydau būreliais einančią 
raudonąją kariuomenę. Gatvė buvo tuščia. Kai kur matyti 
maldingos moterėlės, einančios su maldaknygėmis į 
bažnyčią ar grįžtančios. Kai kur, išlindę pro vartus, moterys 
ir vyrai bailiai dairėsi į šalis, stebėdamiesi atmaina. Kaskart 
vis daugiau žmonių rodėsi gatvėse. Bet tai jau nebe vaka- 
rykšti žmonės ir gatvės išvaizda nebe vakarykščia. 

Vakar gatvėmis švaistėsi legionieriai, vaikščiojo 
daugybės jaunimo, ypač mergaičių, daug ponų ir ponių. 
Žydai buvo lyg išsislapstę: retai kur koks nedrąsiai 
praeidavo. Lenkai, kone visi apsisagstę baltais ereliais, 
jautėsi, kad jų viešpatavimas. Rogutėmis važinėjo šen ir ten, 
daugiausia legionieriai, — šiandien kas kita. Po gatves 
pasipylė vargo ir darbo žmonės. Daugiausia žydeliai, mer- 
gaitės ir bernaičiai šen ir ten sveikina raudongvardiečius ir 
su jais šnekasi. Matyt, sutinka ir pažįstamų. Tarp kareivių 
matyti nemaža žydelių. Ponai tarsi išmirė. Rogutėmis važi- 
nėja raudonarmiečiai ir proletarai — tarsi visai ne tas 
miestas. 

Buvo ramu, tik girdėti, kad areštavę kiek besislaps- 
tančių legionierių. Ir man žmonės patarė kur išvažiuoti ar 
bent išsikraustyti į kitus namus. Pasiryžau niekur iš čia neiti. 
Bus taip, ką Dievas duos. Jei tokia Dievo valia, mane areš- 
tuos ar net ir žudys — iš visur tas pats kelias. Nesijaučiu, kad 
būčiau kam ką blogo padaręs, taigi ir esu ramus. Katedroje 
laikiau sumą. Žmonių buvo pilna bažnyčia“ (Diaria 138-143). 

Toks trumpas lenkų legionierių išpuolis Vilniuje baigėsi 
katastrofiškai. Vysk. Matulevičius savo užrašuose įtraukė ir 

žmonių spėliojimus, koks galėjo būti to išpuolio tikslas. 
Manoma, kad jie (geriau sakant Varšuva, autoriaus pastaba) 
norėję parodyti pasauliui, kad Vilnius yra lenkų miestas, net 
paskelbė, kad Lietuvos Taryba susitarusi su lenkais ir lei- 
dusi Lietuvoje veikti legionams. Aiškiau tariant, kad Lietuva 
eina išvien su Lenkija. 

Taip pat buvo manoma, kad vokiečiai leidę legionie- 
riams susitelkti ir užimti Vilnių todėl, kad visoki neramūs 
gaivalai, kurie jiems buvo tiek įgrisę, išeitų aikštėn, kad būtų 
galima lengviau jais nusikratyti. O gal vokiečiai norėję 
pasirodyti prieš santarvininkus, kad jie bolševikų nepalaikę 
ir dėl to esą teisūs. Tokios išvados buvo daromos iš to, kad 
esą legionieriai buvo pasitraukę tik iki Lentvaravo, kad ten 
vokiečiai jų dalį nuginklavę, bet vėliau susitarę, jiems 
grąžinę ginklus ir geležinkeliu išgabenę į Balstogę, o iš ten 
juos išleidę į Lenkiją (Diaria 143). 

Kaip ten bebūtų, Lenkija, vos tik atgavusi laisvę, jau pra- 
dėjo grobti svetimas žemes, ir net Lietuvos sostinę Vilnių, 
kuris jokiu istoriniu momentu niekados Lenkijai nepriklausė. 


Bolševikų viešpatavimas 


Vyriausias visos bolševikų karinės operacijos Lietuvai 
okupuoti ir komunistinei santvarkai įvesti vadas buvo Micke- 
vičius-Kapsukas. Jo vadovaujama Tarybų Lietuvos vyriau- 
sybė tuojau parengė ir išleido dekretus (aišku, Maskvoje sure- 
daguotus), kurie nubrėžė naujo Lietuvos ūkinio, politinio, ir 
kultūrinio gyvenimo kelius ir kapitalistinės nuosavybės 
nacionalizavimą. Natūraliai galvojant, tai buvo tik trafa- 
retinė bolševikinė logika, nes Lietuva nebuvo joks kapitalis- 
tinis kraštas ir per karą visiškai nuteriotas. Anot sovietinių 
šaltinių, stiprėjant užsienio ginkluotai intervencijai, Lietuvos 
ir Gudijos Tarybų suvažiavimai Vilniuje ir Minske 
(1919.11.27) nutarė sujungti abi respublikas, ir Kapsukas bu- 
vo išrinktas Lietuvos ir Gudijos Liaudies Komisarų Tarybos 
pirmininku (Mažoji Lietuviškoji Tarybinė Enciklopedija II, 
52). Vidaus reikalų komisaru buvo Aleksa-Angarietis, o 
švietimo — Vaclovas Biržiška. 

1919 sausio 8 d. bolševikai iškilmingai laidojo savo 
žuvusius draugus ties katedra, kur seniau buvo Kotrynos II 
paminklas. Lavonus gatvėmis apnešė apie visą miestą. Žmo- 
nių buvo daug, daugiausia žydų. Prakalbos buvo sakomos 
lietuviškai, lenkiškai ir rusiškai. Lenkiškai kalbėjęs labai 
puolė kunigus, aiškindamas, kad legionierių pasirodymas 
buvęs kunigų darbas. Tą dieną buvo darbininkų šventė: dar- 
bai visur sustabdyti, krautuvės uždarytos ir buvo įsakyta 
namus papuošti raudonomis vėliavomis. Bolševikų laikraš- 
čiai apie tuos įvykius rašė gana ramiai. Esą nors širdyje buvo 
kilę keršto jausmai, tačiau nekeršysią, nes tam nesą laiko — 
raudonoji armija žygiuosianti toliau vaduoti darbo žmonių... 
(Diaria 143-144). 

Tačiau visa tai buvo tik laikinis raminimas. Mieste 
tuojau atsirado maisto trūkumai ir smarkiai kilo kainos: 
svaras duonos pašoko nuo 60 kapeikų iki 5 rublių, sviesto 
svaras nuo 7 ar 8 rublių pakilo iki 30 rublių ir tt. Greitai trūko 
visokių kitų produktų. Kaimiečiai maisto į miestą nebevežė, 
nes žmonės bijojo, kad pakeliui jo neatimtų, o dar blogiau, 
kad juos nepriverstų bolševikų kareivius kažin kur vežioti. 

Žmonių tarpe sklido visoki gandai, vyko areštai, buvo 
konfiskuojami butai ir namai. Išsigandę ir pasimetę žmonės 
ieškojo vietų, kur slėptis. Komunistinės viršūnės jautėsi 
tikrais šeimininkais. Sausio 10 d. Vilniuje suėmė likusius 
Laikinosios Lietuvos vyriausybės narius: Mykolą Biržišką, 
Augustiną Janulaitį, adv. Vladą Stašinską ir žydą Vygods- 
kį, reikalaudami, kad išsižadėtų Tarybos ir jos darbų. Po kiek 
laiko juos paleido, išskyrus Stašinską, kuris dar pusę metų 
buvo laikomas Vilniaus, Daugpilio ir Smolensko kalėjimuose. 

Komunistų partijos vadovybės patvarkymu buvo 
perrinkta Vilniaus miesto valdyba. Rinkimai buvo taip su- 
tvarkyti, kad išrinko beveik vien komunistus arba jiems labai 
palankius. Naujos miesto valdybos pirmininku buvo paskir- 
tas Pranas Eidukevičius, partijai nusipelnęs veikėjas. Geres- 
nės ir puošnesnės miesto patalpos ir namai buvo sekvest- 
ruojami apgyvendinti partiečiams ir raudonarmiečiams. 

Nelauktieji svečiai gan greitai aplankė ir vyskupo rūmus. 

Tai buvo kažkokie vyresnieji, jauni vyrukai, norėję ten apsi- 
gyventi. Ilgesniame pasikalbėjime vyskupas jiems aiškino, 
kad nėra vietos, kad jis pats esąs komunistas: „Esu vienuolis, 
jokių turtų neturiu, čia atvažiavau tik su valiza rankose. Čia 
viskas yra taip pat komunos — Bažnyčios. Kai aš čia ne- 
valdysiu, kitas tuo visu naudosis ir valdys“. Tačiau bolše- 
vikai spyrėsi, kad butas didelis, baldai gražūs ir jie čia 
atvešią savo žmonas. „Gerai, tegu sau gyvena“, — ramiai 
pasakė vyskupas. Svečių kambaryje palikę kelias 'žmonas' 
(miesto žydelkaites), vyrai išėjo. Žinia apie šį įvykį greitai 
pasklido po visą miestą. Žmonės tuojau rinkosi prie vyskupo 
namų ir tas žmonas" išprašė. Sis faktas pažadino katalikų 
budrumą: jei tik kas nors kėsinosi į vyskupą, bematant atsi- 
rasdavo žmonių minios (Plg. A. Meciūnas, AJM 142-143). 

Norėdama užbėgti bolševikams už akių dėl žemės nusa- 
vinimo, Krikščionių Demokratų vyriausioji valdyba Vilniuje 
paskelbė, kad valstybės ir dvarų žemės turi būti išdalintos 
kumečiams, bežemiams ir mažažemiams. Atlyginimus 
nustatyti palikta būsimam Steigiamajam Seimui. Su bolše- 
vikais tartis buvo išrinkta keleto asmenų komisija. Tačiau 
netrukus bolševikai išleido savo žemės tvarkymo dekretą, 
kuriuo dvarų ir Bažnyčios žemės ir turtai paskelbti 
visuomenės nuosavybe. 

„Sis dekretas, — rašo vysk. Matulevičius, — labai man ir 
mano kapitulai,. ir visiems kunigams parūpo. Kiek galė- 
damas skaičiau Bažnyčios įstatymus ir jų aiškinimus, kurie 
liečia Bažnyčios turtus ir nuosavybę, kad nenutolčiau nuo 
Bažnyčios minties ir dvasios. Tariausi su kapitulos nariais ir 
su tais, kurie jau buvo pergyvenę revoliuciją Rusijoje. Prel. 
Michalkevičiaus patariamas, pasikviečiau Vilniuje žinomą 
advokatą, Tadą Wroblewskį (1858-1925), pasikalbėti tais 
reikalais. Jis apsiėmė sustatyti (paruošti) parapiečių są- 
jungos įstatus, kuriais remdamiesi parapiečiai paimtų ginti 
Bažnyčių turtus. 

Kai įstatai buvo paruošti, pasirodė, kad visa bažnyčios 
turtų globa, priežiūra ir valdymas perleidžiama parapiečių 
taryboms. Kunigai visai neminimi, nes esą kitokių bolše- 

vikai nepripažinsią. To išklausęs, pasakiau, kad visa tai 
priešinga Bažnyčios įstatymams ir kad savo galia aš tokių 
įstatų negaliu nei tvirtinti, nei kunigams pateikti. Tad nu- 
sprendžiau, kad tas dalykas reikia atidėti ir palaukti, ką 
mums gyvenimas parodys. 

Kunigams, kur galėdamas, patariau, jeigu bolševikai kur 
kibtų prie bažnytinių turtų, kad ten sudarytų parapiečių 
komitetus turtams ginti, bet anaiptol jų neimti savo val- 
džion. Prašiau, kad aiškintų žmonėms, kad tie turtai yra 
parapijos, o ne kunigo. Jei bolševikai atims iš parapijos, tai 
parapiečiai turės kitu būdu rūpintis kunigų ir bažnyčios 
išlaikymu... Dvaruose jau daugelyje vietų bolševikai įsteigė 
kumečių ir darbininkų tarybas. Bažnytinių turtų iki šiol dar 
niekur nelietė“ (Diaria 145-146). 


Grėsmė mokykloms 


„Dar daugiau esu susisielojęs dėl tikybos mokyklose. Nuo 
pat pradžių, kai tik atvyko, bolševikai gresia išleisti mokyklų 
dekretą, kuriuo būsią iš mokyklų pašalinti visi tikybiniai 
ženklai, pati tikyba ir kunigai. Kai kur jau ėmė tai vykdyti. 
Dėl to žmonės labai sujudo, reikalavo ir visur šaukė, kad tiky- 
bos neišmestų, kad mokykla liktų tokia, kokia buvo. Jei 
tikybą išmesią ir kunigus pašalinsią, tai jie savo vaikų į 
tokias mokyklas neleisią“ (Diaria 147). 

Vyskupą pasiekė žinia, kad vienoje vietoje (bene Sven- 
čionyse) bolševikų komisaras pakeitė katalikų gimnazijos 
direktorių savuoju, kuris ėmė savaip tvarkyti. Vyresnieji 
mokiniai išbėgiojo, o mažesnieji, suvaryti į klases, verkšleno. 
Pamatęs, kad gimnazija iširo, komisaras grąžino direktorių ir 
seną tvarką. Vyskupas patarė kunigams organizuoti prie 
mokyklų tėvų komitetus — tegu patys gina savo teises, tegu 
patys reikalauja, kad jų vaikams būtų dėstoma tikyba. 

Dėl mokyklų sujudo ir Vilniaus katalikų visuomenė — 
lenkai ir lietuviai. Kunigai ir pasauliečiai ėjo pas vyskupą 
tartis, kas daryti. Pasirodė, kad lenkų mokytojai buvo su- 
skilę į dvi dalis; aiškūs katalikai buvo griežtai nusistatę 
reikalauti, kad mokyklos liktų katalikiškos, o atšalėliai 

katalikai ir nekatalikai linko tartis ir derėtis su bolševikais. 
Lenkų atstovai, atėję pas vyskupą, prašė, kad jis juos 
taikintų ir duotų nurodymų, kad neiširtų lenkų mokyklos. 

Atėjo ir adv. Wroblewskis patirti, kaip vyskupas žiūri į 
mokyklų laicizaciją. Jis pats dėstė sunkią lenkų mokyklų 
padėtį. Esą, jei, bolševikams reikalaujant, sutiksią pašalinti 
tikybą, tai gali sukilti kunigai, o tėvai gali boikotuoti mokyk- 
las, tai mokyklos pačios užsidarys, nes bolševikai neduos 
lenkų mokykloms jokios pašalpos ir net gali iš jų atimti 
mokslo priemones ir patalpas. Sutikus su bolševikais ir palai- 
kius lenkų gimnazijas, vaikus tinkamai mokys savi geri 
mokytojai, o tikybos būtų galima mokyti kur nuošaliai, 
kitame  trobesyje. Į tą saliamonišką samprotavimą 
vyskupas atsakė, kad jis negali sutikti, kad iš mokyklų būtų 
šalinama tikyba. Tėvų pareiga prieš tai protestuoti. Net ir 
mokytojai turėtų pareikšti, kad mokymo ir pedagoginiu at- 
žvilgiu tai negeistina. 

Wroblewskis dar paklausė, ar ir lietuviai tėvai mano pro- 
testuoti. Vyskupas pasakė girdėjęs, kad taip. Apie tai 
užrašuose skaitome: „Iš kalbos su p. Wroblewskiu ir su kitais 
lenkų atstovais man paaiškėjo: jei būčiau pasakęs, kad mes, 
kunigai, ir katalikai griežtai boikotuosime mokyklas, iš 
kurių bus pašalintas tikėjimas, tai lenkai būtų ėmę kaltinti 
kunigus ir Bažnyčią, kad baisiai pakenkėme lenkų visuo- 
menei, kad suardėme lenkų mokyklas, o visokio plauko 
lenkai socialistai būtų tai panaudoję kovai su Bažnyčia“ 
(Diaria 148). 

Netrukus atsilankė pas vyskupą ir p. Košcialkovvskis, 
lenkų berniukų gimnazijos direktorius. Jis esąs geras kata- 
likas, bet jo gimnazijoje yra ir nekatalikų mokytojų. Viską 
nupasakojo panašiai kaip p. Wroblewskis ir prašė duoti 
nurodymų ar įsakymų, kaip sutaikinti besiginčijančius. 
Vyskupas jam pasakė, kad jo nurodymai negali būti kitoki, 
kaip Bažnyčios: katalikai tėvai turi teisės ir privalo rei- 
kalauti, kad jų vaikeli būtų mokomi ir auklėjami katalikiškai. 
Atsivertęs atitinkamą Bažnyčios įstatymų skirsnį, jį paskaitė 
ir parodė direktoriui. Be to, įspėjo, kad direktorius nemanytų, 

jog bolševikai, duodami pašalpas mokykloms, paliks seno- 
višką tvarką. 

Po kiek laiko atsirado naujas „gundytojas“ — Vitebsko 
gimnazijos direktorius Henrikas Lukaszewskis. Jis pasakojo, 
kad jie (mokytojai) sutikę pašalinti iš gimnazijos tikybą, 
tačiau kunigas ją dėsto šalia kituose namuose. Esą vaikai 
dar uoliau mokosi tikybos ir dar geriau lanko bažnyčią. 
Bolševikų valdžia gimnazijai duoda pinigų, ir jis stebėjosi, 
kad čia dėl to bolševikų reikalavimo keliama tiek daug 
triukšmo. Lyg norėdamas vyskupą įbauginti, jis pridėjo, 
jeigu tėvai ims labai protestuoti ir stos prieš mokyklą, tai 
bolševikai jį (vyskupą) gali areštuoti, kaip buvo suareštavę 
Vitebsko pravoslavų archieriejų. Supratęs kieno vardu tas 
ponas kalba, vyskupas trumpai pasakė: „Tai eisiu sėdėti 
kalėjime“ (Diaria 150). 

Buvo ir daugiau panašių interesantų. Norėdamas geriau 
dalyką išsiaiškinti, vysk. Matulevičius pasikvietė kun. Tumą 
ir su juo tarėsi, ar nebūtų gerai mokyklų reikalais pasikalbėti 
su pačiu švietimo komisaru Vaclovu Biržiška. Kun. Tumas 
sutiko ir pirmiau nuėjo pas komisaro brolį Mykolą Biržišką, 
lietuvių berniukų gimnazijos direktorių, kuris jam pasakė, 
kad pas jį neseniai buvo užėjęs pats komisaras pasitarti dėl 
mokyklų dekreto. Mykolas jam pataręs to dekreto dar ne- 
skelbti, nes bolševikai tuo sukeltų prieš save visą katalikų 
visuomenę. 

„Dėkui Dievui, — vyskupas sako savo užrašuose, — tasai 
dekretas dar nėra pasirodęs. Visą laiką karštai meldžiausi, 
kad Dievas mus gelbėtų nuo visokių pavojų. Mūsų Bažnyčia 
tiek daug kentėjo prie caro, o dabar vėl naujos kančios, ir tai 
dėl sąžinės laisvės. Dieve, koks keistas šis pasaulis! Tie patys 
žmonės, kurie tiek šaukė, rėkė prieš mirties bausmę, dabar 
patys šaudo ir žudo savo suimtus priešus. Tie patys, kurie 
neseniai kovojo prieš cenzūrą, prieš spaudos laisvės varžymą, 
dabar neleidžia kitokių pažiūrų laikraščių, o, jei ir išdrįsta 
koks pasirodyti, tuoj jam užčiaupia burną. Tie, kurie 
reikalavo lygių teisių visiems, dabar jas pripažįsta tik sau ir 
savo šalininkams, tik mažai žmonių kuopai (grupei). Iš 

tiesų, baisus daiktas tasai politikavimas, kaip dažnai čia 
taikomas tokio laukinio nedorėlio doros dėsnis: jei tu man 
pavogsi karvę, tai bus blogai, o jei aš tau pavogsiu, tai bus 
gerai... 

Buvo pas mane atėjęs kun. Kirsnowskis, I lenkų gim- 
nazijos tikybos mokytojas. Jis pasakė, kad buvęs lenkų 
mokytojų susirinkimas pas p. Weclawskį, lenkų auklėjimo 
komiteto pirmininką. Mokytojai socialistai nė pirmeiviai 
neatėję. Susirinkusieji nusprendė su bolševikais nesidėti, 
neimti iš jų pašalpos, neleisti iš mokyklų šalinti tikybos. Esą 
nusistatę, jei kitaip nebus galima, tai geriau leisti mokyklas 
uždaryti. Buvo keliami šie motyvai: bolševikų viešpatavimas 
čia neilgas, tikisi lenkų atėjimo. Kaip išrodysią lenkų 
visuomenės akyse tie, kurie dėtųsi su bolševikais?... Taip 
bolševikams nepavyko savo pusėn patraukti nei tėvų, nei 
mokytojų“ (Diaria 151-152). 

Dėl daugelio darbų bei rūpesčių vysk. Matulevičius nuo 
1919 sausio 10 d. ištisą mėnesį nerašė savo užrašų. Se- 
kantieji užrašai, nuo vasario 10 d. apėmė visus aukščiau 
pažymėtus įvykius. Tarp vasario 10-15 vėl buvo pertrauka. 
Vasario 16 d. užrašus pradėjo šiais žodžiais: „Prašokusią 
savaitę daug esu turėjęs darbo, vargo ir sielvartų dėl Tėvo 
Frideriko Muckermanno bylos“, kurią čia pavaizduosime. 


Tėvo Muckermanno drama 


Tėvas Friedrich Muckermann (1883-1946) buvo jėzuitas 
literatas, sociologas ir pamokslininkas. Pirmojo pasaulinio 
karo metu jis gyveno Vilniuje ir laikė pamaldas vokiečių 
katalikams kariams Sv. Kazimiero bažnyčioje, kurią nuo 
1840 metų rusai buvo pavertę pravoslavų cerkve. Tą bažnyčią 
ir gretimus pastatus buvo sau pasistatę jėzuitai (1609-1615). 
Tai buvo Lietuvos jėzuitų centras. Ten pradėjus laikyti ka- 
riams pamaldas, ir šiaip žmonės ėmė ją lankyti ir melstis. T. 
Muckermannas pramoko kiek lenkiškai ir žmonėms ėmė 
sakyti pamokslus. Karui einant prie galo, rusų šventikai 
mėgino tą bažnyčią užgrobti, bet žmonės neleido. 

Kai vyskupo sostą užėmė Matulevičius, tuojau į jį 

kreipėsi pravoslavų archieriejus per vieną šventiką, o paskui 
ir pats asmeniškai, reikalaudamas tą bažnyčią vėl atiduoti 
pravoslavams. Vyskupas atsakė, kad tą bažnyčią pastatė 
katalikai ir dabar žmonės jokiu būdu neduos jos paveržti. 
Pravoslavai kreipėsi į vokiečių valdžią, bet nieko negavo. Net 
ir bolševikai jiems atsakė, kad stačiatikiai turi pakankamai 
bažnyčių-cerkvių, o ši bažnyčia buvusi iš katalikų konfis- 
kuota. “ 

Vyskupui rūpėjo, kad, vokiečiams apleidžiant Vilnių, Sv. 
Kazimiero bažnyčia neišspruktų iš katalikų rankų. Jis prašė 
t. Muckermanną, kad nesitrauktų iš Vilniaus drauge su 
vokiečių kariuomene. Jei pavyks tą bažnyčią apginti, tai 
jėzuitai vėl galės prie jos įsikurti savo namus. Jis pasiliko ir 
savo vyresniųjų buvo paskirtas Sv. Kazimiero bažnyčios rek- 
torium. Pamaldos sutraukdavo daug žmonių. 

Bolševikams atėjus, gyvenimas kuriam laikui lyg stab- 
telėjo. Lenkų katalikų darbininkų draugijų vadovas kun. 
Olszariskis iš pradžių turėjo slapstytis. Todėl t. Mucker- 
mannas užėjo pas vyskupą pasiklausti ir pasitarti, ar jis 
galėtų imtis veiklos darbininkų tarpe. Tai buvo išganingas 
sumanymas, nes abiem rūpėjo išlaikyti ne tik bažnyčią, bet ir 
geram panaudoti prie jos esančius rūmus. Vyskupas jam 
patarė pasiteirauti, ar bolševikai jo darbo netrukdys, ir prašė, 
kad laikytųsi grynai katalikybės pagrindų ir nesiveltų nei į 
politiką, nei į tautiškumus. Sutarė ribotis tikybine, kultūrine 
ir ekonomine veikla. 

Vieno sekmadienio popietę t. Muckermannas surengė 
darbininkams konferenciją. Žmonių susirinko labai daug. 
Juos pakvietė į tuščius rūmus prie bažnyčios ir pradėjo 
organizuoti Krikščionių darbininkų sąjungą. Žmonės ėmė į ją 
rašytis būriais. Jam pagalbon vyskupas paskyrė kun. 
Mykolą Petrovskį, gudą, kuris gerai mokėjo prabilti į liaudį ir 
nusimanė socialinėje veikloje. Į sąjungą rašėsi visų tautybių 
varguoliai, ir per trumpą laiką jos narių, vyrų ir moterų, skai- 
čius išaugo virš devynių tūkstančių. 

Religinis ir šalpos darbas plėtėsi sparčiai: suorganizavo 
liaudies virtuvę (valgyklą), atgaivino užsidariusias dirb- 

tuves, įsteigė kooperatyvą, sandėlius, liaudies teatrą ir tt. Net 
sumanė leisti laikraštėlį. Tai jau nepatiko bolševikams: vos 
pirmam numeriui pasirodžius, tuojau jį konfiskavo. Vasario 9 
d. naktį atėjo pas t. Muckermanną du milicininkai ir jam 
įsakė išvykti iš Vilniaus per 24 valandas. 

Ši žinia vyskupą pasiekė anksti rytą. Tuojau pas jį atėjo 
t. Muckermannas, kan. Julius Ellertas, Sv. Jono bažnyčios 
klebonas, kurio parapijoje buvo Sv. Kazimiero bažnyčia, ir 
taip pat buvo kunigaikštytė Gružinskaitė. Visi drauge tarėsi, 
kas daryti. Tėvas Muckermannas nutarė kurį laiką slaps- 
tytis Vilniuje, kol sutvarkys savo reikalus. 


„Pasklidus gandui, kad bolševikai tremia t. Mucker- 
manną iš Vilniaus, — skaitome užrašuose, — žmonės pradėjo 
rinkti į Sv. Kazimiero bažnyčią. Tėvas Muckermannas taip 
pat nuėjo bažnyčion atsisveikinti su žmonėmis ir pasakė 
pamokslą. Kai jis norėjo eiti iš bažnyčios, žmonės jo neleido, 
šaukė neduosią jo ištremti. Ne tik bažnyčioje, bet ir lauke 
buvo minios žmonių... 

„Norėdami išsklaidyti ir išvaikyti minią, žydeliai mili- 
cininkai paleido keletą šūvių oran. Vienas šūvis, sako, 
pataikė į bažnyčios langą. Įnirtusi minia puolė milicininkus, 
juos nuginklavo ir atidavė raudonarmiečiams. Žmonės tą 
šaudymą palaikė provokacija iš žydų pusės. Mat, jau šeš- 
tadienį ir sekmadienį žmonės matė žydžiūtes, mėtant lape- 
lius ir net prie bažnyčios durų ir sienų juos lipinant. Tai bu- 
vęs protestas prieš t. Muckermanną... 


Bolševikų valdžia, pajutusi, kad kyla įnirtimas prieš 
žydus, pašalino milicininkus žydelius iš tų gatvių, kurios 
buvo netoli Sv. Kazimiero bažnyčios. Į jų vietą pastatė karei- 
vius raudonarmiečius. Žmonėms paskelbė, kad tie, kurie 
šaudė, būsią nubausti. Pasirodė, kad ir raudonarmiečiai ne 
visi buvę ištikimi valdžiai: kai kurie sakėsi neduosią žmonių 
skriausti, kad žydai jodytų krikščionims ant sprandų. Matyt 
tai nugirdę, bolševikų vadai ne visiškai ištikimus kareivių 
būrius išsiuntė net už miesto. Bažnyčią apstatė kareiviais 
lenkais, ištikimiausiais... 

Iš bažnyčios žmones išleisdavo, bet į bažnyčią ne- 
leisdavo. Žmonės nuolat siuntinėjo delegatus į bolševikų 
valdžią, kad paliuosuotų ir jiems paliktų kun. Muckermanną. 
Geležinkelio darbininkai net buvo pasiryžę kelti streiką, taip 
pat ir elektros darbininkai. Kun. Muckermanno reikalu pas 
mane ėjo darbininkų atstovai ir pavieniai žmonės. Sujudo 
viso miesto katalikai. Dariau, ką galėjau jam gelbėti... 

Tuoj pirmadienį per kan. Kuktą įprašiau Vileišienę, 
daktarienę, kad tuo reikalu nueitų pas Mickevičių-Kapsuką ir 
Liutkevičių. Mat, ponia Vileišienė buvo gera Kapsuko pa- 
žįstama: kitados jį buvo išgelbėjusi iš kalėjimo ir mirties. Bet 
ji nieko nelaimėjo. Antradienį  pasiunčiau kunigus 
(Lubianiecą ir Maciejewiczių) pas žydų rabiną, kad jis su- 
draustų savuosius, kad neerzintų ir neprovokuotų žmonių, 
nes gali kilti žydų žudynės. Rabinas pažadėjo tai padaryti. 

Kun. Tumą su savo raštu nusiunčiau pas Kapsuką. Ra- 
šiau, kad kun. Muckermannas likosi mano prašomas ir jam 
nerūpėję joki šnipinėjimai, kad jis steigęs darbininkų sąjungą 
pačių darbininkų įprašytas, kad joje jokios politikos 
nevarinėjęs, kad viską darė su mano žinia ir mano įgaliotas. 
Prašiau, kad jį paleistų ir tokiu būdu nuramintų žmones. 
Kun. Tumo prašiau, kad ir žodžiu išdėstytų Kapsukui, kaip 
žmones katalikai įniršę dėl kun. Muckermanno trėmimo ir 
kaip ipykę ant žydų. Kapsukas atsakė, kad kun. Muckerman- 
no čia palikti negali, kad bažnyčią laikys apgulę, kol žmonės 
su kun. Muckermannu pasiduos, kad nei jam, nei žmonėms 
nieko blogo nedarysią ir tt. 

Moterys, įsilaužusios pro raudonarmiečių eiles, įnešė 
kiek maisto bažnyčioje apgultiems žmonėms. Kad bažnyčioje 
nebūtų šviesos, bolševikai nukarpė elektros vielas. Bažnyčio- 
je likę žmonės su kun. Muckermannu budėjo ir meldėsi visą 
dieną ir naktį. Trečiadienį, vasario 12 dienos rytą, apie pusę 
penkių, įsigriovė (isibrovė) raudonarmiečių lenkai kari- 
ninkai, ėmė šaudyti į lubas, išsklaidė žmones ir varu suėmė 
kun. Muckermanną. Žmonės, ypač moterys, jį gynė, bet 
kariai elgėsi nuožmiai: suimtąjį stumdė ir tąsė, moterims rovė 
nuo galvos plaukus... Tėvą Muckermanną įsodino į 


257 


automobilį ir išvežė. Suėmė didelį būrį žmonių, kuriuos 
nuvarė į buvusios Tarybos rūmus. 

Vienus jų paleido, o kitus, kurie atrodė kiek inteligentiš- 
kesni, nugabeno į Lukiškių kalėjimą. Tarp jų buvo ir kuni- 
gaikštytė Gružinskaitė, labai uoli katalikė rusė, atvirtusį iš 
stačiatikių. Bažnyčią bolševikai užrakino ir apstatė sargy- 
bomis. Taip pat ir namus, kur rinkdavosi krikščionys darbi- 
ninkai. Ten buvo padaryta krata, atplėštos indaujos ir 
paimtos kai kurios knygos...“ 


Vyskupas vėl siuntė kun. Tumą pas Kapsuką su raštu, 
kad grąžintų bažnyčios raktus ir leistų joje melstis. Taip pat 
prašė, kad kun. Tumas pasiteirautų žodžiu, kur yra t. Mucker 
mannas, ir kad paleistų visus suimtuosius. Kapsukas žadėjo 
grąžinti raktus ir bažnyčią, o suimtuosius, išskyrus t. 
Muckermanną, paleis, tardymui pasibaigus. Pats Kapsukas 
vyskupui parašė, kad t. Muckermannas išvežtas į Minsko 
kalėjimą ir tuoj būsiąs teismas. Prie rašto buvo pridėti keli t. 
Muckermanno žodžiai (raštu), kad kareiviai nieko blogo jam 
nedarę ir prašo, kad vyskupas ramintų žmones. Tas prie- 
rašas, aišku, buvo pridėtas todėl, kad žmonėse sklido gandai, 
jog bolševikai jau t. Muckermanną nužudę. 


Tie įvykiai įbaugino žmones. Daugelis bėgo pas vyskupą 
klausti patarimo, kas daryti: bėgti ar likti Vilniuje. Jis 
patardavo likti, tik vieną kitą įspėdavo, kad nenakvotų 
namie. Jam pagailo tų vargdienių persekiojamų žmonių, ir jis 
sumanė parašyti ganytojišką laišką: 

„Atlikęs visus dienos darbus, vakare sėdau rašyti raštą į 
vilniečius katalikus. Norėjau, kad jis būtų skaitomas sek- 
madienį visose Vilniaus bažnyčiose. Sunku buvo rašyti. 
Reikėjo pažymėti, kad katalikai darbininkai skriaudžiami, 
kad jie turi teisės reikalauti, kas jiems teisingai pridera. O vėl 
reikėjo žiūrėti, kad bolševikų valdžia negalėtų prie nieko taip 
labai prikibti ir ką nors palaikyti revoliucijai priešingu 
darbu. Čia reikėjo raminti žmones, kad nebūtų riaušių ir 
žudynių, o vėl reikėjo saugotis, kad neprislėgčiau, nepastū- 
mėčiau žmones į nusiminimą ir neviltį, kad neišrodytų (neat- 


258 


rodytų), jog aš liepiu vien kentėti ir duotis, kad visi jiems 
jodytų ant sprando“. 

Vyskupas kitą dieną pasikvietė keletą kunigų: Lubia- 
niecą, Maciejewiczių, Kretovviczių, Steckiewiczių, ir jiems 
paskaitė. Rado, kad reikėtų kai ką išleisti. Tai buvo padaryta. 
Reikėjo atspausdinti. Nors popierius ir spaustuvės buvo 
bolševikų rekvizuoti, tačiau pavyko surasti žmonių, kurie 
apsiėmė tą raštą atspausdinti. Penktadienio vakarą tą raštą 
išvertė lietuvių kalbon, nes tekstas buvo parašytas lenkiškai. 
Gudų kalbon jo nevertė, nes toji kalba Vilniaus bažnyčiose 
nebuvo vartojama. 

Kai kuriose miesto dalyse raudonarmiečiai apkūlė žydus 
ir ragino žmones, kad prisidėtų — nurodytų žydų namus. 
Zmones kareivių nepaklausė, nenorėjo jų mušti, nors ant 
žydų buvo įniršę. Seštadienį (vasario 15 d.) vyskupą vėl 
užgulė įvairūs patarėjai. Lenkai norėjo, kad reikėtų suruošti į 
Sv. Kazimiero bažnyčią procesiją ar manifestaciją, kad sek- 
madienį vyskupas neskelbtų savo rašto nė nekalbėtų į dar- 
bininkus. O vienas lietuvis kunigas įspėjo, kad bolševikai 
gali jį suimti, kad lenkai tautininkai nori vyskupą įtraukti į 
pinkles ir jį pastūmėti į kalėjimą. 

Į tai vyskupas atsakė: „Nei vienų, nei antrų nepaklau- 
siau, matydamas, kad jiems politika terūpi. Mano nuomone, 
kur pavojus, ten vyskupui netinka kitais dangstytis, reikia 
pačiam stoti (Bonus pastor animam ponit pro ovibus). Var- 
gas tam vyskupui: kas įmanydamas segasi jam į skvernus ir 
tempia į savo pusę. Jo asmenim remdamiesi, gražiais prota- 
vimais dangstydamiesi, nori siekti savo tikslų. Bet Dievas ir 
Angelas Sargas, matyt, budi, sergsti ir gelbėja“. 

Tomis dienomis ir bolševikų laikraščiai pradėjo daugiau 
rašyti prieš Bažnyčią, tikybą ir krikščionių dorą. Tai atrodė 
parengimas dirvos atskirti žmones nuo Bažnyčios. Sešta- 
dienio vakare paskelbė, kad bus lenkų darbininkų mitingas 
tema: „Darbininkai ir katalikų Bažnyčia“. Vyskupas paprašė 
kun. Tumą ten nueiti ir jam pranešti, kas ten bus kalbama. Į 
tą mitingą jis nusiuntė ir savo tarną Andrių Meciūną. 

Mitingas bolševikams nepavyko, nes žmonės kalbėto- 

jams neleido liesti tikybos, nė Bažnyčios: protestavo, kosėjo, 
krankštė, šaukė. Katalikai darbininkai taip pat kalbėjo ir 
gynė tikybą ir Bažnyčią. Visoje minioje bolševikų buvo gal 
tik kokia dešimt procentų. Sekmadienį tą mitingą pakartojo 
suvažiavusiems kaimų atstovams. Kadangi laikraščiai apie 
tai nieko nerašė, tai spėjama, kad ir patys bolševikai juos 
laikė nepavykusiais. 

Kun. Tumas vyskupui papasakojo, koki buvo mitinge 
daromi priekaištai tikybai ir Bažnyčiai. Vyskupas pasiryžo į 
tai atsakyti. Jis paskelbė darbininkams, kad sekmadienį, 4 
val. po pietų, pavaduos ištremtąjį tėvą Muckermanną ir 
pasakys jiems pamokslą, jei bus leista Sv. Kazimiero baž- 
nyčioje, o jei ne, tai katedroje. Kadangi kazimierinė buvo dar 
apsupta, tai žmonių minios suplaukė į katedrą. Bažnyčia 
buvo perpildyta, daugybė žmonių stovėjo lauke, apgulę baž- 
nyčios duris ir sienas. Jų galėjo būti keliolika tūkstančių. 

Po mišparų vyskupas įlipo į sakyklą ir kalbėjo ištisą 
valandą. Išaiškino Bažnyčios ryšius su žmonėmis ir žmonių 
santykius su Dievu. Kvietė visus klausytojus, kad gyventų 
santaikoje ir dermėje su visais piliečiais, kad nesidėtų prie 
jokių riaušių ir tt. Po pamokslo žmonės sugiedojo „Sventas 
Dieve“, „Dievas mūsų gelbėtojas“ ir buvo palaiminimas 
Svenčiausiuoju. 

Toliau užrašuose skaitome: „Nei mano raštas, nei pa- 
mokslas negalėjo patikti bolševikams. Panorėję galėjo prie 
manęs kibti ir mane suimti. Sugrįžęs iš katedros, sutvarkiau 
svarbesnius reikalus, parašiau paskyrimus, kas valdys 
vyskupiją, jei patekčiau kalėjiman, ir kas globos mūsų vie- 
nuoliją. Raštus įdaviau saugoti tėvui Juozui Vaitkevičiui. 
Pats atsidaviau į Dievo apvaizdos rankas. Bolševikams visur 
suardžius tvarką ir sustabdžius gyvenimo bėgi, vyskupijoje 
nieko nebuvo galima veikti. Mane pradėjo apimti lyg koks 
nerimas, nusiminimas ir nuobodulys. 

Dabar, prasidėjus kovai, pajutau, kad lyg nauja jėga, 
kokia nauja galybė įžengia į mane, pajutau, kad vėl iš naujo 
imu gyventi. Mane apėmė neišbylomas (neapsakomas) noras 
ginti mieliausiąją Bažnyčią, dėl jos kentėti, visiškai jai pasi- 

švęsti. Nors bolševikų neminėdamas, prieš juos kalbėjau 
stačiai, griežtai, drąsiai išdėstydamas jų mokslo nedorybes ir 
suktybes. Buvo matyti, kad žmonės gerai suprato, ką aš 
norėjau pasakyti, klausė atsidėję, matyt, dėjosi atmintin. 
Tegul Dievas bus pagarbintas ir jo šventoji, mūsų mieliau- 
sioji motina Bažnyčia išaukštinta“ (Diaria 152-163). 


Dramos atomazga 


Po garsaus pamokslo buvo Krikščionių Darbininkų 
Sąjungos susirinkimas. Išrinko atstovus kreiptis į bolševikų 
valdžią ir prašyti, kad paleistų suimtuosius ir leistų naudotis 
Sv. Kazimiero bažnyčia. Pirmadienio rytą (vasario 17 d.), 
apie 10 valandą, atstovai užėjo pas vyskupą pasitarti. 
Gerokai baimindamiesi, teiravosi vyskupo, ar juos galėtų 
suimti. Vyskupas pasakė, kad gali ir jį gali suimti, bet reikia 
daryti, kas teisybė. Nurimę žmoneliai nuėjo, išlandžiojo po 
visokias įstaigas, kol priėjo prie draugo Eidukevičiaus. Tasai 
pažadėjo grąžinti bažnyčią, nuimti sargybas ir ištardžius 
paleisti suimtiuosius. Be to, pasakė, kad vyskupas tegul 
paskiria Sv. Kazimiero bažnyčios rektorių ir atsiunčia savo 
įgaliotinius bažnyčiai perimti. 

Suprantama, kad tokia bolševikų nuolaida buvo 
padaryta ne dėl atstovų gražių akių, bet dėl sekmadienio 
pamaldose dalyvavusios minios. Noroms nenoroms jie kol 
kas dar turėjo skaitytis su darbininkų masėmis. Vyskupas 
rektorium tuojau paskyrė kan. Ellertą, kurio parapijai 
priklausė Sv. Kazimiero bažnyčia. Taip pat paskyrė keturis 
įgaliojimą buvo perduota. Vyskupas paskyrė kun. Petrovskį 
ir kun. Charuckį, pabėgėlį iš Mogiliavo vyskupijos, ten laiky- 
ti Mišias ir kitas pamaldas. 

Tėvo Muckermanno padėtis kol kas nebuvo aiški. Sklido 
visoki gandai apie pavojų jo gyvybei. Tebuvo žinoma, kad jis 
buvo laikomas Minsko kalėjime ir kad žmonės ir Minsko vys- 
kupas, kiek galėdami, stengėsi jį aprūpinti bent maistu. Kai 
bolševikai iš Vilniaus ir Lietuvos buvo išvyti (1919 m. balan- 
džio 19-20 d., prieš pat Velykas), žinios apie jį visai nutrūko. 

Tik daug vėliau buvo sužinota, kad po devynių mėnesių 
kalėjimo, jis buvo mainais išlaisvintas iš Smolensko kalė- 
jimo, tarpininkaujant "Tarptautinio Raudonojo Kryžiaus 
pirmininkui dr. Feriėre. 

Grįžęs į Vokietiją, tėvas Muckermannas tęsė savo 
religinę ir socialinę veiklą, kovojo dėl darbo žmonių gerovės, 
rašė knygas ir žurnaluose straipsnius. Neužmiršo priminti 
savo tautiečiams ir apie bolševizmo grėsmę knygoje Der 
Bolschevismus Droht (1931). Leido ir redagavo žurnalą Der 
Gral ir buvo vienas iš vadų pasipriešinimo Hitlerio 
nacionalsocializmui. Dėl savo veiklos turėjo bėgti į Olandiją, 
vėliau persikėlė į Paryžių, pagaliau į Sveicariją, kur 1946 m. 
mirė Montreux mieste. 


Bolševikai nesnaudžia 


Nors iš pradžių Vilniuje bolševikai nesiėmė drastiškų 
žygių, tačiau nesiliovė terorizavę pavienius asmenis ar įstai- 
gas. Progai pasitaikius, vysk. Matulevičius parašė laiškelį 
(vasario 18 d.) Minsko vyskupui, prašydamas globoti ten liku- 
sius Vilniaus vyskupijos kunigus, kad juos panaudotų kaip 
tinkamas, kad aprūpintų apleistas parapijas ir, jei galima, 
ten skirtų savo kunigus. 

Pas vyskupą atėjo Radzevičiūtė, Angelų Kongregacijos 
vienuolė, klausti patarimo, kas daryti. Seserys laiko dvi 
kūdikėlių ir vaikų prieglaudas. Vienoje yra tik koplytėlė, kur 
kartais kunigas laiko Mišias, o kitoje yra ne tik koplytėlė, bet 
ir 80 metų senelis kun. Obolevičius. Bolševikams tai 
nepatiko. Reikalavo koplytėles panaikinti, o kunigą pašalin- 
ti, nes esą vaikams reikia daugiau vietos. Vyskupas pasakė, 
kad pačios seselės jo nevarytų. Tegul jį išmeta bolševikai. Jei 
išmes, vyskupas pažadėjo kur nors tą senelį priglobti. 
Neišmetė. 

Lankytojų netrūko. Tos pačios dienos (vasario 18) vakare 
vyskupą aplankė kažkoks neaiškus asmuo, apie kurį užra- 
šuose skaitome: 

„Vakare mane aplankė keistas asmuo. Jis pasisakė esąs 
Kairys, vysk. Roppo giminaitis ar geras pažįstamas, arti 

gyvenęs su juo ir jo tetomis. Sakėsi išdrįsęs ateiti pas mane 
pasikalbėti dėl pastarųjų dienų atsitikimų (įvykių). Esąs 
geras katalikas, negalįs iškęsti, kai bolševikai niekina tikybą 
ir Bažnyčią. Būtų gera, kad aš siuntinėčiau persirengusius 
jaunus kunigus į visus jų susirinkimus. 

Tas asmuo man pasirodė įtartinas, mane pasveikino ne 
taip, kaip geri katalikai geba sveikinti savo vyskupą. Į mane 
kreipdamasis, jis išsireiškė: panie proboszczu', paskui susi- 
griebęs księže proboszcu“, pagaliau księže biskupu“. Kalbėjo 
lenkiškai, bet netikusia kalba. Neišrodė tai žmogus, kuris 
arčiau gyvena su kunigais ir vyskupais. Matyt, jam daugiau 
rūpėjo, ką aš manau apie bolševikus. Man paklausus, jis pasi- 
sakė tarnaująs pas bolševikus, esąs ūkio reikalų instruk- 
torium. 

Supratęs su kuo turiu reikalo, jam ėmiau sakyti kone pa- 
mokslą apie bolševikus, išrūdydamas (primindamas) jam kai 
kuriuos netikusius ir nežmoniškus pasielgimus. Sakiau, kad 
mes kunigai nesikišame į politiką, bet Bažnyčią, tikybą ir 
sąžinės laisvę ginsime visomis jėgomis. Įrodinėjau, kad savo 
nelemtu elgesiu bolševikai prieš save sukėlė žmones. Jei ims 
iš mokyklų mėtyti tikybą, dar labiau visus prieš save sukels. 

Kairiui parūpo, kaip aš žiūriu į žydus. Pasakiau, kad 
darau, ką galėdamas, kad nebūtų žydų žudynių, ir katalikai 
žmonės klauso, nors juos kareiviai raudonarmiečiai ne kartą 
buvo telkę žydų mušti. 

Daug ko tam ponui pripasakojau. Ypač man rūpėjo jį 
įgąsdinti, kad bolševikai neišdrįstų iš mokyklų šalinti tikybą. 
Prašiau, kad visa, ką esu kalbėjęs, praneštų bolševikams. 
Ponas Kairys, sprukęs pro duris, išsinešdino nemitęs. 
Tokiems žmonėms reiks imti sakyti pamokslus apie mirtį ir 
teismą Sv. Ignoto pavyzdžiu. Estote prudentes sicut serpen- 
tes et simplices sicut columbae (Būkite gudrūs kaip žalčiai ir 
nuolankūs kaip karveliai). Labai mandagiai su tuo ponu at- 
siskyriau. Man atrodė lyg tyčia bolševikų pasiųstas“ (Diaria 
165-166). 

Vysk. Matulevičius buvo nusistatęs priimti visus, be 
išimties, kas tik jį aplankydavo. Kiekvieną interesantą jis 

kantriai išklausydavo ir, kuo galėdamas, visiems padėdavo, 
ypač šių sumaiščių metu. Jis visais atžvilgiais buvo infor- 
muotas, gerai orientavosi įvairiose situacijose, viską greitai 
suvokdavo savo giliu protu ir kiekvieną žmogų traktuodavo 
su mylinčia širdimi. 

Nugirdęs, kad bolševikai suėmė kai kuriuos lietuvius 
kunigus, tuojau paprašė kan. Kuktą sužinoti, ar tai tiesa. 
Pasirodė, kad tikrai buvo suimtas kun. Juozas Vailokaitis, 
kun. Povilas Dogelis, ir iš kitur patyręs, kad ir Felicija Bort- 
kevičienė, žinoma socialistų vadovė „patupdyta į šaltąją“. 
Buvę ir daugiau suimtųjų, kuriuos laikė įkaitais. Bolševikai 
nusiuntė į Kauną savo atstovus reikalauti, kad paleistų ten 
kalinčius bolševikus. Kol ėjo tos derybos, nutarta siuntinėti 
kaliniams valgyti. Buvo suiminėjami kunigai ir iš plačių 
aplinkinių vietovių. Dauguma jų buvo laikomi Lukiškių 
kalėjime. Tokiose sąlygose buvo bemaž neįmanoma nei kuo 
pagelbėti, nei kunigų skirti į parapijas ar kilnoti į kitas 
vietas. 

Užrašuose randame ir tokį aprašymą: „Kun. Feliksas 
Kaczmarek iš Wiszniewo prašė, kad jam padėčiau gelbėti 
parapiečius. Per jo parapiją ėję rusų ir vokiečių apkasai. 
Išliko vos keletas kaimų, kiti sunaikinti. Žmonės gyvena 
žemėse pasidarę šiokias tokias landynes. Daug miršta badu 
ir šiltine. Pasakiau, kad parapijos komitetas kreiptųsi į 
bolševikus. Kitokio būdo gelbėti nematau, nes kur kitur 
padaryti rinkliavą dabar sunku. Vargšas klebonas pasakė, 
kad bolševikai nieko neduoda, tik grobia ir tai, kas dar buvo 
likę... Dieve, mano Dieve, kiek žmonelių turi iškentėti vargo 
dėl to nelaimingo ir pragaištingo karo! Pas juos bolševikai 
jau paskelbė Bažnyčios nuo valstybės atskyrimo dekretą“ 
(Diaria 168). 

Vasario 23 d. sukako metai, kai Rusijoje atsirado raudon- 
armiečiai. Tam įvykiui paminėti bolševikai surengė iškilmes. 
Gatvėmis traukė bolševikų kareivių ir šiaip žmonių eisenos. 
Visi susitelkė prie katedros, kur buvo prakalbos. Be 
kareivių, žmonių buvo labai mažai, daugiausia žydai. Krikš- 
čionių beveik nesimatė. Po pietų šen ir ten mieste buvo 

surengtos paskaitos. Krikščionys jų beveik nelankė. Lie- 
tuviams skirtoje salėje susirinko bemaž vien žydeliai ir 
keliolika mergaičių, atėjusių pasižiūrėti, kas ten bus. Iš įvai- 
rių vietų surinktų žinių paaiškėjo, kad, kur tik kalbėtojai 
užpuldavo tikėjimą ar Bažnyčią, iš žmonių vis kildavo protes- 
tai ir triukšmas. 

Vieną dieną pas vyskupą atėjo kun. prof. Mečislovas 
Reinys ir kun. Pranciškus Bieliauskas, Sv. Mikalojaus 
lietuvių bažnyčios klebonas, klausti, kas daryti, nes bolše- 
vikai jau buvo ieškoję suimti. Bėgti ar liktis? Vyskupas jiems 
pasakė: „Darykite Tamstos kaip tinkami. Aš Tamstų dėtas 
nebėgčiau“. Ką gi kita galėjo jis pasakyti, kai ant jo pečių 
sviro Vilniaus katalikų ir visos vyskupijos likimas? Abu 
paklausė tokio įtaigojančio patarimo ir pasiliko Vilniuje. 
Tačiau kun. Reinys netrukus buvo suimtas ir nugabentas į 
Lukiškių kalėjimą, bet dar nebuvo atėjusi jo paskutinė 
valanda: po daugelio metų bolševikai vėl jį, jau Vilniaus 
arkivyskupą, suėmė ir išgabeno į Vladimiro kalėjimą, kur jis 
mirė 1953 metais lapkričio 8 dieną. 

Vilniaus Lukiškių kalėjime buvo daug ir kitų lietuvių, ne 
tik kunigų. Tarsi demonstruodami savo toleranciją, bolše- 
vikai vasario 26 dieną (trečiadienį) kunigams leido kalėjime 
laikyti šv. Mišias (Diaria 171). 

Vasario 26-27 dienomis bolševikai Vilniuje buvo uždarę 
daugelį krautuvių — darė kratas. Taip pat kratas darė ir pri- 
vatiniuose namuose, ieškodami maisto sandėlių ir kitų sau 
reikalingų daiktų: drabužių, apavo, pakinktų ir kitko, ką tik 
sugriebė. Visas miestas buvo ištuštėjęs, lyg išmiręs. Kiek 
buvo sukonfiskuota visokio turto, kiek žmonių suimta, niekas 
negali pasakyti nei apsakyti. Zmones apėmė neviltis ir siau- 
binga baimė... (Diaria 177). 


Vyskupijos kalbų mišinys 


Vyskupo kviečiamas, atėjo seminarijos profesorius kun. 
Stanislovas Milkowskis. Vyskupas jo prašė padėti kun. 
Petrovskiui vadovauti jaunimui, pabrėždamas, kad savo 

darbe laikytųsi grynai tikybos pagrindo, kaip tėvas Mucker- 
mannas. 

Iš to kilo ir pasikalbėjimas apie tautiškumus. Kun. 
Milkowskis seminarijoje dėstė patrologiją, visuotinę istoriją 
ir lenkų kalbą, buvo žmogus dievobaimingas ir objektyvus. 
Todėl vyskupui buvo svarbu patirti jo nuomonę apie kalbų 
vartojimą visame vyskupijos kalbų babilone. 


Vyskupas nusiskundė, kad čia yra daug tautininkų 
kunigų, tiek lenkų, tiek lietuvių, o labai maža kunigų 
katalikų. Kai kurie mano, kad įsisodinę į tautybės vežimėlį, 
jie žmones įveš į bažnyčią. Dažniausiai toks vežimėlis pats 
sugriūva, žmonių bažnyčion neįveža. Čia priminė tėvo 
Muckermanno .darbą, kuris patraukė žmones prie savęs. 
Drauge apibūdino ir pasauliečius, kurie savo politiniams tiks- 
lams siekti gudriai panaudoja tikėjimą, kunigus ir Bažnyčios 
įtaką. O kai reikia kur ginti Bažnyčią ir katalikybę, jie moka 
gražiai pasiteisinti ir pasitraukia. 

Tai paliudija lenkų mokyklų reikalai Vilniuje. Seniau, 
kai reikėjo prieš vokiečius ginti lenkų mokyklų tautybę, tai 
pasauliečiai tautininkai balsavo išvien su kunigais. Esą 
geriau tenebūna jokių mokyklų, negu jos vokietintų lenkų 
vaikus. Gi dabar, kai mokyklose reikia tikybą ginti prieš 
bolševikus, tai tie patys žmonės susiskaldę ir jau mano nusi- 
leisti bolševikams. Sako, jei ginsime tikybą ir užsispyrę jos 
reikalausime, tai galime netekti lenkų mokyklų ir pakenkti 
tautybei. 


Kun. Milkowskis atvirai pasakė, kad dėl nesveiko kunigų 
tautiškumo yra kalta seminarija. Ją reikėtų kitaip sutvar- 
kyti. Aukščiausieji jos vadovai, ypač jos inspektorius kan. 
Karolis Lubianiec, dalykus ima labai siaurai, gal ne tiek iš 
blogos valios, kiek per neišmanymą. Seniau seminarijoje į 
lietuvių tautinį kilimą buvo žiūrima kaip į pavojų katali- 
kybei, o dabar taip žiūrima į gudų kilimą. Klierikai tai jaučia, 
ima slėpti savo tautybę, jų būdas genda, ir iš tokių išeina di- 
džiausi lenkų tautininkai. Reikėtų duoti laisvę visoms tau- 
tybėms ir visas lygiai globoti ir gerbti. Tačiau iš patyrimo 

pridėjo: jeigu seminarija nebus vedama lenkų noru ir dvasia, 
tai negausianti paramos iš visuomenės. 

Vyskupas atsakė, kad jo manymu kiekvienas klierikas 
turėtų išmokti lenkiškai, nes šioje šalyje ta kalba reikalinga 
kiekvienam kunigui. Be to, lietuviai tegul mokosi savo 
kalbos, o gudai savo. Kun. Milkowskis išsireiškė, kad būtų 
gerai visiems klierikams išmokti lietuviškai, tai būtų leng- 
viau kunigus skirstyti ir kilnoti į parapijas ir be jokių ne- 
santaikų aptarnauti mišrias (skirtingų tautybių) parapijas. 

„Aš to nereikalaučiau, — tarė vyskupas, — man daug 
svarbiau, kad, išeidamas iš seminarijos, kunigas išsineštų 
tikrą kataliko apaštalo širdį, kad būtų tikrai pasiryžęs visus, 
be skirtumo, globoti ir visiems tarnauti. Tada, kur reikės, 
toks kunigas išmoks ir svetimos kalbos. Kas iš to, kad kai 
kurie kunigai moka kelias kalbas, bet jas sunaudoja tik savo 
politiniams tikslams, savo politinei partijai, o ne žmonių 
labui. Kaip kunigui svarbu turėti tą kataliko apaštalo širdį, 
parodo to paties Muckermanno pavyzdys. Būdamas vokiečiu, 
jis gerai pramoko lenkiškai. Ir, nors tarp vokiečių ir lenkų 
buvo blogiausi santykiai, jis prie savęs patraukė tiek daug 
žmonių. Tikrai Dievas man jį siuntė, tur būt, kad man čia 
būtų lengviau kovoti su nesveikais tautiškumais“ (Diaria 
168-170). 

Nemažai dėl tautybės kentėjo ir kun. Andriejus Cikoto 
(1891-1952), susipratęs gudų veikėjas, vėliau marijonas, gerai 
išmokęs lietuviškai, 1933-1939 marijonų generolas. Jis atvyko 
pas vyskupą iš Molodečno prašyti, kad jį atleistų iš parapijos 
ir leistų apsigyventi Minske. Ten dabar esąs visų gudų 
katalikų centras, ir jis nori dirbti tarp saviškių. Be to, gyven- 
damas prie Minsko seminarijos, galėsiąs kiek labiau įsi- 
gilinti į save. Vyskupas nelabai norėjo jį išleisti iš savo 
vyskupijos ir paklausė: „Kodėl gi ne Vilniuje?“. 

Kun. Cikoto giliai atsiduso ir ėmė skųstis, kad čia gudui 
neįmanoma iškęsti: draugai kunigai į gudus šnairuoja, pirš- 
tais bado, persekioja. Jis jau pakankamai daug iškentėjo, 
vyskupui Roppui lankant tą vyskupijos dalį ir, jam liepiant, 
išdrįsęs sakyti pamokslus gudiškai. Priminė ir seminarijos 

laikus, kai, atsisveikindamas su baigusiais, vienas lenkų 
kunigų vadovas graudeno, kad neprisidėtų prie netinkamų 
partijų, ir jiems parodęs Bietorus, nekalčiausio turinio 
katalikų laikraštėlį. Zodžiu, čia būti gudu yra laikoma di- 
džiausiu nusikaltimu. Minske bus daug geriau. Minsko 
vyskupas Loziriskis katedroje prabilo gudiškai. Už tai iš sa- 
vo ganomųjų lenkų patyrė nemalonumų, bet kitu pamokslu 
juos nuraminęs. 


Kun. Andriejus Cikoto (1891- 
1952), 1933-1939 Marijonų 
Vienuolijos Vyr. Vadovas, 1939- 
1948 rytų apeigų Apašt. Ad- 
ministratorius "=" Mandžiūrijoje, 
išvežtas į Sibirą ir' ten nukan- 
kintas 1952 m. 


Išsikalbėjęs su juo gudų reikalais, vyskupas pareiškė: 
„Aš esu vyskupas katalikas ir visiems noriu lygiai tarnauti ir 
lygiai rūpintis visų savo žmonių dvasiniais reikalais. Man 
visi lygūs, tiek gudai, tiek lenkai, tiek lietuviai. Kadangi čia 
Vilniuje tautiniai dalykai labai opūs, į juos labai keistai ir 
savotiškai žiūrima, tai reikia būti atsargiam. Gudų atgijimui 
ne tik nesipriešinsiu, bet remsiu, kad jis neiškryptų iš vagos“ 
(Diaria 172; Mariame 232-240). 

Vysk. Matulevičius pripažino, kad gudų liaudis tamsi, 
nemoka katekizmo, nemoka išpažinties atlikti, bet ji viską 


268 


geriausiai išmoks, jeigu bus mokoma gimtąja kalba. Kadangi 
jau dabar kyla tautinis gudų atbudimas, tai kunigai turi jį 
pakreipti tikra vaga, kad susipratę gudai nekaltintų Bažny- 
čios, kad ji stengėsi juos nutautinti. Bažnyčios yra ne kalbų 
mokyti, bet išganymo dalykus dėstyti liaudžiai suprantama 
kalba. Vyskupas leido kun. Cikotai vykti į Minską ir jo vietoj 
į Molodečną paskyrė kun. Drabnį. 2 

Paskui iš Lebedzievo parapijos atvyko kun. Žukas, taip 
pat gudas. Jis vyskupą apipylė eile klausimų: ar gali 
vaikučius katekizuoti gudiškai, nes jie kitaip nesupranta, ar 
mokyklose tikybą galima dėstyti gudiškai ir tt. Jis to klausė 
todėl, kad seniau tai buvo draudžiama ir kunigus, kurie iš- 
drįsdavo vaikus mokyti gudiškai, bausdavo ir iškeldavo į 
lenkų parapijas. Pagaliau jis griebėsi svarbiausio klausimo: 
ar gali sakyti pamokslus gudiškai? Vyskupas išreiškė palan- 
kumą: „Palieku Tamstos nuožiūrai, tik žiūrėk, kad bažnyčioje 
nebūtų riaušių ir kad lenkai turėtų, kas reikia“. 

Vyskupas Matulevičius mėgo paklausinėti lankytojus, 
ypač paprastus žmonelius, kaip jie gyvena, ką veikia, iš ko 
pragyvena ir kaip viskas sekasi. Jeigu interesantas yra vi- 
karas, tai būtinai klausia, koki jo santykiai su klebonu. Kun. 
Žukas pasakė, kad jo klebonas kun. Zapasznyk serga, nieko 
negali dirbti, bet gyvena klebonijoje ir valdo visą ūkį, o jis 
gyvena dvaro kumečio būste, bet bolševikų komitetas ir iš ten 
ji varo. Jį apvogė ir neturi kur dėtis. Prašė vyskupo, kad jį 
iškeltų bent kur toliau, nes gudai stačiatikiai ant jo labai 
įširdę. Vyskupas tai pažadėjo. 

Vyskupas susirūpino, kad taip nekatalikiškai elgiamasi: 
„Tai galima pateisinti tik rusų netikusiu pasielgimu ir perse- 
kiojimais. Mat, rusai nepripažino gudų kalbos. Jiems ji 
tebuvo tik dialektas, o tikroji gudų kalba turėjo būti tik rusų 
kalba. Gudiškai kalbėti draudė, liepė kalbėti tik rusiškai. 
Nenorėdami į bažnyčias įsileisti rusų kalbos, kunigai Dievo 
žodį skelbė lenkiškai. Tokiu netikusiu elgesiu rusų valdžia 
prisidėjo prie gudų nutautinimo“ (Diaria 173-174). 

Kovo 13 dienos užrašuose skaitome: „Atkeliavo trys 
pasiuntiniai (atstovai) iš Idoltos, Drujos parapijos. Prašo, 

kad jiems leisčiau įsikurti parapiją... Vienas tų vyrų šiaip 
taip laužydamas kalbėjo lenkiškai. Jam tas sekėsi labai sun- 
kiai, gal nelengviau, kaip man gudiškai. Kiti du tylėjo. Maty- 
damas, kad jie yra tikri gudai, paprašiau, kad kalbėtų 'po 
prostu' — gudiškai. Zmonės pasidarė kaip ne tie, net jų vei- 
dai nušvito. Pasidarė šnekūs, linksmi, drąsūs. 

Išsiklausinėjau apie jų vargus ir bėdas. Patyriau, kad 
kun. Boličas moko juos katekizmo gudiškai, pamokslus sako 
vieną lenkiškai, kitą gudiškai. Klausiau, kaip gi jiems geriau, 
kaip geriau suprantate? Visi trys lyg choru atsakė: Viadoma, 
što po prostu' — žinoma, kad gudiškai. Pasakiau, kad savo 
kalbos nesigėdintų, nes ji Dievo duota, kaip rusų, lenkų ir 
lietuvių. 

Palaiminęs tuos žmones, prašiau, kad nuo manęs pa- 
sveikintų savo kunigėlį ir parapiečius, ir palinkėjau sėk- 
mingai įsisteigti savo parapiją. Žmonės išėjo džiaugdamiesi. 
Kiekvienam savo kalba mieliau ir gana. O man čia kunigai 
lenkininkai prisispyrę stengiasi įkalbėti, kad gudai puikiau- 
siai supranta lenkiškai, kad jie jokiu būdu nenori, kad į juos 
kalbėtum gudiškai. Matau, kad man reikia kuo greičiausiai 
mokytis gudiškai“ (Diaria 183-184). 

Vasario 23 d. pas vyskupą atėjo du vyrai iš Ratnyčios 
parapijos prašyti, kad leistų statytis bažnytėlę Pervalko 
kaime. Jų prašymą palaikė Ratnyčios ir Druskininkų 
klebonai. Vyskupas leidimą davė ir priežiūrą pavedė Ratny- 
čios klebonui, kun. Bernotui, kol bus paskirtas tam tikras 
kunigas. Vyskupas stebėjosi, kad tie vyrai neišdrįso prabilti 
lietuviškai. Pasirodė, kad kažkas jiems buvo pasakęs: negi 
galima su tokiu asmeniu kalbėti lietuviškai?.,. 

Tuos vargdienius padrąsindamas, pats pirmas į juos 
prabilau lietuviškai, paprašiau juodu sėstis, pašnekinau, pa- 
klausinėjau, kas ten girdėti, kaip juodu gyvena. Žmonės 
atkuto. Išėjo labai patenkinti, kad vyskupas nė kiek nepo- 
niškas. Iš kalbos buvo matyti, kad ten lietuviai jau griebiasi 
kiek gudiškai, tamsūs, niekina savo kalbą. Ir vieno ir antro 
tų žmonių pavardė buvo Tartakis“ (Diaria 176-177). 

Kovo 3 d. vyskupą aplankė Vievio klebonas kun. M. Cijū- 

nėlis pasitarti dėl įvairių dalykų. Jo parapija per karą buvo 
labai sunaikinta. Žmonės eina duoneliauti pas Kauno 
lietuvius. Parapija mišri: dalis dar kalba lietuviška, kiti jau 
nutautę — sugudėję ar sulenkėję. Nenuostabu, nes seniau kle- 
bonais buvo skiriami tik lenkai. Jis esąs tik antras lietuvis 
klebonas. Prieš jį buvęs kun. Radušis. Dabar, kauniškiuose 
beduoneliaudami, vėl prisimena lietuviškai kalbėti. 

Jo parapijoje lietuvių vaikai katekizuojami lietuviškai, o 
sulenkėjusių lietuvių — lenkiškai. Jis jau pradėjęs sakyti pa- 
mokslus lietuviškai. Kun. Cijūnėlis yra kilęs iš garsiosios 
Joniškio (Vilniaus krašte) parapijos. Jo tėvai pasakojo, kad 
ten seniau buvęs klebonu kun. Petrowskis, kuris lenkinęs 
lietuvius su įniršimu. Jis vaikų neprileisdavęs prie pirmosios 
Komunijos, kol neišmokdavo lenkiškai. Jo tėveliai mokėsi 
lenkiškai katekizmo nuo 8 iki 18 metų, kol juos leido prie 
Komunijos. Baigdamas šio pokalbio aprašymą, vysk. Matu- 
levičius pridėjo šiuos žodžius: 

„Iš tikrųjų, matyt, seniau šioje vyskupijoje, ganytojams 
ne tiek rūpėjo žmonių išganymas, kiek lenkų kalbos 
mokymas. Iš daugelio žmonių girdėjau, kad čia seniau į 
lietuvių parapijas būdavo skiriami nė žodžio lietuviškai 
nemoką kunigai. Ir ilgus metus ten klebonaudami, visai nesi- 
rūpino bent kiek pramokti lietuviškai. Pavyzdžiui Dauguose 
dar iki 1904 m. bene viskas buvo lenkiškai“ (Diaria 179-80). 

Kovo 2 d. užrašuose skaitome: „Tėvas Juozas Vaitkevi- 
čius, marijonas, praėjusią savaitę vedė trijų dienų rekolek- 
cijas mergaitėms, Sv. Magdalenos vardo seselių auklėti- 
nėms, o šią savaitę pačioms seselėms penkių dienų rekolekci- 
jas. Jis man pasakojo, kaip ten buvo. Pasirodė, kad ir ten esa- 
ma liguisto tautinio raugo. Vieną dieną, po palaiminimo Svč. 
Sakramentu, mergaitės užtraukusios "Bože coš Polskę', tik 
per aukštai paėmusios ir giesmė nutrūkusi. Man labai nepa- 
tinka tas tautinių giesmių ir dalykų kišimas į bažnytines 
apeigas. Ne sacris misceantur profana!“ (Diaria 178). 

Vyskupas gavo žinią, kad Visų Sventųjų bažnyčioje 
nebuvo skaitytas jo vasario 16 d. aplinkraštis į vilniečius. 
Esą klebonas, kun. Dijakowskis, nusprendęs, kad jame 

nebuvo nieko lenkiško, nieko tautiško, negana aštriai para- 
šytas prieš bolševikus, tai neverta jo nė skaityti. Vyskupas 
pakvietė Vilniaus dekaną kun. Wolodžko ir prašė ištirti, ar 
tikrai taip buvę. Kitą dieną dekanas pranešė, kad aplink- 
raštis tikrai neskaitytas, ir ėmė teisinti kun. Dijakowskį. Pas- 
kui paklausė, ar vyskupas jį už tai bausiąs ir ar jis galėtų 
ateiti atsiprašyti. Vyskupas pasakė, kad nebaus ir kad jis 
gali ateiti. 

„Siandien (vasario 27) atėjo ir pats kun. Dijakowskis. 
Atsiprašinėjo, teisinosi, kad vėjas ar kas ten visą dalyką 
supainiojęs... Nenorėdamas, kad žmogus toliau painiotųsi ir 
niekus kalbėtų, ėmiau klausinėti ko kito... Pasigyrė, kad tą 
dieną norėjęs sudaryti bloką prieš bolševikus, suvažiavusius 
aptarti savo reikalų, o šiems nutarus, kad Lietuva ir Gudija 
jungtųsi federacijos ryšiais su Rusijos respublika... Todėl jis 
sušaukęs žmones, kurie nutarę protestuoti... Mano nuomone, 
geriau būtų padaręs, kad būtų žiūrėjęs bažnyčios ir nesikišęs 
į politiką. To kunigo nebaudžiau. Maniau, kad bus gana, kad 
jaus, jog aš žinau ir numanau, kas darosi“. 

Vyskupas žinojo, kad kun. Dijakowskis buvo kilęs iš 
lietuviškos parapijos ir mokėjo lietuviškai, nes vyskupijos 
administratorius prel. Michalkevičius jam buvo pavedęs skai- 
tyti lietuviškus laikraščius ir jam pranešinėti, kas ten 
rašoma. 

„Man buvo sakę seniau, — skaitome toliau užrašuose, — 
kad, jei tik imsiu katalikiškai valdyti, nepaisydamas tauty- 
bių (ypač lenkų tautininkų), tai ne kartą sutiksiu kunigų pa- 
sipriešinimą ar net revoliuciją. Tai rodosi tiesa. Stipriai dėl 
šio atsitikimo nuliūdau. Tarsi menkniekis, bet išreiškia žmo- 
nių dvasią. Kuo čia pasitikėti ir kuo remtis? Kur imti kunigų, 
tikrų katalikų? Tu pats, Viešpatie, teikis atitaisyti ir išgydyti 
kai kurių kunigų dvasią, užkrėstą nesveikų tautiškumų ir 
politiškumų nuodais!“ (Diaria 174-176). 


Ruošiamos pinklės 


Vilniuje vis neramu. Jo valdymo planus ruošia ne vien 
bolševikai, bet ir svarbiausi varžovai — lenkai ir lietuviai. 

Bolševikai puola Lietuvą ir veržiasi į Lenkiją. Tai didino 
viltį, kad bolševikų valdymas bus neilgas. 

Kovo 12 dieną pas vyskupą atėjo seminarijos vicerek- 
torius, kan. Lubianiec, ir pranešė, kad rytoj užeisiąs ponas 
Dybowskis, žymus matematikas ir inžinierius. Paaiškino ir 
kokiu reikalu, nes lenkai nenori daryti tokių svarbių dalykų 
vyskupui nežinant, už jo pečių. 

Atvykęs ponas Dybowskis pasisakė, kad jis esąs Lenki- 
jos valdžios paskirtas Vilniaus miesto komendantu. Lenkai 
čia, Vilniuje, turi slaptą karininkų organizaciją ir net dalis 
bolševikų kareivių yra pasižadėję pereiti į jų pusę. Jų tikslas 
yra apsaugoti miestą nuo plėšimų ir naikinimo. Bolševikams 
traukiantis, jie pasiryžę paimti valdžią mieste ir net apy- 
linkėse. Esą jie čia nenori varyti jokios politikos, nė spręsti, 
kam teksiąs Vilnius. Vyskupas, išklausęs viso to plano, 
ramiai paklausė, ar jie yra taręsi su lietuviais. Dybowskis 
pasakė, kad tarėsi, bet susitarti nepavyko. 

Vyskupas tik vėliau sužinojo, kodėl nesusitarė: — lietu- 
viai paklausė, ar lenkai pripažins Lietuvos nepriklausomybę, 
kuri jau buvo paskelbta, su sostine Vilniuje? Gavę neigiamą 
atsakymą, lietuviai atsisakė dėtis prie šio lenkų plano. 

Tas ponas Dybowskis pridėjo, kad jis laikąs savo pareiga 
viską pranešti vyskupui, kas darosi mieste, kad paskui nesi- 
stebėtų. Taip pat jis pasakė, kad bolševikai tikrai nusistatę 
vyskupą suimti, bet lenkai karininkai jį apginsią. Esą net 
numatę tam tikrą prieglaudą — stipriai aptvirtintus namus. 
Vyskupas jam padėkojo už gerą širdį bei rūpestingumą. Tas 
ponas manė, kad kovo 23 bolševikai tikrai iš Vilniaus išsi- 
dangins, ir patarė bent dvi-tris dienas slapstytis. Vyskupas 
nukreipė kalbą į kitų tautų pavyzdžius, papasakojo, kaip 
gražiai skirtingai kalbančios tautos sutaria Šveicarijoje. 
Pagaliau jam pasakė: 

„Aš iki šiol nesikišau į jokias politikas ir toliau nemanau 
kištis. Vyskupas turi būti visiems lygiai vyskupu ir visiems 
lygiai tarnauti. Mano padėtis čia labai kebli, tai juoba turiu 
būti atsargus, kadangi mano ganomieji nesutaria, varžosi dėl 
Vilniaus ir kiekvieni jį nori pasisavinti. Pastebėjau, kad būtų 

atsargūs, kad jau kelioliką dienų vis girdžiu apie lenkų kari- 
ninkų organizavimąsi... Pridėjau, kad ir bolševikai apie tai 
žino, taigi, kad be reikalo neužsitrauktų nelaimių ant savęs ir 
kitų žmonių... Mano manymu nėra ko labai rūpintis, kas 
Vilnių užims laikinai. Jo likimas pareis nuo to, ką nuspręs 
taikos konferencija Paryžiuje. Aš pats nemanau niekur bėgti, 
nė slapstytis... Tebūnie, kaip Dievas duos. Tiek žmonių 
kenčia kalėjimuose, tai ir aš kęsiu, jei mane suims“ (Diaria 
184-186). 

Kovo 14 vyskupas užrašė: „Atbėgo kun. Kulesza, domi- 
nikonų bažnyčios klebonas, kalbinti, kad išvažiuočiau į 
Maišiagalą (apie 25 km į šiaurės vakarus nuo Vilniaus), nes 
bolševikai esą tikrai nusistatę mane, jį patį, kan. Lubianiecą 
ir kun. Songiną suimti. Jau net turįs ir arklius parūpinęs 
mane nuvežti... 

— O Tamsta, ką manai daryti? Ar bėgsi? 

— Aš nebėgsiu. 

— Tai kodėl gi mane kalbini, kad bėgčiau? 

— Ekscelencija kas kita, Jūs reikalingas visai vys- 
kupijai. 

— Mano pavyzdys taip pat reikalingas visai vyskupijai. 
Man pasišalinus ar pasislėpus, Dievas žino, kas mieste 
galėtų pasidaryti. Tuo naudodamiesi, neramūs asmenys 
galėtų sukurstyti liaudį ir žmones įtraukti į didžiausias 
nelaimes. Ne, aš nemanau niekur iš čia trauktis. Toks 
dalykas vyskupui netinka. Mane suims, tiek to. Žemėje nebus 
skylės. Manes nebesant, vyskupiją aprūpins pats Dievas. 

Per ištisą dieną vis ėjo geros širdies žmonės, mane 
įspėdami, kad pasišalinčiau, kad kur nors slapstyčiaus, nes 
bolševikai tikrai mane suims. Jau vėlai vakare atbėgo kun. 
prof. Milkowskis, kokių ten ponių iprašytas, pranešti, kad šią 
naktį bolševikai tikrai ateis mane areštuoti... Sutvarkiau 
visus savo popierius ir dokumentus, paskyriau, kas valdys 
vyskupiją, jei man tektų kalėti. Sukalbėjęs rožančių, kuo ra- 
miausiai atsiguliau miegoti“ (Diaria 186). 

Kovo 15 d. atėjo du lietuvių atstovai pranešti, kad yra 
tikrų žinių, jog lietuvių kariuomenė šio mėnesio 20 d. užims 

Vilnių. Jie nori pasitarti, kaip sutikti ir priimti nugalėtojus. 
Jie norėjo, kad ir vyskupas dalyvautų tose iškilmėse. Pasiūlė 
net savo tvarką: pirmiausiai pasveikinti lietuvių komendantą 
ir jam įteikti duonos ir druskos. Paskui visi eitų į katedrą. 
Prašo, kad vyskupas atlaikytų pamaldas, prabiltų ir palai- 

mintų. Iš katedros eitų į Aušros Vartus, ir ten vyskupas žmo- 

nėms atkalbėtų litanijas ir tartų bent keletą žodžių. Iš ten visi 
eitų į pilies kalną vėliavos iškelti... 

Vyskupas prašė tų atstovų, kad jo netrauktų į jokias 
politines apeigas, nė manifestacijas ir kad nepamirštų, kad 
Vilniuje jis turi tarnauti visiems lygiai ir pirmiausiai žiūrėti 
Bažnyčios reikalų. Manifestacijų tvarkymą reikėtų palikti 
tiems, kurie Vilnių paims. Ne manifestacijos Vilnių padarys 
lietuvišką. Vyskupas negali gyventi tik einamąja valanda, jis 
turi žiūrėti ateities. 

Nenorėdamas žmonių užgauti ar atstumti nuo bažnyčios, 
vyskupas pažadėjo pasitarti su lietuviais kunigais. Skubotai 
sukvietė visus, kuriuos tik galėjo pasiekti, ir jiems išdėstė 
visą tą reikalą. Nutarė nieko galutinai nenuspręsti ir pa- 
laukti tolimesnių įvykių raidos. 

„Dieve, mano Dieve, kokia čia sunki vyskupo padėtis. Jį 
tąso ir traukia į visas puses. Ir lietuviai ir lenkai norėtų jį įsi- 
kinkyti į savo politikos ratelius. Ir vieni ir antri stengiasi jį 
įmurdyti į politines klampynes. Dieve, padėk man tų klam- 
pynių išsilenkti“ (Diaria 186-188). 

Kovo 19 d. vyskupas gavo bolševikų įsakymą išsikraus- 
tyti iš antrojo aukšto į trečiąjį. Leidžia pasiimti tik lovą, o 
visa kita palikti. Laiko duota trys dienos. Vyskupas susi- 
rūpino, kas daryti. Trečiame aukšte gyventi neįmanoma, nes 
krosnys sugedę, nėra jokių įrengimų. Nutarė nesikraustyti, 
tegul patys išvarys. Tegul žmonės sužinos, kad jį iš namų 
meta prievarta. Gandas apie tai tuojau aplėkė visą miestą. 

Nenorėdamas, kad kiltų kokios riaušės, gal blogesnės 
negu dėl tėvo Muckermanno, griebėsi priemonių tą įsakymą 
pakeisti. Per tarpininkus jis tą įsakymo raštelį perdavė adv. 
Vladui Požėlai ir Kapsukui. Pastarieji sakėsi buvę tuo 
įsakymu nepatenkinti. Ir tikrai, kovo 22 d. savo raštu tą išva- 

rymą atšaukė. Naktį apie 2 valandą bolševikai beldėsi į 
namų vartus, mėgino jėga įsilaužti, bet sargė jų neileido, 
pasakė, kad ateitų dieną. Smarkiai pakeikę, jie nuėjo šalin. 

Visomis tomis dienomis mieste buvo labai neramu. Virš 
miesto pasirodė lietuvių lėktuvas. Jis mėtė lapelius, kurie 
buvo gan sumaniai suredaguoti, daugiausia taikyti rau- 
donarmiečiams. Tai buvo nauja kovos priemonė, kuri įnešė 
daug maišaties. Bolševikai gynėsi areštais. Suėmė net daug 
lenkių ponių. Esą buvusi susekta jų slapta organizacija (Liga 
Patriotek), kuri ruošė kelią lenkų legionieriams ir slaptai 
karininkų organizacijai. 

Miestas vis laukia atmainų, ateinančių kariuomenių 
išvaduoti iš bolševikų valdžios. Lenkai laukia legionierių, o 
lietuviai laukia lietuvių karių. Nuostabu, kad lenkai niekad 
nemini lietuvių kariuomenės. Jeigu kalba apie lietuvių fron- 
tą, tai mini tik vokiečius arba lenkus. Taip pat ir bolševikai 
nelabai mini lietuvių kareivių. Visur reiškiasi tautinės 
neapykantos (Diaria 192-193). 

Dar vienas gundytojas. Kovo 24 d. kan. Lubianieco lydi- 
mas atsilankė vyskupui įtartinas asmuo su rekomendaciniu 
Vitebsko dekano kun. Baliulio laišku. Pasisakė esąs Michal 
Zadkiewicz, kilimo lenkas, buvęs stačiatikis, bet jau antri 
metai, kai tapęs kataliku. Petrapily buvo įstojęs į jėzuitų no- 
viciatą, bet, revoliucijai ištikus, jis prisidėjo prie bolševikų ir 
gavęs labai aukštą vietą užsienių reikalų skyriuje. Dabar jis 
gali važinėti per visus frontus ir net gali duoti kelionių 
leidimus kitiems. Jis veikia susitaręs su vysk. Roppu ir vysk. 
Loziiiskiu, kun. Baliuliu ir kitais. Tarnaudamas bolševi- 
kams, jis pasiryžęs bolševikus sutaikinti su Bažnyčia ir jai iš- 
gauti pilnos laisvės dekretą. Siuo metu jis gali iš Krokuvos 
partraukti jėzuitus, kurie darbuotųsi čia arba Rusijoje. 

„Matyt jam labiausiai rūpėjo jėzuitai, — skaitome 
vyskupo užrašuose, — ar jų čia kur nėra ir kaip aš žiūriu į 
bolševikus ir jų santykius su Bažnyčia. Jis gražiai nusi- 
skutęs, dar jaunas vyras, labai apsukrus, matyt pasaulio per- 
eiga, nes gyrėsi visur buvęs. Iš veido jis labai panašus į žydą, 
sprendžiant iš kalbos ir iš to, kad labai mėgo pasigirti ir pasi- 

didžiuoti... Tam ponui komisarui pasakiau, kad, jei Bažny- 

čiai duosite tikrą laisvę, tai aš, žinoma, pasidžiaugsiu ir, be 
abejo, ta laisve pasinaudosiu, nes dabar padėtis tiesiog nepa- 

kenčiama. Tėvų jėzuitų čia ar Rusijon traukti ne laikas. Tegul 
vyksta taika ir rimtis, tada žiūrėsime, kas daryti. 

Tas ponas teiravosi apie galimybes užmegzti ryšius su 
Apaštalų Sostu ir klausė, ar vyskupas prie to prisidėtų. Be to, 
ar nebūtų gera, kad dabar mes kokį pasaulietį, būtent jį pati, 
įgaliotume vesti reikalus su Apaštalų Sostu. Vyskupas jam 
atsakė, kad naujų kelių ieškoti nereikia. Jeigu bolševikų 
valdžia nori, tai tegul kreipiasi į Sv. Tėvą, kad atsiųstų savo 
atstovą, kaip, pavyzdžiui, Varšuvoje yra Msgr. Ratti, 
Miunchene Msgr. Pacelli. Tada mes, vyskupai, su Roma 
turėsime gyvą ryšį ir nereikės nieko įgalioti. Pagaliau, — tarė 
vyskupas, — jei Tamsta gali ir tikrai manai ką gero Bažny- 
čiai padaryti, tai daryk. Mes pasidžiaugsime, o Dievas atpil- 
dys“ (Diaria 196-197). 


Paskutinės bolševikų pastangos 


Kovo 30 dienos rytą, pusiau šešių, vyskupas buvo besi- 
rengiąs išeiti Mišių Įsakyti kitur. Išgirdęs durų skambutį, jis 
pats nuėjo atidaryti durų. Išvydo tą patį bolševiką, augalotą 
vyrą, kuris anksčiau buvo atnešęs raštą, kad vyskupas pa- 
liuosuotų butą. Dabar jis pranešė, kad tas komisaras, kuris 
norėjęs čia apsigyventi, jau grįžo iš Maskvos, yra geležin- 
kelio stotyje ir tuojau atvyks su savo draugais. Iš viso esą 
septyni žmonės ir du automobiliu. 

Vyskupas jam aiškino, kad anas įsakymas butą užleisti 
jau buvo pakeistas. Tas vyras spyrėsi, kad bent laikinai juos 
įsileistų, kol susiras kitą tinkamą butą. Pasirodė, kad tas 
bolševikas jau buvo įsikraustęs į kiemą su automobiliu, pilnu 
benzino statinių ir kitokių kraustulių. 

Netrukus atvažiavo ir pats komisaras. Vyskupas jam 
parodė raštą, kuriuo buvo pakeistas pirmasis bolševikų įsa- 
kymas, ir pasakė, kad jiems gal kur kitur skiriamas butas. 
Komisaras pasakė, kad to rašto jis galįs nepaisyti, ir prašė 
įsileisti. Iš kalbos su juo vyskupas matė, kad jie čia būtinai 

nori apsigyventi. Tada vyskupas jį įspėjo, kad žmonės į tą 
dalyką pažiūrės šnairai, kad tas įsibrovimas į vyskupo 
namus gali sukelti riaušių. „Tamstos turite galios, galite 
daryti, kaip norite, esu priverstas užleisti jums kambarius. 
Jums verčiant, aš visiškai pasitrauksiu iš šių namų, bet 
tamstoms nepatariu čia eiti. Aš pažįstu katalikų liaudį: ji 
tokių dalykų nepakeęs, bus sumišimas“. 

Išeidamas miestan, vyskupas pasakė tėvui Vaitkevičiui, 
kad laikytųsi ramiai. Jei bolševikai spirtųsi čia pasilikti, tai 
tegu jiems užleidžia laukiamąjį kambarį, bet turi su patar- 
nautojais saugoti namus. Grįžęs po pamaldų, apie 11:30 
valandą, vyskupas jau rado žmonių pilnus vartus, laiptus ir 
priemenę. Buvo subėgę daug lietuvių ir lenkų ginti vyskupo 
namų. Žmonės labiausiai buvo įdūkę dėl ten esančių moterų, 
nes spėjo, kad jos esančios nekokio elgesio ir tyčia lenda į 
vyskupo namus, nori juos išniekinti. Žmonės tuojau sugužėjo 
į salionaąir joms nepagailėjo aštrių ir karčių žodžių. Vyrai 
bolševikai jau buvo išėję — pasišalino, kai tik pamatė besi- 
renkančią minią. 

Po kiek laiko vyskupas išėjo pasikalbėti su žmonėmis. 
Nupasakojo visą įvykių eigą, padėkojo už jų pastangas ir 
juos paprašė skirstytis. Kai tik žmonės išvaikščiojo, bolše- 
vikai ir vėl atbirzgėjo savo automobiliu. Vyskupas jų prašė, 
kad susirastų sau vietos kur kitur, kad neerzintų žmonių. Ir iš 
tikrųjų, žmonės vėl pradėjo rinktis. Bolševikai vėl 
išsinešdino. 

Po pietų bolševikai mėgino dar tretį kartą veržtis į 
vyskupo namus. Žmonės greitai subruzdo ir ėmė telktis. 
Ipykę bolševikai pasakė patarnautojams ir virėjai: „Mes 
vistiek padarysime tvarką, čia jūsų “popo' nebus“ (Diaria 200- 
202). 

Pas vyskupą atėjo Lukiškių kalėjimo prižiūrėtojas 
Oldakas. Neva kalinių gailėdamasis, jis siūlė, kad vyskupas 
kreiptųsi į visuomenę kaliniams parinkti baltinių, drabužių ir 
maisto. Esą kai kuriuos kalinius, ypač kunigus, būtų galima 
pigiai išpirkti... Vyskupas jam pasakė, kad maisto ir drabu- 
žių siųsti sunku, nes mieste nėra. O ir pasiuntus, ne visuomet 

patenka į kalinių rankas. Gi kaliniams išpirkti jis neturi 
pinigų. Jeigu juos kas nors ir išpirktų, tai kas iš to? Ir vėl 
tuos pačius gali suimti ir dar kitus prie jų pridėti. Kam gi ima 
nekaltus žmones, jei neturi kuo juos aprūpinti? 

Po pietų vėl atėjo kažkoks bolševikas Jupavičius, rusas 
studentas, su kitu draugu, kuris savo pavardės nesakė, save 
vadino lenku. Vyskupas iš jų pareikalavo dokumentų. 
Jupavičius parodė raštą iš butų skyriaus tardyti vyskupą, ar 
jis nekurstąs žmonių prieš bolševikus, ar jis neskatinęs strei- 
kuoti geležinkeliečių. Pokalbis vyko rusiškai. Vyskupas tuo- 
jau suprato, ko jie nori. Viską ramiai išpasakojo, kaip kas yra 
buvę ir jie, nieko nepeše, išėjo. 

Apie 10 valandą vakare atėjo keturi ar penki bolševikai, 
neva atnešę depešą (telegramą), ir būtinai norėjo įsibrauti pro 
vartus. Vartai buvo užsklęsti rąstu. Sargė jų neleido — jei yra 
depeša, duokite ją pro plyšį. Ilgai jie trankėsi ir biauriausiai 
keikė. Vyskupas viską girdėjo ir manė, kad jie sugrįš su 
didesne jėga ir įsibraus jį suimti, todėl tik truputį glustelėjo 
nenusirengęs. Naktis praėjo ramiai (Diaria 204). 

Kovo 26 d. Vilniuje buvo paskelbtas Lietuvos ir Gudijos 
Liaudies Komisarų Tarybos dekretas suvalstybinti visas pri- 
vatines mokyklas, pašalinti iš mokyklų tikybą ir dvasinin- 
kams uždrausti dirbti mokyklose. Pasirašė pirmininkas 
Mickevičius-Kapsukas, liaudies švietimo komisaras Lesz- 
czynskis ir reikalų vedėjas Požėla. Tai buvo gana radikalus 
žygis, kurį ilgokai buvo prilaikęs ir už tai pašalintas, buvęs 
švietimo komisaru, Vaclovas Biržiška. Naujasis komisaras 
buvo žydas. Visiems kunigams sulaikė kovo mėnesio algas, 
net ir tiems, kurie dėstė pasaulinius dalykus. Dekretas pradė- 
tas vykdyti nuo balandžio 1 dienos. 

Visi, kam tik rūpėjo švietimas, skubėjo pas vyskupą 
Matulevičių, kad jis, kaip koks magikas, savo lazdele išblaš- 
kytų audros debesis. Pirmieji balandžio 2 d. atsirado pas jį du 
lenkų švietimo komiteto (Komitet Edukacyjny) atstovai: 
Weclawskis ir Dmochowskis. Be jokių įžangų, tuojau klausė 
vyskupo, ką jis mano daryti dėl mokyklų. Vyskupas jiems 
pasakė, kad jis labai atsidėjęs sekė įvykių eigą ir studijavo 

atitinkamus Bažnyčios potvarkius. Jo manymu, kad algos ir 
bolševikų duodami mokykloms pinigai nėra esminiai 
dalykai. Svarbu, kad bolševikai nepalieka mokykloms 
laisvės, kad jie ims savaip jas tvarkyti ir jas pavers savo 
propagandos įrankiu. Tėvai turi būtinai protestuoti. Jei ims 
tikybą šalinti, reikėtų į mokyklas neleisti vaikų. Būtų gerai, 
kad ir mokytojai pedagoginiu atžvilgiu pasisakytų prieš dek- 
retą. 

Dekretą vykdant, pirmoji auka buvo lietuvių mokytojų 
seminarija. Bolševikai pašalino jos direktorių Juozą Kai- 
riūkštį (1855-1937) ir paskyrė saviškį. Pašalino ir kunigus. 
Mokiniai užprotestavo ir nutarė neiti į klases. Atlaikę prieš- 
velykines rekolekcijas, jie išvažinėjo namo. Kadangi artėjo 
Velykos, tai lietuvių gimnazijos nutarė baigti mokslo metus 
ir mokinius paleisti atostogų. 

Lenkų švietimo komisija įsakė uždaryti visas pradines 
mokyklas. Gimnazijose mokslas dar tęsėsi. Sužinoję apie 
mokyklų uždarymą, bolševikai išleido įsakymą, kad mokslas 
turi būti tesiamas iki balandžio 13 dienos (Verbų 
Sekmadienio), bet niekas to nepaisė. 

Buvo bendras visų pasimetimas: vieni delsė, kiti ieškojo 
kokio nors kompromiso, laukė, kad vyskupas stotų prieš nau- 
jus potvarkius ir paskelbtų savo aplinkraštį. Vyskupas tarėsi 
su lietuvių ir lenkų kapelionais, su tėvų komitetais, posėdžiui 
sukvietė kapitulą ir visų miesto parapijų klebonus. Buvo 
vienas pagrindinis klausimas: — ar dabar leisti aplinkraštį, 
ar palaukti? Ramesni ir rimtesni kunigai manė, kad reikia 
palaukti, kol paaiškės daugiau dalykų. Karštesnieji siūlė 
raštą leisti tuojau. Vyskupo užrašuose skaitome: 

„Buvau sakęs, kad ir be to klebonai ir kunigai imtų žmo- 
nėms aiškinti iš sakyklų tuos dalykus, kuriuos bolševikai 
ypatingai kėsinasi griauti. Kun. Maciejewicz kalbėdamas 
neiškentė man ir klebonams nedaręs priekaištų. Esą, kur 
reikia, mes bijome išstoti ir nedrįstame pildyti savo prieder- 
mių. Gana švelniai ir mandagiai jį sudraudžiau, kad čia 
niekas nemano apleisti savo priedermių, tik reikalas eina 
apie tai, ar jau metas, ar dar ne, atsiliepti mokyklų reikalu“. 

Kadangi rašto šalininkai buvo iškalbingesni, tai atrodė, 
kad dauguma palinko į jų pusę, pažymint, kad tas raštas 
būtų parašytas ramia forma. Pildydamas tuos pageidavi- 
mus, vyskupas žadėjo jį išleisti per Atvelykį (balandžio 27 d.). 
Tačiau to nereikėjo, nes lenkai bolševikus išvijo per Velykas 
(Diaria 207-211). 

Apie Vilniaus užėmimą vyskupo užrašuose skaitome: 

„Didijį Seštadienį, balandžio 19 d., prieš 5 valandą ryto, 
išgirdau gatve bėgant kareivius. Dirstelėjęs pro langą, 
pamačiau gana didelį būrį žydų milicininkų, apsi- 
ginklavusių, ristele bėgančių link katedros. Netrukus išvydau 
keletą jojančių lenkų legionierių. Po kiek laiko sugrįžę pėsti, 
jie pastatė kulkosvaidžius ties gatvės kampu ir ėmė šaudyti į 
bolševikus, kurie atsišaukė iš Sv. Jurgio prospekto ir iš sodo 
ties katedra. Visame mieste buvo girdėti šaudymai. 

Legionieriai užklupo daugelį bolševikų, dar tebe- 
miegant, kaip avinus. Mačiau, kad pas juos nebuvo tvarkos, 
bet kad šitaip būtų davęsi užklumpami iš netyčių, 
nemaniau... Mūšiai tęsėsi balandžio 19-21 dienomis. Galų 
gale lenkai užėmė miestą. Traukdamiesi bolševikai įkaitais 
išsivarė kun. Dogelį, kun. Reinį, kun. Vailokaitiį, Bortkevi- 
čienę, Girą ir Stašinskį, taip pat kelioliką lenkų. 

Lenkai kariavę labai narsiai. Bolševikai — partijos 
žmonės — taip pat gynėsi smarkiai. Raudonarmiečiai karei- 
viai kovoti nenorėjo — pasidavė arba pabėgo. Miestas buvo 
kaip išmiręs: išdaužyta daug langų, sunaikinta daug stogų, 
pridaryta daug nuostolių. Baisus daiktas mūšiai gatvėse. 
Daug žuvo ir nekaltų žmonių... Katalikai gyventojai buvo 
prieš bolševikus, padėjo kariuomenei, o žydeliai daugiau už- 
jautė bolševikams“ (Diaria 212-213). 

Vilniuje nauji šeimininkai 

Balandžio 21 d. vyskupą aplankė generolo Eduardo 
Rydz-Smigly (1886-1941) adjutantas Kazimieras Switalskis jį 
pasveikinti generolo vardu. Vakare vėl atėjo adjutantas pa- 
klausti, ar rytoj rytą 9 val. galėtų vyskupą aplankyti pats 
generolas. Vyskupas maloniai sutiko. Po pietų pas vyskupą 

atbėgo kelios ponios (Ligi Patriotek atstovės) reikalauti, kad 
vyskupas palaidotų kovose žuvusius lenkus. Jos norėjo, kad 
rytojaus dieną, iš vakaro, pats vyskupas juos nulydėtų į 
katedrą, o rytą atlaikytų Mišias ir nulydėtų į kapines. Pa- 
klaustos, kiek yra žuvusių, atsakė, kad apie 60 vyrų. 

Pastebėjęs, kad tos ponios buvo labai įsikarščiavusios, 
kad bus sunkiai sušnekamos, vyskupas pasakė, kad pasitars 
su kapitula ir padarys, kas reikia. Jas buvo atsiuntęs kun. 
Kuleszo, didelis lenkų tautininkas ir veikėjas. Netrukus atėjo 
ir kiti atstovai, reikalaudami, kad balandžio 23 d. vyskupas 
atlaikytų padėkos pamaldas už Vilniaus išvadavimą. 

Tos pačios dienos vakare atėjo ir du žydų atstovai: 
rabinas Rubinštein ir dr. Schabad. Jie pasakojo, kad legio- 
nieriai areštavę galybes žydų, daugelį jų mušę ir kankinę, 
išplėšę daug krautuvių, kratas darydami, daugeliui atėmę 
pinigus ir t.t. Juodu prašė, kad vyskupas užtartų bent du 
žydus, žinomus veikėjus: Leo Joffe ir Samuel Tscharny. Vys- 
kupas pažadėjo, kiek bus galima, jais pasirūpinti. Kai atvyko 
Switalskis, jis prašė, kad tuos du suimtuosius paleistų. Ryto- 
jaus dieną vizito metu pats gen. Rydz-Smigly pasakė, kad tie 
du žydai jau paleisti ir pristatyti į namus. Vėliau paaiškėjo, 
kad taip nebuvo. 

Su kapitula buvo aptarta visų iškilmių tvarka. Vyskupas 
pažadėjo, kad visa, kas reikia bažnyčioje, mielai atliks, bet į 
jokias politines manifestacijas nesikiš ir vengs jose 
dalyvauti. 

Balandžio 22 d. vyskupą aplankė Jerzy Osmotowskis, 
kuris pasisakė esąs Lenkijos vyriausybės skirtas Lietuvoje 
vadovauti politikai. Jo titulas esąs „Rytinių Žemių Komi- 
saras“ (tai yra Vilniaus krašto ir Gudijos valdytojas). Jis 
tuojau pradėjo dėstyti savo politinę programą. Jo išklausęs, 
vyskupas pareiškė: 

„Aš į politikas nesikišu. Tamstai tik galiu nurodyti 
lietuvių troškimus ir jų opias vietas; šiaip aš noriu visus 
žmones sutaikinti ir suvesti į vienybę. Mano nuomone, jei tik 
lenkų valdžia tikrai remsis teisybe ir žmoniškumo dėsniais, 
pripažins lietuviams ir gudams reikiamas teises, tai gal ir 

susitaikinsią. Būtų geriausia, kad Tamstos pripažintumėte 
Lietuvą su Gudija, kaip ji yra buvusi. Tegul žmonės sušaukia 
Vilniuje seimą ir čia tariasi, kaip nustatyti santykius su 
kaimynais. Ponas Osmolowskis sakė, kad ir jų esanti tokia 
politinė mintis, kad iki šiol Varšuvos seimas į tai žiūrėjo 
kitaip, bet dabar yra virtusi atmaina: nori susivienyti kaip 
laisvi su laisvais ir lygūs su lygiais“ (Diaria 215). 

Vyskupas tvirtai pasakė, kad tais reikalais kreiptųsi į 
Kauną. O čia, Vilniuje, yra Laikinojo Vilniaus Lietuvių 
Komiteto pirmininkas Mykolas Biržiška — galite kreiptis į jį. 
Vyskupas prašė, kad jo netrauktų į jokias politikas, nes jo 
uždavinys yra taikinti visus, vesti prie meilės ir vienybės. 
Drauge pabrėžė, kad jis priešingas ir tam, kad kunigai kišasi 
į politiką. 

Vyskupą lankydamas, karininkas Šwitalskis buvo 
užsimines, kad netrukus į Vilnių atvažiuos Juozas Pilsudskis. 
Jis teiravosi, kaip mes manome jį sutikti, ir išreiškė norą, kad 
ir vyskupas dalyvautų. Vyskupas pasakė, kad tai pasau- 
liečių reikalas, kad vyskupai sutinka savo katalikus valdovus 
tik katedroje, gi ponas Pilsudskis dar nėra Lietuvos valdovas. 

Pilsudskis atvyko balandžio 22 d. pavakare. Aušros V ar- 
tuose žmonės jo laukė, bet jis ten nesustojo. Tie ponai pra- 
važiavo, net nė kepurių nenusiėmę, kaip nuo seno visų įpras- 
ta. Tada kun. Bonifacas Oleszczuk su žmonėmis atgiedojo 
litaniją ir baigė giesme „Tavo apgynimo“. Jau seniau 
vyskupą buvo pasiekęs gandas, kad „Pilsudskis esąs 
socialistas, kad tikyba jam nerūpinti, kad esą pasimetęs su 
savo pačia (žmona), kad prie jo prisiplakusi kokia žydytė. 
Kiek tame tiesos, nežinau, bet toks gandas čia atėjo iš 
Varšuvos“ (Diaria. 216). 

Kitą dieną vyskupas katedroje laikė padėkos pamaldas. 
Kun. Stanislovas Maciejewicz pasakė grynai politinį 
pamokslą ir puolė lenkų priešininkus. „Pasirodė, kad per 
Mišias smilkė Pilsudskį ir davė jam bučiuoti relikvijas. Tai 
man pranešę pasipiktinę, kad tokiam socialistui duota tokia 
pagarba. Tuojau po "Te Deum laudamus' giedojo "Bože coš 
Polskę'. Paskui aš, Pilsudskis ir kiti nuėjome pasimelsti į Sv. 

Kazimiero koplytėlę, nes buvo iš anksto prašyta, kad taip 
padaryčiau. Po pamaldų Pilsudskis buvo pas mane su vizitu. 
Aš jį tuojau revizitavau. Teisinosi, kodėl nesustojęs Aušros 
Vartuose, sakė, kad nežinojęs, kad jo laukia. Aš jį nura- 
minau ir stengiausi kiek atitaisyti kun. Maciejewicziaus 
pamokslo priekaištus“ (Diaria 216). 

Balandžio 24 d. pas vyskupą atėjo p. Ostrejko su vienu 
dvarponiu. Jie pasakė, kad į legionierių rankas yra patekę 
daug bolševikų palikto maisto. Vyriausioji komanda norinti 
dalį to maisto skirti badaujančiai liaudžiai. Prašė, kad 
vyskupas apsiimtų sudaryti maistui padalinti komitetą su 
sąlyga, kad nieko neprivalo gauti žydai nei jokie pirmeiviai. 
Vyskupas griežtai atsisakė į šį reikalą kištis. — „Tamstos 
galite bausti žydus, ... tai jūsų reikalas, bet man, vyskupui, 
tai netinka. Taip pat, dalijant maistą, netinka atmesti nė 
pirmeivių. Kiekvienas alkanas ir badaujantis žmogus yra 
vertas pasigailėjimo, ir reikia jį gelbėti, nepaisant jo 
įsitikinimo ar tautybės. — Kad Tamstos nemanytumėte, kad 
aš tokį pasiūlymą atmetu rimčiau neapsvarstęs, pasitarsiu su 
savo kapitula“ (Diaria 217). 

Kapitula buvo tos nuomonės, kad vyskupas tokio 
komiteto steigti negali. Nutarė pasiūlyti, kad tie ponai kreip- 
tųsi į kunigus Kretowiczių, Kuleszą, Olszanskį arba į šalpos 
kuratoriją ar kitas organizacijas. Kai vyskupas tiems po- 
nams pranešė kapitulos nutarimą, jie buvo labai nepa- 
tenkinti. Grąsino, kad, jeigu vyskupas neapsiima, tai kariuo- 
menės komanda gali neduoti maisto. Vyskupas atsakė: „Ne 
ką padarysiu, tai jų darbas. Aš turiu žiūrėti, kad nepakenk- 
čiau Bažnyčiai ir ant savęs neužsitraukčiau liaudies neapy- 
kantos. — Vėliau iš nurodytų kunigų sužinojau, kad to 
komiteto reikalu niekas į juos nesikreipė“ (Diaria 218). 

Anglų patarlė sako, kad šėtonas niekad nesnaudžia 
Balandžio 25 d. pas vyskupą atėjo kun. prof. Leopoldas 
Chomskis su įvairiais įspėjimais. Labai atsiprašė, kad iš- 
drįsta kalbėti atvirai. Esą kunigai vyskupui laiko už bloga, 
kad sužeistųjų legionierių dvasinę globą pavedė kun. Petrui 
Kraujaliui, lietuviui, ne lenkui, kad nuo vyskupo jau ima 

šalintis kunigai ir liaudis ir kas jis nepamirštų, jog vys- 
kupijoje esąs tik vienas šeštadalis lietuvių, o gudai eis ten, 
kur lenkai traukia. Visi žino, kad artimiausia vyskupo 
šeimyna yra lietuviai, kad pas jį dažnai lankosi kun. Kukta, 
tur būt, teikti informacijų. Svarbiausia, kad vyskupas ne- 
pasirenka tinkamų patarėjų ir t.t. 

Viską ramiai išklausęs, vyskupas išreiškė nusistebėjimą, 
dėl ko kunigai turėtų nuo jo šalintis. Jis nė vienu žodžiu nieko 
nėra užgavęs ar kam blogo padaręs. Kiekvieną priima ir 
kiekvieno išklauso. Buvo prašęs dekano ir vicedekano jam 
pranešinėti, kas kur darosi, visada visais reikalais tarėsi su 
kapitula. Tik yra pastebėjęs, kad čia kunigai daug daro už 
vyskupo pečių. Iš viso to atrodo, kad šalia kapitulos Vilniuje 
yra antra, slapta kapitula, kuri varo savo politiką. Kun. 
Kraujalį į ligoninę paskyręs todėl, kad jis labai uoliai tar- 
navęs sužeistiems legionieriams. Jeigu lenkai iš tikrųjų nori 
taikintis su lietuviais, tai kaip tik ir reikia, kad vieni kitiems 
broliškai pagelbėtų. 

Vyskupas spėjo ir vėliau sužinojo, kad kun. Chomskį 
atsiuntė lenkų endeku (Narodowa Demokracja) kunigai. „Jų 
vadai, Lubianiec, Songin, Kuleszo, Maciejewicz, yra per 
gudrūs, kad patys eitų, tai pasiunčia kun. Chomskį. Galų 
gale tam kunigėliui dar pasakiau: toks jau vyskupo likimas, 
kad kunigai dažnai juo sau dantis galanda. Liūdna, nes tai 
yra ženklas, kad jiems stoka Kristaus dvasios. Dar liūdniau, 
kad tie politikanai traukia į savo politikos pinkles ir prieš 
vyskupą kursto net tamsią liaudį. Tegul sau daro, ką nori. Aš 
laikysiuos Kristaus vėliavos ir žiūrėsiu bažnytinio darbo. 

Tamstos, papolitikavę, pavojų pajutę, gal pabėgsite, o 
man reikės būti savo vietoje ir liksiuos. Kai reikės, tai ir 
kentėsiu. Vilniuje jau yra buvę tiek visokių pervartų ir trum- 
palaikių valdžių. Vieni ir kiti norėjo mane įtraukti į savo 
politikų sūkurius. Dėkui Dievui, atsispyriau ir dabar saugo- 
siuos, kad nepakliūčiau, kur nereikia... Dieve, duok man 
kunigų, tikrų katalikų!“ (Diaria 218-220). 

Pasikvietęs dekaną ir vicedekaną, vyskupas dar kartą jų 
prašė, kad viską jam pranešinėtų, kas darosi (vyksta) miesto 


285 


parapijose bažnytinio gyvenimo srityje. Be to, jiems pasakė, 
kad, pas jį būdamas, p. Pilsudskis prašė, kad ateinantį sek- 
madienį kareiviai galėtų išklausyti šv. Mišių Aušros Var- 
tuose devintą valandą. Vyskupas pavedė dekanui tas Mišias 
atlaikyti iškilmingai. 

Balandžio 26 d. vyskupas buvo pakviestas dalyvauti Pil- 
sudskio išleistuvių raute. Dalyvavo daug žmonių, salė buvo 
gražiai išpuošta. Pilsudskiui su palydovais atvykus, vienas 
piliečių atstovas perskaitė adresą ir jam įteikė Vilniaus mies- 
to raktus. Vyskupas pasakė trumpą kalbą, pavaizduodamas 
buvusius Bažnyčios vargus, nugalėtojui išreiškė padėką ir 
viltį, kad Bažnyčia galėsianti veikti laisvai. 

Vakare pas vyskupą užėjo Osmolowskis su savo padė- 
jėju Vladislovu Raczkiewiczium. Pasisakė, kad su lietuviais 
susitarti nepavykę ir, prieš išvykdamas į Varšuvą, prašė 
vyskupo, kad neleistų kunigams imti bažnyčių, paverstų 
cerkvėmis, kad nesuerzintų pravoslavų... Gerokai nustebęs, 
vyskupas kietai pareiškė, kad jis niekur neleido imti rusų 
statytų cerkvių arba unitų statytų, bet kur buvo katalikų 
pastatytos, o rusų cerkvėmis paverstos, tas galima atsiimti, 
nes tai katalikų nuosavybė. Pabrėžtinai įspėjo, kad neiš- 
drįstų atiminėti tų bažnyčių, kurias katalikai jau atsiėmė ir 
naudoja, nes galėtų kilti riaušės (Diaria 221-222). 

Buvo užėję ir žydų atstovai, kurie pasakojo, kiek daug 
tenka kentėti nuo legionierių — apie areštus, kankinimus ir 
jų turtų grobimus. Prašė vyskupo užtarimo. Vyskupas paža- 
dėjo ir priminė, kad tokių nusiskundimų girdėjęs ir iš lie- 
tuvių: pas daugelį darę kratas net po tris ar keturis kartus, 
atiminėję pinigus ir pasisavinę jų daiktus. Lietuviai yra 
šnipinėjami ir įskundžiami. 

Balandžio 27 d. užrašuose skaitome: „Lenkų legionams 
įėjus, visas šitas dienas miesto vaizdas pasidarė kone grynai 
lenkiškas. Zydai išsislapstę tūnojo namie, retas kuris drįso 
išeiti. Lietuviai, nusiminę ir nuliūdę, taip pat kur glūdėjo nuo- 
šaliai. Legionieriai apginklavo vyrus, net ir vaikiščius... 
Lenkai prisisagstė ereliukus, dėvėjo tautinių spalvų raikš- 
telius, o miestui buvo įsakyta pasipuošti tautinėmis lenkų 

vėliavomis... Panašiai buvę ir prie bolševikų: miesto išvaizda 
buvo pasidariusi kone rusiška. Gatvėse nuolat girdėdavai 
rusų kalbą. Vyrai dėvėjo rusiškas kepures. Tokias dėvėjo net 
kai kurie lenkai dvarininkai, kad jų bolševikai nepažintų. 
Visur vyravo rusų ir žydų gaivalai“ (Diaria 223). 

Taip lenkams Vilniuje bedžiūgaujant, staiga į miestą 
pradėjo kristi bolševikų patrankų sviediniai... Kilo didžiau- 
sias panika: lenkų patriotai, ypač vilniškiai kunigai, pakilo 
bėgti iš miesto. Apie tai daugiau žinių randame užrašuose: 

„Balandžio 28 d. buvo atvykęs kun. Ambraziejus Jaka- 
vonis iš Gervėčių (apie 50 km į rytus nuo Vilniaus). Jis 
pranešė, kad apie Vileiką bolševikai kaujasi su lenkais. Net 
buvę girdėti šaudymai. Naktį į balandžio 29 d. Vilnius vos 
nepateko į bolševikų rankas. Jų šoviniai krito miestan. Jau 
buvo įsibrovę į Liepauką (Liponka), Vilniaus priemiestį. 
Mieste darėsi didelis sumišimas. Ponai ir ponios tuojau ėmė 
bėgti iš Vilniaus, kraustytis į Varšuvą ir Gardiną. Legionie- 
riai ginklavo visus vyriškus, kad jiems padėtų kariauti. 
Aidėjo šūviai. Visus apėmė baimė — tiesiog nežinojo nė ką 
daryti, nė kur dingti“. 

Labai anksti rytą pas vyskupą atėjo prel. Michalkevi- 
čius. Skundėsi, kad jo nervai jau visai pairę, jaučiasi, kad 
neišlaikysiąs. Manęs važiuoti kur į sanatoriją Varšuvon... 
Matydamas jo pašlijusią sveikatą, vyskupas jam patarė 
važiuoti ir davė reikalingus popierius — celebretą. 

Taip pat buvo ir kun. Songinas, kuris su kun. Macie- 
jeviczium redagavo Dniennik Wilenski, ir prašėsi ir jį išleisti į 
Varšuvą. Jis kunigas lenkininkas, dalyvauja tautinėse lenkų 
organizacijose, o gal ir joms vadovauja. Aišku, užėjus 
bolševikams, jam būtų ankšta. Išleido ir jį. 

Vyskupo sekretorius kan. Julijonas Steckiewicz, sergąs 
širdies liga, taip pat skundėsi negalįs miegoti, nė iškęsti. 
Prašėsi leisti kur nors išvažiuoti. Leido, nes vyskupas žinojo, 
kad jis tikrai liguistas žmogus. 

Miestas ėmė tuštėti. Visur labai neramu. Pas vyskupą 
užėjo lenkų kariuomenės kapelionas kun. Baran (ar Barai). 
Jis sakė, kad tuo tarpu pavojaus nėra, bolševikai atmušti. 

Tačiau pavojus dar nepraėjęs, lenkams gal reikės pasi- 
traukti. Kalbino vyskupą, kad jis pasiruoštų bėgti. Vyskupas 
pareiškė, kad jis niekur nebėgs, ir, jei pavojus bus, kad jam 
apie tai nieko nesakytų. „Atsidavęs Dievo apvaizdai, aš 
manau čia liktis. Bus kaip Dievas duos“ (Diaria 225-226). 

Visą naktį buvo labai didelis kariuomenės judėjimas. 
Mūšiai ėjo netoli miesto. Pro vyskupo langus buvo matyti 
nuolat žygiuojantieji būriai kareivių, važiavo automobiliai 
bei vežimai. Triukšmas ir bruzdesys beveik neleido miegoti. 
Labai anksti rytą atbėgo kun. Zarnowskis, Sv. Jokūbo 
parapijos administratorius. Jis prašė leidimo išvažiuoti, nes, 
bolševikams sugrįžus, jam gresia mirties pavojus. Mat, legio- 
nieriai įsitraukę į jo bažnyčios bokštą kulkosvaidį ir nuolatos 
šaudo. Žinoma, vyskupas suprato, kad atėję bolševikai jam 
keršys. Leido ir jam bėgti iš miesto. Vyskupas girdėjo, kad 
išbėga daug ir kitų kunigų, ypač tokių, kurie dirbo politinėse 
organizacijose. 

Kun. Žamovvskis vyskupui pasakė, kad legionieriai 
vakar suėmė ir pasodino į kalėjimą Dybowskį, kuris buvo 
pasiskelbęs Vilniaus komendantu. Pasirodė, kad jis buvo 
provokatorius, sakėsi vyskupo siunčiamas, lankė kunigus ir 
prašė, kad jam padėtų organizuoti karišką jaunuomenę, ir 
gyrėsi, kad jis buvęs dr. Domaševičiaus giminė... 

Nuo pat ryto, apsikrovę daiktais, žmonės bėgo ir bėgo iš 
miesto. Lenkų kareiviai taip pat kraustėsi. Po pietų kiek 
aprimo. Matyt, karo lauke jų padėtis pagerėjo. Žmonės pyko 
ir keikė lenkus, kad čia atvykę pridarė tik triukšmo ir 
žmonėms užtraukė naujų nelaimių. Bolševikų ofenzyva at- 
slūgo ir lenkai Vilniuje tvarkėsi toliau. 

Lenkams užkliuvo ir kun. Juozas Tumas. Viena proga 
prel. Michalkevičius vyskupui pasakė, kad lenkai labai pyks- 
ta ir esą pasipiktinę, kad kun. Tumas ir kun. Abaravičius 
nuolat, nuo ryto iki vakaro, šnekasi su žydais ir tariasi prieš 
lenkus. Vyskupas pasikvietė kun. Tumą ir klausė jo, ar tai 
tiesa. Gerokai nustebęs, iš kur čia tokios paskalos išpeštos, 
kun. Tumas pasakė, kad su jokiais žydais nesusitikdavo, kun. 
Abaravičius čia tik svečiuojasi ir lietuvių darbuose nedaly- 

vauja. Kai kurie lietuviai pasauliečiai gal su žydais susi- 
tinka, gal ir tariasi, nes juos jungia bendra nelaimė ir lenkų 
priespauda. Taip dalykams virtus, lietuviams belieka 
vienytis tik su žydais ir gudais. 

Vysk. Matulevičius kun. Tumui priminė, kad dar 
anksčiau buvo girdėjęs skundų, jog jis dėvi pasaulietiškus 
drabužius, esą labiausiai žmonėms krinta į akis jo margas 
švarkas. Kun. Tumas teisinosi, kad su tokiais drabužiais 
grįžęs iš Rusijos ir kitokių visai neturi. Savo suplyšusią 
sutaną taupo, kad turėtų kuo apsivilkti, eidamas laikyti šv. 
Mišių. Vyskupas patvirtino, kad jis pats matęs tą jo 
suskydusią sutaną. Matydamas ir gerai žinodamas, kad tas 
žmogus yra tikras idealistas, vyskupas patarė, kad, nieko 
nepaisydamas, dėvėtų kaip iki šiol, kol Dievas duos sulaukti 
geresnių laikų. 

Iš tikrųjų, lenkams užkliuvo ne tiek jo drabužiai, kiek jo 
lietuviška veikla. Mat, kun. Tumas redagavo lietuvių dien- 
raštį Nepriklausoma Lietuva, kurį nuo 1919 m. balandžio 25 
d. pradėjo leisti Laikinasis Vilniaus Lietuvių Komitetas. Jis 
tą laikraštį redagavo be jokio atlyginimo ir vyskupui pasi- 
sakė, kad beturis vos 600 rublių. Kai tuos pragyvensiąs, nebe- 
žinąs, ką darysiąs toliau. Gal teks iš Vilniaus kraustytis kur 
kitur... (Diaria 224-225). 

Visoje toje maišatyje, tarp ginklų trenksmo ir visokių 
politinių kombinacijų, Vilniaus likimas buvo neaiškus. Tik 
viena buvo tikra, kad lenkai, nors ir kaip ir su kuo derėtųsi, 
gerumu iš Vilniaus nesikraustys. Nors ėjo šioki toki pasi- 
tarimai tarp Varšuvos ir Kauno, bet nieko nesutarta. Kaip 
jau anksčiau matėme, Varšuva siuntinėjo visokiais titulais 
Vilniaus ir Lietuvos valdytojus, nors pati Lenkija dar nebuvo 
susiorganizavusi. Varšuvoje, sakoma, buvusios net trys val- 
džios: didžiojo lenkų politiko endeko Romano Dmowskio bei 
muziko ir politiko Ignoto Paderewskio, kurie sėdėję Paryžiuje, 
antroji valdžia buvusi Juozo Pilsudskio, kuris save vadino 
Vyriausiu Valstybės Viršininku (Naczelnik Paūstwa), ir 
trečioji — Lenkijos seimas. Pats stipriausias, aišku, buvo 
Pilsudskis, nes jis rėmėsi kariuomene. 

Gegužės 2 d. pas vyskupą atėjo Mykolas Biržiška, Vil- 
niaus lietuvių komiteto pirmininkas ir gimnazijos direk- 
torius. Jis papasakojo apie dalykų stovį ir kaip lietuviai žiūri 
į lenkų legionų atėjimą. Jo ir lietuvių manymu, su lenkų 
legionais atėjusi visokeriopa reakcija prieš visas laisves. 
Atėjęs aiškus lenkų imperializmas, pasiryžęs pavergti ir nu- 
tautinti lietuvius ir gudus. Legionai atėjo dvarų ir dva- 
rininkų ginti. Vyraujantį vaidmenį turi endekai. Lenkai nusi- 
state ne tik Lietuvą užimti, bet ir latvių ir estų žemes. 

Vyskupas toliau rašo, kad jį aplankė Varšuvos seimo 
atstovas Staniškis, jo pažįstamas iš Marijampolės gim- 
nazijos laikų. Jo tėvas, Vincas Staniškis, ten buvo mokytoju 
ir net dėstė lietuvių kalbą, bet motina buvusi lenkė. Dabar 
sakėsi, kad lietuvių kalbą beveik pamiršęs. Priklauso endekų 
partijai ir pats nusistatęs, kad Vilnius turi būti prijungtas 
prie Lenkijos, o Gudija kolonizuota lenkais. 

Po jo apsilankė arkiv. Teodorowicz ir seimo atstovas kun. 
K. Lutoslawskis. Pastarasis, karštas endekas, viską sprendė 
be galo griežtai ir aštriai: Vilnius ir kur tik yra daugiau gudų 
katalikų turi būti prijungti prie lenkų žemių. Gudai, pasak jo, 
nėra jokia tauta, o tik tautai medžiaga. Kauno lietuvius pri- 
versiu susidėti su lenkais. O jei nenorėtų, tai tegu sau turi 
Zemaičių kunigaikštiją. Arkiv. Teodorowicz mažiau kalbėjo, 
nes nesusigaudė, kokia čia visų dalykų padėtis. Vyskupas, 
kiek galėdamas, malšino kun. Lutoslawskio užmojus, kurie 
gali dar labiau sukiršinti žmones, ir įprastu ramumu pasakė, 
kad politikon nesikiša, bet, kiek pažįsta lietuvius, tai jie gal 
sutiktų su Osmolowskio ir Pilsudskio programa. 

Kun. Lutoslawskis pasiskubino pareikšti, kad Varšuvos 
seimo dauguma į juodviejų politiką žiūri kaip į lenkų reikalų 
išdavimą, jie esą „Zdrajcy sprawy narodowej“. — „Toks len- 
kų tautininkų noras iš lietuvių atimti Vilnių ir aplenkėjusias 
Lietuvos dalis, užgrobti gudus ir juos nutautinti man neat- 
rodė, kad galėtų privesti prie ko nors doro. Iustitia elevat 
gentes (teisingumas išaukština tautas). Sv. Rašto Zodžiais 
tariant, tik tiesa ir teisingumas padaro tautas dideles ir 
galingas“ (Diaria 228-231). 

Gegužės 4 dieną buvo Lenkijos 1791 metų konstitucijos 
paminėjimo šventė. Pas vyskupą užėjo dr. Węslawskis prašy- 
ti, kad tą dieną katedroje būtų šv. Mišios ir, jeigu galima, kad 
jas atlaikytų pats vyskupas. Pageidavo, kad pamokslą 
pasakytų kun. Kulesza. Vyskupas pažadėjo, kad viską su- 
tvarkysiąs drauge su kapitula. Iškilmingas pamaldas 10 
valandą laikė pats vyskupas. Pamokslą sakė arkiv. 
Teodorowicz. Kalbėjo kaip tikras oratorius. Pamokslas buvo 
politinio turinio, tik baigdamas kreipėsi į Svč. Mergelę 
Mariją. Tas gražus pamokslas buvo nelabai suprantamas 
paprastiem žmoneliams — tiko tik saujelei inteligentų. Vysk. 
Matulevičius pakvietė pas save pietų arkiv. Teodorowicziu ir 
kun. Lutoslawskj. Iš pasikalbėjimų paaiškėjo, kad juodu abu 
palaikė Lenkijos aneksinius planus. 

Kai kun. Lutostawskis išėjo kiek anksčiau, vysk. Matu- 
levičius teiravosi arkivyskupo, koks dabar Lenkijoje esąs 
Bažnyčios stovis, kaip seimas nusistatęs bažnytinių turtų 
atžvilgiu. Jis sakė, kad vizitatorius Ratti norėjęs, kad 
Lenkijos valdžia tartųsi tiesiog su Apaštalų Sostu, bet 
Lenkijos vyskupai prašę, kad Sv. Tėvas jiems leistų tartis su 
seimu, kuriame yra dešiniųjų persvara. Tačiau seimas dar 
nėra paruošęs konstitucijos, tai ir Bažnyčios reikalai negali 
būti tvarkomi. 

Gegužės 4 dieną vyskupas buvo atsisveikinti su arkiv. 
Teodorowiczium, kuris išvažiavo apie 12 val. 20 min. Su juo 
išvyko ir visi seimo atstovai. 

Gegužės 9 d. vyskupas sukvietė kapitulą pasitarti 
daugeliu aktualių klausimų. Bene svarbiausias buvo 
komisaro p. Jamont raštas dėl katalikų bažnyčių, paverstų 
cerkvėmis. Prašė, kad kunigai jų neatiminėtų savo nuožiūra, 
bet tai darytų per valdžią. Kapitula nutarė išsiuntinėti to 
rašto kopiją kunigams, kad jie atsiųstų apie tokias bažnyčias 
reikalingų žinių į vyskupo kanceliariją ir tinkamus prašy- 
mus, o kurija tais reikalais kreipsis į pasaulinę valdžią. 

Taip pat vyskupas tarėsi su kapitulos nariais, ar šiemet 
būtų galima kiek aplankyti vyskupiją. Pasirodė, kad šiose 
aplinkybėse vizitacija beveik neįmanoma (Diaria 236). 

Dar buvo tariamasi, kas daryti su seminarija: ar pradėti 
mokslą po velykinių atostogų? Kadangi vasara jau netoli, 
maisto dar negauta ir kažin ar bus galima jo gauti, tai 
nutarta darbą kiek anksčiau pradėti po vasaros. 

Vyskupas dar pasiūlė kapitulai pasvarstyti, ar jam 
nevertėtų nuvykti į Varšuvą pas vizitatorių Ratti asme- 
niškai aptarti daugelį svarbesnių reikalų. Visi kapitulos 
nariai mielai pritarė, nes dabar Vilniui negresia joks pavojus. 
Nė kiek nedelsdamas, vysk. Matulevičius vyskupijos 
valdymą paliko prel. Jonui Sadowskiui ir su kun. Juozu Vait- 
kevičium išvažiavo į Varšuvą (1919.V.11). Tai buvo pirmasis 
dviejų didžiųjų vyrų susitikimas, kuriame gyvu žodžiu išdėstė 
Vizitatoriui vyskupijos padėtį, savo vargus ir sunkenybes. 

Prieš pat išvažiavimą į Varšuvą pas vyskupą atėjo kun. 
Kulesza klausti, ar jis pasirašys Pilsudskiui adresą, kuris 
buvo skaitomas, jam įteikiant Vilniaus miesto raktus. Vys- 
kupas atsisakė, nes tai politinis dalykas, ir tarė: „Kai Pary- 
žiaus Taikos Konferencija nuspręs tautų likimą, aš be abejo 
stengsiuos būti ištikimas pilietis tai valdžiai, kuri bus 
pripažinta. Dabar aš negaliu prisidėti prie jokios partijos, tu- 
riu visiems lygiai tarnauti“ (Diaria 237). 

Nuo 1919 m. gegužės 10 d. iki lapkričio 19 d. vyskupo 
dienoraštis nutrūko su pastaba: „Ilgai nieko nerašiau. Gal, 
kiek atsimindamas, kada vėliau surašinėsiu, kas svarbesnio 
atsitiko, o daug kas būtų vertėję pažymėti. Dažnai man labai 
sunku, skurdu ir skaudu būdavo“ (ten pat 237). 


Vilniaus kunigų seminarija 


Vysk. Matulevičių vargino ne tik visoki buitiniai ir 
politiniai reikalai. Jis turėjo labai daug tiesioginio darbo vys- 
kupijos valdymo dalykuose, kurie buvo labai apleisti ir 
šaukte šaukėsi jo pagalbos. Svarbiausias uždavinys buvo 
saugoti Bažnyčią nuo visokių pasikėsinimų ją varžyti ir grob- 
ti jos turtus. Didžiausias jo troškimas lankyti parapijas buvo 
neįmanomas dėl siaučiančių karų. Jis greitai pastebėjo, kad 
ir kunigų seminarija buvo gerokai atsilikusi nuo reikiamo 
lygio. 

Vilniaus kunigų seminarijos pradžia siekia XVI a. 
pabaigą. Seniau formalinių seminarijų nebuvo. Kandidatai į 
kunigus mokslą išeidavo vyskupijų katedros arba vienuolynų 
mokyklose. Taip pat jaunuolius paruošdavo privatiniai 
mokytojai ar klebonai. Toki kandidatai turėdavo išlaikyti 
tinkamus egzaminus ir būdavo šventinami kunigais. Be to, 
dalis Lietuvos jaunimo studijavo užsieniuose: Prahos ir 
Italijos universitetuose ir Krokuvos akademijoje. Iš jų dalis 
pasirinkdavo dvasininko luomą ir tapdavo kunigais. Tokiu 
pat būdu į kunigus pasiruošdavo ir Vilniaus jėzuitų kole- 
gijoje ir akademijoje. 

Sistematines kunigų seminarijas įvedė Tridento Baž- 
nytinis susirinkimas (1545-1563), kuris nutarė, kad kiek- 
vienoje vyskupijoje būtų įsteigtos kunigams paruošti semi- 
narijos. Tą nutarimą vykdydamas, Vilniaus vyskupas Jurgis 
Radvilas (vėliau kardinolas) 1582 m. įsteigė reguliarią kuni- 
gų seminariją ir ją aprūpino savo padovanotu dvaru 
(Vozgeliškiai netoli Vilniaus), iš kurio pajamų turėjo būti 
išlaikoma seminarijoje 12 klierikų. Klierikai buvo apgyven- 
dinti vysk. Radvilo namuose Vyskupų gatvėje, netoli 
katedros. Seminarijos tvarkymą bei mokymą vyskupas 
pavedė jėzuitams. 

1595 metais Vilniaus vyskupiją aplankė apaštališkas 
vizitatorius Aleksandras Comuleus. Jis rado, kad tikybiniu 
atžvilgiu vyskupija buvo gerokai apleista: daug parapijų 
visai neturi kunigų, kad lietuviškai nemokantieji kunigai yra 
visiškai nenaudingi lietuvių liaudžiai, ir įsakė, kad į semi- 
nariją būtų priimami tik šios (Vilniaus) vyskupijos jaunuoliai 
lietuviai.  Vizitatorius prašė karalių Zigmantą Vazą 
seminariją geriau aprūpinti turtu, kad joje galėtų mokytis 
bent 20 jaunuolių. Be to, Vizitatorius paskyrė 10.000 auksinų 
iš vyskupijos pajamų, susidariusių sede vacante laikotarpyje 
(Kun. Rapolas Krasauskas, Lietuvių Enciklopedija XXXIV 
152-154). 

Vilniaus seminarija pergyveno daug reformų ir karo 
audrų. Po Lietuvos ir Lenkijos padalijimo (1795) rusai atėmė 
jos rūmus Vilniuje ir juos pavertė savo kareivinėmis. Semi- 

narija persikėlė į karmelitų vienuolyną. Rusų valdymo 
laikais buvo daug visokių persekiojimų ir trukdymų. Lietu- 

vių spaudos draudimo laikotarpiu (1864-1904) seminarija 
kentė ir kultūrinį badą, ne tik religinę priespaudą. Vysk. Edu- 
ardas Roppas (1903-1907) buvo atsižvelgęs į kalbinius 
gyventojų skirtumus — 1905 m. seminarijoje įvedė lietuvių ir 
lenkų kalbų dėstymą. Tačiau jis neįtiko rusams ir buvo išga- 

bentas į Rusiją. Tada seminarijoje yra buvę apie 150 klierikų. 
Per pirmąjį pasaulinį karą (1914-1918) seminarija neveikė — 
buvo atgaivinta tik karui baigiantis (1918 pradžioje). 

Daugeliu darbų užimtas, vysk. Matulevičius stengėsi, 
kiek galėdamas, susipažinti su visomis vyskupijos instituci- 
jomis. Atėjo eilė ir seminarijai. Vasario 24 d. jis aplankė dvi 
pirmąsias paskaitas: Sv. Rašto ir moralinės teologijos. Pagal 
tradicijas seminarijose paskaitos daugiausia būdavo skai- 
tomos lotyniškai. Pasirodė, kad dėstymas ir klierikų klau- 
sinėjimas ėjo vien lenkiškai. Tačiau vyskupas matė, kad 
vartoja lotyniškai spausdintus vadovėlius. „Reiks pažiūrėti, 
— tarė sau, — ar klierikai nors kiek moka lotyniškai. Seniau 
girdėjau kunigus nusiskundžiant, kad seminarijoje visa kas 
sulenkinta ir viešpataujanti vien lenkų kalba, kad lotynų 
kalba esanti net išvaryta“ (Diaria 177). 

Per Sv. Kazimierą, kovo 4 d., vyskupas laikė iškilmingas 
šv. Mišias katedroje, o Mišparus Sv. Kazimiero bažnyčioje. 
Ten pasakė pamokslėlį darbininkams, nes toji bažnyčia buvo 
atgauta jų pastangomis ir lėšomis. Jie viską išvalė ir su- 
tvarkė ir pašalino rusiškos cerkvės žymes. Per Mišparus buvo 
didžiulė žmonių spūstis. 

Kovo 8 d. vyskupas tęsė toliau seminarijos lankymą: 
„Pastebėjau, kad kai kurie profesoriai ateina nelaiku, vėli- 
nasi arba išeina anksčiau, net nebaigę paskaitos, o kiti visai 
apleidžia lekcijas. Antrą valandą po pietų tesuradau tik 
vieną dėstantį profesorių. Kitų nebuvę būk dėl to, kad šioji 
diena buvo pirmoji po kelių dienų atostogų. Taigi, prima 
lectio aut brevis aut nulla“... (Diaria 180). 

Kiek atitrukdamas nuo kitų darbų, vis lankė seminariją 
(tarp kovo 10-22 dienų). Vėl pamatė, kad kai kurie profesoriai 

ateidavo net nepasiruošę lekcijoms. Bažnytinės teisės profe- 
sorius kodekso tekstą atpasakojo lenkiškai. IV kurse tas pats 
profesorius su klierikais vertė Sv. Tėvų homilijas iš brevio- 
riaus. Klierikai kai ką vertė blogai, ir pats profesorius, juos 
taisydamas trikdavo. II kurse kitas profesorius vertė Sv. 
Ignoto laišką. Ir ten klierikai vertė netiksliai, o profesorius jų 
netaisė arba taisė nelabai gerai, bet vyskupas pastebėjo, kad 
šis buvo gabus ir mokėjo dėstyti. Bažnyčios istorijos profe- 
soriaus iškalba labai sunki ir nuobodi. Daugiausia jis skai- 
tydavo iš savo sąsiuvinio, bet klierikus išklausinėti jis 
mokėjo gerai. 

Gamtos mokslų (algebros, fizikos, geometrijos, 
kosmografijos) visai nebuvo, nes jų dėstytojas inž. Szopa, 
žinomas lenkų tautininkas, išbėgo Varšuvon drauge su 
legionieriais. Kun. prof. Reinys buvo bolševikų suimtas. Kun. 
Leonas Puciata, labai geras žmogus, mokytas ir gabus, buvo 
be valios, apleisdavo daug lekcijų ir nuolatos vėluodavo. 
Pasinaudojęs gandais, kad bolševikai žada suimti daug 
kunigų, ėmė slapstytis ir seminarijoje nesirodė. Vyskupas jį 
susigrąžino į seminariją ir įgraudino neapleidinėti paskaitų. 

Daugelis klierikų iki šiol dar negalėjo atvykti po 
kalėdinių atostogų, ypač nuo Balstogės ir Gardino, kurie 
buvo legionierių ir vokiečių valdžioje. Dalis klierikų, bijo- 
dami, kad bolševikai jų nepaimtų į kariuomenę, rektoriui lei- 
džiant, išvažiavo į tą Lietuvos dalį, kuri buvo Lietuvos 
Tarybos valdžioje. 

Tokiam patyrusiam pedagogui, kaip vysk. Matulevičius, 
seminarijos padėtis atrodė apverktina. Tuojau tarėsi su rek- 
torium ir mokomuoju personalu pasiskirstyti nedėstomus 
dalykus, kad klierikai turėtų visus dalykus ir negaišintų 
brangaus laiko. Be to, priminė, kad tvarka ir drausmė buvo 
nekokia. 

Sielodamasis menku busimųjų kunigų paruošimu ir Baž- 
nyčios ateitimi, vyskupas rašo: „Dabar didžiausias mano 
rūpestis, tai palengva tikrai pastatyti (sutvarkyti) 
seminariją, ypač ją padaryti katalikiška, iššlavus visokius 
tautinių šovinizmų raugus. Mano didžiausias troškimas, kad 

klierikai, baigdami seminariją, išsineštų kunigo apaštalo 
širdį ir dvasią, kad norėtų lygiai tarnauti visų tautų žmo- 
nėms kaip apaštalas Povilas. Tautinis šovinizmas, kiek tai 
pastebėjau, yra šios vyskupijos liga. Ta liga serga ir 
seminarija“ (Diaria 182). 

Norėdamas geriau susipažinti su seminarijos vidaus 
gyvenimu ir būsimais kunigais, kuriuos teks skirstyti į para- 
pijas, vysk. Matulevičius įsakė rektoriui siuntinėti jam 
paskutinio kurso klierikus patarnauti Mišioms. Pirmasis 
kovo 16 d. atėjo diakonas Sztafaūskis, kilęs iš Sokėlkos, 
mokęsis Gardino gimnazijoje, susipratęs gudas, priklausęs 
gudų jaunimo kuopelei, kurią globojęs tikybos mokytojas 
kun. Hrinkevičius. 

Po šv. Mišių savo koplytėlėje vyskupas jį pasikvietė 
pusryčių. Pokalbis sukosi apie tautybių santykius semi- 
narijoje. Į klausimą, ar paskutiniame kurse yra daug gudų, 
klierikas atsakė tikrai nežinąs, nes gudai neišsiduoda 
(neprisipažįsta), slepiasi, bijo persekiojimų ir užsirašo len- 
kais. Tas pat yra ir žemesniuose kursuose, o ypač baigiant 
seminariją. Į vyskupo klausimą, ar tiesa, kad darant klierikų 
sąrašus, gudus verčia rašytis lenkais. Atsakė, kad taip. Jis 
taip pat papasakojo, kad Sokėlkos dekanato lenkai kunigai 
baisiai lenkina gudus. 

Karo metu vokiečiai ten buvo gudams įsteigę apie 40 
mokyklų. Kunigai jas boikotavo ir įkalbinėjo žmones neleisti 
į tas mokyklas savo vaikų nė mokytis katekizmo. Kai 
vokiečiai privertė tėvus siuntinėti vaikus į tas mokyklas ir 
ten davė gudų kalba katekizmus, tai kunigai įtikinėjo tėvus ir 
vaikus, kad tie katekizmai nėra dvasinės vyriausybės patvir- 
tinti, todėl jie nekatalikiški. To nepaisant, gudų tautinis susi- 
pratimas kyla. 

Vyskupas jam užtikrino, kad dėl tautybės ar kalbos jis nė 
vieno nenuskriaus. Jis tik nori, kad kiekvienas kunigas 
turėtų apaštalo širdį ir dvasią, kad jis rems kiekvienos tautos 
geras pastangas ir džiaugsis, kad žmonės glaudžiasi prie 
Bažnyčios ir kad kunigų darbas eitų Bažnyčios nurodytais 
keliais (Diaria 188-190). 

Kitą rytą Mišioms tarnauti buvo diakonas Aleksandras 
Hanusevičius. Iš pradžių jis nedrįso prisipažinti esąs gudas. 
Paskui pasakojo, kaip jam buvo sunku vaikus mokyti kate- 
kizmo lenkiškai, todėl mokinęs gudiškai. Tai buvo Alšionių 
(lenk. Holszany) parapijoje. Užrašuose vyskupas priduria: 
„Taigi mat, o man Ašmenos dekanas buvo sakęs, kad ten 
esanti grynai lenkiška parapija“ (Diaria 190). 


Vysk. J. Matulevičius Vilniaus kunigų tarpe. Sėdi iš kairės: kun. dr. 
V. Legus, kun. prof. P. Kraujalis, kun. kancleris L. Chaleckis, vysk. J. 
Matulevičius, kun. Kl. Maliukevičius, kun. prof. J. Skruodys, kun. 


VI. Jezukevičius 


Panašiai apie gudų-lenkų santykius nupasakojo ir 
klierikas gudas Butrimavičius, Mišioms tarnavęs kovo 18 
dieną. 

Kovo 20 d. Mišioms tarnavo klierikas Jonas Vaišnora, 
kilęs nuo Zarasų, gimnaziją lankęs Petrapily. Stodamas į 
seminariją, lenkiškai nemokėjo nė žodžio. Pirmą kartą atėjęs 
į seminariją, durininko paklausė rusiškai, kur yra rektorius ir 
ar galima su juo pasikalbėti. Nustebęs durininkas paklausė, 

ar esąs katalikas, ir išreiškė abejonę, kad vargu ar pateksiąs į 
seminariją, jei nemoka lenkiškai. Buvo priimtas, bet daug 
vargo turėjęs su lenkų kalba. Tos kalbos mokytojas už 
rašomuosius darbus parašydavęs nulį kūbe ir skaudžiai 
pajuokdavęs. Seminarijos vadovybė jį paskyrė į kambarį su 
keliais lenkais, kurie jį nuolatos pašiepdavę ir užgaulioję. 

Nebegalėdamas toliau iškęsti, nuėjo pas inspektorių kan. 
Lubianiecą prašyti, kad jį apgyvendintų su vienu klierikų 
lenku, kuris buvo apsiėmęs jį mokyti lenkiškai. Inspektorius 
nesutiko ir pasakė: „Juk Tamsta žinojai, kad čia lenkiška 
seminarija. Jei lenkiškai nemokėjai, tai reikėjo stoti Kaunan, 
gi dabar kentėk“ (Diaria 193). 

Pagalvojes, kad čia jį visvien apšauks litvomanu ir gal 
net pašalins iš seminarijos, jis nutarė keltis į Kauną. Nuėjo 
pasitarti su rektorium (kan. Uszylto), kuris jį paguodė ir 
paliko seminarijoje. Paskui pramoko lenkiškai. Vyskupas 
paklausė, kiek jo kurse yra lietuvių. Klierikas pasakė, kad 
aiškių ir susipratusių yra du. Yra dar kiti trys, bet jis spėja, 
kad jie buvo užsirašę lenkais. Mat, seniau, jei kuris lietuvis 
mokėjo lenkiškai, tai užsirašydavo lenku, kad neturėtų 
nemalonumų ir nebūtų persekiojamas dėl vadinamos „lit- 
vomanijos“ (Diaria 193-194). 

Kovo 21 d. Mišioms tarnavo klierikas Aleksandras 
Syczewskis, kilęs nuo Naugarduko (Nowogrėdek). „Man 
paklausus, ar esąs gudas, atsakė, kad galįs būti gudas ar 
lenkas, kaip kas nori. Aiškiai prisipažinti prie kurios nors 
tautybės nebedrįso. Tai mažmožis, bet gerai nušviečia 
auklėjimo būdą šioje seminarijoje“ (Diaria 194). 

Kovo 22 d. Mišioms tarnavo klierikas Edimtas, kilęs nuo 
Plungės. Tikros tautybės taip pat nenorėjo pasisakyti. Tik 
sakėsi, kad moka lenkiškai ir lietuviškai. Buvo tikras 
žemaitis, gražiai kalbėjo lietuviškai, bet seminarijoje lietuviu 
vadintis nebeišdrįso. Vyskupas jam pasakė, kad jis gali būti 
kokiu nori, bet, patekęs į parapiją, turi taikintis prie žmonių 
kalbos, jų neversti pagal savo norą mokytis jiems svetimos 
kalbos. Jėzus mus siuntė skelbti evangeliją, ne kalbų mokyti. 

Klausinėdamas kitų klierikų apie seminarijos gyvenimą, 

vyskupas pastebėjo, kad ten nėra tinkamos drausmės. Pavyz- 
džiui, per vakarienę nėra skaitymų. Vakarienės ateina ne visi 
drauge, o kaip kas nori. Per pietus taip pat skaitoma ne visą 
laiką. Į stalą paduoda tarnai, o ne patys klierikai. Zodžiu, 
vyskupas stengėsi pažinti viską, kad galėtų seminariją 
sutvarkyti taip, kad ji būtų tikrai katalikiška, augintų 
kunigus apaštalus, ne politikantus (Diaria 194-195). 

Kovo 25 d. atėjo Mišioms patarnauti klierikas Pranciš- 
kus Cibulskis, susipratęs lietuvis nuo Kaišiadorių. Stodamas 
seminarijon, jis menkai mokėjęs lenkiškai. Todėl užsirašė 
lietuviu, nors buvusi tokia nuomonė, kad į seminariją neno- 
rima įsileisti nei lietuvių, nei gudų, nebent stokotų kandidatų 
lenkų. Dėl savo lietuvybės jis ne kartą patyrė nemalonumų: 
draugai jam prikaišiodavo, kad, turėdamas lenkišką pavar- 
dę, rašosi lietuviu. 

Klierikas Cibulskis daugiau papasakojo ir apie 
profesorius: „Visuotinosios istorijos profesorius kun. 
Milkowskis, ypač pernai, beveik kas pamoką vis kalbėdavęs 
apie Lietuvos-Lenkijos uniją. Tai įkyrėjo net klierikams. 
Siemet jis to jau nebedarąs. Ir kun. inspektorius Lubianiec, 
dėstydamas bažnytinę teisę, pernai skaudžiai puldavęs 
lietuvius. Įsikarščiavęs ir paraudęs, jis ne kartą pažerdavo 
daug skaudžių priekaištų lietuviams. Kartą išdrožė net ištisą 
pamokslą prieš Lietuvos Tarybą. Dabar to jau nebedarąs. 
Lietuviškai ar gudiškai viešai kalbėti negalima, nes į tai 
žiūrima šnairai ir daromi priekaištai. Tačiau klierikai jaučia, 
kad, atvažiavus naujam vyskupui, tautiniai dalykai kiek 
aprimo. 

Vyskupas jo dar paklausė, ar pernai gudai tikrai buvo 
verčiami rašytis lenkais. Klierikas Cibulskis atsakė, kad 
taip. Mat, vokiečiai buvo pareikalavę klierikų sąrašo tauty- 
bėmis. Gudais užsirašė apie 40 klierikų. Tai patyręs inspek- 
torius Lubianiec net išsigando: pats ėjo per kambarius antrą 
kartą rašinėdamas ir kalbindamas, kad dėl Bažnyčios labo 
jie rašytųsi lenkais... Tik vienas ar du drąsuoliai nesutikę 
rašytis lenkais. Paklaustas, ar supranta profesorių paskaitas, 
jis gyrė keletą iš jų, tik nusiskundė pačiu kun. inspektorium, 

kuris dažnai ateina nepasiruošęs ir pavėlavęs, išeina nelauk- 
damas skambučio, o kartais visai nepasirodo. Dabar, 
vyskupui pradėjus lankytis seminarijoje, jaučiama, kad 
profesoriai geriau pasiruošia ir mažiau praleidžia paskaitų. 

Sio pasikalbėjimo pabaigoje vyskupas užrašė: „Tas 
klierikas padarė keistų (nepaprastų) pastabų: jei seminarijoje 
būtų tautų ir kalbų laisvė, jei visiems būtų lygi tiesa ir 
teisybė, jei seminarijoje mokytųsi vieni kitus pakęsti (tole- 
ruoti), pagerbti ir mylėti, tai ir iš seminarijos išėję klierikai 
(kunigai) mokėtų visiems gerai, lygiai ir teisingai patar- 
nauti. O šiaip, tai seminarijos klieriko širdis apkarsta, įrūgs- 
ta, susopsta, ir jis išeina išsinešdamas pagiežą, ne kartą norė- 
damas atmonyti (atkeršyti) savo priešininkams“ (Diaria 198- 
200). 


1919 metų galo veikla 


Kaip anksčiau jau matėme, vyskupo užrašai nutrūko 
pusei metų (nuo gegužės 10 iki lapkričio 19). Atrodo, kad tai 
buvo pasėka lenkų kariuomenės įžygiavimo į Vilnių 
(1919.IV.19). Tai buvo didelių sumaiščių ir nuolatinės 
politinės įtampos laikotarpis, kai nieko nebuvo tikro, kai 
kiekviena valanda buvo pritvinkusi grėsme. 

Toje atmosferoje vysk. Matulevičius laikėsi ramiai, kaip 
derėjo tobulam vienuoliui. Į visus dalykus jis žvelgė ne tik 
sub specie aeternitatis, bet ir tvirtai rėmėsi žeme, kur rutu- 
liojosi Bažnyčios ir ganomųjų likimas. Gal užrašai nutrūko 
lenkų užmačias grobti svetimas žemes). Gal užrašai nutrūko 
dėl to, kad mieste sklido kratos ir areštai. Net ir pats 
vyskupas svarbesnius raštus išgabeno iš savo rūmų ir juos 
paslėpė patikimoje vietoje (berods "Trinapolyje, senoje 
Vilniaus vyskupų rezidencijoje). Ę 

1919.XI.19 atgijusiuose užrašuose skaitome: „Siandien 
iškeliavau Balstogėn. Rytoj ten bus vidurinių mokyklų su- 
valstybinimo iškilmės. Mane būtinai kvietė atvažiuoti. Buvo 
didelis šaltis, net 18 ar 19 laipsnių. Mūsų traukinys labai 
vėlino, nes geležinkeliuose buvo netvarka ir stoka kuro. 
Užuot iš Varšuvos į Vilnių atėjęs apie vidurnaktį, čia 

atsirado tik 9 val. ryto, o iš Vilniaus išėjo tik 12 val. 30 min. 
po pietų. Vagonai nekūrenti, keliauninkų daug, visur 
grūstinai prisigrūdę. Karininkai ir kareiviai raitėsi ir trepsėjo 
nuo šalčio, nes buvo blogai apsitaisę. Vargais negalais 
Balstogę pasiekėme apie 22 val., kur manęs laukė kunigai“. 

Kitos dienos rytą vyskupas laikė iškilmingas šv. Mišias 
su asista, bet tik skaitytines, kad vaikeliai (moksleiviai) 
nesušaltų. Po 12 val. gimnazijoje buvo iškilmės. Vyskupas 
pasakė prakalbą, kurioje trumpai išdėstė lenkų mokyklų 
istoriją, paragindamas, kad sekdami garbinga praeitimi, 
mokslą jungtų su tikyba, o proto švietimą su būdo ir valios 
lavinimu. Buvo ir daugiau kalbų. Gražiai kalbėjo ir mokyklų 
vizitatorius iš Varšuvos. Buvo žadėjęs atvykti iš Varšuvos 
net pats švietimo ministras, bet tur būt pabūgo šalčio. 
Vakare mergaičių gimnazijoje įvyko meninė moksleivių prog- 
rama. 

Lapkričio 21 d. šaltis kiek atlyžo. Po pietų vyskupas su 
keliais klierikais iškeliavo į Gardiną. Jiems vos-ne-vos 
pavyko įsibrauti į kareivių vagoną, kuriame jie turėjo gele- 
žinį pečiuką, prikūrentą tiek, kad vos galima iškęsti. Gar- 
diną pasiekė po 7 val. vakaro. Vyskupą pasitiko kunigai ir 
keli miesto atstovai. Rytojaus dieną aplankė žymesnius 
miesto asmenis ir įvairias katalikų įstaigas: mokyklas, prie- 
glaudas, tėvus pranciškonus, seseris nazaretietes, pavienius 
kunigus. Visiems reikėjo šis tas pasakyti, o seserims pasakė 
konferenciją. Gardine buvo vedamos Tėvų Misionierių 
misijos. Vaikai ir suaugusieji ruošėsi Sutvirtinimo Sakramen- 
tui. 

Lapkričio 23, anot vyskupo, „buvo darbi dienelė“: nuo pat 
ryto 9 val. 30 min. teikė Sutvirtinimo Sakramentą mokyklų 
vaikeliams, kurių buvo per 500 ir jiems pasakė pamokslėlį. 
Paskui laikė iškilmingas šv. Mišias ir pasakė pamokslą žmo- 
nėms. Po pietų aplankė seselių nazaretiečių mergaičių gim- 
naziją ir Krikščionių Demokratų susirinkimą. Abiem pasakė 
prakalbas. Tuojau grįžęs bažnyčion, suteikė Sutvirtinimo 
Sakramentą suaugusioms moterims ir pasakė atitinkamą 
pamokslėlį. Po to jis dar aplankė seseris, kurios ypatingai 

pasišventusios tarnauti kaimo žmonėms, ir pasakė joms 
konferenciją. 

Lapkričio 24 buvo paskutinė jo diena Gardine. 8 val. ryto 
laikė šv. Mišias gimnazijų moksleiviams ir jiems suteikė 
Sutvirtinimo Sakramentą. Po pietų suteikė Sutvirtinimo Sak- 
ramentą suaugusiems vyrams. Abiem atvejais pasakė 
pamokslėlius. Berniukų gimnazijos kapelionas gudas, kun. 
Hrinkevičius, vyskupui pasipasakojo globojąs gudų katalikų 
berniukų kuopelę, norinčių darbuotis savo liaudžiai. 

Sios penkios dienos vysk. Matulevičių gerokai išvarg- 
dino, bet jis jautėsi patenkintas, ištrūkęs iš tvankios Vilniaus 
atmosferos ir atsiradęs jo mėgiamo apaštalavimo plotuose. 
Jo kelionė atgal į Vilnių buvo varginga: sunkiai pavyko įsi- 
sprausti į perkimštą karininkų vagoną, kuriame buvo šilta ir 
trošku. Vilnių pasiekė po pusiaunakčio (Diaria 237-239). 

Vos tik grįžęs iš kelionės, lapkričio 25 d. rytą jau 
nuskubėjo į šv. Kotrynos benediktinių vienuolyną, kur pri- 
ėmė trijų seserų įžadus ir atlaikė iškilmingas šv. Mišias. 
Paskui joms pasakė nuoširdų pamokslėlį. 

Gruodžio 1 d. buvo vysk. Matulevičiaus konsekracijos 
metinė sukaktis. Atrodo, kad ji nesukėlė vyskupui džiaugs- 
mo. Matulevičius nepratęs skųstis, tačiau jo sielvartas ryš- 
kiai trykšta jo užrašuose: „Prel. Michalkevičius laikė šv. 
Mišias. Po Mišių buvo kunigų atstovai linkėti (sveikinti). 
Sunkūs ir vargingi buvo šie metai. Gyvenimo bėgis sutruk- 
dytas, supainiotas; padėtis neaiški, o keblumų begalės... 
Gruodžio 8 ingreso sukaktuvės. Aš celebravau ir sakiau 
pamokslą. Sie metai — nuolatinė kančia, kryžiaus metai. 
Teesie Dievui garbė. Svenčiausioji Mergele, Nekaltai Pradėto- 
ji, globok mane ir vyskupiją!“ (Diaria 239). 


Giedraičių parapijos byla 


Giedraičiai yra Ukmergės apskrities sena gyvenvietė, į 
šiaurę nuo Vilniaus, netoli Klemento ežerėlio. Miestelio 
vardas yra kilęs nuo kunigaikščių Giedraičių. Vietovė buvo 
minima XIV-XV a. kryžiuočių kronikose kaip kovų vieta. 
Pirmoji medinė bažnyčia buvo pastatyta 1410 metais. Dabar- 


302 


tinę Šv. Baltramiejaus mūrinę bažnyčią 1809 m. pastatė 
Zemaičių vyskupas kunigaikštis Juozapas Arnulpas Gied- 
raitis ir jo brolis Martynas. Vysk. Giedraitis (1754-1838) 
pirmasis išvertė į lietuvių kalbą Naująjį Testamentą, kuris 
buvo išspausdintas Vilniuje 1816 m. Kai vysk. Giedraitis 
mirė, jo širdis buvo palaidota jo statytos bažnyčios presbi- 
terijos sienoje. 

Giedraičių apylinkių gyventojai daugumoje buvo lie- 
tuviai, išskyrus sulenkėjusius ar aplenkėjusius palivarkų 
savininkus. 1919.IV.19 lenkai okupavo Vilnių, netrukus ir 
Giedraičius. Kaip jau okupantams yra įprasta, lenkai tuojau 
ėmėsi daryti savo tvarką. Kadangi Giedraičių parapija buvo 
mišri, tai bažnyčioje pridedamos pamaldos, giedojimai, 
pamokslai ir katechizacija buvo dviem kalbom — lietuviškai 
ir lenkiškai. Gegužės 19 d., kai vysk. Matulevičius buvo 
išvažiavęs į Varšuvą pas vizitatorių Ratti, lenkų karininkai 
uždraudė lietuviškus giedojimus ir grasino pašalinti lietuvį 
kleboną. Tai buvo incidento pradžia, kuris bažnyčioje sukėlė 
triukšmus ir net muštynes. Maištininkus rėmė lenkų kariai ir 
milicija, kurie areštuodavo besiginančius lietuvius. Vyskupo 
pastangos raminti ir taikinti žmones nuėjo niekais. Tada 
vyskupas paskelbė bažnyčiai interdiktą — uždraudė 
pamaldas ir bet kokį sakramentinį patarnavimą. 

Gruodžio 13 vyskupas sukvietė kapitulą apsvarstyti eilę 
reikalų. Tos dienos užrašuose skaitome: „Tariausi su 
kapitula, geriau sakant, klausiau jos patarimo skiriant 
teisėjus, egzaminuotojus, patarėjus ir tt. — Pilnos kurijos dar 
nebuvo galima sudaryti, nes sunku susisiekti ir susižinoti su 
kunigais. Sprendėme Giedraičių bylą. Pasiūliau trijų dienų 
rekolekcijas Giedraičiuose. Nusikaltėliams įsakyti, kad jas 
būtinai lankytų. Be to, jiems įsakyti pasninkauti vieną penk- 
tadienį. Kadangi nusikalto tik save jaučią lenkais, tai reko- 
lekcijos bus vedamos tik lenkų kalba. Klebonu skirsiu kun. 
Karolį Gumbaragį iš Sužionių. 

Kapitula sutiko. Tik nenorėjo, kad ten rekolekcijų vesti 
važiuotų kun. Juozas Vaitkevičius, mat, jų nuomone jis esąs 
partijos žmogus. Todėl važiuos pranciškonas tėvas Haula po 

Trijų Karalių šventės. Giedraičių byla yra kanceliarijos 
aktuose; žinoma, viso ko tenai nėra. Giedraitiškių lenkų dele- 
gatai pas mane buvo tris kartus. 

Pirmą kartą reikalavo, kad iš bažnyčios būtų pašalinta 
lietuvių kalba ir klebonas kun. Slabšinskas. Jiems pasakiau, 
kad pamaldų tvarkos nemainysiu (nekeisiu), kol karo stovis. 
Po karų bus galima patikrinti, ar kokios atmainos reikės. Gi 
jei ką turi prieš kleboną, tenurodo dalykus, aš ištirsiu. 
Atstovai buvo nesukalbami. 

Kun. Slabšinskas man buvo pasakojęs, kaip kas yra: į 
bažnyčios reikalus įsikišo lenkų legionieriai ir žandarai. Be 
to, dar prisidėjo “Straž Kresowa' (pasienių apsaugos) agen- 
tai, kurie sukurstė žmones. Maniau, kad reikia palaukti, kol 
lenkų ūpas kiek nuslūgs ir kol praeis pirmas karštis. Man 
atnešė ir lenkų padarytus parapiečių sąrašus. Zinoma, 
lietuvių rados vos saujelė. Tokių sąrašų aš negalėjau priimti. 
Ten buvo daryti ir patikrinti sąrašai 1912 m. Juos skaitė ir iš 
sakyklos, kad kiekvienas žinotų, kur jis užsirašęs ar užra- 
šytas. Labai prašiau atstovų, kad pakęstų, kol karas pasi- 
baigs. Iki šiol nesate nustoję savo tautinės dvasios, jaučiatės 
lenkais, tai ir per tą, jau gal trumpą, laiką, kol karas, jos ne- 
benustosite. 

Antru kart ir vėl tie patys buvo jau reikalaudami ne tik 
pašalinti lietuvių kalbą, bet ir kunigą skųsdami. Zadėjau 
kada nors paskirti komisiją dėl kunigų kalčių, kad ištardytų 
visus dalykus. Buvo atvykę ir lietuvių atstovai, kurie įro- 
dinėjo, kad klebonui daromi priekaištai buvo tikras melas ir 
prasimanymai, ir sakė, kad pamaldų tvarka esanti teisinga. 

Po to tuoj išvažiavau į Gniezną (į Lenkijos vyskupų 
suvažiavimą). Tuo tarpu suagituoti ir kareivių padrąsinti 
lenkai sugriebę išvežė kunigą. — Kiek girdėjau, buvo suma- 
nyta tokiu būdu išvežti visą eilę lietuvių kunigų, net ir mane. 
Tada lenkai buvo pradėję prieš mane karą, rašė prasima- 
nydami nebūtus daiktus (dalykus). Tuos dalykus vedė ende- 
kai (Narodowa Demokracja), o ypač “Straž Kresowa'. Tokiu 
būdu jie tikėjosi suterorizuoti ir mane ir lietuvius kunigus. 

Ir vėl buvo Giedraičių lenkų delegatai. Jiems pasakiau, 

kad taip daryti yra sunki nuodėmė ir kad tie, kurie puolė 
kunigus išvežti, yra ekskomunikoje. Kitą kartą vėl atėjo, bet 
jau nepriėmiau, nes nesušnekami akiplėšos. Jie reikalavo, 
kad bažnyčioje lietuviams nieko nebeliktų, kad skirčiau 
kunigą lenką, tokį, kad lietuviškai nemokėtų nė žodžio. “Straž 
Kresowa' padedami, siuntė delegatus į Varšuvą pas Nuncijų, 
siuntė ir raštus, mane skųsdami. 

Dalykams ištirti paskyriau du delegatus: kun. Kraujalį 
ir kun. Milkowskį. Giedraičių lietuviai pasirodė esą įbailinti 
(įbauginti), iš baimės dauguma rašėsi lenkais. Du buvę areš- 
tuoti, kad statėsi (prisipažino) lietuviais. Tardymas parodė, 
kad tikra kun. Slabšinsko kaltė, tai jo aštrus būdas. Kiti prie- 
kaištai buvę tik įtarinėjimai. 

Grįždami nuo Nuncijaus iš Varšuvos taip pat vieną 
kartą buvo keturi atstovai vardan trijų parapijų: Inturkės, 
Molėtų ir Videniškių, reikalaudami atmainų pamaldose, ypač 
daug skundų buvo keliama prieš Inturkės kleboną. Kadangi 
tenai važiavo naujai įšvęstas kunigas lenkas Mažeika 
(Možejko), tai jo prašiau, kad gerai patirtų, kaip stovi dalykai 
Inturkėje. Pasirodė, kad Ciesiulis, vienas iš skundikų, buvo 
niekam nevertas žmogus. Prie vokiečių laikėsi su jais, o 
dabar virto smarkiu lenku. Triukšmadarių vadas 
Mackevičius taip pat buvo nekas žmogus: bastęsis kažkur po 
Rusiją, o dabar esąs “Straž Kresowa' agentas. 

Man grįžus iš Gardino, tas Mackevičius atėjo su kitais 
dviem atstovais reikalauti atmainų ir kad pašalinčiau 
kunigą. Pasakiau, kad, kol karas, nedarysiu jokių atmainų ir 
prašiau, kad nurimtų ir kitus ramdytų. Jei turite ką prieš 
kunigą, nurodykite, aš paskirsiu teismą. Tuomet jie pagra- 
sino, kad kunigą jie išvysią kaip giedraitiškiai... 

Tai šitaip jūs kalbate, — atsikirtau, — tai jūs neka- 
talikai, o gal koki bolševikai. Su taip kalbančiais žmonėmis 
aš negaliu kalbėti. Išvariau juos laukan. Jie nubėgo pas prel. 
Michalkevičių, kuris atėjęs prašė, kad gal vertėtų dalykus 
ištirti ir kiek nusileisti. Jam pasakiau, kad dalykų stovį esu 
ištyręs per kun. Mažeiką, kad tai tik kelių triukšmadarių 
darbas ir aš jokių atmainų niekur nedarysiu, kol karas ir 

neramu. Jei aš imčiau iš bažnyčių šalinti lietuvių kalbą, tai 
anapus demarkacijos linijos gali imti šalinti lenkų kalbą. 

Pagaliau reikia laikytis tiesos ir teisybės. Gi dabar 
aišku, kad jų atnešti sąrašai nieko nereiškia. Tokiam stoviui 
(padėčiai) esant, atmainų daryti negalima, nes prasidės pra- 
garas visose mišriose parapijose. Dar nežinia, kam teks šitie 
kraštai. Tokios trumparegės politikos 'cuius regio, eius et 
religio' Bažnyčioje varyti negalima. Tegul veža kunigus, te- 
gul daro, ką nori, gali ir mane išvežti, kaip grasino giedrai- 
tiškiai triukšmadariai, aš nenusileisiu nuo tikrų dėsnių, kol 
karas, atmainų nedarysiu. 

Mano nuomone, toks griežtas elgimosi būdas išeis tik 
Bažnyčios labui, o gal net ir lenkų gaivalui, nes, jeigu šie 
kraštai netektų Lenkijai, tai kažin ar tada man nereikės ginti 
lenkų teisių bažnyčiose. Sakiau, turime pergyventi ir kunigų 
mėtymo bei išvežiojimo epidemiją. Čia svarbu dėsnis: kas 
valdo Bažnyčią, ar vyskupas ir jo skirti kunigai, ar triukš- 
madariai. Jei kunigą išmes, aš esu pasiryžęs ant jų mesti 
interdiktą, kol nurims. Sužinojau, kad tie atstovai bėgiojo su 
skundais kur begalėdami, bet grįžę namo, kiek girdėjau, jau 
aprimę“ (Diaria 240-243). 

„Šiomis dienomis, — toliau skaitome užrašuose, — buvau 
su kun. Rektoriumi pas Generalinį Komisarą Osmolowskį. 
Prašiau, kad duotų lėšų seminarijai išlaikyti ir kad suteiktų 
kokią nors pašalpą ir miestų kunigams, kurių padėtis ypač 
sunki. Klebonai turi bristi į skolas, o vikarai negali išgyventi 
ir prašosi, kad juos iškelčiau iš miesto. Taip pat ir ten, kur ėjo 
kovos, kur žmonės nuskurdinti, kunigams sunku gyventi. 
Ponas Osmolowskis skundėsi, kad trūksta pinigų, bet šiek 
tiek padėsiąs. Seminarijai žadėjo duoti kokį dvarą ir kiek 
gyvulių. Jis palietė ir politiką. Sakė, kad žmonės kaip kur 
skundžiasi dėl pamaldų tvarkos, kad rengiasi išvežti lietu- 
vius kunigus. Esą, ar negalima kai kur pakeisti pamaldų 
tvarkos“. 

Vyskupas atsakė, kad jis nusistatęs jokių atmainų 
nedaryti, kol eina karas, ir atvirai pareiškė, kad mišriose 
parapijose triukšmo kėlimas yra “Straž Kresowa' agentų 

darbas; priminė visą eilę faktų apie lietuvių kunigų areštus, 
netinkamą su jais elgesį ir jų išvežimą į Vilnių. Lyg kiek švel- 
nindamas, vyskupas pasakė: „Bažnyčiai toki dalykai taip 
daug nekenkia, bet ir naudos iš to niekam neišeina. Lenkų 
valdžia per daug klauso visokių nelemtų skundų bei šmeižtų 
ir be reikalo areštuoja kunigus. Iš tų visų, kuriuos žandarai 
čia Vilniun buvo atgabenę, dar iki šiol nė vienam neįrodė 
kaltės“ (Diaria 243-244). 

Dar truputis politikos. Gruodžio 13 d. vakare pas vysk. 
Matulevičių užėjo Aleksandras Meysztowicz (1864-1943), Lie- 
tuvos lenkų veikėjas. Vyskupas apie jį buvo girdėjęs iš vysk. 
O'Rourke, kad jis esąs šalininkas susitaikymo su lietuviais ir 
reikalaująs Lietuvos  savistovybės (nepriklausomybės). 
„Gana ilgai su juo kalbėjau. Jo nuomone, privalėtų būti 
atstatyta Didžioji Lietuva su seimu Vilniuje, bet surišta su 
Lenkija bent militariniais ir prekybiniais ryšiais. Jis labai 
užsipuldinėjo ant lenkų valdininkų Lietuvoje, ant jų valdymo 
būdo: esą iš pat pradžių vietiniai gyventojai lenkus sutikę su 
didžiausiu pasitikėjimu, nes bolševikai jau buvo gana įkyrėję. 
Tačiau lenkai nemokėję tą laiką panaudoti. O dabar, kai jau 
žmones apiplėšė, savo pasielgimais jiems įskaudino, lenkai 
ruošiasi daryti plebiscitą. Tai esąs visai nevykęs 
sumanymas“ (Diaria 244), 

Kiek p. Meysztowicz savo sumanymuose buvo nuoširdus, 
sunku pasakyti. Po kelių dienų laikraštyje Nasz Kraj 199 
nr. pasirodė atviras laiškas vyskupui dėl lietuvių kunigų ir 
mišriose parapijose pamaldų. Tą laišką spaudan padavė 
„Prezydium Rady Ludowej“ vardu „Powszechnego Zjazdu 
Ludowego powiatu Wilenskiego“ (Vilniaus apskrities liaudies 
visuotinio suvažiavimo). Taigi, čia kalbama visų tautybių 
vardu, ne vien lenkų. Laiškas pilnas netiesos ir melo. Tuo 
tarpu visai nebuvo girdėti, kad būtų buvę kur nors parapijų 
atstovų rinkimai. Vyskupas klausinėjo kunigų — nė tie 
nežinojo jokių rinkimų. Iš to, kaip vyskupas savo užrašuose 
atrėmė to straipsnio insinuacijas, matyti, kas ten buvo 
rašoma: 

„Aš draudžiau visiems kunigams kištis į politiką, ne tik 

lietuviams, bet ir lenkams (tuo reikalu vyskupas buvo 
išsiuntęs kunigams aplinkraštį). Neteisingai kimba prie kai 
kurių kunigų. "Rada Ludowa' pas mane nesiuntė jokių savo 
atstovų. Tiesa, iš kai kurių parapijų buvo žmonių, bet ne 
“Rady Ludowej' vardu. Bažnyčiose pamaldų tvarka buvo prie 
vyskupo Roppo, o vėliau prel. Michalkevičius ją nustatė rem- 
damasis parapijiniais sąrašais, kurie buvo tikrinami mišrių 
komisijų ir skelbiami iš sakyklų. Taigi, nėra jokio reikalo tą 
tvarką keisti. I 

Pats kreipimosi į mane būdas yra netikęs. Čia regimai 
norima mane įbauginti. Visa tai yra “Stražy Kresowej' dar- 
bas. Kaip man pasakojo, ji renkanti ir šaukianti savo šali- 
ninkus ir agentus į susirinkimus miesteliuose ar parapijose. 
Paskui jie iš savo tarpo išrenka jiems tinkamus atstovus ir 
daro atitinkamus nusprendimus. Ir taip rinkti žmonės drįsta 
atstovauti visą liaudį ir visų tautų reikalus! Panašios 
taktikos griebdavosi ir komunistai: jie visur ir visuomet per 
rinkimus sugebėdavo pravesti tik komunistus, tarsi jau 
nebuvo kitokios rūšies (nusistatymo) žmonių“. 

Vysk. Matulevičius manė tą laišką nuleisti niekais, į jį 
visai nekreipti dėmesio, bet buvo ir tokių kunigų, kurie manė, 
kad vertėtų atsakyti. Tada vyskupas tarėsi su prel. Michal- 
kevičium, nes jis čia daugiau užkabintas, juk jis į mišrias 
parapijas įvedė pamaldų tvarką. Taip pat jis yra paskyręs ir 
kunigus, kurie tame laiške užpuldinėjami. Prel. Michal- 
kevičius manė, kad reikėtų ką nors atsakyti. Kiti siūlė, kad 
vyskupo vardu atsakymą duotų kurija. Tačiau vyskupas 
pareiškė, kad nei jam, nei kurijai netinka leistis į ginčus su 
tokiais žmonėmis: sunku juos patenkinti ar įtikinti, jie vis 
vien savo giesmę giedos. Pagaliau nutarta, kad vyskupas 
pasikalbėtų su apskrities viršininku Mečislovu Niedzialkows- 
kiu (1893-1941; jis buvo lenkų politikas, socialistas, nacių 
sušaudytas 1941 m.). 

Kokios buvo to pasikalbėjimo pasekmės, nežinia, nes tuo 
pasibaigė to laikotarpio vysk. Matulevičiaus užrašai. 

Sukelta prieš vysk. Matulevičių audra nesiribojo vien 
Vilniumi. Ji pasiekė net Varšuvos Seimą, kuriame pasipylė 

filipikos prieš vysk. Matulevičių. Lenkijos valdžia padarė 
spaudimą į nuncijų Ratti ir jis parašė vyskupui, kad atsi- 
žvelgtų į lenkų reikalavimus, nes dėl vienos (Giedraičių) 
parapijos esą nevertėtų kęsti tokį triukšmą. Vysk. Matulevi- 
čius mandagiai atsakė, patardamas pasinaudoti nuncijaus 
teise ir paimti Giedraičių parapiją savo žinion ir ją tvarkyti 
savo atsakomybe. O jis pats, kol yra Vilniaus vyskupu, kitaip 
ją tvarkyti negali. Nuncijus atsiprašė, teisindamasis, kad tai 
buvęs tik patarimas, o ne noras kištis į vyskupijos valdymą. 
Giedraičių parapijos reikalai dar toliau figūravo vyskupo 
laiškuose nuncijui Ratti ir jį pakeitusiam nuncijui Lauren- 
cijui Lauri (Litterae Latinae 124-126 ir 134-138). 

Pirmieji vyskupavimo metai, kaip pats Matulevičius išsi- 
reiškė, jam buvo nuolatinės kančios ir kryžiaus metai. Ne 
kiek lengvesni buvo ir sekantieji. Per pirmuosius metus jis 
patyrė vietinės dvasiškuos ir bendrai lenkų nusistatymą jo 
atžvilgiu. Besikeičiančios okupacijos ir jų valdžios jam 
sudarė daug rūpesčių, kai reikėjo ginti Bažnyčią ir nekaltus 
žmones nuo okupantų užmačių. Tuo metu išryškėjo ir 
politiką bei tautinius ginčus, kad jis griežtai laikosi 
teisingumo, lygybės ir meilės visų gyventojų atžvilgiu. 

Pilsudskiui pirmą kartą užėmus Vilnių, lenkai patyrė, 
kad vyskupas nesileis įtraukiamas į jų planus. Todėl lenkų 
nusistatymas vyskupo atžvilgiu buvo irgi aiškus: jis lenkų ir 
jų politikos priešas. Tokio pat nusistatymo laikės ir arti- 
miausieji vyskupo talkininkai — Vilniaus kapitula. 

RATTI IR MATULEVIČIUS 


Pirmoji pažintis iš tolo 


Tiedu didieji vyrai savo veikloje yra palikę gilius 
pėdsakus Lietuvos istorijoje. Achille Ratti buvo apaštališ- 
kasis vizitatorius, nuncijus ir vėliau popiežius Pijus XI, o 
Jurgis Matulevičius buvo Marijonų Vienuolijos atnaujin- 
tojas, Vilniaus vyskupas ir apaštališkasis vizitatorius 
Lietuvai. Vienas kitą juodu pažino asmeniškai dar nesimatę. 
Susisiekė tik raštais pirmajam pasauliniui karui baigiantis, 
kai ėmė griūti visa buvusi politinė Europos sąranga. 

Karo metu popiežium (1914-1922) buvo Benediktas XV, 
žymus taikos ir teisingumo apaštalas. Jo pontifikato 
programa buvo baigti ginkluotą konfliktą, švelninti karo 
žiaurumus, pagelbėti nuo karo nukentėjusiems ir rūpintis 
pastovia taika. 

Jis siuntė pašalpų įvairioms tautoms, ypač badaujan- 
tiems vaikams. Lietuvai aukojo 20.000 šveicariškų frankų ir 
10.000 lirų. 1917 m. gegužės 20 d. jis paskyrė viso pasaulio 
katalikų bažnyčiose rinkti aukas nuo karo nukentėjusiai 
Lietuvai. 

Jo akys nukrypo ir į rytų bei šiaurės Europos katalikų 
Bažnyčios padėtį, todėl ir pasiuntė savo vizitatorių Lenkijai, 
Lietuvai, Latvijai, Estijai ir dalinai Suomijai bei Rusijai. Tai 
misijai jis parinko Msgr. Achille Ratti, o Vilniaus vyskupu — 
vienuolį marijoną Jurgį Matulevičių. 


Biografiniai Ratti bruožai 


Ambrogio Damiano Achille Ratti (1857-1939) gimė šiau- 
rės Italijoje Desio miestelyje smulkaus pramonininko šeimo- 
je. Mokėsi Romos ir Milano Lombardų seminarijose, Romos 
Sapienza ir Gregorianum universitetuose, kur gavo teologi- 
jos, filosofijos ir kanonų teisių daktaro laipsnius. Įšventintas 

Achille  Ratti (1857-1939,  Apaštališkasis 
Vizitatorius Lietuvai (1918-1921), vėliau pop. 
Pijus XI 


kunigu (1879), dėstė retoriką ir dogmatinę teologiją Milano 
kunigų seminarijoje. Nuo 1888 m. Milano Ambraziejaus bib- 
liotekos kolegijos narys, o nuo 1807 m. jos prefektas. Greta 
prefekto pareigų, jis parašė apie 100 mokslinių studijų, kurių 
žymiausios yra Acta Ecclesiae Mediolanensis (4 tomai) ir 
Missale Ambrosianum duplex. 

Salia mokslinio darbo, jis atsidėjo pastoracijai dar- 

bininkų tarpe: rūpinosi Milane gyvenančiais vokiečiais darbi- 
ninkais ir tarnaitėmis. Jiems sakė vokiškai pamokslus, 
konferencijas bei paskaitas, laikydamasis dėsnio, kad tikin- 
tieji turi būti aptarnaujami jų gimtąja kalba. Be to, mėgo 
laipioti po kalnus ir priklausė alpinistų klubams. 

1914 m. buvo paskirtas Vatikano bibliotekos prefektu. Ta 
proga susipažino iš arčiau su pop. Benedikto XV veikla 
pasaulio katalikų reikalais ir jo siekimais įgyvendinti karo 
sujauktą taiką Europoje. Lenkijos vyskupų prašomas atsiųsti 
savo atstovą Bažnyčios reikalams tvarkyti, Benediktas XV 
paskyrė Msgr. Ratti ne tik Lenkijos, bet ir kitų kaimyninių 
kraštų vizitatorium. 

Šv. Tėvo atstovas greitai pastebėjo, kad jo misijai paves- 
tuose plotuose trūko vyskupų. Pasitardamas su Lenkijos 
vyskupais, jis parinko kai kurioms vyskupijoms vyskupus 
pagalbininkus. Tokių vyskupų buvo šešetas. Tai sukėlė lenkų 
politikų nepasitenkinimą dėl asmenų parinkimo. Vizitato- 
riaus tarpininkavimu buvo paskirti vyskupai ir gretimiems 
kraštams: Rygai — vysk. E. O'Rourke, Minskui — vysk. Z. 
Loziūski, Vilniui — vysk. J. Matulevičius, Mogiliavo arki- 
vyskupijai — arkiv. J. Cieplak. 

Kai Sv. Sostas pripažino Lenkijos valstybę de jure, Len- 
kijos valdžia paprašė pop. Benedikto XV, kad vizitatorių 
Ratti paskirtų nuncijum. Popiežius tą prašymą patenkino ir 
1919 m. liepos 13 d. nominavo Ratti Lepanto arkivyskupu ir 
Sv. Sosto nuncijum Lenkijoje. Tačiau gretimiems kraštams 
jis ir toliau tebuvo tik vizitatorium. 


Asmeniška Ratti ir Matulevičiaus pažintis 


Kada juodu pirmą kartą susitiko? Įvairių asmenų atsi- 
minimuose, periodinėje spaudoje ir net knygose susidarė 
nuomonė, kad juodu susitiko Varšuvoje, kai tik ten atva- 
žiavo vizitatorius Ratti, nes, kaip anksčiau buvo minėta, 
Matulevičius beveik visą karo laiką gyveno ir veikė Bielia- 
nuose ir Varšuvoje, pasinėręs plačioje religinėje, pasto- 
racinėje bei karitatyvinėje veikloje. Iš to ir susidarė išvados 

apie tų dviejų vyrų draugystę. Net buvo teigiama, kad 
Matulevičius vadovavo naujojo arkivyskupo rekolekcijoms 
Bielianuose. 

Nors visa tai atrodo labai realu, natūralu, gal net 
patikima, tačiau to laikotarpio jų susitikimą paneigia „kalen- 
dorius“ — kun. Matulevičius iš Varšuvos išvažiavo į 
Marijampolę tvarkyti marijonų vienuolyną 1918 m. kovo 1 d., 
o vizitatorius Ratti į Varšuvą atvyko tik gegužės 29 dieną. 

Prieš vykdamas į Lenkiją, Msgr. Ratti, be abejonės, jau 
buvo Vatikane surinkęs žinių apie Marijonų Vienuolijos 
generolą, kaip kandidatą į Vilniaus vyskupus. 1918 m. 
vasarą ir rudenį buvo gavęs Matulevičiaus laiškų, kuriuose 
jis prašė ir maldavo jo neskirti vyskupu. Į tuos laiškus Vizi- 
tatorius nieko neatsakė, nes žinojo, kad popiežiaus Benedikto 
XV sprendimas nebus pakeistas. Tuo reikalu Vizitatorius 
atsiliepė tik 1918 m. lapkričio 11d. telegrama, kad kun. Matu- 
levičius tuojau, nelaukdamas popiežiaus bulės, šventintųsi 
vyskupu ir apimtų Vilniaus vyskupijos valdymą. 

Pirmasis tų dviejų vyrų asmeniškas ir tiesioginis susi- 
tikimas įvyko 1919 m. gegužės 11 d., kai vysk. Matulevičius 
nuvyko į Varšuvą pasitarti su Ratti svarbiais Vilniaus 
vyskupijos reikalais. Tuoja po to vizito, vysk. Matulevičiaus 
pakviestas, Ratti atvyko į Vilnių privačiai. Būdamas vysk. 
Matulevičiaus svečiu, jis turėjo progos įsigilinti į Vilniaus 
vyskupijos padėtį ir vysk. Matulevičiaus reikalus. Ta pačia 
proga Vizitatorius tyrinėjo galimybes pasiekti Kauną. 

Po to vizito vysk. Matulevičius parašė vysk. Pranciškui 
Karevičiui laišką, kuriame painformavo, kad, „Vilniuje 
būdamas, vizitatorius Ratti išreiškęs pageidavimą, kad prie 
progos aš Jūsų Malonybei parašyčiau: “Jei J. E. Kauno 
vyskupas matytų, kad mano (Ratti) atvykimas į Kauną yra 
reikalingas ir naudingas, tegu man praneša ir aš pasisteng- 
siu nuvykti į Kauną“. Toliau savo laiške vysk. Matulevičius 
rašė: „Nieko negaliu spręsti apie Kauną, bet kaip čia 
Vilniuje, tai kiekvienas J. E. Ratti buvimas sukėlė daug 
kalbų, politikavimo ir likosi tik lyg koks neramumas“ (Li- 
tuana, epistolae, nr. 204). 

Sekantis susitikimas buvo arkiv. Ratti konsekracijos 
proga Varšuvos katedroje (1919.X.28)) Jį konsekravo 
Varšuvos arkiv. Aleksandras Kakowskis. Iškilmėse dalyvavo 
21 vyskupas, kurių tarpe buvo ir vysk. Matulevičius. 
Sekantieji susitikimai buvo 1920 m. sausio ir kovo mėne- 
siuose, kai arkiv. Ratti vyko į Kauną ir Rygą, vis susto- 
damas pas vysk. Matulevičių Vilniuje. 


Ratti ir kiti kraštai 


Apaštališkasis Vizitatorius Lenkijai ir kitiems kaimyni- 
niams kraštams neabejojo, kad paskyrimas siekia ir Rusiją. 
Todėl jis darė žygių per okupacinę vokiečių valdžią nuvykti į 
Petrapilį ar Maskvą. Jam buvo mandagiai priminta, kad 
tokia kelionė jam būtų pavojinga. 

Tas didelis noras patekti į Rusiją buvo ne vien dėl 
informacijų, bet ir įteikti vysk. Cieplakui bulę, kuria jis 
pakeliamas arkivyskupu ir skiriamas Mogiliavo arki- 
vyskupijos Apaštališkuoju administratorium. Kai jau nebuvo 
vilties pačiam ten nuvykti, jis tą bulę pasiuntė per vieną 
lenkų geležinkelietį. Kitą kartą tuo pačiu keliu jis nusiuntė 
arkiv. Cieplakui paguodžiantį laišką ir finansinės paramos. 

Vizitatorių Ratti viliojo ir tolimiausias prie Baltijos jūros 
kraštas — Suomija, kurios vyriausybė jį pakvietė atsi- 
lankyti. Salia rūpesčio katalikais, daugiausia pabėgėliais iš 
Rusijos: lenkais, lietuviais, vokiečiais, latviais ir kitais, jis 
puoselėjo viltį iš Suomijos patekti į Petrapilį, bet ir tai 
pasirodė neįmanoma. 

Lietuva buvo artimiausia Lenkijos kaimynė. Ratti 
puikiai žinojo, kad lietuviai buvo skirtinga tauta nuo lenkų. 
Jam buvo žinomos ir lietuvių tautos pastangos sukurti savo 
nepriklausomą valstybę atskirai nuo lenkų. Tačiau, kaip 
popiežiaus atstovas, jis įvairiomis progomis primindavo, kad 
lietuviai ir lenkai, abi katalikiškos tautos, turėtų gyventi 
santaikoje. Tačiau iš to negalima daryti išvados, kad lietuvių 
atžvilgiu jis buvęs prolenkiškos orientacijos. Jo misija buvo 
ne tik religinė, bet ir diplomatinė. Jam ir Vatikanui buvo 

gerai žinoma, kad lenkai svajoja atgaivinti senąją Rzecz- 
pospolitą, kurioje nebūtų vietos laisvai Lietuvai. 


Ratti ir lietuviai 


Reziduodamas Varšuvoje, vizitatorius Ratti turėjo progų 
susitikti ir su lietuviais, iš kurių išgirsdavo apie faktinę 
lietuvių-lenkų santykių padėtį. Jam buvo labai įdomu pasi- 
kalbėti su Seinų vyskupu Antanu Karosu, kuris buvo atvykęs 
į Varšuvos provincijos vyskupų konferenciją (1918 m. birželio 
19-21 dienomis). Čia tinka priminti, kad bažnytiniu atžvilgiu 
Seinų vyskupija priklausė Varšuvos bažnytinei provincijai. 

1919 m. vasario 2 d. Ratti aplankė Varšuvos Kūdikėlio 
Jėzaus bažnytėlę, kurią kunigaikštienė Magdalena Rad- 
vilienė buvo pavedusi išimtinai lietuviams. Priėmimas, kaip 
aprašė Vizitatoriaus sekretorius, Ermenegildo Pellegrinetti, 
buvo jaudinantis, moterys verkė. Vizitatoriui buvo įteiktas 
lotynų ir lietuvių kalbomis adresas, kuriame buvo pareikšta, 
kad lietuviai, kaip ir kitos prislėgtos tautos, nori savo tėvynei 
laisvės ir su pasitikėjimu laukia nepriklausomos valstybės 
atgavimo su sostine Vilniumi ir tikisi, kad popiežius, kuris 
vienodu jausmu apglobia šio pasaulio galinguosius ir ma- 
žuosius, bus jų tėvas ir ištikimiausias globėjas (Ištraukos iš 
straipsnio „La missione di Monsignor Achille Ratti in 
Polonia“ — L'Italia, 1919 m. lapkričio 30 d.). 

Vizitatoriui susipažinti su lietuvių problemomis buvo ir 
kitų progų. 1919 m. gegužės mėn. vysk. Karosas nusiuntė į 
Varšuvą prel. Jurgį Narjauską (1876-1943) pakviesti Vizi- 
tatorių aplankyti Seinus ir prašyti išspręsti juridinį reikalą — 
Seinų vyskupijos tribunolą atskirti nuo priklausomybės Var- 
šuvai. Tuo reikalu prel. Narjauskas kreipėsi ir į arkiv. 
Kakowskį, bet jo pritarimo negavo. Grįžęs vėl pas Vizita- 
torių, prel. Narjauskas jam papasakojo apie nepalankų 
Varšuvos arkivyskupo nusistatymą. 

Baigus tuos svarstymus, kalba užsimezgė apie bendrus 
Lietuvos reikalus. Vizitatorius klausinėjo apie karus, ar daug 
nukentėjęs Seinų kraštas, kas dabar ten valdo ir kaip ten 
žmonės jaučiasi.  Atsakinėdamas prel. Narjauskas nusi- 

skundė apie lenkų daromas skriaudas lietuviams ne tik 
dabar, bet ir praeityje. Teiraudamasis apie dabartinį lietuvių 
apsisprendimą, Vizitatorius sakėsi kalbąs „dal politico 
dilettante“ (kaip politikas nespecialistas), apie Lietuvą pasi- 
informavęs iš kun. Viskanto knygos La Lituanie religieuse ir, 
berods, iš La Lituanie et la guerre. 

Be to, Vizitatorius sakė apie Lietuvą turėjęs gerų 
informacijų iš kun. Leono Kulviečio (1880-1919), Moniuškos 
gatvės lietuvių bažnytėlės rektoriaus. Labai apgailestavo, 
kad jis taip staigiai mirė. Mat, 1919 vasarą Vizitatorius jį 
buvo nusiuntęs į Kielcų vyskupiją gelbėti iš schizmos vieną 
maištaujančią parapiją prieš katalikų Bažnyčią. Ten besi- 
darbuodamas, kun. Kulvietis užsikrėtė dėmėtąja šiltine ir 
netrukus mirė. Jis buvo palaidotas Varšuvoje. Laidotuvėse 
dalyvavo ir vysk. Matulevičius, didelis velionies gerbėjas 
(Mariame 1673-1973, 222 p.). 

Lenkijos vyskupų konferencija svarstė ir Seinų vyskupi- 
jos reikalus. Vysk. Karoso pasiūlymu, konferencija nutarė 
prašyti Sv. Sosto, kad prel. Romualdas Jatbrzykowskis būtų 
paskirtas vysk. Karoso sufraganu ir lenkiškosios vyskupijos 
dalies valdytoju. Arkiv. Kakowskis Jalbrzykowskį konsek- 
ravo vyskupu Lomžoje (1918.XI.30). Iškilmėse dalyvavo ir 
Vizitatorius. Iš savo pusės vysk. Karosas pareiškė, kad jis ir 
toliau pasilieka Seinų vyskupijos valdytoju. Lomžos vyskupi- 
ja buvo įteisinta tik 1925 metais. 


Ratti kelionė į Lietuvą 


Didelę savo misijos dalį atlikęs Lenkijoje, nuncijus Ratti 
darė žygių patekti ir į kitus numatytus kraštus, kurių svar- 
biausias buvo Lietuva. Nors Lietuva jau buvo pasiskelbusi 
nepriklausoma valstybe (1918.II.16) su sostine Vilniuje, bet ji 
dar vis buvo vokiečių Oberosto karinėje valdžioje. Todėl 
nuncijus Ratti kreipėsi į aukštąją karinę vokiečių vadovybę, 
prašydamas leidimo aplankyti Lietuvą. Leidimas buvo su- 
teiktas kiek vėliau, bet juo nebuvo galima pasinaudoti, nes 
baigėsi karas, vokiečių kariuomenė traukėsi, o bolševikai 
slinko į vakarus. 

Naudodamiesi tomis suirutėmis, 1919 m. sausio 5 d. 
lenkai užėmė Vilnių, kurį lietuviai laikė savo neginčijama 
sostine. Nuncijus Ratti sekė lietuvių-lenkų santykių eigą, nes 
jis žinojo, kad lietuvių tautinėje ir politinėje kovoje Vilnius 
buvo jautriausia vieta. Taip pat jis gerai žinojo, kad į politinę 
kovą buvo įsimaišiusi ir lenkų dvasiškija, kuri savo tikslams 
į talką traukė ir Bažnyčią. Nesvetima jam buvo ir vysk. 
Matulevičiaus padėtis Vilniaus vyskupijoje. Todėl nuncijus 
Ratti troško visa tai pamatyti savo akimis, patirti vietoje ir 
susidaryti pilnesnį vaizdą, bet vis nebuvo progos. 

Belaukiant ir beplanuojant kaip nors pasiekti Vilnių, 
1920 m. sausio 19 d. Nuncijų aplankė Pilsudskio adjutantas, 
grafas Potockis ir pranešė, kad Lenkijos valstybės galva 
(Pilsudskis) ruošiasi sausio 22 ar 23 dieną vykti į Vilnių ir 
kviečia Nuncijų keliauti su juo drauge. Nuncijus kvietimą 
priėmė. 

Nuncijus Ratti ir valstybės galva Pilsudskis iš Varšuvos 
išvažiavo traukiniu sausio 23-24 naktį. Nuncijui buvo rezer- 
vuotas atskiras belgiškas vagonas, kažkaip karo įvykių ati- 
trauktas į Varšuvą. Nuncijų lydėjo jo sekretorius ir patarėjas 
Msgr. Pellegrinetti, o Pilsudskį — jo adjutantas, aukšti kariai 
ir kapelionas kun. Plewka-Czynski. 

Traukinyje drauge vakarieniavo Ratti ir Pilsudskis, kuris 
buvo gerai nusiteikęs ir juokavo, kas buvo neįprasta, nes Pil- 
sudskio priešininkai jį vadindavo paniurėliu (Jėzef Ponury). 
Kadangi pagal nustatytą tvarką į Vilnių turėjo atvykti 4 val. 
po pietų, tai traukinys ilgiau pastovėjo Lydoje. Vilniaus 
stotyje laukė didelė žmonių minia. Svečius pasveikino 
Konstantinas Skirmuntas (1866-1951), žymus lenkų poli- 
tikas, Tautos Tarybos narys ir pasiuntinys Italijoje. 

Iš stoties aukštieji svečiai nuvyko į Aušros Vartus, kur 
buvo dvasiškijos ir įvairių dignitorių. Minios žmonių klūpojo 
apačioje esančioje gatvėje. Nuncijui ir Pilsudskiui suklaupus 
prieš Marijos altorių, turėjo būti atidengtas stebuklingasis 
Marijos paveikslas, paprastai uždengtas tam tikromis užuo- 
laidomis, bet šį kartą įvyko labai nemalonus netikėtumas. 
Zakristijonas Gabrielius Gylys (vėliau tapęs marijonu) ėmė 

traukti virvutes, kuriomis atidengiamos užuolaidos, bet jam 
nepavyko. Susijaudinęs pribėgo Aušros Vartų klebonas, 
traukinėjo virvutes, bet ir jam nepavyko atidengti paveikslo. 
Pilsudskis pakilo ir išėjo iš koplyčios. Nuncijus palaimino 
žmones iš koplyčios balkono, ir tuo baigėsi visos iškilmės. 
Svečiams išsiskirsčius, klebonas susirūpino, kas ten galėjo 
atsitikti. Patraukė virvutes ir užuolaidos atsiskleidė... 

Sekmadienį (sausio 25) nuncijus Ratti katedroje laikė 
iškilmingas pontifikalines Mišias. Pamokslą pasakė prel. 
Michalkevičius, kalbėjo apie istorinius lenkų-lietuvių san- 
tykius. Po pamaldų buvo oficialių asmenų priėmimas 
vyskupo rūmuose. Paskui buvo priėmimas universitete. Rek- 
torius Mykolas Siedleckis Nuncijų pasveikino itališkai. 
Sekančią dieną šv. Mišios buvo Aušros Vartuose. Po jų buvo 
įvairių delegacijų priėmimas ir kunigų seminarijos 
lankymas. Vakare Vilniaus dvasiškija suruošė vaišes Nun- 
cijui pagerbti. Sveikinimo kalbą pasakė vysk. Matulevičius. 

Po oficialiųjų priėmimų bei vaišių nuncijus Ratti 
aplankė Sv. Mikalojaus lietuvių bažnyčią ir lietuvių gim- 
naziją, kur jaunimui išreiškė gražius linkėjimus. Lankė ir 
lenkiškas mokyklas ir dalyvavo lenkių ponių suruoštame 
raute. Sausio 27 d. rytą atlaikė šv. Mišias prie Sv. Kazimiero 
karsto katedroje. Kitomis dienomis jis lankė žymesnes Vil- 
niaus bažnyčias. Jam labiausiai krito į akį elegantiškoji Sv. 
Onos gotika ir Antakalnio Sv. Petro ir Povilo bažnyčia, kur 
jis pamatė triumfuojantį italų meną. 

Nuncijus padarė išvykų ir į Vilniaus apylinkes, jau 
apklotas baltu sniego apsiaustu. Įkopė ir į Gedimino pilies 
kalną. Ore temperatūra buvo 23 laipsn. C. žemiau nulio. 
Dairydamasis skaidriame ore, Ratti išsitarė, kad net Alpių 
Monte Rosa (4368 m. aukščio) nejuto tokio šalčio, kad spin- 
dintis oras būtų tarsi pilnas ledo adatų, dygliai kertančių 
veidą. Kai, nusileidęs nuo kalno, įėjo į katedrą, jam atrodė, 
kad ten šilta, nors švęstas vanduo buvo pavirtęs ledu. 

Vilniuje Nuncijus apsigyveno vyskupo rūmuose. Laisvą 
laiką nuo vizitų bei interesantų priėmimų, jis skyrė pasikal- 
bėjimams su vysk. Matulevičium. Pokalbiai ėjo lotynų kalba. 

Jų turinys nežinomas, bet lengva spėti, kad viskas sukosi 
apie komplikuotus vyskupijos reikalus, kuriuos atsidėję 
painiojo visoki politikai. Ratti palydovas Msgr. Pellegrinetti 
sakė, kad jų nuomonės ne visada sutapdavę, nes Sv. Tėvo 
atstovas laikėsi teoretiško dėsnio, kad katalikiškos tautos 
turėtų gyventi santaikoje, o vyskupas rėmėsi konkrečiais 
dabarties faktais. Lietuvių ir lenkų tautos jau išsiskyrusios. 
Lietuviai nori turėti savo nepriklausomą valstybę, o lenkai 
okupavo net senąją Lietuvos sostinę — Vilnių. 

Tuose pokalbiuose Ratti arčiau pažino vysk. Matu- 
levičiaus asmenybę ir pastebėjo ne tik žodžiuose, bet ir 
darbuose tokius pačius krikščioniškus gyvenimo nusi- 
teikimus, koki pulsavo ir Nuncijaus širdyje. Nuo to laiko užsi- 
mezgė tarp tų dviejų vyrų nuoširdi draugystė, kurios 
nepajėgė suardyti nei nuolatiniai lenkų skundai, nei 
reikalavimai vysk. Matulevičių pašalinti iš Vilniaus. Ir 
Varšuvoje būdamas Nuncijum ir popiežiaus soste Romoje, 
Ratti visada palaikė, drąsino ir guodė Vilniuje lenkų ujamą 
vysk. Matulevičių vien dėl to, kad jis buvo lietuvis. 

Vilniuje tuojau paaiškėjo, kad Nuncijus pasiryžęs vykti į 
Kauną. Žinoma, tai negalėjo patikti lenkams, nes Pilsudskis 
atsivežė nuncijų Ratti ne į Lietuvą išleisti, bet pakelti savo 
prestižą. Tačiau Ratti noras pasiekti Kauną nebuvo toks 
paprastas, nes tarp lenkų okupuoto Vilniaus ir Lietuvos 
nebuvo tiesioginio susisiekimo, net nei telefonu, nei tele- 
grafu. Kaunui pranešti apie Nuncijaus atvykimą, gauti ati- 
tinkamą leidimą ir susisiekimo priemones, reikėjo kreiptis per 
Berlyną. 

Pagaliau buvo gautas iš Lietuvos pranešimas, kad 
svečias laukiamas sausio 29 d. Vievyje jam bus paruoštas 
traukinys į Kauną. Vizitatorius Ratti Kauną pasiekė 8 val. 
vakaro. Stotyje garbingą svečią sutiko vyskupai, Pranciškus 
Karevičius ir Juozapas Skvireckas, Respublikos prezidentas 
Antanas Smetona, ministrų kabineto nariai ir būrelis dva- 
siškių. Vysk. Karevičius svečią parsivežė į savo namus. 

Po vakarienės vysk. Karevičius ir arkiv. Ratti turėjo ilgą 
pasikalbėjimą, kuris nusitęsė iki po vidurnakčio. Pokalbis 

buvo be liudininkų, todėl jo apimtis nežinoma, bet nesunkiai 
numanoma, nes Roma buvo gavusi daug skundų prieš vysk. 
Karevičių. Tai buvo lenkų ir lenkuojančių skundai, kurie pra- 
sidėjo nuo pat vysk. Karevičiaus ingreso į Kauno katedrą 
(1914 m.), kai priėmimo metu jis pasakė tiesų žodį lenkų dva- 
rininkams. Vyskupas buvo skundžiamas, kad persekioja 
lenkus, bažnyčiose naikina lenkiškas pamaldas ir net perse- 
kiojus lenkes vienuoles benediktines... Nenuostabu, kad pasi- 
kalbėjimas buvo ilgas, nes Vizitatorius norėjo viską ištirti 
asmeniškai ir gauti paaiškinimus iš paties apskųstojo. 

Šį kartą ir vysk. Karevičiaus „pirmapradė nuodėmė“ 
buvo tokia pati, kaip ir vysk. Matulevičiaus, kad jis taip pat 
buvo lietuvis... Tai jis parodė viešai, kai, vyskupu konsek- 
ruotas Petrapilyje, atvažiavo į Kauną. Traukiniui sustojus, 
jis pasirodė puošnaus vagono duryse ir, laimindamas 
atvykusius jį pasitikti žmones, pirma pagarbino lietuviškai, 
kaip visur lietuvių buvo priimta, o tik paskui lenkiškai. 

Kadangi arkiv. Ratti Vilniuje užtruko ilgiau, negu buvo 
numatyta, tai Kaunui beliko tik dvi nepilnos dienos, nes 
sausio 31 d. anksti rytą jis turėjo iš Vilniaus grįžti tuo pačiu 
traukiniu į Varšuvą. Todėl Kaune sudarytą programą teko 
sutrumpinti. Sausio 30 d. rytą jis aplankė benediktinių 
vienuolyną, kuris, 1863 m. rusams naikinant vienuolynus, 
Kaune buvo paliktas, kol visos seserys išmirs. Pasakojama, 
kad seserys, mirus senai vienuolei, jos vardu priimdavo 
naują. 

Nuo senų laikų į benediktinių vienuolyną buvo pri- 
imamos tik lenkės, dvarininkų ir bajorų dukros. Jos save 
laikė Lenkijos vienuolėmis. Vysk. Karevičius mėgino daryti 
vienuolyne reformų. Už tai jis buvo apkaltintas Vatikane. 
Todėl Ratti norėjo asmeniškai ištirti ir rado tą pačią dramą: 
lietuvių ir lenkų santykius. Jis jokio sprendimo nepadarė. 

Kiek vėliau apaštališkasis delegatas Antonino Zecchini 
lenkėms seserims pasiūlė išvažiuoti į Lenkiją, bet Lenkijos 
valdžia jų nepriėmė. Galutinai benediktinių reikalus sut- 
varkė Apaštališkasis vizitatorius arkiv. Matulevičius: refor- 

mavo jų įstatus ir vienuolijos veiklą pritaikė naujiems laiko 
reikalavimams (1926 m.). 


Sausio 30 d. rytą arkiv. Ratti aplankė Kauno kunigų 
seminariją. Svečią didžioje salėje pasveikino rektorius prel. 
Jonas Maciulevičius-Maironis. Tarp profesorių ir klierikų 
arkiv. Ratti jautėsi kaip namie ir lotynų kalba nuoširdžiai 
padėkojo už sveikinimus ir priėmimą. Po poros metų, kai 
Ratti buvo išrinktas popiežium, Maironis toje salėje įtaisė 
marmurinę lentą su lotynišku įrašu, kad čia buvo kalbėjęs 
popiežius Pijus XI. 

Iš seminarijos svečias tuojau nuvyko į katedrą ir atlaikė 
pontifikalines Mišias. Pamokslą pasakė vysk. Karevičius, 
dėstydamas Lietuvos santykius su Sv. Sostu nuo pat 
karaliaus Mindaugo. Priminė Žemaičių vyskupijos įsteigimą 
(1417) ir 1795 m. Lietuvos pavergimą, kurio pasėkoje Lietuvos 
reikalus prie Sv. Sosto vedė Rusijos vyriausybė, o infor- 
macijas bažnytiniais reikalais teikė lenkai. Pamokslą baigė, 
pareikšdamas pilną atsidavimą Sv. Sostui ir padėką pop. 
Benediktui XV už Lietuvos Dienos paskelbimą ir surinktas 
aukas, nukentėjusiems nuo karo lietuviams šelpti (1917 m.). 


Po pamokslo prabilo arkiv. Ratti. Susijaudinęs jis padė- 
kojo už sveikinimus ir savo kalbą baigė šiais žodžiais: „O aš, 
ištikimas tarpininkas, pranešiu Sv. Tėvui apie jūsų kančias, 
jūsų aukas ir jūsų pažadus. Dabar pasižadėkime vieni 
kitiems: aš melsiuos už jus, jūs už mane. Tepriima Viešpats 
jūsų maldas ir palaimina jus ir jūsų tėvynės troškimus“. 

Paskui sekė oficialūs vizitai: prezidentui, ministrams ir 
kitiems aukštiems pareigūnams. Vakare buvo iškilmingas 
banketas, kurio metu užsienio reikalų ministras, prof. 
Augustinas Voldemaras, pasakė prancūziškai ilgoką kalbą, 
apibūdindamas Lietuvos politiką. Priminė, kad dabartinė 
Lietuva, atsisakydama plačiųjų teritorijų nuo Baltijos iki 
Juodųjų jūrų, turėtų Mindaugo, Gedimino ir Vytauto Didžiojo 
laikais, apsiriboja grynai etnografinėmis sienomis su sostine 
Vilniumi, tikėdamasi, kad Lenkija parodys supratimo, o Sv. 
Sostas prisidės prie taikos siekimų, ir Lietuva sulauks atskiro 

apaštališkojo nuncijaus, kuris mums padės užmegzti tiesio- 
ginius ryšius su Sv. Sostu. 

Arkiv. Ratti atsakė trumpai, bet labai nuoširdžiai, be 
jokių teritorinių užuominų. Iš jo kalbos buvo aiškiai 
jaučiama, kad jis jau patyrė, kur buvo lietuvių ir lenkų nesu- 
sipratimų priežastys ir esmė. 

Jau reikėjo skubėti atgal į Vilnių, nes gavo net dvi tele- 
gramas, raginančias greitai grįžti. Sausio 30 d. vakare į Kau- 
no stotį susirinko valdžios atstovai ir vyskupai išleisti gar- 
bingąjį svečią. Vilnių jis pasiekė vėlai vakare, 0 po 
vidurnakčio išvyko į Varšuvą. 


Ratti kelionė į Latviją 


Vizitatorius norėjo aplankyti ir Latviją, kurioje turėjo 
svarbių ir aktualių bažnytinių reikalų. Tam pasitaikė vėl 
gera proga. 1920 m. kovo pradžioje į Varšuvą atvyko Latvijos 
vyriausybės delegacija tartis su lenkais dėl sienų, nes lenkų 
kariuomenė buvo užėmusi Latgalijos dalį. Grįžtanti delegaci- 
ja pakvietė arkiv. Ratti su ja drauge keliauti į Rygą. Jie išva- 
žiavo kovo 15 d. traukiniu Vilniaus link per Gardiną. Ties 
Gardinu per Nemuną teko keltis laikinu karišku tiltu, ant 
kurio užvažiavus, tiltas linko iki pat vandens ir atrodė, kad 
apsems vagonus... Laimingai pravažiavus Gardiną, arkiv. 
Ratti vėl atsirado, anot jo, „gražiame ir svetingame Vilniaus 
mieste“. 

Vilniuje vėl sustojo pas vysk. Matulevičių. Sekantį rytą 
šv. Mišias jis laikė Aušros Vartuose, prašydamas Marijos 
globoti jo misiją į „Terra Mariana“. Sį pavadinimą Livonija 
buvo gavusi 1215 m. Laterano Susirinkime, pop. Inocento 
III laikais. Aušros Vartų Dievo Motinos šventovė arkiv. Ratti 
paliko labai didelį įspūdį, kurio jis nepamiršo net tapęs popie- 
žium. Savo pirmojoje (1922 m.) enciklikoje Ubi arcano Dei jis 
paminėjo garsias Marijos šventoves, kurias jam, teko 
aplankyti, taip įrašė: „Marija, Dievo Motina, jo ir mūsų visų 
mieliausioji Gimdytoja, savo šventovėse, tiek Censtakavoje, 
tiek Aušros Vartuose... mums kitados šypsojosi...“ (Acta Ap. 
Sedis, XIV, 1922, 675 p.). 

Arkiv. Ratti palydovas Msgr. Pellegrinetti sakė, kad šis 
sustojimas Vilniuje buvo malonesnis už pirmąjį, nes šį kartą 
nereikjėo vynioti į kamuolį surizgusių politinių bei religinių 
siūlų. Vilniuje jis aplankė Verkius, pavažinėjo vingiuotomis 
Neries pakrantėmis ir kiek sustojo Vilniaus 35 kryžiaus 
stočių Kalvarijoje. Iš Vilniaus Vizitatorius išvažiavo kovo 18 
d., lydimas savo sekretoriaus ir vilniečio kan. Juozapo 
Kuktos. Kaišiadoryse teko kiek ilgiau sustoti ir pakeisti 
traukinį. Ten jis apžiūrėjo naujai statomą bažnyčią, kuri 
vėliau tapo katedra. Paskui pasimeldė senoje medinėje 
bažnytėlėje ir užėjo aplankyti kleboną kun. Alfonsą Varną ir 
pasirašė svečių knygoje. Sio apsilankymo jis nepamiršo ir 
būdamas popiežium. Kaišiadorių katedros pašventinimo 
proga (1936 m.) jis nusiuntė didelę dovaną — brangią 
monstranciją. 

Kaune pernakvojo pas vysk. Karevičių ir kitą rytą trau- 
kiniu išvyko į Latviją. Kelionėje per Lietuvą jo palydovu bu- 
vo kun. Stanislovas Jokūbauskis. Rygos stotyje garbingą 
svečią pasitiko Latvijos valdžios atstovai ir daugybė žmonių, 
ne tik katalikai, bet ir protestantai. Svečias buvo 
apgyvendintas Peterspil viešbutyje. 2 

Kovo 21 d. arkiv. Ratti dalyvavo Sv. Jokūbo bažnyčio- 
je vysk. O'Rourke pontifikalinėse Mišiose. Paskui buvo 
priėmimas. Lotyniškas vyskupo ir arkiv. Ratti kalbas vertė 
žymus meno istorikas, Mintaujos klebonas kan. Kazimieras 
Jasėnas (1867-1941), net į keturias vietoje vartojamas kalbas: 
latvių, lietuvių, lenkų ir vokiečių. Msgr. Pellegrinetti pažymė- 
jo, kad tai nebuvęs Senojo Testamento Babelis, bet Naujojo 
Testamento Sekminės... 

Kadangi derybos su valdžios atstovais buvo paskirtos 
kitai dienai, tai arkiv. Ratti turėjo progos aplankyti Rygos 
miesto muziejus ir bibliotekas, senųjų vienuolynų pastatus ir 
stilingas Šv. Petro ir Šv. Jokūbo bažnyčias (pastarąją 
Latvijos vyriausybė atidavė katalikams kaip katedrą). Taip 
pat jis aplankė ir senąją katedrą, statytą 1211-1216 metais, 
dabar naudojamą protestantų. Jam labai patiko katedros 
vargonų koncertas. 

Pasitarimai su vyriausybe (1920.III.22) ėjo sklandžiai ir 
nuoširdžioje atmosferoje — jie tetruko tik 4 valandas. Iš 
latvių pusės dalyvavo prezidentas Janis Cakste, min. pirmi- 
ninkas Karlis Ulmanis, užsienio reikalų ministras Zigfrids 
Meierovics, juristas Hermanis Albats, vysk. O'Rourke ir prel. 
Jezups Rancans. Tų pasitarimų išdava buvo po poros metų 
su Latvija pasirašytas konkordatas ir latvio vysk. Antonijs 
Springovičs paskyrimas. 

Kitą dieną arkiv. Ratti būtinai norėjo pamatyti Baltijos 
jūrą, prie kurios spiečiasi devynios tautos. Jį nuvežė į 
Daugagrivą prie Dauguvos upės žiočių. Užlipus ant kopų 
viršūnių, atsiskleidė didingas gamtos vaizdas: Dauguvos 
vandenų stumiamos milžiniškos ledo lytys sukinėjosi jūros 
plotuose. Susižavėjęs gaivališka gamtos jėga, laužančia 
žiemos varžtus, palaimino Baltijos jūrą ir grįžo į Rygą. Kovo 
24 d. Latvijos vyriausybė suruošė šaunias atsisveikinimo 
vaišes. 

Atgal į Varšuvą arkiv. Ratti grįžo per Daugpilį, 
Kalkūnus ir Vilnių. Tą grįžimą gana vaizdžiai aprašė Msgr. 
Pellegrinetti. Kelionė traukiniu iš Rygos į Daugpilį (apie 120 
km) truko 18 valandų. Paskui mažu laiveliu reikėjo keltis per 
patvinusią Dauguvą, sukinėtis tarp ledo lyčių, kol pasiekė 
kitą krantą. Iki plento važiavo kaimišku vienarkliu 
vežimėliu. Toliau, iki Kalkūnų geležinkelio stoties, nuvežė 
kariškas sunkvežimis. Iš Kalkūnų traukiniu jau lengvai 
pasiekė Vilnių ir Varšuvą. 

Arkiv. Ratti dažnai maloniai prisimindavęs tuos kelionių 
nuotykius, kur teko išbandyti tiek susisiekimo priemonių — 
nuo seniausių iki naujausių. 


Ratti ir Matulevičiaus korespondencija 

Kai tik pasitaikydavo proga būti Varšuvoje, vysk. Matu- 
levičius visuomet aplankydavo nuncijų Ratti, kuris 1920 m. 
buvo du kartu vyskupo svečias Vilniuje. Greta asmeniškų jų 
kontaktų, yra išlikusi gausi korespondencija: 18 laiškų 
vyskupui 1919.VIII. 11 - 1921.VI.2 laikotarpyje. Vyskupo 
laiškų nuorašų yra tik šeši, visi gana ilgi. Juose dėstomi 

vyskupijos reikalai ir gana išsamūs atsakymai į nuncijaus 
iškeltus klausimus. Visa korespondencija yra konfidenciali, 
ėjusi per patikimų asmenų rankas, ne paštu. 

Visi Ratti laiškai yra nuoširdūs ir draugiški. Pradedami 
protokoline forma, tuoj pereinama į draugišką toną ir baigia- 
mi parašu: „Tau atsidavęs brolis A. Ratti“. Perilga būtų jų 
laiškus pacituoti ištisai, todėl pasitenkinsime tik turinio 
priminimu. 

Iš nuncijaus laiškų matyti, kad vysk. Matulevičius yra 
laikomas ne Lenkijos, bet Lietuvos pirmuoju vyskupu. 
Įvairūs reikalai su kitais Lietuvos vyskupais dažnai siun- 
čiami per Vilniaus vyskupą. 

Kai 1919 m. pradžioje bolševikai užėmė Vilnių, vysk. 
Matulevičius prašė vizitatoriaus Ratti plačių įgaliojimų 
vyskupijos valdyme, kai nėra galimybės susisiekti su Sv. 
Sostu. Tokius įgaliojimus jis gavo ne tik sau, bet ir kaimyni- 
niams vyskupams. 

Lankydamasis Lietuvoje, vizitatorius Ratti pastebėjo, 
kad Lietuva pageidauja turėti Sv. Sosto atstovą, skirtingą 
nuo Lenkijos. Tą pageidavimą jis perdavė pop. Benediktui 
XV, ir Lietuvai, Latvijai ir Estijai vizitatorium buvo paskir- 
tas Msgr. Antonino Zecchini (1921.XI.19). Jo paskyrimas Lie- 
tuvos vyskupams buvo praneštas per vysk. Matulevičių. 

Kai Ratti buvo paskirtas nuncijum Lenkijai, į vysk. 
Matulevičiaus prašymą jis atsakė, abejodamas, ar dabar jis, 
jau Lenkijos nuncijus, turi jurisdikciją ir Vilniaus vyskupijai 
(1920 m. lapkričio 29 d. laiškas). Iš to matyti, kad Vilniaus 
vyskupiją jis nelaikė Lenkijos Bažnyčios dalimi. 

Ratti būnant Varšuvoje, popiežius per jo rankas pasiųs- 
davo „Lietuvos Dienos“ (1917.V.20) rinkliavos likučius, 
skirtus karo aukoms Lietuvoje, drauge ir pop. Benedikto XV 
asmeniškas aukas Lietuvos vyskupams. Tokius pinigus Ratti 
siųsdavo Vilniaus vyskupui, prašydamas išdalinti pagal 
aukotojų intencijas, susitarus su kitais Lietuvos vyskupais. 
Vysk. Matulevičius padėkojo už aukas Sv. Tėvui ir nuncijui ir 
nusiuntė smulkią apyskaitą, kaip ir kam jos padalintos. 
Lietuvos vyskupams Karevičiui ir Karosui davęs lygias dalis, 

o sau pasiliko mažesnę, prašydamas, kad jam leistų skirti 
dalį kunigams ligoniams, kurie negauna algų. 

Laiškuose nuncijui išdėstydavo sunkenybes dėl lenkų 
daromų triukšmų bažnyčiose, valdžios kišimąsi į bažny- 
tinius reikalus ir vyskupų Bandurskio ir Hryniewieckio 
veiklą. 

Kai vyskupas pranešė apie pagerėjusią padėtį Giedrai- 
čiuose, Ratti atsakė: „Tavo laišką skaičiau su dideliu džiaugs- 
mu, bet drauge ir su liūdesiu, tarsi čia pat matydamas tavo 
asmenį ir tiek blogio bei liūdnų dalykų. Bet yra Dievas 
danguje ir jis padės... Man belieka ne tik plunksna, bet ir 
karšta širdimi tau pareikšti mano gilius jausmus, kuriais 
drauge su tavim kenčiu, su tavim meldžiuos, norėdamas su 
tavim drauge būti ir kūnu, su tavim drauge darbuotis. Jei 
kiek galėsiu, kiek pajėgsiu, prašau pasikliauti manimi“. 
(1920.XI.1). 

Su laiškais nuncijui vysk. Matulevičius nusiųsdavo ir 
iškarpų iš lenkų laikraščių, kuriuose vyskupas būdavo 
puolamas ir šmeižiamas. Nuncijus visada greitai atsiliep- 
davo ir guosdavo vyskupą, primindamas, kad ir Kristus šioje 
žemėje daug kentėjo. Juodviejų santykių šiltumą rodo ir tai, 
kad nuncijus niekad nepraleisdavo progos pasveikinti 
vyskupą didesnių švenčių ir vardinių dienomis. 

Popiežius Benediktas XV labai gėrėjosi aktyvia ir 
sėkminga nuncijaus Ratti veikla Lenkijoje ir Pabaltijo kraš- 
tuose (Lietuvoje ir Latvijoje) ir 1921 m. birželio 13 d. jį 
paskyrė aukštesnėms pareigoms — Milano arkivyskupu ir 
kardinolu. Neilgai trukus, popiežius Benediktas mirė 
(1922.1.22) ir sekančiu popiežium buvo išrinktas kardinolas 
Achille Ratti, kuris pasivadino Pijum XI. 

Sužinojęs apie kard. Ratti išrinkimą popiežium, vysk. 
Matulevičius tuojau nusiuntė pasveikinimą su širdingiau- 
siais linkėjimais ir paprašė Apaštališkojo palaiminimo. 

Popiežius Pijus XI į jo sveikinimą atsakė asmenišku 
laišku, pasirašytu savo ranka. Į vysk. Matulevičių kreip- 
damasis Garbingasis Broli, rašė: „Gavome malonų laišką, 
kuriuo tu Mums, ką tik paslaptinga Dievo valia iškeltam į 

Petro Sostą, išreiški savo pagarbą ir atsidavimą. Nesakome, 
kad laiškas yra džiugus, nes nei liūdni laikai, nei sąlygos, 
kuriose tau tenka gyventi, neleidžia džiaugtis. Tačiau Mes 
patys ne kartą esame patyrę, su kokia išmintimi ir beša- 
liškumu atlieki savo ganytojiškas pareigas, ieškodamas ne 
žmonių pagyrimo, o tik Dievo garbės ir sielų išganymo. 

Nesiliauk, kaip ligi šiol, pasitarnauti katalikybei. Mes, 
pasitikėdami, kad dėl vyskupiško kilnumo ir meilės visi tavęs 
klausys ir tave gerbs, ypatingai Dievo prašome, kad toms 
tautoms kuo greičiau suteiktų tikrą taiką, o paklydusius 
pašauktų į Motinos Bažnyčios globą, nes tik tokiu būdu 
pasiekiama valstybių gerovė ir palaima. Sia viltimi rem- 
damiesi, kaip dangiškųjų malonių laidą ir drauge kaip Mūsų 
ypatingo palankumo ženklą, tau, Garbingasis Broli, visai 
tavo dvasiškų ai ir žmonėms teikiame iš visos širdies 
Apaštališkąjį palaiminimą. 

Rašyta Romoje,pas Sv. Petrą, 1922 m. vasario mėn. 22 d., 
Mūsų valdymo pirmaisiais metais. Pijus XI, savo ranka“. 

Lenkijos valdžia darė daug pastangų pašalinti vysk. 
Matulevičių iš Vilniaus, bet vis atsidurdavo į vienintelę 
kliūtį, kad popiežius labai pasitiki Vilniaus vyskupu, kad 
juodu riša ypatinga draugystė, kad popiežius vysk. Matu- 
levičiui jaučia giliausią pagarbą ir draugiškumą. 

Kas tuodu Bažnyčios vyrus jungė? Atsakant į šį klau- 
simą, gal nė nereikia ieškoti ilgų įrodinėjimų — tai buvo jų 
dvasios panašumas ir bendrumas. Juodu buvo tobulos gyvo- 
sios krikščionybės išraiška, kaip ašara skaidri meilė Dievui, 
bažnyčiai, žmogui ir teisingumui (Naudotasi kun. J. 
Vaišnoros, MIC, surinkta medžiaga iš Marijonų Generalinio 
Archyvo Romoje). 


327 


VYSKUPO KASDIENA 


Kaip gyveno vyskupas 


Pirmųjų Matulevičiaus vyskupavimo metų darbus bei 
vargus ir visa, kas sukosi apie didžiulius vyskupo rūmus, jau 
matėme anksčiau. Dabar mėginkime žvelgti į vidujinę tų 
rūmų aplinkumą. Pažinti pilną gyvenimą neužtenka vieno 
kito žvilgsnio ar trumpo pasikalbėjimo su pačiu vyskupu. 
Žmonių vaizduotėje vyskupas turėjo gyventi karališkai: puoš- 
niuose salionuose, sėdėti minkštuose foteliuose, apsisupęs 
pagalbininkais bei tarnais, apsisagstęs ordinais, kryžiais bei 
žiedais, gal tik savo mitrą padėjęs į šalį... 

Tačiau lietuviška patarlė sako, kad, norint pažinti žmo- 
gų, su juo reikia suvalgyti visą maišą druskos. Tai reiškia, 
kad su juo reikia pagyventi ilgiau. Vysk. Matulevičiui 
netrūko nė tokių. Pirmasis buvo kun. Jonas Kriščiukaitis 
(1866-1946), Vilniuje užkliuvęs visai netikėtai, ir drauge su 
vyskupu išgyvenęs penkerius metus (1920-1925) ir vaizdžiai 
surašęs savo atsiminimus. Nors jis juos parašė daug vėliau 
(1943-1944), gyvendamas Romoje, tačiau jo atsiminimai yra 
labai autentiški ir patikimi, nes turėjo fenomenalinę atmintį. 

Kun. Kriščiukaitis buvo gimęs Paežerių kaime, Vilka- 
viškio apskrityje, visai netoli nuo vysk. Matulevičiaus 
gimtinės. Kunigu įšventintas Seinuose (1891), vikaravo ir 
klebonavo įvairiose parapijose. Jam teko klebonauti ir 
gudiškose unitų Teolino ir Sapackinės parapijose, kur vargšų 
gudų padėtis buvo nepavydėtina, nes juos persekiojo ir į save 
traukė lenkai ir rusai: mat, abiejų akyse gudai neegzistavo... 
Karo metu (1914-1918) jis buvo atsidūręs Rusijoje. Į Lietuvą 
grįžo 1918 m. ir apsigyveno Marijampolėje. Ten jis netrukus 
įstojo į Marijonų Vienuoliją, jau būdamas 53 metų. 

Pačioje pradžioje savo atsiminimų kun. Kriščiukaitis 
rašo, kad 1920 m. rudenį jam labiau pradėjo skaudėti gerklę 
ir jis turėjo važiuoti į Vilnių pas savo daktarą Swietlinskį, 
pas kurį buvo keletą kartų ir anksčiau. Be to, jį vertė į Vilnių 

važiuoti ir bibliotekos reikalai — buvo didelis bibliofilas. 
Pasiekęs Vilnių, sakosi: 

„Iš stoties nuvažiavau tiesiog pas vyskupą Matulevičių. 
Priėmė maloniai. Porai dienų praėjus, paaiškėjo, kad lenkai, 
nepaisydami Suvalkų sutarties (1920.X.7), eina į Vilnių ir kad 
lietuviai neatsilaikys ir bus priversti iš Vilniaus trauktis. 
Norėjau, viską metęs, važiuoti namo į Marijampolę, bet 
vyskupas sudraudė. Tuo būdu Zeligowskis, užimdamas 
Vilnių (X.9), užėmė ir mane. 

Abu su vyskupu žiūrėjome pro langą iš trečiojo aukšto, 
kaip Didžiąja gatve atsišaudydami lietuviai traukėsi, o 
lenkai, taip pat šaudydami, juos sekė. Paskui pro valgomojo 
kambario langą stebėjome, ką lenkai darys su lietuvių 
vėliava, kuri plevėsavo Gedimino kalne. Matėme, kaip ilgai 
trukčiojo virvę vėliavai nuleisti, bet toji nesidavė. Paskui kaž- 
koks drąsuolis civilis įsliuogė vėliavos kartimi (stiebu) ir 
vėliavą nukabino. Vėliau buvo iškelta lenkų vėliava, kurią 
per porą dienų vėjas sudraskė. Vyskupas atrodė rimtas, 
ramus ir nebuvo matyti jokio jaudinimosi. Tada dar nežino- 
jau, kad jis labai moka susivaldyti“. 

Juodviejų pažintis iki šiol buvo visai menka. Buvo matęsi 
tik trejetą kartų, todėl vyskupas iš pradžių laikėsi atsargiai. 
Buvo mandagus, malonus, bet nesileido į artimesnius santy- 
kius, svečią laikė nuošaliai nuo savo darbų bei reikalų. Jam 
pavedė tik vieną reikalą — peržiūrinėti laikraščius ir 
vyskupui papasakoti, kas juose buvo įdomesnio arba lietė 
vyskupijos reikalus. Antroji pareiga buvo lankyti knygynus 
ir pirkinėti knygas marijonų bibliotekai. Tada Vilniaus anti- 
kvaruose knygų netrūko, nes daugelis knygas keitė į pinigą, 
reikalingą pragyvenimui. Siam dalykui vyskupas buvo ne tik 
palankus, bet ir labai domėjosi. Jis norėjo pamatyti kiek- 
vieną nupirktą knygą. Ją apžiūrinėdavo, vartydavo ir glosty- 
davo kaip motina kūdikį, tik patardavo pirmiausia pirkti 
svarbesnes ir retesnes. 

Bene apie 1921 m. Velykas, vienos dienos pavakare, 
vyskupas susirūpino, kad skubiai reikia parašyti raštas, o 
konsistorijoje visi jau buvo išsiskirstę. Kun. Kriščiukaitis 


329 


pasisakė, kad, jei būtų mašinėlė, jis galėtų tą raštą parašyti. 
Vyskupas jam padarė net priekaištą, kodėl to nepasakė anks- 
čiau. Kriščiukaitis pasiteisino, kad niekas to neklausė, o 
pačiam girtis netiko. Vyskupas tuojau liepė tarnui parnešti 
mašinėlę iš konsistorijos, ir raštas buvo paruoštas. Nuo to 
laiko mašinėlė vis dažniau buvo nešiojama. Pagaliau prieita 
išvados, kad reikia pirktis sau mašinėlę, nes būdavo tokių 
raštų, kurių vyskupas nenorėjo duoti konsistorijai perra- 
šinėti. Jam rodėsi Vilniaus sąlygose būsią geriau, kad tų 
raštų net konsistorija nežinotų. Ta mašinėlė juodu suartino. 
Tie santykiai pasidarė dar šiltesni, atviresni ir draugiškesni, 
kai liepos mėnesį drauge vasarojo Trinapolyje. 

Vyskupo santykiai su kun. Kriščiukaičiu pasidarė tiek 
artimi, kad jam vyskupas pavedė savo piniginius reikalus: 
Mišių stipendijas, tarnų apmokėjimą ir jų prižiūrėjimą. Su 
juo dalijosi ir korespondencija: duodavo paskaityti gauna- 
mus laiškus, net privatiškus, tardavosi, kaip reikėtų atsakyti. 
Jei išvažiuodavo ilgesniam laikui, jam pavesdavo peržiūrėti 
visą gautą korespondenciją ir sava nuožiūra paskirstyti. Kas 
priklausė konsistorijai, jai atiduodavo; kas būdavo svar- 
besnio ar skubaus, tuojau siųsdavo vyskupui. Kai kuriuos, 
mažiau skubius, palikdavo palaukti, kol vyskupas griš, arba 
pats atsakydavo, pasirašydamas vyskupo sekretorium. Kai 
vyskupas dalyvaudavo kur iškilmėse, susirinkimuose, 
vakarėliuose arba kur privačiai lankydavosi, visuomet viską 
papasakodavo, kas ten buvo įdomesnio, kokias kalbas 
pasakęs ir ką naujo sužinojo. 


Vyskupo diena 

Vysk. Matulevičius paprastai keldavosi penktą valandą. 
Jeigu reikėdavo paruošti kokį svarbesnį raštą, keldavosi dar 
anksčiau — ketvirtą, net trečią. Esą naktį pailsėjęs protas 
geriau veikia ir niekas nekliudo. Sv. Mišias laikydavo šeštą 
valandą. Pusryčiai, kaip ir visos dienos valgiai, būdavo 
paprasti: kava su pienu, kai kada arbata, balta ir juoda 
duona, sviestas ir lietuviškas sūris. Pietūs būdavo pusiau 
antros, bet dažnai vėliau, nes po pusryčių priiminėdavo 

interesantus, su kuriais užtrukdavo ilgiau. Vyskupas priimi- 
nėdavo visus, kas tik pas jį ateidavo. Pietums būdavo sriuba, 
mėsa su priedais (bulvėmis, morkomis) ir kas nors desertui. 
Pasninko dienomis dažniausia būdavo silkė, retai kada žuvis. 
Vakarienei dažniausiai būdavo rūgusis pienas su bulvėmis ir 
stiklas arbatos. 

Jeigu visai netikėtai pasitaikydavo koks svečias, tai ir 
jam tekdavo pasitenkinti tokiais pat pietumis. Jeigu būdavo 
žinoma, kad bus svečių, visi patiekalai buvo geresni. Sve- 
čiams būdavo pasiūloma degtinė ar vynas. Jeigu svečiai 
neatsisakydavo, tai vyskupas įsipildavo ir sau, bet tik pusę 
stikliuko, ir to neišgerdavo, nors svečiai gerdavo ir daugiau. 
Taip darydavo net ir per iškilmingus pietus vardo dieną ar 
kokia kita proga. 

Vyskupas turėjo gerą virėją, Marijoną Minkštaitę, kilusią 
nuo Veliuonos, bet ji turėjo taikintis prie vyskupo noro ir tik 
retkarčiais savo iniciatyva pridėdavo kokį nors skanėstą, 
kurio niekad neatstumdavo. Ji buvo labai išradinga ir 
paprasti jos gaminiai būdavo skanūs. 

Po pietų, jeigu būdavo gražus oras, vyskupas su kun. 
Kriščiukaičiu išeidavo pasivaikščioti į Gedimino kalną arba 
į Bernardinų sodą. Jeigu oras būdavo netinkamas arba 
pastebėdavo, kad bus daug žmonių, tai pasitenkindavo 
pavaikščiojimu ant terasos arba valgomajame. Kartais po 
pietų vyskupas pasnausdavo keletą minučių ant sofos, daž- 
niausia sėdėdamas. Vėlesni popiečiai būdavo skiriami posė- 
džiams ir kunigų priiminėjimui, o vakarai — skaitymams, 
maldoms ir rašymui. 

Vyskupas labai daug rašydavo. Savo privačius laiškus 
neduodavo perrašyti mašinėle, nebent išimtinai norėdavo 
pasilikti nuorašą. Tokius raštus, kuriuos reikėdavo perrašyti, 
paprastai rašydavo ant mažų popierėlių: aštunta dalis viso 
standartinio lapo. Rašydavo greitai, ir dėl to rašysena būda- 
vo nevisai aiški. Be to, ant tų lapelių dar prirašydavo visokių 
pataisų, papildymų ir nemaža įvairių ženklų bei skaitmenų. 
Kun. Kriščiukaitis greitai apsiprato su tais rašteliais ir per- 
rašinėjimas jam nesudarė jokių sunkumų. 

Visus raštus lotynų kalba visuomet pats rašydavo. Kitų 
parašyti lotynų kalba raštai jam neįtikdavo. Kriščiukaitis 
prisimena ryškų pavyzdį, kai buvo ruošiama Sv. Tėvui 
reliacija apie Vilniaus vyskupijos stovį. Prie jos reikėjo pri- 
jungti reliaciją ir apie seminariją, kurią labai gražiai 
mašinėle parašytą atsiuntė seminarijos rektorius kun. 
Uszyllo. Tą reliaciją, visą subraukytą, vyskupas davė jam 
perrašyti. Kriščiukaitis nustebęs pasakė: „Ką čia Eksce- 
lencija padarė, tokį gražų raštą taip labai sugadino!“ 
Vyskupas atsakė: „Taip, raštas visai gražus, gramatikos 
klaidų nėra, bet tai ne lotynų kalba. Tokio lotynų kalba 
parašyto rašto pasirašyti negaliu“. 

Ir savo raštams vyskupas siekė didesnio tobulumo. 
Kiekvieną raštą, ypač svarbesnį, pirma gerai apgalvodavo, 
ne tik jo planą, bet ir smulkmenas. Ne kartą pasakydavo, kad 
jau visą raštą turi galvoje. Mėgo pasakoti, ką ir kaip mano 
parašyti. Į tai Kriščiukaitis kai kada pasakydavo, kad tame 
dalyke nieko nenusimano, tai vyskupas jam sakydavo, kad 
pasakojąs tik dėl to, kad jam pačiam bepasakojant dalykas 
darėsi aiškesnis, pasakytą mintį lengviau išreikšti raštu. Bet 
kokias pastabas priimdavo ramiai. Jei pastaba jam atrodė 
tinkama, tai mielai panaudodavo; jei nepriimtina, tai 
paaiškindavo dėl ko. Taigi, vyskupas nesilaikė dėsnio ,,guod 
scripsi, seripsi“. 

Vysk. Matulevičius buvo labai darbštus. Prie raštų bei 
knygų išsėdėdavo iki išnaktų. Dažnai miegui belikdavo tik 
kelios valandos. Apie tai užsimindavo ir savo laiškuose. 


Bibliofilų trejukė 


1922 m. rudenį pas vyskupą Matulevičių atvažiavo kun. 
Jonas Sobczyk iš Bielianų, veiklus marijonas ir žymus pe- 
dagogas. Jis jau buvo minėtas anksčiau, kai 1913 m., 
desperacijos apimtas, atsidūrė Sveicarijoje. Prieš tai jis 
buvo studijavęs Lvovo politechnikos institute ir persiėmęs 
socializmu bei ateizmu, kurie nuolat atakavo religiją, ypač 
katalikų Bažnyčią. Maištaujantis jaunuolio protas pasiryžo 

susipažinti su katalikų pasaulėžiūra katalikiškame univer- 
sitete. Pasirinko Friburgą. Ten jis pripuolamai susitiko kun. 
Jurgį Matulevičių, kuris vadovavo atgyjančios Marijonų Vie- 
nuolijos noviciatui. Vilniaus Aušros Vartų Marijos prisimini- 
mas ir tauraus vienuolio sutikimas jį ūmai paskatino stoti į 
marijonų noviciatą. 

Kun. Sobczyk vėliau parašė apie vyskupą ir arkivyskupą 
Matulevičių gerai dokumentuotus atsiminimus, kuriais čia 
pasinaudosime. 

Darbuodamasis Bielianuose, jis nusikamavo tiek, kad 
vienuolyno vyriausybė jį privertė išvažiuoti poilsio. Jis tada 
pasiprašė, kad jam leistų pabuvoti Vilniuje pas marijonų 
generolą, vysk. Matulevičių. Ir taip 1922 m. rudenį jis 
nuvyko į Vilnių. Vyskupas jį priėmė nepaprastai širdingai ir 
svetingai, kaip seniai lauktą svečią. Vyskupo rūmuose kun. 
Sobczyk rado ir kun. Kriščiukaitį, didelį entuziastą bibliofilą, 
kuris savo laisvą laiką praleisdavo Vilniaus knygynuose ir 
antikvariatuose, telkdamas knygas marijonų bibliotekai 
Marijampolėje. 

Stebėdamas vyskupą, kun. Sobczyk jo gyvenime ir lai- 
kysenoje beveik neįžiūrėjo didesnių atmainų nuo pat fri- 
burginių laikų, nors jau buvo praslinkę devyneri metai. 
Dienos darbus pradėdavo nuo pat aušros, anksti laikydavo 
šv. Mišias, toks pat patrauklus paprastumas ir gerumas švi- 
tėjo visame jo elgesyje ir aplinkoje. Gyveno beveik tik 
viename kambarėlyje, kuriame dažniausia ir dirbdavo. To 
kambarėlio apstatymas, kaip ir vyskupo stalas, nerodė pra- 
bangos žymių. 

Maloniausios būdavo vakarinės valandėlės, kai abu 
kunigai Jonai, grįžę iš knygų pirkinėjimų, imdavo vyskupui 
rodyti savo laimikius, išgrioztus antikvariatuose, ir pasakoti 
beveik kiekvienos knygos istoriją. Čia reikia priminti, kad 
vyskupas tikrai mylėjo knygas ir žinojo jų vertę. Ne kartą jo 
akys nušvisdavo, kai pamatydavo retesnę knygą arba 
vertingesnį šaltinių rinkinį. Gi mano laimikiai, prisipažįsta 
kun. Sobczyk, ne kartą pasirodydavo esą problematinės 
vertės. Tačiau nusivylimą vienu atveju jo veido nušvitimas 

atsilygindavo kitu kartu. Jo praktiški patarimai, kur ir kaip 
pirkti knygas, buvo labai naudingi. 

Kartais vakariniai pokalbiai nukrypdavo į atskirus 
mokslinius veikalus. Vyskupo aiškinimai ir komentarai 
parodydavo, kad greta daugelio darbų, jis atidžiai sekė 
intelektualinį pasaulio judėjimą. Kun. Sobczyk pabrėžia, kad 
dažniausia iš jo sužinodavęs apie naujos knygos pasirodymą 
iš bet kurios srities, ar tai būtų teologija, teisė, ar peda- 
gogika. Ant jo staliuko visada galėjai matyti pačius naujau- 
sius veikalus. Taip buvo Friburge, tas pat ir Vilniuje: dažnai 
prie stalo atsinešdavo lotynų klasikus ir mintinai cituodavo 
ištisus puslapius. 

Dienos ir pokalbiai su vyskupu kun. Sobczyką paveikė 
gana jautriai. Jis vis mėgino mintimi tiesti laiko tiltą tarp 
Friburgo ir Vilniaus: „Kaip gyvai man prisiminė tos 
panašios, neužmirštamos Friburgo akimirkos! Atrodė tokios 
pačios, tačiau kiek atmainų! Įsitikinau, kad Tėvo Generolo 
pažiūros, principai ir nusiteikimai pagilėjo ir prasiplėtė, bet 
esmėje nepasikeitė. Veide kiek padaugėjo raukšlelių, paau- 
siuose kiek pabalo plaukai ir stuomuo kiek palinko. Tačiau 
buvo ta pati dvasios pusiausvyra, toks pat atlaidumas žmo- 
nių klaidoms ir ydoms ir tokia pati kantrybė...“ (Sžuga Bo- 
žy 98). 


Sopulių dienos 


Privatiniuose pokalbiuose kun. Sobczyk palietė kai kur 
girdėtus vyskupui priekaištus, kad parapijas jis apsodinąs 
lietuviais kunigais. Tie dalykai vyskupui buvo gerai žinomi, 
todėl jis ramiai atsakė: „Tai ką su jais galėjau daryti, juk ir 
jie priklausė vyskupijai? Ir ką gi galėjau daryti ypač tada, 
kai nebuvo kitų, nes žymi lenkų kunigų dalis, užsi- 
angažavusi politiškai, apleido parapijas prieš (bolševikų) 
invaziją, o žmonės pasiliko ir jiems buvo reikalingas kunigų 
patarnavimas“. 

Vyskupą pasiekė ir kai kurių lenkų kunigų pareiškimai 
dėl Marijonų Vienuolijos: „O, aš mielai įstočiau, bet kas iš to, 
kai marijonus valdo vyskupas litvomanas“. Tėvas Generolas 

į tokius priekaištus atsakydavo ramiai ir paprastai: „Kas 
tikrai ieško Dievo ir nori jam tarnauti, tai pats ateis, o jeigu 
ko kito ieško, tegu eina savo keliais“. 

„Ir taip vienas faktas po kito, — rašo toliau kun. 
Sobczyk, — viską parodė tikroje šviesoje, patvirtindamas, 
kad Tėvas Generolas ir toliau laikėsi tų pačių principų, 
kokius mums įdiegė Friburge ar Bielianuose, ir juos išryškino 
vienuolijos pagrindiniuose nuostatuose bei instrukcijose. Kar- 
tais juokaudamas jis pasakodavo, kokių nevykusių prie- 
monių griebdavosi tūli veikėjai jį suniekinti ar įbauginti... 

Kaip mažai jį pažinojo tie, kurie manė pajėgsią su- 
gniuždyti ir paklupdinti žmogų tuose dalykuose, kurie lietė 
žmogaus sielą ir Bažnyčią. Vyskupas gerai žinojo endekų 
pastangas jį pašalinti iš Vilniaus. Jie siuntė pas vyskupą 
visokius provokatorius ir delegatus su prasimanytais skun- 
dais ir net pasityčiojimais. . 

Siuntinėjo skundus nunciatūrai, net Romai, kad Sv. 
Sostas atšauktų vysk. Matulevičių iš Vilniaus, bet nesulaukė 
jokio atsakymo, nei pageidaujamų pasėkų... Vargšeliai, kad 
jie būtų žinoję, kaip pats vyskupas laukė tinkamo momento 
rezignuoti, tai gal jam būtų sumažinę kiek širdgėlos, o sau 
sąžinės išmetinėjimo. 

Kvaileliai, — sakydavo vyskupas, — tegu būtų atėję pas 
mane. Aš pats būčiau juos pamokinęs, kaip jie galėtų manęs 
nusikratyti, bet ne šitokiais būdais. Mano, kad Apaš- 
tališkasis Sostas nieko nežino nė nesupranta... Tikisi, kad, 
jeigu jie mane vaizduos kaip kokią biaurią baidyklę, net 
nepanašią į žmogų, tai ten tuojau patikės arba nusigąs tų 
patamsio šmėklų ūkavimo. 

Ir ten turi savų informacijų. Tuo asmeniškai įsitikinau 
1920 m., kai grįžau į Bielianus tuojau po (Zeligowskio) inva- 
zijos į Vilnių. Bene tą pačią dieną Bielianus aplankė nuncijus 
Ratti ir teiravosi, ar marijonai neturi kokių žinių iš Vilniaus 
vyskupijos. Tuojau jam pasakė, kad čia yra kunigas, 
šiandien grįžęs iš Vilniaus vyskupijos, ir parodė į mane. 
Monsignoras tuojau ėmė manęs klausinėti apie ten esamą 
padėtį. Iš pasikalbėjimo supratau, kad jis yra puikiai 

painformuotas, ir, be to, pajutau, kaip jis giliai ir nuoširdžiai 
vertino ir aukštino vysk. Matulevičių“ (X. J. Sobezyk, S. P. 
Arcybiskup Jerzy Matulewicz; St. Božy, passim 97-99 p.). 


Marijonų biblioteka Marijampolėje 


Atgaivinus marijonų vienuolyną Marijampolėje (1918 
m.), jis tuojau ėmė augti ne tik nariais, religiniu apaštala- 
vimu, bet ir kultūriniais užsimojimais. Dirva tam buvo 
derlinga ir plati, nes viską gaivino atgautos Lietuvos nepri- 
klausomybės entuziazmas. Steigėsi įvairios mokyklos, į 
kurias sugužėjo iš plačių apylinkių jaunimas. 1920 metų 
rudenį buvo atidaryta Marijonų klasikinė berniukų gim- 
nazija su pirmąja klase ir su laiku išaugo į pilną aštuonių 
klasių gimnaziją. 1923 m. jai buvo pastatyti dideli rūmai su 
patalpomis ir moksleivių bendrabučiu. 

Kaip ir visi vienuolynai, marijonai sekė amžiais įsigalė- 
jusią kultūrinę tradiciją — turėti savo biblioteką, būtiną 
žinijos lobyną. Pradinė bibliotekos užuomazga augo su 
naujai įstojančiais kunigais ir jų atsivežtomis knygomis. 
Sistemingas bibliotekos organizavimas prasidėjo Vilniuje 
vyskupo Matulevičiaus rūpesčiu ir kun. Jono Kriščiukaičio 
pastangomis. Kaip vyskupas vaizdavosi telkti tą biblioteką, 
matyti iš jo laiškų. 

1921.IV.3 laiške kun. Pranui Bučiui, tada gyvenusiam 
Chicagoje, vyskupas dėkoja už atsiųstus 370 dolerių Mišių sti- 
pendijoms ir asmeniškiems reikalams. "Toliau rašo: 
„Duonelės, dėkui Dievui, dar niekad nepritrūko. Blogiau tai 
sąlygos, kuriose tenka gyventi, ir atmosfera. Jei ne pragaras, 
tai tikra skaistykla... Prie manęs gyvena Tėvas Kriščiu- 
kaitis, tai dviem ramiau... Naudodamasis liuosu (laisvu) 
laiku, jis vaikštinėja ir renka knygų Marijampolės 
vienuolyno knygynui. Norime surinkti, kiek galima, visas 
lietuvių kalba spausdintas knygas; taip pat ir svetimomis 
kalbomis, jei jos liečia Lietuvos gyvenimą ir jos istoriją. 

Tėvas Kriščiukaitis tuo reikalu jau labai daug yra 
padaręs. Lietuvių kalba leistųjų knygų maža ko trūksta. Kai 
kada gaudavau jūsų Draugą. Siais laikais neverta čia siun- 

tinėti, nes retas kuris numeris ateina. Geriau prie progos 
parinkite arba palaikykite, kiek galima, po du egzempliorius 
Amerikoje ar Anglijoje lietuvių kalba leidžiamųjų laikraščių 
Marijampolės vienuolyno knygynui — patarnausite Lietuvos 
bibliografijai! Tėvas Kriščiukaitis čia niekur negali gauti nei 
rasti karo metu Amerikoje ir Anglijoje išleistų lietuvių kalba 
knygų. Prie progos jis pats jums atsiųs sąrašą, ko jam 
reikia“. 

1922.IX.1 laiške Bučiui vėl primena biblioteką: „Tėvas 
Kriščiukaitis čia jau suruošė tikrai puikią istorijos biblioteką 
ir vis dar šį tą suranda. Tik kada ją nugabensime Mari- 
jampolėn?“ 

1923.1.25 ilgame laiške kun. prof. Bučiui, jau iš Amerikos 
grįžusiam profesoriauti Lietuvos universitete, tarp kitų 
reikalų vyskupas rašo ir apie knygas: „Čia mes jau turime 
surinkę apie kokius 4000 tomų, jei ne daugiau, ir tai rimtų 
veikalų, daugiausia iš istorijos srities. Neseniai pavyko 
įsigyti A. Theinerio 5 tomai (Vetera monumenta Poloniae et 
Lithuaniae) už 100,000 lenkų markių (nevisai 4 doleriai, o 
prieš karą 439 frankai aukso); taip pat Acta Vaticana 
spectantia Poloniam et Lithuaniam (tomas po 700 lenkų 
markių, o prieš karą 16 ar 18 kronų aukso). Jau dabar 
mūsiškė biblioteka atrodo rimta, surinkta ir supirkinėta, ačiū 
kun. Jono triūsui, beveik už niekniekius, kai kurie veikalai 
kone dovanai. Bet kada ir kaip bus galima tas knygas parga- 
benti į Marijampolę, dar negaliu nieko pasakyti“. 

Kai paaiškėjo, kad knygų jau turima daug, tai kilo 
nuomonių skirtumas, ar turėti visiems Lietuvos marijonams 
bendrą biblioteką, ar atskirą kiekvienam namui (šiuo atveju 
Marijampolei ir Kaunui). 1923.III.14 laiške kun. prof. Bučiui 
vyskupas aiškiai pasisakė už pagrindinę marijonų biblio- 
teką Marijampolėje, o Kaunas gali turėti atskirą tik savo 
reikalams, „nes bendri dalykai nelabai tarpsta ir padaro 
daug netikėtų keblumų bei nemalonumų, o gal ir nuostolių. 
Čia surinkta biblioteka jau yra ko pasidžiaugti ir pasigėrėti. 
Kas istorijos srityje išleista lenkų literatūroje, jau beveik vis- 
ką turime. Yra kiek veikalų ir rusų kalba. Jau knygų prista- 

tytos trejos lentynos per visą sieną ir krūvos guli dar nesu- 
statytų, iš kurių prisikrautų dar visa lentyna. 

Tėvas Jonas susirūpinęs, ar Marijampolėje renkamos 
lietuvių kalba knygos ir laikraščiai. Ziūrėkime, kad viską 
turėtume, kas lietuvių išleista“. 

Bibliotekai knygų supirkinėjimas baigėsi 1925 m. vasarą. 
Kun. Kriščiukaitis išrūpino visus valdžios leidimus tas 
knygas iš Vilniaus išsiųsti į Marijampolę. Po ilgų derybų 
valdžia leido išsiųsti ir tokias, kurias anksčiau buvo sulai- 
kiusi. Knygos buvo supakuotos stipriose dėžėse ir buvo siun- 
čiamos dviem transportais (viename 26, kitame 56 dėžės). 
Galima spėti, kad tie leidimai pagreitėjo, kai Lenkijos val- 
džia patyrė, kad vysk. Matulevičius atsisakė Vilniaus 
vyskupo sosto. Spalio 22 d. į Lietuvą grįžo ir kun. Kriščiu- 
kaitis. 

Vysk. Matulevičius nuvyko į Romą ir ten tuojau ėmėsi 
tvarkyti Marijonų Vienuolijos reikalus. Popiežius Pijus XI, 
vertindamas jo darbus Vilniuje, jį pakėlė tituliniu Aduli 
arkivyskupu (1925.IX.1). Rašydamas ilgą laišką iš Romos 
kun. prof. Bučiui (1925.X.27), tarp daugelio kitų reikalų, arki- 
vyskupas neužmiršo nė bibliotekos. Jis prašė, kad kun. Kriš- 
čiukaitį neskirtų prie jokių kitų darbų (draugijų, gimnazijos, 
sekretoriavimų). Tegul jis tvarko biblioteką, atliks svarbų 
darbą. Duokite jam ir pagalbininkų. 

„Taigi, ateityje rūpinkitės įsteigti biblioteką, kad ji galėtų 
tarnauti ne vien marijonams, bet ir kitiems mokslo žmo- 
nėms. Liūdna man žiūrint į labai dideles vienuolynuose 
bibliotekas, o tokių teko matyti, kurios pasilieka be katalogo, 
be tvarkos, ir prie knygų žmonės neprileidžiami. Tai po žeme 
pakastas talentas. Man rodos, kad mes, marijonai, savo bib- 
lioteką gerai sutvarkę, galėsime tarnauti Bažnyčiai ir vi- 
suomenei, net ir apaštalavimo darbą dirbti. Geistina, kad ta 
mūsų biblioteka būtų prieinama ir nemarijonams“. 

Iš to matome, kaip plačiai ir toli vysk. Matulevičius 
žvelgė į ateitį ir kaip jis troško, kad visi pažintų Lietuvos 
praeitį. 

Vysk. Matulevičiaus patvarkymu, Marijampolėje 1927 m. 

buvo pastatyti specialūs dviejų aukštų mūriniai namai, kurių 
viršutinis aukštas buvo skirtas bibliotekai, o apatinis — 
spaustuvei. 

Kun. Kriščiukaitis tuojau ėmėsi tvarkyti savo didijį 
knygų lobyną. Knygos pamažu rikiavosi modemiškai paruoš- 
tose lentynose pagal turinį ir sistematišką katalogavimo eilę. 
Tai nebuvo lengvas darbas net tokiam kantriam ir įgudu- 
siam bibliofilui, kaip kun. Kriščiukaitis. Su monumentali- 
niais metraščiais bei kronikomis (o jų buvo gana daug ir 
senoviškomis kalbomis) ir stambesniais įvairių sričių mokslo 
veikalais vargo buvo mažiau, negu su smulkesnėmis, minkš- 
tais viršeliais knygomis ir mažesnėmis brošiūromis. Tačiau 
kataloguotojui ir bibliografui kiekvienoje bibliotekoje jos vi- 
sos buvo „individai“. 

Marijonų biblioteka būdavo nuolatos papildoma naujes- 
niais knygų leidiniais įvairiomis kalbomis. Kun. Kriščiu- 
kaitis palaikė artimus ryšius su Lietuvos universiteto biblio- 
tekos vedėju ir žymiu bibliografu prof. Vaclovu Biržiška, savo 
geru pažįstamu iš Vilniaus laikų. Juodu pasikeisdavo ir turi- 
mais duplikatais. 

Noroms nenoroms kun. Kriščiukaičiui teko imtis ir prie- 
dinių pareigų vienuolyne. 1925-1930 m. jis buvo Lietuvos 
marijonų generaliniu vikaru. Nuo 1933 m. iki mirties (1946) 
gyveno Romoje ir buvo Generalinės Marijonų Tarybos pata- 
rėjas ir vicegenerolas. Ten gyvendamas, jis sutvarkė biblio- 
teką ir centrinį vienuolijos archyvą. Laisvesniu laiku, daug 
skaitė, domėjosi moksliniais, kultūriniais bei politiniais 
klausimais ir bendradarbiavo lietuviškoje spaudoje. 

Nors ir buvo sudarytas bibliotekos katalogas, tačiau jis 
neapėmė visų knygų, nes kun. Kriščiukaitis neturėjo pakan- 
kamai laiko jas visas sukataloguoti. Bendrai tariant, įskai- 
tant ir periodinius leidinius, marijonų biblioteka sutelkė apie 
50.000 tomų. Ji buvo tikras šaltinis mokslintis jauniems 
marijonams ir daugeliui pasauliečių. 

Uoliausias bibliotekos lankytojas buvo kun. dr. prof. 
Jonas Totoraitis (1872-1941). Tikriau pasakius, jis ten parašė 
beveik visus savo istorinius veikalus, nes vienuolyne jo stalas 

buvo užimtas kitais dalykais: gėlių, dekoratyvinių krūmelių, 
vaismedžių ir vynuogių sėklomis, džiovinamomis daugybėje 
lėkštelių ir kitokių indelių, išdėliotų ant stalo, lentynų ir kur 
tik buvo vietos. 

Bibliotekoje jis išsėdėdavo ilgas valandas, ypač kai rinko 
medžiagą savo kapitaliniam veikalui „Sūduvos Suvalkijos 
Istorijai“. Tuo tarpu ir man teko ten dažniau buvoti, kai 
ruošiau savo disertaciją apie kunigaikštį Kęstutį. Didžiau- 
sias mudviejų pasikalbėjimas buvo gan lakoniškas: „Ar 
nematėte, kur yra tokia ir tokia knyga?“. Gelbėdavome vie- 
nas kitam. Geriausia, kai ten būdavo pats kun. Kriščiukaitis 
— jis bematant prapuldavo tarp lentynų ir tuojau atnešdavo, 
ko reikia. 

Graži buvo ta biblioteka! Gaila, kad arkiv. Matulevičius 
negalėjo jos matyti. Per anksti jis išsiskyrė su šiuo pasauliu. 
Pagaliau atėjo liūdnos dienos ir pačiai bibliotekai. Sovie- 
tams okupavus Lietuvą (1940), griuvo ir visos lietuvių insti- 
tucijos. Biblioteką išgabeno į Kauną. Vokiečių okupacijos 
metu ji buvo grąžinta į Marijampolę, bet, bolševikams grį- 
žus, (1944) ji buvo sunaikinta. 

PARAPIJŲ VIZITACIJOS 


Vyskupas Matulevičius buvo apaštalinės dvasios 
žmogus. Jis nelaukė, kad žmonės eitų pas jį. Jis skubėjo pas 
žmones, kaip tikras ganytojas pas savo aveles: jas saugoti, 
globoti ir ganyti. Jis gerai žinojo gyvo žodžio galybę, todėl 
parapijų lankymą jis laikė viena iš svarbiausių savo pareigų. 
Net pats dažnai sakydavo, kad, vizituodamas parapijas, 
pavargdavo fiziškai, bet atsigaudavo dvasiškai. 

Jau pačiais pirmaisiais vyskupavimo metais jis planavo 
lankyti kai kurias vietas, tačiau tai buvo neįmanoma, nes 
beveik visos vyskupijos plotuose siautėjo kariniai veiksmai. 
Kai tik kiek aprimo pietrytinė vyskupijos dalis, vyskupas 
tuojau išvyko vizituoti Balstogės-Gardino sritis (1919.XI.19- 
24). Platesnės vizitacijos prasidėjo 1920 m. vasarą. Kaip jos 
vyko,  pavaizduosime autentiškais vyskupo palydovų 
aprašymais. 

„Turėjau progos su juo susitikti 1920 m. birželio mėn., kai 
vizitavo Mielniką prie Būgo ir kitas kaimynines parapijas. 
Tie kraštai nebuvo vyskupo matę nuo 1863 metų. Žmonėms 
toji vizitacija turėjo neapsakomos reikšmės. Tokius dalykus 
regėjau pirmą kartą savo gyvenime: tūkstantinės žmonių 
minios, senųjų unitų palikuoniai, kurie ne kartą nukentėjo už 
tikėjimą, veržėsi į bažnyčias, darė vėliavas, sustojo abipus 
kelio eilėmis pasitikti vyskupą. Negana to, jį sveikino žydai 
su savo rabinu ir pravoslavai su batiuška. Tada stebėjausi, 
kokią naštą pakėlė ganytojas: žmonėms sakė pamokslus po 
penkis kartus kasdien, celebravo iškilmingas Mišias ir teikė 
šimtams ir tūkstančiams Sutvirtinimo Sakramentą. O pas- 
kui sprendė visokius parapijos reikalus ir žmonių kivirčus, 
visur skleisdamas Dievo taiką. Svelnino religines ir tautines 
neapykantas, nuolatos žmones skatino prie artimo meilės ir 
atlaidumo“ (Kun. Sobczyk, Sžuga Božy, 93 p.). 

Toliau vizitacijas vaizduoja Varšuvos Katalikų Te- 
ologinės Akademijos profesorius kun. Valentinas Urma- 

nowicz: „Ilgesnį laiką turėjau progos stebėti vysk. Matu- 
levičiaus vizitacijas Bielsko dekanato parapijose labai karš- 
tą 1920 metų vasarą, trukusias pusantro mėnesio. Mane 
žavėjo neišsemiamas jo gerumas visiems: kunigams, asistai 
ir tikinčiųjų miniai. Jo ramumas ir neapsakoma kantrybė 
neprigeso per ištisą eilę ceremonijų, nei per pontifikalines 
Mišias, nei teikiant Sutvirtinimo Sakramentą tūkstančiams 
žmonių. 

Savo apvaldytu santūrumu per ceremonijas jis nė kartą 
nešluostė veido prakaito, nė jokiu mostu nesigynė musių ar 
širšių, kurios apie jį sukinėdavosi, kartais net nutūpdamos 
ant kaktos ar išvargusio skruosto. Taip pat švitėjo kuni- 
giško uolumo pavyzdžiu, klausydamas išpažinčių ištisas 
valandas, kol ištirpdavo ilgos žmonių eilės“ (Testes de visu in 
Polonia). 

Buvo vizitacijose ir kitokių atsitikimų. Kun. Antanas 
Zalewskis savo liudijime užrašė: „Su vyskupu Matulevičium 
susitikau jo vizitacijos metu Balstogės apylinkėse. Tenai jis 
patyrė įvairių nemalonumų. Kai prasidėjo vizitacija, vienas 
iš dalyvių sušuko: “Tam litvinui reikia pastatyti kartuves, ne 
triumfalinius garbės vartus'. Prie stalo vienas kunigas 
vyskupo atžvilgiu elgėsi ne tik nekultūringai, bet tiesiog 
nepadoriai ir užgauliai dėl jo tautybės. Vyskupas į tai niekuo 
nereagavo. . 

Kunigams jis rodydavo daug meilės ir atlaidumo. Žinau 
porą atsitikimų, kada normaliai kunigui grėsė suspensa. 
Vyskupas su jais pasikalbėjo tėviškai, nuoširdžiai, ir pasė- 
kos buvo visai geros. Manau, kad dėl tokio atjautimo ir su- 
pratimo, jį turėjo pamilti kiekvienas kunigas“ (Testes de 
visu). 

Deramą vyskupui pagarbą suprato net paprastos kaimo 
moterėlės. Tai liudija Teofilė Jaworska, kaimietė ūkininkė: 
„Gyvenau Wasilkowe, netoli Balstogės, kai mūsų parapiją 
vizitavo vysk. Matulevičius, berods 1921 metais, ir teikė 
Sutvirtinimo Sakramentą. Ir aš tada buvau sutvirtinta. Gerai 
prisimenu, kaip vyskupas aiškino to sakramento reikšmę ir 
pasakė, kad Sutvirtinimo antspaudas žmogui paliks ant visa- 

dos, nors jis patektų net į pragarą. Jis tvirtai priminė, kad 
žmonės turi saugoti savo sielą, nes ji priklauso Dievui. Jeigu 
žmogus turėtų dvi sielas, tai antrosios gal galėtų ir nepai- 
syti... 

Mūsų parapijoje žmonės vyskupą sutiko labai iškil- 
mingai. Jie taip laukė vyskupo, kad net tolimesnių kaimų 
pakelėse moterys patiesė savo lininius audeklus, kad pra- 
važiuodamas vyskupas juos palaimintų“ (Testes de visu). 

Peržvelkime dar vieną vizitaciją, kurią savo prisimini- 
muose pavaizdavo Marijos Sirdies Dukterų slaptos kongre- 
gacijos vienuolė, ses. Teresė Newo-Newelska: 

„Jo Ekscelencija vysk. Matulevičius parapijų ganytojiš- 
kas vizitacijas vesdavo tėviškai. Astrave (lenk. Ostrowiec, 
apie 50 km į rytus nuo Vilniaus) jis pas mano brolį viešėjo 
tris dienas. Tuo pačiu laiku jis šiek tiek poilsiavo sausame 
pušyne prie pat klebonijos. 

Vysk. Matulevičius neturėjo nei limuzino, nei karietos, 
nei arklių. Mieste vaikščiodavo pėsčias. Buvo tikras 
varguolis, nusižeminęs vienuolis marijonas. Į parapijų vizi- 
tacijas keliaudavo geležinkeliais iki artimiausios stoties. Iš 
ten kiekvienas klebonas surasdavo labiau pasiturintį ūki- 
ninką, kuris vyskupą nuveždavo iki klebonijos. 

Taip jis atvyko ir į Astravą, kur nuo stoties jį lydėjo 
jaunų vyrų „gvardija“, apsikaišiusi savo keturkampes 
kepures (vadinamas konfederatkas) tautinių spalvų popieri- 
niais papuošalais save ir žirgus, prisisegę kažkokius neva 
kardus, riščia jodinėjo greta, prieky ir užpakaly vyskupo 
vežimo, sukeldami dulkių debesis. Salia klebonijos priebučio 
stovėjo ginkluota garbės sargyba, mergaitės barstė gėles, o 
ant slenksčio jį pasitiko klebono sesuo su savo virėja su 
duona ir druska... Vyskupas tik šypsojosi ir stebėjosi, kam vi- 
so to reikia. Vyskupą lydėjo seminarijos profesorius kun. 
Adomas Sawickis, kilęs iš tos pačios Astravo parapijos“. 

Sia proga dera kiek daugiau pasakyti apie pačią seselę 
Teresę. Pirmojo pasaulinio karo metu ji buvo misijose 
tolimose Sibiro stepėse, kur globojo lenkų vaikus ir 
jaunuomenę. Po karo grįžo į Vilnių ir susitiko su savo 

giminėmis, kurių tarpe buvo keletas kunigų. Vienas ar kitas 
jai siūlė užsivilkti abitą, nes dabar nėra nuo ko slapstytis. 
Patarė stoti (pereiti) pas benediktines, kurios Vilniuje gavo 
gražią Sv. Mykolo bažnyčią. Dešimtį metų po amžinųjų įža- 
dų išbuvusi slapta vienuole, Teresė susvyravo. 

Abejonių kankinama, ji nuvyko pasitarti pas vyskupą 
Matulevičių, kuris ramiai išklausė jos argumentų už ir prieš 
ir tarė: „Vaikeli mano, kas gi tau draudžia Jėzų mylėti slap- 
tame vienuolyne? Negi abitas išreiškia šventumą, o ne skais- 
tybė ir meilė? Tiek daug yra galimybių gera daryti! O kas 
reikės daryti, daryk gerai ir būsi šventa“. Paskui dar priminė 
apaštalo Povilo žodžius: „Kas yra pašauktas į kokį luomą, 
tegu jame ir pasilieka“. 

Astravo parapijos klebonu ir dekanu buvo ses. Teresės 
brolis, kun. Paulius Obolewicz, turėjęs sunkumų su širdies 
negalavimais. Vysk. Matulevičius jį labai vertino už jo kuni- 
gišką uolumą ir darbštumą, bet negalėjo skirti jam vikaro, 
nes buvo per mažai kunigų. Todėl stengėsi jam siųsti 
pagalbos nors per didesnes šventes. 

Kartą atsitiko taip, kad Kalėdoms vyskupas neturėjo ko 
pasiųsti, nes visi numatytieji kunigai prefektai ir profesoriai 
buvo jau pasižadėję kitur. Tada jis nusiuntė ses. Teresę pas 
jėzuitus kaip „gyvą laišką“ su tokiais diplomatiniais argu- 
mentais, kad net pats rektorius buvo besirengiąs keliauti... 

Pagaliau rektorius paskyrė jauną jėzuitą, kuris ėmė 
aiškintis, kad nepažįstąs Vilniaus apylinkių ir naktį neklai- 
džiosiąs po Astravo miškus. Susirūpinęs vyskupas vėl 
kreipėsi į Teresę, kad ji tą „vaikelį“ nugabentų į Astravą. Ir 
taip jie iškeliavo porą stočių traukiniu, o paskui, drauge su 
kitais keleiviais, mėnuliui šviečiant, girgždančiu sniegu 
pėstute nužingsniavo į Astravą. 

Bet grįžkime prie vizitacijos, kuriai buvo skirtos trys 
dienos. Viskas vyko be skubėjimo. Susidarė lengva nuotaika. 
Vyskupas teikė Sutvirtinimo Sakramentą kasdien, nes 
daugybė žmonių suplaukė net iš aplinkinių parapijų. Vieno 
popiečio metu vyskupas šnekučiavo verandoje su ses. Terese 
ir jos paklausė, ar kunigai klauso išpažinčių. Pasakiusi, kad 

nežino, tuojau nuėjo pažiūrėti. Kunigėliai pasisklaidę po sve- 
tainę ir kitus kambarius sau linksmai šnekučiavo. O jų buvo 
apie 20 ir pats dekanas. Kai ji pranešė, kad Ganytojas tei- 
ravosi, ar jie klauso išpažinčių, tuoj visi išbildėjo į bažnyčią. 

Vakarienės metu kunigas dekanas mėgino „atsilyginti“ 
savo sesei Teresei. Kreipdamasis į visus konfratrus, prašė, 
vyskupas visada gindavo nuskriaustuosius, tai ir dabar 
šypsodamasis paklausė: „O kam gi tą savo kamžą patikė- 
jai?“ Dekanas greitai atšovė: „Na, padaviau kažkokiai 
bobelei palaikyti, ir susigrūdime dingo bobelė ir kamža“. Vys- 
kupas tą komedijėlę tęsia toliau: „Tai matai, dekane, juk tai 
neteisinga: ta bobelė atsako už save, o klebono sesuo atsako 
už sesę Teresę, tai kodėl jai neduoti išrišimo?“. 

Prieš vykdamas į Astravą, vysk. Matulevičius buvo pasi- 
siūlęs aplankyti ir kitą gretimą parapiją, bet klebonas atsakė, 
kad jo parapijoje viskas tvarkoje. Tai buvo ženklas, kad 
nenori priimti. Kunigai tą kleboną gerai pažinojo. Vienas iš 
jų prasitarė, kad vyskupas galėtų jį, kaip artimą kaimyną, 
aplankyti privačiai... Ir vyskupas pritarė, kad vertėtų 
padaryti mandagumo vizitą ir nuvažiuoti incognito. 
Klebonas tuojau liepė pakinkyti į mažą bričkelę vieną 
arkliuką ir drauge su vyskupu išvažiavo. Greitai pasiekė 
kleboniją. Vyskupui belipant iš bričkelės, prasiskleidė jo 
apsiaustas ir kažkoks vaikinas pamatė violetus ir garsiai 
sušuko: „Vyskupas atvažiavo“. 

Kaip tik tuo laiku klebonas su vargonininku pietavo — 
kirto skaniai su kumpiu išvirtus kopūstus. Kadangi buvo 
karšta diena, tai sėdėjo nusimetęs sutaną. Išgirdęs šauksmą, 
kad atvažiavo vyskupas, jis staiga metė ant stalo pilną 
kopūstų šaukštą, galvotrūkčiais šoko pro atvirą sodo langą ir 
pasislėpė už agrastų krūmo, o suglumęs vargonininkas 
palindo po lova. Svečiams įėjus, viskas atrodė kaip po 
pogromo. 

Tuojau atbėgusi šeimininkė pasveikino vyskupą ir 
pasakė, kad klebonas čia tik ką buvęs. Juokaudamas 
dekanas pratarė, kad žemė klebono neužgriuvo — atsiras. 

Svečiai užėjo į bažnyčią ir, kiek pasimeldę, išvažiavo. Grįžus 
iš to vizito, dekanas viską spalvingai nupasakojo kunigams, 
kurie sprogo iš juoko. Gi vyskupas visaip teisino ir gynė tą 
vargšą kleboną. 

Po poros savaičių klebonas atsirado pas vyskupą ir atsi- 
prašydamas teisinosi, kad jis bėgęs ne nuo vyskupo, bet nuo 
savo konfratrų, nes jie važinėja su vyskupu ir kritikuoja 
klebonus... (Ses. Teresė, Nasz Ojciec Odnowiciel, passim, 196- 
203 p.). 


Vysk. Matulevičius vizitavo parapijas per visus savo 
vyskupavimo metus. Jo sveikatai tai buvo nelengvas darbas, 
nes po kiekvienos kelių savaičių vizitacijos jam tekdavo 
gerokai pasirgti. Apie vizitacijų pradžią skaitome ilgame 
laiške nuncijui Lauri (1921.XI. 1) štai ką: 

„1919 metais tegalėjau aplankyti tik Brastos dekanatą ir 
Kobrino, Balstogės (kuriame sutvirtinau virš 6 tūkstančių 
žmonių) ir Gardino miestus. 1920 m. prieš pat komunistų 
invaziją suspėjau aplankyti Bielsko apylinkes: Bielsko, 
Bransko ir Drohičino dekanatus. Siais metais, birželio mėn. 
ir liepos pradžioje, aplankiau dalį Vyšniavo dekanato ir 
Lydą, kur sutvirtinau apie 35 tūkstančius žmonių. Iš ten nuo 
rugpiūčio 4 iki rugsėjo 20 vizitavau Balstogės ir Knyšino 
dekanatus. Siose vyskupijos dalyse vizitacijų nebuvo ištisus 
23 metus. 

Žmonės visur vyskupą sutiko su džiaugsmu, pagarba ir 
maldingumu, o išvykstantį išleido su didžiu nuoširdumu ir 
dėkingumu. Vizitacijos metu beveik kasdien laikiau iškil- 
mingas pontifikalines Mišias, kasdien teikiau Sutvirtinimo 
Sakramentą ir sakiau pamokslus: mažiausia vieną, dažniau 
du, o kartais tris arba keturis. Be manęs, pamokslus sakė ir 
mano talkininkai kunigai, paprastai po du kasdien. Kai 
kuriose parapijose būdavau dvi ar tris dienas, kai kada tik 
vieną. Kaip pats pastebėjau, ir kunigai tai patvirtino, tokios 
vizitacijos žmonėms suteikė daugiausiai dvasinio atsi- 

naujinimo, buvo kaip misijos. Nors darbas yra sunkus, bet, 
Dievui padedant, ir vaisius yra gausus. Dėl labai įtempto 
darbo pervargo mano padėjėjai, ir aš pats vos vos iki galo 
ištesėjau“ (Litterae Latinae 136 p.). 

1922 m. birželio 20 vysk. Matulevičius išvažiavo į 
vyskupų konferenciją Censtakavoje. Į Vilnių grįžo liepos 1 d. 
Kiek aptvarkęs einamuosius reikalus, rugpiūčio 3 d. išva- 
žiavo vizituoti vyskupijos dalies, kuri 60 metų nebuvo 
mačiusi vyskupo. Darbo buvo labai daug. Greta iškilmių ir 
pamokslų, reikėjo išklausyti daugybę išpažinčių ir suteikti su- 
tvirtinimą 35 tūkstančiams žmonių (seniems, suaugusiems, 
jaunimui ir vaikams). Pervargęs ir nusialinęs, rugpiūčio 28 d. 
grįžo į Vilnių ir tuojau krito į lovą. 

Susirgo gripu, paskui atkrito ir užgulė plaučius. Iš to 
išsivystė stiprus plaučių uždegimas. Liga tęsėsi gana ilgai. 
Jos eigą galima susekti tik iš trumpų užuominų laiškuose 
kun. prof. Bučiui: „Po vizitacijos kiek sergu, rašiau lovoje 
(IX.15). Su sveikata geriau, bet gydytojas dar neleidžia iš 
kambario, dar turiu kiek karščio (X.12). Su sveikata man 
žymiai geriau; jau pradedu darbuotis; greit galėsiu ir gatvėn 
išeiti (X.19). Pasveikau, nors dar slungtas ir kosulys vargina, 
bet galiu dirbti ir daug dirbu. Baigiu taisyti seselėms 
(Ancillae S. Cordis) konstitucijas“ (XII.29). Kaip matome, ta 
liga truko 4 mėnesius. 

1923 m. vizitacijų nebuvo, nes turėjo paruošti vyskupijos 
apyskaitas savo kelionei į Romą ad limina. Be to, buvo 
ruošiamasi Marijonų Vienuolijos kapitulai Dancige. Buvo 
labai užsiėmęs, reikėjo pabaigti visą eilę įstatų bei statutų. 
Viename laiške net išsireiškė, kad jo galva „pilna para- 
grafų“. 

1924 m. birželio 7-8 buvo išvažiavęs pasitikti nuncijų 
Lauri, kuris lankėsi Balstogėje, Gardine ir Rėžany Stok. Su 
nuncijum turėjo svarbių pasitarimų dėl ruošiamo konkor- 
dato. 

Birželio 20 d. vyskupas išvažiavo vizituoti Ašmenos 
dekanatą. Toji vizitacija truko iki liepos 17 d. Grįžo labai iš- 
vargęs. Gydytojas jam liepė tučtuojau važiuoti gydytis į 

Kissingeną arba į Ciechocinką. Pasirodė, kad būtų sunkumų 
gauti užsienio pasą, todėl išvyko į Ciechocinką prie Tomo, 
kur išbuvo (gydėsi) iki rugsėjo mėnesio pradžios. 

Visos tos vizitacijos buvo labai sunkius, bet nebuvo jėgos, 
kuri galėtų sulaikyti neapsakomą vysk. Matulevičiaus 
uolumą. 

Vysk. Matulevičius vizitavo ir visas Vilniaus miesto 
parapijas, tik retesniais protarpiais ir ne vasaros metu. Visur 
jis buvo priimtas su pagarba ir nuoširdumu. Žmonės tiek 
mylėjo savo vyskupą, kad, vizituojant vieną parapiją, daug 
žmonių sueidavo ir iš kitų parapijų. 

Ta proga tenka pasakyti, kad lenkų šovinistų agitacijos 
prieš vysk. Matulevičių beveik nepalietė Vilniaus krašto liau- 
dies. Toji liaudis daugumoje lenkų laikraščių neskaitė, o agi- 
tatoriai jos beveik nepasiekdavo. Prie tokio liaudies nusi- 
statymo turėjo derintis ir vietos valdininkai ir dvarininkai. 

Vėliau, kai įsisiūbavo kova prieš vyskupą, kai spaudoje ir 
mitinguose reikalaudavo jį iš Vilniaus pašalinti, lenkų 
valdžia nesigriebė jokios prievartos, nes bijojo pasaulio 
opinijos ir galimo liaudies maišto. Valdžios žmonės gerai 
prisiminė, kaip bolševikų okupacijos metu liaudis budriai 
saugojo vyskupo rūmus ir juos gynė nuo bet kokio bolševikų 
pasikėsinimo iš jų iškraustyti vyskupą. 

LENKŲ VIEŠPATAVIMAS VILNIUJE 


1919.XII.8 baigėsi metai, kai vysk. Matulevičius pradėjo 
valdyti Vilniaus vyskupiją. Tuos metus jis pavadino 
„nuolatinės kančios ir kryžiaus“ metais (Diaria 239). Tačiau 
nemažiau tų kryželių ir kančių jo laukė ir toliau: Vilniaus 
okupacijos ir valdžių keitimasis vyko dar sparčiau. 

Vokiečiams traukiantis iš užimtųjų kraštų rytuose, dėl 
Vilniaus ir net visos Lietuvos varžėsi svetimieji — Rusijos 
bolševikai ir neseniai laisvę atgavusi Lenkija. Dar nesusior- 
ganizavusi viduje, Lenkija pradėjo veržtis į Ukrainą, Gudiją, 
Vilnių ir pietinės Sūduvos Suvalkijos dalis. Nesutikę dides- 
nio pasipriešinimo, lenkai užėmė net Ukrainos Kijevą 
(1920.V.8). 

Aišku, tokio dalyko negalėjo pakęsti Sovietų Rusija. Ji 
tuojau sutelkė stipresnes raudonosios armijos jėgas, ėmė pulti 
lenkus ir greitai juos nusivijo iki pat Varšuvos. 

Aukščiausioji Santarvininkų "Taryba pabūgo naujai 
kylančio karo grėsmės. Ji tuojau pasiūlė Sovietų Rusijai 
paliaubas, o Varšuvon nusiuntė žymų prancūzų strategą, 
generolą Maxime Weygandą (1867-1965), sutvarkyti sumuštą 
ir dezorganizuotą lenkų kariuomenę. Rusai paliaubų nepri- 
ėmė, nes jie nepriklausė Tautų Sąjungai ir jau vedė taikos 
derybas su Lietuva. 

Aukščiausioji Taryba ėmėsi griežtų priemonių apmal- 
šinti lenkų išpuolius. Ji privertė Lenkiją pasirašyti Belgijos 
mieste Spa specialų protokolą, kuriuo Lenkija įsipareigojo 
(1920.VII.10) atsitraukti už vadinamos Curzono linijos 
(nustatytos 1919.VII.8) ir atiduoti Lietuvai Vilniaus sritį. 

Beveik tuo pačiu laiku, 1920 m. liepos 12 dieną, buvo 
pasirašyta Maskvoje Lietuvos ir Sovietų Sąjungos taikos 
sutartis, kuria Sovietų Sąjunga pripažino Lietuvai Vilniaus 
sritį. Tam tikru susitarimu Sovietai trimis etapais perleido 
Lietuvai pirmiau lenkų, o dabar jų okupuotą teritoriją. 

Rugpiūčio mėn. pabaigoje visos Lietuvos valdžios įstaigos 
kėlėsi iš Kauno į senąją Lietuvos sostinę — Vilnių. 

Kiek anksčiau, Vilniuje dar tebesant lenkams, vysk. 
Matulevičius vizitavo vyskupiją aplink Balstogę. Kai sužino- 
jo, kad jau bolševikai artėja prie Vilniaus, jis nutraukė vizi- 
taciją ir skubėjo namo. Tačiau nuo Gardino į Vilnių jau nėjo 
joks traukinys. Jo padėtį suprato vienas drąsus mašinistas ir 
pats pasisiūlė nuvežti vyskupą į Vilnių, bet tik su garvežiu 
be jokių vagonų. Vyskupas priėmė pasiūlymą su džiaugsmu 
ir kelionė su mašinistu pavyko laimingai. 

Tačiau vizitacija ir kelionė jį išvargino tiek, kad turėjo 
atsigulti į lovą. Įsibrovę į Vilnių, bolševikų kareiviai ėjo per 
namus, ieškodami legionierių ir ginklų. Keli kareiviai užėjo ir 
į vyskupo butą. Darydami kratą, pasiėmė vyskupo kryžių ir 
žiedą, kurie buvo ant staliuko prie vyskupo lovos. Kitą dieną 
jau buvo užimą ir vyskupo butą. Priešintis nebuvo kaip. 
Vargšas ligonis vyskupas susidėjo reikalingiausius daiktus į 
lagaminą ir buvo jau beišeinąs, bet jo butas nepatiko žydei, 
kuriai jis buvo skiriamas, ir ji nuo to buto atsisakė... 

Lenkams pasitraukus iš Vilniaus, su jais drauge išbėgo ir 
vyskupo šmeižikai bei politikon įsivėlę lenkų kunigai. Daug 
parapijų liko be kunigų. Vysk. Matulevičius turėjo daug 
rūpesčio, kur gauti kunigų apleistoms parapijoms. Kadangi 
lietuviai ir gudai kunigai buvo pasilikę savo vietose, tai jų 
dalį nukėlė į apleistas parapijas. Sią bėdos išeitį lenkai vėliau 
panaudojo savo agitacijai, kaltindami vyskupą, kad lenkiš- 
kas parapijas apsodinęs lietuviais ir gudais. 

Lietuviams valdant Vilnių, jau buvo galima galvoti apie 
normalesnį darbą, nes išnyko triukšmadariai, politikai bei 
šmeižikai. Pirmiausia vysk. Matulevičiui parūpo Marijonų 
Vienuolija, kurios jis buvo Generolu. Palankesnėms aplinky- 
bėms atsiradus, jis 1920 m. rugsėjo mėnesį per Kauną nuvyko 
į Marijampolę, kur buvo Lietuvos marijonų centrinis namas. 
Ten užtrukęs apie savaitę laiko, jis su tenykščiais kunigais 
marijonais aptarė svarbesnius vienuolijos reikalus ir vienuo- 
lynan priėmė keletą kandidatų. 

Nors Lietuva buvo paskelbusi neutralitetą lenkų- 

bolševikų kare ir rūpinosi apsaugot tik savo Maskvos 
sutartimi nustatytas sienas, lenkai visai to nepaisė. Pradėję 
bolševikus stumti nuo Varšuvos, lenkai ėmė pulti ir lietuvių 
įgulas Gardino ir Augustavo ruože ir skverbėsi į Lietuvos 
žemes, kur tik galėjo pralįsti, stengdamiesi visur užblokuoti 
lietuvių kariuomenės dalinių susijungimą. 


Vilniaus okupacija 


Lietuvos atstovai kreipėsi į Tautų Sąjungą, prašydami, 
kad ji sustabdytų karinius Lenkijos veiksmus prieš Lietuvą. 
Aiškindamasi tai pačiai Tautų Sąjungai, Lenkija skundėsi, 
kad neutralumą sulaužė Lietuva ir tuo pakenkė Lenkijai vesti 
karą prieš bolševikus. Tada Lietuva mėgino tiesioginiai tar- 
tis su lenkais dėl paliaubų. Derybos vyko rugsėjo 16-18 d. Kal- 
varijoje ir baigėsi be jokių rezultatų, nes lenkai reikalavo, kad 
lietuviai pripažintų tuo metu buvusią teritorialinę padėtį. 

Tada Tautų Sąjungos pirmosios sesijos pirmininkas, 
prancūzų politikas Lėon Bourgeois (1851-1925), rugsėjo 25 
telegrama pareikalavo, kad Lenkija tučtuojau sustabdytų 
karo veiksmus. Sekančią dieną Lenkijos vyriausybė pasiūlė 
Lietuvos vyriausybei tiesiogines derybas Suvalkuose. Dery- 
bos prasidėjo rugsėjo 29 d. ir baigėsi spalio 7 d. Nespren- 
džiant sienų klausimo, sutarta sustabdyti kovas tarp abiejų 
pusių kariuomenių ir pasikeisti belaisviais. Toji sutartis 
turėjo galioti iki bus išspręsti visi ginčų klausimai. Sutarties 
vykdymo priežiūra buvo pavesta Tautų Sąjungos karinei 
kontrolės komisijai, kuriai vadovavo prancūzų pulkininkas 
Chardigny. 

Faktiškai karo veiksmai nesustojo. Lenkai veržėsi toliau 
į savo anksčiau numatytas pozicijas, vadovaudamiesi 
įvykusio fakto (fait accompli) principu. Suvalkų sutartį pasi- 
rašant, stiprios Lenkijos karinės pajėgos (2 ar 3 divizijų) jau 
žygiavo iš Lydos į Vilnių, kurį užėmė spalio 9 d. 

Lenkų kariuomenei, kurios sąstate buvo ir vilniškių 
kareivių, vadovavo gen. Lucjan Zeligowskis (1865-1946), 
veikęs pagal Pilsudskio įsakymą, bet viešai buvo skelbiama, 
kad jis buvo savo valia „sukilęs“ išvaduoti Vilnių... Lietuvių 

kariuomenės pačiame mieste tebuvo tik trys batalionai, todėl 
į atviras kautynes jie nestojo. Lietuvių valdžios įstaigos, 
neseniai atsikėlusios iš Kauno, skubiai evakuavosi iš Vil- 
niaus. Mieste tuojau prasidėjo plėšimai ir žydų žudynės, o 
kiek vėliau ir visoki areštai. 

Okupavusi Vilnių, Zeligowskio kariuomenė pradėjo 
vykdinti antrąją užkariavimų plano dalį — užimti Kauną. 
Tuojau ėmė veržtis nuo Vilniaus į šiaurę ir link Ukmergės, 
bet, neilgai trukus, susidūrė su lietuvių kariuomene, kuri vijo 
bolševikus iš Lietuvos. Lemiamos lietuvių-lenkų kautynės 
vyko Sirvintų ir Giedraičių apylinkėse, kur lapkričio 17-21 
dienomis lietuviai sumušė lenkų kariuomenę ir privertė trauk- 
tis atgal. Kokia būtų buvusi tolimesnė kovų eiga, nežinia, nes 
tuo momentu įsikišo Tautų Sąjungos karinės kontrolės 
komisija, reikalaudama tuojau nutraukti karo veiksmus, 
paliekant ginčą spręsti diplomatams ir plebiscitui (Plačiau 
žr.: Dr. A. Sapoka, Vilnius Lietuvos gyvenime. Toronto, Ont., 
Canada, 1954). 


Lenkai kuria naują valstybe 


Lenkai buvo iš anksto pasiruošę okupuoti Vilnių ne vien 
tik karine jėga. Jie buvo jau sudarę planą, kaip greičiau jį 
sulenkinti ir kaip sunaikinti lietuvišką elementą, kad jo 
neliktų nė ženklo. Tas reikalas jiems atrodė taip svarbus, kad 
trečią dieną po okupacijos, spalio 12 d., jie uždarė visus lietu- 
viškus laikraščius ir po dviejų dienų įvedė griežtą cenzūrą bet 
kokiems leidiniams. 

Lapkričio 22 naktį buvo padarytos kratos lietuvių 
butuose ir suimti žymesnieji lietuvių veikėjai. Dalis jų buvo 
neužilgo paleisti, o kitus kalėjime išlaikė net po keletą 
mėnesių. Tai buvo bauginimo priemonė, mėginimas užslo- 
pinti bet kokį lietuvių pasireiškimą — viešą ar slaptą. 

Tolimesnis labai opus žingsnis, tai buvo reikalas sukelti 
prieš lietuvius ir tamsią, bet giliai religingą, Vilniaus krašto 
liaudį. Siai akcijai reikėjo panaudoti dvasiškiją, nes civiliniai 
agentai tinka tik riaušėms kelti, ir ne visada sėkmingai. Čia 
reikalinga aukštų Bažnyčios autoriteto dignitorių pagalba. 

Vysk. Matulevičius, aišku, tam netiko, nes liaudis jį labai 
gerbė ir mylėjo už jo ganytojišką tarnavimą visiems žmo- 
nėms lygiai. 

Tai gerai suprato ir lenkų politikai, kurie siekė to paties 
tikslo — įjungti į Lenkiją visą Lietuvą. Todėl drauge su 
Zeligowskiu į Vilnių buvo atkviestas didelis Pilsudskio 
šalininkas, lenkų kariuomenės vyskupas Vladislovas Ban- 
durskis (1885-1932; nuo 1906 m. Lvovo sufraganas). Įsikūręs 


Vysk. Vladislovas Bandurskis 
(1885-1932), buvęs Lvovo sufra- 
ganas. Pilsudskio už politinę 
veiklą apdovanotas ordinais. 


Vilniuje, jis rėmė lenkų tautinę veiklą pagal Pilsudskio fede- 
ralistines idėjas. 

Neatsiliko nė endekai (Demokracja Narodowa), kurie 
vedė žymiai griežtesnę „kresų“ (pakraščių) lenkinimo 
politiką. Savo veiklai paremti jie į Vilnių parsikvietė arkiv. 
Karolį Hryniewiecki (1841-1929), kilusį nuo Gardino ir buvusį 

nepilnus dvejus metus Vilniaus vyskupu (1883-1885). Rusų 
valdžia jį ištrėmė į Jaroslavlį ir po penkerių metų (1890) išlei- 
do į užsienį. Apsigyveno Galicijos Lvove, kuris tada priklau- 
sė Austrijai, ir tuojau (1891) buvo pakeltas tituliniu Pergoso 
arkivyskupu. 


Kai jis atvyko į Vilnių, vysk. Matulevičius tuojau 
sukvietė visus miesto kunigus į vyskupo rūmus pagerbti tam 
aukštajam svečiui, kuris po 34 metų nuo ištrėmimo sugrįžo 
aplankyti Vilnių. Po pasveikinimo ceremonijų žodis teko 
svečiui, 80 metų arkivyskupui Hryniewieckim. 

Savo ilgoje kalboje svečias pasidžiaugė čia atvykęs ir 
pradėjo pasakoti apie žiaurius caro žandarų ir rusų pravo- 
slavų persekiojimus ir kaip jis kovojęs prieš priespaudą, 
gindamas Bažnyčią ir lenkystę. Tada visi laikėsi vieningai 
su vyskupu ir kunigais, nebuvo jokios užuominos apie 
tautybes — visi jautėsi katalikais ir lenkais. 

Kalbėjo karštai, jautriai ir vaizdingai. Paskui nukreipė 
žvilgsnį į vysk. Matulevičių ir, kaip pats sakėsi, „su širdgė- 
la“ priekaištavo vyskupui, kad jis remia tautinius sąjūdžius, 
nepagalvodamas, koki iš to bus vaisiai — kils vaidai ir 
neapykanta tarp žmonių ir dvasiškuos, o Viešpaties šventyk- 
lose bus šmeižtai ir demoralizacija... 

Tie šiurkštūs žodžiai, kaip liudija vienas iš dalyvių (kun. 
Stanislovas Možejko, Sv. Jokūbo bažnyčios vikaras), 
„sustingdė visų klausytojų kraują“. Vysk. Matulevičiaus 
veidas paraudo, bet heroiškai susivaldė ir nieko neatsakė. 
Apie to incidento pabaigą liudija ir kun. Vladislovas Kurp- 
Garbowskis, kuris iš daugelio ten dalyvavusių kunigų 
girdėjęs, kad vyskupas, pabaigus arkiv. Hryniewieckim 
kalbėti, su tikru ir nuoširdžiu nuolankumu tarė: „O dabar 
klaupkimės ir prašykime Ekscelencijos ganytojiško palai- 
minimo ir pats atsiklaupė su kunigais“ (Testes de visu). 

Vilnių okupavus, tuojau buvo sudaryta „Vidurinės 
Lietuvos“ valstybė (Litwa Srodkowa), kurią valdė Laikinoji 
Valdančioji Komisija. Naujoji valdžia faktiškai priklausė 
kariuomenei, kuriai vadovavo gen. Zeligowskis. Valdančios 

Komisijos pirmininku jis paskyrė Pilsudskio patikėtinį 
Vytautą Abramavičių. Iš to fakto, kad Vilniaus kraštas buvo 
pavadintas „Vidurine Lietuva“, aiškiai galima matyti Pil- 
sudskio planą: lenkų ginklais sukurti ir „Rytų Lietuvą“, kuri 
turėjo atsirasti, kai bus okupuota Nepriklausoma Lietuva, 
kurią lenkai visą laiką vadino tik „Kauno Žeme“. Pagal 
Pilsudskio planą iš tų „Lietuvų“ turėjo būti sudaryta 
„Didžioji Lietuva“, su Lenkija susijungusi unijos ryšiais. Gi 
endekai reikalavo besąlyginio Vilniaus krašto prijungimo 
prie Lenkijos. 


Kadangi pernai vasarą (1919.VIII.28-29) lenkų karinės 
organizacijos (Polska Organizcja Wojskowa — POW) suki- 
limas Lietuvoje nepavyko, tai beliko rūpintis, kaip galima 
greičiau Vilniaus kraštą prijungti prie Lenkijos. Gen. 
Zeligowskis nusiėmė „sukilėlio“ kaukę ir pasiskelbė paklus- 
nus Lenkijos armijos vadovybei. 

Lenkų politikai tuojau pradėjo propaguoti plebiscitą, tikė- 
damiesi lengvai laimėti ir išspręsti Vilniaus krašto likimą 
„teisėtu“ keliu. Tačiau Tautų Sąjungos atstovai pareiškė, kad 
plebiscitas yra galimas, tik atitraukus iš Vilniaus krašto 
lenkų kariuomenę ir Tautų Sąjungos kontrolėje. Tai lenkams 
pasirodė rizikingu dalyku, ir jie plebiscito atsisakė, grieb- 
damiesi naujo šūkio: išrinkti Vilniaus krašto gyventojų 
seimą, kuris nuspręs „Vidurinės Lietuvos “ tolimesnį likimą. 


Seimo rinkimai buvo paskelbti 1922 m. sausio 8 d. 
Lietuviai, gudai ir žydai pareiškė, kad jie rinkimuose neda- 
lyvaus. Nepaisant šio boikoto, seimą rinko tik lenkai drauge 
su suvežtais iš Lenkijos „balsuotojais“. Pažymėtina, kad ne 
tik Lietuva, bet ir Tautų Sajunga, 1922.1.13 išklausiusi savo 
Kontrolės Komisijos pranešimo apie tai, kaip vyko rinkimai, 
nepripažino nei tų rinkimų, nei jų išrinkto „seimo“. Tas 
seimas 1922.11.20 vieningai nutarė prisijungti prie Lenkijos ir 
ėmėsi griežtų represijų prieš tautines mažumas. 


Čia pravartu pažymėti, kaip visų tų įvykių eigoje laikėsi 
vysk. Matulevičius. Visada vengdamas politikos, jis nesi- 
davė įveliamas ir į šias politikierių machinacijas. Visa, ką iš 

jo išgavo okupantai, tai buvo Vilniaus kunigams aplink- 
raštis (1921.XII.30), kuriuo įsakė rinkimų dieną (tai buvo sek- 
madienis) bažnyčiose atlaikyti pamaldas anksčiau, kad 
žmonės galėtų dalyvauti rinkimuose. Tuo pasinaudodami, 
lenkų agitatoriai tą vyskupo raštą aiškino kaip ganytojo 
įsakymą liaudžiai dalyvauti rinkimuose. 

POLITIKA IR BAŽNYČIA 


Nuo 1921.II.19 vysk. Matulevičius, kun. Kriščiukaičio 
skatinamas, vėl ėmėsi rašyti 1919.XII.16 pertrauktą dieno- 
raštį, nes buvo praleisti kai kurie labai svarbūs įvykiai. Die- 
noraštis smulkiai atpasakoja tolimesnius jo pokalbius ir 
veiksmus iki 1921.IV.2. Tai nėra ilgas, bet gana reikšmingas 
laikotarpis, kuris vaizduoja lenkų valdžios ir vyskupo santy- 
kius, padedančius pažinti tada buvusią padėtį. 

Laikinosios Valdančios Komisijos pirmininkas, Vytau- 
tas Abramavičius, kaip vietinis ir permažai veiklus, buvo 
Zeligowskio pakeistas ištikimesnių ir energingesnių generolu 
Steponu Mokrzeckiu. Sis vasario mėn. 19 d. pakvietė vysk. 
Matulevičių į garbės komitetą rinkti aukoms Aukštosios 
Silezijos (Gėrny Sląsk) plebiscitui. Posėdyje pas gen. 
Mokrzeckį buvo renkama revizijos komisija, kad žmonės, 
pasitikėdami kontrole, duotų daugiau aukų. Dalyvavo ir 
arkiv. Hryniewieckis. 

Po posėdžio gen. Mokrzeckis paprašė vyskupus pasilikti 
su juo pasikalbėti. Tada ir paaiškėjo, kam čia vyskupas 
Matulevičius buvo kviestas. Generolas tuojau ėmė skųstis, 
kad kunigai kišasi į politiką, kad juos reikia suvaldyti. Jeigu 
vyskupas nieko nedarys, tai jis bus priverstas imtis griežtų 
priemonių, o tai būtų nepageidaujama. Būdamas valdžios 
priešakyje ir turėdamas atsakomybę dėl šalies likimo ir 
ramybės, jis negalįs pakęsti, kad taip būtų. Generolą parėmė 
ir arkiv. Hryniewieckis. Vysk. Matulevičius suprato, kad 
turima galvoje lietuviai ir gudai kunigai, nors iš tikrųjų tie 
priekaištai daug daugiau tiko lenkų kunigams endekams. 
Vysk. Matulevičius ramiai atsakė: 

„Ir aš esu griežtai priešingas kunigų kišimuisi į politiką. 
Esu išleidęs kunigams tam tikrą aplinkraštį, kur priminiau 
Sv. Tėvo Benedikto XV įsakymus, kad kunigai, sakydami pa- 
mokslus, laikytųsi grynai tikybinių temų, o vengtų tautinių 

bei politinių. Graudenau, kad nesidėtų prie politinių partijų, 
tik pirmiau dirbtų bažnytinį darbą, kurio yra gana, o paskui, 
kiek galėdami, varytų švietimo ir visuomeninį darbą. Bet 
mano nurodymai nedaug paveikė. Salies padėtis nenormali, 
jos likimas dar neišspręstas. Kiekvienas mano, kad jo balsas, 
kad jis nusvers šalies likimą, kits pro kitą kišasi į politiką, 
visi karščiuojasi, blaškosi ir mėtosi. Tai tikra šio laiko liga. 
Nežinia, kas daryti. Žmonės nesiduoda suvaldomi. Gal reikia 
laukti, kol persirgs“. 

Čia gen. Mokrzeckis, o ypač arkiv. Hryniewieckis, ėmė 
puldinėti gudus ir lietuvius kunigus. Ne jie vieni kalti, — per- 
tarė vysk. Matulevičius“, — ir lenkai kunigai ne be nuo- 
dėmės“. Kreipdamasis į generolą, jis tarė: „Tamsta esi buvęs 
bažnyčioje per įvairias iškilmes, esi girdėjęs lenkų kunigų 
sakomų pamokslų. Argi ten apsieita be tautinės politikos?“ 

Generolas tylėjo, o vysk. Matulevičius padarė aliuziją į 
paskutinį vysk. Bandurskio pamokslą paminėti „Sausio 
Sukilimui“. Savo pamoksle jis Dievo nepaminėjo nė vienu 
žodeliu. Lenkija pradėjo, apie Lenkiją kalbėjo, Lenkija baigė, 
citavo tik lenkų poetus. Tokių pamokslų pasitaikė ne vienas, 
ypač per įvairias tautines iškilmes, kurių Vilniuje netrūko. 
Taip kalbėjo kunigai, ypač karo kapelionai. 

„Reiktų visiems kunigams lygiai uždrausti varinėti 
politiką: tiek lenkams, tiek lietuviams ar gudams. Kadangi 
to padaryti negaliu, o ir pati lenkų valdžia su tuo nesutiktų, 
tai turiu palikti laisvę lygiai visiems. Kitaip būtų neteisinga. 
Aš negaliu rišti Bažnyčios su viena kuria partija ar su 
kuriuo vienu nusistatymu“. 

Arkiv. Hryniewieckis ir gen. Mokrzeckis ėmė ypatingai 
pulti Borūnų kleboną kun. Petrovskį, gudą, kam jis remiąs 
sodiečių draugiją „Odrodzenie“ (Atgimimas), kuri esanti 
priešinga ponams, kodėl jis dalyvavęs paskutiniame tos 
draugijos posėdyje. Borūnuose jis kurstąs gudus steigti gudiš- 
kas mokyklas. Jis pats steigiąs net mokytojų seminariją. 
Kam viso to reikia? Jis einąs ir prieš lenkų valdžią. Visa kun. 
Petrovskio veikla esanti kenksminga net Bažnyčiai. Zmonės 
esą juo nepatenkinti, skundžiasi. Generolas mandagiu būdu 

nurodė ir net reikalavo, kad vyskupas kun. Petrovskį iš ten 
pašalintų ar iškeltų į Kobrinių ar kur kitur, kur jis negalėtų 
taip veikti. Viso to išklausęs, vyskupas atsakė: 

„Generole, Tamstos pirmtakūnas, Laikinosios Komisijos 
pirmininkas p. Abramavičius, būdamas pas mane, išreiškė 
pageidavimą, kad Vilniuje nebūtų kun. Olszaūskio, nes jis 
tarp darbininkų varęs netinkamą politiką. Aš tada p. Abra- 
mavičiui atsakiau: prašau man duoti raštu, kuo kaltinamas 
kun. Olszanskis. Aš pavesiu dalyką tardyti dvasiniam teis- 
mui. Jei pasirodys, kad kun. Olszafūskis nusikaltęs Baž- 
nyčios kanonams — nubausiu. Panašiai ir dabar kartoju. Dėl 
tautinių ar politinių nusistatymų, jei jie nepriešingi Kristaus 
mokslui, aš nė vieno žmogaus nebaudžiu ir nebausiu. 
Laikausi to dėsnio, kad išganymui nėra priešinga būti nei 
federalistu, nei aneksijonistu, nei stovėti už nepriklausomą 
Lietuvą ar norėti ją jungti prie Lenkijos. Čia aš palieku 
laisvę kiekvienam. Iki šiol man neatrodė, kad kun. Petrovs- 
kis būtų buvęs toks lenkų priešas. Gi jis su savo Darbininkų 
Sąjunga (Liga Robotnicza šw. Kazimierza), kuriai jis tada 
vadovavo, legionininkams padėjo Vilnių paimti, kai jie jį ėmė 
pirmą kartą. Už tai gavo net pagyrimą iš lenkų vyriausybės. 
Apie tai buvo paskelbta laikraščiuose. Kun. Petrovskis 
važinėjo Varšuvon tartis su lenkų krikščionimis demok- 
ratais, su jais ėjo išvien. Jis sakėsi Borūnuose įsteigęs net 
keletą lenkiškų mokyklų“. 

Čia įsikišo arkiv. Hryniewieckis: „Tai tada jis buvo 
geras, darbavosi katalikiškai. Dabar išklydo iš tikrojo kelio, 
dabar jį reikia nubausti ir pašalinti. Dabar jis „Odrodzenie“ 
sąjungoje veikia prieš ponus...“ 

„O „Odrodzenie“, kieno vedama ir palaikoma? Ar ne Pil- 
sudskio ir lenkų valdžios, ar ne jų pinigais ji vedama prieš 
vadinamuosius endekus (lenkų demokratus tautininkus)? 
Matydamas, kad čia valdžios darbas, aš į jį ir nesikišu“. 

— „Odrodzenie“ priešinga katalikybei, — pasakė arkiv. 
Hryniewieckis. Į tai vysk. Matulevičius atsakė: 

„Jie (odrodzenininkai) buvo pas mane ir aš jiems 
pasakiau, kad, kol jie prieš Bažnyčią ir tikybą neis, tol aš 

jiems nieko nesakysiu. Jie pasižadėjo anaiptol nekovoti su 
katalikybe, priešingai: dar sakėsi, kad tikybą palaiką. Ir iš 
tikrųjų, iki šiol negirdėjau, kad odrodzenininkai būtų kur ėję 
prieš katalikybę. Tik jie grasino: jei kunigai kišis į politiką, 
jei trukdys jiems darbą ir juos puldinės, tai tada ir jie ginda- 
miesi turėsią eiti prieš tokius kunigus. Tai būsianti politinė 
kova. Jie net prašė, kad jiems duočiau kunigą, kuris juos 
vestų. Kunigo nedaviau, nes tai politinė sąjunga. Kunigams 
į tokias sąjungas neverta kištis. Bet kol kas aš dar neturiu 
pagrindo tą sąjungą smerkti. 

Pagaliau, tiek odrodzenininkams, tiek endekams dabar 
tikyba nerūpi. Jiems rūpi tik politika: vieni stoja už 
federaciją, kiti už aneksiją, ir tarp tų dviejų srovių eina kova. 
Tesižino, aš į tai nesikišu. Tik matau, kad vieni ir antri 
Bažnyčios įtaką norėtų panaudoti savo politiniams tikslams, 
norėtų kunigus paimti į savo rankas. Endekai dengiasi 
arkiv. Hryniewieckio ir kitų kunigų vardu, o odrodzenininkai 
giriasi, kad už juos stovįs vysk. Bandurskis, kun. Petrovskis 
ir kiti. Negalėdamas kunigų sulaikyti nuo politikos, ir čia aš 
jiems palieku laisvą valią. Tik negaliu sutikti, kad kuri viena 
partija paimtų Bažnyčios ir tikybos monopolį. 

Čia iš manęs reikalaujate, kad bausčiau kunigus, kurie 
eina už „Odrodzenie“, vadinasi už federaciją, o „Odrodzenie“ 
atstovai man įteikė raštą, kad suvaldyčiau kunigus, kurie 
neteisingai, net iš sakyklų, juos puldinėja ir šmeižia. Taigi, 
tuo tarpu matau tik apgailėtiną politinę kovą ir į ją visai 
nemanau kištis“. 

Arkiv. Hryniewieckis ėmė skųsti kun. Petrovskį, kad tas 
šį sekmadienį buvęs „Odrodzenie“ susirinkime ir žmones 
kurstęs prieš ponus, varęs politiką. Vysk. Matulevičius 
pasakė: . 

„Kad būtų ko priešingo tikybai sakęs, aš negirdėjau. Čia 
Vilniuje buvo daug kunigų, pavyzdžiui kun. Lutostawskis ir 
kai kurie kiti kunigai atstovai. Negirdėjau, kad jie būtų žmo- 
nėms aiškinę Evangeliją, o kalbėjo tik politines kalbas. Jiems 
negalėjau to uždrausti, tai turiu palikti laisvę ir kun. Petrovs- 
kiui. O Jūsų Ekscelencijos pasikalbėjimas su laikraštininku 

(korespondentu), išspausdintas Rzeczpospolitoje ir Glos 
Wilenski, kas gi yra, ar ne politinis nuo pradžios iki galo? Tai 
kaip gi aš galiu drausti politikuoti kitiems kunigams?“ 

Arkiv. Hryniewieckis čia ėmė karščiuotis ir daug kalbėti 
prieš gudus ir lietuvius, prikaišioti vysk. Matulevičiui, kad jis 
įvedąs gudų kalbą į bažnyčias. Tai pakenks Bažnyčiai, pri- 
ves prie pravoslavijos. Esą seniau čia nebuvę jokių gudų, nė 
lietuvių reikalų, kad tai esąs Lenkijos ir Bažnyčios neprie- 
telių darbas, kad viso to nereikia ir tt. 

„Tamsta, Gerbiamasis Ganytojau, imi šias šalis, kaip jos 
yra buvusios prieš 40 metų ir į viską žiūri akimis žmogaus, 
čia buvusio prieš 40 metų. Dabar jau ne tie lietuviai, nebe tie 
ir gudai. Jie atgijo, atbudo, reikalauja savo teisių ir prie jų 
eina. Ir prieis, mes nieko nepadarysime, istorijos rato nesu- 
stabdysime. Pagaliau, kalbų atžvilgiu aš dar nesu padaręs 
bažnyčiose jokių atmainų: visa, kol karas ir neramūs laikai, 
palaikau, kas buvo palikta mano pirmtakūnų. Išleidau įsa- 
kymą, kad be mano ypatingo leidimo, kol kas kalbų atžvilgiu 
nedarytų jokių atmainų. 

Gudų kalbą Disnos dekanate įvedė vysk. Roppas, o 
Minsko vyskupijoje vysk. Lozinskis — abu lenkai. Aš kol kas 
tik prašau kunigų, kad bent vaikeliams, kur reikia, kate- 
kizmą aiškintų jiems suprantama kalba, vadinasi, gudiškai. 
Kur pamokslai sakomi gudiškai, negirdėjau, kad kenktų 
katalikybei. Priešingai, ten daug stačiatikių gudų lanko 
bažnyčią, ten jie ima linkti į katalikybės pusę, net pasitaiko, 
kad ir atsiverčia. Bet dabar, kol tokia politinė padėtis, dar ne 
laikas tuos dalykus spręsti galutinai. 

O dėl gudų mokyklų — ne aš joms duodu leidimą, ne aš 
joms duodu lėšų, tai pasaulinės valdžios reikalas. Girdėjau, 
kad kun. Petrovskis, susitaręs su anąja valdžia, su p. Abra- 
mavičium, su gudu p. Ivanausku, Borūnuose steigia moky- 
tojų seminariją. Matyt, toji mokykla nebuvo priešinga anos 
valdžios politiniams tikslams. Nesuprantu, kam aš čia pai- 
niojamas“. 

Generolas sakė, kad žmonės dėl tokios kun. Petrovskio 
veiklos skundžiasi, kad patys žmonės nenori gudų kalbos... 

„Jei kun. Petrovskis kuo nors yra nusikaltęs kanonams, 
prašau nurodyti, ar žmonės tenurodo, ir aš jį nubausiu. Iki 
šiol jokių skundų prieš kun. Petrovskį iš Borūnų neturėjau. 
Priešingai, girdėjau, kad žmonės jį labai myli ir gerbia. Jei iš 
ten jį pajudinčiau, tai ne tik Borūnų parapija, bet ir visa 
apylinkė sukrustų jį ginti. Gi jeigu gudiška mokykla netinka 
— jie savo vaikų neleis, ir dalykas bus baigtas“. 

Gen. Mokrzeckis ėmė įrodinėti, kad to, ką lenkai amžių 
darbu yra įgiję, jie negali paleisti iš savo rankų, kad Borūnai 
turi būti jų kultūros židinys. Vyskupas atsakė: 

„Aš į tai nesikišuų, nes tai ne mano reikalas. Tik prašau 
pasakyti, kaip gi žmonės — liaudis kalba Borūnuose, ar ne 
gudiškai? Tai kas yra blogo, jei ten gudas kunigas? Man 
rodos, kad taip ir tinka: jis darbuojasi tarp savųjų“. 


Ašmenos dekanato reikalai 


Ašmenos dekanu buvo kun. Gėrskis. Dėl jo sunkaus būdo 
ir elgesio su kunigais buvo skundžiamasi vyskupui. Kunigai 
pastebėjo, kad dekanas eina išvien su lenkų valdininkais ir 
žandarais ir net įdavinėja kitus kunigus. Gavęs pakartotinus 
kunigų prašymus, kad (Gorskis būtų pašalintas nuo 
dekanavimo, vyskupas bandė kunigus nuraminti ir sutaikyti 
su dekanu, bet nieko iš to neišėjo. 

Kai prie Ašmenos artinosi bolševikai, kun. Gėrskis 
pabėgo į Varšuvą. Tada vysk. Matulevičius jo vieton Ašme- 
nos klebonu ir dekanu paskyrė kun. Mykolą Abaravičių, 
Vilniuje buvusį prie Bonifratrų bažnyčios. Vyskupui atrodė, 
kad kun. Abaravičius buvo toms pareigoms visai tinkamas. 
Dar rusų caro laikais jis buvo Ašmenos klebonu ir dekanu. 
Dėl vienos bažnytinės procesijos rusų valdžia jį iš ten išgujo. 
Baigęs Petrapilio akademiją, mokytas ir veiklus kunigas, jis 
mokytojavo Vilniaus gimnazijose. Nors jis save laikė 
lietuviu, bet su vysk. Matulevičium lietuviškai nekalbėdavo 
— tie dalykai jam nerūpėjo. 

Ašmenos dekanato kunigai jo paskyrimą sutiko gana 
palankiai. Iš Varšuvos grįžęs kun. Gėrskis būtinai norėjo vėl 
būti Ašmenos dekanu. Vysk. Matulevičius sutiko jį palikti 

kuriam laikui Ašmenos klebonu, o dekaną Abaravičių perkėlė 
į Zupronis, netoli Ašmenos. Bet kun. Gėrskis nenurimo: jis 
kreipėsi į žymesnius lenkų kariškius, kad tie jį užtartų ir per 
gen. Želigowski padarytų vysk. Matulevičiui įtakos, kad jį vėl 
skirtų dekanu, nes juo remiasi visa Ašmenos apskrities 
lenkybė, kad vyskupas tyčia paskyręs lietuvį dekanu griauti 
lenkystei. 

Be to, kun. Gorskis sukurstė žmones, kad jie su pana- 
šiais prašymais kreiptųsi į gen. Zeligowski ir vysk. Matulevi- 
čių. Tuose prašymuose buvo per 50 abejotinos vertės ir 
tikrumo parašų. Vyskupas žinojo, kad kun. Gėrskio nekentė 
ir liaudis, ne tik kunigai. Todėl vyskupui teko siųsti į valdžią 
savo kanclerį su dokumentais, įrodančiais kodėl kun. Gėrskis 
negalėjo būti dekanu. 

Pokalbis nusitęsė toliau ir gen. Mokrzeckis pareiškė, kad 
žmonės reikalauja, kad kun. Gėrskis liktų Ašmenos dekanu. 
Vyskupas atsakė: „Nesuprantu, kas gali žmonėms, parapie- 
čiams, rūpėti, kas yra Ašmenos dekanato dekanu. Tas 
dalykas liečia tik mane ir kunigus. Dekanai skiriami vado- 
vauti ir prižiūrėti kunigams. Tad ko čia kišasi liaudis? Tur 
būt kieno nors pakurstoma?“ 

Generolas prikišo, kad kun. Abaravičius esąs lietuviškos 
orientacijos... Čia pat vyskupas jam pasakė: „Aš kunigų 
politinės ir tautinės orientacijos nepaisau. Ten siunčiau kun. 
Abaravičių ne politikuoti, bet rūpintis žmonių dvasios reika- 
lais, ir žinau, kad jis ten nepolitikuoja. Jokių skundų iš 
žmonių prieš jį neturėjau. Pagaliau, jis yra gudų parapijoje“. 

Pagaliau, gen. Mokrzeckis prikaišiojo vysk. Matulevi- 
čiui, kad ir jis duodasi traukiamas į politiką. „Kur ir kada? — 
nustebęs paklausė vyskupas. — Rodos iki šio laiko to išsisau- 
gojau ir išvengiau“. 

„Gi Naša Dumka (gudų laikraštis) pranešė, kad Tamsta 
vasario 16 d. dalyvavęs lietuvių gimnazijos vakarėlyje 
Lietuvos Nepriklausomybei paminėti ir net delnais plojęs po 
kun. Stankevičiaus kalbos, kur jis pasakęs, kad Vilnius turi 
tekti lietuviams“. 

„Gerai, o kai buvau per jūsų lietuviškai-gudiškos divi- 

zijos šventę, kai visose lenkų tautinėse iškilmėse dalyvavau, 
kai buvau drauge su Tamsta per paskutinį lenkų studentų 
patriotinį vakarą miesto salėje ir drauge delnais plojome, ar 
buvo bloga? Aš manau, kad tiek lenkai, tiek gudai, tiek lietu- 
viai yra visi mano vaikai, mano ganomieji, kad man dera 
jiems visiems lygiai tarnauti, su jais džiaugtis ir liūdėti. 
Pasakyk, Tamsta, ką gi lietuviai man būtų pasakę, kad tiek 
kartų dalyvavęs visokiose lenkų šventėse bei iškilmėse, aš 
būčiau lietuvių pakvietimą paniekinęs ir į jų vakarėlį nėjęs? 
Aš turiu būti ganytojas visiems lygiai“. 


Pokalbiai apie spaudą 


Tuo tarpu (matyt pakviestas) atėjo ir vysk. Bandurskis. 
Jis palaikė vysk. Matulevičiaus pusę ir padėjo užbaigti tuos 
nemalonius pasikalbėjimus su gen. Mokrzeckiu ir arkiv. 
Hryniewieckiu. Pastarasis, prieš išeidamas, dar skundėsi, 
kad jį laikraščiai taip aštriai puldinėja, net kun. Vladislovas 
Toločko (1887-1942) išdrįso prieš jį išstoti. (Kun. Toločko buvo 
rimtas žurnalistas, rašęs gudų, lenkų ir lietuvių spaudoje). 

Minėdamas Straž Litwy, arkiv. Hryniewieckis, kreip- 
damasis į vysk. Matulevičių, pasakė: „Tai tie jūsų laikraščiai 
taip drįsta kalbėti apie seną žmogų“. Vysk. Matulevičius kuo 
ramiausiai atsakė: „Aš jokių laikraščių neturiu ir nevedu. To- 
kius laikraščius teturime, kokius ponas Generolas leidžia...“ 
Tuo tas nemalonus pokalbis ir pasibaigė, bet vysk. Matulevi- 
čius norėjo dar vienas pasikalbėti su gen. Mokrzeckiu. Kai 
vysk. Bandurskis išėjo į kitą kambarį, vysk. Matulevičius 
generolui rimtai pasakė: 

„Tamsta gi pasakyk, ar arkiv. Hryniewieckio čia buvi- 
mas, laikraščiuose spausdinti jo pasikalbėjimai, pagaliau 
visa jo darbuotė, ar nėra politiniai dalykai ir politikos 
varymas? Jeigu arkivyskupas politikuoja, tai ką aš su kuni- 
gais turiu daryti? Kaip aš galiu drausti kunigams politikuoti, 
ar net ir gintis? Aš tik raminu, malšinu, švelninu kaip galė- 
damas. Ir kad nebūčiau to daręs, viskas būtų išėję daug ašt- 
riau ir gal blogiau baigęsi. Taip pat gudus, lietuvius ir lenkus, 
kiek galėdamas, taikiau ir stengiausi vesti į vienybę, kad 

gyventų taikoje ir meilėje. Bet Tamsta nenorėk, kad 
Bažnyčios reikalus aš riščiau su kuria viena partija arba kad 
smerkčiau tai pas kunigus lietuvius ar gudus, ką jūs giriate ir 
gerbiate pas kunigus lenkus. Ką aš turiu leisti lenkams, neno- 
rėkite, kad tai aš drausčiau lietuviams ir gudams. Išskirkime 
dalykus: jeigu Tamstos įstatymams ir dėsniams kunigai 
politiniu atžvilgiu nusikalsta, tai Tamsta žiūrėk ir tardyk, tai 
Tamstos reikalas — priemonių turite pakankamai. Jeigu 
pasirodys, kad kunigas nusidėjęs Bažnyčios įstatams, tada 
aš jį tvarkysiu“. 

Baigdamas šį beveik protokolinį pokalbio aprašymą, 
vyskupas priduria, kad matyti, jog generolas buvo arkiv. 
Hryniewieckio įkurstytas. Tai pripažino ir vysk. Bandurskis. 


Pokalbio pasekmės 


Tai bene pirmą kartą susitiko dvi aukščiausios Vilniaus 
valdžios: vyskupas ir „Vidurinės Lietuvos“ valdytojas. Abu 
išdėstė savo siekimus ir programas. Kariškiai, paprastai, 
nemėgsta nei filosofijos, nei logikos. Jie tepripažįsta tik aukš- 
tesnio viršininko įsakymą ir jėgą. Kas jiems prieštarauja, turi 
būti sužlugdytas. Vysk. Matulevičius buvo nusistatęs būti vi- 
soms tautybėms katalikų vyskupu ir nesutiko, kad per 
Bažnyčią būtų varomas lenkinimo darbas. Kai lenkai 
pabandė vysk. Matulevičių palenkti savo tikslams, bet tie 
bandymai nepasisekė, tai lenkai nusprendė, kad tokiam 
vyskupui Vilniuje ne vieta — jis turi iš Vilniaus pasitraukti. 
Jeigu jis pats nenorės to padaryti, tai reikia jį priversti. 

Kilo klausimas, kaip tai padaryti. Kreiptis į popiežių, 
kad jis vysk. Matulevičių iš Vilniaus atšauktų, reikia turėti 
svarbių priežasčių. Tikrą priežastį, kad vysk. Matulevičius 
neremia lenkinimo darbo, negi nurodysi Sv. Sostui? Buvo 
mėginta keletą skundų popiežiui iš Vilniaus pateikti per 
Lenkijos atstovą prie Sv. Sosto, bet jie nuėjo niekais: 
Vatikanas tuos skundus atsiuntė vysk. Matulevičiui, kuriam 
nebuvo sunku įrodyti jų menkumą ir melagingumą. Savo 
pasiaiškinimą vysk. Matulevičius baigė tokiais žodžiais: 

„Kaip išdrįsta tokius niekus ir melagingus dalykus oficialiai 
pateikti Sv. Tėvui? Juk tai yra Sv. Tėvo įžeidimas“. 

Priversti vysk. Matulevičių iš Vilniaus pasitraukti 
lenkai griebėsi smarkios agitacijos, kurią ištvermingai varė 
per laikraščius ir viešus susirinkimus-mitingus. Vedamoji 
agitacijos mintis buvo bloškianti: vysk. Matulevičius yra 
lietuvis. Jį čia paskyrė vokiečiai ir lietuviai. Jis varo 
lietuvišką politiką, yra „Kauno Lietuvos“ agentas, neapken- 
čia Lenkijos ir viso, kas yra lenkiška... Savo agitacijos lenkai 
nesivaržė jokia etika: skleidė visokius gandus, prasi- 
manymus, melus ir užgauliojimus. Tuo ypač pasižymėjo 
lenkų endekų laikraščiai. 

Lenkų valdžia stengėsi vyskupui rodytis oficialiai lojali, 
nors ir nesislėpė, kad jį įtaria Lenkijos priešu. Tai parodė 
nuolatinis slaptosios policijos sekimas, kratos ir „paslėptų“ 
ginklų sandėlių ieškojimas. Lenkų dvasiškija tam pritarė, 
daugelis aktyviai dalyvavo agitacijoje ir, prisidengę slapy- 
vardžiais, laikraščiuose rašinėjo visokias insinuacijas prieš 
savo vyskupą. 

Agitacijos turėjo pasisekimo ne tik Vilniaus krašte, bet ir 
visoje Lenkijoje, nes visi lenkai, neišskiriant nė dvasiškuos, 
manė, kad „kresai“ turi būti sulenkinti — to reikalauja vals- 
tybės gerovė. Kas tą darbą kliudo, yra valstybės priešas. 
Todėl netenka stebėtis, kad visoje Lenkijoje neatsirado balso, 
kuris būtų gynęs vyskupą. Vienintelė išimtis buvo įžymus 
žurnalistas ir literatas, Liudvikas Abramavičius-Abramowicz 
(1876-1939), tas „lenkiškumo išdavikas“ — kaip jį pavadino 
lenkai. 


Lengva suprasti kaip skaudžiai toks lenkų nusistatymas 
veikė vyskupą — tai buvo jo nuolatinis kryžius. Gyventi tarp 
tokių žmonių, kasdien su jais turėti reikalų, su jais matytis, 
kalbėtis, gerai žinant jų priešingus jausmus, buvo nelengvas 
dalykas — reikėjo skaitytis su kiekvienu žodžiu, su kiekvienu 
veiksmu. Čia pasireiškė vysk. Matulevičiaus nepaprasta 
kantrybė, stipri valia ir, anot kun. Maciejewicziaus, „pašėlu- 
siai išdirbtas būdas“. Jo elgesys visada buvo vienodas: 

ramus, rimtas, malonus, net turint reikalą su aiškiai priešin- 
gu žmogumi. Jis buvo pratęs kartoti šv. Pauliaus žodžius: 
„Vince in bono malum“ (Rom. 12, 21). Nors nuolat kentėjo, 
bet niekam niekad nesiskundė, sau susiraminimo ieškojo tik 
maldoje. 


Tačiau kun. Kriščiukaitis savo atsiminimuose rašo, kad 
jis nugirdęs porą nusiskundimų: „Vieną dieną po pietų vaikš- 
čiojome po valgomąjį kambarį. Nesimezgant kalbai, vaikš- 
čiojome tylėdami. Staiga vyskupas sustojo prie lango, 
valandėlę pro jį žiūrėjo ir vos girdimai pratarė: baudžia mane 
Dievas Vilniumi už mano nuodėmes... Bet greitai susigriebė 
ir pradėjo kalbėti apie ką kitą. Kitą kartą, vos mudviem 
išėjus pro namų vartus, kažkoks vyriškis pasižiūrėjo į 
vyskupą su ironija, o gal ir paniekinimu, aš gerai nepaste- 
bėjau. Vyskupas tik tiek pratarė: ot gyvenimas, į tave žiūri 
kaip į kokį vilką. Aš buvau bepradedąs aiškinti, kad neverta 
kreipti dėmesio į neprotingą pasielgimą, bet vyskupas tuoj 
užvedė kitą kalbą“. 

Įsisiūbavus lenkų agitacijai, buvo rimtos baimės, kad 
gali būti pasikėsinta į vyskupo gyvybę. Palankūs žmonės 
keletą kartų prašė vyskupą pasisaugoti, nes esama rimtų 
davinių, kad norima jį nužudyti. Vysk. Matulevičius tikėjo, 
kad tai galima, nes, jei ir nebūtų tikro sąmokslo, vis gali at- 
sirasti vienas kitas agitacijos įkaitintas patriotas, kuris, dėl 
Lenkijos labo, panorės tą baisų priešą pašalinti iš šio 
pasaulio. Tačiau vyskupas nesiėmė jokių priemonių apsi- 
saugoti: priiminėjo visus be jokios kontrolės, kas tik norėjo 
pas jį ateiti, vaikščiojo po miestą, kada tik buvo reikalas. 
Dažnai kartodavo, kad visada esąs pasiruošęs mirti — 
tebūnie Dievo valia. 


Vysk. Matulevičius nesiėmė jokių priemonių prieš 
kunigus agitatorius, nes manė, kad tuo agitacijos nesu- 
mažintų, gal net padidintų. Jis sekė lenkų spaudą, kurioje jis 
buvo niekinamas. Jei šmeižtai ir melas lietė tik jo asmenį, jis 
nereaguodavo. Tačiau, kai būdavo paliečiama Bažnyčia ar- 
ba vyskupo autoritetas, mokėjo tvirtai reaguoti. 

Artimieji bendradarbiai 


Priešingas vyskupui nusistatymas vyravo ir jo artimųjų 
bendradarbių, kurijos narių, tarpe. Po karinių sukrėtimų ir 
kunigų išbėgiojimo nebuvo lengva sudaryti tinkamą kurijos 
sąstatą. Nors labai reikėjo kai kuriuos asmenis pakeisti, ta- 
čiau reikėjo pakęsti, nes nebuvo ko į jų vietą paimti. Buvo 
kurijoje žmonių, kurie aiškiai veikė prieš vyskupą, bet manė, 
kad vyskupas to nežino, arba laukė, kad pašalintų, padarytų 
lenkybės kankiniu. 

Kurijos vicekancleris, kun. Julijonas Steckiewicz, beveik 
nieko nedirbo ir laiką naudojo tik endekų politikai. Pirmą 
kartą bolševikams užimant Vilnių, jis išbėgo į Lenkiją ir 
tenai išbuvo porą mėnesių. 1920 m. birželio mėnesį vėl išva- 
žiavo Lenkijon ir į Vilnių grįžo tik po devynių mėnesių. 

Grįžęs visai nepasirodė vyskupui, tik jam nusiuntė 
prašymą jį atleisti iš pareigų. Esą paskutiniai kunigų perkil- 
nojimai jam aiškiai parodę, kad vyskupas tik lietuvius ir 
gudus palaikąs, kad „partijos“ darbą varąs. Pasitaręs su 
savo nuodėmklausiu, jis nusprendė pasitraukti, nes net iš 
tolo negali prisidėti prie darbo, kuris jo tėvynei Lenkijai ir šv. 
Bažnyčiai kenkia. Savo rašte jokių faktų nenurodė. Vysk. 
Matulevičius apie jį taip rašo: 

„Dėkui Dievui, kad jis pasiliuosavo... Visuomet jaučiau, 
kad kurijoje turiu neprietelių; jaučiau, kad jis saviesiems 
praneša iš kurijos žinių, kad man darbą trukdo. Gaudavau 
skundų, kad įteiktų raštų prieš kai kuriuos kunigus man jis 
neįteikęs: tie raštai kažkur nudingę... Keletą kartų buvau 
prašęs, kad mano įsakymus paskelbtų Dniennik Wilenski ir 
kituose laikraščiuose. To nepadarė. Jaučiau, kad jis eina 
prieš mane drauge su kitais kunigais endekais. Bet viską 
kenčiau dėl neramių laikų ir šalyje susidariusios padėties. 

Paskutinėmis dienomis aikštėn iškilo dar vienas 
dalykas. Pernai pono Hipolito Korwin-Milewskio žmona 
užvedė separacijos bylą ir ją laimėjo. Prelatas oficiolas 
Sadowskis, prel. Hanusowicz ir kan. Kukta man pranešė, kad 
kun. Steckiewicziaus išduotame sprendimo nuoraše įdėjęs žo- 

džius “ex culpa mariti' (dėl vyro kaltės), kurių pačiame spren- 
dime nėra. Tai man patvirtino ir kancleris kan. Lucijonas 
Chaleckis. Ponas Korwin-Milevskis, kaip tik dėl tų žodžių įsi- 
žeidęs, kreipėsi į kuriją, kad jam duotų tikrą nuorašą. Prel. 
Sadowskis buvo tos nuomonės, kad kun. Steckiewicz gud- 
riausiai padarytų, jei išbėgtų į Ameriką, nes p. Korwin- 
Milewskis už tuos žodžius nedovanos ir patrauks jį tieson. Aš 
sakiau, kad reikia palaukti, gal dalykas paaiškės, gal kun. 
Steckiewicz nekaltas, gal jis pasitaisys... Kun. Steckiewiczių 
atleidau iš kurijos pareigų pagal jo paties prašymą. Dabar jis 
mieste pasakoja apie įteiktą man raštą ir giriasi, kokį jis 
karžygišką žingsnį padaręs. Telaiko jį Dievas savo globoje ir 
laimina“ (Diaria 255-257; 1921.III.1). 


Kurijos kancleriu buvo kan. Liucijonas Chaleckis (1873- 
1964), kilęs nuo Minsko iš didikų giminės. Jis su vysk. Matu- 
levičium susidraugavo studijų laikais (1896-1900) Petrapilio 
Dvasinėje akademijoje. Kurijoje jis visus dalykus atlikdavo 
greitai ir rūpestingai. Jų santykiai buvo geri ir nuoširdūs. 
Kartais kancleris nusiskųsdavo, kad endekai jam daro prie- 
kaištus. Esą, kaip jis, lenkas — herbowy szlachcic — (bajo- 
ras), taip ištikimai tarnauja vyskupui lietuviui. Į tai jis atsa- 
kes, kad jis kunigas ir turi būti vyskupui ištikimas. Jam vys- 
kupo tautybė nerūpi. Teesie jis ir kinietis, ir tam ištikimai 
tarnautų. Be to, nuoširdus tarnavimas vysk. Matulevičiui vi- 
siškai jam nekliudo būti ir geru lenku patriotu. 


Tačiau endekai jį mėgino panaudoti savo planams. Taip 
kartą jis pasiūlęs vyskupui kapelionu pasiimti lenką kunigą. 
Visuomenei tai padarytų gero įspūdžio. Vyskupas suprato, 
kieno lūpomis jis kalba ir mandagiai padėkojo už pasiūlymą. 

Kanclerį endekai panaudojo ir dramatiškesniam reikalui. 
Kartą, vyskupui valgant pietus, iš kurijos atskubėjo kan. 
Chaleckis ir, atsiprašęs, kad atėjo netinkamu laiku, pranešė, 
jog kurijoje sėdi apygardos teismo tardytojas svarbioms 
byloms. Jis pareiškęs, jog yra areštuotas ir Lukiškių kalėjime 
patalpintas kun. Karolis Gumbaragis (iš Giedraičių). Jis esąs 
padaręs tokius nusikaltimus, už kuriuos bus sušaudytas. 

Tačiau, jei jį tuoj vyskupas perkels į kitą vietą, tai bus 
dovanota. 

Vyskupas griežtai atsakė: „Prašau tam ponui pasakyti, 
jeigu kun. Gumbaragis yra tiek nusikaltęs, kad vertas sušau- 
dymo — tešaudo, bet aš jo iš vietos nekelsiu“. Siaubo apim- 
tas kancleris mėgino vyskupą itikinėti, kad kunigo perkė- 
limas yra toks lengvas ir paprastas dalykas, kad dėl to 
nevertėtų žmogaus gyvybę statyti pavojun. Vyskupas atrėžė: 


Vysk. J. Matulevičius ir kancleris Liucijonas Chaleckis 


„Jei šiandien tokį reikalavimą išpildysiu, tai rytoj turėsime 
panašiai areštuotų mažiausia dešimtį“. Ir kancleris perdavė 
tuos vyskupo žodžius tardytojui. Po dviejų dienų, jau lais- 
vas, atėjo pas vyskupą kun. Gumbaragis papasakoti apie 
savo areštą. Pasirodė, kad jam nebuvo pateikta jokių 
kaltinimų, ir nekliudomas grįžo į savo vietą. 


Arkiv. Hryniewieckio charakteristika 


Arkiv. Hryniewieckis Vilnių apleido 1921.III.16. Atėjęs 
atsisveikinti su vysk. Matulevičium, senelis (turėjo 80 metų) 
skundėsi nuovargiu. Ten, kur gyvenęs, oras iš kiemo buvęs 
blogas. Kaip paprastai, įsikarščiavęs, be paliovos, kalbėjo 
apie savo ligą, kad gydytojai išėmę jam šonkaulį, paskui apie 
pergyventus laikus, kai jis buvo Vilniaus vyskupu, kaip jis 

lankė vyskupiją ir tt. Jo laikais (prieš 40 metų) čia nebuvę nei 
lietuvių, nei gudų, o tik katalikai lenkai. Tos tautos dabar 
sukilusios už rusų, žydų, vokiečių ir masonų pinigus. Tai vis 
lenkų priešų darbas, drauge kenkiąs ir Bažnyčiai. Ypač 
pavojingas gudų darbas: jei tik su savo kalba brausis į 
bažnyčias, tai liaudį prives prie pravoslavijos. Jis aštriai 
kritikavo lietuvius ir gudus kunigus. Juo daugiau jis kalbėjo, 
tuo daugiau karščiavosi, kol pailsdavo. 

Savo užrašuose vysk. Matulevičius jį taip pavaizdavo: „J. 
E. arkivyskupas buvo aukšto ūgio, liesas, malonaus veido. 
Jis jau gerokai pasenęs, kai kada akys rodėsi visai įdu- 
busios, lūpos pamėlynavusios, pats išblyškęs, lavono spalvos. 
Bet įsikarščiavęs vėl atgydavo, parausdavo. Jį čia parsi- 
traukė endekai prieš vysk. Bandurskį, na, žinoma, ir prieš 
mane. Mat, vysk. Bandurskis buvo Pilsudskio šalininkas ir 
garbintojas, daugiau demokratas, pažangus, rėmė Pilsudskio 
ir jo padėjėjų darbus ir „Odrodzenie“, kuri ėjo prieš endekus... 

Todėl endekai parsitraukė arkiv. Hryniewiecki savo 
politikai remti, kad galėtų vyskupo vardu, autoritetu ir vys- 
kupiškom insignijom ją pridengti žmonių akyse prieš vysk. 
Bandurskį. Gudrūs ir guvūs endekų vadai savo nuomones 
pakišdavo seneliui, jam įkalbėdavo ką tinkami, o paskui, 
neva iš jo išgirdę ar sužinoję, žmonėms skelbdavo kaip pasi- 
kalbėjimą su arkivyskupu ar jo atsiliepimą (atsišaukimą) į 
liaudį. 

Žinomas lenkų publicistas, Jan Obst, tokį pasikalbėjimą 
— žmones nustatyti prieš lietuvius, gudus ir žydus — 
paskelbė Rzeczpospolita ir Glos Wilenski laikraščiuose. Iš to 
kilo didelis triukšmas ir polemika spaudoje ir ilgai nenurimo. 
Endekai begėdiškai naudojo senelio vardą savo tikslams: 
vedžiojo senelį į darbininkų susirinkimus, į vaikelių 
prieglaudas su prakalbomis arba, iš įvairių vietų partraukę 
sodiečių, juos vesdavo pas senelį, kad juos laimintų ir 
tinkamai nustatytų politikos atžvilgiu. Endekų rankose 
garbingas senelis virto paprasčiausiu agitatorium. 

Buvo labai liūdna: tai kenkė Bažnyčiai. O ir man 
tekdavo. Įsikarščiavęs senelis, bekalbėdamas kur prie baž- 

nyčios, ar gatvėje, ar salėje su bobelėmis, net paprastais žmo- 
nėmis, daug ką prikišdavo man ir kunigams. Zodžiu, ir prieš 
mane kai kada varė agitaciją. Sužinojau, kad prieš mane 
nustatydavo žymesnius žmones, net generolus. Negalė- 
damas nurimti, visur landžiojo, vaikščiojo po lenkų laikraš- 
čių redakcijas, draugijas ir visur, endekų nustatytas, varėsi 
prieš lietuvius, gudus, žydus, masonus, nepamiršdavo nė 
manęs. Daug, oi daug, čia būdamas ir man pridirbo visokių 
nemalonumų... 

Jau ir pirmą kartą, kai jis čia buvo dar prie pirmos 
lenkų okupacijos, viešai prieš mane ir kai kuriuos kunigus iš- 
stojo su visokiais priekaištais ir nesąmonėmis. Mat, norė- 
damas senelį pagerbti ir iškilmingai kaip kankinį drauge su 
visais miesto kunigais pasveikinti, aš pas save suprašiau 
visus miesto kunigus ir patį arkivyskupą pakviečiau. Ta 
proga pasinaudojęs, ir išrėžė kaip gramofonas, ką ir kur buvo 
nugirdęs prieš mane ir kai kuriuos kunigus. 

Žinoma, seneliui reikia viskas dovanoti, bet kalčiausi 
tie, kurie juo naudojasi vykdyti savo nedorus sumanymus... 
Ne be to, kad jame nebūtų kiek piktos valios, o ypač neapy- 
kantos kitoms tautybėms. Jo buvimas Vilniuje labai kenkė 
Bažnyčiai: jis įnešė naujo raugo, neapykantos į vietinius 
santykius, jau ir taip blogus ir be galo įtemptus. Jis nebuvo 
meilės, taikos, rimties sėjėjas, o tik kiršintojas, agitatorius, 
kurstytojas. Girdėjau, kad lietuviai, surinkę žinių, rengiasi 
pasiųsti Romai memorialą apie jo veikimą“ (Diaria 257-260 ir 
389-390 p.). 

TOLIMESNIŲ ĮVYKIŲ MARGUMYNAS 


Pilsudskio vardinių šventė 


Čia tęsime toliau vysk. Matulevičiaus dienoraštį, sumi- 
nėdami bent trumpai dar poros savaičių įvykių eigą. 

1921 .III.19 buvo Sv. Juozapo šventė. 9 valandą ryto 
vyskupas laikė šv. Mišias Antakalnyje, Seserų Magdaliečių 
koplyčioje ir pasakė pamokslėlį. Po pusryčių aplankė mer- 
gaičių auklėtinių amatų dirbtuvę. Iš ten nuvažiavo į Lukiškių 
aikštę, kur 11 valandą buvo iškilmingos Mišios už Pilsudskį. 
Sv. Mišias laikė vysk. Bandurskis, pamokslo nebuvo. Po 
pamaldų buvo kariuomenės paradas. Miestas buvo pasi- 
puošęs tautinėmis lenkų vėliavomis. Vyskupas dalyvavo 
pamaldose ir iškilmėse kaip gen. Mokrzeckio pakviestas 
svečias. 

Vakare 7 valandą buvo suruoštas Pilsudskio pagerbimas 
universitete. Pirmasis kalbėjo rektorius Mykolas Siedleckis 
apie svarbą valandos, kurią dabar gyvena Lenkija: taikos 
pasirašymas su bolševikais, Silezijos balsavimas, tarimasis 
su Lietuva. Išreiškė pasitikėjimą, kad viskas išeis Lenkijos 
naudai ir garbei. Garbino Pilsudskį ir pagerbė gen. 
Zeligowskį. Paskui kalbėjo prof. Vladislovas Zawadzkis apie 
Sileziją, jos praeitį ir ateitį, jos vokietinimą ir suvokietėjimą. 
Toliau kalbėjo vicerektorius Bronislovas Zongolavičius 
(Zongollovvicz, buvęs Kauno kurijos prelatas) apie tėvynės 
Lenkijos meilę. Tai buvo Lenkijos apoteozė, pasakyta 
poetiniu stiliumi. 

Iškilmėse dalyvavo ir Tautų Sąjungos kontrolės komi- 
sijos atstovas, majoras Uzguiano, ispanas. Savo kalboje rek- 
torius darė priekaištų ir Tautų Sąjungai. Gerai, kad ispanas 
nieko nesuprato, būtų įsižeidęs. Tai senas vyskupo 
pažįstamas, labai malonus žmogus, geras katalikas. Jis 
moka prancūziškai, angliškai, vokiškai, rusiškai ir gana 
gerai orientuojasi vietinėse sąlygose. Rytojaus dieną jis 

žadėjo vyskupui atnešti nuncijaus Ratti laišką, kurį parvežė 
grįždamas iš Varšuvos. 

Rytojaus diena (kovo 20) buvo Verbų sekmadienis. Vys- 
kupas Matulevičius katedroje laikė Sumą. Išeidamas iš baž- 
nyčios, jis matė ponias, kurios ragino moteris eiti į mitingą. 
Prieš katedrą buvo susirinkęs būrys žmonių, daugiausia 
moterų, bet nemažai ir vyrų. Mitingas buvo suruoštas protes- 
tuoti prieš pulkininką Chardigny, Kontrolės Komisijos 
pirmininką, kad jis moterims nepripažino balso per 
plebiscitą. 

Po pietų per pamaldas katedroje vyskupas sakė pa- 
mokslą apie sopulingą Jėzaus kančią. Žmonių buvo pilna 
katedra, kaip ir per kitus kančios pamokslus. Tai buvo grynai 
tikybiniai pamokslai. Politinių ir tautinių pamokslų jie turi 
pakankamai. Kas nori politikos, gali nueiti į mitingus. Zmo- 
nėms malonu nors bažnyčioje pailsėti, išgirsti Dievo žodį, 
nusiraminti, įeiti į savo sielą ir pamąstyti apie savo išga- 
nymą. 


Uzguiano vizitas pas vyskupą 


Kaip buvo žadėjęs, vakare pas vyskupą atėjo majoras 
Uzguiano ir atnešė nuncijaus Ratti laišką iš Varšuvos. 
Pasikalbėjimas truko virš valandos. Pasirodė, kad, būdamas 
Varšuvoje, p. Uzguiano aplankė Nuncijų jir su juo turėjo il- 
gą pasikalbėjimą apie vysk. Matulevičių ir bendrai apie 
Vilniaus vyskupijos padėtį. Ponas Uzguiano vyskupui papa- 
sakojo, kad pas jį buvo atsilankęs tūlas ponas Aleksandras 
Meištavičius (Meysztowicz), Panevėžio apylinkės dvari- 
ninkas, prašyti, kad jis per ispanų ambasadą prie Vatikano 
padėtų iš Vilniaus pašalinti vysk. Matulevičių. Kai jis at- 
sisakė kištis į tą reikalą, Meištavičius pats nuvažiavo į 
Varšuvą pas Nuncijų, bet ir ten nieko nelaimėjęs, sakėsi 
sieksiąs tiesiog į Romą. Čia vyskupas linksmai pasakė: 

„Tai jis mano prietelis, kaip tik dirba mano naudai. Aš 
taip nenorėjau eiti Vilniun. Dariau, ką galėjau, kad nepatek- 
čiau Vilniun, bet nepavyko. Vilniun atėjau Sv. Tėvo liepia- 
mas ir verčiamas. Išeisiu džiaugdamasis, tegul tik Sv. Tėvas 

taria žodį“. Ponas Uzguiano tuojau atsiliepė: „Aš žinau, kad 
taip yra, man tai pasakė Msgr. Ratti“. 

Tolimesniame pokalbyje vyskupas teiravosi, gal p. 
Uzguiano galėtų nurodyti faktus, kuo tie agitatoriai jį kal- 
tina. Svečias paminėjo eilę dalykų, apie kuriuos jau aukščiau 
buvo rašyta, bet nepasakė nieko naujo, tik užsiminė, kad 
vyskupas kaltinamas, kad iki šiol nėra lenko sufragano ir 
kad jis palaikąs gudus. Į tai vyskupas atsakė, kad jis tuo 
rūpinosi, bet iš Nuncijaus sužinojo, kad Roma nusistačiusi 
čia neskirti jokių sufraganų, kol bus galutinai išspręstas šių 
šalių likimas. Dėl gudų vyskupas pasakė: 

„Kur aš juos dėsiu? Sitos šalys daugiausia gudų gyve- 
namos. Kur kunigą gudą siųsiu, ten jis rasis (bus) tarp 
savųjų. Pagaliau, aš manau, kad taip ir reikia: gudus skirti į 
gudų šalis, lenkus į lenkų, o lietuvius į lietuvių. Dažnai aš net 
nežinau, kuris kunigas lenkas, o kuris gudas, nes šie pasta- 
rieji kai kada su savo gudiškumu slepiasi — bijo perse- 
kiojimų“ (Diaria 261-264). 


Prel. Michalkevičiaus grįžimas 


1921.III.22 apie 9 val. ryto vysk. Matulevičius gavo 
telegramą, kad grįžta prel. Michalkevičius, kuris 1919.IV.29 
buvo pasitraukęs iš Vilniaus, bėgdamas nuo artėjančių 
bolševikų grėsmės į Varšuvą, bet pakeliui pateko į jų rankas. 
Vyskupas tuojau liepė prel. Michalkevičiaus tarnams 
paruošti jo kambarius ir nueiti jo pasitikti. Taip pat į stotį 
nuėjo kun. Lewickis ir kun. Puciata, bet jie visi prasilenkė su 
prelatu. 

Po 10 val. vyskupas sužinojo, kad prelatas jau namie, 
ir nuėjo su juo pasisveikinti. Jis buvo su kiek žilsva barzda, 
atrodė gana gerai, sveikas. Jis pasakojo, kad iš pradžių buvo 
Minske, gyveno prie vyskupo, paskui jį pervežė Maskvon į 
kalėjimą. Po kiek laiko jį paleido gyventi mieste laisvai. Visai 
nesiskundė, kad bolševikai su juo būtų blogai elgęsi. Bet 
kalėjimas ir ištrėmimas niekam negali būti malonus. Susi- 
žinodavo su delegacija iš Kauno, bet ji neįstengė jo išva- 
duoti, nors rūpinosi ir darė daug pastangų. 

Vyskupas džiaugėsi, kad jis grįžo sveikas ir padės 
valdyti vyskupiją, nes buvo daug darbų bei rūpesčių. Kaip tik 
tada buvo Didžioji Savaitė. Vyskupas laikė pamaldas Ketvir- 
tadienį ir rezurekciją Seštadienį 8 valandą vakare ir celeb- 
ravo iškilmingas Mišias Velykų Sekmadienį (kovo 27). 
Paskui lankė oficialiai aukštuosius valdžios atstovus: Len- 
kijos valdžios atstovą Raczkiewicziu, gen. Zeligowskį, 
Vidurinės Lietuvos valdytoją gen. Mokrzeckį, miesto bur- 
mistrą Bankowskį, universiteto rektorių Siedleckį ir kitus. 


Tautinė gudų šventė 


Kovo 25 d. sukako treji metai, kai gudų tautos atstovai 
Minske paskelbė Gudijos nepriklausomybę. Kadangi šiemet 
tą dieną buvo Didysis Penktadienis, tai nepriklausomybės 
minėjimą nukėlė į kovo 29 dieną. Pamaldos buvo Bonifratrų 
bažnytėlėje, ir per Mišias kun. Stankevičius pasakė pamoks- 
14 gudiškai, o po Mišių žmonės giedojo gudiškai. 

Mieste tuojau kilo triukšmas: Rzeczpospolita parašė 
aliarmuojantį straipsnį, kad gudinama Bažnyčia... Žmonės 
buvo kurstomi prieš vyskupą. Vyskupas teisinosi, kad jis 
nežinojo, kad ten bus gudiškas pamokslas. Pernai šventės 
rengėjai buvo prašę, kad leistų gudiškai sakyti pamokslą, bet 
jis išaiškinęs, kad šiose aplinkybėse negalima, nes prieš juos 
gali sukurstyti liaudį ir gali būti nemalonumų. Jie paklausė ir 
pamokslo nebuvo, o šiemet pamokslą pasakė nieko nesi- 
klausę. Esmėje pats dalykas yra nekaltas. Jokioje katalikiš- 
koje šalyje niekas nieko nesakytų, bet Vilniuje kas kita: čia 
kitų tautų bei kalbų, išskyrus lenkų, nepakenčiama. 

Vyskupą lankė visoki pasipiktinę „patriotai“, o jis jiems 
aiškino, kaip daroma kituose kraštuose, kaip Amerikoje, Svei- 
carijoje, Vokietijoje. Jei tik kur atsiranda būrelis kitakalbių 
žmonių katalikų, tuojau rūpinamasi surasti jiems tinkamą 
tautietį kunigą, bažnyčioje skiriama pamaldoms valanda. 
Tiems reikalams vyskupai duoda net pinigų iš savo iždo. 

Vyskupas pavedė kancleriui ištirti visą dalyką su tos 
bažnytėlės klebonu kun. Zajančkausku ir, viską tiksliai 
aprašius, paduoti į laikraščius. Vieną dieną atsiskubino net 


376 


pats prel. Michalkevičius įspėti vyskupą, kad mieste varomos 
agitacijos, kad atbėgusios bobos gali jam langus išdaužyti ar 
kaip Chardigny apmėtyti kiaušiniais. „Ką gi darysi, — pa- 
sakė vyskupas, — jei langus išdaužys, užlipysiu kartonu, o jei 
apmėtys kiaušiniais, nusiplausiu“. 


Tautų Sąjungos Kontrolės Komisija 


Toji komisija buvo sudaryta 1920.IX.20. Jos pagrindinis 
uždavinys buvo prižiūrėti lietuvių ir lenkų paliaubų 
vykdymą. Komisijos pirmininku buvo prancūzas pulk. 
Chardigny. Nariai: italas pulk. Bergera, ispanas maj. 
Uzguiano, japonas pulk. Tsu-Tsui, anglas maj. Keenan, 
belgas Nase ir serbas maj. Lasič. 

Komisija nuolat važinėjo tarp Kauno ir Vilniaus, tik- 
rindama, ar kur nėra sulaužytos paliaubos. Tokia kontrolė 
labai nepatiko lenkams, ypač, kad jos nariai lankydavo 
lenkų ir lietuvių veikėjus Vilniuje, o ypač vysk. Matulevičių. 
Tuo būdu jie gaudavo objektyvių informacijų apie tikrąją 
padėtį. Kai kurie nariai net nevengė dalyvauti lietuvių 
iškilmėse. 1921.II.16 maj. Uzguiano ir pulk. Tsu-Tsui daly- 
vavo lietuvių suruoštame Lietuvos nepriklausomybės 
paskelbimo minėjime. 

Kontrolės komisijos nariai jau buvo susipažinę su teri- 
toriniais konfliktais ir matė, kad agresiją varė lenkai, o 
lietuviai stengėsi tik gintis arba atgauti lenkų užimtus 
plotus. Jie pastebėjo ir tautinį lenkų šovinizmą, kad jie net 
nenori pripažinti gudų buvimo. Anot jų, lenkišku šovinizmu 
ypač pasižymi lietuvių bajorai ir sulenkėję dvarininkai. 
Komisijos nariai nusistatę plebiscito neleisti ir mano, kad 
Vilnius turi tekti lietuviams. 

Po kelių dienų pas vyskupą atėjo komisijos pirmininkas 
pulk. Chardigny ir komisijos narys p. Nase. Pasikalbėjimas 
buvo gan ilgas, tęsėsi pusantros valandos. Buvo kalbėta apie 
Vilniaus krašto padėtį ir galimą jos sutvarkymą, kuris 
suteiktų ramybę ateity. Gaila, kad vyskupas to pasi- 
kalbėjimo neužrašė, nes jis buvo gerai susipažinęs su savo 
vyskupijos etnine gyventojų sudėtimi ir konfliktais. Galima 

spėti, kad jie mėgino brėžti ir būsimas Lietuvos sienas, kurias 
vyk. Matulevičius aprašė pasikalbėjime su p. Ignu Jonynu, 
Lietuvos valdžios įgaliotiniu prie Kontrolės Komisijos: 

„Vakar (1921.III.28) pas mane buvo p. Jonynas. Iš pasi- 
kalbėjimų, kuriuos pirmiau turėjau su Tautų Sąjungos atsto- 
vais, numaniau, kad jokiu būdu nežada lietuviams duoti 
Gardino ir Lydos. Tad reikia turėti nusistačius kitą sieną, 
mažiausiąją, nuo kurios jau jokiu būdu negalima nusileisti. 
Tuo reikalu p. Jonynas jau pirmiau buvo pas mane pasitarti. 
Aš jam išdėsčiau savo nuomonę. Gerai nesuprantu, kam 
mums būtinai reikalauti Gardino ir Lydos. Tai visiškai sugu- 
dėjusios vietos, mes jų neatgaivinsime. Priešingai, sujungtos 
su Vilnium, jos jį gudins. Geriau pasitenkinti mažesne, bet 
labiau vienoda. Imti kuo mažiausiai svetimų gaivalų. 

Geriausia būtų pasitenkinus tokia linija: Ožiai, Ratny- 
čia ir Druskininkai (mūsų vyskupijoje), paskui Pariečė, Rodū- 
nia, Bostūnai (lenk. Bastuny), paskui, paliekant geležinkelį 
Gardinas, Lyda, Molodečno, eiti prie Ašmenos, o toliau link 
Medilo (lenk. Miadziol) ežero. Čia lietuviško gaivalo gana 
daug. Galima tikėtis, kad ir sugudėję greitai atsipeikės. 
Lietuva pasidarys vienoda, Vilnius greit sulietuvės ir 
kaimynai neturės priežasčių kibti prie Lietuvos. Geriausia, 
kad lietuviai nuo tos linijos į pietus, rytus ir šiaurę paskelbtų 
Gudiją, bet reikia pažymėti, kad tai ne lenkų žemės. Tegul 
patys gudai apsisprendžia, su kuo jiems eiti. 

Sakau, kad, jeigu iki šiol lietuviai reikalavo platesnių 
sienų, klaidos gal ir nebuvo — buvo iš ko derėtis. Iš tikrųjų, 
lietuviai tai darė prašomi gudų, kurie norėjo, kad kuo ma- 
žiausia jų patektų po lenkais... Ponas Jonynas prašė, kad jam 
atsiųsčiau kunigus žinovus, kurie pagelbėtų tokias sienas 
nustatyti. Tą reikalą pavedžiau kan. Kuktai. Netrukus pas 
Mykolą Biržišką susirinkę kunigai Kukta, Kraujalis, Kriščiu- 
kaitis, Zajančkauskas ir p. Jonynas drauge viską aptarė. 

Vakare apie 9 val. nuėjau su kan. Kukta pas Biržiškus 
— buvome pakviesti. Ten radome ir adv. Wroblewskį, kuris 
lietuvių prašomas rengiasi važiuoti į Kauną, o paskui gal ir į 
Briuselį derėtis su lenkais. Jis lietuvių orientacijos. Ponui 

Biržiškai papasakojau svarbesnius dalykus iš pasikalbėjimo 
su Tautų Sąjungos atstovais“ (Diaria 267-268). 

Kun. Kriščiukaitis savo atsiminimuose yra užrašęs, kad 
vysk. Matulevičių lankydavo ne tik Kontrolės Komisijos 
nariai, bet ir įvairūs diplomatai, kurie Vilniuje ilgiau susto- 
davo, arba net tik pravažiuojantieji. Tuo susidomėjęs, jis 
vieno diplomato, bene Latvijos Meierovičiaus, paklausė, 
kokia jiems, diplomatams, nauda iš pasikalbėjimo su 
vyskupu. Jam buvo atsakyta, kad nauda nemaža, nes 
diplomatai, būdami politikos sūkuryje, dažnai pamiršta arba 
net nepastebi bendrų reikalų. Gi vysk. Matulevičius yra 
didelis sociologas, su savo aukšta inteligencija sugeba 
vertinti ne tik bendrus, bet ir pavienius faktus. Su juo besi- 
kalbant, paaiškėja daug dalykų, kurie pasirodo visai 
kitokioje šviesoje. 

Lenkai vos pakentė Tautų Sąjungos atstovus. Jų 
manymu jie trukdė lenkams laisvai veikti, kišosi į visokius 
reikalus, tad jie stengėsi juos iš Vilniaus išstumti. Tam 
reikalui, gal ir nesąmoningai, pasitarnavo kovingosios 
moterys, kurios gaudė pulk. Chardigny atsikeršyti už jo 
pareiškimą neduoti moterims balso plebiscite. Kartą užklupo 
ji geležinkelio stotyje ir apmėtė supuvusiais kiaušiniais... Po 
to įvykio pas pulk. Chardigny atėjo atsiprašinėti Lenkijos 
atstovas Raczkiewicz, gen. Mokrzeckis ir universiteto rek- 
torius, nes tame žygyje buvo dalyvavusios ir studentės. 

Balandžio 1 d. pulk. Chardigny ir p. Nase atvyko pas 
vyskupą atsisveikinti, nes komisija nutarė persikelti į Kauną. 
Dėl tos moterų avantiūros vyskupas išreiškė pulk. Char- 
digny užuojautą ir pagarbą. Besikalbant apie bendrą padėtį, 
vyskupas pastebėjo, kad kalbose jie buvo atviresni ir turėjo 
daugiau supratimo apie reikalus. Atsisveikinimas buvo labai 
nuoširdus, beveik su gailesčiu, kad jie gali išvažiuoti, o jis 
turi liktis čia. Atstovai žadėjo lankytis iš Kauno, kai tik bus 
reikalas. 

Kareivių savavaliavimas 

Kun. Možejko atvyko pas vyskupą iš Šilėnų pasitarti, kas 

daryti. Verbų sekmadienį (1921.III.20) prie pat bažnyčios 

atėjo ginkluoti kareiviai ir pradėjo gaudyti jaunus vaikinus 
neva į kariuomenę. Kilo didelis sumišimas ir triukšmas. 
Išsigandę žmonės bėgo į kleboniją prašyti pagalbos ir kas 
daryti. Kunigas greituoju pasakęs: ar jūs patys nežinote? 
Žmonės tuojau nuginklavo kareivius ir ginklus nunešė kuni- 
gui, kuris priėmė juos palaikyti, o paskui išsiųsti valdžiai į 
Maišiagalą. 

Naktį atjojo komendantas su būriu kareivių atsiimti 
ginklų ir net grasino kunigui. Klebonas nenusigando ir 
komendantui pasakė, kad vaikinai gaudomi tyčia, kad iš jų 
išsibaudus (gautų) pinigų — išsipirkimą. Paskui už kelis tūks- 
tančius markių paleidžia. Dabar jauni vaikinai bijo rodytis ir 
net neina į bažnyčią. Tokių atsitikimų buvo Dūkštuose ir 
eilėje kitų parapijų. 

Vyskupas patarė kunigams taip griežtai nestoti prieš 
tuos kareivius ir milicininkus, kad paskui nekeršytų. Geriau 
tegul vyskupui praneša raštu, tada jis galės kreiptis į valdžią. 

Bendrai įvairių parapijų kunigai patvirtino, kad karei- 
viai su žmonėmis labai blogai elgiasi: rekvizuoja visokius 
dalykus be jokių valdžios leidimų ir be atlyginimo. Sieną ir 
šiaudus kone visus išrankiojo, avižų retai kur beliko, kiaules- 
penimius išgaudė ir išskerdė. Tvoras visur išardė ir sudegino. 
Apiplėšia net ir žmones. Prievartauja moteris ir mergaites, 
ypač tuo pasižymi ulonai ir kiti raiteliai. Nėra jokios discip- 
linos, baisus pasileidimas. Tarsi atsidusęs, vyskupas baigė šį 
skyrelį karčia išvada: „Karai gadina žmones, naikina šalį“ 
(Diaria 273-274). 

Taikos ieškinėjimas 

Lenkai gerai žinojo, kad vysk. Matulevičius puikiai orien- 
tavosi Vilniaus krašto politikoje, nors joje nedalyvavo, bet 
turėjo įtakos į dalykų eigą. Jo nekentė, bet drauge ir privengė. 
Tuoj po Velykų gen. Zeligowskis išvažiavo į Varšuvą ir grįžo 
į Vilnių balandžio 1 d. Stotyje lenkai jam suruošė didelę 


manifestaciją prieš Tautų Sąjungą, tuo norėjo parodyti, kad 
visuomet eina išvien su gen. Želigowskiu. Sekančią dieną, lyg 

ir atsilygindamas už velykinį vizitą, generolas aplankė 
vyskupą net su palydovu. Visą tą įvykį, geriau sakant 
pasikalbėjimą, čia paduodame, kaip vysk. Matulevičius jį 
1921.IV.2 užrašė: r 

„Revizitavo mane gen. Zeligowskis drauge su savo ad- 
jutantu Aleksandru Prystoru. Pastarasis yra Pilsudskio 
ištikimas žmogus, o Želigowskio angelas sargas. Sako, kad 
čia Prystoras prižiūris ir vedąs visus reikalus. Todėl endekai 
pasityčiodami ir „Vidurinę Lietuvą“ vadina „Prystorija“. 
Juodu prašė, kad aš patarpininkaučiau tarp jų ir Kauno. Jie 
sakė, kad kai kurie mūsų šalininkai, matydami Kauno užsi- 
spyrimą, jau nuo mūsų atkrinta — mums sprūsta iš po kojų 
žemė“. 

Nejaugi su Kaunu nebūtų galima susitarti? Vyskupas 
atsakė, kad lietuviai oficialiai nenori ir negali tartis, kai 
pradėta tartis su Varšuva, Tautų Sąjungai tarpininkaujant. 
“Tegul jie sau tariasi, — sako p. Prystoras, — o mes čia irgi 
galime tartis“. — „Taip, atsakiau, aš tos nuomonės, kad 
reikia tartis, susieiti arčiau, juk teks drauge gyventi. Kai 
buvau p. Vytautui Abramavičiui pasižadėjęs, aš ir 
patarpininkavau, pakalbėjau su p. Jonynu ir p. Biržiška. 
Juodu taip pat pripažino, kad šalia viešųjų derybų, naudinga 
ir privačiai tartis partijų atstovams tarp savęs. 

Taigi ir buvo Vilniun atvažiavę socialdemokratų ir 
socialistų liaudininkų atstovai. Dabar reikia, kad iš čia kas 
Kaunan nuvažiuotų su revizitu. Rūpinomės čia pasikviesti ir 
krikščionių demokratų atstovus. Tuo reikalu rūpinosi kun. 
Viskanta. Dabar p. Jonynas, važiuodamas Kaunan, išsivežė 
jiems pakvietimo laiškus. Taigi, aš tarpininkauju ir rūpi- 
nuosi, kad priešingos šalys kaip nors imtų tartis ir kad susi- 
tartų. Pasižiūrėję vieni į kitus arčiau, pamatys, kad nei vieni, 
nei kiti gal ne tokie baisūs, kaip juos laikraščiai vaizduoja. 
Man rodos, kad pirmiausia reikia tinkamai pasidalinti ginči- 
jamas žemes, nusistatyti sienas, o paskui bus galima tartis, 
ar nesusidėjus ir kame susidėjus. Kaip ir juokaudamas išsi- 
tariau: atiduokite lenkams Gardiną ir Lydą ir jie bus paten- 
kinti, o čia į šiaurę tegu liekasi Lietuvai. 

Jie atsakė ne, taip dalyti negalima, reikia, kad būtų at- 
statyta Didžioji, istorinė Lietuva. Visa nelaimė, kad kaunie- 
čiai nori sudaryti tik etnografinę Lietuvą... Na, o ką pasakys 
gudai, tariau. Gi jie bus padalyti: didesnioji dalis liks prie 
rusų, o gi gudai taip pat nori nepriklausomos, nedalomos 
Gudijos. Man regis, kad dabar jau nebegalima visame kame 
vadovautis istorija. Tautų reikalai jau reikia spręsti kitokiais 
pagrindais. Vargu atstatytoji istorinė Didžioji Lietuva visus 
patenkins. — Jie atkirto: negalima leisti, kad mažumos būtų 
didžiumų stelbiamos, kad šių šalių likimas būtų sprendžia- 
mas, nepasiklausus jų gyventojų ir tt. — Žinoma, mažumų 
teises, sakiau, Veikia apsaugoti, į žmonių norus atsižvelgti 
protingai. Bet kai mūsų šalyse, kur yra nenormalus 
gyvenimas, priespauda, persekiojimai, kur viskas susipai- 
nioję, kur žmonės nesusipratę, ištautėję, sunku dabar visus 
patenkinti. 

Atsiskyrėme širdingai, pasižadėjau jiems, kiek galė- 
damas, visus taikinti ir padėti tartis ir derėsi su kauniškiais. 
Man rodos, kad šalia derybų Briusely ir čia reikia ruošti 
dirvą bendram sugyvenimui“ (Diaria 278-279). 


Konfliktas su Vilniaus universitetu 


Vilniaus universitetas pradžią gavo XVI a., kai Vilniaus 
vysk. Valerijonas Protasevičius ir karalius Steponas Batoras 
įsteigė akademiją (1579). Tai buvo pirmasis universitetas 
rytų Europoje. Visokiose politinėse audrose jis išsilaikė iki 
1832 m., kai rusų caras Mikalojus I jį uždarė. Viltis atgai- 
vinti Vilniuje universitetą atsirado tik po pirmojo pasaulinio 
karo. Tai pasiskubino įvykdyti Lenkijos valstybės vadas 
Juozas Pilsudskis ir jį pavadino Stepono Batoro vardu. 

Universiteto atidarymo iškilmės vyko 1919.XLil. Iš 
vakaro Aušros Vartuose buvo Mišparai, o iškilmių dieną 
katedroje Mišias celebravo Krokuvos arkiv. Adomas Sa- 
piega. Pamokslą pasakė Lvovo arkiv. Juozapas Teodorowicz. 
Atidarymo ceremonijos vyko universiteto Kolonų salėje. 
Pirmasis kalbėjo rektorius dr. Mykolas Siedleckis, o po jo 
Pilsudskis ir įteikė rektoriui universiteto insignijas. Įsteigimo 

aktą pirmutinis pasirašė Pilsudskis, paskui aukštieji val- 
dininkai ir dvasiški dignitoriai, kurių tarpe ir vysk. Matu- 
levičius. Buvo daug sveikinimų ir prakalbų. Lietuvių Mokslo 
Draugijos vardu lietuviškai ir lenkiškai kalbėjo kan. Juozas 
Tumas. 

Dėl visokių politinių sumaiščių universiteto organizavi- 
mas ir darbas vyko lėtai. Porai metų praslinkus, atidarant 
naujus akademinio mokslo metus, 1921 m. spalio 11 d., uni- 
versiteto rektorius Siedleckis iškilmingame posėdyje, daly- 
vaujant kviestiems svečiams ir visam universiteto perso- 
nalui, paskaitė universiteto veiklos apyskaitą, kurioje apie 
teologijos fakultetą pareiškė taip: „Teologijos fakulteto 
darbas buvo labai sunkus. Nuo pat naujų akademinių metų 
pradžios buvo galima jausti nepalankumas teologijos studi- 
joms iš vietinės aukščiausios bažnytinės valdžios. Tuoj 
pasirodė, kad mūsų studentai, kurie turėjo kunigiškus šven- 
timus ir lankė universitetą teologinėms studijoms baigti, 
lietuvių okupacijos metu buvo perkelti į vyskupijos pakraš- 
čius taip, kad jie negalėjo lankyti universiteto. 

Visi bandymai rasti susipratimą tarp universiteto ir 
vietos vyskupo nuėjo niekais. Taip pat nepasisekė suderinti 
universitete dėstomus dalykus su pamokomis dvasinėje semi- 
narijoje. Toks vietinio vyskupo nenoras ir nepalankus nusi- 
statymas yra žalingas teologijos mokslo eigai ir dvasiškuos 
išsimokslinimo pakėlimui. Dar blogiau yra ir tuo atžvilgiu, 
kad visa tai paaštrina tautinius priešingumus ir lenkų 
valdžiai iš to yra materialinių nuostolių, kadangi ji semi- 
narijojeę apmoka tas pačias pamokas, kurias specialistai 
dėsto universitete“. 

Vysk. Matulevičius, apie tai sužinojęs iš spaudos, tuojau 
raštu (1921.X.13) paprašė rektoriaus atsiųsti, to pranešimo 
nuorašą ir nurodyti faktus, kuriais remiantis buvo padaryti 
toki priekaištai. Naujasis rektorius, Witold Staniewicz, 
atsiuntė nuorašą (X.17) ir pažymėjo, kad paaiškinimus galėtų 
suteikti tik buvusis rektorius, kuris dabar yra Krokuvos uni- 
versiteto profesorius. 

Toks atsakymas vyskupo nepatenkino. Jis savo antru 

raštu (X.18) pareiškė, kad apyskaita buvo paskaityta oficia- 
linėje formoje, vardu viso universiteto, visų fakultetų ir 
rektoriaus, ne Siedleckio vardu. Todėl vyskupas sakosi turįs 
teisės pareikalauti iš universiteto vadovybės, kaip insti- 
tucijos, nurodymų, kuo ta inkriminacija remiasi, ir prašo 
atsakyti į šiuos klausimus: 1) Kame ir kur pasireiškė vietinės 
aukščiausios bažnytinės valdžios nepalankumas teolo- 
ginėms universiteto studijoms? 2) Koki studentai ir kada 
buvo iškelti į vyskupijos pakraščius? 3) Kokios, kada ir kieno 
buvo darytos pastangos rasti susipratimui tarp universiteto 
ir vietos vyskupo? 4) Kas ir kada bandė derinti dėstomuosius 
dalykus universitete su pamokomis dvasinėje seminarijoje ir 
kokiu būdu? 5) Kame dėl to pastebimas tautinių santykių 
paaštrėjimas? Savo raštą vyskupas taip baigė: „Tikiu, kad 
universiteto ir teologijos fakulteto aktuose turi būti konkre- 
tūs daviniai mano inkriminacijai ir aukščiau paduotiems 
klausimams. Turiu vilties, kad Jūsų Magnificencija neat- 
sisakys atsiųsti tuos davinius, nes turiu teisę ir pareigą ginti 
savo vyskupišką valdžią“. 

Vyskupas jautė, kad rektorius galėjo būti teologijos 
fakulteto inspiruotas. Todėl parašė to fakulteto dekanui kun. 
Bronislovui Zongolavičiui laišką, klausdamas, kaip į tai 
reagavo teologijos fakultetas. Dekanas sukvietė posėdžiui 
savo fakulteto tarybą (kurioje buvo keturi profesoriai, turėję 
tik keturis studentus), kuri nutarė parašyti vyskupui, kad rek- 
torius apyskaitoje vadovavosi savo patyrimu įgyta medžiaga, 
kurią perteikiant viskas priklausė nuo jo jausmų, pažiūrų, 
programų bei kriterijų... Dekanas dar pridėjo keletą savo- 
tiškai nušviestų „faktų“ apie kunigus studentus, kuriuos 
vyskupas pats gerai žinojo. 

Gelbėdamas savo situaciją, dekanas buvo užėjęs pas 
vyskupą su projektu perkelti dvasinę seminariją į teologijos 
fakultetą... Vyskupas nesutiko ir jam paaiškino, kad semi- 
narija savo septynių kursų mokymui turi savo vadovybę ir 
mokomąjį personalą, susidedantį iš mokytų kunigų, pamal- 
džių ir tinkamų parengti levitus sielų ganymo darbui. Be to, 
tam reikėtų Sv. Sosto pritarimo. 

Susirašinėjimas buvo ilgas ir ne kartą remiamas klai- 
dinančiais pasiteisinimais. Vysk. Matulevičius jį baigė su 
tokia pastaba: „Turiu tvirtą viltį, kad teologijos fakulteto 
taryba ateityje parodys ne tik noro ir sutikimo, bet ir iš 
tikrųjų su kunigišku lojalumu ir atitinkamu pasitikėjimu 
traktuos savo Ordinarijatą, o reikalui esant, kreipsis su kuni- 
gišku paprastumu į vietos kuriją gauti informacijų ir 
paaiškinimų“. Visa korespondencija buvo atspausdinta 
Gazeta Krajovua (1921 m. Nr. 268). Išleista atskiru leidiniu ir 
išsiuntinėta visiems Lenkijos vyskupams, o vertimas į 
prancūzų kalbą su originalu nusiųstas į Vatikaną. (J. 
Vaišnora, MIC, Arkivyskupas Jurgis Matulevičius Vilniuje 
130-136 p.). 

VILNIAUS VALDYTOJO LAZDA 


Besiruošiant antrajam Vilniaus krašto okupacijos aktui, 
vietoj plebiscito buvo planuojami „Vidurinės Lietuvos“ seimo 
rinkimai. Jiems vykdyti reikėjo stipresnės rankos. Todėl 
Zeligowskis Laikinosios Valdančios Komisijos pirmininku, 
vietoj gen. Mokrzeckio, 1921.XI.21 paskyrė Aleksandrą Meiš- 
tavičių (Meysztowicz, 1864-1943), stambų Lietuvos dva- 
rininką, kilusį iš Pajuosčio, Panevėžio apskrityje. 

Meištavičius mokėsi Vilniuje drauge su Pilsudskiu, 
paskui studijavo universitete. Tarnavo caro gvardijoje ir 
gavo caro rūmų kamerhero titulą. 1909-1917 buvo Dūmos 
atstovu. Gyvendamas Petrapily, aktyviai dalyvavo lenkų 
veikloje. 1918 m. grįžo į Lietuvą ir vadovavo lenkų veiklai, 
siekiančiai Lietuvą sujungti su Lenkija. 1921 m. gavo 
Lietuvos valdžios leidimą nuvykti kuriam laikui į Vilnių ir 
ten pasiliko dirbti lenkų naudai. 

Tapęs „Vidurinės Lietuvos“ valdytoju, Meištavičius esą 
išsitaręs, kad Vilniaus krašto lietuviams ir gudams reikia tik 
parodyti „gerą lazdą“ ir jie nurims, nutils ir visai išnyks... 


33 tremtiniai 


1922.1.8 buvo „Vidurinės Lietuvos“ seimo rinkimai. Juos 
boikotavo lietuviai, gudai ir žydai, kurie iš jų nesitikėjo nieko 
gero. Tai pažeidė lenkų politikierių interesus ir ambiciją. 
Todėl Meištavičius ir ėmėsi naudoti tą „gerą lazdą“: 1922 m. 
sausio 19-23 naktimis policija suėminėjo žymesnius lietuvių ir 
gudų veikėjus visame Vilniaus krašte. Apie tuos areštus ir 
baudžiamos bylos sudarymą tikslių žinių randame kun. 
Kriščiukaičio atsiminimuose, kuriuos čia ir panaudosime: 

„Kad tarp tų žymesniųjų buvo kan. Kukta, Biržiška, tuo 
stebėtis netenka, bet kad į tuos žymesniuosius lietuvius 
pateko ir Andrius Meciūnas, vyskupo tarnas, suprasti ne- 
lengva. Atrodo, kad jis buvo suimtas, kalinamas ir galop iš- 

tremtas vien tik dėl to, kad norėta įgelti vyskupui, kad pas sa- 
ve laiko žmogų, kaltą Lenkijos išdavimu. 

Kada suėmė Andrių, manęs nebuvo namie. Atėjo du 
policininkai ir pasakė Andriui, kad jis areštuotas ir turįs eiti į 
kalėjimą. Vyskupą atsisveikinti jam leido, bet drauge su juo 
ėjo į vyskupo miegamąjį. Vyskupas tada sirgo ir gulėjo 10- 
voje. Didesnės kratos nedarė, tik paviršutiniškai apžiūrėjo 
kambarį. Mums tas suėmimas buvo nesuprantamas, manė- 
me, kad tai buvęs tik nesusipratimas. 

Vieną dieną, jau temstant, suskambėjo durų skambutis. 
Nesant tarno, man teko pažiūrėti, kas per reikalas. Nepa- 
žįstamas ponas norėjo pasimatyti su vyskupu. Pasakiau, kad 
vyskupas serga ir nieko nepriima. Nepažįstamasis pasisakė 
esąs Ministras Pirmininkas Meištavičius ir turįs labai svar- 
bų reikalą. Teko įsileisti, ir vyskupas sutiko jį priimti, bet tik 
gulėdamas lovoje. Pasikalbėjimas buvo ilgokas, truko apie 40 
minučių. Mano nustebimui, išeidamas Meištavičius į mane 
prakalbėjo lietuviškai. Žinoma, tuojau nuskubėjau pas 
vyskupą sužinoti tą svarbų reikalą. 

Vyskupas šypsosi ir sako, kad Meištavičius esąs menkas 
aktorius, visai neturįs to meno gabumų. Įėjęs pradėjo vaidinti 
nelaimingą žmogų, turintį didelį sielos skausmą, bet taip 
nevykusiai vaidino, kad atrodė juokingas. Sakėsi, kad di- 
džiausią skausmą jam sudarą suimtieji lietuviai ir gudai. Jis 
buvęs priverstas juos suimti, nes jam buvo suteikti negin- 
čyjami jų nusikaltimų įrodymai. Dabar jų nusikaltimai dar 
labiau paaiškėję, todėl juos turi atiduoti teismui, ir nėra 
abejonės, kad juos visus nuteis mirti... Čia ir yra jo nelaimė ir 
skausmas — tiek žmonių skirti mirčiai, tiek šeimų padaryti 
nelaimingomis. Čia jį ir suimtuosius galįs išgelbėti tik 
vyskupas. Kaip? užklausė vyskupas. Tegul vyskupas paima 
visus suimtuosius savo atsakomybėn, ir jis neatiduosiąs jų 
teismui ir paleisiąs“. 

Vyskupas prašė paaiškinimų. Tik ilgokai išsikalbėjus, 
paaiškėjo, kad suimtieji turi išsižadėti bet kokio politinio ar 
visuomeninio darbo. Salia savo tiesioginių pareigų nesikišti į 
jokius kitus reikalus nei žodžiu, nei raštu. Vyskupas turi juos 

prižiūrėti ir atsakyti už jų elgesį. Vyskupas pasakė, kad tas 
dalykas jam nepriimtinas, kad jis abejoja dėl suimtųjų kaltės, 
ir taip jie išsiskyrė. 

Tas nekaltų žmonių suėmimas ir kalinimas nuaidėjo gan 
plačiai. Lietuvos Užsienio Reikalų ministras, Vladas Jur- 
gutis, tuojau telegrafavo Tautų Sąjungai, reikalaudamas pri- 
versti lenkus paleisti suimtuosius. Tautų Sąjunga reagavo 
greitai: kreipėsi į Varšuvą ir pareikalavo paleisti vilniečius. 
Lenkijos vyriausybė dar mėgino derėtis su Lietuvos valdžia, 
siūlydama iškeisti vilniečius už Kauno kalėjime sėdinčius 
peoviakus (POW — lenkų sukilimo rengėjus Lietuvoje), bet 
lietuviai nesutiko. Tautų Sąjunga įsakmiai spaudė Varšuvą 
suimtųjų bylą likviduoti. 

Varšuva, matydama, kad suimtiesiems negalima 
pritaikyti lazdos politikos, pasiuntė į Vilnių Viešųjų Darbų 
ministrą Gabrielių Narutavičių, kuris turėjo daug vargo, kol 
įtikino ir privertė Vilniaus valdovus (Meištavičių) paleisti 
visus 33 suimtus asmenis ir juos ištremti į Lietuvą. Prie tos 
tragikomedijos tenka dar paminėti, kad iš visų suimtųjų buvo 
tardomi tik Biržiškos, Vilniaus lietuvių gimnazijos mokytojas 
Andrius Randamonis (Rondomanskis) ir vyskupijos kapi- 
tulos kan. Juozas Kukta. 

Vasario 5 dienos 3 valandą ryto kamerose, Lukiškių 
kalėjime, buvo prikelti visi 33 suimtieji ir surinkti į kalėjimo 
raštinę. Iš ten policininkai juos išvežiojo į butus atsisveikinti 
su savo šeimomis. Policininkai manė, kad po to suimtieji bus 
sušaudyti. Tą patį manė ir suimtųjų šeimos, kurioms niekas 
nesakė, kur juos žada išvežti. Atsisveikinant jiems buvo 
leista pasiimti nedaug daiktų. Paskui juos vėl suvežė atgal į 
kalėjimą... Toks sadistiškas elgesys su kaliniais ir jų artimai- 
siais, aišku, buvo surežisuotas iš aukščiau, ne policininkų 
sugalvotas. 

Tą pačią naktį juos nuvežė į geležinkelio stotį ir atskiru 
dviejų vagonų traukiniu nugabeno iki neutraliosios zonos 
prie Vievio. Iš ten juos nuvedė pėsčius į artimiausią kaimą ir 
po kelių valandų, kaip tremtinius, perdavė lietuvių kariuo- 
menės atstovams. Kauną pasiekė lietuvių traukiniu tik vėlai 

naktį. Tremtinių tarpe buvo 20 lietuvių ir 13 gudų. Tie 33 
tremtiniai vėliau įsteigė savo sąjungą ir tapo aštriu dagiu 
tolimesniuose Lietuvos-Lenkijos santykiuose. 

Kan. Kuktos ištrėmimas vysk. Matulevičiui buvo labai 
skaudus, bet jis niekam to neišreiškė. Ilgai nedelsdamas, 
kovo 3 dieną, jis kan. Kuktą paskyrė administratorium tos 
Vilniaus vyskupijos dalies, kuri buvo Lietuvos ribose, ir tą 
pačią dieną apie tai pranešė Lietuvos vyriausybei. Bene me- 
tams praėjus, vysk. Matulevičius gavo Lenkijos valdžios už- 
klausimą — ar tiesa, kad kan. Kukta, nubaustas už valstybės 
išdavimą, yra paskirtas demarkacijos linijos administrato- 
rium? Į tai vyskupas atsakė, kad demarkacijos linijai nėra 
skirtas joks administratorius. Kan. Kukta paskirtas 
administruoti tai Vilniaus vyskupijos daliai, kuri yra Lie- 
tuvos valstybėje. Jei kan. Kukta esąs baustas, tai kodėl iki 
šiol nepranešta vyskupui? 


Lenkijos prezidento vizitas Vilniuje 


Lenkijos seimui priėmus konstituciją, pirmuoju preziden- 
tu 1922.XII.9 buvo išrinktas Gabrielius Narutavičius 
(Narutowicz, 1865-1922), kilęs iš Brevikių dvaro, Alsėdžių 
valsčiaus, Telšių apskrities Lietuvoje. Jo vyresnis brolis 
Stanislovas (1862-1932) buvo pasirašęs Lietuvos nepriklau- 
somybės paskelbimo aktą. Po penkių dienų po išrinkimo 
prezidentas Narutavičius lankė meno parodos atidarymą, kur 
jį nušovė tūlas E. Niewiadomskis. 

1922.XII.20 nauju Lenkijos prezidentu buvo išrinktas 
Stanislovas Wojciechowskis. Po kiek laiko jis išsiruošė 
aplankyti Vilnių. Jo priėmimui buvo sudaryta iškilmių prog- 
rama, kurioje buvo įtrauktos ir pamaldos katedroje. Vysk. 
Matulevičius turėjo prezidentą sutikti katedros duryse, jį 
atvesti į presbiteriją, pasakyti pasveikinimo kalbą ir atlaikyti 
iškilmingas šv. Mišias. 

Sių pamaldų išvakarėse pas vyskupą atėjo prel. 
Michalkevičius. Labai susijaudinęs, ėmė vaikščioti po kam- 
barį, vis kartodamas „straszne rzeczy“ (baisūs dalykai!)... 
Nustebęs vyskupas mėgino jį nuraminti, bet tas nesidavė: vis 

vaikščiojo ir kartojo „straszne rzeczy“... Vyskupas jau griež- 
čiau pareikalavo nurimti, sėstis ir pasakyti, kas atsitiko. 
Atsisėdęs ir vis dar jaudindamasis, pasakė, kad jis turi žinių, 
kad rytoj, vyskupui einant į katedrą, jam endekai padarysią 
avantiūrą. Jie tvirtai nusistatę vyskupo neileisti į katedrą, jį 
apmušti, pasiryžę jį net užmušti. Todėl Michalkevičius labai 
prašo, kad rytoj vyskupas neitų į katedrą, o pamaldas at- 
laikyti pavestų jam. 

Vysk. Matulevičius tuojau suprato, kad čia kitas artistas 
(a la Meištavičius) ir tvirtai pareiškė: „Jei endekai nori daryti 
avantiūrą, tegul daro, aš savo pareigą atliksiu. Arba aš atlai- 
kysiu pamaldas, arba jų visai nebus. Kam kitam jas laikyti 
griežtai draudžiu sub poena suspensionis ipso facto. Tai 
prašau pasakyti visai kapitulai“. 

Toks tvirtas vyskupo pareiškimas tuoj nuramino prel. 
Michalkevičių. Klausiamas iš kur tokią žinią gavęs, jis atsi- 
sakė nurodyti, bet žinia esanti tikra. Taip pat atsisakė duoti 
bet kokių paaiškinimų ir atsisveikinęs išėjo. Tą pasi- 
kalbėjimą girdėjo kun. Kriščiukaitis ir kurijos kancleris 
Chaleckis. Visi trys po pasikalbėjimo sutiko, kad rytoj nebus 
jokios avantiūros, net mažiausios. Tikrai taip ir buvo: niekas 
nekėlė jokio triukšmo, pamaldos katedroje vyko ramiai su 
didžiausiomis iškilmėmis. 

Vysk. Matulevičius gerai pažinojo žmones. Jam nebuvo 
sunku kalbėtis nei su aukštais pareigūnais, nei su intri- 
gantais, nei su paprastais žmoneliais. Gi šį kartą jam reikėjo 
kalbėti ne vien tik prezidentui, bet ir taikytis prie lenkų ir 
lietuvių visuomenės, kurią galėjo sukiršinti koks nors neat- 
sargus žodis. Todėl jis savo kalbą gerai apgalvojo, ją 
pasirašė, o paskui pasakė žodis žodin su gilia pagarba Len- 
kijos prezidentui, primindamas jo svarbiausius uždavinius 
taikai ir teisingumui, kurių pagrindais laikosi visos 
valstybės. 

Aišku visi atsidėję klausė tos kalbos. Seminarijos 
rektorius Uszyllo, dar katedroje vienam dignitoriui išsitarė: 
„Umie przemawiač“ (moka kalbėti). Dar tą pačią dieną tos 
kalbos tekstas buvo išsiuntinėtas Vilniaus laikraščiams, pra- 

šant išspausdinti, tačiau nė vienas lenkų laikraštis tos kalbos 
neįsidėjo. Teko kreiptis į Varšuvos laikraščius. Ir ten vos 
vienas atsirado, kuris ją savo skiltyse paskelbė. Tai buvo 
Przegląd  Katolicki, kurį redagavo kun. Klopotowskis. 
Pažymėtina, kad apie tą vyskupo kalbą nė puse žodžio neuž- 
siminė nei Vilniaus, nei Varšuvos laikraščiai. 

Bendrai tariant, iškilmės praėjo labai gražiai. Per pietus, 
suruoštus prezidento garbei, vysk. Matulevičius sėdėjo šalia 
prezidento ir su juo visą laiką gan draugiškai kalbėjo. 

Vyskupui su lenkų iškilmėmis ir minėjimais būdavo ne 
maža vargo, nes pamaldas paversdavo tautinėmis ir poli- 
tinėmis manifestacijomis. Jam, kuris viso to vengė, kuriam 
pirmiausia rūpėjo Dievo garbė ir ganomųjų sielos reikalai, tai 
buvo tikras kryžius. Tačiau ten, kur jo, kaip vyskupo pareiga 
reikalavo, jis mielai pats atlikdavo. 


Po budria policijos akim 


Lenkų policija vysk. Matulevičių traktavo kaip svetimos 
valstybės agentą. Todėl jį stropiai saugojo ir akylai stebėjo 
ne tik patį vyskupą, bet ir tuos, kurie pas jį lankydavosi. 
Vyskupas žinojo, kad slaptoji policija turėjo įsitaisiusi 
stebėjimo punktą namuose kitapus gatvės, lygiai prieš 
vyskupo rūmus. Pro du to punkto langus buvo labai gerai 
matyti kiekvienas vyskupo išėjimas ir grįžimas ir bet koks 
judėjimas vyskupo rūmų vartuose. Atrodo, kad lenkų valdžia 
rimtai įtarinėjo vyskupą, kad jis užsiiminėja ginklais ir savo 
žinioje turi slaptus ginklų sandėlius... 

Štai vienas kitas to policijos stropumo pavyzdys. Kartą, 
gavęs reikalingus leidimus, savais reikalais iš Kauno į Vilnių 
mažu automobiliuku atvyko p. Domininkas Blynas, finansų 
ministerijos tarnautojas, ir sustojo Italijos viešbutyje. Apie 4 
val. po pietų jis aplankė vysk. Matulevičių ir pasisakė, kad 
kitą dieną grįžtąs Kaunan ir galėtų paimti laiškus, jei tokių 
vyskupas turėtų (tada tarp Kauno ir Vilniaus nebuvo jokių 
ryšių). 

Jam išėjus, vyskupas parašė keletą laiškų marijonams ir 

sekančią dieną, sutartą valandą, kun. Kriščiukaitis su laiš- 
kais nuvyko į viešbutį ir paprašė pakviesti p. Blyną. Tar- 
nautojas nusišypsojo ir pasakė, kad tas ponas išvažiavo 
vakar... Ir papasakojo, kad, vos tam ponui grįžus nuo 
vyskupo, du policijos agentai jį tardė čia pat viešbučio prie- 
angyje ir klausinėjo, kokiais reikalais lankėsi pas vyskupą ir 
apie ką su juo kalbėjo ir t.t. 


Vieną dieną, 1922 m. rudenį, jau temstant, į vyskupo 
rūmų kiemą įvažiavo ūkinis vežimas, pridengtas baltu 
audeklu. Vežėjas užėjo į virtuvę paklausti, kur padėti atvež- 
tas kopūstų galvas. Vos kelioms minutėms praslinkus, į 
virtuvę įsiveržė du vyrukai ir užsipuolė vežiką, kad jis atvežęs 
visą vežimą bombų... Vežikas ėmė juokauti, bet vyrukai griež- 
tai pareikalavo šviesos ir privertų jų akivaizdoje iškrauti vi- 
sus kopūstus kieme. Nieko įtartino neradę, vyrukai išnyko. 
Tie kopūstai buvo atvežti iš Trinapolio ūkio daržų. 


Lenkų valdžiai ir slaptajai policijai nuolat knietėjo 
vyskupo ginklai ir jų sandėliai. Tą patį vėlyvą rudenį, vieną 
vidurnaktį, Trinapolį apsupo stiprus policijos būrys ir prikėlė 
visus jo gyventojus. O tie gyventojai buvo keliasdešimt prie- 
glaudos vaikų, jos vedėja, Vargdienių seselė Agota Kudir- 
kaitė, pradžios mokyklos mokytoja ir senas sargas. 
Kapelionas, kun. Raštutis, tada buvo kelioms dienoms išva- 
žiavęs. Visi buvo apklausinėjami, visų reikalauta pasakyti, 
kur yra sukrauti ginklai... Ypač daug baimės įvarė mažiems 
prieglaudoms berniukams ir mergaitėms — ašaros... 


Policija visu stropumu tikrino ir išieškojo visas 
Trinapolio pakampes, bet jokių ginklų nerado. Tačiau 
vienam iš policijos vadų toptelėjo šviesi mintis: gi bulvės... 
Bulvės buvo neseniai nukastos ir supiltos į rūsį. Tuojau buvo 
įsakyta policininkams išrankioti bulves. Darbas truko ilgo- 
kai, kol jas išnešiojo. Tada buvo įsakyta iškasinėti žemė viso 
metro gyliu. Ir ten ginklų nebuvo. Nieko įtartino niekur nera- 
dus, buvo nuimta policijos sargyba ir apie pietus vedėjai buvo 
paduotas pasirašyti dokumentas, kad ji dėl kratos neturi 
jokių priekaištų. 

Trinapolis 


Trinapolis yra sena, nuo XIV a., Vilniaus vyskupų 
vasarinės rezidencijos vietovė, apie 8 km į šiaurę nuo Vil- 
niaus, dešiniame Neries krante, prie upės posūkio. Trinapolio 
vardas atsirado tik XVIII a. pradžioje, kai Vilniaus vyskupas 
Konstantinas Kazimieras Brzostowskis (1644-1722) ten 
pastatė medinę Svč. Trejybės bažnyčią ir trinitoriams 
vienuolyną. 1717 m. jis ten buvo sukvietęs Vilniaus vyskupi- 
jos sinodą. Po to vyskupas tą vietovę pavedė trinitorių 
vienuoliams, o sau pasistatė Verkių rūmus. 1750-1760 m. 
laikotarpyje trinitoriai pastatė gražią rokoko stiliaus mūrinę 
bažnyčią ir didelius vienuolyno namus. 

Po 1831 m. sukilimo rusų valdžia konfiskavo bažnyčią ir 
vienuolyną ir atidavė stačiatikių metropolitui, kuris bažny- 
čios vidų pertvarkė cerkvei tinkamoms pamaldoms. Po I 
pasaulinio karo bažnyčia grįžo katalikams ir buvo Vilniaus 
vyskupo žinioje. 1919 m. kovo mėnesį į Vilnių atvyko kun. 
Nikodemas Raštutis (1881-1947) su visa vaikų prieglauda, 
pargabenta iš Rusijos, iš Orenburgo Čkalovo prie Uralo upės. 

Karo metu lietuvių pabėgėlių nuo karo veiksmų buvo 
pasklidę po visą Rusiją. Paprastai jie pradėdavo organizuo- 
tis ir ieškodavo kunigo dvasiniams patarnavimams. Taip ir 
kun. Raštutis globojo ne tik suaugusius, bet ir vaikus, 
kuriems įsteigė prieglaudą. Po karo, susidarius galimybei 
grįžti į Lietuvą, kun. Raštutis išgavo iš valdžios reikalingą 
vagonų skaičių ir į juos sutalpino ne tik vaikus, bet ir visą 
prieglaudos turtą. Viename vagone net buvo įsitaisę virtuvę. 

Vilnių tada valdė bolševikai. Kun. Raštutis jų paprašė 
prieglaudai duoti tinkamą vietą. Jam buvo pasiūlytas Trina- 
polis, ir bolševikai ten valdiškais arkliais pervežė visus 
vaikus ir atsivežtą prieglaudos turtą. Net pastatė savo 
sargybą prieglaudai apsaugoti nuo bet kokių skriaudų. Kovo 
23 d. kun. Raštutis prisistatė vyskupui ir paprašė suteikti jam 
teisę laikyti Mišias ir klausyti išpažinčių, nes jis buvo pri- 
klausęs Kauno vyskupijai. 

Lenkams užėmus Vilnių (1919.IV.19), netrukus vyskupas 
gavo oficialų Lenkijos valdžios raštą, kad Pilsudskis Trina- 

polį grąžina jo tikram savininkui — Vilniaus vyskupui, ir dėl 
to esąs duotas įsakymas iš Trinapolio pašalinti lietuvių vaikų 
prieglaudą. Vysk. Matulevičius raštu padėkojo už dovaną, bet 
prašė vaikų prieglaudos iš ten nešalinti, nes nenori, kad dėl 
jo nukristų nors viena vaiko ašara. 

Su vyskupo pritarimu kun. Raštutis ėmėsi tvarkyti visą 
Trinapolį: oficialiai išmatavo ir suženklino jo ribas, apsau- 
gojo mišką (gražius pušynus) nuo naikinimo, užvedė ūkį ir 
supirko visą ūkio inventorių. Vėliau prieglauda perėjo 
Lietuvių Labdaros Komiteto žinion. Su komitetu buvo 
sudaryta sutartis, kad jis Trinapolį valdo nuomininko 
teisėmis. Vyskupas iš Trinapolio gaudavo nustatytą kiekį 
įvairių ūkio produktų. Karts nuo karto jis ten vasaromis 
nuvykdavo pailsėti. Kun. Raštutis pasirūpino iš bažnyčios 
pašalinti cerkvinius ortodoksų pakeitimus ir ją vėl pavertė 
katalikų bažnyčia. Kai vysk. Matulevičius atsisakė iš 
Vilniaus vyskupo pareigų (1925), Vilniaus arkivyskupu buvo 
paskirtas Romualdas Jalbrzykowskis, kuris tuojau iš 
Trinapolio pašalino lietuvių vaikų prieglaudą ir sau įsitaisė 
ten vasarinę rezidenciją. 


Paso reikalai 


Kun. Kriščiukaitis atvažiavo į Vilnių su Lietuvos vidaus 
pasu. Tada kitokio nė nereikėjo, nes Vilnius buvo Lietuvos 
valdžioje. Lenkų valdžiai ieškant visokių priekabių prie 
vyskupo, šešėliai slankiojo ir apie kun. Kriščiukaitį. Buvo 
pavojaus, kad lenkai gali jį pašalinti iš Vilniaus ar net 
suimti. Todėl įvairiose lenkų iškilmėse, kur turėjo dalyvauti 
vyskupas, jis palydovu pasirinkdavo kurį nors iš kurijos 
narių. Kun. Kriščiukaitis su vyskupu nesirodydavo — taip jų 
buvo diskretiškai sutarta. Drauge su vyskupu jis dalyvau- 
davo tik lietuvių iškilmėse ir pas lenkes seseles, nes jis buvo 
nuolatinis jų nuodėmklausis. 

Jam tekdavo pavažinėti kitur, su reikalais pasiekdavo ir 
Varšuvą. Be tikro asmens dokumento atrodė nepatogu. Todėl 
vyskupas jam patarė gauti lenkų pilietybę. Pasirodė, kad 
buvo reikalaujama užpildyti tokius formaliarus, kurių 


394 


nebuvo įmanoma išpildyti. Laimei, tą nepatogią padėtį iš- 
gelbėjo visai pašalinė aplinkybė: civilinė valdžia pareika- 
lavo, kad kurija kiekvienam kunigui išduotų asmens doku- 
mentą su fotografija ir su pažymėjimų, kokias eina pareigas. 
Kun. Kriščiukaičio dokumente buvo įrašyta: „Vilniaus 
Vyskupo sekretorius vienuolių reikalams“. Tai buvo oficialus 
dokumentas, su kuriuo galėjo laisvai keliauti po visą Lenkiją. 

Vysk. Matulevičiui viskas vyko kitaip. Vietinė lenkų 
valdžia ypatingai domėjosi jo pilietybe, pradėjo dėl jos reikš- 
ti abejonių ir net reikalauti pilietybės įrodymų. Vyskupas 
nusistatė visai neatsiliepti į jokius tuo reikalu raštus. Taip 
pat ir kurijai įsakė nieko neatsakyti į pilietybę liečiančius 
raštus. Si tylos taktika kiek apramino policijos pastangas, 
kol atsirado gera proga su vyskupu atsiteisti. 

Vysk. Matulevičius buvo pakviestas į prel. Jezups 
Rancans konsekraciją (1924.V.4) Rygoje, Latvijoje. Kai jis pa- 
prašė kelionei paso, jam tuojau buvo atsakyta, kad pasas bus 
duotas, jei bus įrodyta jo pilietybė. Tada vyskupas liepė 
kurijai tiesiog raštu užklausti: „Ar pasas bus duotas, ar ne?“ 
Po kelių dienų pasas buvo duotas be jokių sąlygų ar pastabų. 

Nuo to to laiko niekas nekėlė vyskupo pilietybės klau- 
simo ir niekas nereiškė dėl to jokių abejonių. Atrodo, kad 
paso reikalu vietinė valdžia atsiklausė Varšuvos ir gavo 
įsakymą nekelti jokių klausimų, kad nekiltų tarptautinis 
diplomatinis konfliktas (Kun. Jonas Kriščiukaitis, MIC, 
Atsiminimai, perspausdinti Draugo atkarpose 1967 vasario 
1-13 dienomis). 

VILNIAUS SUFRAGANO KLAUSIMAS 


Vilniaus vyskupija buvo labai didelė: užėmė 80.628 kv. 
km plotą su 1.429.535 katalikais gyventojais. Jos aptar- 
navimas vienam žmogui sunkiai įmanomas. Todėl vysk. 
Matulevičius iš pat pradžių pajuto reikalą gauti sau vyskupą 
pagalbininką-sufraganą. Ir net lenkai jam priekaištavo, kad 
nepasirenka lenko sufragano. Tai vyskupą paskatino 1919 m. 
rudenį kreiptis su prašymu į Romą, kad Vilniui būtų paskir- 
tas sufraganas. Kandidatais pasiūlė du asmenis: vieną iš Vil- 
niaus, o antrą iš Varšuvos. Tačiau vyskupo prašymas tada 
nebuvo patenkintas. Atrodo, kad Roma atsiklausė nuncijaus 
Ratti, kuris paaiškino, kad, skiriant sufraganu lenką, reikėtų 
skirti ir antrą gudams, o tai esą dar peranksti. 

Vysk. Matulevičius ilgai pats vienas grūmėsi su gausiais 
vyskupijos reikalais, vizitacijomis, iškilmėmis, interesantais 
ir politinėmis pinklėmis bei šmeižtais. Jam pagalbininkas 
buvo būtinas. Jo ieškojo stropiai ir atsargiai. Konfidencialiai 
tarėsi su daugeliu lietuvių ir lenkų kunigų ir pasauliečių, 
neapsistodamas prie kurio vieno kandidato. Pagaliau, 
1922.XI.2, vysk. Matulevičius parašė į Romą, prašydamas 
sufraganu paskirti prel. Michalkevičių. 

Tuometinis nuncijus Lauri paprašė paaiškinimų, ar 
vyskupas atsisako nuo anksčiau siūlytų kandidatų. Vysk. 
Matulevičius atsakė, kad dabar, geriau pažinęs vyskupijos 
reikalus ir anuodu kandidatus, įsitikino, kad pasiūlytieji 
anksčiau netinka į Vilniaus sufraganus ir trumpai išdėstė 
savo motyvus. Gi Michalkevičius, nors per 10 metų ne visai 
laimingai administravęs vyskupiją, bet gali būti visai geras 
sufraganas, nes gerai pažįsta vyskupiją ir turi pilną lenkų 
valdžios pasitikėjimą. 

Tuo reikalu iš Romos ilgai nebuvo jokios žinios. Tik 
vieną 1923 m. sausio mėnesio dieną kun. Kriščiukaitis, per- 
žiūrėdamas naujai gautą numerį Acta Apostolicae Sedis, 

rado žinią, kad Michalkevičius yra paskirtas Vilniaus 
sufraganu. Su tokia karšta žinia jis nuskubėjo pas vyskupą, 
kuris labai apsidžiaugė ir tuojau nuėjo pasveikinti 
Michalkevičių. Tasai labai nustebo, susijaudino, netikėjo, bet, 
paskaitęs oficialų paskelbimą, su ašaromis dėkojo vyskupui, 
nes esą tai padarė tik vysk. Matulevičiaus neapsakomas 


os Ž 2 
Prel. Kazimieras Michalkevičius (1865-1940). Jį 


vysk. J. Matulevičius pasirinko pagelbininku ir 
1923. VI.10 konsekravo Vilniaus katedroje 


gerumas. Tai rodo, kad prel. Michalkevičius apie savo 
kandidatūrą į Vilniaus sufraganus tikrai nieko nežinojo ir to 
visai nesitikėjo. 

Kokie motyvai nulėmė, kad vysk. Matulevičius sufraga- 
nu pasirinko Michalkevičių? Kai jis šį klausimą paliesdavo 
su žymesniais lietuviais kunigais, tai iš karto beveik visi pa- 
sisakydavo, kad Michalkevičius tam netinka. Tačiau, išklau- 

sę vyskupo argumentų, pripažindavo, kad geriau sufraganu 
turėti Michalkevičių, negu kurį nežinomą. Vyskupas sam- 
protavo: nors jis buvo nekoks vyskupijos administratorius ir 
vyskupijai valdyti netiko, bet gali būti visai geras sufra- 
ganas, nes jis tiesioginės valdžios neturi ir daro tik tai, ką 
jam paveda vyskupas. 

Be to, jis gerai pažįsta vyskupiją, turi lenkų pasi- 
tikėjimą ir pačiam vyskupui yra palankus. Kad jis drau- 
gauja su endekais, tai nėra nieko baisaus. Gudriai politikai 
vesti jis neturi gabumų — tai matyti iš jo netaktų. Gi jeigu ir 
surastų kitą, kuris šiuo metu atrodytų tinkamas, tai kas 
garantuos, kad tapęs Vilniaus sufraganu, nepasidarys 
politiku ir neįsijungs į endekų veiklą. Taigi, geresnis yra tas, 
kuris žinomas, pažįstamas, negu rizikuoti su visai nežinomu. 

Teko ilgokai laukti oficialių raštų, kurie netikėtai 
užkliuvo pakelyje. Pasirodė, kad tie dokumentai buvo į Vilnių 
pasiųsti ne per Varšuvos nuncijų, bet per Vatikano atstovą 
Rygoje. Todėl prel. Michalkevičius buvo konsekruotas 
vyskupu tik 1923.V1I.10. Tą dieną, po iškilmių katedroje, vysk. 
Matulevičius jam iškėlė pietus, o sekančią dieną svečius pas 
save vaišino vysk. Michalkevičius. 

Vysk. Matulevičiaus santykiai su sufraganu visą laiką 
buvo draugiški ir ne kartą vyskupas reikšdavo savo pasiten- 
kinimą, kai vysk. Michalkevičius sėkmingai atlikdavo kurį 
nors vyskupo ar vyskupijos reikalą, gindamas derybose su 
lenkų valdžia. 

Čia verta paminėti vieną faktą, kaip vyskupas pasitikėjo 
savo sufraganu. Kai Vilniuje lenkų policija vykdė pas 
lietuvius kratas ir suiminėjimus, vysk. Matulevičius manė, 
kad ir vyskupo rūmuose gali būti krata. Atsargumo dėlei, 
įvairūs dokumentai ir raštai, kurių patekimas į policijos 
rankas būtų nepageidaujamas, buvo padėti pas vysk. Michal- 
kevičių drauge su stambesne suma pinigų. Vysk. Michal- 
kevičius viską mielai priėmė saugoti ir, pavojui praėjus, viską 
rūpestingai grąžino. 

Pats vysk. Michalkevičius savo vyskupui visada reiškė 
daug pagarbos ir lojalumo. Be to, jis, ir būdamas Vilniaus 

vyskupijos administratorium, neužmiršė nė lietuvių reikalų ir 
kai kuriose bažnyčiose įvedė lietuvių kalbą, nors save laikė 
lenku. Iš tikrųjų, jis buvo kilęs iš lietuvių bajoriškos šeimos 
Ukmergės apskrityje (gimęs 1865 m.), net mokėjęs lietuviškai. 

Jam lietuviškumą priminė ir jo asmeniška nelaimė, kai 
1919 m. jis bėgo nuo bolševikų, bet pateko į jų rankas ir į 
Maskvos kalėjimą. Tada jo išvadavimu ir globa rūpinosi 
Lietuvos vyriausybė per savo atstovybę Maskvoje. Vysk. 
Matulevičius džiaugėsi jo grįžimu ir buvo patenkintas jo 
pagalba ir veikla vyskupijoje. Vysk. Michalkevičius mirė 
Vilniuje 1940 m. vasario 16 d. 

Tačiau, kaip iš jo veiklos matėme, Michalkevičius 
nepasižymėjo nei pastovumu, nei nuoseklumu, net sugebėjęs 
užsimerkti prieš tiesą. Tai lengva pastebėti iš to, kad jis 
prisidėjo prie Vilniaus vyskupijos kapitulos protokolo, nie- 
kinančio vysk. Matulevičių, kai tik jis pasitraukė iš Vilniaus 
vyskupo pareigų (1925). Apie tą protokolą bus kalbama 
vėliau. 

KELIONĖ Į ROMĄ AD LIMINA 


įžanginė apžvalga 


Katalikų Bažnyčioje vyskupus skiria popiežius. Todėl 
vyskupai laiks nuo laiko turi jam duoti darbų apyskaitą, arba 
pranešimą, apie savo vyskupijos valdymą ir bendrą jos 
padėtį. Paprastai tuos pranešimus popiežiui vyskupai nuveža 
į Romą asmeniškai. Vysk. Matulevičiaus 1923.VLil pra- 
nešimas (Relatio de statu ecclesiarum dioecesis Vilnensis) 
apima mašinėle rašyto formato 57 puslapius. 

Tai išimtinai nepaprastas dokumentas, vaizduojąs įvai- 
rių tautybių suraizgytą mišinį, išsklaidytą dideliuose 
vyskupijos plotuose, tarsi salelėse su nesvetinga augmenija, 
kurias per keletą metų trempė priešingos kariuomenės, nai- 
kindamos turtą, persekiodamos ir žudydamos žmones kaip 
savo priešus. 

Pranešimo įžangoje vysk. Matulevičius rašo: „Jau penk- 
tieji metai, kai esu Vilniuje. Siaučiant karams, ypatingai pir- 
muosius trejus Metus, gyvenau įvairiose permainose, sun- 
kumuose bei nepritekliuose, nuolatiniame skurde, baimėje ir 
netikrume, kartais net pavojuose gyvybei. 

Nuo atvykimo į Vilnių jau yra aštuntoji valdžia: po rusų 
buvo vokiečiai drauge su lietuviais, paskui trumpai buvo 
lenkai, po jų rusai komunistai, vėl lenkai, ir vėl rusai komu- 
nistai, paskui lietuviai, ir tuojau po to buvo „Vidurinė 
Lietuva“ (lenkų valdoma Media Lithuania), gi dabar Len- 
kijos Respublika. Pati vyskupija paversta kovų ir teriojimų 
lauku. Jos teritorija paskui buvo padalinta tarp trijų kariau- 
jančių šalių. Susisiekimas su kunigais ir net artimiausių 
dekanatų žmonėmis buvo sunkus, kartais net visai neįma- 
nomas. Tas pat buvo ir su Sventuoju Sostu. Acta Apostolicae 
Sedis pradėjau gauti tik 1922 metais ir tai ne visai regu- 
liariai“. 

Toliau vaizduoja vyskupijos vargus. Seminarijos išlai- 
kymas, nors pradžioje buvo nedaug klierikų, buvo sunkus. 

Kartais klierikus turėjome paleisti anksčiau į tėvų namus, 
kad palengvintume materialinę bei ekonominę naštą kurijai 
ir katedros kapitulai. Veržiantis į vyskupijos ribas rusams 
komunistams, ypač antrąjį kartą, pabėgo daugelis kunigų, 
ištuštėjo ištisi dekanatai. Buvo nužudyta vienuolika kunigų. 
Kiti pasodinti į kalėjimus. Po kiek laiko paleidžiami ir vėl 
suimami... 

„Be to, — rašo toliau, — reikia pažymėti, kad vyskupija 
gyventojų atžvilgiu buvo gana įvairi ir mišri ne tik savo 
religija, bet ir tautybėmis. Dėl to įsiliepsnodavo politinės ir 
tautinės neapykantos bei kovos, kurios atrodydavo išsigimę į 
tautinę isteriją. Kai kurie lenkų nacionalistai intrigantai ir 
agitatoriai skleidė gyvu žodžiu ir per laikraščius visokius 
melus, išsigalvotus gandus, melagingus kaltinimus ir šmeiž- 
tus, ypač Vilniaus mieste prieš mane kurstė žmones, kadangi 
esu lietuvis. To buvo dar negana: jie net stengėsi visokiomis 
priemonėmis mane pašalinti nuo vyskupo sosto“. 

Tačiau ir tokiose aplinkybėse vyskupas sugebėjo dirbti, 
tvarkytis ir pertaisyti buvusius Bažnyčiai kenksmingus įsta- 
tymus. Po daugelio metų vyskupiją jau galėjo aplankyti 
Apaštališkasis nuncijus ir, reikalui esant, buvo galima su juo 
susisiekti. Seminarija sutvarkyta pagal kanonų reikalavi- 
mus ir kasmet jau gali priimti daugiau klierikų. Vilniaus uni- 
versitete įsteigtas teologijos fakultetas. Kurija sutvarkyta pa- 
gal kanonų reikalavimus. Buvo atgauta daugelis bažnyčių, 
kurias kitados buvo atėmusi rusų valdžia ir jas perdavusi 
schizmatikams (pravoslavams). Pati vyskupija yra padalinta 
į 32 dekanatus, vietoj buvusių 23, ir įsteigta apie 60 naujų 
parapijų. Į vyskupiją sugrįžo daugelis vienuolių, kurių vie- 
nuolynus rusų valdžia buvo panaikinusi, ir įsisteigė savo 
namus. Kūrėsi ir naujos vyrų bei moterų vienuolijos. 


Vyskupijos ribos 


Vilniaus vyskupijos ribos kaitaliojosi daugelį kartų. 
Pagal popiežiaus Pijaus IX 1845 m. gruodžio 15 d. bulę „Uni- 
versalis Ecclesiae cura“ vyskupijos plotas apėmė 80.628 kv. 
kilometrus. Prieš I pasaulinį karą vyskupijai priklausė dvi 

Rusijos imperijos gubernijos — Vilniaus ir Gardino. Pati 
vyskupija buvo priskirta prie Mogiliavo metropolijos, o nuo 
1921 m. balandžio 8 d. įjungta į Varšuvos metropoliją. 
Valstybiniu atžvilgiu ji priklauso Lenkijai, išskyrus 5 vaka- 
rinius dekanatus su 63 parapijomis ir apie 210.000 tikinčiųjų, 
kurie priklauso Lietuvos teritorijai. Tos dalies administrato- 
rium yra paskirtas kan. Juozas Kukta su rezidencija 
Kaišiadoryse. 

Gyventojai daugiausia vartoja lenkų, gudų ir lietuvių 
kalbas. Be to, dar ukrainiečių, rusų ir žydų. Dalis gyventojų 
dėl mažo išsilavinimo nesusigaudo kuriai tautybei jie 
priklauso ir sakosi naudoją vietinę (tuteisza) kalbą arba 
taikstosi prie aplinkybių iš baimės arba tikėdamiesi kokių 
nors lengvatų ar malonių. 

Pagal oficialią 1897 metų rusų valdžios statistiką, skai- 
tant nuošimčiais, Vilniaus gubernijoje žmonės kalbėjo: 
lenkiškai 8,2 (1903 jau 15,3), gudiškai 56,1, lietuviškai 17,5, 
rusiškai 5, žydiškai 12,7, kitomis kalbomis 0,5. Gardino 
gubernijoje: lenkiškai 10,1, gudiškai 43, ukrainietiškai 22,5, 
lietuviškai 0,2, rusiškai 5,1, žydiškai 17,4, vokiškai 0,5, ki- 
tomis kalbomis 0,6. 

Kokia būtų pokarinė statistika, iki šiol nežinoma. 
Netenka abejoti, kad rusiškai kalbančių skaičius sumažėjo, o 
lenkiškai kalbančių skaičius pakilo. Specialiai reikia 
pažymėti, kad katalikų gudų bažnyčių pamoksluose, kate- 
chizacijoje, maldose bei giedojimuose vyrauja lenkų kalba, 
išskyrus tik kelias parapijas, kur greta lenkų įvedama ir gudų 
kalba. Gi mišriose parapijose vartojama dalinai lenkų ir 
lietuvių kalbos pagal tikinčiųjų proporciją. 

Pagal tą pačią 1897 metų statistiką Vilniaus gubernijoje 
buvo 1.591.000 gyventojų. Gardino gubernijoje 1.603.000. Iš 
viso 3.194.00. Gi 1913 metų statistikoje Vilniaus gubernijoje 
nurodyta 1.981.000, Gardino — 1.025.000. Iš viso vyskupijoje 
buvo 4.006.000. Po karo tie skaičiai sumažėjo. Pavyzdžiui 
Vilniuje 1913 m. buvę 205.000, o 1922 m. sausio 8 d. surašyme 
rasta tik 128.954 gyventojai. Smurgainiuose 1897 m. buvo 
13.000 gyventojų, 1922 m. tik 8.000 

Procentualiai 1897 m. religiniu atžvilgiu Vilniaus guber- 
nijoje buvo 58,81 katalikų, 27,81 schizmatikų, o 0,18 protes- 
tantų, 12,86 žydų. Gardino gubernijoje 24,10 katalikų, 57,22 
schizmatikų, 0,62 protestantų, 17,48 žydų. Prieš pat karą 
vyskupijoje buvę 1.393.814 katalikų, o pagal 1922 m. 
duomenis buvo 1.429.535 katalikai. Per paskutinius ketverius 
metus į katalikų tikėjimą perėjo 7.025 schizmatikai, 98 pro- 
testantai. Katalikybę priėmė 50 žydų ir 2 mahometonai. 

Vyskupijoje yra 581 kunigas ir 175 klierikai (161 Vil- 
niaus seminarijoje ir 14 Kauno seminarijoje, 32 dekanatai, 
398 parapijos, 68 filijos ir 255 koplyčios. Visos parapijos yra 
padalintos teritorijomis. Vilniuje yra tik dvi bažnyčios, kurių 
viena skirta lietuviams, o kita vokiečiams su visomis admi- 
nistracinėmis parapijų teisėmis. Visame krašte garsiausioji 
yra Aušros Vartų koplyčia su stebuklingų Svenčiausios 
Marijos paveikslu. 


Vienuolijos 


Rusų valdymo laikais vienuolijos buvo panaikintos. Tik 
kur-ne-kur veikė mažesnis slaptas vienuolynas. Vokiečių 
okupacijos metu ir karui baigiantis, varžymų nebuvo. Todėl 
jau laisvai pradėjo atsikurti buvusios vienuolijos ir steigėsi 
naujos. 

Pranešime yra suminėtos 8 vyrų vienuolijos, kuriose iš 
viso buvo 43 kunigai ir 90 brolių. Marijos Tarnų kongre- 
gacija Balstogėje turėjo 35 brolius. Vilniuje buvo Brolių Dolo- 
ristų vienuolija, kuri turėjo 30 brolių ir 5 atskirus namus. 
Moterų vienuolijos buvo gausesnės. Uniformas dėvinčios 
seserys, kurių buvo 301, turėjo 9 vienuolijas, pasiskirsčiusias 
įvairiose vietovėse į 12 namų. Paprastus apdarus dėvinčios 
seserys turėjo 3 kongregacijas su 34 namais ir 240 seserų. Di- 
džiausi jų telkiniai buvo Vilniuje ir Gardine. Kitose vietovėse 
buvo po 3 ar 5 seseris. 


Nuosavybių, inventorių ir archyvų tvarkymas 
Lenkijos respublikos konstituciniai nuostatai Bažnyčios 
nuosavybių atžvilgiu, jų įgijimu bei valdymu, buvo nuo- 

saikūs. Tačiau, kol dar nėra konkordato, gali prasidėti ir 
varžymai. Rusų valdžios parapijoms pripažinti 35 ha žemės 
plotai palieka, kaip buvę. Gi anksčiau prievarta rusų atim- 
tujų Bažnyčios turtų lenkų valdžia negrąžina ir net leidžia 
dalintis. Rūpinamasi jų atgavimu. Jau padaryti žygiai tas 
nuosavybes atgauti. Kreiptasi į vietines lenkų valdžias, į 
ministrų kabinetą ir apie tai pranešta Apaštališkajai nuncia- 
tūrai. Tolimesni pasidalinimai laikinai sustabdyti. 


Tiems turtams tvarkyti yra sudaryta keturių asmenų 
kurijos komisija: katedros kapitulos prelatai Adomas Sawic- 
kis ir Pranciškus Wotodžko, garbės kanauninkas Julius 
Ellert, Sv. Jono parapijos Vilniuje klebonas, ir Trakų 
dekanas Klemensas Malukiewicz. Turtų administravimas 
buvo painus, nes daugelis parapijų labai nukentėjo nuo karo 
ir po karo besikeičiančių valdžių, kurių kiekviena ruošėsi 
valdyti amžinai. 

Parapijų inventorių knygos daug kur išliko. Su metri- 
kacija blogiau. Pirmiau nuorašai būdavo siunčiami į kuriją. 
Per karą viskas pakriko. Stengiamasi atsitaisyti. Draugijų 


archyvai neišliko, nes viską buvo sukonfiskavusi rusų 
valdžia. 


Labai liūdna yra dokumentų archyvo istorija. Katedros 
kapitulos archyvas buvo sukrautas virš katedros zakristijos. 
Ten buvo sutelkti nuo 1502 metų dokumentai, liečiantieji ne 
tik katedros kapitulą, bet ir visą vyskupiją. 1883 m. vysk. 
Karolis Hryniewieckis paprašė rusų valdžios leidimo archyvą 
perkelti į tuščią vienuolyną prie Sv. Mykolo bažnyčios. Tą 
naivų ir negudrų prašymą rusai panaudojo savo tikslams: 
archyvą paėmė savo globon. Pačius seniausius ir vertingiau- 
sius dokumentus perkėlė į Viešąją Petrapilio biblioteką, o 
kitus patalpino Vilniaus Viešoje bibliotekoje, kurie ir dabar 
ten tebėra. Dokumentų fondas svėrė apie 8.200 kilogramų. 

Pirmojo pasaulinio karo metu, vengdamas archyvui 
pavojaus, Apaštališkasis Vilniaus vyskupijos administrato- 
rius, prel. Michalkevičius, 1915 m. „pasirūpino“ pergabenti 
svarbesnius vyskupijos kurijos dokumentus (kai kurie net iš 

XIV a.) į Rusijos miestą Mogiliavą. Ten juos patalpino kated- 
ros rūsiuose. Dokumentų fondas svėrė apie 3.300 kg. 

Vysk. Matulevičius stengėsi tuos dokumentus-archyvus 
atgauti per Lenkijos ir net Lietuvos vyriausybes, tačiau 
Sovietų Sąjungos valdovai nesileido į jokias derybas. Todėl 
nepavyko net sužinoti, kur ir kokioje padėtyje komunistų val- 
džia juos laiko. 

Išlikusieji katedros archyvai ir kapitulos dokumentai yra 
laikomi stiprioje geležinėje spintoje zakristijoje. Parapijų 
bažnyčios paprastai turi savo archyvus. Per karą dalis jų 
buvo sunaikinta arba apgrobstyta. Dabartiniu metu (1923) 
rūpestingai ruošiama jų registracija. 


Tikėjimas ir pamaldumas 


Bendrai tariant, liaudis yra labai dievota ir atsidavusi 
Bažnyčiai. Jų tarpe neplinta jokios svarbesnės klaidos prieš 
tikėjimą. Tik vienas kitas, kiek apšviestesnis, mėgina susi- 
pažinti su tikėjimui priešingomis nuomonėmis ir darosi indi- 
ferentas, rečiau praktikuoja sakramentus ar lanko bažnyčią. 
Tarp miestų ir net kaimo darbininkų propaguojamos 
socialistinės ir komunistinės idėjos, viliojančios ekonomi- 
niais ir politiniais pažadais. Kai kurie prie jų prisideda, 
tačiau, bendrai paėmus, nuo tikėjimo nė Bažnyčios jie nepa- 
sitraukia. 

Modernizmas vyskupijoje nežinomas. Vilniuje kai kur 
praktikuojamas spiritizmas. Tik nedaugelis yra užsikrėtę 
kraštutiniu nacionalizmu. Savo tikėjimą mėgina skleisti 
metodistai ir anabaptistai, bet jų tėra tik viena kita salelė 
tarp schizmatikų. Marijavitų pasekėjų nedaug, tik pavieniai 
asmenys. Kunigija nėra užsikrėtusi prieš tikėjimą jokiomis 
klaidomis. 

Parapijose pamaldos vyksta laisvai. Sunkumų susidarė 
tik dviejose mišriose (lenkų ir lietuvių) parapijose, kur lenkų 
agitatoriai, palaikomi valdžios, griebėsi jėga išstumti 
lietuviškas maldas, giedojimus ir net pamokslus. Tai įvyko 
Giedraičių parapijoje. Kai jokie mėginimai įtikinti ir susitar- 
ti negelbėjo, tai vyskupas bažnyčią uždarė. Netrukus maištai 

pasibaigė, triukšmadariai (atvykę iš kitur) išbėgiojo ir grįžo 
normali tvarka. Panašūs triukšmai prieš lietuvius buvo 
sukelti ir mišrioje Rodūnios parapijoje. Buvo kreiptasi į 
civilinę valdžią sutramdyti tuos neklaužadas. Valdžia nieko 
nedarė ir agitatoriai siautėjo toliau. Vėl reikėjo laikinai 
uždaryti bažnyčią. 

Lietuvos Brastos (Brzesč Litewski), Kobrines, Pružanų, 
Užvilijos (Nadwilejka) Dysnos dekanatuose, kur ne po daug 
buvo pasisklaidę katalikų tarp schizmatikų, buvo pagei- 
daujamos misijų stotys arba koplyčios. Balstogės mieste 
buvo per mažai bažnyčių, todėl patys žmonės ėmėsi jų 
statytis. Ir Vilniuje dvi parapijos buvo per didelės — jas 
reikėjo padalyti. Išsivadavus iš rusų valdžios, įsikūrė daug 
naujų parapijų ir vis dar tebesikuria. 

Nors yra daug puošnių ir viduj gražiai įrengtų bažnyčių, 
ypač senesnių, bet per karą daugelis jų buvo apiplėštos, ap- 
griautos ir sunykusios. Kai kurios jau atstatytos ar atnauji- 
namos. Siek tiek pagalbos suteikia ir valdžia. 

Gražiausios bažnyčios yra Vilniuje: Katedra, kuriai 
neseniai suteiktas Bazilikos titulas, yra žymi paveikslais ir 
brangiais įrengimais bei išpuošimais. Savo grožiu jai artimos 
yra Sv. Petro ir Povilo, Sv. Jono ir Sv. Onos bažnyčios. Di- 
džiai vertingos yra Wielka Brzostowica ir Siemiatycze baž- 
nyčios. Įėjimas į bažnyčias nemokamas, bet jos stropiai sau- 
gojamos nuo piktadarių ir plėšikų. 


Kas priklauso Ordinarui 


Prieš karą vyskupo pajamos, įskaitant ir 6.000 aukso 
rublių algą, sudarė virš vienuolikos tūkstančių aukso rublių. 
Karo metu ir vėliau pajamos visuomet buvo mažos, nepasto- 
vios arba jų ir visai nebūdavo. Be to, labai svyravo pinigo 
vertė, kuri nuolat mažėjo. Kartais pritrūkdavo pinigo net 
kukliam pragyvenimui. Pagelbėdavo marijonai. 

Pajamos iš nekilnojamojo turto buvo menkos. 
Pavyzdžiui, prieš karą vyskupijos administratorius Michal- 
kevičius buvo išnuomavęs 107 ha Panerių dvarelį Vilniaus 
miesto valdybai už 2.000 aukso rublių metams. Gi dabar, 

pagal veikiančių įstatymų apskaičiavimus, metinė nuoma 
nustatyta 6.000 lenkų markių, kas sudarė vieną penktadalį 
aukso rublio (20 kapeikų), faktiškai beveik nieko. Panašiai 
išėjo ir su kitomis nuosavybėmis. 

Iki šiol pastovių algų nemokėjo. Tik kartais suteikdavo 
pagalbos kurijai ir invalidams bei pensininkams kunigams. 
Dabar vyskupui algos moka 1.197.000 lenkų markių 
mėnesiui, kas sudaro apie 120 šveicariškų aukso frankų. 
Pagalbinės pajamos ateina iš Amerikos gaunamų Mišių 
stipendijų. 

Vyskupo rūmai (namai) nėra nei patogūs, nei vyskupo 
orumui tinkami. Gyveno drauge su vienu kunigu (marijonu) 
ir vienu tarnu. Kitoje, visiškai atskirtoje namo dalyje, gyveno 
virėja su tarnaite. 

Iš vyskupijos ribų išvažiuodavo labai retai. Pontifi- 
kalines Mišias laikydavo didžiose šventėse ir popiežiaus 
sukaktuvių bei tautinių švenčių dienose. Vyskupijos vizi- 
tacijų metu iškilmingas pamaldas laikydavo beveik kasdien. 
Taip pat turėdavo žmonių susirinkimus ir sakydavo pra- 
kalbas. Karo veiksmai labai trukdydavo vyskupijos 
lankymą. Pirmiausia stengėsi aplankyti tas vietas, kurios 
nebuvo lankytos 18 ar 23, ar net 60 metų. Teikė daug Sutvir- 
tinimo Sakramentą, ruošė daug susirinkimų ir prakalbų. 

Visas laikas buvo užimtas vyskupijos tvarkymu. Visai 
nebuvo laiko galvoti apie jokias atostogas. Kūrėsi naujos 
mokyklos, parapijos. Visur reikėjo kunigų. Raštai, instruk- 
cijos, interesantai, intrygos, neramumai gatvėse, ūkio reika- 
lai — visa tai sėmė jėgas ir trumpino poilsio valandas. 

Buvo aštuonios įvairios valdžios. Rusai komunistai ėmėsi 
visai išnaikinti religiją. Kiti stengėsi Bažnyčią panaudoti 
kaip įrankį savo tikslams. Lenkų valdžia buvo nepatenkinta, 
kad vyskupas buvo lietuvis. Reikėjo taikintis prie visokių 
aplinkybių ir drauge apsaugoti Bažnyčios garbę ir jos teises. 


Vyskupijos kurija 


Kurija turi tinkamas patalpas, patogiai įrengtas, bet 
vietos neužtenka — reikės plėsti. Personalas gana didelis, 

apimąs visas sritis. Generalvikaras yra sufraganas Michal- 
kevičius, kancleris — Liucijonas Chaleckis. Sekretoriatą 
sudaro keturi kunigai ir trys pasauliečiai raštininkai ir visa 
eilė institucijų: prosinodaliniai teisėjai, advokatai, tardyto- 
jai, parapijų patarėjai, liturgijos komisija, meno komisija, 
knygų cenzoriai, mokyklų ir vienuolynų vizitatoriai, 
moderatoriai ir tt. Atlyginimai buvo maži, todėl daugelis 
turėjo pridedamas pareigas mokyklose bei parapijose. 1922 
m. kurijos biudžetas: pajamų 18.409.327 lenkų markių, o 
išlaidų — 18.071.281 lenkų markė. 

Seminarija 

Rektorium yra kan. Jonas Uszyllo. Dėsto 13 mokytojų, 
arba profesorių, kurių tarpe yra du pasauliečiai: 
matematikos-fizikos ir giedojimo. Kunigai mokytojai turi 
įvairius akademinius laipsnius iš universitetų. Seminarijoje 
yra 161 klierikas. Be to, 14 klierikų mokosi Kauno semi- 
narijoje. Seminarijos patalpos yra gerame stovyje ir pakan- 
kamos. Vasarvietės nėra. Atostogas klierikai leidžia tėvų 
namuose ar savo parapijų klebonijose. Dėl nuolatinių karų ir 
valdžių keitimosi seminarijos išlaikymas tarpais buvo 
sunkus ir su nepritekliais. Dabar jau pradėta gauti pastovios 
pajamos, bet vis dar nepakankamos. Todėl įvesti mokesčiai ir 
renkamos aukos iš tikinčiųjų. Nuo 1922 m. rugpiūčio mėn. iki 
1923 m. gegužės mėn. seminarija turėjo 168.705.123 lenkų 
markių pajamų ir 162.896.097 išlaidų. 

Seminarija turi aštuonių metų kursą. Trys žemesnieji 
kursai yra mažesnioji seminarija, o likusieji — aukštesnioji, 
prisiderinant prie Lenkijos mokyklų sistemos. Siuo metu 
naujai įšventintieji 26 kunigai tęsia studijas Liublino, 
Varšuvos ir Vilniaus universitetuose. 


Kunigų būklė 

Prieš karą kunigai turėjo pakankamai išteklių gyventi 
tinkamai. Karo laikais kai kurių materialinė būklė buvo 
sunki, ypač tų, kurie gyveno iš algų. Dabar klebonai, kurie 
turi užtektinai pajamų iš žemės, gali gyventi gerai. Gi tie, 

kurie gyvena ex iuribus stolae ir žmonių aukų, verčiasi 
sunkiai. Sunkumų turi mažesnės ir per karą nukentėjusios 
parapijos. Seniems ir ligotiems kunigams namų nėra. Tačiau 
valdžia jau pradėjo tokiems duoti pašalpas. 

Vasaromis seminarijos patalpose ruošiami kunigams 
dvasinio atsinaujinimo kursai. Kad visi galėtų dalyvauti, 
kursai paskirstomi į dvi sesijas. Taip pat ten vyksta kunigų 
metinės trijų dienų rekolekcijos. Bendrai, kunigai yra geri ir 
pamaldūs. Didesnių nusižengimų nedaug. 

Kalbų atžvilgiu vyskupijoje yra trijų kalbų kunigai: 
lenkai, lietuviai ir gudai. Abipusiuose santykiuose nieko 
skandalingo neatsitinka, tačiau pastebimas nepasitikėjimas 
vienų kitais ir gyvena kas sau atskirai. Vyskupas stengiasi 
visais rūpintis lygiai. Politinių ir tautinių kovų įkarštyje pasi- 
taiko, kad kai kurie kunigai praranda tiesos ir nuosaikumo 
dėsnius. 


Katedros kapitula ir parapijos 


Kapitula susideda iš šešių prelatų ir trijų kanauninkų. 
Prieš karą kapitula turėjo pajamų iš 13 namų Vilniuje, iš 
Popielany dvarelio ir iš valdžios. Pokariniais laikais paja- 
mos sumažėjo. Pavieniai kapitulos nariai gyvena iš įvairių 
administracinių įstaigų ir iš patarnavimų katedroje. Dabar 
jiems valdžia pradėjo mokėti algas po 500.000 lenkų markių 
mėnesiui, kas prilygsta 50 šveicariškų frankų. 

Parapijos tvarkosi, kaip nuo senų seniausių laikų yra 
įprasta. Jas valdo vyskupo skiriamas klebonas, vykdydamas 
visus Bažnyčios įstatymus. Beveik kaip savarankiškas ūkis 
pergyveno visus karus, visokias valdžias ir jų nuoskaudas. 


Vyskupas Matulevičius Romoje 


Pranešimas (Relatio de statu ecclesiarum dioecesis 
Vilnensis) su visais priedais ir paaiškinimais buvo baigtas 
1923 m. birželio 11 d. Jo paruošimas, kurio čia padavėme tik 
trumputę santrauką, vyskupui kainavo daug darbo ir atėmė 
neįkainuojamą kiekį poilsio valandų. Pranešimo schema ir 

dėstymas pasižymi vysk. Matulevičiaus ypatingų būdin- 
gumu: tiksliai ir aiškiai. 

Birželio 15 d. jis išvažiavo į Varšuvą, kur turėjo posė- 
džius ir pasitarimus su marijonais būsimos Marijonų 
Kapitulos reikalais. Taip pat aplankė kardinolą Kakowskį 
galutinai sutvarkyti juridinius Bielianų nuosavybės reikalus. 
Kiek besuskubėdamas, aplankė savo senuosius pažįstamus ir 
seseles. Birželio 19 d. rytą išvažiavo į Romą, kurią pasiekė 
kitos dienos vakare. Sustojo, kaip paprastai, Collegium 
Polonicum, pas Tėvus Rezurekcionistus. Ten jam labiausiai 
patinka, nes pagelbsti sutvarkyti visokius reikalus ir padeda 
savo praktiškais patarimais. 

Pirmąją audienciją pas Sv. Tėvą turėjo birželio 25 d., 
penktadienį. Priėmė labai maloniai ir pirmiausiai padėkojo 
už atsiųstas vysk. Bandurskio knygas, seselių vizitiečių 
laišką ir Bielianų albumą, atminimą tos vietos, kur laikė 
rekolekcijas prieš konsekraciją į vyskupus. Paskui klausinėjo 
apie vysk. Bandurskį, apie vysk. Michalkevičių ir apie kan. 
Lubianiecą. Vysk. Matulevičius padėkojo Sv. Tėvui už viską 
ir pats stebėjosi, kaip puikiai popiežius buvo painformuotas 
apie mūsų padėties eigą. Viską suprato savo tėviška širdimi. 

Paskui vyskupas vizitavo Lenkijos atstovus prie 
Vatikano ir Kvirinalo. Ministras Vladislovas Skrzynskis jį 
pakvietė pusryčių sekančiai dienai. Dėl daugelio darbų 
Vienuolių Kongregaciją (kardinolą De Lai) galėjo aplankyti 
tik liepos 2 d. Ten reikėjo išsiaiškinti daugelį dalykų, 
reikalingų vienuolijų įstatams tvarkyti. Po Kongregacijų 
lankymo ir visų reikalų aptarimo vysk. Matulevičius turėjo 
dar antrą, atsisveikinimo, audienciją pas Sv. Tėvą, kuris jam 
suteikė Apaštališkąjį palaiminimą. 

Marijonų kapitula Dancige 

Prieš išvažiuojant į Romą su pranešimu, vysk. 
Matulevičius, kaip marijonų generolas, tuo pačiu žygiu suor- 
ganizavo ir visos Marijonų Vienuolijos kapitulą. Daug laiko 


užėmė kapitulai tinkamos vietos parinkimas, nes marijonai 
jau buvo paplitę Lietuvoje, Lenkijoje ir Amerikoje (JAV). 

Kadangi dėl Vilniaus konflikto visiškai nutrūko diplomati- 
niai santykiai tarp Lietuvos ir Lenkijos, tai kapitulai susi- 
rinkti buvo surasta neutrali vieta — Dancigas, kur drauge 
galėjo suvažiuoti lietuvių ir lenkų marijonų atstovai. Ten 
galėjo atvykti ir Amerikos lietuvių atstovai (tada Amerikoje 
lenkų marijonų dar nebuvo). Kapitula susirinko liepos 15 d. 
Dancige, Heumarktstrasse 5, vysk. Eduardo O'Rourke 
globoje, kuris buvo artimas vysk. Matulevičiaus bičiulis. 


Marijonų kapitulos Dancige 1923 m. nariai, visų tautų delegatai 


Kapituloje dalyvavo pats vienuolijos generolas, vysk. 
Matulevičius, ir po šešis delegatus iš lietuvių ir lenkų 
vikariatų. Kapitula posėdžiavo liepos 16-19 dienomis. Dienot- 
varkėje buvo 14 punktų, kurių pats pirmasis buvo vyriausios 
marijonų vadovybės rinkimai. Vienuolijos generolu visais 
balsais (12 iš 13) buvo išrinktas vysk. Matulevičius. Pata- 
rėjais išrinkti: I Pranciškus Būčys, II Kazimieras Broni- 
kowskis, III Jonas Kriščiukaitis, IV Marijonas Wišniewskis. 

Sekretorium išrinktas Jonas Kriščiukaitis,  ekonomu 
Vladimiras Jakowskis. Lietuvos ir Amerikos lietuvių mari- 
jonų generaliniu vikaru išrinktas Būčys, o Lenkijos — Bro- 
nikowskis. Praktikoje jiems susirinkti buvo mažai galimybių. 
Svarbesnius reikalus generolas sprendė laiškais bei susiraši- 
nėjimais, kaip ir anksčiau. Kapitula buvo labai darbinga ir 
konsolidavo vienuolijos veiklą. Ypatingas dėmesys buvo krei- 
piamas į kandidatų parengimą savo mokyklose, vadinamose 
juvenatais. 

Kadangi Matulevičius buvo išrinktas generolu jau tre- 
čiai kadencijai ir buvo vyskupas, tai reikėjo gauti Apaštalų 
Sosto pritarimą. Tas pritarimas buvo gautas labai greitai, 
net telegrama (Būčys, Atsiminimai II, 123 p.). Tai buvo 
ženklas, kaip Vatikane buvo gerbiamas vysk. Matulevičius ir 
kiek jis ten turėjo pasitikėjimo. 

Po kapitulos vysk. Matulevičius išvažiavo į Kissingeną 
pasigydyti ir pailsėti, kur išbuvo iki rugpiūčio 18 d. Iš ten jis 
parašė porą laiškų Bučiui, kurių viename jis persiuntė kun. 
prof. Mečislovui Reiniui raštą jo pakėlimo į šambelionus 
(monsinjorus). 


Bibl.: Mariame, 154-155 p.; Būčys, Atsiminimai II, 122- 
123 p.; Pranas Garšva, Negęstanti šviesa, 108-112 p. 

VILNIAUS LENKŲ SKUNDAI 


Paskirtas į Vilnių, Matulevičius nujautė, kad Vilniaus 
lenkai šovinistai lietuvio vyskupo nepakęs. Jam buvo aišku, 
kad vilniečiai lenkai katalikybę laikė savo „monopoliu“, — ji 
tegalėjo būti tik lenkiška, ne lietuviška, nei gudiška, kad 
Bažnyčia turi tarnauti lenkinimo tikslams. Kai 1923 m. vysk. 
Matulevičius ruošėsi keliauti į Romą su pranešimu apie Vil- 
niaus vyskupijos padėtį, vilniečiai lenkų veikėjai skubiai 
ruošė Apaštalų Sostui skundą-memorialą, reikalaudami 
pašalinti iš Vilniaus vysk. Matulevičių. 


Pamfletinė brošiūra 

Paprastai įvairūs skundai prieš vysk. Matulevičių 
būdavo siuntinėjami į Romą organizacijų bei privatinių 
asmenų vardu paštu ar per tarpininkų rankas. Bet šį kar- 
tą skundas buvo parašytas prancūzų kalba laiško forma 
ir išspausdintas specialia brošiūra (1923 m.). Tai buvo 38 
puslapių atviras laiškas nuncijui Lauri Varšuvoje, reikalau- 
jantis iš Vilniaus atšaukti vysk. Matulevičių. Po laišku buvo 
pasirašę 37 Vilniaus miesto gyventojai, užimą vadovaujan- 
čias pozicijas visuomeniniame ir moksliniame gyvenime, 
tame skaičiuje septyni Stepono Batoro universiteto profeso- 
riai. Skunde buvo plačiai ir smulkmeniškai aprašyta daug 
vyskupo „nusikaltimų“. 

Viena ponia (Marija Weyssenhoff) gavo iš kitos ponios tą 
brošiūrą ir, ją bevartydama, parašų tarpe užtiko savo 
pavardę. Ji nieko apie tai nebuvo girdėjusi nė pasirašiusi. 
Labai susijaudinusi, ji puolė prie vieno ir kito aukštų dva- 
siškių, norėdama išsiteisinti ir paklausti patarimo, ką daryti. 
Tačiau iš karto jie net nenorėjo jos nei įsileisti, nei su ja 
kalbėtis. Jai padėjo tik trečiasis dvasiškis (kan. Antanas 
Viskantas), kuris surašė jos parašo atšaukimo telegramą ir 
pasiteisinimo laišką į Romą. 

Koks buvo to skundo atgarsis Romoje, galime matyti iš 

vysk. Matulevičiaus laiško, parašyto Kissingene 1923.VIII.7 
kan. Juozapui Kuktai, Lietuvai priklausančios Vilniaus 
vyskupijos dalies administratoriui Kaišiadoryse: 

„Mielasai Drauge! 

Nerašiau iki šiol. Kun. Vaitkevičius ketino žodžiu šį tą 
pranešti Tamstai. Romoje (originale rašoma Ryme) labai 
nusidirbau ir nuvargau, bet, rodos, svarbiausi dalykai pavy- 
ko labai gerai atlikti. Sventasis Tėvas labai man palankus 
pasirodė; taip pat kardinolai De Lai ir Gasparri, su kuriais 
daugiausia reikalų turėjau. Pasirodė, prieš mane būta daug 
skundų, bet faktų neduota. 

Pats Lenkų atstovas prie Ap. Sosto, bekalbėdamas su 
manimi, išsitarė, kad jam jokių faktų prieš mane neprisiun- 
tę, nors reikalavęs. Tik vieną faktą padavę, būtent, kad kokį 
tai baltgudį kunigą, būk, į grynai lenkišką parapiją nusiun- 
tęs, bet atstovas nepasakė, koks tasai kunigas ir kur taip yra 
buvę. 

Šventasis Tėvas man pasakė: „Taip, lenkai prieš Tams- 
tą turi vieną faktą, būtent, kad lietuviu esi“. Nuolatiniai 
lenkų skundai, be jokio pamato, matyt, Romoje įkyrėję. Kai 
buvau Romoje, lenkai vėl buvo Varšuvos Nuncijui įteikę prieš 
mane memorialą (memorandumą). Jo autoriai, matyt, „ex 
praesumpta licentia“ (su numatomu sutikimu) buvo padėję 
parašus kai kurių žmonių, kurie apie tai nieko nežinojo. 
Sužinoję, jie atšaukė savo parašus ir tuo reikalu parašė 
Romon. Išėjo vieni juokai. Ir tikrai, apie tai man pasakoda- 
mas, J. E. kardinolas Gasparri juokėsi. Iniguitas mentita est 
sibimetipsi (Nedorybė pati sau pamelavo). Aš viską pavedu 
Dievo Apvaizdai ir Apaštalų Sostui. Kol nori, gali mane 
laikyti Vilniuje, kai paliuosuos, džiaugsiuosi. — Dancige 
atlikome Marijonų Kapitulą, taip pat nusidirbau. Dabar jau 
kiek pailsėjau, laisvomis valandomis taisau Marijonų 
Įstatus, atsižvelgdamas į Kodeksą“. 

Toliau savo laiške vysk. Matulevičius jau kreipia žvilgsnį 
į ateitį. Tai labai charakteringas jo bruožas: ką tik jis 
planuoja, visuomet užbrėžia tvirtus konkrečius apmatus ne 
tik dabarčiai, bet ir tolimesnei ateičiai. 

„Iš visa ko, ką būdamas Romoje girdėjau (esu patyręs), 
sprendžiu, kad Lietuvai reikėtų pasiskubinti sudaryti su 
Apaštalų Sostu konkordatą. Prie progos, pakalbėjęs su kun. 
Būčių, kuris drauge su manim buvo Romoje, gal tą dalyką 
pajudintum ir aptartum su vyskupais. Mano nuomone, ar ne- 
būtų gera dalykus šiaip sutvarkyti: 1) Klaipėdos kraštui būtų 
skirtas  Apaštališkasis Administratorius. 2) Žemaičių 
vyskupiją reikėtų padalinti į dvi — Kauno ir Siaulių. 3) 
Vilniaus dalis kol kas liktųsi, kaip yra. Susidarytų Lietuvos 
Bažnytinė hierarchija. Dabar valdo katalikai, tai būtų 
galima Bažnyčiai išgauti pilną laisvę ir nepriklausomybę. 

Visus Kunigus širdingai sveikinu. Pavedu save Jūsų mal- 
doms ir visa širdimi Visiems laiminu. 

Atsidavęs + Jurgis Vyskupas“. 

Minėtoji atviro laiško istorija nėra jokia išimtis. Keletas 
panašaus turinio memorialų buvo nusiųsti Lenkijos valdžiai, 
Lenkijos episkopatui, Nuncijui ir net Apaštališkajam Sostui. 

Lenkijos atstovas prie Vatikano, Vladislovas Skrzynskis, 
1924.V.9 rašė Varšuvon su skausmu, kad greta memorialų 
prieš vysk. Matulevičių, atsiųstų oficialiu keliu, lygiai tiek 
pat memorialų ateina privatiniu keliu, prašančių jį palikti 
Vilniuje. Dar aršiau, vienas iš lenkų vyskupų jį užtikrino, kad 
pats matęs tas pačias pavardes, figūruojančias viename ir 
kitame memoriale. Jeigu išdrįstama klastoti parašus spaus- 
dintame dokumente, skirtame paskleisti plačiai ir viešai, tai 
juo lengviau taip padaryti viešai neskelbiamuose tekstuose. 


Dokumentacija: Memorial Marii Weyssenhoff — Kto 
pisal memorialy przeciw ks. biskupowi Matulewiczowi? Ir 
kiek platesnis jos liudijimas yra tilpęs leidinyje Nasz 
Ojciec Odnowiciel 301-309 p. 
Lenkų spaudos plūdimai 
Nuo pat 1919 metų pradžios Vilniaus lenkiškoji spauda, 
ypač endekų laikraščiai, ėmė pulti vysk. Matulevičių, reika- 
laudami jį pašalinti iš Vilniaus, nes jis Vilniaus vyskupijoje 
„atradęs“ kažkokius lietuvius ir gudus. Gi pagal endekų 
supratimą tautybės reikalas yra labai aiškus: kas yra 

katalikas, tas yra ir lenkas. Todėl jie ir skelbė ultimatyvinį 
šūkį: „Salin lietuvį vyskupą iš lenkiškos žemės!“ 

Vyriausiu propagandininku buvo Dziennik Wilenski 
redaktorius Jan Obst, pašaipiai žmonių pravardžiuojamas 
„popiežium Vilniaus vyskupijai“... Iš tiesų, nebuvo tokio 
bažnytinio reikalo ar klausimo, kuriuo jis nepasisakytų, 
šmeižtais išliedamas savo pyktį prieš vysk. Matulevičių, nors 
ji gerbė Apaštalų Sostas ir savo tėvu jį vadino jam priklau- 
santieji dvasininkai, išskyrus negausius endekus. 


Obsto dienraštis nebuvo su tokiomis idėjomis vienintelis 
— juo sekė ir kiti lenkų laikraščiai, kaip antai, Rzeczpospolita 
ir net Gazeta Warszawska. Jų visų buvo tas pats troškimas 
— kuo greičiausiai sulenkinti „kresus“. Tačiau didžiausias 
buvo jų nusivylimas ir rūpestis, kad tų laikraščių neskaitė 
liaudis, prie kurios galima prieiti tik per Bažnyčią. Todėl 
Vilniui reikia turėti lenką vyskupą. 


Dziennik Wilenski skleidžia visokius melus bei prasima- 
nymus, šaukia, kad vysk. Matulevičius lenkiškas parapijas 
dalina kunigams lietuviams arba gudams, kad vienoje ar 
kitoje parapijoje sėdi klebonas bolševikas, demagogas, iš- 
krypėlis... Čia ir slypi endekų pastangos pavergti Bažnyčią ir 
šventoves, pavesti valdžios priežiūrai visus dvasininkus, kaip 
tai buvo padaryta su stačiatikių dvasininkais Rusijoje. 


Endekai nepripažįsta, kad tautiniu atžvilgiu Vilniaus 
vyskupija nėra vienalytė, nors kaimai daugiausia yra 
lietuviški arba gudiški, tik miestai ir kaimų dvarininkai yra 
lenkai ar aplenkėję. Vysk. Matulevičius tai gerai žino ir visas 
tautybes traktuoja vienodai. Jis aiškiai matė, kad vyksta 
tautinės sąmonės pabudimas, kad su tuo faktu reikia 
skaitytis, kad Bažnyčia turi būti visiems lygiai atvira, nes vi- 
siems reikalinga dvasinė globa, ne policijos priežiūra ar laik- 
raščių šūkavimai. 

Kaip jau ne kartą buvo minėta, vyskupas nesileido į 
jokias laikraščių polemikas ir kantriai kentė šmeižtus, savo 
sielvartus malšindamas maldoje. Kadangi jis nesijungė į 

jokias politines partijas, nepaisė Obsto koliojimų, tai, pasak 
lenkų, Vilniuje jam ne vieta (Kun. Antanas Zienkiewicz, 
Przegląd Katolicki, 1925 m. Nr. 30, rugpiūčio 2 d. Warszawa). 


Vyriausybės Delegato Žinyba 


Vilniaus kraštą prijungus prie Lenkijos (1922), buvo 
įsteigta speciali Lenkijos Vyriausybės Delegato Vilniaus Ze- 
mėms institucija, kurios vadovu buvo paskirtas adv. Walery 
Roman, gimęs Suvalkuose (apie 1877). Toji žinyba esmėje 
buvo saugumo įstaiga su plačiu tinklu, kuriame daug 
dėmesio buvo skirta vysk. Matulevičiaus veiklai sekti. 
Delegato pranešimai (žinoma slapti) būdavo siunčiami 
Lenkijos Ministrų Tarybai, Tikybų ir Svietimo ministerijai, 
Vidaus reikalų ministerijai, Užsienio reikalų ministerijai, 
Lenkijos atstovybei prie Vatikano ir pačiai Romos Kurijai. 


Žinių telkimui Delegatas turėjo apmokamų agentų štabą. 
Taip pat jam mielai patarnaudavo lenkai patriotai, kilę iš 
dvarininkų, universiteto profesūros ir iš artimiausios 
vyskupo aplinkos — kurijos. Jo tarnybon buvo įjungtas ir 
prof. kun. Leonas Puciata, kuris buvo išsiųstas į Romą infor- 
muoti apie vysk. Matulevičiaus „nusikaltimus“. Keliolikai 
metų praslinkus (1940), pats kun. Puciata pasipasakojo apie 
savo informacijas kun. Vladislovui Rusznickiui ir gailėjosi 
taip padaręs, nes liudijęs netiesą (Testes de visu). Pats 
Delegatas Romanas buvo gana priešiškas vyskupui. 

Jis vyskupui prikišo priešvalstybinę ir priešlenkišką 
veiklą. Pirmiausia jis dažnai mini, kad vyskupas sistemingai 
parapijas aprūpina kunigais lietuviais ir gudais, kurie kovoja 
su lenkyste. Vyskupas kaltinamas ir už tai, kad jo arti- 
miausią aplinkumą sudaro patriotai lietuviai. Nors su 
vyskupu yra artimi ir nuoširdūs lenkai, kaip kancleris kan. 
Chaleckis ir prel. Michalkevičius, bet tame jis mato tik 
vyskupo gudrumą. 


Lankydamas parapijas vyskupas visada ilgėliau už- 
trunka lietuvių bei gudų, negu lenkų parapijose. Vizitacijos 
esą duoda gerą progą plėsti priešlenkišką veiklą, ją sustip- 

rinti savo asmeniška įtaka ir tikru žavesiu, kurį daugeliui 
sudaro savo išvaizda ir visais atžvilgiais pavyzdingo kunigo 
elgesiu. Vyskupas esąs šalininkas bažnytinės unijos su 
stačiatikiais, kur liečiami ne vien bažnytiniai reikalai, bet ir 
lenkystės šalinimas iš šalies bažnyčių. 


Romanas vyskupo veiklą aptaria kaip lenkystės šalinimą 
iš Bažnyčios. Lietuvius ir gudus vyskupas laiko autochtonais 
ir tikrais krašto šeimininkais, lenkams gi nenori pripažinti 
jokios pirmenybės. Panašių faktų esą daug. Todėl būtų bergž- 
džias laukimas, kad pasirodytų toki faktai ir formalūs įro- 
dymai, kuriais būtų galima vertinti vyskupo veiklą kaip 
priešvalstybinę ir jam pritaikinti kuriuos nors baudžiamojo 
kodekso nuostatus. Vyskupas yra per daug protingas ir takto 
žmogus, kad jį būtų galima įvelti į kokius nelegalius dalykus. 


Net ir Vidaus reikalų ministerija pastebėjo, kad tarp 
Romano siunčiamų faktų ir gausių išvadų yra per daug skir- 
tumo. Priimdama dėmesin jos skundus ir apibendrinimus, 
ministerija vis tik Romano paprašė, kad jis atsiųstų auten- 
tiškų dokumentų: vyskupo aplinkraščius, potvarkius, laiš- 
kus, jo pokalbių protokolus, įvykius mačiusių liudininkų 
parodymus ir tt. 


Delegatas Romanas į tai, lyg aiškindamasis, taip atsako: 
„Vien dalykiškai imant, vyskupo pastangas galima pripažin- 
ti labai kilniomis ir nebe logiško pagrindo, o jo asmeniui, 
kaip žmogui ir kunigui, turėti didžią pagarbą. To nepaisant, 
reikia pasakyti, kad, atsižvelgiant į valstybinius reikalus, 
vysk. Matulevičius negali pasilikti Vilniaus vyskupo soste“. 


Tačiau jo pašalinimas iš Vilniaus turėtų būti perkėlimo 
pobūdžio, gal net pakeliant į aukštesnį bažnytinės hierar- 
chijos laipsnį, jokiu būdu neparodyti, kad jis baudžiamas... 


Dėl tokio saliamoniško Romano sprendimo kilo gandai, 
kad vysk. Matulevičių būtų galima perkelti į naujai stei- 
giamą Čenstakavos vyskupiją. Tai būtų didelis jo pagerbi- 
mas, nes ten, kaip Aušros Vartuose, garbinama Dievo Mo- 
tina ir jam, kaip marijonui, labai tiktų. Sakoma, kad tos 

paskalos pasiekusios ir vysk. Matulevičių, kuris pasakęs: 
„Negi Čenstakavos lenkai mažiau lenkiški, kaip Vilniaus len- 
kai?“ 


Bibl.: Naudotasi Tado Gėrskio, MIC, surinktomis žinio- 


mis jo straipsnyje: „Valery Romano nuomonė apie vysk. 
Jurgį Matulevičių“. 

RIAUŠĖS RODŪNIOS BAŽNYČIOJE 


Rodūnia yra apie 80 km į pietus nuo Vilniaus, prie Rodū- 
minimas 1387 m. Jogailos ir Skirgailos dalybų aktuose. Vė- 
liau ji buvo seniūnijos centras ir priklausė valstybės iždui, o 
nuo 1569 m. — karališkam stalui ir buvo valdoma vietininko 
(tėvūno). Prieš pirmąjį pasaulinį karą ten buvo didžiausia 
lietuviška parapija (apie 10.000 parapiečių) Lydos apskrityje. 
Ten klebonaudavo daugiausia lietuviai kunigai. Parapija 
buvo mišri. 1912 m., tvarkant kalbinius dalykus, pamaldų 
tvarka buvo nustatyta beveik pusiau lietuviams ir lenkams, 
kurių tarpe buvo nemažai gudų. 

Nuo seno parapiečiai gražiai sugyveno, iki kol Vilniuje 
neatsirado delegato Romano žinyba: 1922.X.22 Rodūnios 
parapijoje prasidėjo riaušės— būrys padaužų ėmė kelti triukš- 
mus per lietuviškus pamokslus ir giedojimus. Kadangi triukš- 
mai ir net kunigui grasinimai kartojosi, tai vysk. 
Matulevičius nusiuntė savo atstovą viską ištirti ir nusta- 
tyti triukšmadarių pavardes. Tuo remdamasis, vyskupas 
1922.XII.20 raštu kreipėsi į teismo prokurorą, prašydamas 
triukšmadarius patraukti tieson ir nubausti pagal įstatymus. 
Kai triukšmautojai, policijos remiami, ir toliau tęsė savo 
darbą, vyskupas kreipėsi į Vilniaus Apygardos Teismo 
prokurorą (1923.11.28). Negavęs jokio atsakymo, jis dar du 
kartu (V.4 ir IX.28) pakartojo savo prašymą. Riaušėms vis 
drąsiau siaučiant, vyskupas kreipėsi į Teisingumo ir 
Svietimo bei Kulto ministrus, bet ir tie neatsiliepė. Nieko 
nepadėjo nei raštai Vidaus reikalų ministrui, nei vietos 
vaivadai. 

Vyskupas anksčiau buvo raštu įspėjęs Rodūnios 
parapiją, kad bažnyčia bus uždaryta, parapija padalinta tarp 
kaimyninių, jei triukšmadariai nesiliaus. Vyskupui nieko 
daugiau nebeliko, kaip siųsti specialų savo atstovą, prel. 

Joną Uszyllo, seminarijos rektorių ir kapitulos narį, su įgalio- 
jimu, jei reikės, uždaryti bažnyčią. Taip buvo padaryta 
1923.XI.8. Rodūnios parapiją padalino tarp Nočios ir 
Žirmūnų parapijų, o triukšmautojai buvo ekskomunikuoti. 

Praėjus kiek laiko, ramūs parapiečiai, lenkai ir lietuviai, 
prašė vyskupą 1924.V.20 raštu vėl atidaryti bažnyčią. Tame 
prašyme nusiskundžia: „Dėl niekeno neigaliotų, bet savo 
tarpe susitarusių bedievių, mūsų parapija tapo paniekos ir 
pažeminimo dalyku... Ne visa parapija yra kalta, bet tik kai 
kurie asmenys, kuriems bažnyčia yra nereikalinga, nes į ją 
ateina tik riaušių kelti ir demonstracijų daryti. Niekas jų 
neprašė ir neigaliojo išniekinti Dievo namus ir kunigą. 
Nuolankiai prašome paskirti mums kunigą ir atidaryti baž- 
nyčią — nuo šio laiko mokėsime ją gerbti“. 

Atrodo, kad vyskupas jų prašymą patenkino, nes riaušių 
toliau nebebuvo. Lenkų valdžia įsitikino, kad riaušėmis vysk. 
Matulevičiaus iš Vilniaus neišstums, todėl tyliai rinko 
medžiagą jam apkaltinti. Ir tikrai, Lenkijos Užsienių reikalų 
ministras įteikė du skundus prieš vysk. Matulevičių dėl 
Rodūnios parapijos įvykių: vieną per Lenkijos atstovybę prie 
šv. Sosto (1924.IV.il), o antrą per nunciatūrą Varšuvoje 
(1924.V.20). Abu buvo beveik vienodo turinio. 

Juose faktai yra tiek iškraipyti ir neteisingi, kad vysk. 
Matulevičius, gavęs tuos skundus į rankas, turėjo parašyti 
ilgą pranešimą bei paaiškinimus Sv. Sostui „De turbis in 
ecclesia Rodunensi“, kuriame papunkčiui atsakė į visus 
kaltinimus. Sis pranešimas sudarė 21 puslapį teksto ir 25 
atskirus dokumentus priedo. 

Skundėjų pagrindiniai argumentai stengėsi įrodyti, kad 
pačiame Rodūnios miestelyje lietuvių visiškai nėra. Lietuvių 
mažuma kalba lenkiškai ir niekad nebuvo prašiusi įvesti 
lietuvių kalbą į pamaldas. Paskutiniame 1921 m. suraši- 
nėjime (prieš rinkimus į Vilniaus seimą, kuriuos lietuviai 
boikotavo, aut. pastaba) Rodūnios parapijoje lenkų rasta 
7690. Be to, dar primenama, kad 1912 m., kai buvo daromas 
mišriose parapijose kalbų atsiklausimas, esą turėjęs tikslą 
primesti lietuvių kalbą žmonėms, įpratusiems kalbėti lenkiš- 

kai. Ir kiekvieną kartą, kai tik į Rodūnią buvo paskirtas 
lenkų tautybės kunigas, incidentai pasiliaudavo. 

To negana. Esą Vilniaus vyskupo kurija, nelaukdama 
teisminio tardymo rezultatų, uždarė Rodūnios bažnyčią, 
padalino parapiją tarp dviejų kaimyninių parapijų ir sudarė 
tokias dvasinio gyvenimo sąlygas, kad žmonės miršta be 
išpažinties, o vaikeliai lieka be krikšto. Dėl lietuvių kunigų 
tautinės politikos atsirado sektantų judėjimas ir jau 50 
asmenų prisidėjo prie Sv. Rašto tyrinėtojų sektos... Viso to 
išvengti ir žmonių nuraminimui reikia, kad vyskupas tuojau 
atidarytų bažnyčią ir klebonu paskirtų lenką kunigą. 

Vysk. Matulevičius puikiai žinojo šio skundo tikslą ir 
gerai matė, kaip nevykusiai buvo sugalvoti įvairūs priekaiš- 
tai, bet vis vien jis paruošė dokumentuotą atsakymą ir jį 
nusiuntė Sv. Sostui. 

Remdamasis faktais ir liudininkų parodymais, vysk. 
Matulevičius savo atsakyme pirmiausia patikslino statisti- 
nius skundėjų duomenis. Pagal vyskupijos administ- 
ratoriaus prel. Michalkevičiaus 1912 m. pravestą Rodūnios 
gyventojų apklausinėjimą ir sudarytus sąrašus, skelbtus iš 
sakyklos ir lenkų ir lietuvių patvirtintus, parapijoje buvo 
rasta 6.417 lenkų ir 2.981 lietuvių. Taigi, lenkų buvo ne 764, o 
tik maždaug 2/3 gyventojų. Pats Michalkevičius, dabar jau 
vyskupas sufraganas, liudijo, kad apklausinėjimas buvo 
pravestas visai laisvai ir teisingai. Siandien, vietos kunigų 
lenkų liudijimu, Rodūnios parapijoje namie lietuviškai 
kalbančių yra virš 3.000. 

Vysk. Michalkevičius taip pat liudija, kad, 1908 m. apim- 
damas valdyti vyskupiją, jau tada Rodūnios bažnyčioje rado 
vartojant abi kalbas. Jos buvo vartojamos dar prieš 1897 m., 
kai rusų valdžia sudarinėjo tautybių statistikas. Todėl 1912 
m. administratorius lietuvių kalbą į bažnyčią neivedė, o tik 
nustatė jos proporcingą vartojimą. Patys Rodūnios riau- 
šininkai paklausti atsakė, kad jie negalėjo nieko prikišti nu- 
statytai tvarkai, tik norėjo visiškai iš bažnyčios pašalinti 
lietuvių kalbą. 

Nuo 1918 m. vysk. Matulevičius niekad nebuvo girdėjęs 


422 


iš Rodūnios nusiskundimų lietuviais kunigais, kurie rūpes- 
tingai užlaikė nustatytą pamaldų tvarką. Tikros riaušių 
priežastys buvo nesveikas nacionalizmas, savo tikslams 
siekiąs palenkti Bažnyčią, o kai tas nevyksta, tai griebiasi 
smurto kitoms tautoms sunaikinti. Riaušininkai tėra tik kai 
kurių politinių partijų įrankis, diriguojamas iš viršaus. 
Vyskupas buvo sudaręs specialią komisiją, susidedančią iš 
dekano, vietos klebono ir valsčiaus vaito (viršaičio). Ištyrus 
riaušininkų vadus, pasirodė, kad keturi buvo bedieviai, 
vienas netikintis ir nepraktikuojantis ir dvi moterys isterikės, 
išmestos iš tretininkių. Ir dar 18 bažnyčios nelankančių 
talkininkų. Ko jie siekia, matyti iš to fakto, kad šiokią dieną, 
kada lenkų visai nebūdavo, vykstant tretininkių reko- 
lekcijoms, su lazdomis atbėgę riaušininkai išvaikė moterėles 
ir patį kunigą, rekolekcijų vedėją. 

Riaušininkų delegacija nuvyko net į Varšuvą pas 
nuncijų, kuris jai paskaitė vyskupo raštą ir liepė paklausyti 
vyskupo. Delegacija pasižadėjo, bet grįžusi savo pažadą 
nutylėjo, o žmonėms skelbė sužinojusi, kad vysk. Matulevi- 
čius ir Rodūnios dekanas būsią tuojau pašalinti, gi į Rodūnią 
būsiąs atkeltas klebonas iš Lenkijos... Todėl triukšmai 
bažnyčioje tęsėsi toliau, kol ji buvo uždaryta. 

„Jei kas ir miršta be šv. Sakramentų ar savo vaikų 
nekrikštija, — toliau rašo vyskupas, — tai yra jų pačių kaltė, 
nes kaimyniniai klebonai yra pasiryžę visiems patarnauti. 
Kunigai, kurie aptarnauja Rodūnios parapiją, apie jokias 
naujas sektas nėra girdėję. Tikri katalikai prie sektų nepri- 
sidės, o riaušininkai, kuriems nerūpi nei tikėjimas, nei 
Bažnyčia, savo tikslams gali sukurti bet kokią sekta“. 

Vyskupas patvirtina faktą, kad Pelėsių kaime tikrai buvo 
įkurta koplyčia, kuriai vietos gyventojai padovanojo 18 ha 
žemės, bet ji aptarnauja lygiai visus, ne tik lietuvius, ir kad 
ta koplyčia yra 12 km atstu nuo Rodūnios. Reikia tik pagirti 
to kaimo gyventojus lietuvius, kurie patys vieni pastatė 
koplyčią ir pusę pamaldų joje užleidžia lenkams. Kad Rodū- 
nioje susidarė tokia padėtis, dėl to Vilniaus vyskupas niekuo 
nekaltas, nes ir prieš karą vyskupijos administratorius 

Michalkevičius dėl riaušių buvo uždaręs Rodūnios bažnyčią 
keliems mėnesiams ir metęs interdiktą. Tikriausioji prie- 
žastis buvo lenkų politika, kuri lietuviams nenori bažnyčioje 
pripažinti nė žodžio. 

Savo ilgą raštą vysk. Matulevičius baigė tokia išvada: 
„Lietuvių kalba Rodūnios bažnyčioje reikia palikti, kaip 
buvusi... Pamaldų tvarka, nors ji daro lietuviams skriaudą, 
yra palaikytina, nes lenkai nesiskundžia, kad jie turi 
permažai, o tik nori, kad lietuviai nieko neturėtų... Jokiu būdu 
negalima nusileisti riaušininkams, nes, jiems laimėjus, 
panašūs dalykai prasidės ir kitose mišriose parapijose, o tada 
gali nukentėti ir patys lenkai, kur jie bus mažumoje“. 

Iš vysk. Matulevičiaus atsakymo čia paminėti tik svar- 
biausi faktai, nesigilinant į smulkmenas ir daugelį vardų bei 
veiksnių. Nebūtų net prasmės, nes daugiau negu pusės šimt- 
mečio dulkės jau apklojo viską, kas karštuolių nacionalistų 
buvo išgalvota garbingam vyskupui išvaryti iš Vilniaus. Sv. 
Sostas tegalėjo tik stebėtis, kiek mažai artimo meilės turėjo 
lenkų politikuojantieji katalikai. 


Bibl.: Vysk. Matulevičiaus raštai ir pranešimai nuncijui 
arkiv. Laurencijui Lauri. Litt. Lat. 187-220 p.; J. Vaiš- 
nora, MIC, nespausdinta studija: Arkiv. J. Matulevičius 
Vilniuje, 1953. 

VYSKUPAS IR VIENUOLIJOS VADOVAS 


Laiškų lobynas 


Vysk. Matulevičius Vilniuje gyveno kaip kalėjime, nes 
dėl politinių ir karinių aplinkybių buvo neįmanoma kur nors 
išvažiuoti. Išorinį pasaulį jis tegalėjo pasiekti tik laiškais ir 
tai ne visur. Jis buvo ne tik vyskupas, bet ir Marijonų Vie- 
nuolijos generolas. Savo vyskupijoje jis negreit susilaukė 
marijonų. Jų vienuolija buvo pasisklaidžiusi Amerikoje, 
Lenkijoje ir Lietuvoje. Stipriausia marijonų šaka buvo 
Amerikos lietuviai marijonai, paties generolo įsteigti 1913 m. 
Chicagoje. Lenkijos marijonų namai pradėjo kurtis tik karo 
pabaigoje, o Lietuvoje atgijo tik 1918 m. Nuotolio atžvilgiu jie 
savo generolui buvo arčiausi, bet tiesiog pasiekiami sun- 
kiausiai, nes Lietuvos-Lenkijos siena apžėlė neperžengiamu 
politiniu usnynu. 

Marijonų reikalai vysk. Matulevičiui buvo arčiausia jo 
širdies, nes jie dar tik kūrėsi ir buvo reikalingi daug visokių 
patarimų ir pritarimų jų projektams. Todėl dauguma jo 
laiškų buvo skirti vienuoliams: namų vadovams ir pavie- 
niams asmenims. Jis beveik visus juos pažinojo asmeniškai 
ir jautė jų pajėgas bei trapumus. 

Savo vyskupavimo laikotarpyje (1918-1925) jis parašė 296 
lenkiškus laiškus, kurie apima mašinėle rašytus 312 
puslapių. Lietuviškų laiškų yra 294, kurie apima 501 puslapį. 
Lotyniškų laiškų yra 182, kurie apima 517 puslapių. Tai dau- 
giausia oficialūs laiškai bei pranešimai nuncijams, Sv. Sostui 
ir vyskupams. Jie padalinti į dvi dalis: Periodus Episcopatus 
(317 p.) ir Periodus officii Visitatoris Ap. in Lituania (318- 
517). Visi tie laiškai yra surinkti iš Marijonų Generalinio 
Archyvo Romoje ir perspausdinti mašinėle Dievo Tarno 
Arkivyskupo Jurgio Matulaičio-Matulevičiaus beatifikacijos 
bylos reikalams. 

Laiškuose pirmauja vienuolijos reikalai: atskirų namų 

tvarkymai, noviciatas, apaštalavimas, mokyklos ir pavieniai 
nariai — kunigai ir broliai. Vienas iš svarbių uždavinių buvo 
išauginti kandidatus. Tam tikslui buvo steigiamos aukštes- 
nės mokyklos — juvenatai. 

Lenkų kalba daugiausia laiškų buvo parašyta kun. Kazi- 
mierui Bronikowskiui (45), kun. Vladimirui Jakowskiui (25), 
kun. Steponui Warszawskiui (27) ir ses. Vandai Jeute. 

Lietuviškų laiškų daugiausia parašyta kun. Pranciškui 
Bučiui, artimiausiam generolo bendradarbiui ir vienuolijos 
generaliniam vikarui (74). Buvo labai reikšmingi laiškai ir 
Amerikos lietuvių marijonams, nes jie veikė laisvame krašte 
ir galėjo daug padėti finansiškai. Kun. Feliksui Kudirkai 
parašė 23 laiškus, kun. Vincentui Kulikauskui 31. Įvairiais 
reikalais rašė ir kitiems: kun. Kazimierui Rėklaičiui, kun. 
Andriui Cikotui, kun. Juozui Vaitkevičiui ir kit. 

Į laiškų skaičių dar reikia pridėti didelį pluoštą susi- 
rašinėjimų su Kaišiadorių vyskupijos dalies administra- 
torium kan. Juozapu Kukta, ten paskirtu 1922 m. kovo 3 d. 

Vyskupo laiškai eidavo įvairiais keliais: paštu ir progi- 
niais keliaujančių asmenų patarnavimais. Saugumo ir 
paslapties išlaikymui susirašinėjimuose su nuncijais ir 
Apaštališkuoju Sostu jis išimtinai naudojosi patikimų 
asmenų paslaugomis, nes iš Vilniaus į Varšuvą daug kas 
keliaudavo. Ten nuveždavo laiškus ir parveždavo atsakymus. 
Tokiai misijai ypač tikdavo moterys: vienuolės arba žymes- 
nės aukštuomenės ponios. 


Tėviška širdis laiškuose 

Vysk. Matulevičius turėjo nuostabią dovaną bendrauti su 
žmonėmis. Savo nuoširdumu bei kuklumu jis pavergdavo 
žmonių širdis. Tai nebuvo joks pataikavimas, nes tą dovaną 
jis sėmė iš savo gilaus vidujinio gyvenimo ir artimo bend- 
ravimo su Dievu. Tuo jis spinduliavo tarp žmonių, kuriuos jis 
traktavo ne šabloniškai, bet kiekvieną individualiai, įsigilin- 
damas į jo reikalus, jausmus, mintis bei siekimus. Zodžiu, 
jisai įžvelgdavo, kaip sakydavo Sv. Tomas, „in viscera 
causae“ (į dalyko esmę). 

Tas jo bruožas buvo labai ryškus kiekviename jo žings- 
nyje. Savo nuoširdumu jis ne kartą nuginkluodavo savo prie- 
šus ir juos padarydavo savo draugais. Tai buvo ypač svarbu 
vienuolijos tvarkyme. Kiekvienas į jį kreipdavosi kaip į tėvą, 
įsitikinęs, kad jis bus suprastas ir išklausytas, net jeigu savo 
sąžinėje turėjo kokią kaltę. 

Kartais pasitaikydavo, kad jį pasiekdavo žinia apie 
kokią nors netvarką ar nusižengimą. Išklausydavo susi- 
jaudinęs. Jam rūpėjo ne tiek nuostoliai dėl žmogiškų klaidų, 
kiek skriauda žmonių sielai ir Dievui. Tada susijaudinęs jisai 
kartodavo: „Aš jam pasakysiu, pasakysiu“. Ir vietoj 
rūstumo išreikšdavo tik tėvišką pastabą. Bet dažniau 
padarydavo bendrą užuominą visiems, kurią galėjo suprasti 
tik nusikaltėlis. Kartais visai pamiršdavo ir paskui sau išmė- 
tinėdavo, kad neatlikęs savo pareigos — nepriminęs kaip 
reikiant. 

Dažniausiai į jį kreipdavosi kunigai ir broliai marijonai 
su visokiais vidiniais ir išviršiniais sielvartais bei rūpes- 
čiais. Daugiau pasitaikydavo tokių, kuriuos turėdavo 
nuraminti ir paguosti, negu karštuolių, kuriuos reikėjo tram- 
dyti arba sudrausti. Jis turėjo pakankamai tinkamų 
priemonių vieniems ir kitiems. 


Geriau susipažinti su vyskupo laiškų dvasia ir išraiška, 
čia paduodame bent vieną kitą jų ištrauką: 

1920.III.19 kun. Bučiui Amerikoje: „Mielas Brolau, pas 
mus vis tebesitęsia karo stovis. Gyvenimas sunkus... Iš Mari- 
jampolės labai retai gaunu žinių. Tokiomis sąlygomis čia 
man sunku duoti jums tinkamų nurodymų. Taigi vienuolijos 
gyvenime ir savo veikime tvarkykitės patys, kaip išmanote, 
atsižvelgdami į Dievo garbę ir vienuolyno gerovę. Aš siunčiu 
Jums ir jūsų vienuolynui visus reikiamus įgaliojimus. Pats, 
Mielas Brolau, likis Amerikoje ir darbuokis, kol matysi 
reikalą... Tik būk ramus, nesirūpink ir nesisielok, saugok 
savo sveikatą. Buvote žadėję stipendijų šv. Mišioms. Jei 
galite, siųskite per Kauną ar Marijampolę. 

Mano tie patys vargai ir bėdos. Čia be galo sunku dėl 
tautinių kivirčų ir nesusipratimų. Iki šiol dar niekur nepa- 
kliuvau, nors užpuldinėjimų be galo. Kažin kaip bus toliau, ar 
tesės nervai ir sveikata. Dievo valia. Nepamirškite manęs 
maldose. + Vyskupas Jurgis“. 

1920.IX.28 Bučiui: „Kai rašau šiuos žodžius, lenkai jau ir 
vėl slenka į Vilniaus pusę... Vos šiek tiek gyvenimas susi- 
tvarko, ir vėl jį išardo. Daug kunigų lenkų, bolševikams atei- 
nant, pabėgo. Ištisi dekanatai liko be kunigų... Jei lenkai 
ateis Vilniun, vėl viskas virs kitaip. Kažin ar ir mane jis pa- 
kęs. Nors aš nesikišu į politiką, bet jie vis tik nepakenčia, kad 
Vilniuje vyskupauja lietuvis. Melskimės, kad Dievas mums 
duotų taiką. + Vyskupas Jurgis“. 

1920.XI.2 br. Juozui Jarzebowskim Varšuvoje: „Jėziu, 
kad galėčiau ištrūkti iš Vilniaus ir vėl darbuotis kaip anks- 
čiau pas jus. Ką bedarysi? Reikia sėdėti Čia, nes taip liepė Sv. 
Tėvas. Bet sunku, oi, kaip sunku! Dievo valia. Gal Dievas 
manęs pasigailės ir išleis iš to Vilniaus“. 

1920.XII.21 tam pačiam Jėziui: „Jėziu, negalima 
pasiduoti nusivylimui. Gera turėti aukštus idealus, bet reikia 
atminti, kad jų siekiama paprastu kasdieniniu keliu, var- 
gingai, sunkiu darbu, nuopuoliu ir nepasisekimais. Jeigu pa- 
sirinktu keliu žmogus eis su tikėjimu, jis tikrai žengs priekin. 
Pasitikėk Dievo pagalba ir jo malone“. > 

1920.XII.26 kun. Jakowskiui, Bielany: „Čia kaip papras- 
tai tie patys vargai ir sunkumai. Gazeta Warszawska manęs 
nepamiršta ir skleidžia visokius melus, šmeižtus bei įtari- 
nėjimus. Kas geltlige serga, tam viskas atrodo geltona. 
Parcat illis Deus (Tegul Dievas jų pasigaili)“. 

1920.IV.3 kun. Bučiui Chicagoje: „Duonelės, dėkui Die- 
vui, dar niekad nepritrūko. Blogiau, tai sąlygos ir atmosfera, 
kuriose tenka gyventi. Jei ne pragaras, tai tikrai skaistykla“. 

1920.V.8 kun. Bronikowskim, Rašna: „Prašau atleisti, 
kad ilgai neparašiau... Žinau, kad apie mane išsigalvoja 
visokių dalykų. Taip lengvai nepatikėk, pareikalauk faktų ir 
apie tai pranešk man... Čia mus nuolat kankina netikrumas 
ir laikinumas. Nervai visai pairo... Nuolatiniai įtarinėjimai, 

ginčai, užpuldinėjimai. Sunki atsmofera. Jeigu ne kas blo- 
giau, tai gerokas gabalas skaistyklos“. 

1922.X.12 kun. Bučiui Kaune: „Mielasai Praniuk! Tavo 
IX.26 laišką gavau. Visame kame reikia atsižvelgti į Dievo 
garbę ir Bažnyčios naudą, o taip pat ir į savo vienuoliją... 
Matau, kad kiekvieną mano žodį, nurodymą, patarimą ar 
pageidavimą laikai įsakymu... Patys tarkitės ir spręskite 
savo galva, kas ir kaip naudingiau Dievo garbei“. 

1922.XI.21 kun. Vladislovui Lysikui, Rašna: „Kai Dievas 
suteikia progą pažinti trūkumus, tai didelė jo malonė. 
Nereikia nusiminti, bet nuolat save tvardyti. Pastangas ir 
gerą valią Dievas visada priims, nes infirma et ignobilia 
elegit Deus (Dievas išrinko silpnus ir prastuolius)“. 

1922.XII.16 ses. Vandai Jeute: „Man skaudu ir liūdna, 
kai pasaulyje matau tiek daug neapykantos tarp tautų, 
luomų ir pavienių asmenų. Aš taip trokštu mylėti visus 
žmones be skirtumo... Vietoj plotkelės, kurios čia po ranka 
neturiu, siunčiu paveikslėlį su palaiminimu ir linkėjimu, kad 
Jėzus visada viešpatautų Tavo širdyje“. 

1923.V.3 kun. Jakowskiui, Cambridge, Mass., Amerikoje: 
„Aš vis galvoju su laiku įsteigti marijonų namus lenkų išei- 
viams Amerikoje, kaip turi lietuviai. Gal pasisektų gauti 
kokią parapiją. Tačiau to sumanymo bijau, nes mums trūksta 
žmonių... Iki šiol tarp mūsų lietuviškų ir lenkiškų namų vieš- 
patavo geriausia santaika. Tikiuos, kad ji gyvuos ir toliau, 
nes jungėmės ne politinių klausimų spręsti ar valstybines 
sienas nustatinėti, bet tarnauti tam pačiam Dievui ir Baž- 
nyčiai... Vienuolija vis darosi labiau katalikiška, tarp- 
tautinė... Jau įstojo du kunigai latviai. Jei Dievas leis, 
marijonai įsisteigs Latvijoje... Jau organizuojasi gudai 
Drujoje... Rašiau broliams Chicagoje, kad į juvenatą 
priiminėtų kandidatus iš įvairių tautybių“. 

1923.IV.3 kun. Steponui Warszawskiui, Bielany. At- 
sakymas į laišką dėl Bielianų nuosavybės derybų su kard. 
Kakowskiu. „Nepatariu kardinolui siuntinėti jokių memo- 
rialų, tik nuolankius prašymus... Kun. Bronikowskis, būda- 
mas pas mane, sakė, kad kardinolas yra gerai painformuo- 

tas ir tą reikalą tvarko... Gink Dieve, prašymas neturi reikšti 
nei grasinimų, nei ultimatumų... Tuo nieko neišgąsdinsite. 
Jei Bielianuose nebus mūsų, bus kiti. Aštriu tonu ir 
grasinimais pakenksime tik sau“. Visiems siunčia linkėjimus 
ir prideda prašymo projektą. 

1923.XI.11 kun. Jarzęebowskim: „Brangus kunige Juozai, 
rašai, kad kryžių nestokoja. Tai tik mažiukai. Kunigo 
gyvenime jų bus daugiau ir didesnių. Nieko nuostabaus, nes 
esame Nukryžiuotojo kunigais. Dėkui Dievui, kad Liubline 
darbai jau prasidėjo. Sveikinu ir laiminu iš širdies“. 

1923.XI.29 kun. Bučiui Kaune. Tarp kitų dalykų rašo: 
„Jau pabaigiau tvarkyti ir taisyti mūsų Įstatus... Lenkų laik- 
raščiai vėl ėmė mane pulti ir kuo biauriausiai teršti. Prasi- 
mano nebūtus daiktus. Kuopelė kunigų ir daug dvarininkų 
varo agitaciją prieš mane. Grasina net nušauti ar šiaip 
užmušti. Dievo valia. Kol Sv. Tėvas liepia, aš iš vietos nesi- 
trauksiu. Tai jiems pareiškiau ne kartą. Siaip, dėkui Dievui, 
esu sveikas ir galiu dirbti. Keliu paprastai 3 arba 4 valandą 
ryto. Baigęs Įstatus, imsiuos ruošti medžiagą Sinodui. Kun. 
Jonas Jus sveikina. Siunčiu Sventėms linkėjimų. Dieve, 
padėk jums visiems darbuotis. Visa širdimi laiminu“. 

1924.1.26 kun. Bučiui Kaune: „Jau pabaigiau rašyti 
Instrukcijas ir paklausas (nurodymus), pagal kurias namų 
vyresnieji privalo duoti metines apyskaitas. Manau, kad nau- 
jos Konstitucijos ir Instrukcijos padės sutvarkyti namus. 

Mielas Brolau, reikia viskas tvarkyti ir vesti prie tvarkos 
„fortiter in re“, bet „suaviter in modo“. Kai kada reik paken- 
tėti ir kantriai palaukti... Man patinka jūsų sumanymas 
daryti bendrą provincijos kasą... 

Mudviem su kun. Jonu nepatinka ir nesuprantamas toks 
reikalų tvarkymas, kaip matosi dabar tarp Marijampolės ir 
Kauno namų. Vieni kitiems drįsta net išnaudojimus prikai- 
šioti. Kaip kun. Matulaitis rašo, jau pradeda kone žydiškai 
vesti sąskaitas, kiek katrie katriems turi primokėti. Tik 
(juk) mūsų nuosavybė bendra. Mes leidžiame į mokslus jau- 
nus brolius ir kunigus ne Marijampolei ar Kaunui, ar 
Chicagai, o vienuolijos labui, Bažnyčios labui ir dėl Dievo 

garbės... Visi turime žiūrėti, kad bendras turtas eitų kuo tiks- 
lingiausiai vienuolijos reikalams. 

Taip pat liūdna, kad taip lengva širdimi vieni kitus ima 
įtarinėti ir vieni kitiems daryti priekaištus, net nesidro- 
vėdami įžengti į vieni kitų intencijas ir širdies jausmus. 
Imkite dalykus broliškai. Ramink, Brolau, visus ir taikink. 
Tuojau parašysiu per Dancigą... Litais pinigų nesiųskite: 
mainant (keičiant) čia didelis nuostolis. Laiminu visus 
+ Jurgis, Vyskupas“. 

1924.III.14 kun. Jakowskiui Amerikoje rašo: „Brangusis 
Tėveli, labai dėkoju už misijų darbą Amerikoje. Be Jūsų 
pagalbos lenkiškoji marijonų šaka finansiškai neišsilai- 
kytų. Nors Jūsų sugrįžimas yra labai pageidaujamas, tačiau 
manau, kad misija Amerikoje be Jūsų taip gerai nevyktų. Ji 
turi dar kurį laiką tęstis, mažiausiai 1925 ir 1926 metus, gal ir 
kiek ilgiau... 

Nesuprantu, kam tiek daug pinigų išleidžiama kun. 
Ričardo Bakalarczyko studijoms. Ar taip brangiai kainuos? 
Tuos atidėtus pinigus prašau taip tvarkyti, kad būtų užlai- 
kytas neturto įžadas. Tie pinigai turi būti Jūsų kontrolėje ir 
kun. Bakalarczyk privalo duoti jų naudojimo apyskaitą. Visą 
tą reikalą palieku Jūsų nuožiūrai. Prašau prižiūrėti, kad būtų 
laikomasi neturto įžadų. 

Jums visiems siunčiu sveikinimus, palaiminimą ir nuo- 
širdžią padėką už jūsų darbus. + Jurgis, Vyskupas“. 


Drausmė auklėjime 


Trumpose laiškų ištraukose buvo paliesta daug reikalų 
bei įvykių. Baigiant šį skyrių, pravartu dar atkreipti dėmesį 
ir į jaunimo auklėjimo problemas ir drausmės priemones. 

1924.XI.27 kun. M. Wišniewskim, Bielany, rašo: 
„Brangus Tėveli, gydytojai, auklėtojai ir kunigai šiandien 
tvirtina, kad labai yra paplitę doroviniai nusižengimai. 
Jaunuomenė, net ir vaikai, skęsta palaidumo baloje. Retas 
jaunuolis sugeba išsaugoti nesuteptą, per krikštą įgytą ne- 
kaltybės rūbą. Nuopuoliai yra dažni, bet ne visus juos gali- 
ma įskaityti į peccata perversionis et malitiae' (į iškrypimo ir 


431 


blogio nuodėmes), dažnai tai yra tik lapsus ex fragilitate et 
infirmitate humana' (nuopuolis dėl žmogiško silpnumo bei 
nepatvarumo) ar net dėl fiziologinio ir psichinio liguistumo. 
Tai patvirtina ir garsusis mokslininkas ir psichologas Au- 
gustinas Gemelli (1878-1959), pranciškonas vienuolis, Milano 
universiteto įkūrėjas, profesorius ir rektorius savo veikale 
Non moechaberis (Neištvirkauk), 

Nesistebiu, kad ir Bielianų mokykloje pasitaiko nuopuo- 
liai ir seksualiniai iškrypimai. Įvykis, apie kurį pranešėte, 
yra skaudus ir baisus. Tačiau tegul jis Jus neatbaido nuo 
darbo, bet paskatina prie budrumo ir nelaimingų morališkai 
sergančių vaikelių meilės, kad su dar didesniu stropumu 
gelbėtumėte jų Avinėlio krauju atpirktas sielas ir panau- 
dotumėte visas priemones, kurias teikia higiena, pedagogika, 
o labiausiai šventas mūsų tikėjimas. 

Be abejonės, prieš piktą, nusižengimus, reikia reaguoti ir 
bausti, atsižvelgiant į kaltę ir kitas aplinkybes. Tačiau kūno 
plakimas, kaip pedagoginė priemonė, neleistinas. Griežtai 
draudžiu. Pašalinimas iš mokyklos yra kraštutinė priemonė. 
Ją galima būtų taikinti tik tada, jeigu nusikaltėlis sąmo- 
ningai piktins kitus ir nebus jokios vilties, kad jis pasitaisys. 

Į tris Brangiojo Tėvelio klausimus tvirto atsakymo 
neduodu. Kiekvienas nusižengimas paprastai būna gana 
individualus. Kad galėtum nuspręsti tinkamą bausmę, reikia 
gerai įsigilinti į aplinkybes. Kadangi du minėtieji berniukai 
atvirai prisipažino kaltę ir tikrai pasižadėjo pasitaisyti ir yra 
vilties, kad pasitaisys, tai gerai padaryta, kad jie iš mokyklos 
nepašalinti, nes pašalinimas galėjo juos visai sugniuždyti ir 
pražudyti. 

Be bendro nutarimo neleisdamas tiems berniukams 
lankyti tikybos pamokų, Brangusis "Tėveli, pasielgei 
nevienuoliškai ir nepedagogiškai. Kur gi nusidėjėliai turi 
kreiptis, jei ne į Kristaus religijos mokytoją? O ką apie Kristų 
skelbia evangelijos? Kaip jis elgėsi su nusidėjėliais, su kokia 
užuojauta ir meile juos gynė? Prašau prisiminti apie sūnų 
palaidūną ir ką Kristus pasakė žydams, kurie kėsinosi 
akmenimis užmušti svetimautoją, ir kaip subarė apaštalus, 

kurie siūlė siųsti dangaus ugnį and nuodėmingo miesto. O 
kaip Sv. Augustinas? Kokia buvo jo jaunystė ir koks vėlyves- 
nis gyvenimas? 

Gėriuosi Brangaus Tėvelio biaurėjimusi pikto, taip pat ir 
energija, įkarščiu bei uolumu jį nugalėti, bet drauge man 
skaudu ir liūdna, kad turite taip mažai atlaidumo, gerumo ir 
meilės klystantiems. Beatodairis ir radikalus metodas, kurį 
naudoji apaštalavime, nėra Kristaus ir neatneš gerų vaisių. 

Bijau, kad Dievas Tėveliui neleistų kokio nors didelio 
nuopuolio už bausmę, jeigu neatsižvelgsi į savąją silpnybę ir 
toliau būsi kitiems toks negailestingas smerkėjas ir bau- 
dėjas. 2 

Tėvelis skatini pamaldumą į Jėzaus Sirdį. Prašau gerai 
įsigilinti į tą Dieviškąją Sirdį ir prisiminti šiuos žodžius: 
„Discite a me guia mitis sum et humilis corde“ (Mokykitės iš 
manęs, nes aš esu romus ir nuolankios širdies). 

Sventųjų nuomone, prieš Dievą bus lengviau išsiteisinti 
už per didelį gailestingumą, negu už per didelį griežtumą. 

Atsiduodamas maldoms, siunčiu Tėveliui sveikinimus ir 
palaiminimą + Jurgis, Vyskupas“. 

ATSISAKYMAS IŠ VILNIAUS 


Įvadinės pastabos 


Vysk. Matulevičius valdė Vilniaus vyskupiją nuo 1918 m. 
gruodžio 8 d. iki 1925 m. rugpiūčio 3 d. Bemaž nuo pat savo 
valdymo pradžios jis susidūrė su priešišku lenkų nacio- 
nalistų nusistatymu, kad jis buvo lietuvis ir nenorėjo dėtis 
prie jokios lenkinimo akcijos ir draudė savo vyskupijos kuni- 
gams lenkinti žmones, kurie nesijautė lenkais. 

Tokia vyskupo laikysena prieštaravo to laiko lenkų 
tautinei politikai ir sukėlė lenkų valdžios tūžmą, kuris nesi- 
skaitė su jokiomis priemonėmis. Tuojau prieš vyskupą 
pasipylė pikti šmeižtai visoje pavaldžioje lenkų spaudoje. Su 
gailesčiu tenka pasakyti, kad prie tų šmeižtų prisidėjo ir 
spauda, kuri save laikė katalikiška. . 

1925 m. vasario 10 d. Lenkijos vyriausybė sudarė su Sv. 
Sostu konkordatą, kuriame buvo numatyta Vilniaus vysku- 
piją pakelti į arkivyskupiją. Be to, konkordate buvo įtrauktas 
ir tradicinis nuostatas, kad Sv. Sostas, skirdamas vyskupus, 
atsiklausia vyriausybės, ar ji prieš kandidatą neturi politinio 
pobūdžio kliūčių. Pagal šį nuostatą turėjo eiti ir naujojo 
Vilniaus arkivyskupo paskyrimas. Vysk. Matulevičiui buvo 
aišku, kad, jį skiriant Vilniaus arkivyskupu, lenkų valdžia 
tikrai turės politinio pobūdžio kliūčių... Vilniuje buvo pa- 
skleista žinia, kad, jei Sv. Sostas užsispirs dėl Matulevičiaus 
palikimo Vilniuje, tai jis vis vien bus iš Vilniaus pašalintas 
jėga ar smurtu. 

1925.IV.2 laiške kun. Warszawskim, Bielany, rašydamas 
vienuolyno reikalais, vysk. Matulevičius užsimena ir apie 
save: „Jau kuris laikas Vilniuje sklinda gandai, kad būsiu iš 
Vilniaus atleistas. Net pradėjau tuo tikėti. Dievas žino, kas iš 
to išeis. Atgaučiau laisvę ir galėčiau visiškai pasišvęsti 
vienuolijai“. 

1925.V.19 laiške kun. Būčiui Kaune vyskupas išreiškė 
džiaugsmą, kad jo rektoriavimas universitete neužilgo pasi- 


434 


baigs ir galės daugiau atsidėti vienuolijos reikalams. Toliau 
rašo: „Girdžiu, kad dėl konkordato pas jus ūžia. Nesikiškite į 
ginčus ir kovas, ypač politines. Gink mūsiškius nuo to. Yra 
kam varyti politikos darbus ir be mūsų. Mes dirbkime savo 
ramų Kristaus darbą. Pats, Brolau, padėk tvarkytis ir stiprėti 
vienuolijai ir, kiek galėdamas, rašyk iš apologetikos srities“. 

Pasigavus kažkieno nukaltą šūkį: „Popiežius atidavė 
lenkams Vilnių!“ triukšmas dėl konkordato vyko ne tik 
Kaune, bet ir visoje Lietuvoje. Karštuoliai kovo 9 d. Kaune 
surengė net protesto demonstraciją prie Apaštališkojo dele- 
gato, arkiv. Antonino Zecchini (1864-1935) rezidencijos. 
Triukšmaudami demonstrantai apmėtė delegato namus supu- 
vusiais kiaušiniais (anų laikų bombos). Po to Ap. delegatas 
persikėlė į Rygą ir taip faktiškai nutrūko Lietuvos santykiai 
su Sv. Sostu. 

Komentuodamas dėl konkordato susidariusią padėtį, A. 
Jakštas (prel. A. Dambrauskas) rašė: „Lietuvių norėta, kad 
Vatikanas būtų pasiėmęs tą vyskupiją tiesioginėn savo juris- 
dikcijon, išimdamas ją iš po lenkų dvasiškos valdžios. Norai, 
be abejo, gražūs, bet užmiršta, kad gyvenime vienas dalykas 
norėti, o vėl kitas galėti. 

Ar Pijus XI, darydamas konkordatą su lenkais, galėjo 
išskirti Vilniaus vyskupiją ir ją paimti tiesioginėn globon? 
Jei žiūrėsime į šį klausimą ne teoriškai, bet praktiškai, 
turėsime pripažinti, kad Pijus XI šiame dalyke negalėjo 
kitaip pasielgti, kaip yra pasielgęs. Kaip Bažnyčios galvai, 
jam rūpėjo kanoniškai sutvarkyti Lenkijos Bažnyčią. Todėl 
jis norėjo konkordato su lenkais. Bet Pijui XI Vilniaus 
vyskupiją paėmus savo jurisdikcijon, Lenkijos valdžia nieku 
gyvu nebūtų sutikusi konkordato pasirašyti. Iš šiandien jau 
paaiškėjusių derybų dėl konkordato žinom, kad Pijus XI toli 
gražu nėra sutikęs su visais lenkų reikalavimais. Pvz., lenkai 
reikalavo, kad Vilniaus vyskupija būtų priskirta Varšuvos 
bažnytinei provincijai. Kanoniškai jie turėjo pamato (pagrin- 
do) to reikalauti, nes Vilniaus vyskupija seniau yra buvusi 
priskirta Gniezno metropolijai. Bet Pijus XI to reikalavimo 
nepriėmė ir privertė lenkus sutikti, kad iš Vilniaus ir 

aplinkinių vyskupijų būtų sudaryta atskira, nuo Varšuvos 
visai nepriklausoma Vilniaus bažnytinė provincija su 
arkivyskupu Vilniuje“ (A. Jakštas, Lietuvos santykiai su 
Apaštališkuoju Sostu. Tiesos Kelias 1926 m. I tomas, Nr. 5, 
297 p.). 

Vysk. Matulevičius buvo susipažinęs su konkordato 
sudarymo eiga ir turiniu. Jis suprato Pijaus XI mintį, kad 
šiuose kraštuose valstybių sienos dar nėra pilnai stabili- 
zuotos, todėl geriau ir saugiau Vilniaus vyskupijos nerišti 
prie Varšuvos. Labai daug Vilniuje iškentėjęs, vysk. 
Matulevičius galutinai apsisprendė iš Vilniaus pasitraukti. 


Laiškai popiežiui Pijui XI 

Visa rezignacijos iš Vilniaus procedūra vyko visai slap- 
tai ir su tokiu subtiliu taktingumu, kokiu tegalėjo reikštis tik 
tobulas vienuolis ir didelis džentelmenas. 

Pirmąjį tuo reikalu raštą Šv. Tėvui parašė 1925.V.1 ir 
įdavė vienam kunigui slapta nuvežti į Romą ir asmeniškai 
įteikti popiežiui. Jame vysk. Matulevičius rašė: 

„Viską gerai apsvarsčius, atrodo, kad jau atėjo laikas, 
kad aš, dėl didesnės Bažnyčiai gerovės, būčiau iš Vilniaus 
atšauktas. Kadangi tarp lenkų ir lietuvių vyksta kova ir yra 
beveik karo stovis, tai bendras nesugyvenimas, įtarinėjimai 
ir nepasitikėjimas ne tik kad nemažėja, bet, kas skaudžiau — 
dar vis didėja. Tad nestebėtina, kad lenkai mane sunkiai 
pakenčia dėl to, kad esu lietuvis ir Lenkijos respublikoje 
užimu vyskupo vietą. Jie yra pasiryžę jokiu būdu neprileisti, 
kad, šią vietą pakėlus į arkivyskupijos rangą, pasilikčiau 
Vilniuje kaip arkivyskupas. 

Politinės partijos, o ypač “Tautinė Demokratija', kuri 
Respublikoje daug reiškia, nuolatiniais manęs puolimais, 
klaidingais kaltinimais ir šmeižtais pasiekė tiek, kad 
daugelis lenkų į mane žiūri šnairai, su nepasitikėjimu ir 
pradeda mane laikyti beveik priešu. Gi mano veiksmai 
sukelia vien įtarimus ir išverčiami tik į blogą pusę. Sis 
nepasitikėjimas auga juntamai ir nėra jokios vilties, kad jis 


436 


sumažėtų. Matau, kad ir valdžiai esu ypatingai nemalonus — 
ji manimi taip pat nepasitiki. 

Tokiai padėčiai esant, aiškų, kad aš negaliu laisvai, 
kaip reikia, eiti savo pareigas ir turėti reikiamos įtakos. Sitai 
darau ne tam, kad nusikratyčiau kryžiaus, kurį man uždėjo 
Dievo gerumas, bet vien tik trokšdamas didesnės Dievo 
garbės ir Bažnyčios gerovės. Todėl, Sventasis Tėve, visa 
pilnai sudedu į Tavo rankas ir pasivedu Tavo valiai. Tu 
žinai, Mylimiausias Tėve, kad dėl Kristaus ir jo Bažnyčios 
esu pasiryžęs viską iškęsti“. 

Lūkuriuodamas atsakymo į savo laišką, vysk. 
Matulevičius nukreipia savo dėmesį į vienuolijos reikalus. 
Laiške kun. Bučiui (1925.VI.15) jis paliečia visą eilę ūkinių 
reikalų, bet nė žodžiu neužsimena apie rezignaciją iš Vil- 
niaus, tik kiek nusiskundžia: „Man čia trošku ir be galo 
sunku. Nuolatiniai šmeižtai ir užsipuolimai laikraščiuose... 
Gal Sv. Tėvas pasigailėjęs mane paims iš Vilniaus. Dievo 
valia. Kiek čia tenka iškentėti, tai tik vienas Dievas mato ir 
žino. Tik tuo save raminu, kad Kristui šiame pasaulyje buvo 
dar blogiau, nors buvo nekalčiausias. Kažin kada Dievas 
duos mums pasimatyti. Labai jūsų visų pasiilgau. Labai dar 
norėčiau kiek pasidarbuoti vienuolijai“. 

Iš Vatikano atsakymas atėjo 1925.VI1l Kard. Gasparri 
taip parašė Varšuvos nuncijui (Lauri): „Atydžiai susi- 
pažinau su tuo, ką Jūsų Malonybė savo raporte pranešė apie 
pasikalbėjimą su vysk. Matulevičium, iš kurio Jo Sven- 
tenybė taip pat gavo laišką. Prašau pasirūpinti pranešti 
minėtam vyskupui, kad Sv. Sostas, kuris gerai supranta vis 
didėjančias sunkenybes, kuriose jis randasi, ne tik kad 
niekad neturėjo jokio pagrindo abejoti apie jo elgesį sunkiose 
vyskupijos valdymo sąlygose, bet net niekad nekreipė 
dėmesio į kaltinimus, kuriuos darydavo jo priešininkai, dargi 
ji gynė. Tačiau, jeigu vysk. Matulevičius mintyje turi noro 
atsisakyti dėl sunkumų, kuriuose jis randasi, tai gali su visu 
atvirumu to prašyti Jo Sventenybės, išdėstydamas savo 
motyvus, ir Sv. Sostas visa tai apsvarstys“. 

Tuo padrąsintas, vysk. Matulevičius parašė ilgą ir tie- 

siog graudų laišką popiežiui Pijui XI (1925.VI.27), kuriame 
jau plačiai išdėstė visas priežastis, kurios jį vertė atsisakyti iš 
Vilniaus. Kadangi jis niekad tų priežasčių viešai nebuvo 
skelbęs ir todėl kartais net buvo kaltinamas, kad perlengvai 
pasitraukęs iš Vilniaus, tai teisybės vardan jo visą laišką 
paduodame ištisai. 


Atsisakymo motyvai 


„ŠVENTASIS TĖVE, puolęs į Tavo Šventenybės kojas, 
maldauju ir nuolankiausiai prašau, kad teiktumeis mane 
atleisti iš Vilniaus vyskupo pareigų. Tai daryti mane verčia 
šios priežastys: Kadangi tarp Lenkijos ir Lietuvos neseniai 
buvo karas ir iki šiol tęsiasi beveik karo stovis, kadangi lietu- 
viai neatsisako savo teisių į Vilnių ir jį supantį kraštą, gi 
lenkai stengiasi prieš visą pasaulį įrodinėti, kad šis miestas 
ir kraštas yra lenkiški, todėl jie turi teisėtai priklausyti 
Lenkijai. Lenkai stengiasi kuo greičiausiai sulenkinti visus 
nelenkus, naudodami visokias priemones ir net jėgą. 

Visa tai mano, kaip lietuvio, padėtį daro nepaprastai 
sunkią. Si padėtis tuo yra sunkesnė, kad dabar lenkai šiame 
krašte sudaro dominuojančią klasę, kuri savo rankose turi 
beveik visą viešą gyvenimą, visa valdo ir tvarko. Tuo pačiu, 
kad esu lietuvis, lenkų akyse esu nepakenčiamas ir tartum 
susitepęs kokia gimtąja nuodėme. Dėl to mane ir mano veiks- 
mus laiko nepatikimais, lengvai įtarinėja ir aiškina į blogą 
pusę. 

Didžiausias lenkų siekimas Vilniuje turėti, kaip 
sakoma, savo žmogų. Kadangi esu lietuvis, tai jie mane laiko 
savo tikslų ir siekimų, kuriuos yra užsibrėžę, nuolatine kliū- 
timi. Vilniuje jie mane sunkiai pakentė kaip vyskupą, gi 
dabar jie jokiu būdu negali net prileisti, kad, šį sostą pakėlus 
į arkivyskupo poaukštį, čia pasilikčiau arkivyskupu. Siose 
sąlygose lenkas vyskupas ar arkivyskupas neturėtų nė šimto- 
sios dalies tų sunkenybių, kurios man pasitaikė ir buvo sąmo- 
ningai sudaromos. 

Kai šį kraštą buvo okupavę vokiečiai, beveik visų vietos 
tautybių padėtis buvo lygi. Tada lenkai iš manęs reikalavo 

tik vieno, kad visus traktuočiau vienodai ir pripažino, kad aš, 
nors lietuvis, buvau visiems lygiai teisingas. Bet paskui, kai 
jie patys paėmė šį kraštą savo valdžion, tautinės jų politinės 
partijos, o ypač toji, kuri vadinasi Tautine Demokratija ir 
kuri valstybėje daug sveria, tuojau pradėjo visokiais būdais ir 
keliais, sistematiškai ir su tam tikru iš anksto nustatytu 
metodu žiauriausiai pulti mane tiek gyvu žodžiu, tiek 
laikraščiuose ir viešuose visuomenės susirinkimuose. 

Nuolatiniais ir nesibaigiančiais kaltinimais, inkrimina- 
cijomis ir šmeižtais mane niekindami ir juodindami, jie sten- 
giasi mane pavaizduoti kaip nekenčiamą asmenį. Jau tiek 
yra pasiekę, kad daugelio akyse esu tarsi kokia baidyklė, kuri 
alsuoja vien lenkų neapykanta ir pražūtimi. Dėl to daugelis 
ne tik kad į mane žiūri šnairomis, bet mane laiko lenkų 
tautos ir valstybės priešu. Iš kitos pusės nepraleidžia nieko, 
kas mano gyvenimą labiau apkartintų, darytų jį neįmanomą, 
o mano pareigų atlikimą sunkų ir beveik negalimą. To siekia 
visokiais būdais, agituodami prieš mane žmones, mane 
gąsdindami, net grasindami mirtimi. 

Iš tikrųjų, savo ganytojiškame darbe vis labiau matau ir 
jaučiu kliudomas. Vis dažniau pasitaiko, kad iš visų pusių 
sunkenybių slegiamas, rodos, jau neatlaikysiu ir suklupsiu, 
jei mano gyvenimą nepasaldintų Kristus ir jo kryžius bei 
klusnumas Sv. Sostui. Kas bebūtų, juo toliau tokia padėtis 
tęsis, tuo bus liūdnesni šios kovos su vyskupu vaisiai: ir Die- 
vas įžeidžiamas, ir žalojamos bei iškraipomos daugelio sie- 
los, ir vyskupo autoritetas mažėja, silpnėja, ir ne kartą 
paliečiamas net pats Sv. Sostas. Neišeina į gera nei 
Bažnyčiai, nei valstybei. " 

Kol dalykai, kiek man atrodė, dar buvo netikri, tada Sv. 
Sostui atvirai pareiškiau, kad gal dar neatėjęs laikas ir nebus 
naudinga mane iš Vilniaus atšaukti. Gi dabar, kai po su- 
daryto konkordato bažnytiniai dalykai yra naujai tvarkomi 
ir stabilizuojami, visa rimtai prieš Dievą apsvarstęs ir 
pasvėręs, jaučiu ir matau, kad jau yra atėjęs laikas, ir tai 
skubus, kad iš Vilniaus būčiau kuo greičiau atleistas. Toks 
yra bendras ir tikras lenkų troškimas. Netgi katalikų laik- 

raščiai tvirtina, kad aš tikrų tikriausiai Vilniuje nepasilik- 
siu. 

Kas liečia lietuvius ir gudus — jie stebisi, kad, tokiose 
sąlygose atsidūręs, galėjau taip ilgai savo pareigose ištverti, 
ir blaiviai supranta, kad toliau jau nebegalėsiu kaip reikiant 
eiti savo pareigų. Ir patys lietuviai tikriausiai pažiūrės į šį 
mano atsisakymą, kurio patenkinimo tikiuosi, kaip į naują 
Sv. Sosto parodyto man gerumo ir pasigailėjimo aktą. 

Protingi vyrai visai su pagrindu mano, kad po konkor- 
dato sudarymo, jeigu pasilikčiau Vilniuje, tai politiniai 
machinatoriai, netekę vilties mane pašalinti, gali net jėga 
prieš mane pasikėsinti. Pasitikėdamas Dievo malone, esu 
viskam pasirengęs, bet man atrodo, kad iš to Bažnyčiai 
nebūtų jokios naudos. 

MYLIMIAUSIAS TĖVE, puikiai žinau ir patyriau, kiek 
esi man parodęs gerumo ir kaip tėviškai ir sėkmingai esi 
mane gynęs. Tavo man parodyto gerumo amžinas dokumen- 
tas yra Tavo laiškas, kurį tuojau, vos užėmęs popiežiaus 
sostą, man, menkam Tavo tarnui atsiuntei. Čia visur taip 
manoma ir tvirtinama, kad aš turįs ne tik Tavo asmenišką 
pasitikėjimą, bet dargi, ko nedrįstu ištarti — net esu supamas 
Tavo draugiškumo. Po Dievo vien Tavo gerumui ir malo- 
ningumui priskiriu tai, kad tokiose sunkiose sąlygose vis tik 
dar galėjau šiek tiek savo pareigas eiti ir kad mano prieši- 
ninkai, tiek kartų man grasinę, vis tik neišdrįiso įvykdyti 
savo planų. 

Taip pat ir Apaštalikoji Nuncijatūra Lenkijoje visuomet 
yra man parodžiusi daug gerumo ir palankumo ir kiek ga- 
lėdama, mane palaikė ir gynė. 

Reikia stebėtis, koks yra didelis žmonių sugedimas. 
Kam daug ieškoti pavyzdžių? Kai patsai, SVENTASIS 
TĖVE, buvai Lenkijos Nuncijum, esi pilnai patyręs. Nors 
nieko kito, tik gero stengeisi daryti, nors visiems parodei 
didžiausios meilės ir palankumo, nors pačią lenkų tautą taip 
mylėjai ir tiek daug gero jai esi padaręs, tačiau buvai 
puolamas su tokiu nedorumu ir smarkumu ir taip netei- 
singai, pats būdamas visai nekaltas. 


440 


Pasitikėdamas Tavo, ŠVENTASIS TĖVE, man pa- 
rodytu palankumu, išdrįstu prašyti dar kitos didelės ma- 
lonės, būtent, kad atleistas iš Vilniaus, galėčiau bent kurį 
laiką apsigyventi Romoje ir atsidėti Marijonų Vienuolijos, 
kurios esu generolas, reikalų tvarkymui, kad šis Dievo 
Apvaizdos ir Sv. Sosto valios man patikėtas kūrinys būtų 
galima vesti į savo tikslą. 

Prie Tavo Apaštališkojo Sosto suklupęs ir nuolankiai 
bučiuodamas Tavo kojas, pilnai atsiduodu Tavo aukščiau- 
siai valiai, maldaudamas Tavo Apaštališko Palaiminimo. 

Tavo Sventenybės klusniausias ir atsidavęs sūnus Jurgis 


Matulevičius, Vilniaus vyskupas. Vilniuje 1925 m. birželio 
mėn. 27 d“. 


Parašęs šį laišką, vysk. Matulevičius pajuto didelį 
palengvėjimą, nors buvo labai išvargęs. Laukdamas at- 
sakymo iš Romos, 1925.VII.7 parašė laišką kun. Bučiui 
Kaune: „Važiuosiu į Ciechocinką pasigydyti ir pasilsėti. Gal 
teks ir į Romą važiuoti. Čia padėtis be galo sunki ir vargi. Jei 
Sv. Tėvas mane iš čia paims, tai bus tikras tėviškos jo širdies 
pasigailėjimo aktas. Kad ne Dievo malonė, kad ne Kristus ir 
jo kryžius, tokioje atmosferoje žmogus neiškęstum. Visus 
labai širdingai sveikinu. Melskitės, kad Dievas mane 
laimingai iš tų sunkių aplinkybių išgelbėtų, kad dar galėčiau 
marijonams patarnauti ir darbą privaryti iki galo. — Pa- 
ilsėk, Brolau, prižiūrėk, kad ir kiti pasilsėtų. Bučiuoju jus 
visus širdingai ir visiems laiminu + Jurgis“. 

Į Ciechocinką vysk. Matulevičius nuvažiavo liepos 13 d. 
Gydytojas rado, kad jis perilsęs. Prie to dar prisidėjo ir 
paprastos jo ligos. Poilsis nebuvo ramus, nes vis laukė 
atsakymo iš Romos. Iš ten liepos 19 d. parašė laišką kun. 
Bučiui į Kauną, kuriame tarp kitų dalykų skaitome: „Kas su 
manim bus, dar tikrų žinių neturiu. Tikiuosi, kad Sv. Tėvas, 
atsižvelgdamas į Bažnyčios naudą ir sunkią mano padėtį, iš 
Vilniaus mane paliuosuos... Tikiuosi gauti tikrų žinių dar šį 
mėnesį, o vėliausia rugpiūčio mėnesį“. 

Vos spėjęs tą laišką išsiųsti, gavo iš Varšuvos nuncijaus 
žinią, kad iš Romos atėjęs kardinolo Gasparri atsakymas 
(1925.VII.14), kuriame tarp kita ko rašoma: 

„Jo Sventenybei buvo tikrai nemalonu patirti iš Tavo 
laiško, kad Tu vėl iš naujo prašai Tave pagaliau atleisti iš 
Vilniaus vyskupijos valdymo. Tačiau priežastys, kurias 
pateikei ir kurios Tave vertė daryti tokį žingsnį, yra tiek 
svarbios ir rimtos, kad Sv. Tėvas laikė savo pareiga Tavo 
norą patenkinti ir sutikti. Todėl šiuo pranešu, kad Jo Sven- 
tenybė priėmė Tavo atsisakymą iš Vilniaus vyskupo vietos ir 
duoda Tau leidimą, kaip buvo prašyta, tuojau atvykti į Ro- 
mą ir čia apsigyventi, kad galėtum teisėtai atsidėti Marijonų 
Vienuolijai, kuriai garbingai vadovauji ir kurios reikalus 
nori tvarkyti ir tobulinti. O už Tavo žymius nuopelnus ir už 
garbę, kurios nusipelnei Tau pavestos Bažnyčios valdyme, Jo 
Sventenybė dėkingumo ženklan Tau pažada visokią paramą 
ir pagalbą naujame Tavo darbo bare. O kaip atlyginimą už 
tiek darbų, kuriuos laimingai nuveikei Viešpaties vynyne, 
Tau melsdamas dangiškų dovanų gausumo, popiežius iš 
širdies Tau teikia Apaštališkąjį Palaiminimą“. 

Visas susirašinėjimas su Roma vyko slaptai per 
Varšuvos nuncijų arkiv. Lauri. Vilniuje niekas apie tai 
nežinojo. Tuo tarpu Lenkijos valdžia visai rimtai planavo 
vysk. Matulevičių perkeldinti į naujai organizuojamą 
Čenstakavos vyskupiją. Grįžęs iš Ciechocinkos į Vilnių, jis 
greitai susitvarkė visus savo reikalus ir, niekam nieko nepra- 
sitardamas, rugpiūčio 1 d. slaptai apleido savo kančių 
miestą, palikdamas savo daiktus sutvarkyti kun. Jonui Kriš- 
čiukaičiui. 

Trumpai sustojęs Varšuvoje, jis atsisveikino marijonus ir 
artimuosius bičiulius. Iš ten parašė Vilniaus kapitulai, kuriai 
pranešė apie savo atsistatydinimą ir prašė išsirinkti vyskupi- 
jos valdytoją. Taip pat parašė trumpus atsisveikinimo 
laiškus vysk. Bandurskiui, savo sufraganui Michalkevičiui, 
kapitulos dekanui Hanusowicziui ir kan. Viskantai. Be to, 
apie savo atsisakymą iš Vilniaus oficialiai pranešė Lenkijos 
Kulto ir Svietimo ministrui Stanislovui Grabskiui. 

Prieš pat išvažiavimą iš Varšuvos į Romą, rugpiūčio 3 d., 
vyskupas parašė labai draugišką laišką kurijos kancleriui, 
kan. Chaleckiui, dėkodamas jam už uolų bendradarbiavimą, 
jo išmintingus ir praktiškus patarimus, nuoširdžią išti- 
kimybę ir drąsą, visados palaikant savo ganytojo pusę ir net 
nepaisant galimų nemalonumų. „Jaučiu labai daug, bet 
nemoku tai išreikšti ant popieriaus. Tu žinai, mielas kun. 
Liucijonai, kad aš Tave myliu visa širdimi ir esu labai ir la- 
bai Tau dėkingas. Mums buvo gera dirbti drauge, nes Dievas 
su mumis. 

Visa širdžia Tau atsidavęs + Jurgis, Vyskupas“. 

VYSK. MATULEVIČIUS ROMOJE 


Atsisakymo atgarsiai 


Į Romą vyskupas atvyko rugpiūčio 5 d. tuoj po dvyliktos. 
Apsigyveno pas Tėvus rezurekcijonistus (Via S. Sebastia- 
nello, 11). Ten rado ir būsimą savo įpėdinį Vilniuje arkiv. Jo- 
ną Cieplaką, buvusį kolegą Petrapilio Dvasinėje Akademijo- 
je. Vyskupas sąmoningai pirmiausia apsigyveno pas lenkus, 
kad jie nemanytų, jog ant jų pykstąs ir nenorįs jų daugiau nė 
žinoti. Kad jis buvo Vilnių apleidęs galutinai, Romoje dar 
niekas nežinojo. 

Sekančią dieną nuvyko į Vatikaną paprašyti audiencijos 
pas Sv. Tėvą ir ten patyrė, kad Lenkijos vyriausybė jau buvo 
dariusi oficialių žygių jį perkelti į Censtakavą. Tą pačią 
dieną aplankė ir Lenkijos ambasadą prie Sv. Sosto. Rado tik 
ambasados tarnautoją p. Perzowskį. Vysk. Matulevičius jam 
pasakė, kad į Vilnių jau negrišiąs ir patikino, kad anaiptol 
nemanąs lenkams kenkti. Dar kunigu būdamas, visuomet 
saugojęsis kam nors kenkti. Priešingai — kiek galėdamas — 
stengėsi žmonėms tarnauti ir gera daryti. Ir čia pakartojo 
savo obalsį: Vince malum in bono! 

Ponas Perzowskis aiškino, kad lenkų valdžia prieš jį, 
kaip vyskupą, nieko neturėjusi. Priešingai, savo reliacijose 
Sv. Sostui jį gyrė ir rūpinosi perkelti į Censtakavą, tik Vil- 
niuje dėl politinių priežasčių negalėjo palikti. Vyskupas jam 
pasakė, kad tas priežastis gerai žinąs ir su lenkais noris 
gyventi santaikoje. Tas vizitas lenkų valdžios atstovui, 
matyti, patiko, nes išeinant vyskupo palydovui pasakė: 
„Szlachetny gest zrobil“ (padarė puikų gestą). Aplankęs ir 
kitus žymesnius Romoje lenkus, pasisakė ir Tėvams rezurek- 
cijonistams, kad iš Vilniaus jau yra atsisakęs. 

Rašydamas laišką kun. Bučiui į Kauną, jis sakosi tą 
dieną kėlęs 3:30 val. ryto. Toliau dėsto, kad norėtų iki rudens 
Romoje įsteigti „Collegium Marianum“ — studijų namus. 
„Jei Lietuvos laikraščiai netinkamai aiškintų mano iš 

Vilniaus pasiliuosavimą arba drįstų daryti Šv. Tėvui prie- 
kaištų, paaiškink, kad kitaip nebuvo galima padaryti. Ilgiau 
liktis aš negalėjau, būtų buvęs neprotas (neprotinga). Mane 
paliuosuodamas, Sv. Tėvas atliko tikrą pasigailėjimo darbą. 
Apie tai pranešk mūsiškiams Marijampolėje ir Uogintaitei 
(Vargdienių Seselių vyresniajai)“. 

Panašaus turinio laišką parašė ir kun. Vincentui Kuli- 
kauskui Chicagoje. Prašė apie tai pranešti ir Sv. Kazimiero 
sesutėms. Be to, išreiškė norą iš Amerikos parsitraukti kun. 
Kazimierą Rėklaitį, kuris gerai pažįsta Romą ir moka italų 
kalbą. 

Rugpiūčio 13 dieną vysk. Matulevičių privačioje audi- 
jencijoje priėmė popiežius Pijus XI ir jam buvo labai malo- 
nus. Iš kalbos su popiežium jis patyrė, kad gerai padarė, 
prašydamas atleisti iš Vilniaus, nes, keliant jį į arkivys- 
kupus, lenkų valdžia būtų griežtai vetavusi. Ta proga popie- 
žius patvirtino ir legalizavo visas jam dispensas, vyskupau- 
jant Vilniuje neramiais laikais, ir marijonams leido kurtis 
Romoje, žadėdamas jiems visokeriopai pagelbėti (Diaria 282). 

Kitų reikalų Vatikane negalėjo atlikti, nes aukštieji 
pareigūnai buvo išvažinėje atostogų. Be to, iš viso Romoje 
buvo didelis žmonių susigrūdimas, nes buvo Sventieji Metai. 
Ta proga buvo atvažiavusi lenkų maldininkų ekskursija. Jų 
tarpe buvo Minsko vysk. Loziūskis ir žymus Vilnijos lietu- 
vių veikėjas kun. Vincentas Taškūnas. Vysk. Matulevičius 
drauge su maldininkais dalyvavo šv. Mišiose, kurias laikė 
Sv. Tėvas, o paskui ir audiencijoje. Tai darė, norėdamas len- 
kams parodyti, kad ant jų neturi jokio pykčio, nes, ką jis 
iškentėjo, tai nebuvo visų lenkų darbas, tik kai kurių politinių 
partijų. Ir už tuos meldėsi ir pasižadėjo melstis ir toliau. 

Rugpiūčio 21 d. jis atsisveikino su Tėvais rezurekcijonis- 
tais ir persikėlė pas benediktinus prie Sv. Pauliaus bazilikos. 
Ten atsilaikė 10 dienų rekolekcijas, kurių jautėsi jau labai 
ištroškęs. Po jų pilnai nusiraminęs, patyręs daug Dievo 
malonių, savo rekolekcijų pasižadėjimuose tarp kitų dalykų 
įsirašė: „Daug melstis už tuos, nuo kurių buvau patyręs ko 
nors blogo“ (Diaria 282-283). 


445 


1925.IX.3 rašo laišką kun. Bučiui į Kauną: „Mielasai 
Praniuk, sugrįžęs iš rekolekcijų, radau Tavo ilgą laišką. La- 
bai gaila pasidarė, kad ne tu atvažiuosi. Bus man labai ma- 
lonu ir miela pasitikti ir kun. Dvaranauską, bet vargu su juo 
galėsiu atlikti visus tuos reikalus, kuriuos būčiau su Tavim 
atlikęs; jis ne Generalinis Vikaras... Neturiu nei kur, nei kuo 
priimti. Gyvenu pas svetimus žmones kaip paprasčiausias 
studentėlis, dabar po rekolekcijų mokausi italų kalbos nuo 
ryto iki vakaro.. Ir man būtų labai miela atvažiuoti pas jus, 
pasimatyti su jumis visais ir pamatyti savo gimtąją šalį... 
Čia nėra, kas man padeda ar pavaduoja, o pačiam vyskupui 
nepritinka visur landžioti“. 0 

Su įsikūrimu čionai neis taip lengvai, kaip maniau. Sv. 
Tėvas manė ir mano mums ką duoti, bet nežinia, ar tuoj savo 
sumanymą galės įvykdyti. Man liepė pasimatyti su kardino- 
lu Miesto Vikaru, bet jo Romoje dar nėra, grįš tik spalio gale. 
Net ir samdytis kur nors butą dabar labai sunku, beveik 
nebegalima, kol pasibaigs jubiliejaus metai“. 

1925.X.16 vėl rašo kun. Bučiui: „Užvakar Osservatore 
Romano pasirodė straipsnis su žiniomis iš Lietuvos. Išgirtas 
kan. Reinys, paminėti maldininkai, kurie buvo atvykę su 
kan. Vincentu Jarulaičiu. Pasitikima, kad, Reiniui apėmus 
užsienio reikalų vedimą, būsią atitaisyti ir suderinti san- 
tykiai su Vatikanu. Aišku, duodama suprasti, kad kaip tik 
dabar laikas susiartinti su Ap. Sostu, o net ir sudaryti kon- 
kordatą... Pranešu tą žinią. Gal apie tai pakalbėtum su 
Reiniu ir kan. Staugaičiu. Taip pat ir su vyskupais. Tikrai 
skaudu, kad krikščionims demokratams valdant Lietuvą, o 
ypač kunigams ministeriaujant, Lietuva liktųsi karo stovyje 
su Apaštališkuoju Sostu. Ę 

Pasveikink nuo manęs kan. Reinį. Zinoma, jam reikės 
daug drąsos, jį puls visokie Bažnyčios priešai, bet, jeigu 
pavyks suderinti reikalas, jo nuopelnas bus didelis. Mano 
nuomone, kaip tik dabar laikas pradėti tartis su Ap. Sostu, 
nėra ko laukti ilgiau. Žinau, sunkenybių be galo, bet jas 
žmonės sudaro ir žmonės gali atitaisyti. Jei kiek galėčiau, ir 
aš padėčiau tuos santykius suderinti“. 

Būtų įdomu atspėti, ar paskutinis šio laiško sakinys 
išreiškė tik uolųjį vysk. Matulevičiaus apaštalavimą ar jau 
nujautimą, kad tuos santykius derinti teks jam pačiam. 


Pokalbis su Lenkijos ambasadorium 


Pirmą kartą paties ambasadoriaus prie Šv. Sosto p. 
Skrzynskio neradęs namie, vysk. Matulevičius jį vizitavo 
spalio mėn. 25 dieną. Tą vizitą savo laiške kun. Bučiui 
(1925.XI.9) vyskupas taip aprašė: 

„Kalbą jis pradėjo apie mano atsistatydinimą. 

— Sv. Tėvas turėjo būti labai patenkintas ir labai Tams- 
tai dėkingas, kad atsistatydinai, — tarė ambasadorius. 

— Nežinau, ar Sv. Tėvas turi kuo džiaugtis, — atsakiau. 
— Tiek tik galiu pasakyti, kad ir Sv. Tėvui ir man buvo aiš- 
ku, kad ilgiau Vilniuje liktis buvo nebegalima. Gi Tamstos 
ruošėtės statyti griežtą veto prieš mano pakėlimą į arkivys- 
kupus, o endekų partija, remdama valdžią, rengė man skan- 
dalą. 

Iš pradžių ambasadorius lyg buvo bandęs teisintis, kad 
lenkų valdžia čia nieko dėta... - 

— Kaipgi? Juk, p. Grabskis, Svietimo ir Kulto reikalų 
ministras, būdamas Vilniuje, savo partijos (endekų) žmo- 
nėms aiškiai pasakė, kad valdžia jokiu būdu nesutiksianti, 
kad aš būčiau pakeltas į Vilniaus arkivyskupus ir likčiau 
Vilniuje, kad, remdamasi konkordatu, statysianti griežtą ve- 
to politikos atžvilgiu. Tą patį ne kartą buvo kalbėjęs ir 
Varšuvoje, kaip apie tai gavau patirti iš patikimų žmonių. Gi 
buvo valdžios sumanymas, o net jau buvo siūloma ir Šv. 
Sostui mane iškelti vyskupauti į Čenstakavą. Net vysk. 
Przeždzieckis buvo vieną kartą paklausęs, ar nesutikčiau eiti 
į Censtakavą. Žinoma, griežtai atsisakiau. Ir su J. E. 
Nuncijum teko apie tai kalbėti. Tada jam pasakiau: jei aš 
Vilniuje netinku dėl to, kad tai esąs grynai lenkiškas mies- 
tas, tai kaip aš galėčiau būti Censtakave, jei tas miestas 
nemažiau lenkiškas už Vilnių. 

Pagaliau taip jau mane apšaukė lenkai savo laikraš- 
čiuose ir taip sugadino gerą mano vardą, kad būtų sunku 

visa tai atitaisyti, patekus į Čenstakavą. Gal ir ten taip pat 
imtų šnairai į mane žiūrėti ir vėl negalėčiau tinkamai 
darbuotis. 

Ponas ambasadorius, matydamas, kad aš buvau aiškiai 
nustatęs dalykų stovį, pripažino, kad lenkų valdžia jokiu 
būdu nebūtų sutikusi mane palikti Vilniuje, bet kad ji nieko 
nebūtų turėjusi prieš tai, kad būčiau buvęs iškeltas kur kitur. 
Tiesa, valdžia siūliusi mane iškelti į Čenstakavą, manydama, 
kad aš, toks didelis Marijos garbintojas, būčiau buvęs paten- 
kintas. Visur kitur, tik ne Vilniuje ir ne pakraščiuose, aš 
būčiau buvęs geras. 

Čia jis man papasakojo daug pagyrimo žodžių ir 
apgailestavo, kad išvažiavau iš Lenkijos, kad Lenkijos 
episkopatas netekęs tokios jėgos ir tt., kad prieš mane, kaip 
prieš žmogų ir dvasiškį, nieko neturinti, kad Vilniuje aš bu- 
vęs nepageidaujamas tik dėl politikos, kad partija ir spauda 
tiek rėkę ir rašę, kad valdžia nebegalėjusi į visa tai neatsi- 
žvelgti. Pasisakė, kad, per trejus metus čia ambasadoriauda- 
mas, nuolat turėjęs prieš mane galybes skundų, bet drauge 
prisipažino, kad, kai pareikalavęs faktų, skundikai jokių fak- 
tų nepristatydavę... 

Iš viso to pasikalbėjimo man dar kartą paaiškėjo, — 
toliau rašo vyskupas, — kad Vilniuje jokiu būdu nebūčiau 
galėjęs liktis. Lenkijos valdžia būtų tarusi veto, Ap. Sostas 
būtų galėjęs patekti į nemalonią padėtį. Greičiausia būtų tekę 
nusileisti... Katalikų vyskupui statyti Sv. Tėvą į tokias aplin- 
kybes yra neleistina... Man vis tiek būtų reikėję kraustytis iš 
Vilniaus... Nematau net, kokia iš to galėjusi būti nauda 
Lietuvai ir Lietuvos valdžiai, — santykiuose su lenkais būtų 
vienas skandalas viršaus ir tiek. Būtų pakalbėję, pašūkavę 
kurį laiką politikininkai ir laikraščiai, ir viskas tuo būtų 
pasibaigę. 

Buvau pas kard. De Lai. Jis pasakė, kad mano atsista- 
tydinimas buvęs “dura necessitas, sed necessitas' (nemalo- 
nus, bet neišvengiamas) ir kad aš labai gerai padaręs. 

Lenkų valdžios atstovai labai nepatenkinti, kad aš 
apsigyvenau Romoje. Nežinau, kodėl manęs bijo. Teko iš len- 

kų išgirsti, kad jie labai norėtų, kad aš išvažiuočiau kur nors 
kitur. Lenkų ambasadorius, dabar mane girdamas, net užsi- 
minė, kad būtų gera, jei mane pasiųstų vyskupauti į Lietuvą, 
kur esą lenkai taip skriaudžiami!... 

Tuos dalykus miniu dėl to, nes matyti, kad ir Lietuvoje 
kažkas skleidžia žinias, kad maną skirti mane arkivyskupu į 
Lietuvą. Tą reikalą savo laiške paliečia kan. Staugaitis ir 
sako, kad, jeigu Sv. Tėvas tai padarytų, tai Lietuvos valdžia 
man neduotų vizos į Lietuvą ir būtų naujas skandalas... 
Lietuvos valdžia gali būti rami... Man rodos, kad be reikalo 
mane terpia į tuos dalykus. Aš visuomet taip stengiausi 
vengti politikos ir jos bijausi. Kad bent kartą Dievas duotų 
(leistų) išsisukti iš to sūkurio“. 

Vilniečio kun. dr. Kazimiero Gečio liudijimu, vysk. 
Matulevičius į Vilnių atvyko gyvu gražiu veidu, pilnu ener- 
gijos, o išvažiavo susibaigęs, sulinkęs ir visiškai pražilęs. 


Marijonų centro ir kolegijos kūrimas 

Kaip jau anksčiau matėme, vysk. Matulevičiui Romoje 
pirmuoju ir pagrindiniu rūpesčiu buvo Marijonų Vienuolijos 
reikalai. Pačiame pirmame laiške prof. Bučiui Kaune, rug- 
piūčio 6 d., rašo: „Norėčiau jau šiemet iki rudens čia mūsiš- 
kiams įsteigti “Collegium Marianum', arba studijų namus. Iš 
Lenkijos būtų du kandidatai lenkai, vienas gudas ir vienas 
rusas. Iš Amerikos norėtų atsiųsti subdijakoną Mačiulionį. 
Su studijomis blogiausia Lenkijoje. Gal ir iš Lietuvos ką 
atsiųstumėte? Norėčiau žinoti, koks būtų reikalingas butas“. 

Tačiau jis pats dar neturėjo jokio pastovaus kampelio. 
Pradžioje apsigyveno pas rezurekcijonistus, paskui persikėlė 
pas benediktinus laikyti rekolekcijų, o po rekolekcijų susirado 
prieglobą pas pranciškonus (Lungotevere Farnesina 40). Čia 
jis išsilaikė ilgiau ir vis dairėsi, kur išsinuomoti patalpas, kad 
tilptų marijonų centras ir kolegija. Dar vis teko laukti, kol iš 
atostogų grįš reikiamieji pareigūnai. Viename laiške savo 
buvusiam kancleriui parašė: „Dabar esu kaip paukštelis, be 
atsparos taško. Jaučiuos arčiau savo Dievo“. 

Jis norėjo gyventi vienuolyno tyloje ir paunksmėje, 

tačiau nė ten nebuvo užmirštas: 1925.IX.1 d. popiežius Pijus 
XI jį pakėlė tituliniu Aduli arkivyskupu už jo vyskupavimą 
Vilniuje. 

Atliekamą laiką, ypač ankstyvus rytus, arkiv. Matu- 
levičius naudojo korespondencijai su marijonais Lietuvoje, 
Lenkijoje ir Amerikoje. Be to, reikėjo parašyti laiškus ir savo 
bičiuliams. Būdamas Romoje, jis palaukė artimą ryšį su savo 
buvusiu kancleriu, kan. Liucijonu Chaleckiu. Viename iš 
laiškų (1925.IX.18) jam dėkoja už laiškus ir atsiunčiamas 
iškarpas iš Vilniaus lenkiškų laikraščių. Tikisi, kad ten 
pamažu jį užmirš. Arkiv. Jonas Cieplak esą labai nori patekti 
į Vilnių, bet kol kas apie vyskupų skyrimus Romoje negirdėti. 
Arkiv. Matulevičius sakosi gavęs žinių, kad iš Vilniaus 
seminarijos profesorių jau atleisti jo paskirtieji gudas 
Juozapas Reszec, dėstęs filosofiją ir sociologiją, ir kun. Jonas 
Skruodys, dėstęs katechetiką ir lietuvių kalbą. Tokiai padė- 
čiai esant, jis pataria kancleriui atsistatydinti iš anksto, 
nelaukiant naujo arkivyskupo paskyrimo, — taip būsią 
geriau. Tą draugišką patarimą kan. Chaleckis tuojau įvykdė, 
nes jam buvo aiškus endekų nusistatymas. 

Kitame laiške kan. Chaleckiui (1925.X.24) arkiv. 
Matulevičius jį pagiria už pasitraukimą iš kanclerio pareigų. 
„Sunkiuose ir painiuose darbuose užtektinai privargai. Tegul 
kitas pamėgina tos laimės...“ Prašo pasveikinti visą eilę 
bendrų bičiulių ir parašyti, kaip planuojamas Vilniaus arki- 
vyskupijos pertvarkymas ir teritorinis padalijimas. Apie sa- 
ve rašo, kad dar nesusitvarkė, nes čia normalus gyvenimas 
prasideda tik po lapkričio 4 d. Dar nebuvo progos susitikti su 
Miesto Vikaru kard. Pompilij. Mano išsinuomoti kokį dešimt 
kambarių: sau ir keletui savo vienuolijos studentų. „Bus daug 
vargo, kol susitvarkysime. Tai galėsime padaryti, kai baigsis 
jubiliejiniai metai“. 

Kai vysk. Matulevičius tyliai pasitraukė iš Vilniaus, net 
neatsisveikinęs su geriausiais bičiuliais, Vilniaus univer- 
siteto rektorius Marjan Zdziechowskis (1861-1938) jam 
parašė laišką į Romą, kuriuo išreiškė gailestį dėl jo atsistaty- 
dinimo ir vilties, kad jis bus paaukštintas. 

Arkiv. Matulevičius tuojau (1925.IX.11) jam parašė 
padėkos laišką; 

„Magnificencija, Didžiai Gerbiamas ir Brangus Pone 
Rektoriau! 

Tegul Dievas Jums atlygina už laišką, kuris visada bus 
brangus atminimas. Vienas Dievas žino, kiek aš jaučiau ir 
jaučiu dėkingumo gerbiamam Profesoriui. Buvau tiek visų 
apšauktas, tiek mane nuolatos drabstė purvais, boikotavo, o 
Jūs, nieko nepaisydamas, norėjote su manim bendrauti ir 
man parodėte tiek daug palankumo ir širdies. 

Iš tikrųjų, man buvo labai skaudu, kad dėl mano menko 
asmens tiek įžeidinėjo Dievą ir darė tiek daug žalos Baž- 
nyčiai. Tačiau iš Vilniaus pasitraukiau ne dėl šmeižtų ar 
vengdamas kryžiaus, bet dėl susidariusios padėties. 

Už visus tuos, kurie mane puldinėjo, visada meldžiaus ir 
atvykau į Romą, kad nuošaliai, kaip vienuolis, galėčiau dar 
geriau tarnauti Dievui ir daugiau darbuotis Bažnyčiai. 

Jūsų Magnificencijai siunčiu geriausius linkėjimus ir 
ganytojišką palaiminimą. Tegul Brangusis Profesorius 
prisimena, kad Romoje visada turės dėkingą ir širdingai atsi- 
davusį draugą“ (Listy 287-288). 

Po pirmojo pasaulinio karo Marijonų Vienuolija gerokai 
išaugo. Greta pagrindinių namų Marijampolėje marijonai 
įsikūrė ir Kaune. Sustiprėjo ir šakojosi Amerikoje. Plito ir 
Lenkijoje, augo namai Bielianuose, Varšuvoje ir jos prie- 
miestyje Pragoję (Vilniaus gatvėje). 1920 m. įsikūrė Skur- 
cuose (Skėrzec) ir Rašnoje; 1923 m. Drujoje (Gudijoje) ir 1924 
m. Vilani — Latvijoje. Jų visų vyriausias vadovas — gene- 
rolas buvo vysk. Matulevičius Vilniuje. Jis galėjo asmeniš- 
kai aplankyti vienus kitus namus Lenkijoje, o kitus pasiek- 
davo tik laiškais. Todėl nenuostabu, kad, apsigyvenęs 
Romoje, vyriausias vienuolijos vadovas pirmiausiai susi- 
rūpino įsteigti marijonų centrą. Tuo reikalu jis parašė ilgą 
laišką (1925.X.27) Pr. Bučiui Kaune. 

Atsakydamas į marijampoliškių marijonų statybinius 
užsimojimus, jis rašo: „Pripažistu visų tų dalykų reikalin- 
gumą, bet baisu, kad neįbristume į skolas, iš kurių bus sunku 

išbristi. Kiek galėdami, pakentėkite bent su kai kuriais sta- 
tymais. Aš vis tik prašyčiau, kad nepamirštumėte visos 
vienuolijos reikalų ir generalinio namo. Vienuolijai nuolat 
augant, būtinai reikia sudaryti stiprus centras. Pamatysite, 
jis išeis visų namų ir visų vienuolijos šakų naudai. Įdėtas 
skatikas į centro sutvarkymą ir sustiprinimą neš šimteriopą 
vaisių. Taigi nepamirškite, kad ir čia reikia pagalbos... Kai 
šiaip taip įsitaisysime, čia gyvenimas nebus brangus. Tik 
pradžia sunki. Pasitikiu Dievo Apvaizda ir Sv. Panelės 
globa“. 

Tame pat laiške šiek tiek rašo ir apie save: „Tuo tarpu 
esu sveikas, turėjome kelias vėsesnes dienas, pradėjau jausti, 
kad silpnėja mano koja ir ranka, bet dabar vėl šilta ir vėl 
man gerai. Bijausi žiemos, kambariai nešildomi, neįrengti. 
Galima nusipirkti šildytuvą (Chicagos seserys kazimierietės 
tam reikalui jam atsiuntė $ 50), bet ne kiek tos šilumos pasi- 
daro. Kun. Jonas išsiuntė iš Vilniaus kiek daiktų, tai ir bus 
kuo šilčiau apsirengti“. 

Toliau laiške paliečia visą eilę vidujinių vienuolyno 
gyvenimo reikalų, vis grįždamas prie centro Romoje. Gana 
stipriai pabrėžia, kad reikia panaikinti broliukų ir kunigų 
valgio nevienodumą, nes tai „negražu, ne pagal įstatus ir 
nebroliška“. Kur tik vienuolynuose matė, visur drauge valgė 
bendrame valgomajame. Gi sunkiau dirbantiems broliukams 
pusryčiams turi būti stipresnis maistas. „Bendrai reikia 
pratinti, kad visi valgytų daugiau daržovių, bus sveikiau“. 

Labai džiaugiasi gavęs telegramą iš Amerikos, kad apie 
lapkričio 20 d. į Romą atvažiuos kun. Rėklaitis. „Be abejo, 
man bus lengviau. Kad tik Dievas duotų susikurti kokią nors 
savo gūžtelę. Visus sveikinu ir laiminu. + Jurgis“. 

Panašius laiškus apie save ir marijonų centro reika- 
lingumą rašė ir kun. St. Warszawskiui į Bielianus (Listy 262- 
264). 

1925.XII.3 laiške Bučiui rašo: „Mielasai Praniuk, Tavo 
paskutinis laiškas mane labai nustebino ir dar labiau 
nugąsdino. Aš Tave visuomet gyniau nuo visokių vysku- 
pavimų, o Tu mane, kaip matau, pradedi net piršti į arki- 

vyskupus. Atmink, kad mes pasižadėjome gintis nuo visokių 
poaukščių ir aukštų vietų. Tiesa, mūsų užduotis visomis pajė- 
gomis tarnauti Bažnyčiai, bet vienuoliškai. Mes esame 
pašaukti ne Bažnyčią valdyti, o tik jos valdytojams tarnauti. 
Mūsų užduotis ne bažnytinė politika, o tik Kristaus dvasios 
žadinimas. 

Lietuvoje žmonių netrūksta, nesunku surasti ir tinkamą 
žmogų į arkivyskupus. O mano darbui dirbti — tai yra 
vienuolijos gyvenimui (įstatams, instrukcijoms ir tt.) sutvar- 
kyti, vargu, ar taip lengvai surasite žmogų. Kol kas tarp 
mūsiškių aš tokio dar nematau. Tam darbui aš ruošiaus 
rimtai, pašvenčiau daug laiko... Pagaliau, būdamas čia 
Romoje, gal ne kartą galėčiau patarnauti ir Lietuvos Bažny- 
čiai. Jei Lietuvos politikai siektų kiek toliau, tai turėtų visa 
ką daryti, kad aš Romoje galėčiau ramiai darbuotis. 

Ką tik gavau iš Vatikano pasiūlymą, ar nesutikčiau 
kuriam laikui važiuoti į Lietuvą Vizitatorium. Aš sutikau ir, 
jei gausiu Lietuvos vizą, atvažiuosiu. Jaučiu, kad Dievui 
padedant, tą darbą gal atliksiu. Čia galėčiau patarnauti 
Bažnyčiai ir Vienuolijai nebus skriaudos... Kol kas to niekam 
neskelbk“. 

Tas Vatikano pasiūlymas neatsirado iš nieko. Viename 
iš ankstyvesnių laiškų Bučiui (1925.X. 16) arkiv. Matulevičius 
jam patarė pasitarti su vyskupais ir žymesniais dvasiškiais 
bei pasauliečiais, kaip sutvarkyti pairusius Lietuvos san- 
tykius su Sv. Sostu. To pasėkoje spalio 29 d. Aukštojoje 
Panemunėje įvyko vyskupų ir žymesniųjų dvasiškių susi- 
rinkimas, kuriame buvo nutarta, kad Lietuvoje reikia 
daugiau vyskupijų, nes Žemaičių vyskupija yra per stambi, ir 
tas vyskupijas sujungti į savą arkivyskupiją. Tokio turinio 
prašymas buvo išsiųstas Ap. Sostui lapkričio 2 d. Kaip 
matome, Ap. Sostas atsiliepė palankiai ir gruodžio 7 d. arkiv. 
Matulevičių paskyrė Apaštališkuoju Vizitatorium Lietuvai. 

Tą pačią dieną Vizitatorius pranešė prof. Bučiui, kad iš 
Romos išvažiuos į Lietuvą gruodžio 9 ar 10 dieną. Sustos 
Kauno vienuolyne. Prašo žiūrėti, kad nebūtų jokių nerei- 
kalingų manifestacijų ir triukšmų. 

VILNIAUS VYSKUPIJOS KAPITULOS 
PROTOKOLAS 


Kai vysk. Matulevičius Romoje uoliai atsidėjo Marijonų 
Vienuolijos reikalams, ieškojo vietos centriniam marijonų 
namui, mokėsi italų kalbos, bėgiojo po Vatikano įstaigas, 
Vilniaus kapitula skubėjo rašyti protokolą apie Matulevi- 
čiaus vyskupavimą Vilniuje. 


Protokolo įvadas 


Poroje pirmųjų puslapių pateikę kun. Matulevičiaus 
trumpą biografiją, autoriai parašė tokią įžangą: 

„Ir kiek šviesi ir žavesio verta buvo kun. Matulevičiaus 
praeitis, tiek ji buvo liūdna ir skaudi kaip Vilniaus Ordinaro. 
Norėtume užmerkti akis į tuos septynerius metus, nuo 1918 
metų iki 1925 metų, tyla pridengti tą tamsią buvusio mūsų 
vyskupo gyvenime spragą, bet jaučiame visą atsakomybę 
istorijai ir savo visuomenei, ir dėl to, nepaisant skausmo, 
kokį jaučiame tai rašydami, esame verčiami bent bendrais 
bruožais pažymėti šioje knygoje, ką tuo laikotarpiu 
pergyveno mūsų vyskupijos Bažnyčia: historia et veritas nos 
urget (mus verčia istorija ir tiesa). 

Vyskupas Matulevičius yra lietuvis ir visada save laikė 
priklausančiu lietuvių tautai. Ir štai, toje gražioje sieloje, 
protingoje ir vienuolinėje, sau rado pagrindą nacionalizmas, 
o geriau, lietuviškas ir gudiškas šovinizmas, arba, aiškiau 
kalbant, priešlenkiškas šovinizmas, kuris kaip geležimis 
sukaustė tą visais žvilgsniais neeilinį žmogų. Ir tai sudarė, 
kad vysk. Matulevičius mūsų vyskupijos Bažnyčiai nepadarė 
tiek gero, kiek galėjo padaryti, ir kurio iš jo laukė tie, kurie jį 
prieš tai arčiau pažino. 

Kai tas šovinizmas jau buvo giliai nuo seno užsislėpęs 
vyskupo sieloje, o tik dabar pasirodė, susidūrus palankiai 
Kauno ir Vilniaus sritims. O gal tai buvo vyskupui primesta 

Kauno šovinistinės vyriausybės, o vyskupas, nesiorien- 
tuodamas politiniai, nesąmoningai pakluso tos vyriausybės 
reikalavimams. Ir veikė tos vyriausybės mintimi arba sken- 
dėjo neveikioje. Mes čia nedrįstame spręsti, nes ateityje tik 
istorija sugebės išryškinti. Pabrėžiame vien tik faktą, nušvie- 
čiantį Bažnyčios padėtį, ją valdant vysk. Matulevičiui. 

Apaštališkas  Vizitatorius, Achille  Ratti, gyvenąs 
Varšuvoje, 1918 m. spalio 18 d. pranešė prel. Jonui 
Hanusowicziui, kapitulos vikarui, kad Sv. Tėvas Benediktas 
XV Vilniaus vyskupu paskyrė kun. Jurgį Matulevičių. Tą 
valandą, kai tas paskyrimas buvo gautas, Vilniaus visuo- 
menėje buvo jaučiamas visuotinis neramumas ir net tam 
tikras prieštaraujantis murmėjimas prieš Apaštalų Sostą. 
(Čia tenka stebėtis kapitulos sugebėjimu sukurstyti visuo- 
menę per vieną valandą, neleistinai paskleidžiant doku- 
mentą, kuris buvo rašytas kapitulai, ne lenkiškai visuomenei. 
— Autoriaus pastaba). 

Lenkų visuomenė tame matė vokiečių-lietuvių pinklių 
pergalę, nes vokiečiai, kai atėjo į mūsų šalį, tendencingai 
neatsižvelgdami, pataikavo lietuviams ir gudams ir skriaudė 
lenkų tautą... Jie Vilniuje sudarė lietuvių vyriausybę, 
vadinamą Tarybą“. 


Vizitatoriaus ir kapitulos korespondencija 

Pirmasis vizitatoriaus Ratti laiškas (Apostolica Visitatio 
Poloniae. Varsoviae 18 Octobris 1918 an. N. 183) kapitulos 
vikarui buvo gana trumpas: „Man labai malonu pranešti 
Jūsų Malonybei ir Jūsų asmenyje gerbiamai Kapitulai ir 
Bažnyčiai, kad jau turite Ganytoją, Jo Ekscelenciją Jurgį 
Matulevičių, kurį neseniai Aukščiausias Bažnyčios Valdyto- 
jas (Summus Pontifex) teikėsi paskirti Vilniaus Vyskupu. 
Apie tai man pranešė Jo Eminencija kard. Gasparri, 
Valstybės Sekretorius. Tai pranešdamas, džiaugsmingai jus 
sveikinu, visa širdžia atsiduodamas Viešpatyje, A. Ratti 
Visitator Apostolicus“. 

Nors faktas jau buvo įvykęs, tačiau Vilniaus Kapitula, 
kuriai naujasis vyskupas visiškai nepatiko, 1918.X.28 Vizi- 

tatoriui Ratti pasiuntė ilgą raštą, kuriame ji pareiškė, kad 
žinią apie vyskupo paskyrimą priėmė su džiaugsmu ir Sv. 
Sostui dėkoja už jo tėvišką rūpestį Vilniaus vyskupija... Ir 
tuojau pradėjo dejuoti: esą žmonės ir dvasiškija vyskupo 
paskyrimu turėtų džiaugtis, tačiau J. E. Jurgio Matulevi- 
čiaus paskyrimas, ką turi konstatuoti su skausmu, sukėlė 
visai kitokius jausmus. Didesnės tikinčiųjų ir dvasiškuos 
dvasią prislėgė sumišimas ir susirūpinimas, nes kyla 
abejonės ir netikrumas, koks bus vyskupijos likimas ir kaip 
paskirtasis vyskupas valdys. 

Vilniaus vyskupijoje lietuvių yra tik šeštoji dalis, o nuo 
1904 m. iki dabar lietuviai nacionalistai sukėlė didelius sąmy- 
šius ir nesiliauja tai darę ir dabar. Taigi, paskyrimas lietuvio 
vyskupo sukėlė Sv. Sostui tik apgailestavimą. Yra 
pastebimas liaudies ir dvasiškuos liūdesys, kurio nepakeistų 
net lenkų tautybės vyskupo pagalbininko paskyrimas. Pilni 
pagarbos, o Ekscelencijai pasirašo Kapitulos nariai: Karolis 
Bajko, Jonas Hanusowicz, Jonas Sadowski, Jonas Uszylto ir 
Karolis Lubianiec. 

Į tokį Kapitulos raštą Vizitatorius Ratti atsakė ilgu 
1918.XI.12 d. laišku, kuriame pareiškė savo nepasitenkinimą 
ir paragino Kapitulą, kad tuo klausimu pasisakytų kitaip. 
Vizitatorius rašo: 

„Jūsų 1918.X.28 d. laišką gavau. Jame radau Kapitulos 
dėkojimą Sv. Tėvui Benediktui XV už paskyrimą jums 
vyskupo... Tą jūsų dėkingumą pagiriu, džiaugiuosi ir dėkoju 
Dievui. Tai aiškiai rodo, kad jūs, drauge su dvasiškija ir 
tikinčiaisiais, įvertinote Sv. Tėvo malonę kaip tie, kurie ir 
kitiems (tarsi žibintai ant stulpo) turi rodyti pavyzdį pagar- 
bos, sūniškos meilės ir klusnybės Kristaus Vietininkui, ypač 
kada parenkamas vyskupas, nes tai yra Aukščiausiojo 
Ganytojo svarbiausia pareiga. Juk Viešpats Kristus Petro 
asmenyje yra pasakęs: „Ganyk mano avis... Ganyk mano 
avinėlius... Stiprink savo brolius. Visiems tikintiesiems tai 
turi būti žinoma ir šventa, juo labiau, kad, kaip apgailes- 
taudami rašote, ne visi Vilniaus dvasiškiai ir tikintieji pasekė 
jūsų pavyzdžiu, priešingai, dauguma yra slegiami nera- 

mumo ir dvasios depresijos, abejodami, koks bus vyskupijos 
likimas“. 

Toliau Vizitatorius stebisi, kad Vilniaus lenkai pasijuto 
taip užgauti, tuo tarpu kai pats Vizitatorius, būdamas 
Lenkijoje, kur tik lankėsi, visur pastebėjęs žmonių pamal- 
dumą ir prisirišimą prie popiežiaus... Toliau Vizitatorius 
išreiškia viltį, kad tiesos šviesa ir deramas pasitikėjimas Sv. 
Tėvu vėl atsiras, ypač jūsų tarpe, kai savo žodžiu ir pavyz- 
džiu veiksite ir kitus, nes visa, kas daroma Bažnyčios 
valdyme, yra Dievo valia, ypač skiriant vyskupus. „Iš lenkų 
pusės tasai pasitikėjimas, man jau esant Lenkijoje šeštas 
mėnuo, buvo labai aiškus. Todėl skaitydamas, ką jūs rašote, 
negaliu tikėti savo akims... Dėl to aš negaliu jūsų laiško 
pasiųsti Sv. Tėvui, nė jam perduoti jūsų jausmus. Nenoriu 
prie tiek jo turimų rūpesčių ir sielvartų dar pridėti naujų“. 

Vizitatorius draugiškai patarė Kapitulai, kad sužadinę 
savyje sūniškus jausmus, parašytų jam, gal net pačiam Sv. 
Tėvui adresuotą, kitokį laišką, kuriame padėkotumėte už 
paskirtą Ganytoją ir išreikštumėte prie jo visų prisirišimą. 
Svelniai pamokydamas katekizmo, Vizitatorius primena: 

„Toks yra būdas ir išganymo kelias, paties Dievo 
nustatytas: per vyskupą priklausoma Romos popiežiui, kuris 
siuntė vyskupą, per Romos popiežių — Petrui, per Petrą — 
Bažnyčiai, per Bažnyčią — Kristui, per Kristų — Dievui ir 
jūsų sielų Tėvui... Turiu priminti, kad šios mintys yra ne 
mano, bet to, kuris mane siuntė. Sv. Tėvas beveik tais pačiais 
žodžiais, man girdint, yra išsireiškęs savo vainikavimo 
dieną. Dar daugiau turėčiau jums ką pasakyti, tačiau Apaš- 
talo (3 Jon. 1) žodžiais, nenoriu rašyti rašalu ir plunksna. 
Tikiuosi greitai jus pamatyti ir pasikalbėti iš lūpų į lūpas. 

Melskitės už mane, aš meldžiuos už jus. Melskimės vieni 
už kitus, kad visi būtume išganyti. 

Jums atsidavęs Kristuje Achille Ratti, Apaštališkasis 
Vizitatorius“. 

Gavusi Vizitatoriaus laišką, Kapitula pamatė, kad buvo 
jau per toli nuėjusi. Porai dienų praslinkus po vysk. Matu- 
levičiaus konsekracijos, 1918.XII.3 d. rašo Vizitatoriui kitą 

laišką, kuriame jautė savo sąžinės pareigą „apšviesti“ Šv. 
Tėvą, kad jis žinotų Bažnyčios padėtį kiekvienoje vysku- 
pijoje, ir neiškentė nepadarę Sv. Sostui priekaištų ir neišlieję 
savo neapykantos lietuviams. Laiškas gana ilgas, tai čia 
paduosime tik svarbesnes ištraukas. 

„Excellentissime Domine, Jūsų lapkričio 12 d. laišką 
gavome. Labai dėkojame už pastabas, tikėdami, kad jas 
mums padarėte iš meilės ir palankumo. Iš savo pusės 
darysime viską, ko reikalauja iš mūsų Bažnyčios meilė ir 
sūniškas paklusnumas Sv. Sostui. 

Pirmiausia su visu atsidavimu priimame žinią apie J. E. 
Jurgio Matulevičiaus paskyrimą. Kai tik tai sužinojome, 
tuojau pasiuntėme du kapitulos kanauninku, kurie Mari- 
jampolėje pasveikino vyskupą ir išreiškė mūsų linkėjimus. 
Pagal savo išgales darysime viską, kad dvasiškuos ir tikin- 
čiųjų tarpe būtų žadinamas pasitikėjimas ir vyskupui derama 
pagarba. Du sekmadienius prieš konsekraciją paraginome 
tikinčiuosius melstis už vyskupą... Visa, kas buvo reikalinga 
ir tinkama, paruošėme, kad vyskupo ingresas į mūsų katedrą 
būtų kuo iškilmingiausias, kad vyskupas matytų iš dvasiš- 
kuos ir tikinčiųjų gilios meilės ir pagarbos ženklus. 

Manome, kad tas jam nepalankumas atsirado... dėl susi- 
rūpinimo ir baimės, kad paskirtas vyskupas yra lietuvis. 
Dvasiškija ir tikintieji gerai žino įvairius lietuvių kunigų 
persekiojimus, daromus lenkams, ... nenorime slėpti mūsų 
baimės, kas bus ateityje, nes numatome, kad vyskupas dau- 
giau palaikys lietuvius, kaip kitas tautas, jas nustatydamas 
prieš save, sumažindamas ir susilpnindamas pasitikėjimą 
Sv. Sostu ir jo palankumu. 

Sūniška meile Sv. Tėvui ir Bažnyčiai vadovaujantis, 
tenebūna mums paskaityta už bloga, jei norime nušviesti 
tikrąją mūsų vyskupijos padėtį Sv. Sostui ir jo Legatui, 
manydami, kad tokia informacija galės pasitarnauti Baž- 
nyčios gerovei. Pastaraisiais laikais paskyrimas Mogiliavo 
arkivyskupu Vincento Kluczyūskio ir Žemaičių vyskupu 
Pranciškaus Karevičiaus, dvasiškių ir tikinčiųjų širdis pripil- 
dė skausmu ir liūdesiu. O tie paskyrimai, atrodo, buvo pa- 

daryti dėl to, kad neturėta reikalingų informacijų... Ogi Vil- 
niaus vyskupijoje lietuviai gyventojai sudaro tik šeštąją dalį, 
o pačiame Vilniuje jų yra vos du nuošimčiai. 

Su visu pasitikėjimu tai išdėstome Jūsų Ekscelencijai, 
Jūsų tarnai Viešpatyję — Kapitulos nariai: K. Bajko, J. 
Hanusowicz, J. Sadowski, Ad. Sawicki, Fr. Wotodžko, J. 
UszyHo, K. Lubianiec. 


Epilogas 

Kaip matome, ir šis laiškas adresuotas ne popiežiui, kaip 
patarė Vizitatorius, bet tik vizitatoriui Ratti, kurio mažiau 
drovėjosi. Kapitulos laiškai yra chaotiški, rašyti paskubomis, 
pilni prieštaravimų — tikra melo maišalienė: iš vienos pusės 
neva žadama naujam vyskupui meilė ir klusnumas, o iš kitos 
— nepasitikėjimas, su nemaža doze paniekos. Žinančių 
liudijimu, tų laiškų autorius buvo Lubianiec. 

Kapitulos nusistatymas iš pat pradžios buvo vyskupui 
Matulevičiui nepalankus ir net priešingas. Dėl to jis visą 
savo vyskupavimo laiką Vilniuje daug kentėjo. Toliau 
protokole yra neigiamai svarstomi įvairūs vyskupijos valdy- 
mo epizodai, vyskupo darbai, visur jam prisegant šovinizmą. 
Kapitula nenurimo, stengėsi jį skųsti ne tik nuncijui Ratti ir 
jo įpėdiniui nuncijui Lauri, bet ir pačiam popiežiui. 

Tačiau Kapitula turėjo su apgailestavimu konstatuoti, 
kad „Sv. Tėvas Pijus XI, anksčiau Lenkijoje buvęs nuncijus 
Ratti, vysk. Matulevičių pažino asmeniškai ir labai jį vertino. 
Dėl to Kapitulos informacijas priimdavo nenoriai ir su nepa- 
sitikėjimu. Net ir Lenkijos vyskupai, kurie vysk. Matulevičių 
pažino iš jo ankstesnės veiklos, ypač kard. Aleksandras 
Kakowskis ir Podliachijos vysk. Henrikas Przeždzieckis, 
visiškai netikėjo Vilniaus Kapitulos reveliacijoms ir žinias 
apie antilenkišką vysk. Matulevičiaus veiklą palaikė 
Kapitulos polonofiliškomis intrigomis“. 

Ilgas ir raizgus Kapitulos protokolas, knygoje įrašytas 
kanauninko Karolio Lubianieco ranka, baigiasi tokiomis 
išvadomis: 

„Pereitų metų (1925) birželio mėnesį vyskupas Matulevi- 
čius išvyko sveikatos taisyti į Ciechocinku. Rugpiūčio 3 d. jis 
atsiuntė raštą, kad Sv. Tėvas teikėsi priimti jo atsistaty- 
dinimą iš Vilniaus vyskupijos, ir atsisveikino su Kapitula. 
Taip pasibaigė vysk. Matulevičiaus Vilniaus vyskupijos 
valdymas... Žinią apie vyskupo pasitraukimą, bendrai 
paėmus, lenkų visuomenė ir tie, kurie sveikai žvelgė į 
dalykus, kurie gailinosi tikėjimo puolimu (smukimu) ir 
religinio gyvenimo nykimu vyskupijoje, sutiko su džiaugs- 
mu. 

Pabaigoje tenka pabrėžti, kad kiekvienas, kuris as- 
meniškai susidūrė su vyskupu Matulevičium, ar tai dva- 
siškis, ar pasaulietis, ar inteligentas, ar prasčiokėlis, ar mies- 
tietis, ar kaimietis, kiekvienas jautė Vyskupą turint tiek 
išminties ir proto šviesos, tiek giedros ir ramybės, tiek 
viskam supratimo ir nuoširdumo, ir, kai jis pasitraukė, yra 
padaręs didelį nepaprastos dvasios ir didelio žmogaus įspūdį. 

Kiek gi būtų galėjęs vysk. Matulevičius su tokiomis 
kilniomis proto ir širdies savybėmis padaryti gero Bažnyčiai 
ir mūsų vyskupijai, jeigu ne tas nelaimingas lietuviškas ir 
gudiškas šovinizmas. Pasilieka neginčijamas faktas, kad 
vyskupo Matulevičiaus septynerių metų buvimas Vilniuje, 
yra mūsų vyskupijos Bažnyčiai pražuvę, o dvasiškių, liaudies 
betvarkė ir vyskupijos religinis gyvenimas, kuris per pasta- 
ruosius metus pradėjo formuotis, taip labai apsunkins sielo- 
vadą sekančiam vyskupui“. Pasirašė: vysk. K. Michal- 
kiewicz, prel. J. Hanusowicz, prel. J. Sadowski, prel. Fr. 
Wotodžko, prel J. Uszytto, kan. Karol Lubianeec. 


Šis protokolas yra įrašytas „Vilniaus Romos Katalikų 
Katedros Kapitulos posėdžių protokolų knygoje“ 294-315 psl., 
kuri apima 1912-1932 metų laikotarpį. Toji knyga dabar yra 
Lietuvos Mokslų Akademijos Bibliotekoje, Vilniuje. 

Protokolo tekstas gautas iš Vilniaus Lenkijos marijonų 
pastangomis. Turimoje kopijoje lenkišką tekstą į lietuvių 
kalbą išvertė kun. K.A. Matulaitis, MIC, o lotyniškus laiš- 
kus, kiek sutrumpintai, vertė kun. J. Vaišnora. 

APAŠTALIŠKASIS VIZITATORIUS LIETUVAI 


Kas tvarkė Lietuvos reikalus su Šv. Sostu? 


Rusų okupacijos metu Vilniaus ir Žemaičių vyskupijos 
priklausė Mogiliavo arkivyskupijai, kurios metropolitas 
gyveno Petrapilyje, o Seinų vyskupija priklausė Varšuvos 
arkivyskupijai. Faktiškas katalikų Bažnyčios valdytojas 
buvo visagalės Rusijos caras. Kadangi Mogiliavo arki- 
vyskupai būdavo lenkai, tai savaime aišku, kad visur, o ypač 
prie Sv. Sosto, dominavo lenkai. Tai paliudija popiežiaus 
Leono XIII 1894 m. kovo 19 d. enciklika lenkų vyskupams ir 
arkivyskupams, kurią gavo ir Lietuvos vyskupai. Tai rodo, 
kad Vatikane lenkai atstovavo lietuvius ir jiems pavyko 
įtikinti Sv. Sostą, kad visi Rusijos imperijos katalikai yra 
lenkai. 

Platokoje studijoje apie Lietuvos santykius su Ap. Sostu 
A. Jakštas dėl enciklikos taip rašo: „Būdamas lenkiškos 
orientacijos, anų laikų Lietuvos episkopatas antraštėje 'ad 
episcopos Poloniae' nieko blogo nematė“. Visai kitaip yra į 
tai pažiūrėjusi lietuvių spauda. Savo Tėvynės Varpuose Vin- 
cas Kudirka pirmutinis ėmė įrodinėti tokios tvarkos ne- 
geistinumą ir griežtai reikalauti, kad Vatikanas Lietuvos 
episkopato nebejungtų prie Lenkijos vyskupų (1894 m. Nr. 7). 

Jau nuo Aušros pasirodymo (1883) prasidėjęs lietuvių 
dvasiškuos separatizmas nuo lenkų dar labiau sustiprėjo. 
Plito pageidavimas, kad Ap. Sostas savo oficialiuose doku- 
mentuose skirtų lietuvius nuo lenkų ir Bažnyčioje ir lietuvių 
tautai pripažintų tokias pat teises, kaip kitoms tautoms. 
Tokios mintys sklido ypač Amerikos lietuvių katalikų 
spaudoje po žiaurių Kražių skerdynių (1893.XI.22), kai rusų 
žandarai ir kazokai mušė ir žudė žmones, ginančius savo 
bažnyčią. Amerikos lietuviai ruošė protestų demonstracijas ir 
gedulo pamaldas savo bažnyčiose. 

Per keletą metų Amerikos lietuvių katalikų tarpe subren- 
do nusistatymas parašyti pop. Leonui XIII atvirą laišką, 

kuris buvo išspausdintas 1900 metais lotynų ir lietuvių 
kalbomis. Jame buvo trumpai pavaizduota lietuvių tautos 
bažnytinė padėtis, rusų valdžios priespauda — katalikų 
tikėjimo persekiojimas, spaudos uždraudimas ir buvo 
prašoma, kad Sv. Tėvas pripažintų palaimintais du lietuvių 
Dievo tarnus: jėzuitą Andrių Rudaminą ir vysk. Merkelį Gied- 
raitį, kad bent danguje lietuviai turėtų užtarėją. 

Tas 20 puslapių laiškas pavadintas „Vox Americae 
Lituanorum“ (Amerikiečių lietuvių balsas). Jo tikslas buvo 
pagarsinti lietuvių vardą, pabrėžti jų skirtumą nuo lenkų ir 
Ap. Sostui parodyti karštą prisirišimą prie katalikų 
Bažnyčios. Kadangi po laišku nebuvo nei dvasiškių, nei drau- 
gijų atstovų parašų, tai Vatikanui jis negalėjo padaryti 
rimtesnio įspūdžio. Tebuvo tik švelnus priminimas, kad Baž- 
nyčios tautų šeimoje egzistuoja ir lietuvių tauta. 

XX amžiui prašvitus, lietuvių spaudos draudimą 
atšaukus (1904) ir paskelbus tikybų tolerancijos ediktą 
(1905), Lietuvoje buvo atsidusta laisviau. 1903.VIII.4 buvo 
išrinktas naujas popiežius Pijus X, kuris svarbiausiu savo 
uždaviniu laikė vidinį Bažnyčios atnaujinimą (1954 m. jis 
paskelbtas šventuoju). 

Lietuviams atsivėrė naujos prošvaistės. Rusijos imperiją 
sukrėtė 1905 m. revoliucija. Naudodamiesi laisvės vėjais, 
lietuvių veikėjai sušaukė visuotinį lietuvių seimą Vilniuje, 
kuriame dalyvavo apie 2000 žmonių iš visų visuomenės 
sluoksnių ir politinių srovių. Seimas posėdžiavo tris dienas 
(gruodžio 4-6) ir priėmė rezoliuciją, kuria reikalavo Lietuvai 
autonomijos su visuotino balsavimo renkamu seimu Vilniuje. 

Vyriausias seimo organizatorius ir seimo pirmininkas, 
Dr. Jonas Basanavičius, pasitaręs su žymesniais lietuvių 
veikėjais ir dvasiškiais, kitais metais (1906) paruošė lietuvių 
vardu memorandumą popiežiui Pijui X apie lenkų kalbą 
Lietuvos bažnyčiose. Tą raštą į lotynų kalbą išvertė kun. 
Juozas Snapštys (savo grožinėje kūryboje pasirašinėjęs 
Margalio slapyvardžiu). Memorandumas buvo išspausdintas 
lotyniškai ir lietuviškai 74 puslapių knygelėje, kur buvo iš- 
reikšti gan griežti reikalavimai (ne prašymai!), kad Lietuvos 

Bažnyčia būtų nepriklausoma nuo lenkų, kad Seinų, 
Zemaičių ir Vilniaus vyskupijos būtų sujungtos į Lietuvos 
arkivyskupiją Vilniuje, kad vyskupai būtų tik lietuviai ir kad 
įvairūs apaštališki raštai būtų siuntinėjami atskirai 
lietuviams ir lenkams. 

Kaip matome iš rašto turinio, jame jaučiamos vilniškio 
seimo nuotaikos — reikalauti. Todėl šiurkštokas ir nediplo- 
matiškas rašto atspalvis negalėjo reikiamai nuteikti Vati- 
kano vadovus. Iš kitos pusės žvelgiant, rašto autoriai buvo 
lyg užmiršę, kad Lietuva buvo dar Rusijos valdžioje, be 
kurios žinios nė Vatikanas negalėjo laisvai tvarkyti vyskupi- 
jas vien savo nuožiūra. 

Tačiau neatrodo, kad tas memorandumas būtų už- 
rūstinęs Vatikano pareigūnus. Naujam popiežiui jis galėjo 
būti geras informacijos šaltinis. Tais pačiais 1906 m. Romą 
aplankė Zemaičių vysk. Mečislovas Paliulionis ir balandžio 
10 d. gavo iš Pijaus X gausių atlaidų ir dvasinių malonių Sv. 
Kazimiero draugijos nariams. 1908 m. tos draugijos atstovas, 
prel. Povilas Januševičius, nuvežė 40 naujų leidinių ir, gavęs 
privačią audienciją pas Pijų X, išdėstė lietuvių katalikų var- 
gus. 

Didesniam lietuvių katalikų gyvastingumui parodyti 
kun. Jurgis Narjauskas 1908 m. suorganizavo maldininkų 
kelionę į Romą pagerbti popiežiaus Pijaus X auksinę kuni- 
gystės sukaktį. Toje kelionėje dalyvavo 170 įvairių luomų 
atstovų. Romoje lenkai dėjo visas pastangas, kad tik lietuvių 
neprileistų prie Sv. Tėvo. Tačiau jų pastangos nepavyko: 
rugpiūčio 23 d. lietuviai gavo audienciją pas pop. Pijų X ir 
jam įteikė savo adresą. Dėkodamas už sveikinimus, popiežius 
džiaugėsi lietuvių tikėjimo tvirtumu ir jo gynimu, užtikrino, 
kad jų tėvynės reikalai yra artimi jo širdžiai ir suteikė 
apaštališkąjį palaiminimą. 

Padrąsinti pop. Pijaus X palankumu lietuviams, 70 ar 80 
Vilniaus vyskupijos kunigų 1912 m. Vatikanui įteikė naują 
memorandumą apie nuožmius lenkų persekiojimus lietuvių 
kalbos bažnyčiose. Tas memorandumas buvo išspausdintas 
italų kalba, kad jį galėtų paskaityti ne tik popiežius ir 

kardinolai, bet ir kiti aukštieji pareigūnai. Visi nusi- 
skundimai prieš lenkų šovinizmą buvo paremti faktais ir 
išdėstyti švelniai ir diplomatiškai. Kitais metais memo- 
randumas buvo išverstas į lietuvių ir vokiečių kalbas. Pagrin- 
dinis memorandumo motyvas — reikalavimas sau įgimtos 
teisės viešai bažnyčioje melstis tėvų kalba. 

Berašant memorandumus ir siuntinėjant maldininkus į 
Romą, iškilo gyvas reikalas Romoje turėti, kad ir neoficialų 
lietuvių atstovą vesti Lietuvos reikalus prie Sv. Sosto. Tokiu 
atstovu norėta turėti ne lenkas, bet italas, kaip neutralus 
žmogus. 

Kai 1912 m. rusų valdžia pavedė kan. Kazimierui 
Prapuoleniui (1858-1933) jos žinioje esančią Sv. Stanislovo 
bažnyčią Romoje, kuri kitada priklausė lenkams, buvo lauk- 
ta ir tikėtasi, kad jis taps Romoje lietuvių reikalų gynėju 
Vatikane. Deja, šios misijos jis negalėjo vykdyti dėl to, kad 
Romoje palaikė labai glaudžius santykius su Rusijos amba- 
sadorium, ir lenkai įtikino Sv. Sostą, jog Prapuolenis yra 
rusų valdžios agentas Romoje. Dėl to jam visos durys 
Vatikane buvo uždarytos, o atvykstantieji į Romą lietuviai 
būdavo įspėjami neturėti jokių reikalų su kan. K. Prapuole- 
niu. Kan. K. Prapuolenis lietuvių naudai galėjo veikti tik per 
asmenines pažintis italų tarpe, spaudoje garsindamas Lie- 
tuvos vardą ir jos reikalus. 

„ Kan. K. Prapuolenis Romoje išbuvo iki 1919 m. Perdavęs 
Sv. Stanislovo bažnyčią Lenkijos valdžios atstovui Romoje, 
pats grįžo į Lietuvą. 

Kan. Prapuolenis buvo nepaprastų gabumų žmogus. Jo 
gyvenimo kelias buvo vingiuotas. Baigęs Petrapilio Dvasinę 
Akademiją, gerai mokėdamas rusų kalbą, jis buvo paskirtas 
sekretorium į Metropolijos kuriją. Sekretoriaudamas jis 
sugebėjo įtikti savo šefams ir palaikyti gerus diplomatiškus 
santykius su Tikybų Departamentu. Lietuvių inteligentų 
palaikomas, jis išgavo Petrapilio lietuviams katalikams lietu- 
viškus pamokslus ir giedojimus kai kuriose bažnyčiose. Kai 
metropolitu 19083 m. buvo paskirtas lenkas grafas Jurgis 
Szembek (1851-1905), lenkai jį įbaugino, kad Prapuolenis, 

blogai įtaigojęs jo pirmtakūnus, darysiąs blogos įtakos ir 
jam. Arkiv. Szembekas paklausė skundikų ir Prapuolenį 
atleido iš sekretorystės, dar prieš atvykdamas į Petrapilį. 

Tokiu Metropolito pasielgimu buvo nepatenkinta rusų 
valdžia. Norėdama įgelti Metropolitui, visai neprašoma, ji 
paskyrė Prapuoleniui gana didelę pensiją iki gyvos galvos. 

Kan. Prapuolenis apsigyveno Seinuose, paskui persikėlė į 
Kauną ir atsidėjo rankioti medžiagą Lietuvos Bažnyčios 
istorijai. 1911 m. išleido lenkišką brošiūrą apie lenkų apaš- 
talavimą Lietuvoje, o 1913 m. ir visą knygą: Polskie 
Apostolstwo w Litwie, kuri buvo išversta į lietuvių kalbą ir 
1918 m. išleista Amerikoje (Plačiau žr. A. Dambrauskas-Jakš- 
tas, Užgesę Piburiai, LKMA, 283-87 p. Roma 1975). 

1914 m. rugpiūčio 20 d. mirė pop. Pijus X, rugsėjo 3 d. 
popiežium buvo išrinktas Benediktas XV, liepos 28 d. 
prasidėjo pirmasis pasaulinis karas. 

Kadangi karas jau buvo įsiliepsnojęs, tai Benediktas XV 
nenorėjo daryti jokių iškilmių. Jis vainikavosi ne Sv. Petro 
bazilikoje, bet Siksto koplyčioje. Kilęs iš Genujos patricijų 
šeimos, Benediktas XV (1854-1922) buvo labai švelnus, 
mokytas ir patyręs diplomatas. Jis uoliai rūpinosi taika ir 
skatino kariaujančius kuo greičiausiai baigti ginkluotus 
konfliktus, švelninti karo žiaurumus, rūpintis pastovia taika 
ir pagelbėti karo nukentėjusiems. Jis net įsteigė Vatikano 
šalpos komisiją ir pats jai vadovavo. 

Benediktas XV buvo iš visos širdies taikos popiežius, 
tačiau, kai jis mėgino taikinti priešingas kariaujančias pu- 
ses, tai vokiečiai jį vadino „der franzoesische Papst“, o 
prancūzai jį apšaukė „le pape boche“ — jis neįtiko nei 
vieniems, nei kitiems, nors jis tėviškai rūpinosi visomis 
tautomis, didelėmis ir mažomis. 

Benediktas XV labai jautriai atsiliepė ir į lietuvių tautos 
reikalus. Lietuvą teriojo rusų ir vokiečių karo veiksmai. 
Vilniuje buvo įsteigtas Centrinis lietuvių komitetas nuken- 
tėjusiems nuo karo šelpti. Tuo pačiu buvo nuo pat karo pra- 
džios susirūpinę ir Amerikos lietuviai. Lietuvių veikėjų tarpe 
kilo sumanymas kreiptis pagalbos tiesiog į Sv. Sostą. 

Tam reikalui buvo įgaliotas pats Centrinio komiteto 
pirmininkas Martynas Yčas, Rusijos Dūmos (parlamento) 
atstovas, su vysk. Karevičiaus rekomendacijomis. Nuvykęs į 
Romą, 1916 m. birželio 12 d. jis aplankė Sv. Tėvą ir kard. 
Gasparri. Kaip buvo įgaliotas, jis prašė Sv. Tėvą paskelbti 
viso pasaulio katalikų bažnyčiose maldų ir aukų rinkimo 
dieną už Lietuvą. Pop. Benediktas tai pažadėjo. Lietuvos 
Dienos reikalą stipriai parėmė ir liepos mėnesį iš Amerikos 
atvykęs lietuvių Tautos Tarybos atstovas kun. dr. Vincas 
Bartuška. 

Sv. Tėvas Lietuvos Dieną paskyrė 1917 m. gegužės 20 d. 
ir pats davė pirmąją 20,000 lyrų auką. Rinkliavai pravesti 
tuojau buvo sudarytas Vykdomasis Komitetas Sveicarijoje, 
kaip neutraliam krašte. Lietuvos Diena suteikė Lietuvai ir 
lietuvių tautai ne tik materialinę auką per tris milijonus 
prancūzų frankų, bet ir didelę moralinę bei dvasinę naudą, ir 
Lietuvą išgarsino visame pasaulyje. 

1917 m. rugsėjo 18-23 dienomis Vilniuje vyko visos 
Lietuvos atstovų konferencija. Jos vardu pirmininkaujantis 
Dr. Jonas Basanavičius nusiuntė Sv. Tėvui padėką už 
Lietuvos Dienos rinkliavą, už pastangas taikinti kariaujan- 
čius, išreikšdamas viltį, kad su pasaulio taika Lietuva atgaus 
laisvę, ir paprašė konferencijai suteikti palaiminimą. At- 
sakymą Sv. Tėvo vardu atsiuntė kard. Gasparri. 

Vilniaus konferencija išrinko 20 narių Lietuvos Tarybą, 
kuri veikė kaip vykdomosios Lietuvos valdžios organas. 
Taryba ir Vilniaus lietuvių draugijų vadovai tuojau darė 
žygių per Bavarijos nuncijų arkiv. Pacelli, prašydami, kad 
Sv. Tėvas Vilniaus vyskupu paskirtų lietuvį. Netrukus tie 
pageidavimai bei prašymai įvyko: 1918 m. vasario 16 d. 
Lietuvos Taryba Vilniuje paskelbė Lietuvos nepriklausomy- 
bės atstatymą, o pop. Benediktas XV Vilniaus vyskupu 
paskyrė kun. Jurgį Matulevičių, Marijonų Vienuolijos ge- 
nerolą. 

Kaip su Šv. Sostu tvarkėsi patys lietuviai? 

Jungtinių Amerikos Valstybių prezidentas Woodrow 

Wilson 1918 m. sausio 8 d. kongrese paskelbė 14 punktų 

busimosios taikos planą, kuriame pats svarbiausias punktas 
buvo didelių ir mažų tautų apsisprendimo teisė. Ta pačia 
proga jis pripažino nepriklausomybę Lenkijai ir Suomijai. Tie 
14 punktų buvo pasaulinio masto sensacija. 

Galimas dalykas, kad, Wilsono deklaracijos paskatinta, 
Lietuvos Taryba Vilniuje savo vasario 16 d. aktu paskelbė ir 
Lietuvos nepriklausomybę. Tai buvo labai drąsus žygis, nes 
karas dar buvo nepasibaigęs, nebuvo nei ribotos teritorijos, 
nei karinių jėgų ją apginti, nei valstybinių institucijų ją 
tvarkyti. 

Visada budėjęs taikos reikaluose, pop. Benediktas XV 
jautė, kad didžiosios galybės grius, kad jų pavergtos tautos 
išsivaduos ir kursis naujos valstybės. Jam labiausiai rūpėjo 
katalikiškieji kraštai, buvusieji Rusijos valdžioje. Kai Lenkija 
jo paprašė paskirti jai Apaštalų Sosto atstovą, Benediktas 
XV kovo mėnesį paskyrė apaštališku vizitatorium Msgr. 
Achille Ratti ne tik Lenkijai, bet ir Pabaltijo kraštams: 
Lietuvai, Latvijai ir Estijai. Esmėje tai buvo Lietuvos 
nepriklausomybės pripažinimas de facto. 

Todėl kilo būtinas reikalas ir Lietuvai turėti savo atstovą 
prie Sv. Sosto. Kai tuo reikalu į Romą nuvyko Lietuvos 
Tarybos vicepirmininkas kan. Justinas Staugaitis su kun. dr. 
Aleksandru Grigaičiu, kard. Gasparri žadėjo Lietuvą pri- 
pažinti de jure tik tada, kai tą padarys didžiosios valstybės, 
gi Lietuva savo atstovą prie Sv. Sosto gali tuojau paskirti su 
Lietuvos vyskupų įgaliojimu. Tokiu atstovu buvo paskirtas 
kan. Jurgis Narjauskas. Po kiek laiko Sv. Sostas jam 
pripažino tikro atstovo titulą. 

Kan. Narjauskas savo veikloje turėjo kažkokių nesu- 
tarimų su arkiv. Ratti, kuris jau buvo nuncijum Lenkijai ir 
apaštališku vizitatorium Lietuvai, Latvijai ir Estijai. Kai 
1921 m. birželio 13 d. arkiv. Ratti buvo pakeltas kardinolu ir 
paskirtas Milano arkivyskupu, trys Pabaltijo valstybės gavo 
naują apaštališką vizitatorių Msgr. Antonino Zecchini 
(1921.XI.19). 

Kard. Ratti išrinkus popiežium (1922.II.6), Lietuvos 
vyriausybė tuojau iš Romos atšaukė kan. Narjauską ir jo 

vieton paskyrė Kazimierą Bizauską. Msgr. Zecchini buvo 
pakeltas arkivyskupu (spalio 25 d.) ir paskirtas apaštališku 
delegatu Pabaltijo valstybėms. Popiežius Pijus XI lapkričio 
10 d. Lietuvą pripažino de jure. 0 

Po šio pripažinimo Lietuvos vyriausybė tikėjosi, kad Sv. 
Tėvas lietuviams palankiu būdu išspręs Vilniaus ir Seinų 
vyskupijų padėtį. Bet tokie dalykai sprendžiami tik abipusiu 
susitarimu — konkordatu. Lietuvos vyriausybė, 1922-23 m. 
besirūpindama Klaipėdos ir Vilniaus reikalais, nekreipė 
dėmesio į konkordato su Sv. Sostu sudarymą. Kai vysk. J. 
Matulevičius 1923 m. vasarą nuvyko į Romą, jis stengėsi 
įtikinti Lietuvos atstovą Vatikane p. Bizauską, kad kon- 
kordato atidėliojimas gali pakenkti Lietuvai. Iš Romos jis 
rašė Lietuvos vyskupams Pr. Karevičiui ir A. Karosui, ragin- 
damas juos įtikinti vyriausybę, kad negalima be nuostolio 
atidėlioti konkordato sudarymą. 

Po kiek laiko Lietuvos užsienio reikalų ministerijoje 
pradėta tartis konkordato reikalais. Tiems pasitarimams bu- 
vo paskirti Žemaičių, Seinų vyskupų ir Vilniaus vyskupi- 
jos dalies Administratoriaus atstovai. Lietuvos atstovas 
Vatikane p. Bizauskas atsiuntė iš Romos konkordato 
projektą. Tačiau pasitarimai vykdavo labai retai ir jų buvo 
maža. Konkordato projektai buvo verčiami į prancūzų kalbą, 
siuntinėjami į Romą p. Bizauskui, bet dažniausiai paliekami 
gulėti ministerijos stalčiuose. 

Konkordato reikalo nematė nė vizitatorius A. Zecchini. 
Jis į diplomatus pateko iš pedagogų, ir tai nepasiruošęs. Jam 
atrodė, kad auklėtojas nedaro sutarčių su auklėtiniais. Kata- 
likiškoji Lietuva turinti popiežiaus klausyti, o ne derėtis su 
juo dėl konkordato nuostatų, nukrypstančių nuo bendrosios 
kanonų teisės. 

1923 m. Lenkijos ir Lietuvos sienų klausimą svarstė 
Ambasadorių konferencija ir Lenkijai pripažino visas lenkų 
okupuotas Lietuvos sritis. Ieškodama teisybės, Lietuva krei- 
pėsi į Tautų Sąjungą, bet ir ten tik patvirtino Ambasadorių 
konferencijos sprendimą. 

Tuo tarpu Lietuvos atstovybė prie Vatikano susilpnėjo: p. 

Bizauskas 1923 m. gale buvo atšauktas iš Romos ir paskirtas 
Lietuvos atstovu Jungt. Amerikos Valstybėse, o Romoje liko 
tik pasiuntinybės chargė d' affaires. Kai buvo sužinota, kad 
lenkai jau veda derybas Vatikane dėl konkordato, Lietuvos 
vyriausybė vien tik protestavo ir įteikė Vatikano Valstybės 
Sekretoriui kard. Gasparri notą, kad Lietuva nepripažįstanti 
Vilniaus Lenkijai, nė 1923.III.15 Ambasadorių konferencijos 
nutarimo, reikalaudama neįtraukti Vilnių į Lenkijos baž- 
nytinį sutvarkymą. Č 

Lietuvoje tačiau buvo žmonių, kurie suprato, kad Sv. 
Tėvui negalima vien notomis savo valią padiktuoti ir 
reikalauti to, kas yra neįmanoma. 1924 m. gruodžio mėn. gale 
išvyko į Romą kunigai: Justinas Staugaitis, Juozapas Kukta 
ir Blažiejus Česnys bei p. Stasys Salkauskis. Jie išvykdami 
nežinojo apie Vatikanui Lietuvos vyriausybės įteiktą notą (ji 
buvo paskelbta Lietuvos oficijoze tik 1925.V.4). Dalyvavę 
tik pop. Pijaus XI bendroje audiencijoje, gavę jo palai- 
minimą, Valstybės Sekretorijate turėjo progos pareikšti savo 
pageidavimus: kad Vilnius nebūtų įtrauktas į bažnytinę 
Varšuvos provinciją, kad, kol lenkai valdo Vilnių, ši vysku- 
pija liktų tiesiog priklausoma nuo Apaštalų Sosto. 

Tuo tarpu lenkai labai uoliai ruošė konkordatą tarp 
Lenkijos ir Sv. Sosto. Konkordatas buvo pasirašytas 
1925.I1.10. Jame Vilniaus vyskupija pakelta į arkivyskupiją, 
o iš Seinų vyskupijos lenkų valdomos dalies įkurta nauja 
Lomžos vyskupija. Konkordate pažymėta, kad, pasikeitus 
politinėms sienoms, bus keičiamos ir bažnytinio sutvarkymo 
ribos. 

Lenkijos konkordato sudarymas Kaune sukėlė didelę 
audrą prieš Sv. Tėvą, kad jis Lenkijai atidavęs Vilnių. 1925 
m. kovo mėn. 9 d. Kaune buvo suruošta demonstracija prieš 
Apaštališkąjį Delegatą arkiv. A. Zecchini, kuris netrukus 
išvyko į Rygą ir negavo leidimo grįžti į Kauną. Visoje toje 
sumaištyje nemažai kaltės yra ir arkiv. Zecchini, kuris 
neturėjo diplomatinių gabumų, buvo neveiklus ir palankus 
lenkams, nes teologijos mokslus ėjo Krokuvoje. 

To dar neužteko. Užsienio reikalų ministras Juozas Pu- 

rickis balandžio 4 d. parašė griežtą protesto notą Vatikanui 
dėl konkordato su Lenkija. Vatikanas notos nepriėmė, kaip 
neišlaikančios diplomatijoje priimto tono. 


Bibl.: A. Jakštas, Lietuvos santykiai su Apaštališkuoju 
Sostu, Tiesos Kelias, 1926 I Nr. 5; Kun. dr. Steponas 
Matulis, MIC, Lietuva ir Apaštalų Sostas. LKMA 
Suvažiavimo Darbai IV t. 153-174 p. Roma 1961; Kun. dr. 
Viktoras Pavalkis, Lietuvos ir Vatikano diplomatiniai 
santykiai 1918-1940. Aidai 1972 Nr. 6; Juozas Vaišnora, 
MIC, Jurgio Matulaičio kelias į Vilniaus vyskupo sostą. 
Aidai 1977 Nr. 3-4; New Catholic Encyclopedia. 


Apaštališkasis Vizitatorius Lietuvoje 


Prieš išvažiuodamas į Lietuvą, arkiv. Matulevičius 
gruodžio 9 d. turėjo ilgesnį pasitarimą su Sv. Tėvu, kuriame 
buvo galutinai apsvarstyti istorinės misijos planai. Gavęs 
pop. Pijaus XI palaiminimą, tuojau pavedė marijonų centro 
kūrimo reikalus kun. Kazimierui Rėklaičiui ir iškeliavo į 
Lietuvą. Visą kelionę iš Romos jis svarstė visokias 
galimybes, bet nejautė jokios baimės, nes jo iškentėta Vil- 
niaus golgota jį išmokė susikalbėti net su akmeniu. Tačiau 
savo laiškuose artimiesiems jis prisipažino, kad, artėdamas 
prie savo tėvynės, vos galėjo susilaikyti nuo ašarų. 

Kauną pasiekė gruodžio 13 vidudienį. Geležinkelio stotyje 
garbingąjį svečią pasitiko Lietuvos vyriausybės, dvasiškuos 
ir katalikiškųjų draugijų atstovai su sveikinimo kalbomis. 
Tai labai derinosi su giedru, nors šaltoku oru. 

Vizitatorius gerai žinojo apie įkaitusią Lietuvoje atmo- 
sferą, kurią drumstė ne tik patriotai, bet ir socialistai ir 
visokio plauko ateistai, radę gerą progą kaltinti popiežių, kad 
jis lenkams „atidavė“ Vilnių, seną Lietuvos sostinę. Todėl 
arkiv. Matulevičius, kartais net lenku vadinamas, turėjo sver- 
ti kiekvieną savo žodį, bet rimties niekad jam nepritrūko, 
nors širdį varstė skausmai. 

Nors ir labai užimtas savo tiesioginės misijos darbais, 
Vizitatorius vis randa valandėlę rašyti laiškams. Ne tiek apie 
save, kiek apie Marijonų Vienuolijos reikalus ir šiek tiek apie 

padėtį Lietuvoje. Pats pirmasis laiškas iš Kauno, rašytas 
gruodžio 16 d. kun. Rėklaičiui į Romą, buvo labai trumpas: 

„Mielasai Brolau, atvykau laimingai. Radau daug darbo, 
pradedu į jį įsivežti ir gal, Dievui padedant, padarysiu kiek 
gero. Rengiasi į Romą išvažiuoti maža lietuvių atstovų mal- 
dininkų kuopelė su J. E. vysk. Skvirecku. Susitarę su p. Min. 
Cameckiu (Lietuvos įgaliotu ministeriu prie Kvirinalo), nu- 
žiūrėkite jiems vietą apsistoti. Smulkmenas pranešiu vėliau. 
Visus širdingai sveikinu + Arkiv. Jurgis“. 

Kitas laiškas (1925.XII.18), daug ilgesnis, pilnas vienuo- 
lijos reikalų, rašytas paskubomis. Jame pranešama, kad 
tuojau išvažiuoja delegacija į Romą. Prašo ją globoti ir 
nurodo vietas, kur kas galėtų apsistoti, „čia įpuoliau į darbų 
sūkurį, dirbu dieną ir naktį. Daug turėsiu kryžių ir sunke- 
nybių. Radau tokią padėtį, kad buvo sunku susilaikyti nuo 
ašarų. Tikiuosi, kad Dievas padės atitaisyti daug dalykų. 
Vizitus jau padariau; šiek tiek pažinau dirvą ir, kas buvo 
galima ir neatidėtina, jau padariau... Gal šį sekmadienį 
pasieksiu Marijampolę“. Be to, prašė parašyti kun. Andriui 
Cikoto Drujoje, kad išvažiavęs į Lietuvą ir kad tame pačiame 
laiške įdėtų kelis žodžius Drujos gimnazijos direktorei Van- 
dai Jeute. 

Savo padėtį ir savijautą Lietuvoje Vizitatorius labai 
gyvai pavaizduoja 1925 m. gruodžio 22 d. laiške artimam 
draugui ir bendradarbiui kan. Chaleckiui: 


„Brangusis kun. Liucijonai, siunčiu dokumentus Trina- 
polio reikalais ir dėkoju už linkėjimus. Iš čia negalėsiu 
niekam siųsti šventinių sveikinimų, tai prašau nuo manęs 
pasveikinti vysk. Michalkevičių, kan. Viskantą, visą 
kapitulą, kurijos bendradarbius ir seseles bernardines. Vilnių 
ir arkivyskupiją paaukosiu Vaikelio Jėzaus Sirdžiai. 

Čia atsiradau netikėtai. Šv. Tėvas mane paskyrė Apaš- 
tališkuoju vizitatorium Lietuvai ir liepė tuojau ten važiuoti. 
Atvykau pačiu laiku. Tikrai tai buvo Dievo apvaizdos patvar- 
kymas. Būdamas Vilniuje turėjau sunkių valandų: ne kartą 
vaizdavaus, kad gal mane puolė pragariškos galybės, bet čia 

tur būt susidūriau su pačiu Liucipierium. Dirbu dieną ir 
naktį, meldžiuos ir marinuos. 

Pridedu sveikinimus vardinėse, nes nesitikiu parašyti 
atskirai. Dievas mane veda nuostabiais keliais. Tebūnie 
garbinamas jo vardas! Juk kunigu įsišventinau tam, kad 
būčiau sunaudotas ir sudegčiau kentėjimų ir meilės ugnyje. 
Prašau atsidusti už mane, ar geriau tariant, už mano misiją, 
ir karštai pasimelsti... Kažkaip nuostabu: norisi raudoti ir 
negaliu sulaikyti ašarų. Bučiuoju — Jurgis“ (Listy 7). 


Žvilgsnis į realybę 


Lietuvoje pabuvojęs keletą dienų, arkiv. Matulevičius 
gruodžio 17 d. parašė kardinolui Gasparri pranešimą apie 
atliktus darbus ir pirmuosius įspūdžius. Pirmiausiai jis sten- 
gėsi išaiškinti žmonėms, kad visi suprastų, jog jo misija yra 
didžiausia Sv. Tėvo malonė lietuvių tautai ir kad geri 
katalikai, pasauliečiai ir kunigai, jo atvykimą sutiktų kaip 
susirūpinimą Bažnyčios reikalais. 

Bažnyčios padėtis jam visais atžvilgiais atrodė apverk- 
tina. Skaudžiausia buvo tai, kad visoje toje antipopiežiškoje 
akcijoje stipriai reiškėsi keli valdžios ir valdančios partijos 
viršūnėje stovį kunigai. Ypač vienas jų buvo aršiai nusi- 
statęs prieš popiežių, „pardavusį lenkams Vilnių“: jis 
pagamino ir paskleidė krašte pamfletą Los von Rom (Salin 
nuo Romos). Toks kai kurių kunigų elgesys klaidino žmones, 
kurie liko lyg ir suparalyžuoti, nežinodami ką galvoti, nerodą 
jokio pasipriešinimo. Tokie kunigai stengiasi visa daryti, kad 
nebūtų jokių santykių su Sv. Sostu, kuris palaiko lenkus. 

Yra ir tokių kunigų, nors nedaug, kurie yra iš kunigystės 
pasitraukę, arba jau traukiasi, nusimetę ne tik sutanas, bet ir 
moralės principus. Nors jie nedaug nusimano politiniuose ir 
valstybiniuose reikaluose, bet yra paskiriami į atsakingas 
tarnybas. 

Vizitatoriui atrodė, kad kažkokia slapta ranka stengiasi 
Bažnyčią sugriauti ir pačius lietuvius atitraukti nuo Sv. 
Sosto. Iš antros pusės Lietuvoje bažnytinė hierarchija nieko 
nedaro sudrausti įsikarščiavusius kunigus ir katalikus pasau- 

Marijonų vienuolynas Kaune. Čia 1925-1927 m. gyveno 
Apaštališkasis Vizitatorius arkiv. J. Matulevičius 


liečius, nestoja ginti popiežiaus nuo jam metamų neteisingų 
kaltinimų. Taip katalikai yra be vadų, o dvasiškija be 
tvarkytojų. Bažnyčia atrodo lyg neturinti vadovybės. 

Tučtuojau, pačią atvykimo dieną, Vizitatorius jau pradė- 
jo apaštalauti. Lankė, kiek tik galėjo, įžymesnius valstybėje 
asmenis, pasauliečius ir dvasininkus, katalikus ir nekata- 
likus. Stengėsi įrodinėti priekaištą prieš Sv. Sostą tuščiažo- 
džiavimą ir skleidimą visokių prasimanymų. 

Vizitatorius turėjo specialų pasikalbėjimą su kai kuriais 
politikoje užsiangažavusiais kunigais, kuriems stengėsi 
išaiškinti savo misiją, kad jie suprastų gerus Sv. Sosto norus 
ir tikrą intenciją sutvarkyti bažnytinius Lietuvos reikalus. 
Tačiau kai kurie kunigai politikai buvo griežtai nusistatę 

Bažnyčios organizavimui — nieko nedaryti prieš artėjančius 
seimo rinkimus. Jie bijojo, kad, parodydami popiežiui prie- 
lankumo, gali netekti rinkikų balsų. Tada Vizitatorius aiškiai 
jiems pasakė, kad tik jie yra atsakingi už liūdną bažnytinių 
reikalų padėtį. 

Gruodžio 15 d. buvo sukviestas katalikiškų grupių vadų 
susirinkimas, kuriame dalyvavo ministrų pirmininkas, 
užsienio reikalų ministras ir seimo pirmininkas. Vizitatorius 
išaiškino, kad katalikų gyvenimas sustiprės tik tada, kai 
Bažnyčia bus organizuota, kai bus sėkmingai užmegzti ryšiai 
tarp Sv. Sosto ir Lietuvos valdžios, kad jo paskyrimas yra Sv. 
Sosto Lietuvai palankumo ženklas, kad jis, vizituodamas Sv. 
Sosto vardu, parodė gerą valią ir to paties tikisi iš čia susi- 
rinkusiųjų. Jeigu bus būtinas reikalas, pareiškė Vizitatorius, 
jis yra pasiruošęs kreiptis į katalikiškąją visuomenę, kuri be 
jokios abejonės stos prieš blogus kunigus ir parems Apaštalų 
Sostą ir katalikų Bažnyčią. 

Po diskusijų, Vizitatoriui pasiūlius, buvo nutarta jubilie- 
jinių Sventųjų Metų užbaigimo proga nusiųsti į Romą 
vyskupo J. Skvirecko vadovaujamą katalikų delegaciją padė- 
koti Sv. Tėvui už paskyrimą Lietuvai Vizitatoriaus. Susi- 
rinkime tik vienas kunigas politikas tam sumanymui buvo 
priešingas. Vizitatorius įgijo daugelio geriausių katalikų 
pasauliečių ir kunigų prielankumą bei paramą savo misijai. 

Kas liečia Apaštališkąjį Delegatą arkiv. A. Zecchini, 
Vizitatorius arkiv. J. Matulevičius čia rado tiesiog neįtikimą 
žmonių susierzinimą ir pasipiktinimą jo netikusiu reikalų 
tvarkymu bei žmonių traktavimu. Nors sakoma, kad jis 
buvęs net pamaldžiausias, bet diplomatiniuose dalykuose 
nesėkmingiausias. Jo prisiminimą Vizitatorius čia rado lyg 
kokią žaizdą, kurią šiuo metu netiko ir net pavojinga pa- 
liesti. 

Tokiai padėčiai esant, Vizitatorius atvirai pareiškė, kad 
jo misija neturi nieko bendro su arkiv. Zecchini. Turėdamas 
prieš akis vien Dievą ir Lietuvos Bažnyčios gerovę, Vizi- 
tatorius prašė Sv. Sostą, kad visais Lietuvos bažnytiniais 
reikalais ateity būtų kreipiamasi ne per arkiv. Zecchini, bet 

tiesiog į Vizitatorių arba per apaštališkos delegatūros 
reikalų vedėją, nuolatinį žmonių gynėją ir guodėją Msgr. 
Aloyzą Faidutti, kurio asmenyje Vizitatorius turės geriausią 
patarėją ir bendradarbį. 

Atlikęs, kas pirmu žvilgsniu reikėjo padaryti Lietuvą 
valdančių ir diriguojančių tarpe, Vizitatorius tuojau ėmėsi 
tiesioginių žygių tvarkyti bažnytines institucijas ir dvasiškių 
bei tautos reikalus, stengdamasis neapleisti nieko, kas galėtų 
padidinti Dievo garbę ir Bažnyčios gerovę. Dirbo dieną-naktį, 
daug meldėsi ir pasninkavo. 

LIETUVOS BAŽNYTINĖ PROVINCIJA 


Paruošiamieji žygiai 

Radęs Lietuvoje įtemptą atmosferą, Vizitatorius pir- 
miausiai stengėsi taisyti sudrumstas katalikų nuotaikas, 
stiprinti svyruojančios Bažnyčios pagrindus ir kiekviena 
proga viešai ar privačiai ginti Apaštalų Sosto autoritetą ir 
patį popiežių. Iš kitos gi pusės, savo ramiu ir švelniu būdu, jis 
nurodinėjo koki tušti buvo visoki priekaištai ir pikti įtarinė- 
jimai. 

1925 m. Kalėdų atostogų metu Kaune vyko įvairių 
katalikų organizacijų kongresas, kuriame Vizitatorius turėjo 
progos prabilti beveik į visos Lietuvos katalikų atstovus ir 
per juos pasveikinti visą Lietuvą popiežiaus vardu. Mo- 
mentas buvo jaudinantis: kukli jo išvaizda ir nuoširdus savo 
misijos pristatymas tirpdė net kiečiausias širdis, nes visi 
jame pajuto tikrą apaštalą (klausytojų tarpe teko būti ir šio 
aprašymo autoriui). s 

Taip pat netrukus buvo ir visos Žemaičių vyskupijos 
dekanų suvažiavimas, kuriame dalyvavo katedros kapitulos 
nariai ir reikšmingesnieji kunigai. Ten Vizitatorius buvo kaip 
savo šeimoje. Galėjo laisvai pakalbėti apie gresiančius 
pavojus ir atremti skleidžiamus priekaištus prieš Sv. Sostą ir 
sustiprinti dvasiškijos atsparumą. 

Vizitatorius panaudojo ir daugelį kitų progų pasakyti pa- 
mokslus ir prakalbas ar aplankyti kiek galima daugiau įvai- 
rių sluoksnių asmenų, kurie labiau reiškiasi visuomeni- 
niame gyvenime. Taip pat suartėjo su katalikų spaudos 
leidėjais bei redaktoriais. Progai pasitaikius ar esant 
reikalui, susitikdavo ir su ministrais, net ir su pačiu respub- 
likos prezidentu ilgai kalbėjosi apie bažnytinius reikalus, 
visada siekdamas paramos savo misijai. Dviejose baž- 
nyčiose, Kaune ir Marijampolėje, suruošė iškilmingus ingre- 
sus ir kalbėjo į žmones kitose bažnyčiose. 

Po ištiso mėnesio įtempto darbo Vizitatorius pajuto 
žymų visų reikalų pakitėjimą. Atsivėrė katalikų akys ir jie 
ėmė visai kitaip galvoti ir kalbėti apie Sv. Sostą ir popiežių. 
Laisviau atsikvėpė ir kunigai: pradėjo dėvėti sutanas ir 
laikyti šv. Mišias, kurias buvo apleidę. Daugelis katalikiškų 
ir politinių draugijų gyvu žodžiu ir raštais prašė, kad, kai grįš 
į Romą, Vizitatorius perduotų popiežiui padėkas ir jų sūnišką 
paklusnumą. 

Norėdamas dar labiau sujungti katalikų mintis ir širdis 
su Apaštalų Sostu ir pačiu popiežium, Vizitatorius įsakė vi- 
sose Lietuvos bažnyčiose suruošti iškilmingiausias pamaldas 
pop. Pijaus XI vainikavimo dienai (vasario 12) paminėti. Tai 
buvo labai sėkmingai įvykdyta sekmadienį (vasario 14). 

Vizitatoriaus misijoje buvo trys svarbiausi uždaviniai: 
įsteigimas bažnytinės provincijos, atnaujinimas santykių su 
Apaštalų Sostu ir sudarymas konkordato. Pagrindinis Vizi- 
tatoriaus darbas buvo paruošti atitinkamus projektus ir gauti 
jiems pritarimą iš Lietuvos vyriausybės ir patvirtinimą iš 
Apaštališko Sosto. 


Bažnytinės provincijos organizavimas 

Bažnytinė provincija turėjo apimti visas Lietuvos 
teritorijas ir jos valdžioje esančias žemes ir bažnytines insti- 
tucijas, neliečiant tų sričių, kurios buvo lenkų okupuotos. Vos 
pradėjęs savo darbą, Vizitatorius susidūrė su eile formalinių 
kliūčių, kurių pati svarbiausioji buvo Lietuvos vyriausybės 
nepalankumas. Vyriausybė gerai žinojo, kad šiuo metu po- 
piežius negalėjo Vilniaus vyskupijos priskirti Lietuvai, todėl 
ji samprotavo neturinti teisės pasirašyti dokumentą, kuriuo 
sostinė Vilnius liktų už Lietuvos ribų. Be to, Lietuvos vy- 
riausybė manė, kad bažnytinių Lietuvos reikalų tvarkymą 
reikėtų atidėti po rinkimų. 

Arkiv. Matulevičius buvo labai praktiškas žmogus. Jam 
buvo pažįstami parlamentiniai rinkimai įvairiuose kraš- 
tuose, kur ilgiau išsilaikiusi dauguma pralaimi kartais vien 
dėl to, kad rinkikai sumano pabalsuoti kitaip, nepaisydami 
savo įsitikinimų. Todėl Vizitatorius skubėjo nustatinėti naujų 

vyskupijų ribas. Jam buvo sunku susitarti net su dešiniųjų 
valdžia, kurios nariai nevisuomet sutardavo, ir dažnai keis- 
davosi ministrai. Respublikos prezidentas Aleksandras Stul- 
ginskis buvo geras katalikas, kurį gerbė ir politiniai priešai, 
bet nedaug jis tegalėjo, nes jo galią ribojo valstybės 
konstitucija. 

Atsirado ir teritorinių keblumų. Nepriklausomoje 
Lietuvoje buvo likę dalys Vilniaus, Seinų ir Varmijos vysku- 
pijų, kurių sostinės buvo už respublikos ribų. Daugiausiai 
bėdos Vizitatoriui darė pats mažiausias kupstas: keletas 
katalikų parapijų Klaipėdos krašte, kurios nuo seno priklausė 
Varmijos (vok. Ermland) vyskupo jurisdikcijai. Klaipėdos 
krašte tada buvo apie 140 tūkstančių gyventojų, iš kurių 
tebuvę tik apie 8000 katalikų, pasisklaidžiusių tarp protes- 
tantų. Iš visų gyventojų tikrų vokiečių tebuvęs tik vienas 
trečdalis. 

Varmijos vysk. Augustinas Bludau ir to krašto parapijų 
pirmininkai kreipėsi net į Apaštalų Sostą, prašydami jų 
neatskirti nuo Varmijos vyskupijos, nes Klaipėdos krašto 
gyventojai yra vokiečiai. Todėl dvasinius patarnavimus 
lietuviams gali atlikti vokiečiai kunigai, kurie lietuviškai 
moka pakankamai, nes Lietuvos kunigai nesupranta žemai- 
tiškos tarmės, kurią vartoja klaipėdiečiai... 

Prie to klaipėdiečių parapijų pirmininkai dar pridėjo, kad 
Varmijos vyskupijos kunigų auklėjimas ir paruošimas pasto- 
racijai esąs ne tik skirtingas, bet daug aukštesnis negu 
Lietuvos seminarijose. Ir net pagrasino, kad, jeigu jų 
prašymas nebus patenkintas, tai klaipėdiečiai kunigai pasi- 
trauksią iš savo vietų. Apaštalų Sostas jų prašymą persiuntė 
Vizitatoriui ir prašė ištirti visą padėtį. 

Vizitatorius viską nuodugniai ištyrinėjo bažnytiniu, teisi- 
niu, politiniu, tautiniu ir pastoraciniu atžvilgiu ir rado, kad 
skundai buvo nepagrįsti ir neteisingi. Siųsdamas savo gerai 
dokumentuotą pranešimą Sv. Sostui, Vizitatorius priminė, 
kad Klaipėdos kraštas teisėtai priklauso Lietuvos res- 
publikai, ir pasiūlė to krašto parapijas išimti iš Varmijos 
vyskupo jurisdikcijos ir sudaryti bažnytinį administracinį 

vienetą apaštališkojo vikarijato vardu, kurį valdytų Telšių 
vyskupas, kaip Sv. Sosto delegatas. 

Iš valdžios ir visuomenės žmonių tarpo kilo savotiški 
pageidavimai ir dėl Lietuvai likusios Vilniaus vyskupijos 
dalies. Buvo siūloma ją palikti, kaip iki šiol buvusi (Apašta- 
liškoji administratūra). Esą tai būtų lyg protestas dėl praras- 
to Vilniaus. Vizitatorius pareiškė trumpai ir aiškiai, kad 
Apaštalų Sostas politinių sienų nenustatinėja ir kad nedera 
taip žaisti savo tautiečių likimu. 

Tais pačiais sumetimais buvo pageidaujama, kad naujai 
sudaroma lietuviškoji vyskupija iš buvusios Seinų vysku- 
pijos dalies vadintųsi senuoju Seinų vardu, nepaisant, kad 
Seinus jau valdė Lenkija. Taip pat kilo ir žemaičių patriotai, 
kad pasiliktų Žemaičių vyskupijos vardas, nors seniai jau 
buvo ruošiamasi tą vyskupiją suskaldyti į mažesnes vyskupi- 
jas. Todėl Vizitatoriui ir vyskupams, kurie ruošė bažnytinės 
provincijos struktūrą, teko atsižvelgti į vyriausybės ir kai 
kurių pavienių asmenų norus. 


Provincijos struktūra 


Kai buvo išaiškintos visokios provincijos organizavimo 
kliūtys ir pageidavimai, Vizitatorius sudarė specialią komi- 
siją nustatyti naujų vyskupijų plotus ir ribas. Jam talki- 
ninkavo vyskupai, visa eilė vadovaujančių dvasiškių ir 
Apaštalų Sosto delegatūros patarėjas Msgr. Faidutti. Dau- 
giausia laiko užėmė Žemaičių vyskupijos padalijimas, nes ji 
apėmė didžiulius plotus su virš milijono tikinčiųjų. Jos cent- 
ras turėjo likti Kaune, kaip Lietuvos bažnytinės provincijos 
sostinė, ir dvi periferinės vyskupijos: vakarinėje dalyje — 
Telšiuose, o rytinėje — Panevėžyje. 

Kadangi seiniškės vyskupijos dalies centras turėjo būti 
Vilkaviškyje, tai ir pati vyskupija gavo Vilkaviškio vardą, o 
Vilniaus vyskupijos dalies apaštališkoji delegatūra gavo 
Kaišiadorių vyskupijos vardą. Tos dvi vyskupijos jau turėjo 
apibrėžtą teritorijos plotą ir maždaug žinomą tikinčiųjų 
skaičių. Skaldomoji Zemaičių vyskupija tvarkytojams suteikė 
daug rūpesčių ir nemažiau darbo, nes reikėjo atsižvelgti ne 

tik į tikinčiųjų skaičių, bet ir į geografines ribas, kurias buvo 
neįmanoma apibrėžti tiesiomis linijomis. 

Pagal sudarytą planą Kauno metropolinė arkivyskupija 
turėjo apie 460.000 tikinčiųjų su devyniais dekanatais. Telšių 
vyskupija su Klaipėdos prelatura turėjo apie 378.000 tikin- 
čiųjų su trylika dekanatų. Panevėžio vyskupija — taip pat 
apie 378.000 tikinčiųjų su dešimčia dekanatų. Vilkaviškio 
vyskupija turėjo apie 320,000 tikinčiųjų su vienuolika 
dekanatų, Kaišiadorių vyskupija — apie 220.000 tikinčiųjų su 
penkiais dekanatais. Visos vyskupijos buvo pakankamai 
didelės, tirštai apgyventos ir materialiai aprūpintos tiek, kad 
galėtų išsilaikyti. Be to, ir Lietuvos valdžia pažadėjo 
vyskupams mokėti tinkamas algas. 


Naujos hierarchijos formavimas 


Kandidatų į vyskupus parinkimas buvo labai svarbus ir 
jautrus Vizitatoriui uždavinys, nes jis buvo ribojamas tomis 
pačiomis sąlygomis, kaip provincijos įkūrimas — Vatikano ir 
Lietuvos vyriausybės sutikimas bei pritarimas. Kandidatų, 
šviesių ir gabių, tarp Lietuvos dvasiškijos netrūko. 

Pats pirmutinis ir svarbiausias dalykas buvo 
arkivyskupo metropolito parinkimas. Aiškiu ir natūraliu 
kandidatu buvo Žemaičių vyskupas Pranciškus Karevičius 
(1861-1945), tačiau dėl jo Vatikanas turėjo kažkokių rezervų, 
gal ryšy su lenkų dvarininkų ir kan. Kazimiero Genio 
skundais. Ir pats Vizitatorius svyravo dėl Karevičiaus ties- 
muko ir nevisai diskretiško charakterio, nors kaip vyskupui 
jam netrūko nei uolumo, nei pamaldumo, nei žmonių meilės. 

Po ilgų svarstymų ir pasitarimų su žymesniais 
asmenimis Vizitatorius metropolitų sostui parinko vysk. 
sufraganą Juozapą Skvirecką (1873-1959), pora metų už save 
jaunesnį teologijos daktarą, Sv. Rašto vertėją į lietuvių kalbą, 
kuris (kaip pats vizitatorius) pirmiausia žiūrėjo bažnytinių 
reikalų, ne politinių vėjų. 

Tas pasirinkimas Vizitatoriui suteikė naują, nemalonų 
rūpestį, įtikinti vysk. Karevičių, kad atsisakytų Zemaičių 
vyskupystės. Tuo reikalu vasario 22 d. Vizitatorius aplankė 

vysk. Karevičių ir jam švelniai išdėstė visą padėtį. Vysk. 
Karevičius labai susirūpino savo likimu, bet, viską apgalvo- 
jęs, parodė savo gyvą katalikišką atsidavimą Sv. Sostui ir 
pasirašė rezignacijos prašymą. Kaip marijonų generolas, 
Vizitatorius jam užtikrino tinkamas sąlygas ir pragyvenimą 
Marijampolės marijonų vienuolyne, kur po trejų metų (1929) 
jis padarė amžinuosius vienuolio įžadus ir ten išgyveno iki 
pat savo amžiaus pabaigos. 

Telšių vyskupu Vizitatorius pasiūlė Seinų katedros 
prelatą Justiną Staugaitį (1866-1943), Aukštosios Panemunės 
kleboną ir Garliavos dekaną, Lietuvos seimo vicepirmininką 
ir žymų visuomeninką ir labdarystės veikėją. 

Panevėžio vyskupu pasiūlė Zemaičių katedros kan. 
Kazimierą Paltaroką (1875-1958), seminarijos vicerektorių ir 
universiteto teologijos-filosofijos fakulteto sociologijos 
profesorių. 

Lietuvos užsienių reikalų ministrą, universiteto profe- 
sorių dr. Mečislovą Reinį (1884-1953) pasiūlė Vilkaviškio 
vysk. Antano Karoso (1856-1947) pagalbininku. 

Kaišiadorių vyskupu pasiūlė kan. Juozapą Kuktą (1873- 
1942), Vilniaus katedros kanauninką ir Lietuvai priklausan- 
čios dalies apaštališką administratorių. Vysk. Matulevičiui 
valdant Vilniaus vyskupiją, kan. Kukta buvo geriausias 
vyskupo patarėjas ir asmeniškas draugas, nes Petrapilio dva- 
sinėje akademijoje juodu buvo vyriausybės pripažinti geriau- 
siais studentais ir tą pačią dieną (1898.XI.20) buvo įšventinti 
kunigais. 

Antraeiliais kandidatais, kaip paprastai priimta, buvo 
pasiūlyti keturi asmenys, visi universiteto teologijos- 
filosofijos fakulteto profesoriai: Kazimieras Saulys, Pran- 
ciškus Kuraitis, Antanas Alekna ir Aleksandras Grigaitis. 

Lietuvos bažnytinės provincijos projektas buvo užbaig- 
tas 1926 m. vasario 15 ir tą pačią dieną buvo vyskupų konfe- 
rencijos patvirtintas. Vasario 20 d. Vizitatorius su projektu 
supažindino Respublikos prezidentą Stulginskį, ministrą 
pirmininką dr. Leoną Bistrą ir užsienių reikalų ministrą prel. 
Mečislovą Reinį. Buvo pasikeista nuomonėmis apie kai 

kurias smulkmenas, bet esmėje Lietuvos vyriausybės nariai 
projektui pritarė. 

Visi vizitacijos darbai ir projektų paruošimai ėjo labai 
sparčiai, tačiau atrodo, kad Vizitatorius nepamiršo nė 
marijonų reikalų. Tai matyti iš daugybės jo laiškų kun. Rėk- 
laičiui Romoje, kuriuose pilna nurodymų, kaip ir kas daryti- 
na dėl centrinių namų, siunčiama įvairių dokumentų ir pra- 
šoma perduoti jo patvarkymus Amerikos ir Drujos marijo- 
nams. Tuo atžvilgiu labai būdingas jo 1926.1.30 d. laiškas iš 
Kauno: 

„Tik šiandie duodu atsakymus į laiškus. Pirmąjį mėnesį 
turėjau tiek rūpesčių ir darbo, kad vos tik vieną naktį gavau 
išsimiegoti 6 valandas, o šiaip tai miegodavau tik po 3-5 
valandas. Aplankiau galybę žmonių ir atlikau galybę 
reikalų. Sias dienas rašiau filosofijos ir teologijos fakultetui 
įstatus. Kai atvažiuosiu, viską žodžiu papasakosiu. Kitus 
dalykus parašysiu vėliau. Skubu, kad bent šiandie galėčiau 
išsiųsti šį laišką. Jį berašant, nežinau kiek kartų sutrukdė“. 
Tame laiške papunkčiui buvo surašyta 15 skirtingų reikalų. 

Arkiv. Matulevičius visada labai vertino spaudą, todėl 
įtaigojo savo brolius marijonus Marijampolėje leisti laik- 
raštį. Kai tas jo sumanymas virto realybe, vizitatorius 1926 
m. kovo 2 d. iš Kauno parašė redakcijai laišką: „Džiaugiuosi, 
kad pradedate leisti naują laikraštį ir ketinate jį pavadinti 
'Šaltiniu'. Prieš karą ėjo to paties vardo laikraštis, buvo labai 
skaitomas ir visur Lietuvoje išsiplatinęs. Senasis Šaltinis' 
kėlė skaitytojų širdis prie Dievo ir žadino, kad būtų doresni ir 
gyventų, kaip liepia tikėjimas. Geidžiu, kad jūs, nors ir mažą 
pradėję, pavytumėte, o net ir pralenktumėte aną senąjį 
“Saltinį'. Jus, jūsų bendradarbius ir skaitytojus laiminu visa 
širdimi, linkėdamas laikraščiui kuo geriausios kloties + Jur- 
gis, Arkivyskupas“. 


Vizitatorius grįžta į Romą 


Sutvarkęs Lietuvos bažnytinės provincijos reikalus, 
Vizitatorius išskubėjo į Romą viską pristatyti Sv. Sostui ir 
gauti jo pritarimą. Romą jis pasiekė 1926 m. kovo 6 d. ir kovo 

8 d. aplankė Vatikano valstybės sekretorių kardinolą 
Gasparri ir jam įteikė Kaune paruoštus planus. Gyvu žodžiu 
savo gerai pažįstamam kardinolui išdėstė nuotaikas Lietuvo- 
je ir pabrėžė reikalo skubumą, nes artėja Lietuvos seimo 
rinkimai, kurių išdavos katalikams nėra tikros. Todėl 
maloniai prašė kardinolo neatidėlioti bažnytinės provincijos 
steigimo ir naujų vyskupų paskyrimo, kol Lietuvą dar valdo 
katalikai. 

Sv. Tėvas Vizitatorių priėmė kovo 13 d. ir buvo labai 
patenkintas jo atlikta misija Lietuvoje. Dėkingumo ženklan 
popiežius arkiv. Matulevičiui padovanojo auksinį medalį, 
neseniai išleistą kanonizuotos šv. Teresėlės Kūdikėlio Jėzaus 
proga. 

Kiek daugiau apie provincijos reikalus sužinome iš arkiv. 
Matulevičiaus kovo 15 d. laiško vysk. Skvireckui. Sveikin- 
damas vyskupą su artėjančia vardo diena ir linkėjimais 
visokeriopų Dievo malonių, jis prideda daugiau žinių apie 
Vatikano nuomones. Esą reikalus bus galima gerai atlikti, 
bet yra kiek kliūčių dėl provincijos sudarymo. Sv. Sostas nori, 
kiek tik bus galima, patenkinti Lietuvos vyskupų ir valdžios 
pageidavimus. Su viskuo sutinkama, tik sunkumų sudaro 
Klaipėdos kraštas (iš vokiečių pusės), kuriuos tikimasi 
nugalėti, ir Administratio Apostolica Kaišiadorensis. To 
vardo, kaip kas pageidavo, jokiu būdu nesutinka palikti. 
Griežtai pareikšta, kad negalima ir nenorima kištis į politiką 
ir sukelti audrą kitur. Be to, ši formulė galėtų būti blogai 
suprasta ir daryti įspūdžio, kad Administratio Kaišiadorensis 
paliekama Vilniaus arkivyskupo lenko jurisdikcijoje. Baig- 
damas laišką, prašo vysk. Skvirecko tuos dalykus užlaikyti 
griežtoje paslaptyje. 

Vatikano įstaigose darbas vyko sparčiai. Greitai buvo 
išlyginti pasitaikę nesklandumai ir paruošta bažnytinės 
provincijos įsteigimo bulė Lituanorum gente. Tos bulės datą 
parinko pats popiežius Pijus XI — 1926 metų Velykų dieną, 
balandžio 4 d., Kristaus prisikėlimo šventę. Sekančią dieną 
Sv. Tėvas paskyrė visus vyskupus. 

Didelio džiaugsmo apimtas, Vizitatorius balandžio 6 d. 

parašė laišką arkiv. Skvireckui, pranešdamas, kad Lietuvos 
Bažnytinės Provincijos sudarymo bulė jau spausdinama 
Acta Apostolicae Sedis ir pasirodys rytoj. Bulės tekstą 
parūpino Msgr. Faidutti. Čia visi stebisi, kad tokie svarbūs 
dalykai pavyko taip greitai atlikti. Be abejo, tai didelės reikš- 
mės istorinis įvykis. Tuo Sv. Tėvas norėjo parodyti Lietuvai 
ypatingą meilę ir palankumą. Baigdamas laišką, Vizitato- 
rius išreiškė viltį, kad Lietuva ir Lietuvos valdžia mokės tai 
įvertinti. Būtų gerai, kad Lietuvos valdžia pasiųstų Sv. Tėvui 
padėkos telegramą. Prašo paveikti, kad tai įvyktų. Svarbu 
tinkamai nustatyti ir viešąją opiniją. 


Balandžio 10 d. vėl rašo arkiv. Skvireckui, pranešdamas, 
kad bules žada paruošti iki balandžio 16 d., tai nauji 
vyskupai tegu ruošiasi konsekruotis. Provincijos įsteigimo 
bulę pataria, kiek galima iškilmingiau, paskelbti Kauno ba- 
zilikoje. Būtų gera suruošti ir akademiją su tinkamomis 
paskaitomis iš Lietuvos vyskupijų praeities ir apie dabar 
skelbiamos bulės reikšmę. Gal galėtų tą darbą pasiūlyti 
kai kuriems profesoriams. Taip pat parašė, kad pirmadienį, 
balandžio 12 d., turės audienciją pas Sv. Tėvą drauge su 
vysk. Karevičium. Kadangi arkiv. Matulevičius buvo pasi- 
ryžęs važiuoti į Eucharistinį Kongresą Chicagoje, tai norėtų 
iki to laiko sutvarkyti reikalingiausius dalykus. Zinoma, 
bus padaryta ir vyskupų konferencija. Prašo pagalvoti apie 
dienotvarkę. 


Balandžio 15 d. laiške Arkivyskupui dėkoja už telegramą 
ir laišką. Pavaizduoja ir nuotaikas Romoje: „Čia labai paten- 
kinti ir džiaugiasi, kad Lietuvoje katalikai patenkinti provin- 
cijos sudarymu ir naujų vyskupų paskyrimais. Zinoma, 
priešininkai visuomet ras ką prikišti, bet nėra ko jų paisyti. 
Be abejo, kas padaryta, gali išeiti tik Lietuvos Bažnyčios ir 
Tautos labui“. Toliau dar prideda: „Jeigu laikraščiai gerai 
nesuprastų to įvykio, prašau pasirūpinti klaidingas žinias 
atitaisyti, žinoma, į tai nepainiojant mano vardo“. Tame 
pačiame laiške Vizitatorius pranešė, kad iš Romos į Kauną 
griš balandžio 22 d. drauge su arkiv. Karevičium, kurį popie- 

žius buvo pakėlęs tituliniu Scytopolio arkivyskupu dar kovo 
27 dieną. 

Abiejų arkivyskupų grįžimo dieną Lietuvoje lijo. To 
nepaisant, žmonės pakeliui rinkosi į geležinkelių stotis juos 
pasveikinti. Kaune juos sutiko vyskupai, vyriausybės 
atstovai ir didžiulė žmonių minia. Atsakydamas į jų sveiki- 
nimus, Apaštališkasis Vizitatorius trumpai pavaizdavo savo 
misijos reikšmę ir pabrėžė, kad dabar Lietuvoje prasideda 
naujas religinis gyvenimas ir kad Lietuva garbingai įjungta į 
katalikų Bažnyčios tautų šeimą. 


Nauji darbininkai Kristaus vynuogyne 


Lietuvos bažnytinės provincijos įkūrimas baigtas. Dabar 
atėjo laikas įteisinti naujuosius vadovus, kuriems galią 
suteikė Sv. Petro įpėdinis, popiežius Pijus XI. Vyskupo titu- 
las ir valdžia galutinai suteikiama iškilmingose apiegose, 
vadinamose konsekracija, kurios yra ne tik sudėtingos, bet ir 
giliai įpareigojančios. Visų keturių vyskupų konsekracijos 
vyko Kauno arkikatedroje. 

Pirmasis buvo konsekruotas balandžio 25 d. Justinas 
Staugaitis. Jį konsekravo vysk. Antanas Karosas, kuriam 
asistavo arkivyskupai Juozapas Skvireckas ir Pranciškus 
Karevičius. Gegužės 1 d. pats Apaštališkasis Vizitatorius 
arkiv. Jurgis Matulevičius, asistuojamas arkivyskupų Skvi- 
recko ir Karevičiaus, konsekravo Juozapą Kuktą. Sekančią 
dieną arkiv. Karevičius, asistuojant arkiv. Skvireckui ir vysk. 
Karosui, konsekravo Kazimierą Paltaroką. Pagaliau, gegužės 
16 d. Apaštališkasis Vizitatorius, asistuojant vysk. Kuktai ir 
vysk. Staugaičiui, konsekravo Mečislovą Reinį. Paskirtų 
vyskupų ingresai į savo katedras buvo kiek vėliau. 

Visų iškilmių puošniausias vainikas buvo arkiv. Juozapo 
Skvirecko ingresas į Kauno arkikatedrą gegužės 13 dieną, 
Kristaus Dangun Zengimo šventėje, kurią įprasta vadinti 
Seštinėmis. Iškilmėse dalyvavo valstybės prezidentas Alek- 
sandras Stulginskis, ministrai, seimo nariai, užsienių vals- 
tybių ministrai-atstovai, aukštųjų mokyklų atstovai ir 
daugelis įvairių organizacijų atstovų bei pavienių žymes- 

niųjų asmenų. Didžiulė katedra nepajėgė sutalpinti visų 
žmonių. Minios telkėsi šventoriuje aplink visą katedrą. 

Iškilmių pradžioje buvo perskaityta apaštališkoji kon- 
stitucija Lietuvių Tautai Lituanorum Gente) ir vykdomasis 
bažnytinės provincijos steigimo dekretas. Pamokslą pasakė 
pats Vizitatorius, arkiv. Matulevičius, išryškindamas svar- 
besnius tos konstitucijos bruožus ir pabrėždamas savos, lie- 
tuviškos provincijos reikšmę Lietuvos religiniame ir tau- 
tiniame gyvenime. Žvelgdamas į ateitį,  Vizitatorius 
apoteoziškai priminė gaivalingą Bažnyčios jėgą ten, kur ka- 
talikai yra vieningi tarpusavy ir su Apaštalų Sostu. 

Ta pačia proga Lietuvos vyriausybė naujiems vys- 
kupams padovanojo pastoralus, kuriuos įteikė ministras 
pirmininkas dr. Leonas Bistras. Pastoralai yra tradicinis ir 
simbolinis ištisų šimtmečių ženklas valstybinės valdžios 
bendradarbiavimo su dvasine vyriausybe. 

Su šiomis iškilmėmis ir baigėsi pirmoji Vizitatoriaus 
misijos dalis. Jis turėjo pertraukti tolimesnį darbą — sutvar- 
kyti Lietuvos santykius su Apaštalų Sostu ir sudaryti kon- 
kordatą, nes jau reikėjo ruoštis į Ameriką, kur turėjo daly- 
vauti XXVIII tarptautiniame Eucharistiniame kongrese 
Chicagoje. Prieš išvykdamas, arkiv. Matulevičius parkvietė 
iš Romos kun. Rėklaitį paatostogauti Lietuvoje ir tvarkyti 
marijonų reikalus. 


**k+* 


Kai tikrieji katalikai džiaugėsi provincijos laimėjimu, 
kairiosios lietuvių politinės grupės — valstiečiai liaudininkai, 
socialdemokratai ir masonai įtūžusiai puolė arkiv. Matu- 
levičių, vysk. Staugaitį ir vysk. Reinį. Jie tai darė savo spau- 
doje ir seimo rinkimų agitacijose savo įprastiniu būdu: koliojo 
ir niekino katalikus, nesiskaitydami nei su teisybe, nei su 
etika, nei su elementariausiu mandagumu. Toje šmeižtų 
klampynėje jiems talkino ir save katalikais laikę tautininkų 
vadai (Smetona ir Voldemaras), kurie rinkimuose įsijungė į 
valstiečių liaudininkų bloką. Iki šiol tautininkams 

nepasisekė pravesti į seimus nė vieno atstovo, o dabar liaudi- 
ninkai jiems užleido tris vietas. 

Seimo rinkimuose gegužės 8-10 dienomis Lietuvą valdęs 
krikščionių demokratų blokas negavo atstovų daugumos. Jos 
neturėjo nė liaudininkai, kurie tuojau susidėjo su social- 
demokratais. Tačiau nė to dar neužteko sudaryti tikrą 
daugumą. Todėl jie prisikalbino tautinių mažumų (žydų, 
lenkų, vokiečių ir rusų) atstovus, jiems žadėdami įvairias 
privilegijas. Tokiu būdu liaudininkų ir socialdemokratų 
sudarytą vyriausybę kontroliavo mažumos. 


Bibl.: Stephanus Matulis, MIC, Archiepiscopus Georgius 
Matulaitis-Matulewicz, MIC, et Provinciae Ecclesiasticae 
in Lituania Anno 1926 Erectio (mašinraštis). To paties 
autoriaus vertimas į lietuvių kalbą išspausdintas an- 
trašte: „Lietuvos laisvės vainikas“ — Saltinis, 1976 m. 2- 
6 nr. ir 1977 m. 1 nr. (Dvimėnesinis žurnalas, leidžiamas 
Londone, Anglijoje). 

ARKIV MATULEVIČIUS IR MOTERŲ 
VIENUOLIJOS 


Slaptosios vienuolijos 


Kada pats Jurgis Matulevičius pajuto pašaukimą į 
vienuolinį gyvenimą, tikrai nežinome. Apie tai jis pats 
suteikia kiek daugiau žinių savo 1909.VII.30 prašyme Sv. 
Sostui leisti jam atnaujinamoje Marijonų Vienuolijoje daryti 
vienuoliškus įžadus be noviciato, nes jau nuo daugelio metų 
jaučia pašaukimą į vienuolinį gyvenimą ir savo kunigišką 
gyvenimą, kiek tai galima, jau seniai bando tvarkyti pagal 
vienuoliškus nuostatus. 

Vienuolinio gyvenimo įstatus bendrai, o Marijonų Vienuoli- 
jos ypatingai, kaip man atrodo Viešpatyje, pažįstu 
pakankamai“. 

Kai caro valdžia 1864 m. panaikino beveik visus katalikų 
vyrų ir moterų vienuolynus, netrukus Lenkijoje ir kaimy- 
niniuose kraštuose pražydo slaptų vienuolijų veikla. Jų stei- 
gėjas ir tvarkytojas buvo kapucinas Honoratas (Vaclovas 
Kožminskis 1829-1916). 1874-1895 m. laikotarpyje jis įsteigė 
apie 20 slaptųjų (18 moterų ir 2 vyrų vienuolijų), kurioms 
parašė įstatus ir tvarkė pirmuosius jų žingsnius. Kiekviena jų 
turėjo specialų skirtingą uždavinį, ypač darbuotis socialinėje 
srityje — globoti vargšus, ligonius, našlaičius, darbininkus ir 
juos šviesti. Tos vienuolijos greitai paplito Lenkijoje, Rusijo- 
je, Lietuvoje (Vilniuje, Seinuose) ir Latvijoje. 

Toji veikla kun. Matulevičiui jau buvo žinoma, kai jis 
studijavo Petrapilio akademijoje ir profesoriavo Kielcų semi- 
narijoje, bet su tų vienuolijų steigėju suėjo į artimesnį kon- 
taktą, tik baigęs mokslus Sveicarijoje. Siekdamas tobulesnio 
dvasinio gyvenimo, 1904 m. kun. Matulevičius įstojo į Tėvo 
Honorato 1892 m. įsteigtą „Pasaulinių Kunigų Marijos 
Sąjungą“ ir vadovavo tos sąjungos Varšuvos būreliui. 

Susipažinęs su kun. Matulevičium, Honoratas tuoj paste- 
bėjo, kad tas mokytas kunigas buvo Dievo dvasios vyras, 

geras vienuolinio gyvenimo ir krikščioniškos tobulybės žino- 
vas, pats gyvena ta dvasia. Taip jis rado gerą pagalbininką 
savo darbe, nes vienam, dargi uždarytam Nowe Miasto 
vienuolyne, buvo neįmanoma vadovauti savo įsteigtoms 
vienuolijoms. Todėl jis patardavo vienuolijų viršininkėms ir 
narėms svarbesniais reikalais kreiptis į kun. Matulevičių, 
jam pavesdamas atlikti kai kurių vienuolijų vizitaciją ir, 
reikalui esant, pakeisti net viršininkes. 

Tėvo Honorato įsteigtoms vienuolijoms reikėjo dar ir 
kitos pagalbos. Popiežius Leonas XIII raštu „Conditae a 
Christo“ 1900.XII.8 aprobavo paprastųjų įžadų vienuolijas, o 
Vyskupų ir Vienuolių Kongregacija 1901.VII 28 paskelbė 
„Normas“, kaip turi būti steigiamos ir įteisintos jau įsteigtos 
vienuolijos, ir dar pridėjo tokių vienuolijų įstatų schemą, 
pagal kurią turėjo būti suredaguoti kiekvienos vienuolijos 
įstatai. 

Geras vienuoliškos santvarkos žinovas, kun. Matulevi- 
čius, ne vienai vienuolijai padėjo priderinti savo įstatus prie 
1901 m. normų. Kai 1917 m. buvo paskelbtas naujas 
Bažnyčios teisių kodeksas, visos vienuolijos turėjo priderinti 
savo juridinę įstatų dalį prie kodekso reikalavimų. Kun. 
Matulevičiui atsirado naujas darbas: jau kartą jo paties reda- 
guotus vienuolijų įstatus reikėjo vėl pertvarkyti. Ir vėl jis 
rūpestingai ir mielai talkino įvairioms vienuolijoms, nes jam 
vienuolijų veikla buvo arčiausia jo širdies. 

Savo marijonams jis dažnai primindavo, kad pirmoje 
eilėje jie atsidėtų veiklai tarp vyrų ir paauglių jaunuolių. 
Drauge jis labai vertino pagalbą ir moterų sieloms, nes jose 
regėjo daugiau tikėjimo, pasišventimo, pasiaukojimo ir ištver- 
mės. Savo sociologinėse paskaitose Petrapilio akademijoje, 
keldamas moterų padėtį, jis tvirtino, kad moteris jokiu būdu 
nėra žemesnė už vyrą, bet ji yra kitokia, nes jai Dievas skyrė 
kitokius gyvenimo uždavinius. 

Kun. Matulevičius ir asmeniškai jautė didelę pagarbą ir 
dėkingumą moterims, nes iš jų patyrė daug gerumo ir užuo- 
jautos, kai jam labiausiai to reikėjo, ypač iš motinos, o po jos 
mirties — iš vyresnės sesers Emilijos, paskui brolienės ir 

pagaliau Varšuvoje 1904-1907 m. iš grafaitės Cecilijos Pla- 
terytės ir jos seselių. Tvarkydamas moterų vienuolijų įstatus 
bei instrukcijas, kun. Matulevičius stengėsi jas ištraukti iš 
senoviško užsidarymo kiauto, narių nelygybės ir net iš uni- 
formų. 


Jėzaus Sirdies Tarnaitės 


Bene daugiausiai kun. Matulevičius padėjo 1904 m. jį 
priglaudusiai ir ligoje globojusiai, 1874 m. įsteigtai vienuoli- 
jai „Postaniczki Najšw. Serca Jezusowego“ (Jėzaus Sirdies 
Tarnaitės). Jis perredagavo jų įstatus ir 1909.XII.21 gavo 
jiems Sv. Sosto aprobatą. Sios vienuolijos seserys kun. 
Matulevičių labai vertino ir juo rūpinosi. Kai jis tapo 
Vilniaus vyskupu, jam siuntinėjo maisto į karo nuniokotą 
Vilnių ir aprūpino reikalingiausiais baldais. 

1925 m. duotame Sv. Sostui pranešime vienuolijos 
viršininkė rašė: „Pati Dievo Apvaizda rėmė steigėjų 
pastangas, atsiųsdama uolų, mokytą teologijos daktarą, 
giliai pamaldų kunigą Jurgį Matulevičių. Jo patarimu 
Motina Marija (ChudzinAska) sušaukė pirmąją kapitulą. Jis 
peržiūrėjo mūsų konstituciją, ją pritaikė prie 1901 m. normų 
ir išrūpino Sv. Sosto aprobatą. Jo nurodymų ir pagalbos 
dėka 1906-1909 m. laikotarpyje mes įvykdėme visus jo 
patarimus“. 

Ir pats kun. Matulevičius viename laiške kun. Pijui 
Andziuliui 1911 m. parašė: „Galima sakyti, kad tą vienuoliją 
iš naujo įkūriau“. Jau būdamas Vilniuje vyskupu, jis 
priderino Jėzaus Sirdies Tarnaičių vienuolijos įstatus prie 
1917 m. Bažnyčios teisių kodekso. 1925 m. juos pateikė Sv. 
Sosto aprobatai, kuri buvo gauta 1931 metais. 

Greta šios pagrindinės vienuolijos kun. Matulevičius 
1905-1911 m. padėjo ir kitoms moterų vienuolijoms tvarkyti jų 
įstatus ir gauti Sv. Sosto aprobatas. Čia paminėtinos kiek 
žymesnės: Jėzaus Tarnaičių, Nekalčiausios Marijos Širdies 
Tarnaičių, Svč. Jėzaus Sirdies Paguodėjų, Jėzaus Vardo ir 
kitos. 

Iš 1923 m. korespondencijos su Jėzaus Vardo seserų 

vienuolijos (įsteigtos 1887 m.) vadovybe matyti, kad jis taisė 
jų įstatus, dažnai teiravosi, kaip geriau juos suredaguoti. Jis 
nepatarė seserims turėti „choro“ (bendro brevijoriaus kalbė- 
jimo), nes pakanka su darbu sujungtų paprastų maldų. Si 
vienuolija vysk. Matulevičiaus pastangomis gavo (1927 m.) 
ne tik jo parašytų įstatų aprobatą, bet ir Sv. Sosto dekretą 
(decretum laudis), pirmąjį žingsnį į popiežiškas teises. 

Jau būdamas Vilniuje, 1919 m. jis pritaikė naujam 
Bažnyčios teisių kodeksui Skausmingosios Dievo Motinos 
Sūnų (doloristų) vyrų vienuolijos (įsteigtos 1894 m.) įstatus, 
kuriuos Sv. Sostas aprobavo 1924 metais. 


Sv. Kazimiero Seserų Vienuolija 


Kun. J. Matulevičius yra daug pasitarnavęs ir Šv. 
Kazimiero seserų vienuolijai, kurią Amerikoje 1907 m. įsteigė 
kun. dr. Antanas Staniukynas (1865-1918). Tos vienuolijos 
pagrindinis uždavinys buvo paruošti mokytojas lietuvių 
parapijų mokykloms. Vienuolijai užuomazgą davė trys lietu- 
vaitės: sesuo Marija Kaupaitė, sesuo M. Immaculata 
Dvaranauskaitė ir sesuo M. Concepta Unguraitytė. Vienuoli- 
niam gyvenimui jos pradėjo ruoštis 1902 m. Sveicarijoje, 
Ingenbohlio Sv. Kryžiaus seserų vienuolyne. 1905 m. jas 
Amerikon pasikvietė kun. Staniukynas ir Harrisburgo vysk. 
John W. Shanahan. Savo pasiruošimą dar dvejus metus jos 
tęsė pas Nekalčiausios Marijos Sirdies seseris (Immaculate 
Heart of Mary) Scranton, Pa. Įžadus jos padarė 1907.VIII.80 
Sv. Juozapo parapijos bažnyčioje, kur klebonavo kun. 
Antanas Kaupas. Pirmąją lietuvišką mokyklą jos atidarė Mt. 
Carmel, Pa., kur Sv. Kryžiaus parapijos klebonu buvo kun. 
Staniukynas. Siai vienuolijai pirmuosius įstatus parašė vysk. 
Shanahan. £ 

Kai kun. Matulevičius 1913 m. nuvyko į Ameriką, Sv. 
Kazimiero seserys savo centrinį namą jau turėjo Chicagoje. 
Ten įkurdindamas pirmuosius marijonus, jis daug padėjo ir 
seserims kazimierietėms: vedė joms rekolekcijas, skaitė dvasi- 
nio turinio paskaitas ir parašė naujus įstatus pagal 1901 m. 
normas, o 1924 m. juos pritaikė prie 1917 m. Bažnyčios teisių 

kodekso. Rūpinosi šiai vienuolijai, kurios šaka 1920 m. 
įsikūrė Lietuvoje, gauti iš Sv. Sosto ir popiežiškąsias teises, 
tačiau ankstyva mirtis jam neleido tą planą įvykdyti. (A. 
Kučas, Kun. Antanas Staniukynas. Roma, 1965). 

Ir savo atnaujintai Marijonų Vienuolijai jis įstatus 
parašė du kartu. Pirmuosius pagal 1901 m. normas parašė 
1910 m., o antruosius, pritaikytus Bažnyčios teisių kodeksui, 
paruošė jau būdamas Vilniaus vyskupu. 1924 m. jų projektą 
išsiuntinėjo visiems marijonams, prašydamas, kad padarytų 
savo pastabų bei pataisų. Siuos įstatus Sv. Sostas galutinai 
patvirtino 1930 m. sausio 27 d. Liublino katalikų universiteto 
profesorius kun. Aleksy Petrani, vienuolių teisių žinovas, yra 
pareiškęs, kad iš jam žinomų įvairių vienuolijų įstatų kun. 
Matulevičiaus parašytieji yra patys tobuliausi. 


Nekaltai Pradėtosios Marijos Seserys 


Atgaivinęs Marijonų Vienuoliją ir 1911-1914 m. formuo- 
damas būsimus Bažnyčios darbininkus Lenkijoje ir Lietuvo- 
je, kun. Matulevičius planavo įkurti slaptą moterų vienuoliją 
ir Lietuvoje. Pagal jo planą kandidatės turėjo vykti į 
Sveicariją, ten atlikti noviciatą ir grįžti į Lietuvą. 1912 m. į 
Friburgą atvyko dvi kandidatės, kurias vienuoliniam 
gyvenimui ruošė pats kun. Matulevičius ir kiti marijonai. 
Tačiau vienuolijos steigimą sutrukdė 1914-1918 m. karas. 

To darbo jis ėmėsi tik 1918 m. pavasarį, grįžęs į 
Marijampolę. Parašė vienuolijos įstatus pagal naujo 
Bažnyčios teisių kodekso normas ir tuojau įteikė Seinų vysk. 
Antanui Karosui, kuris juos patvirtino 1918 m. spalio 15 d. 
Vienuolijos vardą parinko pats steigėjas: „Nekaltai Pradė- 
tosios Svč. Panos Marijos Vargdienių Seserų Vienuolija“. 
Pirmąjį vienuolijos branduolį sudarė 5 seserys, kurioms 
vadovauti buvo paskirta Petronėlė Uogintaitė. 

Sioje vienuolijoje kun. Matulevičius įkūnijo savo turimą 
moterų vienuolijos idealą: gilus dvasinis gyvenimas, veiklus 
apaštalavimas, veržlumas eiti ir dirbti ten, kur galima įnešti 
Kristaus dvasią. Salia bendrojo tikslo — Dievo garbės ir 
savosios tobulybės, vienuolės imasi mokyti ir auklėti vaikus, 

Jurgio Matulevičiaus įsteigtos Nekalto Svč. Mergelės Marijos 
Vargdienių Seserų Vienuolijos centrinis namas Marijampolėj. 


laiko ir veda pradžios mokyklas, vaikų darželius, kūdikių 
lopšelius, bendras ir specialias mergaičių mokymo bei 
auklėjimo įstaigas, spausdina ir platina knygas bei laikraš- 
čius, laiko ir veda ligonines, senelių ir našlaičių prieglaudas, 
veikia katalikiškoje akcijoje. 

Besikuriančios vienuolijos dvasiniais reikalais rūpinosi 
pats steigėjas, o jam išvažiavus į Vilnių, seseris globojo kun. 
Kazimieras Rėklaitis. Be įstatų, kun. Matulevičius dar parašė 
instrukcijas „Vargdienių Seselių vienuolijos vedamoji mintis 
ir dvasia“. Gi būdamas Vilniuje, bent laiškais stiprino jų 
dvasią ir rūpinosi pažanga. Tai buvo tarsi kun. Matulevi- 
čiaus akių lėlytė, kurią saugojo, už kurią ypatingai meldėsi ir 
stengėsi, kad vienuolės gyventų pagal jo užbrėžtus idealus. 

Net ir 1925 m. atvykęs į Lietuvą su Apaštališkojo Vizi- 
tatoriaus titulu ir teisėmis, arkiv. Matulevičius rado laiko 

pasitarnauti šiai vienuolijai. Kai tik būdavo Marijampolėje, 
rytais seserų vienuolyne laikydavo šv. Mišias, o po to 
pasikalbėdavo su vienuolijos vadovybe ir narėmis. Matyda- 
mas, kad bus naudinga vienuolijos pažangai, pakeitė vyriau- 
siąją vadovę, kurios vieton paskyrė seserį M. Teresę Novic- 
kaitę, ir davė naujų sugestijų vienuolijos plitimui ir gerovei. 
Iš mažo pradinio branduolio 1940 m. vienuolija jau 
turėjo apie 150 seserų ir 15 skyrių su daugybe visokių 
švietimo ir labdaros įstaigų, paplitusių po visą Lietuvą. 
Rusams bolševikams 1940 m. okupavus Lietuvą, jų 
kariuomenė užėmė motiniškuosius namus Marijampolėje. 
Netrukus komunistinė valdžia nusavino visas seserų įstai- 
gas ir namus. Laimei, 1937 m. seserys įsikūrė Jungtinėse 
Amerikos Valstybėse ir 1948 m. Kanadoje, kur tęsia arkiv. 
Matulevičiaus nurodytus ir užbrėžtus darbo ir veiklos barus. 
Vienuolijos centras įsikūrė prie nedidelio Putnam miestelio 
Connecticut valstijoje. Lietuvių visuomenėje įprasta jas 


vadinti Putnamo seselėmis. (Plačiau žr. Kun. R. Krasauskas, 
LE XX t. 144-147 p.). 


Jėzaus Eucharistijoje Tarnaičių Seserys 

Apėmęs valdyti plačią Vilniaus vyskupiją, vysk. Matu- 
levičius joje rado didelę daugumą gudų tautybės tikin- 
čiųjų. Todėl jam, visų katalikų vyskupui, labai rūpėjo pakelti 
ir gudų dvasinį bei religinį gyvenimą. Tam tikslui daug 
galėjo pasitarnauti iš gudų tarpo kilusios vienuolės seserys. 
Jų pagalbos reikalą 1919 m. kėlė ir patys gudai kunigai. 

Kai vysk. Matulevičius nusprendė įsteigti moterų 
vienuolyną Drujoje, kur klebonu buvo veiklus kun. Antanas 
Zienkevičius, tuojau į Vyskupą pradėjo kreiptis įvairių 
lenkiškų vienuoliją narės gudės, pareikšdamos norą dirbti 
savo tautiečių tarpe. 

Tokias seseris vysk. Matulevičius kurį laiką palaikydavo 
pas save, tyrė jų dvasią ir pašaukimą, leido daryti vienuo- 
liškus įžadus pagal jo paties parašytus naujai vienuolijai 
įstatus ir siuntė jas į Drują, pavesdamas vietos klebono 
globai. Kai jau susidarė seserų būrelis, Vyskupas paskyrė 

joms vadovę. Visas organizacinis procesas vyko nuo 1923 m. 
pavasario. Kai gavo Sv. Sosto leidimą, 1924 m. Vyskupas 
oficialiai įsteigė „Jėzaus Eucharistijoje Tarnaičių“ vienuo- 
liją, kuriai užbrėžė plačius darbo plotus socialinėje ir 
labdaros srityje, ypač mokyti vaikus ir suaugusius tikėjimo 
tiesų ir apaštalauti pravoslavų gudų tarpe. 

Iš pradžių Drujos vienuolėms vadovavo pats Vyskupas. 
Kai čia įsikūrė marijonai, seserų globa buvo pavesta kun. 
Andriejui Cikoto (1891-1952). Seserys savo reikalais ir toliau 
kreipdavosi į steigėją, asmeniškai jį lankydavo Vilniuje ar 
susisiekdavo laiškais. Vienuolijos pradžia buvo sunki: visur 
buvo didelis skurdas ir neturtas. Ir pačių seselių sąstatas 
buvo margas, nes daugelis buvo atėję iš Lenkijos vienuoly- 
nų. Kai kurios turėjo ir savo uniformas. Tai paskatino seselę 
viršininkę įsivesti puošnią vienuolišką uniformą. 

Vyskupas tam nepritarė, nes jis norėjo, kad Drujos 
seserys iš viso neturėtų vienuoliško rūbo. Kai dalis seserų jo 
nepaklausė ir spyrės, net žadėdamos steigti kitą vienuoliją, 
jis jas atleido iš vienuolyno ir pasakė, kad savo vyskupijoje 
kitos vienuolijos jis neieisiąs steigti. Nauja viršininke jis 
paskyrė mokytą ir inteligentišką seselę Vandą Jeute, kuri 
apramino sąmyšį. Seserys dėvėjo pasaulietiškus rūbus, o ant 
galvos mažus juodus velionėlius. 

Nugalėjusi pirmąsias sunkenybes, vienuolija pamažu 
augo: įsigijo savo namus, atidarė noviciatą, moterų rankdar- 
bių — siuvimo, mezgimo, audimo mokyklas ir mokytojavo 
vietos gimnazijoje. Pasibaigus vienuolijos viršininkės sesers 
Vandos kadencijai (1927.VII.7), kun. A. Cikoto, su Vilniaus 
arkiv. R. Jalbrzykowskio pritarimu, nauja viršininke paskyrė 
Juozapą Žukaitę. Ses. Vanda Jeute ir toliau liko gimnazijos 
direktore ir lenkų kalbos mokytoja. Tose pareigose išbuvo iki 
1928-1929 mokslo metų pabaigos. Atostogų metu ji pasitraukė 
iš vienuolijos, palikdama gilius pasiaukojimo ir kūry- 
bingumo pėdsakus Dievo ir Bažnyčios tarnyboje. Kokios 
buvo to pasitraukimo priežastys, nėra žinoma. Spėliojama, 
kad tai buvęs lenkų valdžios persekiojimas, kuriuo norėta 
sulenkinti visus gudus. 

Drujos bažnyčia ir vienuolynas. Čia vysk. J. Matulevičius įkurdino 
marijonus gudus ir 1923 m. įsteigė seserų — Jėzaus Eucharistijoje 
Tarnaičių vienuoliją 


Vienuolijos padėtis ypač pasunkėjo, kai 1938 m. lenkų 
valdžia jėga pašalino iš Drujos gudus marijonus ir paskyrė 
lenkus. Ir vienuolėms grėsė tas pats likimas. Tačiau jos 
Drujoje dar išsilaikė iki II pasaulinio karo. Pergyvenusios 
karo ir rusų bei vokiečių okupacijų baisumus, 1945 m. į 
Lenkiją repatrijavo 26 seserys. Kita tiek liko ir Vilniaus 
krašte. Lenkijoje jos į savo vienuoliją priėmė ir kandidates 
lenkes. 1945-1965 m. laikotarpyje Lenkijoje Jėzaus Eucha- 
ristijos Tarnaitės turėjo 11 namų ir virš 70 seserų. Už 
Lenkijos ribų 1971 m. buvo apie 50 seserų, kurios dirbo 9 
vietovėse, prisitaikydamos prie to laiko vietos sąlygų. 


Žr. Kun. J. Vaišnora, Vysk. Jurgis Matulaitis, Seserų — 
Jėzaus Eucharistijoje Tarnaičių — vienuolijos steigėjas, 
Laivas 1977 m. 8 ir 10 nr.; S. Katarzyna Skuriat, SJE, 
Zotožyciel  Zgromadzenia Siėstr Stužebnic Jezusa w 
Eucharystii, spausdintame rankraščio teisėmis rinkinyje: 
Pro Christo et Ecclesia. Redagavo ks. Jan Bukowicz, 
MIC. 

Lietuvos benediktinių reforma 


Apaštališkasis Vizitatorius Lietuvai, arkiv. Matulevičius, 
atvykęs tvarkyti Lietuvos Bažnyčios reikalų, savo uždaviniu 
laikė ir vienuolynų, ypač moterų, vizitaciją. 1926 m. Lietuvoje 
buvo penkios moterų vienuolijos: benediktinės Kaune, 
kotrynietės Krakėse, kazimierietės Pažaislyje ir Kaune, Svč. 
Jėzaus Širdies seserys Kaune ir kitur ir Nekaltai Pradė- 
tosios Svč. Marijos seserys Marijampolėje, plačiai papli- 
tusios po visą Lietuvą. Vizitatorius visoms toms vienuo- 
lijoms padėjo ne tik pamokymais, bet ir sutvarkė kai kuriuos 
jų juridinius reikalus. Ta pačia proga kazimierietėms jis 
išrūpino iš Sv. Sosto Pažaislio nuosavybės pripažinimą. 

Žymiausias jo darbas buvo Kauno benediktinių 
vienuolyno reforma. Rusams nuo 1863 m. naikinant katalikų 
vienuolynus, benediktinės buvo paliktos Kaune, kol išmirs 
visos seserys. Į šį vienuolyną būdavo priimamos tik Lietuvos 
dvarininkų ir bajorų dukros. Benediktinės galėjo ilgai išlikti 
gyvos tik dėl to, kad esą vienai vienuolei mirus, jos vardu 
priimdavo kitą kandidatę. 

Lietuvos nepriklausomybės pradžioje benediktinės suda- 
rė bažnytinei vyresnybei daug vargo ir rūpesčio dėl nuo- 
latinio lenkių ir lietuvaičių seserų nesutarimo. Nors lenkės 
buvo iškeltos į Kolainius (vėliau išvyko į Lenkiją), bet ir 
Kaune likusios lietuvaitės negalėjo gyventi pagal savo 
regulą: vesti uždarą ir vien kontempliatyvinį gyvenimą. 
Vienuolynas merdėjo, beliko tik šešios seserys. 

Viską nuodugniai ištyręs ir atsiklausęs Sv. Sosto, Vizi- 
tatorius tą vienuolyną reformavo pagrindinai. Benedikti- 
nėms pritaikė Amerikos Sv. Scholastikos seserų įstatus, 
pagal kuriuos ši vienuolija pasidarė veiklaus apaštalinio 
pobūdžio bendruomenė. Vienuolija tuojau atgijo, seserų 
skaičius augo greitai. 

1940 m. benediktinės turėjo virš 50 seserų, kurios dirbo 
aštuoniose vietovėse, vesdamos vaikų darželius, vaikų ir se- 
nelių prieglaudas ir pradžios mokyklose dėstydamas tikybą. 

Kaip matome, Jurgis Matulevičius nuo pat savo 

kunigystės pradžios šalia daugelio kitų pareigų visuomet 
rūpinosi ir moterų vienuolijomis, jų dvasine pažanga ir 
geresniu susitvarkymu. Tas rūpestis nesumažėjo nė tada, kai 
jis tapo Vilniaus vyskupu ir Apaštališku Vizitatorium 
Lietuvai. 

Jo uolumas vesti žmonių sielas į Dievą ir tobulybę neuž- 
geso nė mirties agonijoje: jau pakeliui į amžinybę, maty- 
damas šalia lovos slaugę, jai liepia klauptis ir paskui jį 
kalbėti vienuoliškųjų įžadų priesaiką. 

ARKIVYSKUPAS MATULEVIČIUS 
AMERIKOJE 


Pirmąjį kartą kun. Matulevičius Ameriką lankė 1913 m., 
kai jis ten palydėjo iš Sveicarijos du marijonus, kun. Feliksą 
Kudirką ir kun. Julijoną Kazaką, užjūriuose kurti pirmąjį 
lietuvių marijonų branduolį. 

Antroji jo kelionė Amerikon įvyko tik po 13 metų. Jos 
tikslas buvo ne tik pažiūrėti, kaip išaugo jo marijonai, bet ir 
sustiprinti jų apaštalavimo veiklą. Seniai jau troško juos 
aplankyti, bet jo neišleido svarbūs darbai. Dabar tik pasiryžo 
keliauti, kai gavo asmenišką Chicagos arkiv. kardinolo 
George W. Mundelein (1872-1936) kvietimą į Tarptautinį 
Eucharistinį Kongresą. 

Tas kvietimas jam buvo ypač malonus, nes kard. 
Mundelein buvo palankus lietuviams nuo pat savo jaunų 
dienų. Tai prasidėjo nuo jo klebonavimo (1898-1899) Angelų 
Karalienės lietuvių parapijoje Brooklyne po kun. Vincento 
Kriaučiūno mirties. 1915 m. paskirtas Chicagos arkivyskupu 
ir vėliau pakeltas kardinolu, jis rodė daug palankumo lietu- 
viams: globojo seseris kazimierietes, marijonus ir išrūpino 
pirmąją prelatūrą Amerikoje lietuviui kun. Mykolui Krušui. 

Arkiv. Matulevičius, kun. prof. Pr. Bučio lydimas, iš 
Lietuvos iškeliavo gegužės mėn. pabaigoje. Traukiniu iš 
Kauno nuvyko į Paryžių, o iš ten į Cherbourgą ir birželio 1 d. 
išplaukė didžiuliu Amerikos laivu Leviathan. Su jais drauge 
keliavo ir prel. Julijonas Maciejauskas (1868-1947). Arki- 
vyskupui kelionę apmokėjo Newarko klebonas kun. Ignotas 
Kelmelis (1882-1969) ir Indiana Harbor (East Chicago) 
klebonas kun. Juozapas Jakštys (1858-1931) — abu aukoję po 
$ 150.00. 

New Yorką laivas pasiekė birželio 7 d. Aukštuosius sve- 
čius pasitiko speciali lietuvių komisija, daugelis kunigų ir 
didžiosios New Yorko spaudos korespondentai. Svečius 
apgyvendino žymiausiame viešbutyje Waldorf Astoria, 

Arkiv. J. Matulevičius Amerikoje 1926 m. 


kuriame paprastai apsistoja aukšti svetimų valstybių 
dignitoriai ir turtuoliai. 

Arkiv. Matulevičiui pagerbti vakare tame viešbutyje 
buvo suruoštas didelis banketas, kuriame dalyvavo apie 400 
asmenų. Jų tarpe buvo Lietuvos atstovas Washingtone Kazys 
Bizauskas, garbės konsulas dr. Julius J. Bielskis ir daug 
kunigų ir žymesnių pasauliečių. Po vakarienės buvo 

muzikinė dalis ir gausios prakalbos. New Yorko arkiv. kard. 
Patrick Hayes vardu svečią pasveikino Msgr. Lavelle. 

Dėkodamas už tokį gražų pagerbimą, arkiv. Matulevičius 
pasidžiaugė lietuvių laimėjimais Amerikoje ir nepriklau- 
somoje Lietuvoje, pabrėždamas tikėjimo reikšmę, krikščio- 
niškos dorovės principus, teisingumą, darbštumą, tėvynės 
meilę ir kiekvieno žmogaus pagerbimą, ir suteikė apašta- 
liškajį palaiminimą. 2 

Ovacijos tęsėsi ilgai. Žmonės neskubėjo skirstytis, nors 
laikas sviro į pusiaunaktį. Neskubėjo, nes tai buvo nepa- 
sikartojanti istorinė valanda, kurią radijas perdavinėjo 
visam pasauliui. Televizijos tada dar nebuvo. 

Iš New Yorko Arkivyskupas nuvyko į Washingtoną su 
oficialiu vizitu Lietuvos atstovui Bizauskui. Ten jis sužinojo 
ir paskutines naujienas iš Lietuvos: naujuoju Lietuvos pre- 
zidentu birželio 7 d. išrinktas dr. Kazys Grinius. Arkivys- 
kupas jam tuojau išsiuntė sveikinimo telegramą, bet negavo 
jokio atsakymo, kaip tai buvo priimta kultūringo pasaulio 
diplomatinių santykių taisyklėse. 


Sutiktuvės Chicagoje 


Iš Washingtono birželio 11 d. Arkivyskupas traukiniu 
nuvažiavo į Chicagą — lietuviškąjį miestą, kuriame buvo 
trylika lietuvių parapijų ir kazimieriečių bei marijonų 
vienuolijų centrai. Stotyje jį pasitiko specialus priėmimo 
komitetas, kuriam vadovavo kun. Petras Lapelis. Su didele 
palyda svečią nuvežė į marijonų namus prie Aušros Vartų 
parapijos. Tuojau pat, 11 valandą priešpiet, atlaikė šv. Mišias 
ir pasakė trumpą pamokslėlį. Bažnyčioje ir gatvėje žmonių 
spūstis buvo neapsakomai didelė, nors tai buvo šiokiadienis 
(penktadienis). 

Svečiui poilsio buvo nedaug: vakare jau priėmimo 
banketas Sv. Kazimiero Seserų auditorijoje. Banketui bilietai 
jau buvo išpirkti iš anksto, salė buvo perkimšta. Banketui 
vadovavo šv. Kryžiaus parapijos klebonas kun. Aleksandras 
Skripka. Arkivyskupui atvykus į salę, choras sugiedojo „Ecce 
Sacerdos Magnus“. 

Vakarienei pasibaigus, prasidėjo sveikinimų kalbos. Gar- 
bės stalas buvo ilgas, o kalbėtojų eilė dar ilgesnė. Kalbėjo 
kunigai: Mykolas Krušas, Julius Maciejauskas, Jeronimas 
Vaičiūnas, Anicetas Linkus, Ignas Albavičius, Pranciškus 
Būčys. Iš pasauliečių — Lietuvos konsulas Povilas Žadeikis, 
prof. Balys Mastauskas, Antanina Nausėdienė, bankininkai 
Jonas Brenza ir Juozas J. Elias-Elijošius. 


Arkiv. Jurgis Matulevičius 1926.V1I.16 
sutinkamas Chicagos, IIl., stotyje 


Paskutinis kalbėjo arkiv. Matulevičius. Jam atsistojus 
kalbėti, sustojo visi puotos dalyviai ir kėlė džiaugsmingas 
ovacijas. Kaip visada ramiu balsu, su šypsena veide, jis 
padėkojo už sveikinimus. Siltas jo žvilgsnis apgaubė visus 
dalyvius ir siekė toli už salės ribų. Jis nuoširdžiai pagyrė 
Amerikos lietuvius už religinę bei kultūrinę veiklą ir dideles 

aukas, jam būnant Vilniaus vyskupu. Ypatingai jis dėkojo 
Katalikų Federacijai, kuri savo aukomis palaikė Vilniaus ir 
Svenčionių lietuvių mokslo įstaigas. Pabrėžė, kad tik 
Amerikos lietuvių dėka Vilniuje gyvavo lietuvių gimnazija ir 
mokytojų seminarija, Svenčionių gimnazija ir visas mokyklų 
tinklas. Dėkodamas jų visų vardu, prašė juos remti ir toliau. 
Pokylis baigėsi po vidurnakčio, sugiedojus Lietuvos ir 
Amerikos himnus. 


Sv. Antano bažnyčios šventinimas 


Cicero, Illinois, yra pietvakarinis Chicagos priemiestis, 
kuriame lietuviai pradėjo kurtis XIX a. pabaigoje. Su laiku 
atsirado ryžtas kurti savo parapiją. 1911 m. kun. Antanas 
Ežerskis (1880-1968) pastatė mūro namus, kuriuose tilpo 
bažnyčia ir mokykla. Gal ir buvo pasitenkinimas, kad 
lietuviai turi savo bažnyčią, bet ji buvo kukli ir net nepanaši į 
bažnyčią, tuo tarpu kai pašonėje esančios chicagiškės savo 
bokštais stiebėsi į padanges. 

Parapiečių savigarba ėmė kutenti širdį — reikia naujos 
bažnyčios, tikros bažnyčios, su bokštu. Ir prasidėjo planai, 
architektai, dydžio ir aukščio matavimai, statybinės 
medžiagos telkimas, meisteriai ir pats svarbiausias rūpestis 
— pinigo sukaupimas. Viską sudėjus krūvon, bažnyčios 
statyba artėjo prie pabaigos 1926 m. pavasarį. Jos statytojas 
buvo kun. Jeronimas Vaičiūnas. Kai jis sužinojo, kad į 
Ameriką atvažiuoja arkiv. Matulevičius, jis netvėrė džiaugs- 
mu — jo bažnyčią pašventins lietuvis arkivyskupas! Ę 

Bažnyčios šventinimo iškilmės vyko jos patrono Sv. 
Antano dieną, sekmadienį, birželio 13 d. Nustatytu laiku 
parapijos procesija išvyko sutikti iš marijonų vienuolyno 
automobiliu važiuojantį Arkivyskupą. Jis tuojau išlipo iš 
automobilio ir pėsčias žygiavo su grįžtančia procesija į Sv. 
Antano bažnyčią. Procesiją lydėjo policijos motociklistai. 
Saligatviuose buvo pilna stovinčių žmonių, kuriuos į abi 
puses laimino kunigų palydos apsuptas Arkivyskupas. 

Prie bažnyčios laukė mokyklos vaikučiai su savo moky- 
tojomis, seselėmis kazimierietėmis. Bažnyčios frontoną puošė 

didelis žalias vainikas su įrašu: „Šv. Antano Mokykla. 
Sveikiname Jus“. Įrašo raidės buvo seselių išsiuvinėtos rožė- 
mis. 

Arkivyskupas pašventino bažnyčią, joje atlaikė pirmą- 
sias pontifikalines šv. Mišias, pasakė pritaikytą pamokslą ir 
suteikė apaštališką palaiminimą. Visos apeigos užtruko ilgai. 
Laimė, kad diena buvo nekaršta. Padangę dengė nuolatos 
slenkantieji debesys, tarsi grėsmingai tykodami, kol 
pasibaigs pamaldos. Vos žmonės spėjo išsiskirstyti, dangus 
prapliupo dideliais lašais, virstančiais čiurkšle, ir per porą 
valandų gatvės virto srauniomis upėmis. Ciceriečiai lietuviai 
didžiavosi, kad pats dangus pakrikštijo jų bažnyčią. 

Tos dienos darbai Arkivyskupui dar nepasibaigė: 5 val. 
popiet jis vizitavo Dievo Apvaizdos parapiją, kur klebonavo 
kun. Ignas Albavičius. Prisirinko daugybė žmonių. Po iškil- 
mingų sutiktuvių, Arkivyskupas pasakė pamokslą, pasigėrė- 
jo žmonių pamaldumu ir suteikė palaiminimą su Svenčiau- 
siu Sakramentu ir atlaidais. 

Tarp birželio 14-19 dienų lankė kitas Chicagos lietuvių 
parapijas. Visur sutraukė dideles žmonių minias. Jų dalis 
gal atėjo iš smalsumo pažiūrėti, kaip atrodo lietuvis 
Arkivyskupas. Ir ne vienam iš jų krito į širdį toks paprastas, 
nuoširdus, gyvo tikėjimo lietuviškas žodis, patraukiąs grįžti į 
Kristaus vynuogyną. 

Artėjant Eucharistinio Kongreso dienoms, vizitacijos 
buvo pertrauktos. Kadangi Arkivyskupas buvo pasiryžęs 
aplankyti lietuvių parapijas, kiek tik pajėgs, tai laikraščiuo- 
se buvo skelbiama, kad jis lankysis tik tose, kurių klebonai, 
gavę savo vyskupo leidimą, jį kvies. Kvietimai turėjo būti 
siunčiami iki liepos 4 dienos. 

Eucharistinis Kongresas 

Šis kongresas pažymėtinas tuo, kad jame pirmąjį kartą 
visų kongresų istorijoje lietuviai dalyvavo organizuotai ir 
jiems greta kitų tautų buvo paskirta speciali sekcija. 

Chicaga kongresui ruošėsi iš anksto. Kai pasklido žinia, 
kad ketvirtadienį, birželio 17 d., atvyksta specialus popie- 

žiaus Legatas, kard. Jonas Bonzano, žmonės rinkosi iš visų 
miesto kraštų į Illinois Central geležinkelio stotį jo pasitikti. 
Vienuoliktai valandai baigiantis, ėmė gausti fabrikų sirenos, 
ir nepaprastas iš New Yorko traukinys, kurio visi vagonai 
buvo nudažyti kardinolų rūbo spalvomis, pamažu įslinko į 
stotį. Legatą ir visus jo palydovus pasitiko kongreso šei- 
mininkas, kard. Mundelein. Sutiktuvėse dalyvavo arkiv. 
Matulevičius ir kun. Būčys. 

Po trumpų pasveikinimo ceremonijų, Legatas ir visa jo 
palyda automobiliais važiavo į katedrą. Visos numatyto 
maršruto gatvės buvo pilnos žmonių. Automobiliai galėjo vos 
slinkte slinkti. Žiūrovų buvę per 150.000. Minioje buvo ir 
lietuvių, nes, pravažiuojant arkiv. Matulevičiui, daugelyje 
vietų jam smarkiai plojo. 

Į katedrą buvo įleidžiami tik dvasiškiai. Ir tai ne visi 
tilpo. Kardinolai susėdo netoli altoriaus, o arkivyskupams ir 
vyskupams vietos buvo paruoštos bažnyčios viduryje. Arkiv. 
Matulevičius sėdėjo antroje eilėje ties sakykla, iš kurios kard. 
Mundelein pasveikino Legatą. Chorui įspūdingai pagiedojus, 
Legatas Sv. Tėvo vardu suteikė apaštališką palaiminimą. 
Visos apeigos buvo perduodamos per garsiakalbius ir radiją. 

Kongrese dalyvavo 11 kardinolų, apie 40 arkivyskupų, 
virš 260 vyskupų ir daugybė kunigų, vienuolių ir pasauliečių. 
Atidarymo dieną, birželio 20, buvo bendros iškilmės su 
pamaldomis, pamokslais ir palaiminimais. 

Buvo įsakyta kiekvienoje bažnyčioje šv. Mišias pradėti 
laikyti 5 val. ryto, o po jų kas pusvalandis vis kitas kunigas 
— per visą dieną. Taip pat buvo nustatyta, kad kiekvienoje 
bažnyčioje vienas šv. Mišias laikytų vyskupas. Aušros Vartų 
bažnyčioje jas laikė arkiv. Matulevičius ir savo ranka išdalijo 
apie 8.000 šv. komunijų. Kadangi klebonams buvo įsakyta su- 
skaityti, kiek išdalyta komunijų, tai, surinkusi visas žinias, 
Chicagos Arkivyskupijos kurija paskelbė, kad kongreso metu 
buvo išdalyta virš pusantro milijono komunijų. 


Lietuvių sekcija 
Chicagos arkivyskupijoje buvo 13 lietuvių parapijų ir tiek 
pat pradžios mokyklų, viena aukštesnioji, apie 30 kunigų, 

apie 200 seserų vienuolių ir apie 50.000 lietuvių katalikų. Be 
to, apie 50 asmenų atvyko iš Lietuvos ir kitų kraštų, kuriuose 
buvo lietuvių. Sekcijos komiteto pirmininkas buvo kun. Ignas 
Albavičius, sekretorius — kun. Jonas Navickas, MIC. Su- 
sirinkimo vieta buvo paskirta 124 Field Artillery Armory, 
kurioje telpa 10.000 žmonių. 

Kongreso atidarymo iškilmės truko ilgai. Tos pačios 
dienos popietis buvo skirtas sekcijų posėdžiams. Lietuvių 
sekcija rinkosi 3 valandą. Kiekviena parapija atvyko su savo 
procesija. Bematant buvo užpildytos visos vietos salėje ir 
galerijose. Prieš estradą susitelkė bažnytiniai chorai, ku- 
riems vadovavo kompozitorius Antanas Pocius. Jungtinis 
choras pagiedojo „Garbinkime Svenčiausiąjį Sakramentą“. 
Pirmąją kalbą pasakė Lietuvos atstovas K. Bizauskas. Po jo 
prel.Maciejauskas aiškino, kaip Sv. Komunija palaiko gerą 
gyvenimą šeimose. 

Tuo momentu atvyko arkiv. Matulevičius ir Pittsburgo 
vyskupas Hugo C. Boyle. Jiems užėmus garbingas vietas est- 
radoje, kun. Albavičius juos pasveikino ir pakvietė vysk. 
Boyle tarti žodį. Atsiprašęs, kad nemoka lietuviškai, 
vyskupas pagyrė savo vyskupijos lietuvius, palinkėjo geros 
sėkmės ir apleido salę. 

Chorui pagiedojus porą giesmių, pakilo kalbėti arkiv. 
Matulevičius. Visi dalyviai sustojo ir jį sveikino ilgomis 
ovacijomis. Jis padėkojo už pagerbimą ir sveikino susirin- 
kusius Lietuvos vardu ir pasakė, kad yra įgaliotas atstovauti 
visiems Lietuvos vyskupams ir Katalikų Veikimo Centrui. 
Savo kalboje ypatingai pabrėžė, kad Lietuva džiaugiasi savo 
vaikais, gyvenančiais Amerikoje, kad jie išlaikė savo tikė- 
jimą, kad brangina savo gimtąją kalbą, kad šelpia tėvynę ir 
yra geri piliečiai tos šalies, kurioje gyvena. Paskui dar 
kalbėjo apie Svč. Sakramentą, kuris stiprina dvasinį 
gyvenimą ir suteikia daug palaimos žmogaus gyvenime. Jo 
kalba buvo palydėta vis pasikartojančiais lietuviškais valio! 

Paskui kalbėjo Latvijos Arkivyskupo atstovas prel. 
Edvards Stukels-Stukelis iš Rygos. Pasveikinęs latviškai, 
paskui jis gražiai kalbėjo lietuviškai apie latvių ir lietuvių 


507 


santaiką. Nuoširdi jo kalba susilaukė daug karštų plojimų. 
Po prelato pakilo kalbėti kitas Lietuvos kaimynas, gudas 
kun. dr. J. Tarasevičius. Jis kalbėjo savo gimtąja kalba. 
Nedaug kas suprato jo žodžius, bet beveik visi jautė gudų 
draugiškumą lietuviams. 

Tarp prakalbų buvo vis pagiedama, ir pirmas posėdis 
baigėsi giesme „Garbinkime Svč. Sakramentą“. Visi skubėjo 
namo vakarienės, kad kiekvienas galėtų suspėti į savo 
bažnyčią, kur aštuntą valandą turėjo prasidėti Sventoji 
Valanda. 

Aušros Vartų bažnyčioje giedotus mišparus atlaikė arkiv. 
Matulevičius su visa asista prie išstatyto Svč. Sakramento. 
Pamokslą apie viešąjį Svč. Sakramento garbinimą ir Eu- 
charistinių kongresų reikšmę pasakė kun. Pr. Būčys. Paskui 
Arkivyskupas suteikė palaiminimą Svč. Sakramentu. 
Bažnyčia buvo pilna žmonių. 

Antrasis lietuvių sekcijos posėdis įvyko pirmadienį 8 val. 
vakaro. Žmonių susirinko apie 3000, salė atrodė apytuštė, nes 
buvo darbo diena. Pagiedojus keletą giesmių, posėdis buvo 
skirtas paskaitoms. Kun. Kazimieras Urbonavičius kalbėjo 
apie krikščioniško gyvenimo atnaujinimą. Prof. dr. Juozas 
Eretas, Lietuvos Vyčių ir Katalikų Federacijos svečias, 
kalbėjo apie Eucharistiją, kaip krikščioniškojo gailestingu- 
mo auklėtoją. Kun. Pr. Būčys — apie Eucharistiją, kaip am- 
žinosios stiprybės šaltinį. 

Trečiasis posėdis birželio 22 d., trečią valandą po pietų, 
buvo skirtas lietuvių mokyklų auklėtiniams. Kadangi 
mokyklos jau buvo išsiskirsčiusios atostogų, tai susirinko tik 
apie tūkstantis moksleivių. Vadovavo kun. Jurgis Paš- 
kauskas-Paškus. Kalbėjo kun. A. Skripka, B. Mastauskas ir 
kun. Juozas Vaitkevičius, MIC. Moksleiviams kiek pagiedo- 
jus, posėdį užbaigė savo prakalba ir ganytojišku palai- 
minimu arkiv. Matulevičius. 

Tos pačios dienos 8 val. vakaro Dievo Apvaizdos parapi- 
jos svetainėje buvo sukviestas lietuvių kunigų posėdis, kuria- 
me dalyvavo apie 60 kunigų, pasitarti apie Kunigų Vienybės 
veiklos atgaivinimą. Visi kalbėtojai pritarė. 

Kongreso užbaiga 


Arkiv. Matulevičius aktyviai dalyvavo visuose kongreso 
posėdžiuose ir iškilmingose procesijose. Didžiausi kongreso 
susirinkimai būdavo Soldiers Field stadione, kuriame telpa 
250.000 žmonių. Ten buvo ir įspūdinga Nakties Malda 
birželio 22 d., skirta tik vyrams. Stadionas buvo perpildytas, 
švč. Sakramento garbinimo iškilmėms vadovavo Miuncheno 
Arkivyskupas kard. Mykolas Faulhaber. Po daugelio kalbų 
prasidėjo Svč. Sakramento išstatymas ir kardinolo Bonzano 
apaštališkasis palaiminimas. Visi vyrai užsižiebė žvakes ir 
suklaupė. Elektros šviesos buvo užgesintos, bet stadionas 
spindėjo dar šviesiau. Iškilmės prasidėjo pusiau devintą, o 
baigėsi giesme „Laudate Dominum omnes gentes“ jau po 
vidurnakčio. 

Birželio 23 dieną visą Chicagą žavėjo šauniomis proce- 
sijomis į stadioną traukiąs besimokantis jaunimas — aukš- 
tesniųjų ir aukštųjų mokyklų studentai ir studentės. Jų ten 
prigužėjo apie 100.000. Laikraštininkai jų telkimąsi pava- 
dino spalvų žaismu (riot of colors), nes orkestrantai ir 
daugelis mergaičių mokyklų dėvėjo spalvingas uniformas. Jų 
tarpe buvo ir vienintelė lietuvių Sv. Kazimiero Akademija su 
savo uniformomis ir seselėmis mokytojomis. 

Tą pačią dieną, 2 val. po pietų, 131 pulko mankštynių 
salėje posėdžiavo slaviškų rytinių apeigų sekcija. Joje 
dalyvavo ir arkiv. Matulevičius, jau nuo seno domėjęsis jų 
reikalais. Jis pavaizdavo, kas Rusijoje buvo daroma prieš I 
pasaulinį karą dėl Rytų Bažnyčios susivienijimo su Roma ir 
kas po to karo buvo daroma Lietuvoje ir Lenkijoje. Sekcijoje 
kalbėjo įvairių tautų atstovai ir giedojo savas giesmes. Iš 
lietuvių kalbėjo adv. Kazimieras Cesnulis. 

Kongreso darbai artėjo prie galo. Apie penktą valandą 
vakaro arkiv. Matulevičius, kelių kunigų lydimas, išvažiavo į 
Mundelein miestelį, kuriame buvo Archidiecezijos seminarija 
su teologijos ir filosofijos skyriais. Ten rinkosi vyskupai ir 
arkivyskupai pernakvoti klierikų bendrabučiuose ir pasi- 
ruošti rytojaus iškilmėms. 8 val. seminarijos valgykloje kard. 
Mundelein jiems iškėlė puikius pietus. Ispanijos kardinolas 

Enrico Reig y Casanova karaliaus Alfonso XIII vardu įteikė 
kard. Mundelein'ui pirmojo laipsnio Katalikiškos Izabelės 
ordiną. Kiek žemesnį ordiną įteikė vysk. Eduardui Hoban, 
kongreso rengimo komisijos pirmininkui. Po vaišių plačiuose 
seminarijos parkuose ir apie ežerą prasidėjo puikūs fejerver- 
kai, spalvomis padangėse žėrėję beveik visą naktį. 

Paskutinės kongreso pamaldos buvo laikomos kiek toliau 
nuo Mundelein, parke prie gražaus ežerėlio, kur buvo Sv. Jo- 
no bažnyčia. Tą dieną ji buvo uždaryta. Jos portikas buvo 
uždengtas nuo viršaus iki žemės sunkiomis raudonomis port- 
jeromis. Prie jų buvo įtaisytas pontifikalinėms ceremonijoms 
tinkamas altorius. Saulei gražiai šviečiant, lygiai dešimtą 
valandą prie altoriaus atėjo vyskupų, arkivyskupų ir kardi- 
nolų procesija. Žmonių minios aplink bažnyčią, prie ežerėlio, 
pamiškėje, buvo neapskaičiuojamos. 

Sv. Mišias celebravo popiežiaus Legatas kard. Bonzano. 
Vargonų muziką pavadavo seminarijos klierikų choras. 
Pamokslą sakė iškalbusis New Yorko kard. Patrick Hayes. Į 
pamaldų pabaigą saulę pridengė debesys. Padvelkęs vėjelis 
žmones kiek atvėsino, bet oro tvankumas nemažėjo. Daug 
moterų alpo. Joms greitai pagelbėdavo gerai organizuota 
sanitarinė tarnyba. Po pamaldų buvo paskelbta pertrauka iki 
pusės antros, kada prasidės Svč. Sakramento procesija. 

Nustatytu laiku prie altoriaus išsirikiavo visa dvasiškija. 
Kelio pašonėse buvo išsirikiavę keli tūkstančiai Kolumbijos 
Vyčių (The Knights of Columbus). Jų užpakaly įvairiose 
vietose stovėjo įvairių tautų chorai. Procesija judėjo labai 
lėtai. Truko beveik valandą, kol kard. Bonzano, galėjo su 
monstrancija pajudėti nuo altoriaus. Procesijai nužygiavus 
kokią mylią, einant per girią, dangus staiga apsiniaukė tam- 
siais debesimis. Prapliupo stambūs lašai, kurie greit pavirto 
liūtimis. Dalis žmonių išbėgiojo slėptis po tiltais, tramvajų 
stotyje, kiti dangstėsi lietsargiais. Iš eilių spruko ir kai kurie 
aukštieji dignitoriai. 

Arkiv. Matulevičius su savo palydovais, kun. Būčių ir 
kun. Urbonavičium, laikėsi didvyriškai, nors buvo peršlapę 
iki paskutinio siūlo. Arkivyskupo kopa su Aušros Vartų Sv. 

Mergelės paveikslu, išsiuvinėtu ant pečių, primirko vandens 
ir pasidarė labai sunki. Sutana slėgė kaip geležiniai šarvai. 
Kurpelės, vis pilnos vandens, šliuksėjo su kiekvienu žings- 
niu. Silpnas jo kūnas kentėjo, bet karžygiška Kristaus dvasia 
nepasidavė. 

Procesijos celebrantas nešė monstranciją po baltu šilki- 
niu baldakimu. Nuo viršaus iki kelių išliko sausas, bet 
žemiau buvo šlapias, lyg bridęs per vandenį. Permirko ir visi 
žmonės, o choristai — juo daugiau šlapo, tuo daugiau giedojo. 
Liūtys truko apie 20 minučių. Sušvitusi saulė tuojau išdžio- 
vino plonus moterų rūbus, bet jų skrybėlės susilankstė ir su- 
bliūško. Daugelis jas numetė į šalį ir žygiavo vienplaukės. 
Apdžiūvo ir dvasiškių rūbai, bet jie labai šutino kūnus. 

Procesijai sugrįžus prie bažnyčios, grojo seminarijos 
dūdų orkestras, o minios giedojo įvairiomis kalbomis „Tave, 
Dieve, garbiname“. Prie altoriaus Legatas suteikė palai- 
minimą Svč. Sakramentu. 

Tuo baigėsi tarptautinis Eucharistinis Kongresas, kurį 
plačiai išgarsino spauda ir radijas, ir visa apgaubė pompas- 
tiškomis iškilmėmis, kokias galėjo paruošti tik Amerika. 


Arkivyskupas pas savuosius 


1913.VII.19 kun. Matulevičius atlydėjo iš Šveicarijos į 
Ameriką du ką tik marijonų noviciatą baigusius kunigus, 
Kudirką ir Kazaką, kuriuos įkurdino Chicagoje. Kai po 13 
metų jis vėl atvyko į Ameriką, jo šeima čia turėjo 38 narius, 
kurių tarpe buvo 8 kunigai. Gi visoje Marijonų Vienuolijoje 
jau buvo 220 narių: 57 kunigai, 30 klierikų, 53 broliai pasau- 
liečiai, 50 naujokų ir 30 kandidatų į noviciatą. Didžiumą tos 
vienuoliškos šeimos išaugino Nepriklausomoji Lietuva. 

Dabar, artėdamas prie Amerikos krantų, Arkivyskupas 
su nerimu troško greičiau pamatyti savo marijonus. Jį švel- 
niai kuteno mintis, kad jis keliauja ne tik į kongresą, bet ir 
pas savuosius. Jo vyzdys jau regėjo, kaip praplėsti veiklos 
plotą ir intensyviau purenti švietimo bei auklėjimo dirvonus. 

Atvykęs Chicagon, jis sustojo pas marijonus, 2327 South 
Oakley Avenue, kur greta vienuolyno buvo Draugo redakcija, 

spaustuvė ir Aušros Vartų parapijos bažnyčia. Be to, 1922-23 
m. marijonai buvo nupirkę 220 akrų derlingos ir kalvotos 
žemės į pietvakarius nuo Chicagos, kur įsteigė savo ūkį, ir ten 
ėmė kurtis vienuolyno centras, pavadintas Marian Hills. 
1924 m. buvo pastatytas didelis mūrinis namas noviciatui ir 
juvenatui — aukštesniajai berniukų mokyklai su vilčia 
paruošti vienuolijai kandidatų. Sią vietą greitai pamėgo ir 
Chicagos lietuviai savo vasaros išvykoms ir jaunimo stovyk- 
loms. 

Visos Arkivyskupo dienos ir valandos buvo užimtos kietu 
darbu. Anksti keldamas ir vėlai guldamas, jis neturėjo laiko 
poilsiui nė pasisvečiavimui. Visi norėjo su juo pasikalbėti, 
pasitarti ar pasiguosti, kiekvienas manydamas, kad tik jis 
vienas naudoja Ekscelencijos laiką. O ką jau bekalbėti apie 
draugijų bei organizacijų atstovus, kurios jį kviesdavo į savo 
susirinkimus bei pobūvius. Vis pakalbėti, vis pabendrauti. 
Juk jie niekad nebuvo taip arti prie vyskupo, kaip dabar. Ir 
dar tokio nuoširdžiai paprasto, kaip žemėn nusileidusio besi- 
šypsančio angelo. 

Betgi pirmiausiai jam rūpėjo susipažinti su kiekvienu 
marijonų įstaigų kampeliu, pasikalbėti su visais marijonais 
bendrai ir su kiekvienu atskirai, neaplenkiant nė vieno. Jis iš 
pat pradžių norėjo patirti, kam ir kokius uždavinius pavesti, 
kokios būtų naudingos reformos stiprinti vienuolijos veiklą 
Viešpaties vynuogyne Dievo ir Bažnyčios garbei ir tėvynės 
gerovei. 

Arkivyskupas Jurgis buvo ne tik didelis idealistas, bet 
ir nemažesnis praktikas. Jis labai gerbė žmogų. Kiekvieną 
žmogų, tikintį ar netikintį, turčių ar skurdžių, nes jis turi am- 
žiams Dievo sutvertą sielą, kurią reikia išganyti. Vargšai 
buvo jam ypatingai arti širdies. Tai jau matėme iš jo 
socialinės veiklos. Jis norėjo gerai susipažinti su Amerikos 
lietuviais, kad galėtų žinoti, ką ir kaip pasakyti gausiose 
prakalbose ir pamoksluose, kuriems jis visada buvo įpratęs 
ruoštis. Jo žodžiai visuomet aiškiai žėrė ne tik teologines 
tiesas, bet ir praktiškus nurodymus, kaip veikti ir gyventi. 

Jis pasidžiaugė Amerikos marijonų veikla ir rado, kad 

Arkiv. J. Matulevičius kalba posėdžio metu. Sėdi iš kairės: kun. A. 
Milukas, konsulas P. Daužvardis, kun. J. Kaulakis, kun. J. Seštokas 
ir kun. Pr. Būčys 


jau yra pribrendęs reikalas čia steigti vienuolijos provinciją. 
To pilnai nusipelnė kunigai marijonai, kurie pasižymėjo misi- 
jomis ir talkinimais lietuvių parapijose, Sv. Kazimiero seserų 
vienuolijoje, spaudoje ir švietimo darbuose. 

Pagal Marijonų Vienuolijos konstituciją, provinciją gali 
sudaryti trys vienuolynai, arba atskiri namai. Kaip vyriau- 
sias marijonų vadas ir jų generolas, arkiv. Matulevičius 
pasinaudojo savo galia ir patvirtino tris atskirus vienuo- 
lynus — Draugo, Aušros Vartų ir Marian Hills, iš kurių 
sudarė Amerikos lietuvių marijonų provinciją, kuri for- 
maliai buvo įkurta 1930 m. Pirmuoju šių namų viršininku 
paskyrė kun. Feliksą Kudirką, o jo padėjėjais — kun. Vin- 
centą Dvaranauską ir kun. Kazimierą Matulaitį. 

Pabrėždamas švietimo svarbą, šalia juvenato, kuris jau 
turėjo tris klases, generolas įsteigė kolegiją (Junior College) 
ir jos rektorium paskyrė kun. dr. Joną Navicką. Jis sudarė 

visus mokslo planus ir davė konkrečių nurodymų, kaip toji 
kolegija turėjo būti tvarkoma, suderinant su Amerikos švie- 
timo sistema ir lietuvybės reikalavimais. Tos reformos buvo 
ne tik pagyrimas Amerikos marijonams, bet ir jų įparei- 
gojimas ateičiai. 


Lietuvių parapijų lankymas 


Kai tik Arkivyskupas atvyko į Ameriką, jo buvo atsi- 
klausta, ar pageidautų aplankyti lietuviškas kolonijas ir jų 
parapijas. Svečiui toks klausimas atrodė, lyg būtų teirauja- 
masi, ar nereikia pakabinti žibintą saulei šviečiant. 

Į Chicagą pas marijonus suplaukė daug kvietimų. 
Komisija uoliai planavo maršrutą, atsižvelgdama į pagei- 
davimus, laiką ir distancijas. Dauguma lietuvių parapijų 
spietėsi rytinėje Amerikos dalyje: pietinėje Naujoje Anglijoje, 
apie New Yorką, New Jersey, Pennsylvanijoje ir tolimam 
Baltimorės mieste, kur gimė Amerikos Katalikų Bažnyčios 
hierarchija bei organizacija. 

Porai savaičių po kongreso praslinkus, Arkivyskupas jau 
ruošėsi apleisti Chicagą. Liepos 7 d. vakare jam buvo 
suruoštas atsisveikinimo banketas Aušros Vartų parapijos 
svetainėje. Jaukus pobūvis, kaip paprastai, baigėsi arti 
vidurnakčio. 

Parapijų lankymas truko beveik du mėnesiu, iki 
rugpiūčio 29 dienos. Viso aplankė 92 parapijas. Kai kurias 
mažesnes, arčiau viena kitos, į dieną aplankydavo po dvi. Jo 
vizitacijas, kaip Amerikoje įprasta, aprašinėjo vietinė 
angliška spauda, kartais pavaizduodama net nuotraukomis. 
Lietuviškoji spauda šiuo atveju buvo gerokai atsilikusi. 

Parapijų vizito metu būdavo atlaikomos iškilmingos šv. 
Mišios, pasakomas pamokslas ir suteikiamas palaiminimas. 
Jeigu kur buvo reikalas, suteikdavo ir Sutvirtinimo Sakra- 
mentą. Mažesnėse parapijose, jei vizitacija vykdavo po pietų 
ar vakare, būdavo panaši tvarka, tik be šv. Mišių. 

Nepaisant, ar buvo erdvios ar mažos bažnyčios bei salės, 
visur ir visada būdavo žmonių perpildytos. Atskubėdavo ne 
tik parapiečiai, bet ir tokie, kurie niekad neidavo bažnyčion 

ar net tyčiodavosi iš tikėjimo. Lankydavosi ir kitataučiai, nes 
Arkivyskupo lankymasis buv ne tik lietuvių, bet ir viso 
miestelio šventė. 

Iškilmėms pasibaigus, Arkivyskupas neskubėjo kleboni- 
jon poilsio. Išeidavo pasikalbėti su žmonėmis, sveikinosi su 
kiekvienu, neklausdamas jo tikėjimo. Kalbino vaikučius, 
jaunimą, moteris ir vyrus, jaunus ir senus. Visiems turėjo 
tinkamą žodį, palydimą nepaprastu švelnumu ir nuoširdžia 
šypsena. Toje dvasinėje giedroje išnykdavo jo nuovargis ir 
nuo veido prakaitas. Iš šalies žiūrint, atrodė viskas jam leng- 
va, nors po sutana šlapi nuo prakaito marškiniai ir neleng- 
vai keliama geležimi sukaustyta koja... 7 

Liepos 10 d. aplankė mažą Niagara Falls Sv. Jurgio 
parapiją. Po iškilmių nuvyko pažiūrėti garsiųjų krioklių. Jį 
palydėjo ne tik lietuviai, bet ir vietinės valdžios atstovai, 
kurie išrūpino Kanados pusės valdžios leidimą pereiti tiltą ir 
pasigėrėti kriokliais iš fronto. Cia prasivėrė didingas visos 
platumos vaizdas. Griausmingas ūžesys ir fantastiškas 
spalvotų prožektorių apšvietimas reginį pavertė į neuž- 
mirštamą pasaką, kurią seka amžiais neišsibaigianti gamtos 
jėga. 

Kitą dieną aplankė Ontario ežero pakrantėse išsitiesusį 
Rochester miestą ir jo palyginti dar jauną Sv. Jurgio lietuvių 
parapiją. Iš ten pasuko į pietus, į anglies ir plieno Pennsyl- 
vanijos karalystę, kur buvo susispietę apie 40 lietuviškų 
parapijų su didesniais jų telkiniais Scranton, Wilkes Barre, 
Shenandoah ir Pittsburgo apylinkėse, kur užtruko ilgokai. 
Paskui traukiniu pasuko į pietryčius ir derlingas lygumas, 
kur buvo plačiai išsikerojęs istorinis „Broliškosios Meilės“ 
miestas — Philadelphia. 

Stotyje Arkivyskupą sutiko visų trijų lietuvių parapijų 
kunigai ir daugelis pasauliečių. Iš stoties tiesiog nuvyko į Sv. 
Andriejaus parapiją, kur buvo iškilmingos pamaldos. Paskui 
persikėlė į Sv. Kazimiero parapiją, kur gyveno, kol buvo 
Philadelphijoje (liepos 24-26). 

1926 m. Jungtinės Amerikos Valstybės šventė 150 metų 
nepriklausomybės sukaktuves — Sesguicentennial. Jubilieji- 

nės iškilmės telkėsi Philadelphijoje, kur buvo pasirašyta 
nepriklausomybės deklaracija. Ta proga buvo suruošta didelė 
paroda — Exhibition, kur buvo kviečiamos įsirengti savo 
paviljonus ir užsienio valstybės, jų tarpe ir Lietuva. 


Arkiv. J. Matulevičius Athol, Mass., parapijoje su vaikučiais, 
priėmusiais Pirmąją Komuniją. Salia jo kun. Pr. Būčys ir Athol, 
Mass., klebonas kun. Augustinas Petraitis 


Pabaigęs parapijų vizitaciją, liepos 26 d. Arkivyskupas 
aplankė Philadelphijos arkivyskupą kard. Dennis Dougherty 
ir miesto burmistrą F. Kendrick. Burmistras tuo vizitu labai 
apsidžiaugė ir įteikė arkiv. Matulevičiui oficialų paauksuotą 
Sesguicentennial Exhibition raktą ir paskyrė policijos 
motociklininkus jį lydėti, kur tik jis lankysis. Tuo pasi- 
naudodamas, Arkivyskupas su palydovais aplankė Indepen- 
dence Hall (nepriklausomybės pasirašymo rūmus), parodą, 
stadioną ir pervažiavo per naujai pastatytą tiltą per 
Delaware upę. 

Lietuvių parapijų lankymas tęsėsi dar visą mėnesį tirš- 
čiausiai apgyventuose rytiniuose pakraščiuose, kur telkėsi 
įvairiausios pramonės šakos, prekybiniai centrai bei didieji 
uostai — ateivijos vartai į didžiųjų laisvių kraštą. Daugumą 


517 


jų sutikdavo garsioji Laisvės Statula su žibintu rankoje, 
įplaukiant į New Yorko judrų uostą. 

Nuo New Yorko į šiaurę ir visu Atlanto pakraščiu iki 
Bostono ir toliau, ypač Connecticut ir Massachusetts vals- 
tijose, buvo nemažai lietuvių apgyventų vietovių ir parapijų, 
kurios budriai sekė Arkivyskupo vizitacijas ir jo laukė pas 
save. Jas lankė, kiek galėdamas. Paskutinis didesnis susi- 
telkimas buvo Waterbury, Connecticut, kur rugpiūčio 24-27 
dienomis savo seimus susidėję laikė Lietuvos Vyčiai, 
Katalikų Federacija ir Vargonininkų Sąjunga. Pagrindiniais 
paskaitininkais ten buvo arkiv. Matulevičius ir prof. Juozas 
Eretas. 

Eucharistinis kongresas ir arkiv. Matulevičiaus lanky- 
masis išgarsino Amerikos lietuvių vardą, ir angliškoji 
amerikiečių spauda išryškino šviesų ir pozityvų etninės 
lietuvių grupės veidą. 

Viešėjimas Amerikoje pasibaigė rugsėjo 1 dieną. Būrelio 
pasauliečių veikėjų ir dvasiškių palydėtas, arkiv. Matu- 
levičius išplaukė Barengaria laivu į Southampton uostą 
Anglijoje. Londone aplankė Sv. Kazimiero lietuvių parapiją 
ir Lietuvos atstovą Anglijoje Ernestą Galvanauską. Atstovo 
automobiliu nuvyko į garsųjį Oxfordą ir jo universitetą. Iš 
Anglijos tiesiai grįžo į Kauną, kur tęsė pradėtas derybas dėl 
tolimesnių santykių su Sv. Sostu ir dėl konkordato. 

Bibl.: Kun. P. Būčys, Eucharistinis Kongresas Chicago- 
je. Tiesos Kelias, 1926, 10 nr. 135-153 p.; Pranas Garšva, 
Negestanti šviesa, Marijonų veikla Amerikoje. Chicago, 
1964; Antanas Kučas, Kunigas Antanas Staniukynas, 
LKMA leidinys 8 nr. Roma, 1965; A. Kučas, Amerikos 
lietuvių istorija. Boston, 1971; A. Kučas, Lithuanians in 
America. Boston, 1975; Amerikos lietuvių 1926 m. 
periodinė spauda: Draugas, Darbininkas, Vytis, Laivas. 

LIETUVOS KONKORDATAS SU ŠV. SOSTU 


Atmainos Lietuvoje 


Grįžęs iš Amerikos į Lietuvą, arkiv. Matulevičius rado 
naują kairiųjų valdžią, kuri buvo priešiškai nusistačiusi prieš 
Bažnyčią ir katalikus. Ji nenorėjo pripažinti nei Lietuvos 
bažnytinės provincijos, nei naujų vyskupijų, nei naujų 
vyskupų. Į vyskupų oficialius raštus valdžia atsakydavo — 
tokio vyskupo ji nežinanti. 

Dar labiau kairiųjų valdžiai nepatiko Vizitatoriaus 
rūpesčiai Vatikane patvirtinti Lietuvos katalikų veiklos nuo- 
status: Teologijos-Filosofijos fakultetą universitete, kunigų 
seminarijas, bendrą bažnytinį ritualą, vienuolijas bei jų 
mokyklas, vyriausią kariuomenės kapelioną, Katalikų 
Veikimo Centrą ir kit. 

Arkiv. Matulevičius nesiskubino tiesioginiai kreiptis į 
valdžią. Jis lankė naujas vyskupijas ir daugelį parapijų. 
Laikė iškilmingas pamaldas, sakė pamokslus, aiškindamas 
bažnytinės provincijos reikšmę ir svarbą, niekur neužkabin- 
damas esamos valdžios. Su ja suėjo į kontaktą tik pamažu ir 
net į derybas, kurios nebuvo lengvos, nes valdžios atstovai 
buvo priešingi jų įsivaizduojamam „klerikalizmui“. 

Buvo reiškiama panieka buvusiai valdžiai, katalikams, 
Bažnyčiai, kariuomenei ir nepriklausomybės karų savano- 
riams. Visame krašte įtampa didėjo diena iš dienos. Skubė- 
damas užbėgti už akių bet kokiems nelemtiems įvykiams, ar- 
kiv. Matulevičius parašė memorandumą prezidentui dr. Ka- 
zimierui Griniui: 

„Pone Prezidente, susidariusioji Lietuvoje katalikų Baž- 
nyčios padėtis, kurią svarstėme savo konferencijoje šių metų 
spalio 7 ir 9 dienomis, verčia mus, Lietuvos vyskupus, 
kreiptis į Tamstą, kaip Valstybės Pirmininką, ir pažymėti tos 
padėties pavojingumą mūsų šaliai. 

Kai tik susidarė Lietuvos Valstybė, tuoj buvo jaučiamas 
reikalas taip sutvarkyti katalikų Bažnyčios gyvenimą, kad 

jis būtų nepriklausomas nuo nelietuviškų metropolitų. Ir net 
pati vyriausybė jau 1919 m. darė žygių, kad būtų sudaryta 
Lietuvos savaiminga (savarankiška) bažnytinė provincija ir 
padaugintas vyskupijų skaičius. Toki žygiai pasikartojo ir 
vėliau. 

Gyvenimas verste vertė bent kartą išspręsti tą taip 
svarbų Bažnyčiai, tautai ir valstybei reikalą. Ap. Vizitato- 
rius 1926 m. drauge su Lietuvos vyskupais ir nebe žinios bei 
pritarimo vyriausybės pateikė Lietuvos bažnytinės pro- 
vincijos sudarymo projektą, kurį Apaštalų Sostas įvykdė 
Lituanorum Gente bule, išleista tais pačiais 1926 m. ba- 
landžio 4 dieną. 

Tas Bažnyčios sutvarkymo Lietuvoje aktas yra pilnai 
teisėtas, nes katalikų Bažnyčia, būdama savaiminga ir savo 
srityje nepriklausoma, gali savo reikalus tvarkyti pagal savo 
Įstatus. Tą teisę jai pripažįsta ir Lietuvos Respublikos kon- 
stitucijos 83, kuriame pasakyta: “Visoms esamoms Lietuvoje 
tikybinėms organizacijoms Valstybė lygiai pripažįsta teises 
tvarkytis, kaip jų Kanonai arba Įstatai reikalauja. Veikian- 
tieji katalikų Bažnyčios Kanonai nustato, kad vien Sv. Tėvo 
dalykas yra steigti provincijas, vyskupijas ir joms skirti 
Ganytojus“. 

Tačiau po paskutinių rinkimų į seimą, pasikeitus 
Ministrų Kabineto sąstatui, konstatuojami štai koki faktai: iš 
pasikalbėjimų su kai kuriais ministrais paaiškėjo, kad 
dabartinė vyriausybė nepripažįsta įsteigtųjų dijecezijų, nė 
joms paskirtųjų vyskupų ir jų nelaiko juridiniais asmenimis. 
Gi valstybėje nepripažinimas kam nors asmens teisių yra 
lygus jo civilės mirties paskelbimui. Siuos vyriausybės žygius 
negalima laikyti kitokiais, kaip pradėtuoju karu prieš 
Bažnyčią. 

Mes to karo nenorime ir numatome visą jo žalingumą ir 
pavojingumą ne tik Bažnyčiai, bet ir mūšų tautai ir mūsų 
jaunai valstybei, bet mes vieni neturime galimybės jų sustab- 
dyti. Dėdami visą atsakomybę už tą pradėtąjį karą prieš 
Bažnyčią ir už to karo visas pragaištingas pasėkas ant 
vyriausybės, kuri susidarė ir veikia, Tamstai prezidentau- 


520 


jant, todėl kreipiame į tai Tamstos, Pone Prezidente, dė- 
mesį“. (Memorandumas datuotas Kaune, 1926 m. spalio 8 d.). 

Apie tuometę Lietuvos padėtį arkiv. Matulevičius savo 
laiškuose rašė nedaug, nes santykiai su valdžia buvo gana 
nepastovūs. Lyg ieškodamas atvangos, daugiau atsidėjo 
marijonų reikalams, ypač centro organizavimui Romoje. Kiek 
daugiau informacijų randame jo 1926.XI.22 laiške kun. Rėk- 
laičiui Romoje: „CČarissime, šiandie siunčiame per banką 
čekiu 1000 dolerių. Dėkui Dievui, kad pavyko surasti vietą. 
Galėsime susitvarkyti mūsiškai. Aš taip greitai Romon dar 
nevažiuoju. Mat, vienas vyriausybės narys pareiškė, kad gal 
bus tariamasi sudaryti konkordatą. Žinoma, Bažnyčia 
visuomet yra taikos ir dermės šalininkė. Bet ar bus galima su 
dabartine vyriausybe tartis ir susitarti? 

Ką tik pasirodė naujai vyriausybės paruoštas projektas, 
kuriame norima, pravedus per seimą, paimti į savo rankas 
metrikų vedimą ir įteisinti civilines jungtuves ir lengvą susi- 
vedusių išsiskyrimą — užtenka, kad tik abi pusės sutartų, 
ir gali išsiskirti. Lietuvoje pradeda kilti kas kart didesnis 
nepasitenkinimas dabartine vyriausybe. Gaila Lietuvos! Visi 
tie eksperimentai, kuriuos manoma taikinti lietuviams, ir tos 
partijų rietenos gali sunaikinti Lietuvą“. 

Kairiųjų vyriausybė tuojau panaikino buvusį karo stovį 
ir spaudos cenzūrą ir paleido politinius kalinius, kurių tarpe 
buvo dauguma komunistų. Netrukus pasipylė jų organi- 
zuojamos demonstracijos Kauno gatvėse, kurios maršavo su 
raudonomis vėliavomis, rusiškai dainuodamos internacio- 
nalą. Iššokdami į šaligatvius, demonstrantai praeiviams 
ir žiūrovams rusiškai įsakinėjo nusiimti kepures, o nepaklau- 
santiems jas net numušdavo nuo galvos. Policija dėjosi tų 
dalykų nematanti... 

Komunistinė propaganda ir partiniai ginčai drumstė 
krašto rimtį. Pavojus, įsikišus Sov. Sąjungai, prarasti 
Lietuvos nepriklausomybę buvo aiškus ne tik katalikų va- 
dams, bet ir lietuviškai studentijai, kurios tarpe buvo nemaža 
karininkų, dalyvavusių nepriklausomybės gynimo kovose 
prieš bolševikų invaziją į Lietuvą 1918-1919 metais. Pavojus 

buvo dar ir dėl to, kad socialistinė valdžia nenorėjo ar nepa- 
jėgė sutramdyti kraštutinių gaivalų, o daugiau kovojo su 
patriotiškai nusiteikusia studentija. Seime vyko karšti 
ginčai dėl valstybės pagrindus griaunančios socialistų val- 
džios politikos. Visoje tautoje įsisiūbavo protestai, kurių 
rezultatas buvo 1926 m. gruodžio 17 naktį karinis pervers- 
mas, pašalinęs socialistinę valdžią (Lietuvių Enciklopedija, 
XXII, 339-341 p.). 


Intensyvus konkordato ruošimas 


Iš arkiv. Matulevičiaus laiškų matome, kad jis norėjo kuo 
greičiau grįžti į Romą, kur buvo daug tvarkytinų marijonų 
reikalų, bet jį vis sulaikydavo Lietuvos vyriausybė savo paža- 
dais tartis dėl konkordato. 

1926.XII.10 laiške kun. Rėklaičiui jis rašė: „Aš veržte 
veržiuosi pas jus ir tikiuosi, kad galėsiu greitai išvažiuoti, bet 
vyriausybė prašė, kad dar pasilikčiau, norinti daryti konkor- 
datą su Ap. Sostu. Tuo reikalu su vyriausybe galėsiu rimtai 
pasikalbėti tik kitą savaitę“. 

1926.XII.13 vėl rašo kun. Rėklaičiui: „Aš čia sėdžiu kaip 
ant žarijų. Laukiu tos dienos, kada galėsiu pas jus atva- 
žiuoti. Vidaus reikalų ministras Vladas Požėla prašė, kad pa- 
laukčiau, esą norįs tartis dėl konkordato. Bet iki šiol dar 
jokios tikros kalbos nebuvo. Vargu, ar kas iš to išeis. 
Nematyt, kad dalykai į tą pusę kryptų ir kad vyriausybė tuos 
dalykus imtų rimtai. Kai tik bus galima, grįšiu į Romą. 

Džiaugiuos, kad jau turite šv. Mišias. Palaikykite 
dvasią. Aš atvažiavęs padėsiu. Per Nekaltai Pradėtosios 
Mergelės šventę (gruodžio 8 d.) ir mes turėjome iškilmes. 
Buvau Marijampolėje. Visi atnaujinome įžadus. Sakiau 
pamokslus saviems iš ryto, o paskui, per sumą — žmonėms. 
Priėmiau gana daug kandidatų į naujokyną ir bandymą. 
Dabar naujokyne yra 24, o bandyme 17. Ir vis dar kreipiasi 
nauji kandidatai. 

Gal jau šią savaitę galutinai turėsiu pasikalbėjimą su p. 
ministru Požėla, tai žinosiu, ar bus galima ko sulaukti ir 
sudaryti konkordatą. Nenusiminkite, laikykitės, viskas bus 

gerai. Tikiuosi neužilgo pasimatysime. Bučiuoju jus visus ir 
laiminu + Jurgis“. 

1926.XII.21 kun. Rėklaičiui parašė apie perversmą: 
„Lietuvoje įvyko didelė atmaina. Kariuomenė užbėgo už akių 
bolševikų sukilimui ir jį nuslopino. Pasikeitė vyriausybė. 
Prezidentu išrinktas Antanas Smetona. Siandien pas jį 
buvau su vizitu. Priėmė maloniai. Viskas įvyko ramiu būdu, 
be kraujo praliejimo. Krašte ramu. Tautiškai nusistačiusi 
visuomenė patenkinta, šalis atsikvėpė liuosai (laisvai). 
Tikimės, kad ir Bažnyčia su valstybe dabar sueis į dermę... 
Gal dar prie naujos valdžios man pavyks greičiau atlikti baž- 
nytinius reikalus, ir tuoj važiuosiu Romon. Visus širdingai 
sveikinu su šventėmis ir laiminu. + Jurgis“. 

Kaip matome iš šio laiško, arki v. Matulevičius gyveno 
aistringu skubėjimu: jis norėjo viską apimti, surasti visus 
sprendimus ir tuojau vykdyti — „sudegti kaip ta žvakė ant 
altoriaus nuo darbo kaitros“. 

Tas skubėjimas labai ryškus ir 1926.XII.31 laiške iš 
Kauno kun. Rėklaičiui: „Carissime, brolio Kazimiero siųsti 
nebuvo galima, nėra kam sodų prižiūrėti. Gi be specialisto 
tokios svarbios ūkio šakos negalima palikti. Kiti po įžadų 
broliukai netinka. Naujokų nenorėjome siųsti. Taigi ir beliko 
siųsti tik bandinį. Jis geras ir patikimas vaikas... bent duris 
pasaugos ir kambarius apžiūrės. 

Džiaugiuos, kad jau turite koplytėlę ir dvasinis 
gyvenimas stiprėja ir kas kart geriau tvarkotės. Nežinau, ar 
verta dabar imti italų kalbos mokytoją. Ar mūs studentai 
turės tiek laiko, kad jo pamokomis galėtų tinkamai pasi- 
naudoti... Pasikalbėję su kun. Būčiu, esava nuomonės, kad 
dabar neverta imti italų kalbos mokytojo. 

Gal Dievas duos, kad ši valdžia sueis į gerus ir 
tinkamus santykius su Ap. Sostu. Kaip tik dabar rašau kon- 
kordato projektą. Dirbu labai intensyviai. Gal per kokias tris 
savaites viską padarysime. Viskas čia ramu ir eina geryn. 
Rimti žmonės visi patenkinti įvykiais. 

Visus brolius širdingai sveikinu ir laiminu. Tegul 
pakenčia, laiškų rašyti neturiu kada. Gal Dievas duos, 

galėsiu atvažiuoti pas jus. Padėkokite Tėvui Mosseriui ir p. 
Macevičiui. Laiminu visus + Jurgis“. 

Po perversmo naujoji Lietuvos vyriausybė stengėsi 
palaikyti rimtį ir tvarką, ėmėsi atsargumo priemonių ir 
grąžino karo stovį bei spaudos cenzūrą. Ministrų kabinetas 
buvo sudarytas nepartiniais pagrindais su aiškia tautininkų 
persvara. Kabineto pirmininku yra prof. Augustinas Volde- 
maras, kuris drauge yra ir Užsienių reikalų ministru. 

Tuojau po Kalėdų švenčių arkiv. Matulevičius vizitavo 
visus naujus ministrus. Svarbiausia pokalbių tema buvo 
konkordato reikalas, kurį gyvai rėmė ir pats Voldemaras, 
norėdamas pakelti Lietuvos prestižą užsienyje ir įsigyti kata- 
likų palankumą tautininkams. 

Arkiv. Matulevičius tuojau energingai ėmėsi ruošti 
konkordato projektą. Darbas jam tikrai sekėsi, nes turėjo gilų 
kanonų teisių pažinimą ir mokėjo aiškiai formuluoti įvairių 
bažnytinių kodeksų derinius, drauge prisilaikydamas ir 
Lietuvos konstitucijos nuostatų. Jo italų kalba paruoštas 
konkordatas apėmė 12 mašinėle rašytų puslapių, padalintų į 
22 skyrius su ištisu labirintu paragrafų, aptariančių daugelį 
visuomeninių gyvenimo sričių, su Matulevičiui tipinga taikos 
meile ir sutarimo dvasia, kad ateity kylantieji nesutarimai 
būtų sprendžiami ne grasinimais, bet taikingai. 

Nepaisydamas fizinių savo skausmų, kurių jam niekad 
netrūko, jis konkordato projektą paruošė pasižadėtu laiku, — 
per tris savaites, ketvirtadienį sausio 20 dieną. Sekančią 
dieną jis parašė Ap. Sostui pranešimą apie Lietuvos bažny- 
tinius reikalus ir gale dar pridėjo: „Manau, kad mano misiją 
Lietuvoje tenka laikyti kaip pasibaigusią“. 

Tą dieną jis buvo labai nusilpęs, išbalęs ir negalėjo nieko 
valgyti. Susirūpinę broliai marijonai jį prikalbėjo atsigulti 
anksčiau, negu buvo iprasta. Vidurnaktį staiga jį suėmė 
baisūs vidurių skausmai. Reikėjo skubiai iškviesti gydytoją, 
bet tada buvo karo stovis ir niekam neleidžiama pasirodyti 
miesto gatvėse. Kiekviena minutė laiko buvo labai brangi. 
Vienintelė susisiekimo priemonė buvo telefonas, per kurį 

buvo gautas komendantūros leidimas atvykti gydytojui. 
Ligonio padėtis buvo rasta tiek kritiška, kad reikėjo tuojau 
gabenti į ligoninę operacijai. Kadangi buvo pavojinga 
naudoti bet kokį vežimą, tai jis buvo nešte nuneštas į chirur- 
ginę prof. Aleksandro Hagentorno kliniką Miškų gatvėje. 
Buvo rastas trukusio apendicito priepuolis. 


Kančių vainikas 


Operacija pavyko gerai. Ligonis diena iš dienos taisėsi. 
Buvo rūpestingai slaugomas. Kiekvieną rytą jam buvo 
nunešama šv. Komunija, bet sausio 26 dienos rytą Arki- 
vyskupas prašė ją suteikti kaip Viatiką. 

Arkivyskupą lankė marijonai ir daugelis pasauliečių. 

Sios dienos 10 valandą vakare į ligoninę nuvyko aplankyti 
kun. dr. Ignas Cesaitis, MIC, su kun. Juozu Vailokaičiu. Pasi- 
teiravus apie Ekscelencijos sveikatą, vyriausioji slaugė susi- 
rūpinusi pasakė, kad bloga: pulsas 120. Sį rytą Ekscelencija 
nusiskundęs turįs daug darbų nuveikti, o šį vakarą jau taręs: 
„Bus gana, keliausiu į amžinybę“... Labai susijaudinęs kun. 
Česaitis paskambino į vienuolyną ir paprašė kun. Bučio 
leidimo prie ligonio budėti visą naktį. 
„ Savo budėjimu prie Arkivyskupo Jurgio lovos kun. 
Česaitis istorijai paliko akivaizdžiausią liudijimą apie to 
Didžiojo Bažnyčios ir lietuvių Tautos vyro graudžią ir taurią 
agoniją savo užrašuose, pavadintuose „Paskutinės valan- 
dos“, kurį čia pakartojame: 

„Iėjęs į kliniką, sutinku sės. Juozapą ir daktarą. 

— Kaip Arkivyskupo sveikata? Ar nepagerėjo? 

— Deja. Pulsas aliarmuojantis. Kaip gaila, ligi šio ryto 
mes tvirčiausiai tikėjome jo sveikata. Visa buvo labai 
normalu, bet nuo 10 valandos ryto ėjo blogyn ir blogyn. 

— Pasiliksiu prie Arkivyskupo, — pratariau nusiminęs. 

— Nėra tikro reikalo, — ramino mane daktaras ir sesuo. 
— Reikalui esant, pašauksime telefonu. Tačiau, kaip Tamsta 
nori. 

Nuėjau pas ligonį. Jis sunkiai kvėpuoja, retkarčiais 
vaitodamas. Sesuo (slaugė) nuolat sėdi prie lovos. Atsisėdu ir 

aš. Kiek palaukus, Ekscelencija praveria akis. Atsiklaupiu. 
Bučiuoju apyšaltę ranką. Jis glosto mano galvą. 

— Ekscelencija, atėjau aplankyti. 

— Ačiū tau ir visiems. Mane jau maitina... Bėk namo... 

Atsikeliu, bet eiti namo negaliu. Nenorėdamas kitų 
varginti, Ekscelencija ne tik jį lankantiems, bet ir slaugėms, 
dėkodamas už patarnavimus, liepdavo eiti poilsio. 

Išėjęs į ambulatoriją, baigiu kalbėti Mišparus. 11 valan- 
dą gaudau seserį ir daktarą. Zinios vis tos pačios: ligonis ne- 
gerėja. Jis stiprinamas, leidžiant vaistus po oda. Ir vėl grįžtu 
į ligonio kambarį, tik nesirodau. Nejauku — jis, mano vy- 
resnysis, liepė eiti namo. Tylūs vaitojimai, skubūs alsavimai 
ne ką pranašauja. Daktaras mane įspėja apie tikrąjį pavojų: 
vilties nėra, ryto vargu sulauks... 

Pirmą valandą po pusiaunakčio pasirodau išvargusiam 
ir besilpstančiam ligoniui. Priklaupęs prie lovos, ištariau: 
Ekscelencija, prašau palaiminti Vienuoliją. Jis deda ranką 
ant mano galvos, mane myluoja kaip motina savo kūdikį ir, 
darydamas kryžiaus ženklą ant mano kaktos, pakartotinai 
sako: „Rikiuokitės, pasišvęskite! Rikiuokitės ir pasi- 
šveskite!“ 

Jis pakelia ranką ir laimina. Ją vėl nuleidžia ant mano 
galvos, keletą kartų švelniai paliečia mano veidą, lyg tvir- 
tindamas Vienuolijai teikiamą palaiminimą. Mano akys 
pilnos ašarų, lūpos bučiuoja savo mylimojo Tėvo ranką. Ilgai 
ilgai glaudžiuos prie jo, ojo ranka ant mano galvos. 

Tikras vadas! Ir mirties valandoje jis duoda karžygiškus 
įsakymus. Rikiuotis, tai yra, kaip supratau, laikytis vienybės 
ir suburtom jėgom stoti į frontą dėl Kristaus ir Evangelijos. 
Rikiuotis, kad būtume stiprūs, pasišvęsti, kad laimėtume 
kovą. 

Kiek palūkėjęs, atsistoju sutvirtintas ir klausiu: Ekscelen- 
cija, gal Jums suteikti paskutinį patepimą? Gerai, ištarė, 
šįryt priėmiau Viatiką, tai duok patepimą. Suteikęs pate- 
pimą, bučiuoju Ekscelencijos ranką. Jis man sako: dabar gali 
eiti namo, pailsėk. Ir vėl man kančia: aš nenoriu, negaliu, 

tyliu... Jis pakartoja savo žodžius. Bučiuoju jo ranką, atsi- 
keliu ir atsistoju nuošaliai. 

Netrukus girdžiu, jis kalba psalmės (nesuvokiu kokios) 
žodžius, paskui kaip vyskupas sudeda rankas ir, jas pusračiu 
atskyręs, laimina. Tai buvo jo paskutinis atsisveikinimas su 
pažįstamais, draugais, su visais, kuriuos jis mylėjo, su savo 
numylėta tauta ir su pasauliu. 


Arkiv. J. Matulevičius mirties patale 


Daktaras ir slaugės stengėsi, kaip įmanydami, padėti 
ligoniui. Viskas buvo veltui, matyt, Dievo valia buvo kitokia. 
Ligonis retkarčiais nerimsta, nuo savęs stumia antklodę. 
Pažiūrėjęs į jį slaugančią sesutę, Arkivyskupas paklausė jos 
vardo. Sioji atsakė esanti Juozapa. Tada jis liepė jai klauptis 
ir kalbėti drauge. Slaugė atsiklaupė. Arkivyskupas uždėjo ant 
jos galvos ranką ir pradėjo kalbėti: „Aš Juozapa, Viešpaties 
tarnaitė, sudedu į Aukščiausiojo rankas tris paprastuosius 
įžadus neribotam laikui“. Juozapa pamaldžiai pakartojo 
kiekvieną žodį. 

Atsižvelgiant į tai, kad Juozapa buvo pasaulietė, o 
Arkivyskupo žodžiai būdavo taikomi vienuolėms, darant 
įžadus, atrodo, kad ir mirties valandoje jis nori vesti sielas 
Evangelijos patarčių tobulybės keliu. Be to, Arkivyskupas 
savo žodžius tarė taip ryškiai ir garsiai, kad aš net 
nudžiugau, manydamas, kad jis atgauna sveikatą. Tačiau 
antrą ir trečią valandą jo pulsas buvo jau nesuskaitomas. 
Pusiau ketvirtą valandą ligonis buvo visai ramus, alsavimas 
labai lėtas... Trys slaugės, daktaras ir aš suklaupėme kalbėti 
maldas prie mirštančiojo. Maldos ir ašaros palydėjo Arki- 
vyskupo sielą į Aukščiausiojo prieglobstį 1927.1.27 dieną 3:45 
rytą“ (Ig. Cesaitis, AJM, 49-52 p.). 


Skaudžiai liūdna žinia apie netikėtą Arkivyskupo mirtį 
žaibo greitumu aplėkė visą Lietuvą, nes nebuvo beveik nė 
vieno jos kampelio, kur žmonės Apaštališkojo Vizitatoriaus 
neregėjo ar jo žodžio negirdėjo. 

ARKIVYSKUPO MATULEVIČIAUS 
LAIDOTUVĖS 


Pasklidus žiniai apie Arkivyskupo mirtį, tos pačios 
dienos popietį žmonės ėmė rinktis prie Hagentorno klinikos, 
iš kur buvo ruošiamasi velionies Arkivyskupo kūną perkelti į 
Sv. Gertrūdos (Saričių) marijonų bažnyčią prie Laisvės 
Alėjos 61 nr. 

Procesijai pajudėjus, sugaudė Kauno bažnyčių varpai. 
Pryšaky žygiavo Msgr. Faidutti su mitra ant galvos. Pake- 
liui lydinčiųjų minia vis didėjo ir didėjo. Kunigų seminarijos 
auklėtiniai giedojo liūdnas psalmes. Nors buvo užsakytas 
gedulo vežimas, sunkų ąžuolinį karstą visą kelią ant savo 
pečių nešė studentai ateitininkai. 

Saričių bažnyčioje karstas buvo padėtas ant paaukš- 
tinimo ir nuimtas karsto antvožas... Visi galėjo prieiti ir 
pamatyti sukauptos rimties Arkivyskupo veidą. Žmonėms 
buvo nelengva įtikėti, kad čia yra tas pats didelės dvasios 
galiūnas, kurį ne vienas taip neseniai regėjo besišypsantį ir 
spindintį amžinojo gėrio žvilgsniu. 

Sausio 28 dienos 5 val. vakare vėl sugaudė bažnyčių 
varpai, kai gedulo procesija pajudėjo iš Saričių bažnyčios į 
Baziliką. Karstą vėl paėmė nešti studentai ateitininkai. 
Palydovų buvo minių minios. Daugybė organizacijų su savo 
vėliavomis ir vainikais nešinos ir eilės susigrupavusių moks- 
leivių iš įvairių mokyklų. Kai iš galo Laisvės Alėjos procesija 
pasuko į Vilniaus gatvę, tai buvo lyg priminimas Vilniaus 
golgotos, kur velioniui teko tiek daug iškentėti. 

Eisenoje dalyvavo daug kunigų, aukštųjų dvasiškių, 
valdžios atstovų — ministrų, universiteto profesorių, seimo 
narių, visa katedros kapitula ir Lietuvos vyskupai priekyje su 
dėvinčiu mitrą arkiv. Karevičium, marijonų vienuoliu. 

Erdvioji bazilika buvo žmonių perpildyta. Daugelis 
žmonių buvo susitelkę iš lauko aplink katedrą. Giminėms ir 
aukštiems svečiams vos užteko vietos presbiterijoje. Karstas 

Kauno marijonų Šv. Gertrūdos bažnyčia 


buvo iškeltas ant labai aukšto katafalko. Žodžiu, milži- 
niškoje bazilikoje viskas buvo didinga. Sio vakaro iškilmės 
baigėsi atgiedojus gedulingus Mišparus. 

Sausio 29 diena buvo saulėta. Nuo pat ryto į baziliką 
530 


Arkiu. J. Matulevičiaus kūnas, pašarvotas Šv. Gertrūdos bažnyčioje 


rinkosi būriai žmonių, kurie norėjo atsisveikinti su Arkivys- 
kupu prieš eidami į darbą. Nuo 6 valandos ryto prie visų 
altorių buvo laikomos šv. Mišios. Apie pusę 11 valandos bazi- 
likon pradėjo rinktis velionies giminės, aukštieji vyriau- 

sybės, seimo, diplomatinio korpuso ir visuomenės atstovai. Į 
laidotuves suvažiavo visi Lietuvos vyskupai, prelatai ir 
Vatikano atstovas Msgr. Faidutti. 

Gedulingas pontifikalines Mišias celebravo arkiv. metro- 
politas Skvireckas. Giedojo valstybinės operos choras. 
Pamokslą pasakė vysk. Reinys. „Libera“ giedojo trys vysku- 
pai. Po pamaldų katedroje išsirikiavo didžiulis dvasiškių 
būrys — aukštieji Bažnyčios hierarchai. 


Arkivysk.J. Matulevičiaus „ 
„Laidotuvės M9/L 1 


4 
„1 


* 


Laidotuvių procesijoje Lietuvos vyskupai ir kiti aukštieji dvasiškiai 


Suskambėjus graudžiam „In paradisum“, sujudėjo proce- 
sija iš bazilikos į jos gale esančią kriptą, kur buvo skirta 
Arkivyskupui amžinojo poilsio vieta. Atlikus paskutinius 
maldų patarnavimus, prasidėjo atsisveikinimo prakalbos. 
Pirmasis kalbėjo Respublikos prezidentas Antanas Smetona. 
Jo ilga kalba apėmė visas Arkivyskupo veiklos sritis ir pabrė- 
žė jo nuopelnus Lietuvai ir Bažnyčiai. Toliau sekė 
organizacijų atstovų ir visuomenės veikėjų kalbos. Užgiedo- 
jus „Viešpaties Angelas“, karstas buvo nuleistas į rūsčius 

bazilikos požemius ir padėtas greta Žemaičių vyskupų Motie- 
jaus Valančiaus, Mečislovo Paliulionio ir Gasparo Cirtauto. 

Iš prezidento kalbos būtų galima daug ką pacituoti, bet 
čia pasitenkinsime viena kita mintimi: „Arkivyskupas Jurgis 
buvo didelis žmogus, dėl to ir didelis kūrėjas, ir jo kūrybos 
sritis yra labai plati, dėl to ne kiekvienas ir ne tuojau teįs- 
tengia savo akių plotu ją aprėpti. Norint įvertinti Jurgio 
vienuolio, vyskupo, arkivyskupo asmuo, pagaliau, idealioji 
žmogaus būtybė, reikia žvelgti dvasios akimis, kaip jis kad 


Arkivysx. 1. Metvulevičvaus 
Laidotuvės 19// 17. Kiss 

Laidotuvių procesijoje Lietuvos vyriausybės nariai 


žvelgė į šį regimąjį pasaulį, jį vertindamas dieviškų mastu... 
Kaip arkiv. Jurgis mokė, taip ir pats stengėsi gyventi. Žodis 
nuo darbo jam nesiskyrė, dėl to jis buvo didelis visuomenės 
organizatorius. Čia jo darbas, kaip Bažnyčios žmogaus, 
pasirodo vienoje srityje su darbu valstybės žmogaus: abu jie 
kuria, organizuoja, tik vienas bažnytiškai, sub specie 
aeternitatis, kitas valstybiškai, sub specie temporis. Bet kat- 
ras gi tvirčiau kuria? Tas, kuris giliau deda pamatus, amži- 
nus pamatus, religijos pašvęstus. O tie pamatai siekia žmo- 
gaus sielos gelmes... Nėra ir negali būti tarp jų prieštara- 

Arkiv. J. Matulevičiaus kapas (prie jo dega žvakės) Kauno bazilikos 
kriptoje 


vimų. Tik valdžia, kuri neišmano religijos esmės asmens ir 
visuomenės tvarkai, gali kitaip manyti“ (AJM, 58). 

Kalbų eilę užbaigė kan. Povilas Dogelis: „Kalbu į Tave, 
Ganytojau, zitiečių vardu. Jos turi paskutinę vietą 
organizacijų tarpe ir visuomenėje, bet nėra paskutinės 
Bažnyčios reikaluose. Zitietės dabar su Tavim atsisveikina, 
tos zitietės, su kuriom Tu neseniai valgei Kūčias. Dabar Tau 
tariu paskutinį atsisveikinimą — amžiną atilsį“ (AJM, 61 p.). 


Arkivyskupo kūno perkėlimas 


1934 metais marijonai šventė savo vienuolijos atnau- 
jinimo sidabrinį jubiliejų. Ta proga kilo sumanymas perkelti 

Marijampolės bažnyčia pasipuošus arkiv. J. Matulevičiaus kūno 
perkėlimo proga 1934 m. 


535 


Arkiv. J. Matulevičiaus kapas ir antkapis Marijampolės bažnyčioje 


Arkivyskupo kūną iš Kauno į Marijampolę, kur jis buvo 
gimęs, kur mokėsi ir kur atnaujino Marijonų Vienuoliją. 
Kaune sutvarkius visus reikalingus formalumus, daly- 
vaujant dvasiškuos, miesto valdžios atstovams ir gydytojui, 

katedros rūsyje buvo atidarytas arkiv. Matulevičiaus kars- 
tas. Nors 1931 m. pavasarį didysis Nemuno potvynis buvo 
užliejęs dalį žemutinio miesto ir katedros rūsį ir Arkivyskupo 
rūbai buvo rasti drėgni, bet jo kūnas nebuvo nė kiek sugedęs. 

Viską sutvarkius, kūną įdėjus į naują karstą, arkiv. 
Jurgio palaikai buvo traukiniu išvežti į Marijampolę 1934 m. 
spalio 24 d. Geležinkelio stotyje to didžiojo Bažnyčios ir 
Tautos vyro laukė iš parapijos bažnyčios atvykusi iškil- 
minga procesija ir daugybė žmonių. Pavakare, apsi- 
niaukusio dangaus prieblandoje, fakelų ir žvakių šviesoje 
procesija grįžo į gražiai išpuoštą bažnyčią. Po sutikimo 
pamokslo ir gedulingų pamaldų Arkivyskupo karstas buvo 
padėtas į iš anksto paruoštą rausvo granito sarkofagą 
dešinėje bažnyčios koplyčioje. 

Marijampolės parapijos žmonės Arkivyskupą pažinojo 
nuo pat jo klierikystės ir kunigystės laikų. Gėrėjosi jo 
pamokslais ir spiesdavosi išpažinčių prie jo klausyklos. Kiek- 
dą. Dabar žmonės gausiai lankė jo sarkofagą, karštai mels- 
damiesi ir prašydami sveikatos ir kitokių malonių, nes savo 
širdyse giliai tikėjo jo šventumu. Tai pastebėjęs, vysk. 
Karosas tuojau patvirtino maldą į Svč. Trejybę išmelsti 
arkiv. Jurgio Matulevičiaus paskelbimui palaimintuoju. Tos 
maldos vis daugėjo ir plito po visą Lietuvą. 


Reikšmingos reminiscencijos 


Švęsdami savo sidabrinį jubiliejų, marijonai visa širdimi 
galėjo dėkoti Dievo Apvaizdai už sėkmingą vienuolijos 
augimą. 1934 m. ji turėjo per 20 vienuolynų, išsisklaidžiusių 
įvairiose šalyse, Savo eilėse skaitė per 430 narių. Ta proga 
marijonų vadovybė paprašė popiežiaus Pijaus XI audien- 
cijos, kuri buvo paskirta 1934 m. liepos 16 d. Jai priimti buvo 
paskirta Vatikano salė, vadinama Sala del Tronetto, visai 
greta popiežiaus darbo kambarių. Joje paprastai priimami 
aukštieji valstybių diplomatai, kai jie įteikia savo kre- 
dencijalus Vatikano valstybės valdovui, popiežiui. 

Paskirtą valandą į tą salę susirinko visi marijonai, kurie 

tuo metu buvo Romoje, nuo vyriausios jų galvos, generolo 
(kun. Andriejaus Cikoto), iki žemiausio broliuko virėjo. Prieš 
pat įžengiant į audiencijos salę Pijui XI, Vatikano tvarkyto- 
jai visus išrikiavo pusračiu, pradedant nuo generolo ir 
baigiant broliuku virėju, kuriam buvo pavesta prilaikyti 
arkiv. Matulevičiaus paveikslą, pastatytą ant puošnios kė- 
dės, skirtą kaip dovaną popiežiui. 

Popiežiui įėjus į salę, visi dalyviai suklaupė. Priėjęs prie 
generolo, Pijus XI davė jam pabučiuoti savo žiedą ir ėjo 
toliau, sustodamas prie kiekvieno ir duodamas pabučiuoti 
žiedą. Prisiartinęs prie arkiv. Matulevičiaus, savo artimojo 
bičiulio paveikslo, Sv. Tėvas sustojo ir tarė: „Gratum donum, 
guia gratissima persona“ (Brangi dovana, nes brangiausias 
asmuo). Valandėlę patylėjęs, dar pridėjo: „Hic vir fuit vere 
sanctus“ (Sis vyras tikrai buvo šventas). Tie popiežiaus žo- 
džiai giliai įsmigo į visų dalyvių širdis, nes tai buvo lyg 
neoficiali didžiojo mūsų tautos vyro kanonizacija (Kun. K. 
Rėklaitis, Atsiminimai, rankraštis 174 p.). 


1977 m. sausio 27 d. buvo reikšminga visai Marijonų 
Vienuolijai: Dievo Tarno arkiv. Jurgio Matulevičiaus 50 metų 
mirties sukaktis, kuri buvo plačiai ir iškilmingai paminėta ne 
tik tarpe marijonų, bet ir katalikiškoje visuomenėje. 

Centriniame marijonų name Romoje 1977.1.27 buvo iškil- 
mingos pamaldos, kurioms vadovavo Vienuolių Kongre- 
gacijos prefektas kard. Eduardas Pironio. Su juo šv. Mišias 
koncelebravo 24 marijonų ir įvairių vienuolijų atstovai. 
Kardinolas pasakė pamokslą, iškeldamas Dievo "Tarno 
Jurgio Matulevičiaus tris savybes: meilę Bažnyčiai, išgy- 
ventą kryžiaus kelią, kuris yra Bažnyčios kelias, ir meilę 
Nekaltai Pradėtajai Mergelei Marijai, Bažnyčios Motinai. 

Po pamaldų marijonų vyriausias vadovas perskaitė 
Vatikano valstybės sekretoriaus kard. Villot telegramą: 
„Kadangi tėvų Marijonų Vienuolija švenčia savo atnaujin- 
tojo Dievo Tarno Jurgio Matulaičio-Matulevičiaus mirties 50- 

Popiežius Pijus XI 


ties metų sukaktį, Šv. Tėvas, prisidėdamas prie to minėjimo, 
ragina marijonus, kad, uoliai besidarbuodami dėl Kristaus ir 
Bažnyčios, išlaikytų ir ugdytų savo atnaujintojo palikimą. Ta 
proga vyriausiam vienuolijos vadovui ir visiems vienuolijos 
nariams teikia apaštališką palaiminimą, kaip dangaus 
palaimos ženklą“. 

Iškilmių išvakarėse Marijonų Vienuolijos vadovybė da- 
lyvavo bendroje savaitinėje pop. Pauliaus VI audiencijoje, 
kurios metu popiežius pirmiausiai prabilo į marijonus: 
„Pirmiausia norime suminėti čia dalyvaujančią Nekaltai 
Pradėtosios Mergelės Marijos vardo Marijonų Vienuolijos 
vadovybę. Žinome, kad rytoj (sausio 27 d.) sukanka 50 metų, 
kai mirė arkivyskupas Jurgis Matulaitis-Matulevičius, kuris 
yra palikęs didį garsą ir šventumo pavyzdį. Jis yra šios 
vienuolijos steigėjas, tai yra atnaujintojas ir vyriausias 
vadovas. Neužmirškime šios didžios dvasios asmenybės. 
Tikimės, kad galėsime jį sveikinti ne tik danguje, bet ir žemės 
garbėje, žinoma, jei jūs prisidėsite savo maldomis ir savo 
parama. Mes irgi didžiuojamės šiuo arkivyskupu, todėl 
sveikiname tuos, kurie čia vienuolijai atstovaujate, visą jūsų 
vienuolišką šeimą, ypač tuos, kurie yra reikalingi ypatingos 
dieviškos pagalbos kai kuriuose kraštuose. Visi tejaučia 
mūsų ypatingą palaiminimą“ (J. V., Draugas, vasario 3 d.). 


Didžiausia Amerikos lietuvių marijonų Šv. Kazimiero 
provincija Chicagoje nė kiek neatsiliko nuo Romos. Jos 
provincijolo kun. Juozo Dambrausko rūpesčiu 1977 m. sausio 
22-23 dienomis buvo suruoštas labai iškilmingas arkiv. Matu- 
levičiaus 50 metų mirties sukaktuvių minėjimas. 

Seštadienį (sausio 22 d.) seserų kazimiėriečių Marijos 
aukštesniosios mokyklos salėje buvo didžiulis Clevelando 
Čiurlionio ansamblio koncertas, kuriam vadovavo kompo- 
zitorius Alfonsas Mikulskis. 

Sekmadienį buvo iškilmingos pamaldos Nekalto Prasi- 
dėjimo lietuvių parapijos bažnyčioje (Brighton Park), kur 

dalyvavo daug aukštesniosios dvasiškuos pryšaky su Chica- 
gos arkivyskupu kard. John P. Cody. Pamaldas tvarkė tos 
bažnyčios klebonas prel. Damazas A. Mozeris. 

Sv. Mišias su didele koncelebrantų asista celebravo vysk. 
Vincentas Brizgys. Sv. Mišių metu giedojo Ciurlionio 
ansamblis to paties Mikulskio sukomponuotas lietuviškas 
Mišias už kenčiančią Lietuvą, giedotas tarptautiniame 
Eucharistiniame Kongrese Philadelphijoje 1976 metais. Kitas 
įprastines mišių dalis giedojo mišrus parapijos choras. 

Sv. Mišių metu pamokslą angliškai pasakė kard. Cody, 
išryškindamas arkiv. Matulevičiaus heroizmą gyvenime, 
darbuose ir kančiose. Kardinolas priminė, kad jam teko suda- 
ryti liudininkų apklausinėjimo bylą, kuriai vadovauti jis 
paskyrė vysk. A. Abramowiczių, ir tos bylos dokumentus jis 
pats (kardinolas) persiuntė Sv. Tėvui, Pauliui VI. 

Savo giliai nuoširdžiame pamoksle kard. Cody nurodė ne 
tik arkiv. Jurgio šventumo žymes, bet kvietė ir lietuvius, 
kuriuos pavadino tikėjimo gynėjų tauta, prisidėti maldomis ir 
prašymais, kad ta byla būtų pravesta greičiau ir kad visa 
krikščionija greičiau sulauktų šventojo, kokio reikia moder- 
niems laikams (Ištraukos iš 1977 m. sausio 25 Draugo). 


Dabar persikelkime į Lietuvą arčiau arkiv. Matu- 
levičiaus kapo (sarkofago) Marijampolėje (kurią dabar 
vadina Kapsuku), kur krypsta visos Lietuvos katalikų širdys, 
ieškodamos užtarimo, prašydamos išgydyti iš ligų, kurių 
nepajėgia sutvarkyti gydytojai. Ir ten, Marijampolėje, buvo 
plačiai paminėta arkiv. Matulevičiaus 50 metų mirties 
sukaktis. Dar prieš sausio 27 d. daug kur bažnyčiose buvo 
pasakyti pamokslai apie Dievo Tarną Jurgį. 

Bet didžiausios iškilmės buvo Marijampolėje. Dievo 
Tarno Jurgio sarkofagas buvo papuoštas Sventojo Tėvo 
vėliava ir raudonu aksomu. Prie kapo degė daugybė žvakių, 
sarkofagas skendo gėlėse. Sausio 27 d. nuo 8 val. ryto prie 
visų bažnyčios altorių nuolat buvo laikomos šv. Mišios. 11 

val. šv. Mišias laikė vysk. Liudvikas Povilonis Jėzaus Širdies 
koplyčioje. Pamokslą pasakė kun. Vaclovas Aliulis. 

12 val. prie didžiojo altoriaus giedotines šv. Mišias 
atnašavo vysk. Vincentas Sladkevičius. Pamokslą sakė kun. 
Viktoras Sauklys. Zmonių buvo pilna bažnyčia. Daugelis ėjo 
išpažinties ir priėmė šv. Komuniją. Kai kurie kunigai 
išpažinčių klausė po penkias valandas. Po šv. Mišių vysk. 
Sladkevičius, apsirengęs vyskupiškais drabužiais, įlipo į 
sakyklą ir pasakė progai pritaikytą pamokslą. 

Po šio pamokslo, giedant „Marija, Marija“, apie 70 
kunigų, dalyvaujant abiem vyskupams, procesija nuo didžio- 
jo altoriaus nuėjo prie Dievo Tarno Jurgio kapo. Ten buvo 
sukalbėta malda, Dievo prašant beatifikacijos, ir sugiedota 
„Dievas mūsų prieglauda ir stiprybė“. Tos pačios dienos 7 
val. vakare buvo šv. Mišios ir pamokslas tiems, kurie 
negalėjo dalyvauti dienos metu. Visose iškilmėse buvo didelė 
spūstis žmonių, kurie buvo suvažiavę iš visų Lietuvos vietų. 

Iškilmės baigėsi šiuo pasižadėjimu bei paskatinimu: 
„Minint šio didžio Bažnyčios vyro penkiasdešimtmetį, mes, 
Lietuvos Vyskupai ir Vyskupijų valdytojai, prašome brolius 
kunigus ir mielus tikinčiuosius pamilti Arkivyskupo pavyzdį 
ir dėkoti Dievui už tokį mums duotą Svyturį. Karštai mels- 
kime Viešpatį, kad ir visais laikais siųstų mūsų krašto 
Bažnyčiai tokių pasiaukojusių ganytojų. Siandien ir per visus 
šiuos metus melskimės, kad garbingasis Dievo Tarnas 
Jurgis Matulevičius kuo greičiau būtų Bažnyčios paskelbtas 
palaimintuoju ir šventuoju“ (Dievo Tarno arkiv. Matu- 
levičiaus 50 metų mirties paminėjimas Marijampolėje 
(Laivas, 1977 m. Nr. 6, 12-13 p.). 


L 


Šio skyrelio užsklandos žodžiui paskaitykime, ką kun. 
Jurgis Matulevičius užrašė savo dvasiniame dienoraštyje 


1911 m. vasario 6 d., dar tik pradėdamas organizuoti Mari- 
jonų Vienuoliją: 

„Stenkimės pažinti savo gadynę, suprasti ir atjausti savo 
laikų žmones su jų norais, troškimais, siekimais ir tikslais. 
Kiekviena gera mintis tesuranda iš mūs pritarimą, kiek- 
vienas geras sumanymas paspirtį, kiekvienas geras darbas ir 
veikalas palaikymą ir pagyrimą, kiekviena bėda ir vargas 
užuojautą ir pašalpą, kiekviena gi klaida tegu, į mus atsi- 
mušus kaip jūros vilnis į uolą, susimuša, pasisklaido ir pra- 
nyksta, o kiekvienas blogas darbas ir blogos pastangos 
sudūžta“. 

Jis pats tai tobulai vykdė per visą gyvenimą — consum- 
matum. 

BEATIFIKACIJOS BYLOS APŽVALGA 


Arkiv. Jurgiui Matulevičiui netikėtai 1927 m. sausio 27 d. 
mirus, jo šventumo garsas pasigirdo iš visų, kurie žodžiu ar 
raštu paminėjo jo gyvenimą ir nuveiktus darbus. Jį laidojant 
Kauno katedros-bazilikos požemyje, atsisveikinimo kalbose, 
žymieji Lietuvos visuomenės atstovai pabrėžė velionies 
dvasinę didybę. „Jis žvelgė į šį regimąjį pasaulį, jį vertin- 
damas dievišku mastu“, — pareiškė Lietuvos Prezidentas 
Antanas Smetona. 

„ Seimo pirmininkas Aleksandras Stulginskis pasakė: 
„Siandien mes liūdime asmens, kuris toli buvo pralenkęs 
kitus ne tik įstabia dvasine galia, giliu protu, bet ir šventu 
gyvenimu. Jis mus mokė Evangelijos tiesų ne vien savo 
gražia iškalba, bet ir vaizdžių gyvenimo pavyzdžiu“. 

„Prie Aukščiausiojo mes turėsime didelį užtarėją — a.a. 
arkiv. Matulevičių“, — tvirtai išreiškė savo tikėjimą prof. dr. 
Juozas Eretas, nenuilstantis jaunimo vadas. 

Ir palaidotas Arkivyskupas nebuvo žmonių užmirštas: 
prie uždarytų bazilikos požemio durų nuolat degė žvakės, 
žydėjo gėlės ir suklaupę meldėsi žmonių būreliai. Tai buvo 
liaudies pagarba, kuri nujautė, kad ten yra palaidotas nepa- 
prastas žmogus. Buvo meldžiamasi ne už jį, bet į ji, prašant 
jo užtarimo pas Dievą. 

Kai marijonai 1933 m. išleido knygą: Arkivyskupas 
Jurgis Matulevičius, jai savo atsiminimus parašė daugelis 
asmenų, pažinojusių arkiv. Matulevičių įvairiose aplinkybėse. 
Kun. Juozas Tumas-Vaižgantas parašė: „Jis mirė in odore 
sanctitatis (šventumo garse). Ar tik žmonių širdys nebus 
numaniusios, kad vyskupas Jurgis galės būti ir danguje vargšų 
žmonelių užtarėjas? Man lengva tuo tikėti“. 

Arkiv. Andriejus Szeptyckis (1865-1944), Galicijos unitų 
metropolitas, parašė: „Po jo mirties, kuri išplėšė man tikrą 
draugą, savo maldose aš labai šaukiuosiu jo pagalbos ir 
prašau užtarimo, negu jo sielą pavedu Dievo gailestingumui“. 

Netrukus pasigirdo aiškių užuominų ir pageidavimų, kad 
būtų pradėta arkiv. Matulevičiaus beatifikacijos byla. Kun. 
Bronius Paukštys, salezietis, rašė: „Kitos tautos meldžiasi, 
kad jų žmones, žinoma, mirusius, Dievas išaukštintų. Ir 
Dievas tų maldų išklauso. Melskimės visi ir mes, kad mūsų 
Matulevičiui būtų paskelbta altorių šventojo garbė“. 

Prof. Pranas Dovydaitis, ilgokus savo prisiminimus (161- 
165 p.) baigdamas, tiesiog konkrečiai siūlė pradėti galvoti, kad 
pirmasis Vilniaus vyskupas nepriklausomos Lietuvos laikais, 
Lietuvos Bažnytinės Provincijos sutvarkytojas, arkiv. Jurgis 
Matulevičius, šven to gyvenimo vyras, būtų priskirtas į 
palaimintųjų ir šventųjų skaičių, kad visa Lietuva galėtų jį 
turėti savo globėju pas Aukščiausiąjį Viešpatį, su kuriuo jo 
kilni siela dabar gyvena amžinojoj šviesoj ir laimėje. 

Arkiv. Matulevičiaus šventumo garsas ypač plačiai 
paplito, kai 1934 m. jo kūnas buvo perkeltas į Marijampolės 
bažnyčią, kurioje jis buvo pakrikštytas. Kūno perkėlimo iškil- 
mės sutraukė dideles tikinčiųjų minias, kurių troškimus savo 
pamoksle išreiškė vysk. Justinas Staugaitis: „Galbūt, 
netrukus eisime prie arkiv. Jurgio sarkofago su dar dides- 
nėmis iškilmėmis ir tuos palaikus kelsime ant altoriaus 
pagarbindami“. Arkivyskupo kūno perkėlimo proga buvo 
atspausdinta daugybė arkiv. Jurgio paveikslėlių su malda į 
Svč. Trejybę išmelsti jo beatifikacijai. 

Marijampolės bažnyčioje įrengtas arkiv. Matulevičiui 
granito sarkofagas žmonėms buvo lengviau prieinamas, 
negu Kaune. Jis nuolat skendėjo žmonių suneštose gėlėse ir 
žvakėse. Prie jo kapo melsdavosi ne tik marijampoliečiai, bet 
ir iš tolimų Lietuvos apylinkių atvykusieji. Ne vienas ant 
kapo palikdavo laiškelį su išreikšta padėka už gautąsias 
malones. Spaudoje vis dažniau pasirodydavo viešos padėkos 
arkiv. Jurgiui už jo užtarimą pas Dievą ir gautąsias malones, 
ypač už grąžinimą sveikatos. 

Žmonių tarpe vis stiprėjantis arkiv. Matulevičiaus 
šventumo garsas buvo gyvas ženklas, kad jau laikas pradėti 
jo beatifikacijos bylą. Tuo pasinaudodama, Marijonų Vie- 
nuolijos 1939 m. kapitula nusprendė imtis reikiamų žygių. 

Tačiau visus planus sužlugdė II pasaulinis karas ir Lietuvos 
okupacijos. Teko laukti, kol viskas stabilizuosis. Pagal 
bažnytinės teisės reikalavimus byla turėtų būti pradėta 
Lietuvoje, bet tai buvo neįmanoma. Todėl Sv. Sostas suteikė 
leidimą ją pradėti Romoje 1953 m. balandžio 21 d. 

Kandidato į palaimintuosius bylai vesti turi būti paskir- 
tas jos vedėjas (postulatorius), kurio uždavinys yra surinkti 
kandidato raštus, parinkti liudininkus, kurie bažnytiniame 
teisme paliudytų apie kandidato gyvenimą ir darbus, jo 
šventumą, ir teismui pristatyti visus reikalingus doku- 
mentus. Marijonų Vienuolijos vadovybė bylos postulatorium 
paskyrė kun. dr. Kazimierą Rėklaitį, MIC, (1887-1967). 

Pagal Bažnyčios teisę kiekvieno kandidato į palaimintuo- 
sius byla turi du tarpsnius. Jų pirmasis, vadinamas infor- 
maciniu procesu, atliekamas vyskupo teisme, nagrinėja 
kandidato gyvenimo šventumą, jo dorybes, peržiūri jo raštus 
ir nustato, ar nėra sukurtas dirbtinis, nederamas kandidato 
kultas, arba garbinimas. Antrasis — apaštališkasis procesas, 
jau Sv. Sosto žinioje, surenka žinias apie kandidato dorybes ir 
nustato jų heroiškumą. Jeigu Sv. Sostas randa, kad kandidato 
dorybės buvo nepaprastos, heroiškos, tai, ištyrus porą įvykusių 
per kandidato užtarimą stebuklų, jis skelbiamas palaimin- 
tuoju. Po to, jei įvyksta dar pora naujų stebuklų, kandidatas 
skelbiamas šventuoju. 

Arkiv. Jurgio Matulevičiaus informacinis procesas buvo 
pradėtas 1953 m. ir baigtas 1966 m. Siame laikotarpyje 
Romos vyskupijos teisme buvo apklausinėta 16 liudininkų, o 
kitose vyskupijose dar šeši. Apklausinėjimai tęsėsi nuo 1953 
m. spalio 30 d. iki 1956 m. balandžio 18 d. 

Tuo tarpu postulatorius surinko visus arkiv. Matule- 
vičiaus spausdintus ir nespausdintus raštus, kurių įvairiomis 
kalbomis susidarė 28 tomai. Juos įteikus Apeigų Kongre- 
gacijai, ši paskyrė 6 cenzorius-teologus tuos raštus įvertinti. 
1957 m. gavę raštus, cenzoriai savo darbą atliko ir savo 
nuomonę apie juos galutinai pateikė 1959 m. Apeigų Kongre- 
gacija, gavusi cenzorių nuomones, nusprendė, kad beati- 
fikacijos bylą galima toliau tęsti. 

Tyrinėjimas, ar kandidatui nebuvo teikiamas nederamas, 
dirbtinis garbinimas, tęsėsi nuo 1955 m. birželio 19 iki liepos 
28 d. Buvo apklausti 6 liudininkai ir padarytas sprendimas, 
kad tokio garbinimo nesama. 

Visa arkiv. Jurgio beatifikacijos bylos medžiaga buvo at- 
spausdinta ir 1960 m. įteikta Tikėjimo Gynėjui, kuris turėjo 
visa tai peržiūrėti ir padaryti priekaištus kandidato šven- 
tumui. Tikėjimo Gynėjas savo darbą labai nudelsė, nes tuo 
metu vyko Vatikano II Susirinkimas ir visi aukštesnieji 


Arkiv. J. Matulevičiaus beatifikacijos bylos apaštališkojo proceso 
aktus pasirašo Romos Vikarijate kard. Ugo Poletti 


Vatikano pareigūnai buvo užimti jo darbais. Todėl savo prie- 
kaištus gynėjas įteikė tik 1964 m. kovo mėnesį. Bylos vedėjui 
(postulatoriui) darbe talkino specialiai tam paskirtas juristas 
advokatas, kuris į Tikėjimo Gynėjo priekaištus atsakė nuo- 
dugniai 1964 m. gruodžio 8 d. 

Salia liudininkų apklausinėjimo, raštų surinkimo, buvo 
dar reikalaujama pristatyti įvairių žymių asmenų prašymai, 
remiantieji arkiv. Jurgio Matulevičiaus beatifikacijos bylą. 
1956-1958 m. laikotarpyje bylą parėmė trys kardinolai, 27 

arkivyskupai ir vyskupai, 20 vienuolijų vyriausieji vadovai, 4 
moterų vienuolijų viršininkės ir trys lietuvių katalikų grupės. 
Kadangi Tikėjimo Gynėjas išreiškė nusistebėjimą, kodėl 
šios bylos neremia Lenkijos vyskupai, tai, baigiantis 
Vatikano II Susirinkimui, postulatorius išgavo bylą remiantį 
raštą, kurį pasirašė trys kardinolai (Wysziūskis, Beranas ir 
Slipyj), 23 Lenkijos ir 24 kitų tautybių vyskupai. 

Kai visa reikalinga medžiaga buvo atspausdinta ir 
surinkta į vieną 575 puslapių didelio formato tomą, pava- 
dintą Positio super Causae introductione, jis buvo įteiktas 
Apeigų Kongregacijos tarėjams kardinolams. Savo 1966 m. 
lapkričio 15 d. posėdyje kardinolai pripažino, kad viskas 
buvo tvarkoje, ir nutarė, kad bylą jau galima perkelti į Sv. Sosto 
teismą, jei popiežius sutiks. 

Apie šį nutarimą Apeigų Kongregacijos prefektas, kard. 
Arkadijus Laraona, painformavo popiežių ir paprašė jo 
pritarimo. Pop. Paulius VI savo sutikimą, vadinamą Placet, 
davė 1967 m. vasario 9 d. Tuo buvo užbaigta bylos procedūra 
vyskupiškuose teismuose. 

Baigiantis informaciniam bylos tarpsniui, generalinis 
postulatorius kun. Kazimieras Rėklaitis, MIC, jautėsi labai 
pavargęs, sveikatos negalių spaudžiamas, vis prašėsi atlei- 
džiamas nuo pustulatoriaus pareigų. Marijonų Vienuolijos 
vadovybė 1967 m. balandžio 29 d. jo prašymą patenkino ir 
nauju generaliniu postulatorium išrinko kun. dr. Juozapą 
Vaišnorą, MIC, kuris tuojau pradėjo rūpintis bylos užvedimu 
Apaštališkajame teisme. 

Apaštališkas procesas vyko trijose vietose: Romos, 
Chicagos ir Varšuvos vyskupijų tribunoluose, kur 1970-1972 
m. buvo apklausinėti 37 liudininkai. Bylos aktai buvo atsiųs- 
ti į Romą, į Sventųjų Skelbimo Kongregaciją. Jie buvo 
išversti iš anglų, lenkų ir lietuvių kalbų į lotynų ir italų 
kalbas. 

Kai visa tai buvo atlikta, pagal veikiančius nuostatus 
visi tie informacinio ir apaštališkojo procesų aktai turėjo 
būti dar kartą peržiūrėti Tikėjimo Gynėjo, kuris turi patikrin- 
ti, ar tuose aktuose nėra kokių netikslumų juridiniu požiūriu. 

Tikėjimo Gynėjas jų šiek tiek rado, bet Šventųjų Skelbimo 
Kongregacijos kardinolai 1975 m. kovo 7 d. nusprendė, kad 
visi aktai juridiniu požiūriu yra teisėti ir liudininkai išklau- 
sinėti tinkamai, o dėl rastų mažų trūkumų suteikiama 
dispensa ir įteisinimas. 

Tolimesnei beatifikacijos bylos eigai reikia, kad ad- 
vokatas iš visų aktų padarytų santrauką — Summarium, 
kurioje yra surinkti liudininkų parodymai apie kandidato 


Varšuvoje apaštališkojo proceso aktus pasirašo kard. Steponas 
Wyszynskis 


dorybes ir jų heroiškumą. Ir taip pat, kad parašytų Infor- 
matio — Dievo Tarno gyvenimo ir veiklos santrauką. 
Advokato darbas, 676 didelio formato puslapių, buvo iš- 
spausdintas 1977.V.6. 

Keli jo egzemplioriai yra įteikti Tikėjimo Gynėjui, kuris 
viską turi peržiūrėti, gali padaryti savo pastabų ar prie- 
kaištų ir, reikalui esant, gali pareikalauti papildomų doku- 

mentų bei įrodymų. Kai jis savo darbą atliks, advokatas jo 
priekaištus turės atremti ir neaiškius dalykus paaiškinti. 

Visa tai taip pat turės būti atspausdinta. Jeigu neatsiras 
kokių nenumatytų naujų kliūčių, apaštališkasis procesas bus 
baigtas ir Sv. Sostas padarys sprendimą, kad Dievo Tarno 
arkiv. Jurgio Matulevičiaus dorybės buvo tikrai aukšto 
heroinio laipsnio. 

Dievo Tarno dorybių svarstymą ir vertinimą atlieka trys 
komisijos: priešparuošiančioji (pristatomoji), paruošiamoji ir 
generalinė (pirmininkaujant pačiam popiežiui), kuri galutinai 
nusprendžia, kad Dievo Tarno dorybės buvo tikrai heroiškai 


Arkiv. J. Matulevičiaus apaštališkojo proceso Chicagoje tribunolas. 
Sėdi iš kairės Provincijolas kun. J. Dambrauskas, mons. Smaza, 
vysk. A. Abramowicz, mons. D. Mozeris, kun. Mikolaitis. Stovi: kun. 
P. Skrodenis, kun. J. Kuzinskas, kun. J. Rolek, kun. P. Kelpšas, kun. 
A. Nockūnas 


nepaprastos. Tada Dievo Tarnas gauna naują titulą: 
Venerabilis Servus Dei (Garbingasis Dievo Tarnas). Jeigu 
yra Sv. Sosto pripažinti stebuklai, einama prie Dievo Tarno 
paskelbimo palaimintuoju. 

Iš šios arkiv. Jurgio Matulevičiaus beatifikacijos bylos 
eigos aprašymo matyti, kiek Bažnyčia yra atsargi ir rūpes- 
tinga, tyrinėdama kandidato gyvenimą, jo dorybes ir šven- 
tumą. Skelbiamas palaimintuoju ar šventuoju turi būti be 
jokių priekaištų. Visas kandidato gyvenimas turi pasižymėti 
didele Dievo ir artimo meile, pasiaukojimu Dievo garbei, 
Bažnyčiai ir žmonių išganymui. Tokiomis savybėmis tikrai 
ryškiai pasižymėjo Dievo Tarnas arkiv. Jurgis Matulevičius. 

Kai buvo pradėta arkiv. Matulevičiaus beatifikacijos 
byla, žmonių pasitikėjimas jo šventumu ir jo užtarimu pas 
Dievą dar labiau padidėjo. Iki 1978 metų postulatorius yra 
gavęs apie 900 atsiliepimų — padėkų už gautąsias malones 
sielos ir kūno reikaluose, dažniausiai už pagijimus iš įvairių 
ligų. Tokios žmonių padėkos skelbiamos marijonų leidžia- 
mame dvimėnesiniame žurnale Laivas, kuriame būna talpi- 
namos ir Beatifikacijos Bylos Zinios apie bylos eigą, žmonių 
atsiminimai apie arkiv. Jurgį Matulevičių ir jo bylos rėmėjų 
pavardės. 

Kaip iš visos apžvalgos matyti, arkiv. Matulevičiaus 
beatifikacijos byla jau yra baigta ir būtų galima tikėtis greito 
Sv. Sosto sprendimo, jeigu nebūtų sąlygojama stebuklingu 
kokio nors žmogaus gydytojo paliudytu pasveikimu per 
arkiv. Jurgio užtarimą. Iš to atrodytų, kad Bažnyčios atsto- 
vų smulkiai ištyrinėtos ir pripažintos Dievo Tarno šventumo 
žymės neturi jokios reikšmės be to, tarsi materialinio priedo, — 

Iš tikrųjų tokių įrodymų yra. Beatifikacijos bylos 
postulatorius, kaip jau aukščiau minėta, yra gavęs apie 900 
liudijimų bei padėkų už gautas Dievo malones ar sveikatos 
atgavimą. Tai yra tikras dvasinis stebuklų įrodymas, kuriuo 
negalima abejoti, net neįmanoma galvoti, kad žmonės drįstų 
prieš Dievą liudyti neteisingai. Jei iš tų liudijimų priimtume 
bent vieną nuošimtį stebuklų, tai jau būtų devyni stebuklai, 
daugiau, negu Sv. Sostas reikalauja. 

Sprendžiant stebuklų patvirtinimą, reikia atsižvelgti ir į 
dabartinę Lietuvos padėtį, iš kurios ateina dauguma liudi- 
jimų, kur rusų bolševikinė okupacija žiauriai persekioja 

katalikų tikėjimą. Tokiose sąlygose joks gydytojas ten negali 
paliudyti (patvirtinti) stebuklingo pagijimo ir joks Bažnyčios 
atstovas ten negalėtų tokio dalyko nei tyrinėti, nei patikrinti. 

Mums belieka tik nuolankiai prašyti Sv. Sosto, kad atsi- 
žvelgtų į šias nepaprastas aplinkybes ir ne tik Lietuvai, bet ir 
pasauliui greitai suteiktų moderniškąjį šventąjį, arkiv. Jurgį 
Matulaitį-Matulevičių, tikrą apaštalą, kantrųjį kankinį ir 
vargo žmogaus globėją (Plačiau žr. J. Vaišnora, MIC, „Dievo 
Tarno arkiv. Jurgio Matulaičio beatifikacijos bylos eiga“, 
Laivas, 1977 m. Nr. 12). 

PRIEDAS 


Čia paduodami keli dokumentai (versti iš lotynų 
kalbos), kuriais buvo atžymėti Jurgio Matulevičiaus 
svarbieji gyvenimo momentai: 

1. Sv. Sosto raštas, kuriuo pagal Marijonų Vienuo- 
lijos Vyr. Vadovo tėvo Senkaus bei kun. Jurgio Matule- 
vičiaus prašymą ir vysk. K. Ruškevičiaus rekomendaciją 
leidžiama Jurgiui Matulevičiui įstoti į Marijonų Vie- 
nuoliją ir daryti joje vienuoliškus įžadus be noviciato. 

2. Jurgio Matulevičiaus ir Pr. Bučio priėmimo į 
Marijonų Vienuoliją aktas. 

3. Sv. Sosto dekretas, kuriuo aprobuojama atnaujin- 
ta Marijonų Vienuolija ir jos pakeisti Įstatai. 

4. Popiežiaus Benedikto XV bulė, kuria Jurgis Ma- 
tulevičius skiriamas Vilniaus vyskupu. 

5. Pop. Benedikto XV bulė, kuria Vilniaus miesto ir 
vyskupijos tikintiesiems pranešama apie naujo vyskupo 
paskyrimą. 

6. Lietuvos Bažnytinės Provincijos įsteigimo aktas. 


Atsižvelgus į Gerb. Varšuvos Ordinaro rekomendaciją, 
jam suteikiama galia priimti į Kunigų Marijonų Vienuoliją 
asmenis, kurie yra minimi prašyme, pridedant autentišką 
esamo Vyriausiojo Vadovo paliudijimą. O paskui, bent po 
trijų mėnesių nuo šio priėmimo, Prašytojai tesikreipia į Sv. 
Sostą su Mogiliavo, Varšuvos ir Seinų Gerb. Ordinarų reko- 
mendacijomis. — Romoje 1909 m. rugpiūčio 2 d. Nr. 3544. 


II 


Aš, Kazimieras Ruškevičius, titulinis Berisso vyskupas, 
Varšuvos sufraganas, šiuomi liudija, kad pagal man Sv. 
Vienuolių Kongregacijos suteiktą įgaliojimą Nr. 3544 prašy- 

tojus Jurgį Matulevičių ir Pranciškų Bučį, Šv. Teologijos 
Daktarus ir Petrapilio Dvasinės Katalikų Akademijos pro- 
fesorius, akivaizdoje Vyriausiojo Vadovo Vincento Sen- 
kausko, 1909 m. rugpiūčio 29 d. priėmiau į Kunigų Marijonų 
Vienuoliją, būtent: JURGIS MATULEVICIUS padarė 
pirmuosius metinius įžadus, o PRANCISKUS BUCYS 
pradėjo noviciatą. 

Šis aktas pasirašomas Gerb. Vyriausiojo Vadovo ir 
Prašytojų. 

Kun. Vincentas Senkauskas, Vyr. Vadovas 


Prašytojai: Kun. Jurgis Matulevičius 
Kun. Pranciškus Būčys 


Visam tam paliudyti pasirašiau ir pridėjau savo antspaudą 
Kazimieras Ruškevičius 
Varšuvos arkivyskupijos Generalinis Vikaras 


Varšuva, 1909 m. rugpiūčio 29 d. 
III 
DEKRETAS (Nr. 3544-09) 


Nekalto Švč. Mergelės Marijos Prasidėjimo vardo Kunigų 
Marijonų Vienuolija, įsteigta XVII amžiuje, buvo popiežių 
Inocento XII ir Inocento XIII aprobuota. Pop. Pijus VI leido 
jos nariams daryti iškilminguosius įžadus. 

Vienuolijos tikslas buvo: Nekaltą Svč. Mergelės Prasi- 
dėjimą ypatingu būdu garbinti ir tą garbinimą platinti, dar- 
buotis artimo išganymui, ypač mokant tikėjimo tiesų tamsią 
liaudį, o taip pat artimo meilės darbais ir maldomis gelbėti 
mirusių tikinčiųjų skaistykloje esančias sielas. 

Vienuolija plačiai paplito Lenkijoje, kur ji gavo pradžią, 
ir Portugalijoje, visur pasitarnaudama tikėjimui. Tačiau XIX 
a., siaučiant persekiojimui, pamažu buvo taip sunaikinta, 
kad beliko vos vienas vienuolis, kuris buvo Vyriausias 
Vadovas. 

Kai kurie pasauliškiai kunigai, susirūpinę, kad savo lai- 
ku nusipelniusi Vienuolija visiškai neišnyktų, pritariant ir 
sutinkant Gerb. Mogiliavo, Varšuvos ir Seinų Ordinarams, o 
taip pat ir likusiam Vyriausiam Vadovui, atsidėjo jos atgai- 
vinimui ir pagal šios Sv. Vienuolių Kongregacijos nuostatus 
laimingai tai atliko. Jie to siekė, kad Vienuolijos Konsti- 
tucija būtų kiek pakeista, kad ateityje įžadai būtų daromi ne 
iškilmingi, o tik paprastieji, ir kad Mirusiųjų Valandos 
(Officium Defunctorum), kurios pagal ankstesniąją Kon- 
stituciją buvo kalbamos kasdien, dabar būtų pakeistos sielų 
skaistykloje gelbėjimui ypatingu narių pamaldumu, be jokio 
ypatingo įsipareigojimo. 

Visa tai, drauge su pataisyta Konstitucija, kuri pridėta 
prie šio Dekreto, žemiau pasirašiusiam kardinolui, Sv. Vie- 
nuolių Kongregacijos Prefektui, 1910 m. rugsėjo mėn. 15 d. 
audiencijoje išdėsčius, Jo Sventenybė Pijus X mielai teikėsi 
aprobuoti tiek reformuotą Vienuoliją, tiek ir pateiktą Konsti- 
tuciją, o taip pat prašytą Mirusiųjų Valandų kalbėjimo pakei- 
timą, tačiau nepažeidžiant Sv. Sosto apaštališkųjų nuostatų 
ir vietos Ordinarų jurisdikcijos. Bet kokie šiam sprendimui 
priešingumai neturi vertės. 

Romoje, 1910 m. lapkričio 28 d. 


Br. I.C. Kard. Vives - Prefektas 
Donatus Efezo arkivyskupas — Sekretorius. 


IV 


VYSKUPAS BENEDIKTAS, DIEVO TARNŲ TARNAS, 
mylimam Sūnui Jurgiui Matulevičiui, išrinktajam Vilniaus 
vyskupu, (siunčia) sveikinimą ir apaštališkąjį palaimi- 
nimą. — Mes, Tave šiandien išrinkę Vilniaus Vyskupu, 
mielai suteikiame Tau galią, kad ne Romoje laisvai ir teisėtai 
gautum vyskupo konsekraciją iš bet kurio pasirinkto kata- 
likų vyskupo, asistuojant kitiem dviem katalikų vyskupam, 
esantiems vienybėje ir malonėje su Sv. Sostu. Griežtai 
įsakome, kad, kol pirmiau neatliksi priesaikos pagal prie šio 

rašto pridedamas formas, nei Tu pats nedrįstum priimti kon- 
sekracijos, nei ją Tau teiktų Tavo pasirinktas vyskupas, 
kuriam šiuo raštu uždedame pareigą ir įsakome tikėjimo išpa- 
žinimą ir priesaiką priimti Mūsų ir Romos Bažnyčios vardu. 
Norime ir įsakome, kad, jei šiam Mūsų įsakymui, nuo ko 
Dievas tesaugoja, Tu ir Tavo pasirinktas vyskupas nepa- 
klustumėte, pačiu faktu įkristumėte į uždraudimą atlikti vys- 
kupiškas pareigas tiek dvasiniuose, tiek laikinuose jūsų 
Bažnyčių reikaluose. — Rašyta Romoje pas Sv. Petrą, tūks- 
tantis devyni šimtai aštuonioliktais metais, spalio mėnesio 
dvidešimt trečią dieną. Mūsų popiežiavimo penktaisiais 
metais. — P.P. 


Vv 


BENEDIKTAS, DIEVO TARNŲ TARNAS, Mylimiems 
sūnums, Vilniaus miesto ir vyskupijos dvasiškiams ir ti- 
kintiesiems (siunčia)  pasveikinimą ir  apaštališkąjį 
palaiminimą. — Mes šiandien mylimą Sūnų Jurgį Matulevi- 
čių, Kunigų Marijonų Nekalto Svč. Marijos Prasidėjimo 
vardo Vienuolijos Vyr. Vadovą, jūsų Vilniaus katedros 
bažnyčiai, dabar neturinčiai ganytojo, Mūsų Broliams Gar- 
bingiesiems Romos Bažnyčios Kardinolams pritariant, apaš- 
tališkuoju autoritetu išrinkome ir paskyrėme Vyskupu ir 
Ganytoju. Dėl to jus visus raginame ir įpareigojame, kad 
vyskupu išrinktąjį Jurgį pamaldžiai priimtumėte ir deramai 
pagerbtumėte kaip tėvą ir jūsų sielų ganytoją, išganingiems 
jo įspėjimams ir įsakymams paklustumėte ir gerbtumėte jį 
taip, kad jis jumyse rastų atsidavusius sūnus, o jūs 
džiaugtumėtės juomi, radę jame meilingą tėvą. Norime ir 
įsakome, kad tas, kuris šiuo metu eina Ordinaro pareigas, šį 
Mūsų raštą viešai paskaitytų iš sakyklos pirmąjį šventadienį 
pačioje katedroje, kada žmonės iš pareigos į ją susirenka. — 
Rašyta Romoje pas Sv. Petrą, tūkstantis devyni šimtai 
aštuonioliktais metais, spalio mėnesio dvidešimt trečią dieną, 
Mūsų popiežiavimo penktaisiais metais. — P. P. 

VI. 


JURGIS MATULEVIČIUS 
DIEVO GAILESTINGUMU IR ŠV. APAŠTALŲ SOSTO 
MALONE TITULINIS | 
ADULI ARKIVYSKUPAS APAŠTALIŠKASIS 
VIZITATORIUS LIETUVAI 


Šv. Sosto autoritetu, mums suteiktu Apaštališkąja Kon- 
stitucija  „Lituanorum gente“, šiuo raštu skelbiame ir 
nustatome, kad iš visos tos teritorijos, kuri dabar yra 
Lietuvos Respublikos ribose, būtų sudaryta sava bažnytinė 
Provincija, kuri susidės: iš Kauno arkivyskupijos, kaip 
metropolijos, ir Telšių su Klaipėdos Prelatūra, Panevėžio, 
Vilkaviškio ir Kaišiadorių vyskupijų — sufraganijų. 

Įsakome, kad visa kita ištikimai būtų užlaikyta ir 
įvykdyta pagal tos pat Apaštališkosios Konstitucijos 
„Lituanorum gente“ formą ir turinį. 

Si vykdomąjį aktą savo ranka pasirašome liepdami, kad 
Kauno Kurijos Kanceliarija pagamintų šio rašto autentiškus 
egzempliorius ir pasiųstų juos saugoti atitinkamų vyskupijų 
archyvuose. 

Rašyta Kaune, 1926 m. gegužės 13 d. 

+ Jurgis Matulevičius 

BIOGRAFINIAI DUOMENYS 


1871 m. balandžio 13 d. gimė Lūginės-Orinų k., Ma- 
rijampolės par. £ 

1871 m. balandžio 20 d. buvo kun. Jurgio Čėsnos pakrikš- 
tytas Marijampolės bažnyčioje Jurgio-Boleslovo vardu. 

1874 m. lapkričio 13 d. mirė jo tėvelis. 

1881 m. gegužės 15 d. mirė jo motina. 

Nuo 1879 m. rudens iki 1882 m. pavasario mokėsi Mari- 
jampolės mokykloje, kur mokė rusų kalba mok. Tomas 
ZŽičkauskas. 

1889 m. rudenį pusbrolis Jonas Matulevičius išsivežė Jurgį į 
Kielcus Lenkijoje ir porą metų mokė privačiai. 

1891 m. spalio 1 d. įstojo į Kielcų kunigų seminariją ir buvo 
įrašytas pakeista pavarde — Matulewicz. 

1893 m. kovo 11/23 d. Kielcų seminarija buvo uždaryta, ir kl. 
Jurgis buvo perkeltas į Varšuvos kunigų seminariją. 

1895 m. baigė Varšuvos kunigų seminariją, gavęs keturis 
mažesniuosius kunigystės šventimus. 

1895 m. rugsėjo 1 d. (nauj. stiliumi 13 d.) atvyko į Petrapilio 
dvasinę akademiją. 

1897 m. gavėnioje gavo subdiakonato šventimus. 

1998 m. gavėnioje gavo diakonato šventimus. 

1898 m. lapkričio 20 d. akademijos rektoriaus vysk. Karolio 
Niedzialkowskio buvo įšventintas į kunigus. 

1899 m. pavasarį baigė Petrapilio akademijos mokslus. 

1899 m. rugpiūčio 13 d. buvo paskirtas Daleszyce parapijos 
vikaru Kielcų vyskupijoje, Lenkijoje. Čia pasirodė kaulų 
džiovos ženklai, ir išvyko gydytis į Bad Kreuznach, Vo- 
kietijoje. 

1899 m. gruodžio paskutinėmis dienomis atvyko į Friburgą, 
Sveicarijoje, ir įsirašė į katalikų universitetą. 

1900 m. dr. Clement Friburge padarė kaulų džiovos operaciją. 

1902 m. liepos 21 d. įteikė universitetui disertaciją Doctrina 
russorum de statu iustitiae originalis. 

1902 m. gruodžio 29 d. buvo paskirtas Kielcų kunigų semi- 
narijos profesoriumi. 

1903 m. sausio 3 d. pradėjo dėstyti Kielcų seminarijoje. 

1903 m. išspausdino disertaciją Krokuvos W. L. Anczyc 
leidykloje. 

1905 m. lapkričio 5 d. dėl ligos turėjo pertraukti dėstymą 
seminarijoje ir išvyko gydytis į Varšuvą. Iš ligoninės 
savo globon jį perėmė grafaitė Cecilija Platerytė. 

1907 m. kun. J. Matulevičiaus pastangomis Varšuvoje buvo 
įsteigta kunigų sąjunga „Unio Apostolica“. 

1907 m. rugpiūčio 27—30 d. kartu su kun. Godlewskiu Varšu- 
voje suorganizavo socialinius kursus. 

1907 m. rugsėjo pradžioje atvyko į Petrapilio dvasinę 
akademiją užimti sociologijos katedrą. 

1907 m. rugsėjo 18 d. skaitė įžanginę, o rugsėjo 25 d. — 
pirmają eilinę sociologijos paskaitą. 

1908 m. vasarą kartu su kun. P. Būčių nuvyko į Marijampolę 
pasitarti su „baltųjų“ marijonų generolu kun. V. 
Senkum apie marijonų atnaujinimą. 

1908 m. rudenį vedė rekolekcijas Marijampolės gimnazijos 
moksleiviams. 

1909 m. sausio 16—18 d. skaitė paskaitas socialiniuose 
kursuose Kaune. 

1909 m. vasarą išvyko į Romą Marijonų Vienuolijos atnau- 
jinimo reikalais. 

1809 m. rugpiūčio 29 d. Varšuvoje vysk. Ruškio privačioje 
koplyčioje padarė pirmuosius vienuolinius įžadus ir 
priėmė į noviciatą kun. P. Bučį. 

1910m. spalio 14 d. pradėjo rašyti dienoraštį ir jį tęsė iki 1914 
m. vasario 23 d. Toliau rašė tik protarpiais. 

1910 m. lapkričio 28 d. gavo savo atnaujintos Marijonų 
Vienuolijos įstatų patvirtinimą. 

1911 m. liepos 14 d. įvyko pirmoji vienuolijos kapitula 
Gelgaudiškyje, kurioje buvo išrinktas jos generolu. 

1911 m. liepos mėn. pabaigoje išvyko į Sveicarijos Friburgą 
ištirti noviciato perkėlimo galimybių. 

1911 m., grįžęs iš Friburgo, atsisakė iš visų pareigų dvasinėje 

akademijoje ir rugpiūčio mėn. vidury išvažiavo su 
noviciatu į Sveicariją. 

1911 m. lapkričio 14 d. išvyko į Romą įteikti Petrapilio akade- 
mijos pranešimą ir gauti formalų noviciato namų Svei- 
carijoje patvirtinimą. 

1913 m. liepos 12 d. iš Le Havre uosto Prancūzijoje išvyko į 
JAV su kun. F. Kudirka ir kun. Jul. Kazaku ir liepos 19 
d. atvyko į New Yorką. 

1913 m. rugpiūčio 18 d. įkūrė formaliai pirmuosius vienuo- 
lijos namus Chicagoje. 

1914 m. liepos mėn. vedė kunigams rekolekcijas Seinuose. 
Grįždamas į Sveicariją, prasidėjusio karo buvo sulai- 
kytas Varšuvoje ir ten turėjo liktis iki karo galo. 

1915 m. gavo marijonams Bielianų vienuolyną prie 
Varšuvos. 

1917 m. rudenį marijonams buvo pavesta Mankowskiu vardo 
neturtingų berniukų auklėjimo namai Varšuvos prie- 
miestyje Pragoję. 

1918 m. kovo 1 d. iš Varšuvos išvyko į Marijampolę tvarkyti 
pagrindinių marijonų namų Lietuvoje. Čia išgirdo, kad 
yra statomas kandidatu į Vilniaus vyskupus. 

1918 m. spalio 15 d. Seinų vysk. A. Karosas patvirtino kun. J. 
Matulevičiaus įkurtų Nekalto Prasidėjimo Seserų Kon- 
gregacijos įstatus. 

1918 m. spalio 22 d. gavo iš nuncijaus A. Ratti laišką, kad yra 
skiriamas Vilniaus vyskupu. 

1918 m. gruodžio 1 d. Kauno katedroje vysk. P. Karevičiaus 
buvo konsekruotas Vilniaus vyskupu. 

1918 m. gruodžio 8 d. Vilniuje atliko ingreso apeigas. 

1918 m. gruodžio 15 d. Vilniaus katedroje konsekravo naujai 
paskirtą Rygos vyskupą Eduardą O'Rourke. 

1919 m. sausio 1 d. Vilnių užėmė lenkų legionieriai. 

1919 m. sausio 5 d. Vilnių užėmė bolševikai. 

1919 m. vasario 12 d. buvo bolševikų suimtas kun. Fridrichas 
Muckermannas. 

1919 m. vasario-kovo mėn. vizitavo Vilniaus seminariją. 


571 


1919 m. kovo 19 d. gavo bolševikų įsakymą išsikraustyti iš 
buto. 

1919 m. balandžio 19 d. Vilnių vėl užėmė lenkų legionieriai. 

1919 m. gegužės 11d. išvyko kartu su kun. J. Vaitkevičium į 
Varšuvą pasitarti su ap. vizitatoriumi A. Ratti. 

1919 m. gegužės mėn. prasidėjo lenkų kurstymas Giedraičių 
bažnyčioje. 

1919 m. spalio 28 d. dalyvavo Varšuvoje mons. A. Ratti kon- 
sekracijoje į vyskupus. 

1919m. lapkričio 19—24 d. tęsė parapijų vizitaciją. Lapkričio 
19 d. dalyvavo Balstogėje vidurinių mokyklų suvals- 
tybinimo šventėje, lapkričio 21 d. teikė sutvirtinimo sak- 
ramentą Gardine. 

1920 m. vasarą toliau tęsė parapijų vizitaciją. 

1920 m. liepos 12 d. Maskvoje buvo pasirašyta Lietuvos ir 
Sovietų Sąjungos taikos sutartis, ir Vilnius atiteko 
Lietuvai. 

1920 m. spalio 9 d. Lenkijos karinės pajėgos užėmė Vilnių. 

1922 m. sausio mėn. pabaigoje Lenkijos valdžia suėmė vysk. 
Jurgio tarną Andrių Meciūną, kun. J. Kuktą, viso 33 
asmenis, ir vasario 5 d. juos ištrėmė į Lietuvą. 

1922 m. birželio 20—liepos 1 d. dalyvavo Lenkijos vyskupų 
konferencijoje Censtakavoje. 

1922 m. rugpiūčio 28 d. susirgo gripu ir gavo plaučių 
uždegimą. 

1922 m. spalio 22 d. prasidėjo riaušės Rodūnios bažnyčioje. 

1923 m. sausio mėn. Vilniaus vyskupijai buvo paskirtas 
sufraganas prel. K. Michalkevičius. 

1923 m. birželio 10 d. vysk. Matulevičius Vilniaus katedroje 
konsekravo vyskupu prel. K. Michalkevičių. 

1923 m. birželio 11 d. paruošė Romai pranešimą apie vysku- 
pijos stovį. 

1923 m. birželio 15 d. išvažiavo marijonų reikalais į Varšuvą, 
o birželio 19 d. iš ten išvyko į Romą atlikti savo ad 
limina pareigos. 

1923 m. liepos 16—19 d., grįždamas iš Romos, Dancige 

sušaukė marijonų kapitulą ir buvo perrinktas Marijonų 
Vienuolijos generolu. 

1924 m. vasarą vėl tęsė parapijų vizitavimą. 

1924 m. oficialiai Drujoje įsteigė Jėzaus Eucharistijoje Tar- 
naičių seseris. 

1925 m. birželio 27 d. parašė laišką popiežiui Pijui XI, prašy- 
damas atleisti iš Vilniaus vyskupo vietos. 

1925 m. liepos 14 d. kard. P. Gasparri pranešė laišku, kad Sv. 
Tėvas priėmė atsisakymą iš Vilniaus vyskupo pareigų. 

1925 m. rugpiūčio 1 d. apleido Vilnių ir per Varšuvą išvyko į 
Romą. 

1925 m. rugpiūčio 13 d. Romoje buvo priimtas popiežiaus 
Pijaus XI privačioje audiencijoje. 

1925 m. rugsėjo 1 d. buvo pakeltas tituliniu Aduli arki- 
vyskupu. 

1925 m. gruodžio 13 d. atvyko į Kauną kaip Lietuvos Apaš- 
tališkasis Vizitatorius. 

1926 m. kovo 6 d. nuvyko į Romą ir įteikė Lietuvos bažny- 
tinės provincijos sudarymo projektą. 

1926 m. balandžio 22 d. grįžo į Lietuvą. 

1926 m. gegužės mėn. pabaigoje išvyko iš Lietuvos dalyvauti 
tarptautiniame eucharistiniame kongrese Chicagoje ir 
birželio 7 d. atvyko į New Yorką. 

1926 m. birželio 11 d. atvyko į Chicagą ir dalyvavo tarptauti- 
niame eucharistiniame kongrese. Ę 

1926 m. birželio 13 d. pašventino lietuvių Sv. Antano 
bažnyčią Cicero, Illinois. 

1926 m. nuo liepos 7 d. iki rugpiūčio 29 d. lankė lietuvių 
parapijas Amerikoje. 

1926 m. rugsėjo 1 d. iš Amerikos išvyko laivu į Angliją. 
Aplankęs Londono lietuvių Sv. Kazimiero bažnyčią, 
grįžo į Lietuvą ir ruošė Lietuvos konkordato su Ap. 
Sostu projektą. 

1927 m. sausio 22 d. susirgo ir buvo nugabentas Kaune į prof. 
A. Hagentorno kliniką, kur buvo padaryta apendicito 
operacija. 

1927 m. sausio 26 d. priėmė Viatiką. 

1927 m. sausio 27 d. 3 val. 45 min. mirė. 
1927 m. sausio 29 d. buvo palaidotas Kauno katedros kriptoje. 
1934 m. spalio 24 d. kūnas buvo perkeltas iš Kauno katedros 
rūsio į Marijampolės parapijos bažnyčią ir patalpintas 
Švč. Jėzaus Širdies koplyčioje specialiai įrengtame kape. 

1934 m. liepos 16 d. audiencijoje popiežius Pijus XI marijo- 
nams pareiškė: „Sis vyras tikrai buvo šventas“. 

1953 m. balandžio 21 d. Romoje buvo pradėta ark. J. Matu- 
levičiaus beatifikacijos byla. 

Nuo 1953 m. spalio 30 d. iki 1956 m. balandžio 18 d. Romos 
vyskupijos teisme vyko informacinis beatifikacijos bylos 
procesas. 

1955 m. birželio 19—liepos 28 d. buvo apklausinėti liudi- 
ninkai, kad nebuvo dirbtinio garbinimo kaip šventojo. 
1957— 1959 m. buvo ištirti ark. Jurgio raštai, kad nėra nieko 

priešinga tikėjimui. 

1960 m. beatifikacijos bylos medžiaga buvo įteikta tikėjimo 
gynėjui ištirti ir surasti priekaištus. 

1964 m. gruodžio 8 d. bylos vedėjas atsakė į visus tikėjimo 
gynėjo priekaištus. 

1967 m. vasario 7 d. buvo užbaigta beatifikacijos bylos eiga 
vyskupiškame teisme ir gautas pop. Pauliaus VI suti- 
kimas, vadinamas Placet, perkelti bylą į apaštališkąjį 
teismą. 

1970—1972 m. buvo apklausinėti liudininkai apaštališkame 
beatifikacijos teisme. 

1975 m. kovo 7 d. buvo paskelbti teisėti visi beatifikacijos 
bylos veiksmai. 

1977 m. gegužės 6 d. buvo atspausdinta Dievo Tarno Jurgio 
gyvenimo ir veiklos santrauka. 

ASMENŲ IR VIETOVIŲ 
VARDYNAS 


Asmenų vardai yra išreikšti kursyvu 


Abaravičius Mykolas, kun. 288, 
362, 363 

Abramavičius-Abramowicz Liud- 
vikas 366 

Abramavičius Vytautas 355,357, 
359, 361, 381* 

Abramowicz A., vysk. 541, 551 

Abrantowicz Fabian, kun. 117 

Adamskis Stanislovas, kun. 106 

Aduli 338, 450, 559 

Albats Hermanis 324 

Albavičius Ignas, kun. 503, 505, 
507 

Alekna Antanas, kun. 481 

Aleksa-Angarietis Zigmas 239, 
248 

Aleksandras II, caras 44 

Aleksandras III, caras 36 

Alfonsas XIII511 

Algirdas 235 

Alytus 236 

Aliulis Vaclovas, kun. 543 

Alsėdžiai 389 

Alšionys (Holszany) 297 

Altmann, von 207 

Alvitas 122 

Anczyc W. L. 73, 561 

Andrius, vysk. 236 

Andriušis Antanas, kun. 182 

Anažziulis Pijus, kun. 140, 142 

Antakalnis 318, 373 

Antanavičius Juozapas, prel. 133 

Antonucci Giuseppe, msgr. 154, 
155, 158, 159 


Apuchtinas Aleksandras 36 

Astravas (Ostrowiec) 343, 344, 
345 

Ašmena 297, 347, 362, 363, 378 

Athol, Mass. 517 

Audzevičius Antanas Pranciš- 
kus, vysk. 200 

Augustavas 236, 351 

Augustinas, Sv. 433 

Aukštoji Panemunė 453, 481 


Babravičiūtė Rožė 24 

Bad-Kreuznach 62, 67 

Bajko Karolis, prel. 220, 221, 224, 
456, 459 

Bakafarczyk Ričardas, kun. 431 

Bakšys J., kun. 203 

Balčikonis, prof. 46 

Baltulis, kun. 276 

Balstogė 200, 217, 248, 295, 300, 
301, 341, 342, 346, 347, 350, 
403 

Baltimore 515 

Bandurskis Vladislovas, vysk. 
326, 353, 358, 360, 364, 365, 
371, 373, 410, 442 

Bankowskis 376 

Baran (ar Barai), kun. 287 

Bartuška Vincas, kun. 466 

Basanavičius Jonas, dr. 203, 462, 
466 

Beck Juozas, kun. dr. 10 

Benediktas XIV, pop. 161, 165 

Benediktas XV,pop. 201,204,216, 

219, 310, 312, 313, 321, 325, 
326, 357, 455, 456, 465, 466, 
467, 555, 557, 558 

Benigni Umberto, prel. 96 

Beranas, kard. 549 

Bergera, pulk. 377 

Berisso 555 

Berlynas 160, 319 

Bern 64 

Bernotas, kun. 270 

Bielianai (Bielany) 188, 189,190, 
191, 193, 194, 196, 205, 312, 
313, 332, 333, 335, 410, 428, 
429, 430, 431, 432, 434, 451 

Bieliauskas Pranciškus, kun. 265 

Bielskas 200, 342, 346 

Bielskis Julius J., dr. 501 

Biržagala 202 

Biržiška Mykolas 233, 249, 253, 
283, 290, 378, 379, 381, 386 

Biržiška Vaclovas 248, 253, 279, 
339 

Biržiškos 388 

Bistras leonas, dr. 481, 486 

Bizauskas Kazys 220, 468, 469, 
501, 502, 507 

Bfaėejewicz Tadas 94, 95 

Blynas Domininkas 391, 392 

Bliūdžiškiai (Bliūdžiškės) 24, 34 

Bludau Augustinas, vysk. 478 

Boyle Hugo C., uysk. 507 

Bolzano 62 

Boniecki Adam, kun. 137 

Bonzano Jonas, kard. 506, 510, 
511 

Bortkevičienė Felicija 264, 281 

Borūnai 358, 359, 361, 362 

Bostonas 518 

Bostūnai (Bastuny) 378 

Bourgeois Lėon 351 

Branskas 346 

Brasta 236, 346 

Brazys T., kun. prof. 203 

Brenza Jonas 503 

Brevikiai 389 

Briuselis 378, 382 

Brizgys Vincentas, vysk. 541 

Bronikowskis Kazimieras, kun. 
105, 130, 156, 172, 189, 196, 
215, 411, 412, 426, 428, 429 

Brooklynas 183, 500 

Brzostowskis Konstantinas Ka- 
zimieras, vysk. 393 

Būčys Petras Pranciškus, vysk. 
40,44, 48,51, 60,62,64,65,66, 
68, 69, 70, 71, 110, 111, 113, 
118, 120, 121, 128, 130, 132, 
133, 139, 142, 143, 180, 183, 
196, 336, 337, 338, 347, 411, 
412, 415, 426, 427, 428, 429, 
430, 434, 437, 441, 444, 446, 
447, 449, 451, 452, 453, 500, 
503, 506, 508, 511, 514, 517, 
518, 523, 525, 555, 556 

Būčys Pranciškus, kun. (vysk. P. 
Būčio dėdė) 142 

Būgas 341 

Bukowicz Jan, kun. 104, 497 

Butrimavičius, klier. 297 


Cambridge, Mass. 429 

Caroli Rodolfo, msvr. 156, 157, 
158, 162 

Chaleckis Liucijonas, kun. 297, 
369, 370, 390, 408, 417, 443, 
450, 471 

Chardigny, pulk. 351, 374, 377, 
379 

Charuckis, kun. 261 

Chelminckis Z., kun. 103 

Cherbourg 500 


Chicago, Illinois 145, 180, 181, 
182, 183, 336, 425, 428, 429, 
430, 445, 452, 484, 486, 492, 
500, 502, 503, 504, 505, 506, 
509, 510, 512, 513, 515, 540, 
541, 549, 551 

Chyliczki 82, 83, 86, 92, 187, 194 

Chomskis Leopoldas, kun. prof. 
284, 285 

Chošciak-Popiel Vincentas, ar- 
kivysk. 12 

Chudzihska Marija 491 

Cibulskis Pranciškus, klier. 299 

Cicero, III. 504 

Ciechocinka 348, 441, 442, 460 

Cieplak Jonas, vysk. 50,114,312, 
314, 444, 450 

Ciesiulis 305 

Cijūnėlis M., kun. 270, 271 

Cikoto Andriejus, kun. 267, 268, 
269, 426, 471, 496, 538 

Cirtautas Gasparas Felicijonas, 
vysk. 117, 118, 121, 122, 533 

Civinskas Antanas, kun. 140 

Clement G., dr. 67, 69, 75, 83 

Cleveland 540 

Cody John P., kard. 541 

Comuleus Aleksandras 293 

Curzonas 349 

Cusumano Vincenzo, msgr. 145 

Czerkowskis Vladimiras, prof. 
106 

Czerniawskis Antanas, kan. 228 


Čakste Janis 324 

Carneckis, min. 471 
Censtakava 347, 418, 419, 442, 
„ 444, 446, 447 

Cernyzinas Pranas (Būčys Pra- 
„ nas)51 

Cesaitis Ignas, kun. 525, 528 


Čėsna Jurgis, kun. 24, 127 
Česnys Blažiejus, kun. prof. 110, 
„ 469 

Cesnulis Kazimieras, adv. 510 
Ciurlionis 540, 541 

Ckalovas 393 


Dabrila Matas, prel. 204, 221 

Daleszyce 61, 62, 74, 75 

Dambrauskas (Jakštas) Alek- 
sandras, prel. 119, 122, 206, 
223, 435, 436, 461, 465, 470 

Dambrauskas Juozas, kun. 540, 
551 

Dancigas 347, 410, 411, 414, 431 

Dandini Ascenso, msgr. 155,158, 
159 

Daugagriva 324 

Daugai 271 

Daugpilis (Davgavpils) 140, 200, 
249,324 

Dauguva 47, 140, 324 

Daukantas 55 

Daužvardis P., kons. 514 

Debskis 59 

De Lai Kajetonas, kardinolas 
131, 159, 163, 180, 410, 414, 
448 

Delaware 517 

Denisewicz Steponas, vysk. 141 

De Paz 165 

Deruaz Josephus, vysk. 16 

Desio 310 

Dybowskis 273, 288 

Dijakowskis, kun. 271, 272 

Disna (Dysna) 361, 406 

Dmowskis Romanas 289 

Dmochowskis 279 

Dogelis Povilas, kan, 264, 281, 
534 

Domaševičius, dr. 288 

Domodossola 154 

Donatus 557 

Dougherty Dennis, kard. 557 
Dovydaitis Justinas, kan. 59 
Dovydaitis Pranas, pro f. 546 
Drabnys, kun. 269 
Drohičinas 346 


Druja 269, 429, 451, 471, 482, 495, 


496, 497 

Druskininkai 270, 378 

Dūkštai 380 

Durnovas, min. 39 

Dvaranauskaitė M. Immaculata, 
ses. 492 

Dvaranauskas Vincentas, kun. 
143, 172, 208, 217, 219, 446, 
514 

Džendželauka 102 


Efezas 557 

Eidimtas, klier. 298 

Eidukevičius Pranas 239,249,261 
Eišiškės 420 

Elias-Elijošius Juozas J. 503 
Ellertas Julius, kan. 256,261, 404 
Eretas Juozas, prof. 508, 518, 545 
Ežerskis Antanas, kun. 504 


Faidutti Aloyzas, msgr. 475, 479, 
484, 529, 532 

Fajęcki Aleksandras, prel. 140, 
141, 188 

Faulhaber Mykolas, kard. 510 

Feriėre, dr. 262 

Fiesole 171 

Friburgas (Fribourg) 64, 65, 66, 
67, 68, 69, 70, 72, TA, 75, 16, 
102, 115, 130, 143, 145, 154, 
155, 156, 157, 158, 166, 168, 
169, 170, 171, 173, 174, 177, 
178, 179, 180, 182, 185, 186, 

187, 188, 196, 197, 201, 214, 
333, 334, 335, 493, 561 


Gajewskis Stanislovas 103 

Galvanauskas Ernestas 518 

Gardinas 200, 204, 237, 245, 246, 
287, 295, 296, 301, 302, 305, 
322, 341, 346, 347, 350, 351, 
353, 378, 381, 402, 403 

Garliava 481 

Garšva Pranas, kun. 183, 412, 
518 

Gasparri, kard. 414, 437, 442, 
455, 466, 467, 469, 472, 483 

Gavronskis (Gawronski) Povilas 
37,38 

Gavronskis (Gawronski) Stanis- 
lovas 37 

Gečys Kazimieras, kun. 449 

Gediminas 218, 235, 318, 321, 
329, 331 

Gelgaudiškis 142 

Gemelli Augustinas, prof. 432 

Genys Kazimieras, kan. 480 

Genova 154 

Genuja 465 

Gervėčiai 287 

Giedraičiai 302, 303, 304, 305, 
309, 326, 352, 369, 405 

Giedraitis Juozapas Arnulfas, 
vysk. 303 

Giedraitis Martynas 303 

Giedraitis Merkelis, vysk. 462 

Gylys A. 203 

Gylys Gabrielius 317 

Gira [Liudas] 281 

Gniazdowska Sebastiana, sės. 
191 

Gnieznas 236, 304, 435 

Godlewskis Marcelius, prel. 103, 
104, 106 


Godlewskis Steponas, adv. 106 

Gorskis Edmundas, kun. 41, 362, 
363 

Gorskis Tadas 145, 419 

Grabskis Stanislovas, min. 442, 
447 

Gralewskis Jan, kun. 156 

Grigaitis Aleksandras, prel. 467, 
481 

Grigalius XVI, pop. 44 

Grinius Kazys, dr. 502, 519 

Grum-Grzymajfo Sergiejus, kun. 
160, 161, 164, 165, 166, 167, 
168 

Gružinskaitė 256, 258 

Gumbaragis Karolis, kun. 303, 
369, 370 

Gustavas 233 


Hagentornas Aleksandras, prof. 
525, 529 

Hayes Patrick, kard. 502, 511 

Hanusevičius Aleksandras, dia- 
konas 297 

Hanusowicz Jonas, prel. 205, 
216, 225, 229, 368, 442, 455, 
456, 459, 460 

Harrisburg, Pa. 492 

Haula, kun. 303 

Heidelbergas 160 

Herman Maria Urszula, ses. 191 

Hitleris 262 

Hoban Eduardas, vysk. 511 

Holowinskis Ignotas, kun. prof., 
arkiv. 43 

Honoratas, Tėvas, žiūr. Kož- 
minskis Honoratas 

Hryniewieckis Karolis, arki- - 
vysk. 326, 353, 354, 357, 358, 
359, 360, 361, 364, 365, 370- 
372, 404 


Hrinkevičius, kun. 296, 302 
Hurko Juozas (Osip) 36, 38, 39 


Idolta 269 

Imeretinskij Aleksandras Kons- 
tantinovič, gen. 62 

Imielno 76, 77, 78 

Indiana Harbor (East Chicago) 
500 

Ingenbohl 492 

Inocentas III, pop. 322 

Inocentas XII, pop. 556 

Inocentas XIII, pop. 556 

Innsbruckas 156, 160, 168, 201 

Inturkė 305 

Ivanauskas 361 


Yčas Martynas 466 


Jadvyga 236 

Jakavonis Ambraziejus, kun. 
287 

Jakowskis Vladimiras, kun. 105, 
130, 215, 411, 426, 428, 429, 
431 

Jakštas, žiūr. Dambrauskas 
Aleksandras 

Jakštys Juozapas, kum 500 

Jatbrzykowskis Romualdas, 
arkivysk. 219, 316, 394, 496 

Jamont 291 

Janulaitis Augustinas 249 

Janulis, dail. 487 

Januševičius Povilas, prel. 463 

Januškevičius Juozas, dr. 109 

Jaroslavlis 354 

Jaroszynskis Eduardas 106 

Jarra Eugenijus 85, 89, 90, 94, 
95, 96, 98, 196 

Jarulaitis Vincentas, kan. 446 

Jarzebowskis Juozas, kun. 428, 
430 

Jasėnas Kazimieras, kan. 323 

Jaszczolta, gyd. "VT 

Jatulis P., prel. 236 

Jaunius Kazimieras, kun. prof. 
51, 110, 111 

Jaworska Teofilė 342 

Jedrzej owo 76, 77 

Jeute Vanda, ses. 426, 429, 471, 
496 

Jezukevičius VI., kun. 297 

Joffe Leo 282 

Jogaila 106, 235, 236, 420 

Jokūbauskis Stanislovas, kun. 
323 

Jonas XXII, pop. 235 

Jonynas Ignas 378, 381 

Joniškis (Vilniaus) 271 

Juozaičiai 35 

Juozapa, sės. (slaugė) 525, 527, 
528 

Jupavičius 279 

Jurevičiūtė Marcelė 172 

Jurgutis Vladas, prof. 111 


Kaczmarek Feliksas, kun. 264 

Kairys 262, 263 

Kairiūkštis Juozas 280 

Kaišiadorys 220, 299, 323, 402, 
414, 426, 479, 480, 481, 483, 
559 

Kakowskis Aleksandras, arkiv. 
154, 187, 189, 196, 206, 314, 
315, 316, 410, 429, 459 

Kalinowski Leonas, klier. 156 

Kalinowski Zenonas, prel. 116 

Kalisz 116 

Kalkūnai 324 

Kalvarija 24, 122, 323 

Kamieniecas 157 

Kapsukas 541 
Kapsukas, žiūr. Mickevičius- 


Kapsukas 
Karalius Juozas A., prel. 145 
Karevičius Pranciškus, vysk. 


205, 206, 209, 211, 217, 221, 
222, 240, 313, 319, 320, 321, 
323, 325, 458, 466, 468, 480, 
481, 484, 485, 529 


Karosas Antanas, vysk. 122, 
186, 209, 219, 315, 316, 325, 
468, 481, 485, 493, 537 


Kaulakis J., kun. 514 

Kaunas 20, 47, 51, 58, 108, 121, 
186, 187, 201, 206, 207, 208, 
210, 212, 214, 216, 217, 219, 
220, 221, 222, 224, 236, 264, 
283, 289, 298, 313, 314, 319, 
320, 321, 322, 323, 337, 340, 
350, 352, 355, 366, 373, 375, 
377, 378, 379, 381, 388, 391, 
393, 415, 427, 429, 430, 434, 
435, 441, 444, 446, 449, 451, 
453, 454, 455, 465, 469, 470, 
471, 473, 476, 479, 480, 482, 
483, 484, 485, 487, 498, 500, 
518, 521, 523, 529, 530, 534, 
536, 545, 546, 559 

Kaupaitė Marija, ses. 492 

Kaupas Antanas, kun. 118, 119, 
492 


Kazakas Julijonas, kun. 181, 
182, 500, 512 

Keenan, maj. 3T1 

Kelmelis Ignotas, kun. 500 

Kelpšas P., kun. 551 

Kendrick F., burm. 517 

Kerenskis Aleksandras F. 238 

Kestutis 235, 236, 340 

Kielcai 33, 35, 36, 37, 38, 39, 40, 


42, 61, 62, 72, 74, 76, 71, 78, 
87, 88, 113, 128, 207, 316, 489 

Klemento ežer. 302 

Kijevas 43, 157, 349 

Kirsnowskis, kuri. 254 

Kissingenas 348, 412, 414 

Klaipėda 415, 468, 478, 480, 483, 
559 

Kleckis Karolis, prof. 106 

Klemensas XIV, pop. 43, 125 

Klevinė 24 

Klimas P. 203, 205 

Klopotowskis, kun. 391 

Klopotowskis Boleslovas Jeroni- 
mas, vysk. 48, 49, 50, 200 

Kluczynski Vincentas, ark. 458 

Knyšinas 236, 346 

Kobrinas (Kobrinius, Kobrine) 
346, 359, 406 

Kocelienė 30, 31 

Kolainiai 498 

Kolesinskas Jurgis, kun. 180 

Konarski Szymon 92 

Korwin-Milewski Hipolitas 368, 
369 

Košciatkowskis, direkt. 252 

Košys Jurgis 140 

Kotkovas 36 

Kotryna II 236, 249 

Kozlowska Felicija (Marija- 
Pranciška) 100, 129 

Kožminskis Honoratas (Vaclo- 
vas), kapuc. 81, 83, 84, 100, 
128, 130, 489, 490 

Krakės 498 

Krakowskie Przedmiešcie 132 

Krasauskas Rapolas, kun. 200, 
202, 293, 495 

Kraujalis Petras, kun. 284, 285, 
297, 305, 378 

Kražiai 461 


Kretowicz Jonas, kun. 220, 259, 
284 

Kreuzer, dr. 62 

Kreuznach žiūr. Bad-Kreuznach 

Kriaučiūnas Vincentas, kun. 500 

Kriščiukaitis Jonas, kun. 328, 
329, 330, 331, 332, 333, 336, 
337, 338, 339, 340, 357, 367, 
378, 379, 386, 390, 391, 394, 
395, 396, 411, 412, 430, 442, 
452 

Krokuva 35, 73, 95, 96, 106, 236, 
276, 293, 382, 469, 561 

Kronštadtas 202 

Kropiwnicka Lucyna Wfadis- 
lawa, sės. 192 

Krušas Mykolas, prel. 500, 503 

Krzywicki Liudvikas 94, 95 

Kučas Antanas 183, 493, 578 

Kudirka Feliksas, kun. 12, 114, 
181, 182, 426, 500, 512, 514 

Kudirka Vincas 32, 461 

Kudirkaitė Agota 172, 392 

Kukta Juozapas, vysk. 203, 216, 
218,220, 229, 230, 246, 257, 
264, 285, 323, 368, 378, 386, 
388, 289, 402, 414, 426, 469, 
481, 485 

Kulesza (Kuleszo), kun. 274, 282, 
284, 285, 291, 292 

Kulikauskas Vincentas, kun. 
183, 426, 445 

Kulinskis Tomas, vysk. 35, 38, 
40, 42, 61, 62, 75, 77, 78, 87 

Kulvietis Leonas, kun. 173,188, 
215, 316 

Kuraitis Pranciškus, kun. 481 

Kurp-Garbowskis Vladislovas, 
kun. 354 

Kuzinskas J., kun. 551 

Kvirinalas 471 

Landsbergis Č. 203 

Lapelis Petras, kun. 502 

Laraona Arkadijus, kard. 549 

Lasič, maj. 3TV7 

Laukaitis Juozas, kun. 209, 211, 
212 

Lauri Laurencijus, nunc. 309, 
346, 347, 396, 413, 424, 437, 
442, 459 

Lausanne 154, 188, 205 

Lavelle, msgr. 502 

Lazdijai 122 

Lebedzievas 269 

Led6chowski Vladimiras, kun. 
159, 160, 161, 162, 165 

Legus V., kun. 297 

Le Havre 181 

Leipalingis 212 

Lekėčiai 119 

Leninas Vladimiras 238 

Lentvaravas 248 

Lentvaris 225 

Leonas XIII, pop. 10, 94, 101, 
102, 111, 119, 200, 461, 490 

Lepanto 312 

Leszczynskis 2719 

Lewickis, kun. 375 

Liaus Bronislovas, kun. 221 

Lyda 317, 346, 351, 378, 381, 420 

Liepauka (Liponka) 287 

Lietuvos Brasta 238, 406 

Liksna 140 

Linartas, kun. 188 

Linkus Anicetas, kun. 503 

Liublinas 408, 493 

Liudvika iš Borewiczių 92 

Liurdas 48 

Liutkevičius 257 

Lodzė 166 

Lomža 219, 316, 469 

Londonas 488, 518 

Lubianiec Karolis, kan. 220, 221, 
222, 224, 229, 230, 257, 259, 
266, 273, 274, 276, 285, 298, 
299, 410, 456, 459, 460 

Ludolphi Saksonietis 175 

Lūginė (Orinai) 23, 26, 30, 33, 34, 
46, 102, 208 

Lukiškiai 258, 264, 265, 278, 369, 
373, 388 

Lutoslawski, stud. 156 

Lutostawskis K., kun. 290, 291, 
360 

Lvovas 95, 104, 155, 177, 332, 
353, 354, 382 


Lysa Gėra 35 

Lysik Vladislovas, kun. 83, 156, 
194, 215, 429 

Lowicz 76 

Lozinskis Augustinas, vysk. 88 

Lozinskis Zigmantas, vysk. 219, 
240, 268, 276, 312, 361, 445 

Lukaszewskis Henrikas, direkt. 
253 


Macevičius 524 


Maciejauskas Julijonas, prel. 
500, 503, 507 
Maciejewicz Stanislovas, kun. 


228, 257, 259, 280, 283, 284, 
285, 287, 366 
Maciejewska Czestawa 
wiga, ses. 191 
Maciulevičius-Maironis Jonas, 
prof. 60, 118, 119, 221, 321 
Mackevičius 305 
Maironis, žiūr. Maciulevičius 
Maišiagala 274, 380 
Maliauskas Jokūbas, kun. 24 
Mayer, dr. 66, 67 
Malinauskas D. 203 


Jad- 


Malukiewicz (Maliukevičius) 
Klemensas, kun. 220, 297, 
404 

Mandonnet, prof. T0 

Mankowskiai 194, 195 

Marczeuiskis Florijonas, kun. 
189 


Marian Hills, III. 513, 514 

Marijampolė 23, 24, 25, 26, 27, 
28, 30, 31, 34, 35 36, 44, 46, 
47, 51, 76, 102, 120, 122, 126, 
127, 130, 132, 137, 142, 145, 
172, 186, 187, 196, 197, 205, 
206, 207, 208, 209, 211, 214, 
217, 224, 246, 290, 313, 328, 
329, 333, 336, 3837, 338, 340, 
350, 427, 430, 445, 458, 471, 
476, 481, 482, 493, 494, 495, 
498, 522, 535, 536, 537, 541, 
543, 546 


Marymontas 191 
Marksas 99 
Maskva 24, 27, 239, 248, 277, 
314, 351, 375, 399 
Mastauskas Balys, prof. 503, 508 
Matulaičiai 23, 24, 28, 30, 33, 243 
Matulaitienė-Vitkauskaitė Vero- 
nika (brolienė) 28, 31, 35, 208 
Matulaitis Andrius (brolis) 24, 
27 


Matulaitis Andrius (tėvas) 24 

Matulaitis Feliksas 24 

Matulaitis Jonas (brolis) 24, 26, 
27, 28, 31, 33, 34, 35, 46, 208 

Matulaitis Jonas (senelis) 24 

Matulaitis Jurgis-Boleslovas 24, 
25, 26, 27, 28, 29, 30, 31, 32, 
33, 34 

Matulaitis Kazimieras A., kun. 
145, 460, 514 


Matulaitis Kazimieras A., kun. 
145, 460, 514 

Matulaitis Kazimieras, kun. 127 

Matulaitis Vladas 24, 29, 34 

Matulaitytė Emilija 24, 25, 26, 
490 

Matulaitytė Magdalena (Mačie- 
nė) 24 

Matulaitytė Marijona (Radzevi- 
čienė) 24 

Matulevičienė Elena (pusbro- 
lienė) 34 

Matulevičius Feliksas, kun. 
(dėdė) 34, T4, 16, 82 

Matulevičius Jonas (Matulewicz) 
(pusbrolis) 33, 34, 62, 75 

Matulevičius Jurgis (Matule- 
wicz) 32, 34 ir toliau 

Matulis Steponas, kun. 470, 488 

Matulis Tomas 24 

Matulytė Uršulė 24 

Mažeika (Možeijko), kun. 305 
žiūr. taip pat Možejko 

Meciūnas Andrius 250, 259, 386, 
387 

Medilo (Miadziol!) ež. 378 

Medininkai 236 

Meierovics Zigfrids 324, 379 

Meištavičius (Meysztowicz) Ale- 
ksandras 307, 374, 386, 387, 
388, 390 

Merano 62, 63, 74 

Merry del Val, kardinolas 180 

Michalkevičius Kazimieras Mi- 
kalojus, vysk. 201, 202,203, 
204, 205, 206,212, 215,224, 
227, 229, 240,250, 272,287, 
288, 302, 305,308, 318,375, 
377, 389, 390,396-399,404, 
406, 408, 410,417, 422,424, 
442, 460, 471 


583 


Mickevičius [Adomas] 233 

Mickevičius-Kapsukas Vincas 
238, 242, 248, 257, 258, 275, 
279 

Mickiewicz Steponas 243 

Mielnikas 341 

Mikalojus I, caras 44, 382 

Mikalojus II, caras 36, 41, 109 

Mikolaitis, kun. 551 

Mikulskis Alfonsas, komp. 540, 
541 

Milano 154, 310, 311, 312, 326, 
432, 467 

Milkowskis Stanislovas, kun. 
215, 216, 265, 266, 267, 274, 
299, 305 

Milukas Antanas, kun. 47, 52, 
514, 561 

Mindaugas 321 

Minkštaitė Marijona 331 

Minskas 202, 219, 236, 240, 248, 
258, 261, 262, 267, 268, 269, 
312, 361, 369, 375, 376, 445 

Mintauja 323 

Mironas Vladas, kun. 203, 220, 
233 

Miroslavas 126 

Miunchenas 168, 204, 214, 215, 
229, 277, 510 

Mogiliavas 44, 49, 50, 114, 132, 
133, 141, 155, 200, 201, 202, 
236, 261, 312, 314, 402, 405, 
458, 461, 555, 557 

Mokolai 26, 46 

Mokrzeckis Steponas, gen. 244, 
357, 358, 362, 363, 364, 373, 
376, 379, 386 

Molėtai 305 

Molodečno 267, 269, 378 

Montreux 154, 166, 262 

Montvydas (J. Matulevičiaus sla- 
pyvardis) 64 

Mosser Augustas, kun. 155, 156, 
160, 524 

Mozeris Damazas A., prel. 541, 
551 

Možejko (Mažeika) Stanislovas, 
kun. 354, 379 

Mstislavlis 236 

Mt. Carmel, Pa. 492 

Muckermannas Friderikas 
(Friedrich), kun. 254, 255, 
256, 257, 258, 261, 262, 266, 
267, 275 

Mundelein George W., kard. 500, 
506, 510, 511 

Mundelein, 111. 510, 511 


Nahe (upė) 62 

Narjauskas Jurgis, prel. 315, 
463, 466 

Narutavičius (Narutowicz), Gab- 
rielius 388, 389 

Narutavičius Stanislovas 389 

Nase 377, 379 

Naugardukas (Nowogrėdek) 236, 
298 

Naujalis Juozas, komp. 222 

Nausėdienė Antanina 503 

Navickas Jonas, kun. 507, 514 

Navickas Justinas, kun. 208 

Nemunas 23, 47, 236, 322, 537 

Neris 323, 393 

Newark 500 

New Yorkas 181, 182, 200, 500, 
502, 506, 511, 515, 518 

Newo-Newelska Teresė, ses. 343, 
344, 345, 346 


Niagara Falls 516 
Nieciecki Witold, kun. 104, 196 


Niedziatkowskis Karolis, vysk. 
60 

Niedziatkowskis Mečislovas 308 

Niewiadomskis E. 389 

Nockūnas A., kun. 551 

Nočia 421 

Noreika Liūdas, adv. 111 

Novaja Lialia 32 

Novickaitė M. Teresė, sės. 495 

Nowe Miasto 128, 490 


Obeliai 236 

Obolevičius, kun. 262 

Obolewicz Paulius, kun. 344 

Obst Jan 371, 416, 417 

Obuchowicz Bronislaw, kan. 72 

Oksiutowicz Kazimieras, kun. 
145, 561 

Oldakas 278 

Oleszczuk Bonifacas, kun. 283 

Olszanskis, kun. 254, 284, 359 

Olšauskas Konstantinas, kan. 
119, 121, 206, 212 

Opamiškis 202 

Orenburgas 393 

Orinai (Lūginė) 23, 30 

O'Rourke Eduardas Aleksan- 
dras, vysk. 240, 241, 307, 
312, 323, 324, 411 

Osmolowskis Jerzy 282, 283, 286, 
290, 306 

Ostrejko 284 

Ostrowskis Juliusz 94, 95, 96, 
105 

Oxford 89, 518 

Ožiai 378 


Pacelli Eugenio, arkiv. 204, 205, 

214, 229, 277, 466 
Paderewskis Ignotas 289 
Padovinys 28 


Paežeriai 328 
Pajuostis 386 
Paliulionis Mečislovas Leonar- 
das, vysk. 117, 201, 463, 533 
Paltarokas Kazimieras, vysk. 
221, 481, 485 
Panemunė 224 
Paneriai 406 
Panevėžys 236, 374, 386, 479, 
480, 481, 559 
Papczynskis Stanislovas, 
125 
Pariečė 378 
Paris 205 
Paryžius 20, 114, 262, 289, 292, 
500 
Passy 92 
Paškauskas-Paškus Jurgis, kun. 
508 
Patrimpas iš Amerikos (=kun. 
Antanas Kaupas) 118 
Paukštys Bronius, kun. 546 
Paulius, šu. 367 
Paulius VI, pop. 540, 541, 549 
Pavalkis Viktoras, kun. 470 
Pažaislis 498 
Pelczar Juozapas, vysk. 56 
Pelėsiai 423 
Pellegrinetti Ermenegildo, msgr. 
315, 317, 319, 323, 324 
Pergosas 354 
Pervalkas 270 
Perzowski 444 
Pėstininkas 140 
Peterburgas 106 žiūr. Petrapilis 
Petraitis Augustinas, kun. 517 
Petrani Aleksy, kun. prof. 104, 
196, 493 
Petrapilis 40, 41, 42, 43, 44, 46, 
48, 49, 59, 60, 61, 64, 106, 
109, 112, 118, 120, 122, 123, 


kun. 

124, 130, 133, 139, 140, 141, 
142, 143, 145, 154, 156, 157, 
159, 160, 168, 169, 183, 187, 
200, 201, 202, 213, 226, 239, 
276, 297, 314, 320, 362, 369, 
386, 404, 444, 461, 464, 465, 
481, 489, 490, 556, 561 

Petrauskas Antanas, kun. 120, 
188 

Petrovskis Mykolas, kun. 255, 
261, 265, 358, 359, 360, 361, 
362 

Petrowskis, kun. (Joniškio kle- 
bonas) 271 

Petrulis J., kun. 203, 213 

Philadelphia 516, 517, 541 

Piaseczno 34, 74, 76, 77, 82 

Pijus VI, pop. 126, 236, 556 

Pijus VII, pop. 35 

Pijus IX, pop. 101, 401 

Pijus X, Sv., pop. 115, 118, 132, 
134, 135, 138, 160, 201, 202, 
462, 463, 465, 557 

Pijus XI, pop. 83, 139, 310, 311, 
321, 326, 327, 338, 435, 436, 
438, 445, 450, 459, 468, 469, 
470, 477, 483, 485, 537, 538, 
539 

Pilsudskis Juozas 283, 284, 286, 
289, 290, 292, 309, 317, 319, 
351, 353, 355, 359, 371, 373, 
381, 382, 383, 386, 393 

Pironio Eduardas, kard. 538 

Pisa 154 

Pittsburg 507, 516 

Plateris, grafas 140 

Plateris Kazimieras, grafas 92 

Platerytė Cecilija iš Zybergų 
(Cecylia Plater Zyberkėwna 


81, 82, 83, 85, 86, 87, 92, 95, 


96, 128, 140, 187, 194, 491 

Plewka-Czynski, kan. 317 

Plungė 298 

Pocius Antanas, komp. 507 

Pohulanka 140 

Poletti Ugo, kard. 548 

Polockas 100, 129, 157, 236 

Pompilij, kard. 450 

Popiel Vincentas, arkiu. 102, 105 

Popielany 409 

Potockis Vladislovas, grafas 
106, 317 

Povilas, apašt. 296 

Povilonis Liudvikas, vysk. 543 

Powaązki 92 

Poznanė 125 


Požėla Vladas, adv. 275, 279, 522 


Praga (Varšuvos priemiestis) 81, 
194, 451 

Praha 293 “ 

Pranciškus Salezietis, Sv. 174 

Prapuolenis Kazimieras, kan. 
200, 464, 465 

Prystoras Aleksandras 381 

Protasevičius Valerijonas, vysk. 
43, 382 

Pružanai 406 

Przeždzieckis Henrikas, vysk. 
40, 42, 44, 72, 94, 102, 103, 
105, 166, 447, 459 

Puciata Leonas, kun. 295, 375, 
417 

Pulat E. 96 

Purickis, J., kun. 213 

Purickis Juozas, min. 469, 470 

Puskelniai 23 

Puszcza Korabiewska 125 

Putnam, Conn. 495 

Putriškiai 28 


Guigley Eduardas J., arkiv. 181, 
182 


Raczkiewicz Vladislovas 286, 
376, 379 

Radušis, kun. 271 

Radvilas Jurgis, kard. 293 

Radvilienė Magdalena 188, 315 

Radzevičiūtė 262 

Rancans Jezups, prel. 324, 395 

Randamonis (Rondomanskis) 
Andrius 388 

Rašna 428, 429, 451 

Raštutis Nikodemas, kun. 392, 
393, 394 

Ratnyčia 270, 378 

Ratti Achille, msgr. 196, 202, 
215, 216, 217, 219, 277, 291, 
292, 303, 309, 310-327, 335, 
374, 375, 396, 455, 456, 457, 
459, 467 

Raum, dr. 81, 83 

Reginaldus P., prof. 16 

Reig y Casanova Enrico, kard. 
511 

Reinys Mečislovas, arkiv. 112, 
220, 265, 281, 295, 412, 446, 
481, 485, 486, 532 

Rėklaitis Kazimieras, kun. 219, 
426, 445, 452, 470, 471, 482, 
486, 494, 521, 522, 523, 538, 
547, 549, 560 

Rembielinskis, kun. prof. 42 

Reszec Juozapas, kun. 450 

Ribikauskas, J., kun. 203 

Rydz-Smigly Eduardas, gen. 
281, 282 


Ryga 240, 241, 312, 314, 322, 323, 


324, 395, 398, 435, 469, 507 
Rochester 516 
Rodriguez Alfonsas 170 
Rodūnia 378, 406, 420-424 
Rokiškis 239 
Rolek J., kun. 551 


Roma 21, 39, 96, 101, 103, 123, 
131, 132, 133, 134, 144, 145, 
154, 156, 157, 159, 160, 161, 
162, 163, 164, 166, 168, 176, 
179, 180, 183, 212, 213, 214, 
236, 277, 310, 319, 320, 327, 
328, 335, 338, 339, 347, 372, 
374, 375, 396, 400, 409, 410, 
413, 414, 415, 417, 425, 436, 
441, 442, 443, 444, 445, 448, 
449, 450, 451, 452, 453, 454, 
457, 460, 463, 464, 466, 467, 
468, 469, 470, 471, 472, 477, 
482, 484, 486, 493, 510, 518, 
521, 522, 523, 538, 540, 547, 
548, 549, 555, 557, 558, 560, 
561 

Roman Walery, adv. 417, 418, 
419, 420 

Ropp Liudvika 194 

Roppas, Eduardas von, vysk. 
200, 201, 202, 262, 267, 276, 
294, 308, 361 

Rozenbaumas, dr. 233 

Rėžany Stok 347 

Rubinštein 282 

Rudamina Andrius 462 

Rusznickis Vladislovas, kun. 417 

Ruškevičius Kazimieras, vysk. 
102, 106, 130, 133, 555, 556 


Sadowskis Jonas, prel. 292, 368, 
369, 456, 459, 460 

Sakevičius Jonas, kun. 32 

Sandomiras 200 

Sapackinė 328 


Sapiega Adomas Steponas, 
msgr. 156, 158, 159, 160,163, 
164, 165, 166 


Sapiega Adomas, arkiv. 382 
Saratovas 201 

Sarine (upė) 64, 66 

Sawickis, dr. 81, 83 

Sawickis Adomas, prel. 343, 404, 
459 

Schabad, dr. 282 

Scholastika, Sv. 498 

Scytopolis 485 

Scranton, Pa. 21, 492, 516 

Sczešniak, vysk. 105 

Seinai 51, 59, 65, 103, 122, 126, 
132, 133, 142, 143, 186, 197, 
204, 207, 208, 215, 219, 220, 
222, 236, 315, 316, 328, 461, 
463, 465, 468, 469, 478, 479, 
481, 493, 555, 557 

Senapilė (Marijampolė) 47 

Senkus (Senkauskas) Vincentas, 
kun. 25, 127, 130, 131, 132, 
133, 137, 142, 555, 556 

Shenandoah 516 

Shanahan John W., vysk. 492 

Syczewskis Aleksandras, klier. 
298 

Siedleckis Mykolas 318, 373, 376, 
382, 383, 384 

Siemiatycze 406 

Symon Pranciškus Albinas, rek- 
torius, arkivyskupas 44, 49, 
156 

Sivickis Antanas 186 

Skirgaila 420 

Skirmuntas Konstantinas 317 

Skripka Aleksandras, kun. 502, 
508 

Skrodenis P., kun. 551 

Skruodys Jonas, kun. 207, 450 

Skruodis Juozas 45 

Skrzynskis Vladislovas, min. 
410, 415, 447 

Skurcai (Skėrzec) 451 

Skuriat Katarzyna 497 

Skvireckas Juozapas, vysk. 319, 
471, 480, 483, 484, 485, 532 

Slabšinskas, kun. 304, 305 

Sladkevičius Vincentas, vysk. 
543 


Slipyj, kard. 549 

Smaza, mons. 551 

Smetona Antanas 203, 214, 319, 
486, 523, 532, 545 

Smolenskas 236, 249, 262 

Smurgainys 402 

Sobczyk Jonas, kun. 177, 179, 
188, 193, 196, 332, 333, 334, 
335, 336, 341 

Sokėlka 296 

Songinas, kun. 214, 285, 287 

Southampton 518 

Spa 349 

Springovičs Antonijs, vysk. 324 

Stagaras (Slekys Vincas) 51 

Stakauskas Juozapas 59 

Staniewicz Witold 383 

Staniškis (sūnus) 290 

Staniškis Vincas (tėvas) 290 

Staniukynas Antanas, kun. 180, 
181, 183, 492, 493, 518 

Stankevičius J., kun. 203, 204, 
363, 376 

Stašinskas Vladas, adv. 249 

Stašinskis 281 

Stašys J., kun. 203 

Staugaitis Justinas, vysk. 28, 
118, 119, 186, 187, 220, 224, 
446, 449, 467, 469, 481, 485, 
486, 546 

Steckiewicz Julijonas, kan. 259, 
368, 369 

Steponas Batoras, karalius 43, 
382, 413 

St. Maurice 154 


Stukels-Stukelis Eduards, prel. 


Stulginskis Aleksandras, agr. 
203, 478, 481, 485, 545 

Stutthof 20 

Suligowskis Adolfas 106 

Sungaila Konstantinas 140 

Suvalkai 103, 329, 351, 417 

Sužionys 303 

Swietliūskis, dr. 328 

Szelągowski, kun. 187 

Szembek Jurgis, arkiv. 464, 465 

Szeptyckis Andriejus, arkiv. 545 

Szopa, inž. 295 

Sztafanskis, diak. 296 


Šwitalskis Kazimieras 281, 283 


Šalkauskis Stasys 469 
Sapoka A., dr. 352 

Sauklys Viktoras, kun. 543 
Saulys J., dr. 203 

Šaulys Kazimieras, kun. 107, 
„ 119, 481 

Seštokas J., kun. 514 

Šešupė 23, 126, 208 

Šiauliai 415 

Šilėnai 379 

Silingas Stasys 283 

Sirvintai 352 

Slekys Vincas 26, 32, 46, 47, 51 
Smulkštys Antanas, kun. 208 
Snapštys (Margalis) Juozas, 
„kun. 462 

Sultė Simanas 58 
Sunskagirė 23 

Šunskai 23, 142, 243 
Svenčionys 239, 251, 504 


Tarasevičius J., kun. 508 
Tartakis 270 


Taškunas Vincentas, kun. 445 

Telšiai 28, 389, 479, 480, 481, 559 

Teodorowicz Juozapas Teofilius, 
arkiv. 105, 155, 156, 159,163, 
164, 166, 187, 290, 291, 382 

Teolinas 328 

Theiner A. 337 

Teresėlė Kūdikėlio Jėzaus, Šv. 
483 

Tilvytis Jurgis, kun. 121 

Tiraspolis (Chersonas) 201 

Toločko (Toločka) Vladislovas, 
kun. 216, 364 

Tomas Akvinietis, Sv. 171, 174, 
199, 426 

Tomas 348 

Toronto 352 

Totoraitis Jonas, kun. 127, 128, 
133, 137, 142, 143, 197, 339 

Trakai 203, 220, 235, 236, 404 

Tridentas 56, 293 

Trinapolis 300, 330, 392, 393-394, 
471 

Troszynskis Zigmantas, kun. 
196, 215 

Tscharny Samuel 282 

Tsu-Tsui, pulk. 377 

Tumas Juozas, kun. 202, 220, 
223, 224, 233, 234, 253, 257, 
258, 259, 260, 288, 289, 383, 
545 

Tveras 200 


Ukmergė 202, 236, 302, 352, 399 

Ulmanis Karlis 324 

Unguraitytė M. Concepta, ses. 
492 


Uogintaitė Petronėlė, ses. 445 
Uralas (upė) 393 
Urbonas VI, pop. 236 

Urbonavičius Kazimieras, kun. 
508, 511 

Urmanowicz Valentinas, 
341 

Uszytto Jonas, kan. 217, 224, 
298, 332, 390, 408, 421, 456, 
459, 460 

Utena 236, 239 


kun. 


Uzguiano, maj. 373, 374, 375, 377 


Užvilija (Nadwilejka) 406 


Vaičiūnas Jeronimas, kun. 503, 
504 

Vailokaitis Juozas, 
281, 525 

Vaišnytė Agnietė 24 

Vaišnoras Jonas, klier. 297 

Vaišnora Juozas, kun. 21, 124, 
139, 145, 160, 168, 205, 228, 
327, 385, 424, 460, 470, 497, 
549, 553 

Vaitiškiai 24 

Vaitkevičius Juozapas, kun. 143, 
171, 173, 215, 243, 260, 271, 
278, 292, 303, 414, 426, 508 

Vaižgantas 221, 223, 224, 234, 
žiūr. Tumas 

Valančius Motiejus, 
533 

Varnas Alfonsas, kun. 203, 220, 
323 

Varšuva 19, 20, 34, 36, 38, 40, 41, 
42,44,46,61, 62, 74,75,76,80, 
81,83,85,86,87,88,89,92,95, 
96,102,104,105,106,107,108, 
109, 122, 124, 127, 128, 129, 
130, 132, 133, 134, 139, 140, 
156, 157, 185, 187, 188, 189, 
191, 192, 194, 195, 196, 202, 
205, 206, 207, 209, 213, 214, 
215, 216, 217, 219, 226, 227, 

kun. 264, 


vysk. 55, 


239, 248, 277, 283, 286, 287, 
289, 290, 292, 295, 300, 301, 
303, 305, 308, 312, 313, 314, 
315, 316, 317, 319, 320, 322, 
324, 325, 341, 349, 350, 351, 
359, 362, 374, 375, 380, 388, 
391, 394, 395, 396, 398, 402, 
408, 410, 413, 414, 415, 417, 
421, 423, 426, 428, 435, 436, 
437, 442, 443, 451, 455, 455, 
461, 469, 489, 549, 550, 555, 
556, 557 

Vasiljevo sala 43 

Vatikanas 313, 314, 374, 398, 
410, 412, 415, 417, 435, 437, 
444, 445, 446, 453, 454, 461, 
462, 463, 464, 465, 468, 469, 
470, 480, 483, 519, 532, 537, 
538, 548, 549 

Veliuona 331 

Verkiai 203, 323, 393 

Videniškiai 305 

Vievis 270, 319, 388 

Vygodskis 249 

Vygriai 236 

Vilani 451 

Vileika 242, 287 

Vileišienė 257 

Vileišis A. 203 

Vilija 47 

Vilkaviškis 208, 219, 328, 479, 
480, 481, 559 

Vilnius 20, 43, 47, 50, 106, 123, 
139, 145, 187, 200, 201, 202, 
203, 204, 205, 206, 207, 209, 
210, 211, 212, 213, 214, 215, 
216, 217, 218, 220, 221, 222, 
224, 225, 226, 227, 230, 231, 
235, 236, 237, 238, 239, 240, 
241, 242, 244, 245, 246, 248, 
249, 250, 251, 254, 255, 256, 


258, 259, 261, 262, 265, 266, 
267, 268, 272, 273, 274, 275, 
282, 283, 285, 286, 287, 288, 
289, 290, 292, 293, 300, 301, 
302, 303, 307, 308, 309, 310, 
312, 313, 314, 317, 318, 319, 
320, 322, 323, 324, 325, 327, 
328, 329, 330, 332, 333, 334, 
335, 336, 338, 339, 343, 344, 
347, 348, 349, 350, 351, 352, 
353, 354, 355, 356, 358, 359, 
360, 362, 363, 365, 366, 367, 
368, 370, 372, 374, 375, 376, 
377, 378, 379, 380, 381, 382, 
385, 386, 388, 389, 390, 391, 
393, 394, 395, 396, 397, 398, 
399, 400, 401, 402, 403 404, 
405, 406, 408, 409, 413, 414, 
416, 417, 418, 419, 420, 421, 
422, 423, 424, 425, 426, 428, 
434, 435, 436, 437, 438, 439, 
440, 442, 444, 445, 447, 448, 
449, 450, 451, 452, 454, 455, 
456, 457, 459, 460, 461, 462, 
463, 465, 466, 467, 468, 469, 
470, 471, 472, 477, 478, 479, 
481, 483, 491, 493, 494, 495, 
496, 499, 504, 529, 546, 555, 
557, 558, 560 

Viskantas (Viskanta) Antanas, 
kun. 316, 381, 413, 442, 471 

Visla 189, 194 

Vyšniavas 346 

Vytautas Didysis, 235, 236, 321 

Vitebskas 202, 236, 253, 276 

Vitkauskaitė Veronika — Matu- 
laitienė (brolienė) 28, 31, 35 

Vives y Tuto, kardinolas 131, 
161, 162, 163, 180, 557 

Vizbaras Kazimieras 220 

Vladimiras 265 


Voldemaras Augustinas 225, 
233, 239, 321, 486, 524 

Vonciackis Andrius 51 

Vozgeliškiai 293 


Warszawski Steponas, kun. 188, 
426, 429, 434, 452 

Washingtonas 501, 502 

Wasilkowas 342 

Waterbury, Conn. 518 

Wawrzyniak Petras, kun. 106 

Wectawskis 254, 279 

Weygand Maxime, gen. 349 

Weiss Albert Maria, prof. 10, 72 

Weyssenhoff Marija 413, 415 

Wejtko, gen. 245 

Weliczko, prel. 217, 224 

Weslawskis, dr. 291 

Wielka Brzostowica 406 

Wierzejski Robertas, kun. 177 

Wilhelmas II 239 

Wilkes Barre 516 

Wilson Woodrow, prez. 466, 467 

Wyrozeby 200 

Wišniewski Marjan, kun. 32, 39, 
42, 74, T7, 78, 80, 88, 105, 
113, 117, 141, 169, 172, 186, 
188, 196, 215, 411, 431 

Wyszynskis Steponas, kard. 549, 
550 

Wiszniewo 264 

Wloclawekas 243 

Wnukowski Apolinaras, vysk. 
133 

Woycicki Aleksandras, kun. dr. 
114 

Wojciechowskis Stanislovas 389 

Wotodžko Pranciškus, prel. 225, 
272, 404, 459, 460 

Woroniecka 194 

Wrėblewska 83 

Wroblewskis Tadas, adv. 250, 
252, 378 


Zajančkauskas, kun. 316, 378 

Zalewskis Antanas, kun. 342 

Zaluskis Bronislovas 14, 196 

Zapasznyk, kun. 269 

Zapyškis 122 

Zarasai 236, 297 

Zawadzkis Vladislovas, prof. 
373 

Zdziechowskis Marjan, rekt. 450 

Zecchini Antonino, arkiv. 320, 
325, 435, 467, 468, 469, 474 

Zechlinas Erichas, dr. 214 

Ziemackis Juozas, dr. 241 

Zienkiewicz Antanas, kun. 417, 
495 

Zigmantas Vaza 293 

Zimmermann Kazimieras, kun. 
106 

Zuerichas 188 

Zwierowicz Steponas Aleksand- 
ras, vysk. 200 


Žadeikis Povilas, kons. 503 
Zemaitkiemis 202 
Zičkauskas Tomas, mok. 25 
Zirmūnai 421 
Žitomirius 157 
Zmuidzinavičius A. 203 
Zongolavičius (Zongoltowicz) 
Bronislovas 373, 384 
Žukaitė Juozapa, ses. 496 
Zukas, kun. 269 
Zukauskaitė-Jokantienė J. 86 
Zupronys 363 


Žadkiewicz Michal 276 

Zarnowskis, kun. 244, 288 

Zeligowskis Lucjan, gen. 329, 
335, 351, 352, 353, 354, 355, 
357, 363, 373, 376, 380, 381, 
386 


